Supernatural

**ສິ່ງ​ທີ່ເໜືອ​ທຳ​ມະ​ຊາດ​**

**ສິ່ງທີ່​ພ​ຣະຄຳພີສອນກ່ຽວກັບໂລກທີ່ເບິ່ງບໍ່ເຫັນ**

**ແລະ​ສາເຫດ​ທີ່​ເລື່ອງນີ້​ສຳ​ຄັນ**

​

**Michael S. Heiser ໄມ​ເຄີ້ນ ເອ​ສ. ຮີ​ເຊີ** ​

Supernatural

**ສິ່ງ​ທີ່ເໜືອ​ທຳ​ມະ​ຊາດ​ສິ່ງທີ່​ພ​ຣະຄຳພີສອນກ່ຽວກັບໂລກທີ່ເບິ່ງບໍ່ເຫັນ**

**ແລະ​ສາເຫດ​ທີ່​ເລື່ອງນີ້​ສຳ​ຄັນ**

**Michael S. Heiser**

**ໄມ​ເຄີ້ນ ເອ​ສ. ຮີ​ເຊີ**

ແປໂດຍ ປະ​ເສີດ

*Supernatural ສິ່ງທີ່​ເໜືອ​ທຳ​ມະ​ຊາດ*

​ສະ​ຫງວນລິຂະສິດ© 2015 ໂດຍ Michael S. Heiser

*Supernatural ສິ່ງ​ທີ່ເໜືອ​ທຳ​ມະ​ຊາດ​​ສະ​ບັບ​ແປ ພາ​ສາ​ລາວ*

Supernatural Laotian Translation

© 2017, Miqlat

ເນື້ອໃນທັງໝົດຂອງການແປນີ້ອາດຈະຖືກຄັດລອກ ແລະເຜີຍແຜ່ໃນທຸກຮູບແບບໂດຍການອະນຸຍາດຂອງຜູ້ຂຽນແລະຜູ້ຖືລິຂະສິດ. ການອະນຸຍາດນີ້ໃຊ້ໄດ້ກັບການແປທີ່ຖືກພິມໂດຍ Miqlat.org ເທົ່ານັ້ນ. Miqlat.org ແມ່ນ United States 501(c)(3) ບໍລິສັດທີ່ບໍ່ຫວັງຜົນກຳໄລ. ການອະນຸຍາດນີ້ບໍ່ໄດ້ແປເປັນພາສາດຽວກັນຫຼືພາສາອື່ນໆທີ່ຖືກເຜີຍແຜ່ໂດຍ Lexham Press.

ISBN:

ຜູ້ແປ

*ເຖິງແມ່ແລະພໍ່ຂອງຂ້າ​ພະ​ເຈົ້າຊື່,*

*ເອດ໌ Ed ແລະ ແຈນ​ສະ​ແປ​ໂຣ Jan Speraw*

*ໃຜຈະໄດ້ເຫັນການມານີ້ ?*

*ຂ້າຄິດວ່າພວກເຮົາຮູ້.*

1 ຊາມູເອນ 1:1 – 28

​**ຄຳ​ຂອບ​ໃຈ**

**ສຳ​ລັບວຽກງານຕົ້ນ​ສະ​ບັບພາສາອັງກິດ**

ເນື່ອງຈາກ​ຄຳວ່າເໜືອ​ທຳ​ມະ​ຊາດ(Supernatural) ມີ​ພື້ນ​ຖານ​ມາ​ຈາກປຶ້ມຂອງຂ້າ​ພະ​ເຈົ້າຊື່​ອາ​ນາ​ຈັກ​ທີ່​ເບິ່ງບໍ່​ເຫັນ (The Unseen Realm,) ຄວາມຄິດທີ່ສະແດງອອກໃນການຮັບຮູ້ຕໍ່ປຶ້ມເຫຼັ້ມນັ້ນແມ່ນເໝາະສົມໃນ​ບ່ອນນີ້, ຍົກເວັ້ນໃນຮູບແບບຫຍໍ້.

ຂໍຂອບໃຈກຸ່ມສົນທະນາທາງອິນເຕີເນັດ ທີ່ໄດ້​ຕັ້ງ​ຂຶ້ນບໍ່​ດົນ​ມານີ້ຫຼັງຈາກທີ່​ຂ້າ​ພະ​ເຈົ້າໄດ້ຕັດສິນໃຈວ່າສະພາຂອງ​ພ​ຣະ​ເຈົ້າແລະໂລກ​ທີ່​ເບິ່ງບໍ່​ເຫັນ​ຂອງສາດສະໜາສາດໃນພຣະຄຳພີຈະເປັນຈຸດສຸມຂອງອາຊີບນັກວິ​ຊາ​ການຂອງ​ຂ້າ​ພະ​ເຈົ້າ. ບໍ່ແປກທີ່ຂ້າ​ພະ​ເຈົ້າເອີ້ນມັນວ່າກຸ່ມການສຶກສາຂອງສະພາຂອງ​ພ​ຣະ​ເຈົ້າ

Divine Council Study Group. ​ກຸ່ມ DCSG ໄດ້ຖືກ​ຍຸບໃນປີ 2004 ຫຼັງຈາກຂ້າ​ພະ​ເຈົ້າຮຽນຈົບປະລິນຍາເອກແລະເລີ່ມຕົ້ນເຮັດວຽກຢູ່ Logos Bible Software, ແຕ່ບົດເຝິກຫັດນີ້ໄດ້ຊ່ວຍກຽມຂ້າ​ພະ​ເຈົ້າໃຫ້ຂຽນປຶ້ມທັງສອງເຫຼັ້ມ.

*ອາ​ນາ​ຈັກ​ທີ່​ເບິ່ງບໍ່​ເຫັນ The Unseen Realm* ໄດ້ເລີ່ມຕົ້ນຈາກ​ປຶ້ມຕົ້ນ​ສະ​ບັບທີ່​ມີ​ຊື່​ວ່າ *The Myth That Is True* ທີ່ຂ້າ​ພະ​ເຈົ້າຂຽນ​ຂຶ້ນສຳລັບຜູ້ຕິດຕາມທີ່ສົນໃຈກ່ຽວກັບເນື້ອຫາຂອງເວບໄຊທ໌ແລະງານ​ຂຽນຂອງຂ້າ​ພະ​ເຈົ້າຊື່ *The Façade*. ເນື້​ອຫາດັ່ງກ່າວສ່ວນຫຼາຍໄດ້ປະກົດເປັນຄັ້ງທຳອິດໃນຈົດໝາຍ ຂ່າວແລະຕໍ່ມາ​ກໍ​ເປັນ​ກ່ອງ​ຂໍ້​ຄວາມ​ສົນ​ທະ​ນາ,ແນວຄິດທີ່ຈະເຮັດໃຫ້ຕົວເອງມີຄວາມຮັບຜິດຊອບໃນການຜະລິດບາງສິ່ງບາງຢ່າງໃນແຕ່ລະເດືອນ. ໂຄງຮ່າງທຳອິດຂອງປຶ້ມ “the Myth book,” ຕາມ​ຊື່​ເອີ້ນນັ້ນ ໄດ້ສຳເລັດໃນປີ 2012. ຕົ້ນ​ສະ​ບັບໄດ້ຮັບການປັບປຸງ​ໂດຍ​ໄດ້​ຮັບ​ຄວາມຊ່ວຍເຫຼືອ​ຈາກຄຳຄິດເຫັນຂອງຜູ້ອ່ານ. ​ຜູ້​ມີ​ສ່ວນ​ຮ່ວມສະເພາະ​ຈະລະບຸໄວ້ໃນຄຳ​ຂອບ​ໃຈສຳ​​ລັບຂອງ​ປຶ້ມ*​ອາ​ນາ​ຈັກ​ທີ່​ເບິ່ງບໍ່​ເຫັນ The Unseen Realm.*

ກຳລັງສຳຄັນທີ່ຢູ່ເບື້ອງຫຼັງການພີມປຶ້ມ*ອາ​ນາ​ຈັກທີ່ເບິ່ງບໍ່​ເຫັນ The Unseen Realm* ແລະ​ປຶ້ມ *​​ສິ່ງທີ່ ເໜືອ​ທຳ​ມະ​ຊາດSupernatural* - ແມ່ນຜູ້ບໍລິຫານສາມຄົນຂອງບໍລິສັດ Faithlife Corporation / Logos Bible Software ຊື່​ວ່າ: Bob Pritchett, Dale Pritchett, ແລະ Bill Nienhuis. ພວກເຂົາ​ເຈົ້າບໍ່ພຽງແຕ່ປະສົບຜົນສຳເລັດໃນການນຳເອົາປຶ້ມ​ຕົ້ນ​ສະ​ບັບຂອງຂ້າ​ພະ​ເຈົ້າໄປສູ່​ລະດັບ​ທີ່ສູງຂຶ້ນເທົ່ານັ້ນ, ແຕ່ພວກເຂົາເຈົ້າກໍໄດ້ເຫັນເຖິງຄວາມ​ຈຳ​ເປັນຂອງ​ເນື້ອ​​ໃນຂອງ​ສະ​ບັບ​ທີ່​ສັ້ນ​ກວ່າ. ເພາະສະນັ້ນ​ປຶ້ມ​ສິ່ງ​ເໜືອ​ທຳ​ມະ​ຊາດ Supernatural ​ຈຶ່ງ​ເປັນຜົນຜະລິດຈາກວິໄສທັດຂອງພວກເຂົາເຈົ້າ.

​ ທ່ານ​ເດ​​ບຟ໌ ແລມ​ເບີດ Dave Lambert, ບັນນາທິການຂອງຂ້າ​ພະ​ເຈົ້າສຳ​ລັບປຶ້ມ​*ອາ​ນາ​ຈັກ​ທີ່​ເບິ່ງບໍ່​ເຫັນ The Unseen Realm,* ຍັງໄດ້ແກ້ໄຂໜັງສື​ໃນ​ປຶ້ມ​*ສິ່ງ​ເໜືອ​ທຳ​ມ​ຊາດ​ Supernatural* ອີກ​ດ້ວຍ. ​ຜົນ​ດີ​ຈາກຄວາມຊ່ຽວຊານ ແລະປະສົບການຂອງລາວສາມາດພົບໄດ້ໃນທຸກໆໜ້າ. ລາວໄດ້ໃຫ້ຂ້າ​ພະ​ເຈົ້າສຸມໃສ່ການຂຽນໃນລະດັບໜຶ່ງເພື່ອໃຫ້ຄຣິສຕຽນທຸກ​ຄົນສາມາດເຂົ້າໃຈເນື້ອໃນໄດ້.

ສຸດທ້າຍ​ນີ້, ຂ້າ​ພະ​ເຈົ້າ​ຂໍ​ຂອບ​ໃຈເມຍ​ຂອງຂ້ອຍຊື່​ເດ​ຣນ​ນາ Drenna. ນາງເຮັດໃຫ້​ທຸກຢ່າງທີ່ຂ້າ​ພະ​ເຈົ້າ​ເຮັດ​ປະ​ສົບ​ຜົນ​ສຳ​ເລັດ.

ຂໍຂອບໃຈ

ສຳ​ລັບການແປພາສານີ້

ຂ້າພະເຈົ້າຂໍຂອບໃຈຜູ້ຖວາຍ​ເງິນ​ໃຫ້​ກັບ Miqlat.org. ຖ້າບໍ່ມີຄວາມເອື້ອເຟື້ອເພື່ອແຜ່ຂອງທ່ານ, ໂຄງການແປພາສານີ້ຄົງຈະບໍ່ເປັນໄປໄດ້.

ສາ​ລະ​ບານ

ບົດທີ 1: ການ​ເຊື່ອ​ພ​ຣະ​ຄຳ​ພີ

ບົດທີ 2: ​ອາ​ນາ​ຈັກ​ທີ່​ເບິ່ງບໍ່​ເຫັນ: ພ​ຣະ​ເຈົ້າ​ແລະ​​ບັນ​ດາ​ອຳ​ນາດ​ເໜືອ​ທຳ​ມະ​ຊາດ​ທີ່ຮ້າຍ

ບົດທີ 3: ​ກະສັດໃນອະດີດແລະກະສັດໃນອະນາຄົດ

ບົດທີ 4: ​ການ​ກະ​ບົດ​ເທິງ​ສະ​ຫວັນ

ບົດທີ 5: ​ພູມ​ສາດ​ສິ່ງ​ທີ່​ເໜືອ​ທຳ​ມະ​ຊາດ

ບົດທີ 6: ​ພ​ຣະ​ທຳ,ພ​ຣະນາມແລະ​ເທວະ​ດາ

ບົດທີ 7: ກົດ​ເກນ​ຂອງສົງ​ຄາມ ​

ບົດທີ 8: ​ພື້ນທີ່​ບໍ​ລິ​ສຸດ​ສັກ​ສິດ

ບົດທີ 9: ສົງ​ຄາມ​ສັກ​ສິດ

ບົດທີ 10: ປິດ​ບັງ​ໄວ້​ຕໍ່​ໜ້າ​ຕໍ່​ຕາ

ບົດທີ 11:​ ຈຸດ​ປະ​ສົງ​​ທີ່ເໜືອ​ທຳ​ມະ​ຊາດ

ບົດທີ 12: ຜູ້​ທີ່​ມາ​ເທິງ​ກ້ອນ​ເມກ

ບົດທີ 13: ການ​ປ່ຽນ​ແປງຄັ້ງ​ຍິ່ງ​ໃຫຍ່

ບົດທີ 14: ບໍ່​ແມ່ນ​ຂອງ​ໂລກນີ້

ບົດທີ 15: ຜູ້ທີ່ໄດ້ຮັບສ່ວນໃນສະພາບຂອງພຣະເຈົ້າ

ບົດທີ 16: ກ​ານ​ປົກ​ຄອງ​ເໜືອ​ເທວະ​ດາ

ບົດສະຫຼຸບ

ຄຳ​ອະ​ທິ​ຖານ​​ແຫ່ງການ​​ໃຫ້ອະ​ໄພ

​ຄຳ​ຂໍ​ຈາກ​ຜູ້​ຂຽນ

**ບົດທີ 1**

**ການເຊື່ອພ​ຣະຄຳພີ**

**ທ່**ານເຊື່ອສິ່ງ​ທີ່​ພ​ຣະຄຳພີກ່າວແທ້ໆບໍ?

ນັ້ນອາດເບິ່ງຄືວ່າເປັນຄຳຖາມແປກໆໃນປຶ້ມ​ທີ່​ບັນ​ດາຄຣິດສະຕຽນສ່ວນໃຫຍ່ອ່ານ. ແຕ່ຂ້າ​ພະ​ເຈົ້າບໍ່ຄິດວ່າມັນເປັນຄຳຖາມ​ທີ່​ແປກ. ​ພ​ຣະຄຳພີມີບາງສິ່ງທີ່ແປກປະຫຼາດທີ່ສຸດໃນນັ້ນ. ​ມີຫຼາຍສິ່ງທີ່ຍາກທີ່ຈະເຊື່ອ, ໂດຍສະເພາະໃນຍຸກສະໄໝໃໝ່.

ຂ້າພະເຈົ້າບໍ່ໄດ້ອ້າງອີງເຖິງຄຳສອນທີ່ຍິ່ງໃຫຍ່​​ເໜືອ​ທຳ​ມະ​ຊາດ, ເຊັ່ນວ່າພຣະເຈົ້າໄດ້​ມາເປັນມະນຸດທີ່ຢູ່ເທິງໂລກແລະທີ່ຊື່ວ່າພຣະເຢຊູ​ເຈົ້າ, ຜູ້ທີ່ໄດ້ຕາຍເທິງໄມ້ກາງແຂນແລະໄດ້​ເປັນຄືນ​ມາຈາກຕາຍ. ຂ້າພະເຈົ້າບໍ່ໄດ້ຄິດເຖິງເລື່ອງລາວທີ່ມະຫັດສະຈັນຄືກັບການອົບພະຍົບ, ເມື່ອພຣະເຈົ້າໄດ້ຊ່ວຍ​ຄົນອິດສະຣາເອນອອກຈາກເອຢີບໂດຍການ​ແຍກ​ນ້ຳ​ທະ​ເລ​ແດງ​ອອກໃຫ້ພວກເຂົາ​ຍ່າງ​ເທິງ​ດິນ​ແຫ້ງ. ຄຣິດສະຕຽນສ່ວນຫຼາຍຈະເວົ້າວ່າພວກເຂົາ​ເຈົ້າເຊື່ອສິ່ງເຫຼົ່ານັ້ນ. ຖ້າທ່ານບໍ່ເຊື່ອໃນພຣະເຈົ້າແລະພຣະເຢຊູເຈົ້າ, ຫຼືບໍ່​ເຊື່ອ​ວ່າ​ພ​ຣະ​ອົງສາມາດເຮັດສິ່ງມະຫັດສະຈັນ​ຕ່າງໆໄດ້,ທ່ານຈະເວົ້າໄດ້ແນວໃດວ່າທ່ານເປັນຄຣິສຕຽນ ?

ແຕ່ຂ້າ​ພະ​ເຈົ້າກຳ​ລັງອ້າງອີງເຖິງຄຳສອນທີ່​ເໜືອ​ທຳ​ມະ​ຊາດ ທີ່ບໍ່​ຮູ້​ຈັກ​ກັນ​ດີໃນພ​ຣະຄຳພີ. ​ສິ່ງ​ເຫຼົ່າ​ນີ້ແມ່ນພາກສ່ວນ​ໜຶ່ງຂອງພ​ຣະຄຳພີທີ່ບໍ່ຄ່ອຍໄດ້ຖືກສອນໃນຄ​ຣິ​ສ​ຕ​ະຈັກ.

ນີ້ແມ່ນຕົວຢ່າງ ໃນ​ພ​ຣະ​ທຳ 1ກະສັດ​ບົດ​ທີ 22 ມີເລື່ອງກ່ຽວກັບກະສັດອາ​ຮາບຜູ້ຊົ່ວຮ້າຍແຫ່ງອິດສະຣາເອນ. ​ເພິ່ນຕ້ອງການໃຫ້ກອງທັບຂອງ​ເພິ່ນ​ເຂົ້າ​ຮ່ວມກັບກອງ​ທັບ​ຂອງກະສັດແຫ່ງຢູດາແລະພວກ​ເພິ່ນຈະພ້ອມກັນໂຈມຕີສັດຕູຢູ່ບ່ອນທີ່ເອີ້ນວ່າເມືອງ​ຣາ​ໂມດ-ກີ​ເລ​ອາດ. ກະສັດຢູດາຕ້ອງການຮູ້ອະນາຄົດ. ​ເພິ່ນຢາກຮູ້ວ່າຈະມີຫຍັງເກີດ​ຂຶ້ນຖ້າພວກເພິ່ນໂຈມຕີເມືອງດັ່ງກ່າວ. ສະນັ້ນ, ກະສັດທັງສອງຂໍໃຫ້​ພວກຜູ້​ທຳ​ນ​ວາຍຂອງອາ​ຮາບບອກ​ໂຊກ​ຊາ​ຕາຂອງພວກເ​ພິ່ນ. ​ພວກ​ຜູ້​ທຳ​ນ​ວາຍທັງໝົດກ່າວວ່າການສູ້ຮົບຈະປະສົບຜົນສຳເລັດໄຊ​ຊະ​ນະ​ຈະ​ເປັນ​ຂອງກະສັດ. ແຕ່ຜູ້ທຳ​ນ​ວາຍເຫຼົ່ານັ້ນພຽງແຕ່ບອກ​ກະ​ສັດອາຮາບ​ໃນສິ່ງທີ່​ເພິ່ນຢາກຟັງແລະກະສັດທັງສອງ​ກໍຮູ້ເລື່ອງ​ນີ້. ສະນັ້ນ, ພວກ​ເພິ່ນ​ຈຶ່ງຕັດສິນໃຈຖາມຜູ້ທຳນວາຍຂອງພຣະເຈົ້າ, ຊາຍຄົນໜຶ່ງຊື່ວ່າມີກາ​ອີຢາ. ສິ່ງທີ່ລາວເວົ້ານັ້ນບໍ່ແມ່ນຂ່າວດີສຳລັບອາຮາບຄື:

“ສະນັ້ນ ຂໍ​ຈົ່ງ​ຟັງ​ຖ້ອຍຄຳ​ທີ່​ພຣະເຈົ້າຢາເວ​ກ່າວ​ເຖີດ ຂ້ານ້ອຍ​ໄດ້​ເຫັນ​ພຣະເຈົ້າຢາເວ​ນັ່ງ​ຢູ່​ເທິງ​ພຣະ​ບັນລັງ​ຂອງ​ພຣະອົງ​ໃນ​ສະຫວັນ ແລະ​ເທວະດາ​ທັງໝົດ​ກໍ​ກຳລັງ​ຢືນ​ຢູ່​ອ້ອມ​ຂ້າງ​ພຣະອົງ. ພຣະເຈົ້າຢາເວ​ຖາມ​ວ່າ, ‘ຜູ້ໃດ​ຈະ​ຫລອກລວງ​ອາຮາບ​ໃຫ້​ໄປ​ຖືກ​ຂ້າ​ທີ່​ເມືອງ​ຣາໂມດ?’ ເທວະດາ​ບາງ​ຕົນ​ເວົ້າ​ຢ່າງໜຶ່ງ ແລະ​ອີກ​ບາງ​ຕົນ​ເວົ້າ​ອີກ​ຢ່າງໜຶ່ງ ຈົນກວ່າ​ໄດ້​ມີ​ວິນຍານ​ດວງໜຶ່ງ​ກ້າວ​ອອກ​ໄປ​ທາງ​ໜ້າ​ຫຍັບເຂົ້າ​ໃກ້​ພຣະເຈົ້າຢາເວ ແລະ​ເວົ້າ​ວ່າ, ‘ຂ້ານ້ອຍ​ຈະ​ຫລອກລວງ​ລາວເອງ.’ ພຣະເຈົ້າຢາເວ​ຖາມ​ວ່າ, ‘ດ້ວຍວິທີໃດ?’ ວິນຍານ​ດວງນັ້ນ​ໄດ້​ຕອບ​ຄືນ​ວ່າ, ‘ຂ້ານ້ອຍ​ຈະ​ໄປ​ເຮັດ​ໃຫ້​ພວກ​ຜູ້ທຳນວາຍ​ເວົ້າຕົວະ.’ ພຣະເຈົ້າຢາເວ​ຈຶ່ງ​ກ່າວ​ວ່າ, ‘ຈົ່ງ​ໄປ​ຫຼອກລວງ​ລາວ​ສາ ເຈົ້າ​ຈະ​ສຳເລັດ.”’

ແລ້ວ​ມີກາອີຢາ​ກໍ​ເວົ້າ​ມ້ວນທ້າຍ​ວ່າ, “ເຫດການ​ກໍ​ເປັນ​ຢ່າງນີ້​ແຫລະ ພຣະເຈົ້າຢາເວ​ໄດ້​ເຮັດ​ໃຫ້​ພວກ​ຜູ້ທຳນວາຍ​ເຫຼົ່ານັ້ນ​ເວົ້າຕົວະ​ຕໍ່​ທ່ານ. ແຕ່​ພຣະເຈົ້າຢາເວ​ເອງ​ໄດ້​ປະກາດ​ວ່າ, ‘ທ່ານ​ຈະ​ປະສົບ​ກັບ​ໄພພິບັດ.” (1ກ​ສ.22:19–23)

ທ່ານໄດ້ເຂົ້າໃຈສິ່ງທີ່ພ​ຣະຄຳພີກຳລັງບອກໃຫ້ທ່ານເຊື່ອບໍ? ພຣະເຈົ້າປະ​ຊຸມ​ກັບ​ສິ່ງ​ມີ​ຊີ​ວິດ​ຝ່າຍ​ວິນ​ຍານ​ກຸ່ມ​ໜຶ່ງເພື່ອປຶກສາຫາລືແລະຕັດສິນໃຈວ່າຈະມີຫຍັງເກີດ​ຂຶ້ນຢູ່ເທິງໂລກນີ້? ນັ້ນແມ່ນຄວາມໝາຍຂອງພ​ຣະຄຳພີແທ້ໆບໍ? ແມ່ນແລ້ວ!

ນີ້ແມ່ນຕົວຢ່າງອີກຢ່າງໜຶ່ງ, ຈາກພ​ຣະ​ທຳຢູດາ:

ຈົ່ງ​ຈົດຈຳ​ບັນດາ​ເທວະດາທີ່​ບໍ່​ຢູ່​ໃນ​ຂອບເຂດ​ແຫ່ງ​ສິດ​ອຳນາດ​ຂອງຕົນ,ແຕ່​ໄດ້​ປະຖິ້ມ​ບ່ອນ​ຢູ່​ອາໄສ​ຂອງ​

ຕົນເອງພວກເຂົາ​ໄດ້​ຖືກ​ປະ​ໄວ້​ໃນ​ຄວາມມືດ​ເບື້ອງ​ລຸ່ມ, ຖືກ​ລ່າມໂສ້​ໄວ້​ຕະຫຼອດໄປ​ສຳລັບ​ວັນ​ຍິ່ງໃຫຍ່​ທີ່​

ຈະ​ມີ​ການ​ຕັດສິນ​ລົງໂທດ. (ຢດ1: 6)

ພ​ຣະຄຳພີໝາຍຄວາມວ່າພຣະເຈົ້າໄດ້ສົ່ງເທວະ​ດາທີ່ບໍ່ເຊື່ອຟັງກຸ່ມ​ໜຶ່ງມາສູ່ຄຸກໃຕ້ດິນບໍ? ແມ່ນແລ້ວ!

ດັ່ງທີ່ຂ້າພະເຈົ້າໄດ້ເວົ້າແລ້ວ, ພຣະຄຣິສຕະທຳຄຳພີມີສິ່ງແປກໆຫຼາຍຢ່າງໃນນັ້ນ, ໂດຍສະເພາະກ່ຽວກັບໂລກຝ່າຍ​ວິນ​ຍານທີ່ເບິ່ງບໍ່ເຫັນ. ຂ້າພະເຈົ້າໄດ້ພົບກັບຄຣິສຕຽນຫຼາຍໆຄົນທີ່ບໍ່ມີບັນຫາໃນການເຊື່ອຟັງ ຄຳສອນໃນພ​ຣະຄຳພີທີ່ຮູ້​ຈັກ​ກັນ​ດີກ່ຽວກັບສິ່ງ​ທີ່​​ເໜືອ​ທຳ​ມະ​ຊາດ, ເຊັ່ນວ່າພຣະເຢຊູ​ເຈົ້າເປັນພຣະເຈົ້າທີ່​ມາ​ເກີດ​ເປັ​ນ​ມະ​ນຸດແລະຕາຍ. ແຕ່ຂໍ້ຄວາມໃນ​ພ​ຣະຄຳພີຈາກພ​ຣະ​ທຳ​ຢູ​ດາຫຼືເລື່ອງກ່ຽວກັບ​ກະ​ສັດອາ​ຮາບເຮັດໃຫ້​​ພວກ​ເຂົາເຈົ້າບໍ່ສະບາຍໃຈແລະ​ແລ້ວ​ພວກເຂົາເຈົ້າຈຶ່ງບໍ່ສົນໃຈມັນ. ຂ້າ​ພະ​ເຈົ້າໄດ້ໄປ​ຄ​ຣິ​ສ​ຕ​ະ​ຈັກໃນວັນອາທິດເມື່ອເຫດການນີ້ເກີດ​ຂຶ້ນ. ​ຄັ້ງ​ໜຶ່ງຂ້າພະເຈົ້າກັບ​ເມຍ​ເຄີຍ​ໄປ​ຢ້ຽມ​ຢາມ​ຄ​ຣິ​ສ​ຕະ​ຈັກ​ແຫ່ງ​ໜຶ່ງຊຶ່ງທີ່ສິດຍາພິບານກຳລັງເທດ​ສະ​ໜາ​ໃນ​ພ​ຣະ​ທຳ 1 ເປໂຕ. ໃນເຊົ້າມື້ນັ້ນລາວຕ້ອງສັ່ງສອນໃນ 1ເປໂຕ3:18–22. ລາວໄດ້ຢືນຢູ່ທາງຫຼັງຂອງແທ່ນປາໄສແລະກ່າວວ່າ,“ ພວກເຮົາ ຈະຂ້າມຂໍ້ເຫຼົ່ານີ້ໄປ. ພວກມັນແປກປະຫຼາດເກີນໄປ.” ສິ່ງທີ່ລາວບອກ​ວ່າແປກແມ່ນຂໍ້ພຣະຄຳພີເຫຼົ່ານັ້ນມີລາຍລະອຽດເລື່ອງ​​ເໜືອ​ທຳ​ມະ​ຊາດທີ່ບໍ່ເຂົ້າກັບສາດສະໜາສາດຂອງລາວ​ເອງ. ນີ້ແມ່ນຕົວຢ່າງຈາກຂໍ້ຄວາມນັ້ນ:

ດ້ວຍວ່າ, ພຣະຄຣິດ​ກໍ​ເໝືອນກັນ ໄດ້​ສິ້ນພຣະຊົນ​ເທື່ອ​ດຽວ​ເປັນ​ການ​ສິ້ນສຸດ ເພື່ອ​ແທນ​ຄວາມ​ຜິດບາບ ຄື​ພຣະອົງ​ຜູ້​ຊອບທຳ ແທນ​ຜູ້​ບໍ່​ຊອບທຳ ເພື່ອ​ຈະ​ໄດ້​ນຳ​ເຮົາ​ທັງຫລາຍ​ໄປ​ເຖິງ​ພຣະເຈົ້າ ຝ່າຍ​ກາຍ​ພຣະອົງ​ຊົງ​ຖືກ​ປະຫານ​ເສຍ ແຕ່​ຝ່າຍ​ວິນຍານ ພຣະອົງ​ຖືກ​ຊົງ​ບັນດານ​ໃຫ້​ຄືນພຣະຊົນ. ແລະ​ໂດຍ​ທາງ​ວິນຍານ​ນັ້ນ ພຣະອົງ​ໄດ້​ສະເດັດ​ໄປ​ປະກາດ​ແກ່​ບັນດາ​ວິນຍານ​ທີ່​ຖືກ​ຄຸກ​ຢູ່. ຊຶ່ງ​ເມື່ອ​ກ່ອນ​ນັ້ນ​ບໍ່ໄດ້​ຍອມ​ເຊື່ອຟັງ​ພຣະເຈົ້າ ຄື​ເມື່ອ​ພຣະເຈົ້າ​ຊົງ​ສຳແດງ​ຄວາມ​ອົດທົນ​ດົນນານ. ໃນ​ສະໄໝ​ຂອງ​ໂນອາ ຂະນະທີ່​ເພິ່ນ​ກຳລັງ​ສ້າງ​ເຮືອ​ຢູ່ໃນ​ເຮືອ​ມີ​ຄົນ​ຈຳນວນ​ໜ້ອຍ ຄື​ແປດ​ຄົນ​ທີ່​ໄດ້​ຜ່ານ​ພົ້ນ​ນໍ້າ​ຖ້ວມ​ນັ້ນ. (1ປ​ຕ. 3:18–20)

ບັນດາ​ວິນຍານເຫຼົ່ານີ້ແມ່ນໃຜ? ວິນຍານເຫຼົ່ານີ້ຖືກຄຸມຂັງຢູ່ໃສ? ສິດຍາພິບານຄົນນັ້ນບໍ່ຮູ້ຫຼືບໍ່ມັກຄຳຕອບ, ສະນັ້ນລາວພຽງແຕ່ເລືອກທີ່ຈະບໍ່ສົນໃຈຂໍ້ພຣະຄຳພີເຫຼົ່ານີ້.

ໃນຖານະນັກວິ​ຊາ​ການ​ພ​ຣະຄຳພີຄົນ​ໜຶ່ງ, ຂ້າພະເຈົ້າໄດ້ຮຽນຮູ້ວ່າ​ທີ່​ຈິງ​ແລ້ວບັນ​ດາຂໍ້ຄວາມທີ່ແປກໆແມ່ນມີຄວາມສຳຄັນຫຼາຍ. ສິ່ງ​ເຫຼົ່າ​ນັ້ນສອນແນວຄວາມຄິດສະເພາະກ່ຽວກັບພຣະເຈົ້າ, ໂລກ​ຝ່າຍວິນຍານ, ແລະກ່ຽວກັບຊີວິດຂອງພວກເຮົາ. ຖ້າພວກເຮົາຮູ້ກ່ຽວກັບຂໍ້ຄວາມທີ່ຫຍຸ້ງຍາກແລະສັບສົນເຫຼົ່າ​ນີ້, ແລະສາມາດເຂົ້າໃຈຄວາມໝາຍຂອງມັນ, ມັນກໍ່ຈະປ່ຽນວິທີທີ່ພວກເຮົາຄິດກ່ຽວກັບພຣະເຈົ້າ, ຄົນອື່ນ, ຈຸດປະສົງຂອງພວກເຮົາໃນຊີວິດແລະຈຸດໝາຍປາຍທາງສຸດທ້າຍຂອງພວກເຮົາ.

ໃນຈົດໝາຍສະບັບທຳອິດທີ່ອັກຄະສາວົກໂປໂລຂຽນເຖິງຊາວໂກຣິນໂທ, ໂປໂລຮູ້ສຶກບໍ່​ສະ​ບາຍ​ໃຈທີ່ບັນ​ດາຜູ້ທີ່ເຊື່ອໃນຄຣິສຕະຈັກນັ້ນ​ທີ່ພາ​ກັນໄປສານ​​​​ເພື່ອແກ້ໄຂຂໍ້ຂັດແ​ຍ່ງຂອງພວກເຂົາ. ມັນ​ເປັນການເສຍເວລາແລະ​ເສຍ​ເຫື່ອ​ແຮງຂອງພວກເຂົາ. ໂປໂລຍັງກ່າວ​ອີກວ່າມັນແມ່ນການສະທ້ອນທາງລົບຕໍ່ຜູ້ທີ່ເຊື່ອທີ່ຕິດຕາມພຣະເຢຊູ​ເຈົ້າ. ທ່ານກ່າວວ່າ, "ພວກເຈົ້າ​ບໍ່​ຮູ້​ບໍ​ວ່າ ໄພ່ພົນ​ຂອງ​ພຣະເຈົ້າ​ຈະ​ຕັດສິນ​ໂລກ?ພວກເຈົ້າ​ບໍ່​ຮູ້​ບໍ​ວ່າ ພວກເຮົາ​ຈະ​ຕັດສິນ​ບັນດາ​ເທວະດາ? " (1 ກ​ຣ​ທ. 6:2-3).

ຕັດສິນໂລກແມ່ນ​ຫຍັງ? *​ຕັດສິນ​ບັນດາ​ເທວະດາ​ແມ່ນ​ຫຍັງ?*

ສິ່ງທີ່ໂປໂລເວົ້າເຖິງໃນຂໍ້ທີ່ໜ້າແປກນັ້ນແມ່ນຍາກທີ່ຈະເຊື່ອ, ແຕ່ມັນຍັງສາມາດປ່ຽນແປງວິຖີຊີວິດຂອງທ່ານ​ໄດ້. ​ພ​ຣະຄຳພີເຊື່ອມໂຍງກິດຈະກຳຕ່າງໆຂອງສິ່ງ​ມີ​ຊີ​ວິດ​ເໜືອທຳມະຊາດທີ່ກ່ຽວຂ້ອງກັບຊີວິດແລະຈຸດໝາຍປາຍທາງ​ຊີ​ວິດຂອງເຮົາ. ມື້ໜຶ່ງພວກເຮົາຈະ​ໄດ້ຕັດສິນໂລກ. ພວກເຮົາຈະປົກຄອງບັນດາ​ເທວະ​ດາຄືກັບທີ່ໂປໂລໄດ້ກ່າວ. ຂ້າ​ພະ​ເຈົ້າຈະເວົ້າ​ກ່ຽວ​ກັບເລື່ອງນີ້ອີກໃນພາຍຫຼັງ.

ເຫດຜົນທີ່ໂປໂລສາມາດເວົ້າສິ່ງເຫຼົ່ານີ້ຕໍ່ກັບຊາວໂກຣິນໂທແລະ​ກັບພວກເຮົາ​​ກໍ​ຄື​ວ່າເລື່ອງຂອງພຣະຄຳພີແມ່ນກ່ຽວກັບ​ການທີ່ພຣະເຈົ້າໄດ້ສ້າງພວກເຮົາແລະປາດຖະໜາໃຫ້ພວກເຮົາຈະເປັນສ່ວນໜຶ່ງໃນຄອບຄົວໃນສະຫວັນຂອງພ​ຣະ​ອົງ. ​ພ​ຣະຄຳພີຕັ້ງໃຈໃຊ້ຄຳສັບຕ່າງໆທີ່ພັນລະນາເຖິງຄວາມສຳພັນໃນຄອບຄົວ. ພຣະເຈົ້າ, ພຣະເຢຊູເຈົ້າ, ບັນ​ດາວິນຍານທີ່ດີຂອງອາ​ນາ​ຈັກ​ທີ່​ເບິ່ງບໍ່​ເຫັນ, ແລະ​ບັນ​ດາຜູ້ທີ່ເຊື່ອ, ​ໄດ້​ຮັບ​ການອະທິບາຍວ່າທຸກ​ຄົນຢູ່​ຮ່ວມ​ກັນແລະເຮັດວຽກນຳກັນ. ພຣະເຈົ້າຕ້ອງການໃຫ້​ມະ​ນຸດເປັນສ່ວນໜຶ່ງໃນຄອບຄົວຂອງພຣະອົງແລະມີສ່ວນຮ່ວມໃນລາຊະອານາຈັກຂອງພ​ຣະອົງເຊິ່ງປົກຄອງສິ່ງ​ທີ່ເນລະມິດສ້າງທັງໝົດ.

ພ​ຣະຄຳພີ​ໄດ້​ກ່າວວ່າ: ໃນ​ສະຫວັນ​ເປັນ​ຢ່າງ​ໃດ ຂໍ​ໃຫ້​ເປັນ​ໄປ​ຢ່າງ​ນັ້ນ​ທີ່​ແຜ່ນດິນ​ໂລກ. ຄຳເວົ້ານີ້

ຖືກເອົາມາຈາກແນວຄວາມຄິດແລະປະໂຫຍກຕ່າງໆໃນຄຳອະທິຖານຂອງ​ອົງພຣະຜູ້ເປັນເຈົ້າ (ມ​ທ.6:10). ຕັ້ງແຕ່ຈຸດເລີ່ມຕົ້ນ, ພ​ຣະເຈົ້າຕ້ອງການໃຫ້ຄອບຄົວມະນຸດຂອງ​ພ​​ຣະ​ອົງ ຢູ່ກັບພ​ຣະ​ອົງໃນໂລກທີ່ສົມບູນແບບ. ​ພ​ຣະ​ອົງຕ້ອງການໃຫ້ຜູ້ຄົນເຂົ້າຮ່ວມໃນຄອບຄົວ​ຝ່າຍວິນຍານຂອງພ​ຣະ​ອົງທີ່ພ​ຣະ​ອົງໄດ້ສ້າງຢູ່ໃນໂລກທີ່ເບິ່ງບໍ່ເຫັນ. ວິນຍານທີ່ດີເຫຼົ່ານີ້ບາງຄັ້ງກໍ່ຖືກເອີ້ນວ່າກອງທັບສະຫວັນຂອງພຣະເຈົ້າ. ປຶ້ມຫົວນີ້ແມ່ນກ່ຽວກັບແຜນຂອງພຣະເຈົ້າ, ການຕໍ່ຕ້ານກັບແຜນການໂດຍພວກ​ວິນ​ຍານ​ທີ່ກະບົດຕໍ່ພຣະເຈົ້າ, ຄວາມລົ້ມເຫຼວຂອງແຜນການໃນຕອນເລີ່ມຕົ້ນແລະຄວາມສຳເລັດອັນສົມບູນຂອງແຜນການພຣະເຈົ້າ. ນີ້ແມ່ນສິ່ງທີ່ ພ​ຣະຄຳພີກ່າວເຖິງ. ພວກ​ເຮົາ​ບໍ່​ສາ​ມາດ​ເຮັດ​ໄດ້ປະສົບກັບຄວາມສຸກຫຼືຄວາມເຈັບປວດຂອງເລື່ອງ​ລາວໃນພ​ຣະຄຳພີຖ້າພວກເຮົາບໍ່ລວມລາຍລະອຽດທັງ​ໝົດຈາກເລື່ອງນີ້. ພວກເຮົາຕ້ອງລວມເອົາບັນດາສິ່ງທີ່ມີຊີວິດ​ເໜືອ​ທຳ​ມະ​ຊາດທີ່ເປັນພາກສ່ວນທີ່ສຳຄັນໃນປະຫວັດສາດຂອງພວກເຮົາແລະເລື່ອງລາວຂອງໂລກ. ເລື່ອງຍັງບໍ່ຄົບຖ້ວນ​ສົມ​ບູນ, ແລະພວກເຮົາຈະເຂົ້າໃຈຜິດ,ຖ້າຫາກ​ບັນ​ດາ​ຄູ​ສອນ​ພ​ຣະ​ຄຳ​ພີ​ລະ​ເລີຍລາຍລະອຽດເຫຼົ່ານີ້.

ສະມາຊິກກອງ​ທັບ​ແຫ່ງສະຫວັນຂອງພຣະເຈົ້າບໍ່ແມ່ນສິ່ງ​ທີ່​ຢູ່​ພາຍນອກ, ຫຼືບໍ່​ມີ​ຄວາມສຳຄັນ, ຫຼືບໍ່ກ່ຽວຂ້ອງກັບເລື່ອງຂອງມະນຸດໃນພຣະຄຳພີ. ​ແຕ່ພວກເຂົາເຈົ້າມີບົດບາດ​ສຳ​ຄັນ. ແຕ່ຜູ້ອ່ານ​ພ​ຣະຄຳພີ ສະໄໝໃໝ່ກໍ່ມັກອ່ານລາຍລະອຽດເໜືອ​ທຳ​ມະ​ຊາດ​ເຫຼົ່ານີ້ໂດຍບໍ່ເຂົ້າໃຈເລີຍ. ອາ​ນາ​ຈັກ​ເໜືອທຳ​ມະ​ຊາດ​ມີຢູ່ໃນຫຼາຍ​ໆເລື່ອງລາວທີ່ຄຸ້ນເຄີຍຫຼາຍທີ່ສຸດໃນພຣະຄຳພີ, ແຕ່ວ່າຫຼາຍໆຄົນບໍ່ເຫັນມັນ. ຂ້າ​ພະ​ເຈົ້າກໍໄດ້ຮັບການສິດສອນກ່ຽວກັບ​ພ​ຣະຄຳພີເປັນເວລາຫຼາຍສິບ​ປີກ່ອນທີ່ຂ້າ​ພະ​ເຈົ້າຈະຮຽນຮູ້​ວ່າພຣະຄຳພີເວົ້າແນວໃດກ່ຽວກັບ​ໂລກ​ເໜືອ​ທຳ​ມະ​ຊາດ. ຂ້າ​ພະ​ເຈົ້າຢາກແບ່ງປັນກັບ​ທ່ານ​ໃນສິ່ງທີ່ຂ້າ​ພະ​ເຈົ້າໄດ້ຮຽນຮູ້ກ່ຽວກັບຫົວຂໍ້ນີ້ຕອນນີ້.

ແຕ່ຢ່າລືມຄຳຖາມທີ່ຂ້າ​ພະ​ເຈົ້າຖາມໃນຕອນທຳ​ອິດ​ວ່າ. ທ່ານເຊື່ອສິ່ງ​ທີ່​ພ​ຣະຄຳພີກ່າວແທ້ໆບໍ ? ການ​ຮຽນ​ຮູ້​ສິ່ງ​ທີ່​ພ​ຣະ​ຄຳ​ພີ​ກ່າວ​ເຖິງ​ແທ້ໆ ກ່ຽວກັບໂລກທີ່ເບິ່ງບໍ່ເຫັນແລະ​ຄວາມ​ສຳ​ພັນກັບຊີວິດຂອງທ່ານ ​ຈະ​ເປັນ​ແນວ​ໃດຖ້າທ່ານບໍ່ເຊື່ອ.

ໃນພ​ຣະ​ທຳ 2 ກະສັດ 6:8–23, ຜູ້ທຳນວາຍເອລີຊາໄດ້ຕົກຢູ່ໃນຄວາມຫຍຸ້ງຍາກອີກຄັ້ງໜຶ່ງ. ກະສັດທີ່ໂກດແຄ້ນໄດ້ສົ່ງທະຫານໄປລ້ອມເຮືອນຂອງເອລີຊາ. ເມື່ອຜູ້ຮັບໃຊ້ຂອງເອລີຊາເຫັນທະຫານ, ລາວກໍຢ້ານຫຼາຍ. ເອລີຊາບອກລາວວ່າ,“ “ບໍ່​ຕ້ອງ​ຢ້ານ ຝ່າຍ​ຂອງ​ພວກເຮົາ​ມີ​ຫຼາຍກວ່າ​ຝ່າຍ​ຂອງ​ພວກເຂົາ.” ກ່ອນ​ທີ່​ຄົນ​ໃຊ້​ຈະສົງ​ໄສເອລີຊາ​ກໍ​ພາວັນນາ​ອະທິຖານ​ວ່າ, “ຂ້າແດ່​ພຣະເຈົ້າຢາເວ ຂໍ​ພຣະອົງ​ເປີດ​ຕາ​ຄົນ​ຮັບໃຊ້​ຂອງ​ຂ້ານ້ອຍ​ຄົນ​ນີ້ ໃຫ້​ເຫັນ​ກຳລັງ​ຝ່າຍ​ເຮົາ​ແດ່ທ້ອນ.” ພຣະເຈົ້າ​ຊົງຕອບ​ຄຳ​ອະທິຖານ​ຂອງ​ເອລີຊາທັນ​ທີ. ​ພ​ຣະ​ເຈົ້າ​ໄດ້​ເປີດ​ຕາ​​ຄົນ​ຮັບໃຊ້​ຄົນ​ນັ້ນ ເມື່ອລາວຫຼຽວ​ຂຶ້ນ​ໄປ​ທີ່​ເທິງ​ພູ ລາວ​ກໍ​ເຫັນ​ຝູງມ້າ ແລະ​ລົດຮົບ​ເປັນ​ໄຟ​ຢູ່​ອ້ອມລ້ອມ​ເອລີຊາ.

ຄຳອະທິຖານຂອງເອລີຊາແມ່ນຄືກັບຄຳອະທິຖານຂອງຂ້າ​ພະ​ເຈົ້າສຳລັບທ່ານ. ຂໍໃຫ້ພຣະເຈົ້າຊົງເປີດຕາຂອງທ່ານເພື່ອເບິ່ງສິ່ງທີ່ຢູ່ໃນ​ພ​ຣະຄຳພີ, ເພື່ອວ່າທ່ານຈະບໍ່ສາມາດຄິດກ່ຽວກັບພ​ຣະຄຳພີໃນແບບເກົ່າອີກຕໍ່ໄປ.

**ບົດທີ 2**

ອາ​ນາ​ຈັກທີ່ເບິ່ງບໍ່ເຫັນ: ພ​ຣະເຈົ້າແລະ​ບັນ​ດາ​​ອຳ​ນາດ​ເໜືອ​ທຳ​ມະ​ຊາດ​ທີ່​ຊົ່ວ​ຮ້າຍ.

**ຄົ**ນ​ເຮົາມີຄວາມສົນໃຈກັບສິ່ງ​ທີ່ເໜືອ​ທຳ​ມະ​ຊາດແລະ​ສຸດຍອດ​ມະ​ນຸດ ​ເມື່ອຄິດ​ເຖິງວົງການບັນເທີງໃນຊຸມປີມໍ່ໆມານີ້. ​ມີໜັງສື, ລາຍການໂທລະພາບແລະໜັງຫຼາຍພັນເລື່ອງໃນທົດສະວັດທີ່ຜ່ານມາແມ່ນກ່ຽວກັບບັນດາ​ເທວະ​ດາ,ມະ​ນຸດ​ຕ່າງ​ດາວ, ສັດ​ປະຫຼາດ, ຜີປີສາດ, ຜີ, ​ແມ່​ມົດ,ເວດມົນ,ຜີ​ດິບ,ມະ​ນຸດ​ໝາ​ປ່າແລະສຸດຍອດ​ມະ​ນຸດ. ຮູບເງົາທີ່ປະສົບຜົນສຳເລັດຫຼາຍທີ່ສຸດຂອງ ຮໍ​ລີ​ວູດHollywood ມີລັກສະນະພິເສດຄື: ​ເອັກ​ເມນ X-Men, ແອັດ​ແວນ​ເຈີ Avengers, ແຮ​ຣີ່​ພອດ​ເຕີ the Harry Potter, ຊຸບ​ເປີ້​ແມນSuperman, ແລະຊຸດ​ເລື່ອ​ງຜີ​ດິບ Twilight. ລາຍການໂທລະພາບຍັງມີໂປ​ຣແກຼມທີ່ສຸມໃສ່ຫົວຂໍ້ນີ້ແລະປະສົບຜົນສຳເລັດຫຼາຍ. ແຕ່ຫົວຂໍ້ເຫຼົ່ານີ້ແມ່ນໄດ້ຮັບຄວາມນິຍົມຢູ່​ແລ້ວກ່ອນທີ່​ຈະ​ມີໜັງແລະໂທລະພາບ​ຕັ້ງ​ແຕ່​ຕອນທີ່ໄດ້ມີຂຽນ​ເລື່ອງ​​ລາວທີ່​ເໜືອ​ທຳ​ມະ​ຊາດຫຼາຍ​ເລື່ອງ​ອອກເປັນປຶ້ມແລະຮູບແຕ້ມ​ຕ່າງໆທີ່ເຮັດໃນສິນລະປະ.

*ເປັນຫຍັງຫົວຂໍ້ທີ່ເໜືອ​ທຳ​ມະ​ຊາດນີ້ຈຶ່ງເປັນທີ່ນິຍົມ?*

ຄຳຕອບໜຶ່ງແມ່ນຄົນເຮົາມັກໃຊ້ເລື່ອງຕ່າງໆເພື່ອຫຼີກໜີຈາກຊີວິດທຳມະດາຂອງພວກເຂົາ. ເລື່ອງລາວ​ທີ່ມະຫັດສະຈັນໄດ້​ເຮັດໃຫ້ພວກເຮົາມີໂລກທີ່ໜ້າສົນໃຈແລະຕື່ນເຕັ້ນກວ່າຂອງພວກເຮົາ. ມັນ​ເປັນ​ສິ່ງ​ທີ່ການ​ຕໍ່​ສູ້​ກັນ​ລະ​ຫວ່າງ​ຄວາມດີກັບຄວາມຊົ່ວໃນ​ຈັກ​ກະ​ວານນີ້, ເຊິ່ງເຮັດໃຫ້ເຮົາຕື່ນເຕັ້ນ. ພວກເຮົາມີຄວາມກະຕືລືລົ້ນທີ່ຈະເບິ່ງການຕໍ່​ສູ້​ຄັ້ງ​ຍິ່ງໃຫຍ່ໂດຍສຸດຍອດ​ມະ​ນຸດຕ້ານກັບຄົນຊົ່ວຮ້າຍ. ໃນຮູບເງົາທີ່ມີຊື່ສຽງຫຼາຍເລື່ອງ​ເຊັ່ນ The Lord of the Rings, Gandalf, Frodo, ແລະສ່ວນທີ່ເຫຼືອຂອງກຸ່ມໄດ້ຕໍ່ສູ້ກັບ​ເຊົາ​ຣອນ Sauron ວິນຍານ​ແຫ່ງ​ຄວາມ​ມືດ. ຖ້າຄົນຊົ່ວຮ້າຍມາຈາກ​ນອກໂລກຂອງພວກເຮົາແລ້ວໄຊຊະນະ​ຈະ​​ໜ້າ​ຕື່ນ​ເຕັ້ນ​ຫຼາຍຍິ່ງ​ຂຶ້ນ.

ຄຳຕອບທີສອງແມ່ນຄົນເຮົາ​ຖືກ​ດຶງ​ດູດ​ໃຫ້ສົນໃຈເລື່ອງຕ່າງໆທີ່ຢູ່ນອກໂລກຂອງພວກເຮົາ ເພາະວ່າໃນ​ ພ​ຣະ​ທຳ​ປັນ​ຍາ​ຈານໄດ້ກ່າວໄວ້ວ່າ, ພຣະເຈົ້າໄດ້“ ​ຊົງ​ບັນ​ຈຸ​ໂລກ​ນິ​ຣັນ​ດອນ​ໄວ້​ໃນ​ຈິດ​ໃຈ​ຂອງ​ເຮົາ” (​ປຍ​ຈ3:11). ມີບາງສິ່ງບາງຢ່າງໃນຄົນ​ເຮົາທີ່ເຮັດໃຫ້ພວກເຮົາປາຖະໜາສິ່ງທີ່​ເໜືອທຳມະຊາດ. ອັກຄະສາວົກໂປໂລກໍໄດ້ຂຽນກ່ຽວກັບຄວາມປາຖະໜານີ້ເຊັ່ນກັນ. ​ເພິ່ນໄດ້ຂຽນວ່າຄວາມປາຖະໜາຂອງພວກເຮົາແມ່ນມາຈາກການມີຊີວິດຢູ່ໃນໂລກທີ່ພຣະເຈົ້າໄດ້ສ້າງ​ຂຶ້ນ. ໂລກແລະທຸກໆສິ່ງໃນນັ້ນຊີ້ໃຫ້ເຫັນເຖິງທຸກສິ່ງທີ່ຖືກສ້າງ​ຂຶ້ນໂດຍ​ພ​ຣະຜູ້ສ້າງ. ນີ້ໝາຍຄວາມວ່າມີອາ​ນາ​ຈັກ​ເໜືອທຳມະຊາດທີ່ຢູ່ນອກເໜືອຈາກ​ໂລກ​ຝ່າຍ​ຮ່າງ​ກາຍຂອງພວກເຮົາ (​ຣມ.1: 18-23). ໃນຄວາມເປັນຈິງ, ໂປໂລໄດ້ກ່າວວ່າຄວາມປາຖະ​ໜາທີ່ຈະຮູ້ຈັກພ​ຣະເຈົ້ານີ້​ມີ​ພະ​ລັງຫຼາຍຈົນ​ຖືກ​​ຄົນ​ເຮົາ​ຕັ້ງ​ໃຈ​ຈະ​​ຂັດ​ຂວາງ​ມັນ(ຣມ.1:18).

ແຕ່ພວກເຮົາບໍ່ຄິດເຖິງເລື່ອງລາວຕ່າງໆທີ່ຢູ່ໃນ​ພ​ຣະຄຳພີໃນແບບດຽວກັນກັບພວກເຮົາຄິດ​ເຖິງເລື່ອງເລົ່າທີ່​ເໜືອ​ທຳ​ມະ​ຊາດ​ໃນປຶ້ມ, ຮູບເງົາແລະນິທານຕ່າງໆ. ມີເຫດຜົນທີ່ດີໃນການຄິດແບບນີ້. ໃນບາງເລື່ອງລາວໃນພຣະຄຳພີ​ຜູ້​ຄົນເບິ່ງຄືວ່າທຳມະດາຫຼືບາງທີກໍ່ຄືກັບພໍ່ຕູ້ຂອງເຮົາ. ພວກເຂົາບໍ່ຮູ້ສຶກມີພະ​ລັງຫຼື​ຄ້າຍຄືກັບ​ສຸດຍອດ​ມະ​ນຸດ. ບາງເທື່ອ​ທ່ານອາດເຄີຍໄດ້ຍິນເລື່ອງ​ລາວ​ເຫຼົ່າ​ນີ້ໃນພ​ຣະຄຳພີຕັ້ງແຕ່ທ່ານຍັງນ້ອຍແລະຕອນນີ້ພວກເຂົາບໍ່ໜ້າສົນໃຈເລີຍ. ອາດ​ຈະເປັນເພາະວ່າເລື່ອງລາວທີ່ເກີດ​ຂຶ້ນໃນວັດທະນະທຳອື່ນ,ມັນຈຶ່ງບໍ່ມີຄວາມໝາຍຫຍັງ​ກັບທ່ານ. ມັນເປັນເລື່ອງຍາກສຳລັບພວກເຮົາທີ່ຈະຮູ້ວ່າຄົນເຫຼົ່ານັ້ນທີ່ຢູ່ໃນວັດທະນະ ທຳທີ່ຫ່າງໄກໃນເລື່ອງ​ລາວໃນພຣະຄຳພີອາດຈະຍັງເປັນຄືກັບພວກເຮົາເຖິງແມ່ນວ່າພວກເຂົາ​​ເຈົ້າຈະແຕ່ງ​ໂຕແລະມີຊີວິດທີ່ແຕກຕ່າງ​ກັນຫຼາຍກໍ່​ຕາມ.

ແຕ່ຂ້າພະເຈົ້າຄິດວ່າມີເຫດຜົນທີ່ຍິ່ງໃຫຍ່ກວ່ານັ້ນທີ່ວ່າ​ ເປັນ​ຫຍັງເລື່ອງລາວທີ່ມະຫັດສະຈັນເໜືອ​ທຳ​ມະ​ຊາດ​ຈຶ່ງ​ດຶງ​ດູດຈິນຕະນາການຂອງພວກເຮົາໄດ້ ກໍ່ຍ້ອນວ່າພວກເຮົາໄດ້ຮັບການສອນມາບໍ່ດີວ່າພວກເຮົາຄວນຄິດແນວໃດກ່ຽວກັບໂລກທີ່​ເໜືອ​ທຳ​ມະ​ຊາດໃນພຣະຄຳພີ. ສິ່ງທີ່ຂ້າ​ພະ​ເຈົ້າໄດ້ຍິນໃນຄຳເທດສະ ໜາໃນຄຣິສຕະຈັກເປັນເວລາຫຼາຍປີເຮັດໃຫ້ເລື່ອງ​ທີ່​ເໜືອ​ທຳ​ມະ​ຊາດ​​ຟັງ​ແລ້ວ​ໜ້າ​ເບື່ອ. ແລະຮ້າຍໄປກວ່ານັ້ນ, ການສອນໃນຄຣິສຕະຈັກຈະຕັດພະ​ລັງອໍານາດອອກຈາກໂລກເໜືອ​ທຳ​ມ​ະ​ຊາດ. ການສິດສອນເຮັດໃຫ້ໂລກເໜືອ​ທຳ​ມະ​ຊາດເບິ່ງຄືວ່າບໍ່ມີອຳນາດ.

ຫຼາຍສິ່ງທີ່ຄຣິສຕຽນຄິດກ່ຽວກັບໂລກທີ່ເບິ່ງບໍ່ເຫັນແມ່ນບໍ່ຖືກຕ້ອງ. ຕົວຢ່າງໜຶ່ງ​ກໍ່​ແມ່ນ ເທວະ​ດາໃນພຣະຄຳພີບໍ່ມີປີກ. ​ເຄຣຸບມີປີກ, ແຕ່ວ່າເຄຣຸບບໍ່ເຄີຍຖືກເອີ້ນວ່າເທວະດາ. ບັນດາເທວະ​ດາປາກົດຢູ່ໃນຮູບແບບມະນຸດສະເໝີ. ຕົວຢ່າງອີກອັນໜຶ່ງແມ່ນ​ຜີ​ມານ​ຮ້າຍບໍ່ມີ​ເຂົາແລະຫາງ. ຕົວຢ່າງອື່ນກໍ່​ຄືວ່າວິນຍານຊົ່ວ​ຮ້າຍບໍ່ໄດ້ບັງຄັບເຮົາໃຫ້ເຮັດບາບ. ໃນຖານະມະ​ນຸດພວກເຮົາສາມາດເຮັດບາບໄດ້ງ່າຍໂດຍບໍ່ຖືກ​ພວກ​ມັນ​ບັງ​ຄັບກໍ່​ໄດ້. ​ພ​ຣະຄຳພີໄດ້ອະ​ທິ​ບາຍເຖິງການຄອບຄອງຂອງຜີ​ມານ​ຮ້າຍເປັນສະຖານະການທີ່ຮ້າຍແຮງ, ແຕ່ສິ່ງ​ມີ​ຊີ​ວິດເໜືອ​ທຳ​ມະ​ຊາດ ທີ່ຊົ່ວຮ້າຍສາມາດສ້າງຄວາມເສຍຫາຍໄດ້ຫຼາຍວິທີທີ່ສະຫຼາດກ່ວາພຽງແຕ່ໂຈມຕີ​ຄົ​ນ​ເຮົາ​ເທື່ອ​ລະ​ຄົນ. ນອກ​ຈາກນີ້,ພ​ຣະຄຳພີຍັງສອນວ່າເທວະ​ດາແລະຜີມານ​ຮ້າຍແມ່ນວິນຍານທີ່ມີອຳ ນາດໜ້ອຍກວ່າເມື່ອທຽບໃສ່ກັບສິ່ງ​ມີ​ຊີ​ວິດ​ເໜືອ​ທຳ​ມະ​ຊາດ​ອື່ນໆ. ໃນຄ​ຣິ​ສ​ຕະ​ຈັກ​ຂ້າ​ພະ​ເຈົ້າບໍ່ເຄີຍໄດ້ຍິນການສອນກ່ຽວກັບບັນ​ດາ​ສິ່ງ​ມີ​ຊີ​ວິດທີ່ມີອຳນາດຫຼາຍກວ່າ ແລະແຜນການຂອງພວກມັນທີ່ຈະທຳລາຍພວກເຮົາ.

ເຈົ້າຜູ້ຄອບ​ຄອງ​ເໜືອ​ທຳ​ມະ​ຊາດທີ່ຊົ່ວຮ້າຍແມ່ນມີຈິງ

ຂ້າ​ພະ​ເຈົ້າ​ໄດ້​ຖາມທ່ານແລ້ວໃນບົດທຳອິດວ່າທ່ານເຊື່ອໃນສິ່ງທີ່ພ​ຣະຄຳພີກ້າວແທ້ບໍ. ຂ້າ​ພະ​ເຈົ້າຈະໃຫ້ທ່ານສອບເສັງສັ້ນໆຄືກັບວ່າທ່ານຢູ່ໃນໂຮງຮຽນ.

ພ​ຣະຄຳພີກ່າວວ່າພຣະເຈົ້າມີບັນ​ດາ​​ວິນ​ຍານ​ທີ່​ດີ​ເປັນ​ທີມ​ງານເພື່ອສຸມໃສ່ເຮັດໃນສິ່ງທີ່ພຣະອົງຕັດສິນໃຈໃຫ້​ສຳ​ເລັດບໍ ? ຄຳຕອບຂອງ​ທ່ານແມ່ນຫຍັງ? ຄຳຕອບ​ຄື “ແມ່ນແລ້ວ”! ວິນຍານທີ່ຈົງຮັກພັກດີນີ້ຖືກເອີ້ນວ່າຊຸມນຸມຊົນ,ຫຼືສະພາຂອງພຣະເຈົ້າ (​ພ​ສ​ສ.89: 5-7; ດນອ 7:10). ຂໍ້ໜຶ່ງທີ່ຈະແຈ້ງທີ່ສຸດກ່ຽວກັບສະພາ​ຂອງ​ພ​ຣະ​ເຈົ້ານີ້ແມ່ນເພງ​ສັນ​ລະ​ເສີນ 82:1. ພ​ຣະຄຳພີກ່າວວ່າ“ ພ​ຣະເຈົ້າເປັນປະທານສະພາຢູ່ໃນສະຫວັນ; ພ​ຣະ​ອົງຊົງ​ຕັດ​ສິນໃນການຊຸມນຸມຂອງບັນດາ​ເຈົ້າຜູ້ປົກຄອງທີ່​ເໜືອ​ທຳ​ມະ​ຊາດ(ເທບ​ພະ”ເຈົ້າ​ອື່ນໆ) "

ຖ້າທ່ານຄິດກ່ຽວກັບ​ເລື່ອງ​ນີ້, ນັ້ນແມ່ນຂໍ້ທີ່ໜ້າປະຫຼາດໃຈ​ແທ້ ! ມັນເຮັດໃຫ້ຂ້າ​ພະ​ເຈົ້າບໍ່ສະບາຍໃຈໃນຄັ້ງທຳອິດທີ່ຂ້າ​ພະ​ເຈົ້າໄດ້ພິຈາລະນາ​ສິ່ງ​ທີ່​ພ​ຣະ​ຄຳ​ພີ​ກ່າວແທ້ໆ. ຄວາມໝາຍຂອງຂໍ້ນີ້ແມ່ນແຈ່ມແຈ້ງແລະລຽບງ່າຍ. ເຊັ່ນດຽວກັບຂໍ້ອື່ນໆ, ຕ້ອງ​ນຳ​ເອົາພ​ຣະ​ທຳ​ເພງ​​ສັນ​ລະ​ເສີນ 82: 1 ​ໄປປຽບທຽບກັບຂໍ້ອື່ນໆໃນ ພ​​ຣະຄຳພີເພື່ອຢືນຢັນຄວາມໝາຍ. ໃນຂໍ້ນີ້ພວກເຮົາຈຳເປັນຕ້ອງປຽບທຽບພ​ຣະຄຳພີທີ່ເວົ້າກ່ຽວກັບ "​ເຈົ້າຜູ້ປົກຄອງທີ່ເໜືອ​ທຳ​ມະ​ຊາດ" ແລະຄວນ​ກຳ​ນົດ​ຄຳ​ສັບ​ນັ້ນ​ແນວ​ໃດ.

ຄຳພາສາເ​ຮັບ​ເຣີເດີມທີ່ແປຄຳ​ວ່າ “ ເຈົ້າຜູ້ປົກຄອງທີ່​ເໜືອ​ທຳ​ມະ​ຊາດ” ແມ່ນ***ເອ​ໂລ​ຮີມ.*** ສິດຍາພິບານຫຼາຍຄົນໄດ້ສອນວ່າເອ​ໂລ​ຮີມແມ່ນໜຶ່ງໃນນາມຊື່ຂອງພຣະເຈົ້າພຣະບິດາ. ແຕ່ໃນພາສາເ​ຮັບເຣີມັນມີຄວາມໝາຍທີ່ກວ້າງ​ຂຶ້ນ. ຄຳນີ້ໝາຍເຖິງສິ່ງມີ​ຊີ​ວິດໃດໜຶ່ງທີ່ມາຈາກໂລກຝ່າຍວິນຍານ. ນັ້ນແມ່ນເຫດຜົນທີ່ບາງຄັ້ງທ່ານຈະໄດ້ພົບເຫັນທີ່***ເອ​ໂລ​ຮີມ***ໃຊ້ກັບພຣະເຈົ້າ (ປ​ຖກ. 1:1), ແຕ່ຍັງມີ​ພວກຜີມານ​ຮ້າຍທີ່ເອີ້ນວ່າ ***ເອ​ໂລ​ຮີມ*** (ພບຍ. 32: 17), ແລະຍັງມີວິນ​ຍານຂອງຄົນທີ່ຕາຍແລ້ວຖືກເອີ້ນວ່າເອ​ໂລ​ຮີມ(1 ​ຊມອ. 28 : 13). ໃນພ​ຣະຄຳພີ, ​ສິ່ງ​ມີ​ຊີ​ວິດ​ວິນຍານໃດໆທີ່ຢູ່ໃນອາ​ນາ​ຈັກ​ທີ່​ເໜືອທຳມະຊາດແມ່ນ​ຖືກເອີ້ນວ່າ***ເອ​ໂລ​ຮີມ.***

ຄຳສັບພາສາເ​ຮັບເຣີ***ເອ​ໂລ​ຮີມ*** ບໍ່ໄດ້ໝາຍເຖິງຄວາມສາມາດພິເສດສະເພາະ ຊຶ່ງພຽງແຕ່ພຣະເຈົ້າ ພຣະບິດາເທົ່ານັ້ນ​ທີ່​ມີ. ​ພ​ຣະຄຳພີສອນຢ່າງຈະແຈ້ງວ່າພຣະເຈົ້າແຕກຕ່າງຈາກ​ບັນ​ດາເຈົ້າຜູ້ປົກຄອງແລະວິນຍານທີ່​ເໜືອ​ທຳ​ມະ​ຊາດອື່ນໆ. ແຕ່ວ່າວິນຍານທັງໝົດໃນໂລກ​ເໜືອ​ທຳ​ມະ​ຊາດສາມາດເອີ້ນວ່າ***ເອ​ໂລ​ຮີມ.*** ຍົກຕົວຢ່າງ, ພ​ຣະຄຳພີສັ່ງໃຫ້ວິນຍານນະ​ມັດ​ສະ​ການພຣະເຈົ້າຂອງພ​ຣະຄຳພີ (ພ​ສ​ສ.29: 1). ພຣະອົງເປັນຜູ້ສ້າງແລະກະສັດຂອງພວກເຂົາ (ພ​ສ​ສ.95: 3;148:1-5). ພ​ສ​ສ. 89:6–7 ກ່າວວ່າ “ໃນ​ສະຫວັນ​ບໍ່ມີ​ຜູ້ໃດ​ເໝືອນ​ພຣະເຈົ້າຢາເວບໍ່ມີ​ຊາວ​ສະຫວັນ​ຄົນໃດ​ຈະ​ເທົ່າທຽມ​ພຣະເຈົ້າຢາເວ​ໄດ້. [1ກ​ສ. 8:23;ພ​ສ​ສ. 97: 9 ພຣະເຈົ້າ​ຊົງ​ເປັນ​ທີ່​ຢ້ານກົວ​ໃນ​ຊຸມຊົນ​ຂອງ​ພວກ​ບໍລິສຸດ​ທັງຫຼາຍ” ຜູ້ຂຽນພ​ຣະຄຳພີເຫັນໄດ້ຈະແຈ້ງວ່າບໍ່​ມີ​ຜູ້​ໃດ​ເທົ່າ​ທ​ຽມ​ກັບພຣະເຈົ້າແຫ່ງອິດສະຣາເອນ. ພ​ຣະ​ອົງ​ເປັນ "ພຣະເຈົ້າແຫ່ງເທບພະເຈົ້າ​ທັງຫຼາຍ" (ພບຍ.10:17; ພ​ສ​ສ.136: 2).

ບັນດາ​ສິ່ງ​ມີ​ຊີ​ວິດວິນຍານເຫຼົ່ານີ້ຢູ່ໃນ "ຊຸມຊົນ​ຂອງ​ພວກ​ບໍຣິສຸດ" ແມ່ນມີ​ຢູ່ຈິງ. ໃນບົດທຳອິດຂອງປຶ້ມຫົວນີ້, ຂ້າພະເຈົ້າໄດ້​ກ່າວເຖິງບົດທີ່ພຣະເຈົ້າໄດ້ປະ​ຊຸມ​​ທີມ​ງານ​ຊາວສະຫວັນຂອງພ​ຣະ​ອົງ. ພວກເຂົາໄດ້ເຕົ້າໂຮມກັນເພື່ອຕັດສິນໃຈວ່າກະສັດອາຮາບຈະຕາຍແນວໃດ. ໃນຂໍ້ຄວາມນັ້ນ, ສະມາຊິກຂອງກຸ່ມສະຫວັນນີ້ຖືກເອີ້ນວ່າວິນຍານ. ຖ້າພວກເຮົາເຊື່ອພ​ຣະຄຳພີ, ພວກເຮົາຕ້ອງເຊື່ອວ່າໂລກວິນຍານແມ່ນ​ມີຈິງ. ພວກເຮົາຕ້ອງເຊື່ອພ​ຣະເຈົ້າແລະວິນຍານອື່ນໆທີ່ພ​ຣະເຈົ້າໄດ້ສ້າງ ຍັງ​ອາ​ໄສຢູ່ໃນນັ້ນອີກ​ດ້ວຍ. ພວກເຮົາຕ້ອງເຊື່ອວ່າສະພາທີ່ເໜືອ​ທຳ​ມະ​ຊາດຂອງພ​ຣະເຈົ້າກໍ່ມີຈິງ. ຖ້າພວກເຮົາບໍ່ເຊື່ອສິ່ງເຫຼົ່ານີ້, ພວກເຮົາກໍບໍ່ເອົາ​ໃຈ​ໃສ່ສິ່ງ​ທີ່​ພ​ຣະຄຳພີທີ່ສອນກ່ຽວກັບໂລກເໜືອ​ທຳ​ມະ​ຊາດແທ້ໆ.

ເນື່ອງ​ຈາກພ​ຣະຄຳພີລະບຸວ່າສະມາຊິກສະພາເຫຼົ່ານີ້ແມ່ນເປັນວິນຍານ, ພວກເຮົາຮູ້ວ່າພວກມັນບໍ່ພຽງແຕ່ເປັນຮູບປັ້ນຫີນຫຼືໄມ້ເທົ່ານັ້ນ. ​ບັນ​ດາຮູບ​ເຄົາ​ລົບບໍ່ໄດ້ເຮັດວຽກເພື່ອພຣະເຈົ້າໃນສະພາສະຫວັນ. ມັນເປັນຄວາມຈິງທີ່ວ່າຄົນໃນສະໄໝບູຮານແລະຄົນ​ໃນ​ສະ​ໄໝ​ປະ​ຈຸ​ບັນ​ນີ້ກໍເຮັດຮູບປັ້ນຮູບ​ເຄົ​າລົບ. ແຕ່ຄົນ​ເຮົາ​ກໍຮູ້ວ່າຮູບປັ້ນ​ຕ່າງໆທີ່ພວກເຂົາເຮັດດ້ວຍມືຂອງພວກເຂົາ​ເອງນັ້ນບໍ່ແມ່ນຣິດ​ອຳ​ນາດ​ທີ່​ເໜືອ​ທຳ​ມະ​ຊ​າດ​ທີ່​ແທ້ຈິງ. ບັນດາຮູບປັ້ນຮູບ​ເຄົາ​ລົບເຫຼົ່ານັ້ນເປັນພຽງແຕ່ບ່ອນ​ອາ​ໄສທີ່​ເທບພະເຈົ້າຂອງພວກເຂົາສາມາດເຂົ້າມາຮັບເອົາເຄື່ອງຖວາຍ​ບູ​ຊາແລະໃຫ້ຄວາມຮູ້ແກ່​ບັນ​ດາ​ຜູ້​ທີ່​ບູ​ຊາພວກມັນ. ຄົນ​ເຮົາ​ຈະ​ເຮັດພິທີກຳຕ່າງໆເພື່ອ​ເຊື້ອ​ເຊີນເຈົ້າ​ຜູ້​ປົກ​ຄອງ(ເທບ​ພະ​ເຈົ້າ)ໃຫ້ມາແລະເຂົ້າໄປໃນຮູບປັ້ນຮູບ​ເຄົາ​ລົບ ດັ່ງນັ້ນພວກເຂົາຫວັງວ່າວິນຍານຈະຕອບຄຳອະທິຖານຂອງພວກເຂົາ.

ໂຄງສ້າງ​ແລະ​ບົດ​ບາດ​ໜ້າ​ທີ່​ຂອງ​ສະ​ພາ​ຊຸມ​ນຸມແຫ່ງ​ສ​ະ​ຫວັນ

​ ບັນ​ດາສະມາຊິກສະພາຂອງເພງສັນລະເສີນ 82: 1 ຖືກເອີ້ນວ່າ“ບຸດຂອງພ​ຣະເຈົ້າອົງສູງສຸດ” ໃນຂໍ້ທີ 6ກ່າວ​ວ່າ“ພວກລູກຊາຍຂອງພ​ຣະເຈົ້າ” ​ແລະຍັງປະກົດຢູ່ບ່ອນອື່ນໆໃນພ​ຣະຄຳພີອີກ​ດ້ວຍ. ພວກ​ເຂົາມັກຈະຢູ່ໃນທີ່ປະທັບຂອງພຣະເຈົ້າ, ເຊັ່ນໃນ​ພ​ຣະ​ທຳ​ໂຢບ 1:6; 2:1, ໃນ​ໂຢບ 38:7 ບອກພວກເຮົາວ່າບັນ​ດາ​ບຸດຂອງພຣະເຈົ້າມີຢູ່ແລ້ວເມື່ອພຣະເຈົ້າເລີ່ມຕົ້ນສ້າງໂລກແລະສ້າງ​ມະ​ນຸດ.

ນັ້ນແມ່ນສິ່ງທີ່ໜ້າສົນໃຈຫຼາຍ. ພຣະເຈົ້າຊົງເອີ້ນສິ່ງ​ມີ​ຊີ​ວິດ​ຝ່າຍ​ວິນ​ຍານ​ເຫຼົ່ານີ້ວ່າບຸດຊາຍຂອງ​ພ​ຣະ​ອົງ. ເນື່ອງຈາກວ່າພຣະເຈົ້າໄດ້ສ້າງເຂົາເຈົ້າ,ການໃຊ້ຄຳສັບວ່າ“ຄອບຄົວ” ສຳລັບພວກເຂົາກໍມີຄວາມ ໝາຍ. ມັນຄ້າຍຄືກັນກັບວິທີດຽວກັນທີ່ທ່ານກ່າວເຖິງລູກ​ເຕົ້າຂອງທ່ານວ່າລູກຊາຍຫຼືລູກສາວຂອງທ່ານ. ທ່ານໄດ້​ມີ​ສ່ວນຮ່ວມໃນການສ້າງຂອງເຂົາເຈົ້າແລະທ່ານກໍ່ເປັນຄອບຄົວ. ແຕ່ນອກເໜືອຈາກການເປັນພ​ຣະ​ບິ​ດາຂອງພວກເຂົາແລ້ວ, ພຣະເຈົ້າຍັງເປັນກະສັດຂອງພວກເຂົ​າ​ອີກ​ດ້ວຍ. ໃນສະ​ໄໝບູຮານ, ກະສັດ​ມັກ​ຈະ​ປົກຄອງໂດຍໃຊ້ຍາດພີ່ນ້ອງຂອງຕົນໃນຕຳແໜ່ງການ​ປົກ​ຄອງ. ລູກຊາຍຂອງກະສັດຈະກາຍເປັນກະ ສັດຄົນຕໍ່ໄປຫຼັງຈາກພໍ່ໄດ້​ເສຍຊີວິດ ດັ່ງ​ນັ້ນການຄອບຄອງຂອງອານາຈັກແມ່ນທຸລະກິດຄອບຄົວ. ພຣະເຈົ້າຊົງເປັນກະສັດປົກຄອງເໜືອສະມາຊິກສະພາຂອງ​ພ​ຣະ​ອົງ. ​ບັນ​ດາ​ບຸດຂອງພ​ຣະ​ອົງມີສິດອຳນາດຕ່ຳ​ກວ່າພຣະເຈົ້າຍ້ອນຄວາມສຳພັນຄອບຄົວກັບພ​ຣະ​ອົງໃນຖານະເປັນລູກ. ແຕ່​ໃນ​ຂະ​ນະທີ່ພວກເຮົາຈະສົນທະນາກັນຕະຫຼອດປຶ້ມຫົວນີ້, ມີບາງສິ່ງທີ່ຮ້າຍແຮງເກີດຂຶ້ນກໍຄືພວກລູກຊາຍບາງຄົນຂອງພຣະເຈົ້າບໍ່ສັດຊື່ຕໍ່ພຣະເຈົ້າພຣະບິດາ.

ພວກລູກຊາຍຂອງພຣະເຈົ້າເປັນຜູ້ມີ​ອຳ​ນາດຕັດສິນໃຈເຊັ່ນກັນ. ພວກເຮົາຮູ້ຈາກ​ພ​ຣະ​ທຳ 1 ກະສັດ 22 (ແລະຂໍ້ຄວາມອື່ນໆຫຼາຍຂໍ້) ວ່າພ​ຣະເຈົ້າມີສ່ວນ​ກ່ຽວ​ຂ້ອງກັບສິ່ງທີ່ເກີດ​ຂຶ້ນກັບຄົນເທິງແຜ່ນດິນໂລກ. ເມື່ອພຣະເຈົ້າຕັດສິນໃຈວ່າມັນເຖິງເວລາແລ້ວທີ່ກະສັດອາ​ຮາບຜູ້ຊົ່ວຮ້າຍຈະຕ້ອງຕາຍ, ພຣະເຈົ້າໄດ້ອະນຸຍາດໃຫ້ສະມາຊິກສະພາຂອງ​ພ​ຣະ​ອົງຕັດສິນໃຈວ່າຈະເກີດຫຍັງຂຶ້ນ.

ການປະຊຸມສະພາ​ຊຸມ​ນຸມຂອງ​ພ​ຣະ​ເຈົ້າໃນເພງສັນລະເສີນ​ບົດ​ທີ 82 ແລະ 1 ກະສັດ 22 ບໍ່ແມ່ນກ​ານປະຊຸມດຽວທີ່ຂຽນໄວ້ໃນ​ພ​ຣະຄຳພີ. ​ການປະຊຸມສະພາອີກຫຼາຍຄັ້ງໄດ້ກຳນົດວ່າຈະມີຫຍັງເກີດ​ຂຶ້ນກັບບາງປະເທດທີ່ມີອຳນາດ.

ໃນດານີເອນບົດທີ 4, ກະສັດເນບູກາດເນັດຊາ, ກະສັດແຫ່ງບາບີໂລນ ໄດ້ຖືກລົງໂທດຈາກພຣະເຈົ້າທີ່ເຮັດໃຫ້​ເພິ່ນເປັນບ້າເປັນເວລາຫຼາຍປີ. ການຕັດສິນໃຈນັ້ນໄດ້ຖືກເຮັດໂດຍ“ ​ຄຳ​ສັ່ງຂອງພ​ຣະເຈົ້າອົງສູງສຸດ” (ດນອ.4:24) ແລະໂດຍ "​ຄຳ​ສັ່ງຂອງບັນ​ດາຜູ້​ອາລັກຂາ​" (ດນອ. 4:17). “ຜູ້​ອາລັກຂາ​” ແມ່ນ ຄຳສັບທີ່ໃຊ້ສຳລັບ​ສະມາຊິກ​ທີ່​ເໜືອ​ທຳ​ມະ​ຊາດໃນສະພາຂອງພຣະເຈົ້າ. ມັນໄດ້ກ່າວເຖິງວິ​ທີພວກເຂົາກຳລັງເຝົ້າເບິ່ງ​ການ​ປະ​ພຶດຂອງມະນຸດແລະບໍ່ເຄີຍນອນຫຼັບ​ເລີຍ.

ເລື່ອງ​ລາວໃນພຣະຄຳພີກ່ຽວກັບກອງປະຊຸມສະພາຂອງພຣະເຈົ້າບອກພວກເຮົາວ່າສະມາຊິກສະພາເຂົ້າຮ່ວມໃນການປົກຄອງຂອງພຣະເຈົ້າ. ຢ່າງໜ້ອຍກໍ​ໃນບາງກໍລະນີທີ່ພຣະເຈົ້າສັ່ງໃນສິ່ງທີ່ພ​ຣະ​ອົງຢາກເຮັດ, ແຕ່​ພ​ຣະ​ອົງໃຫ້ສະມາຊິກສະພາ​ຝ່າຍວິນຍານຂອງພ​ຣະ​ອົງມີສິດເສລີພາບໃນການຕັດສິນໃຈວ່າມັນຈະເກີດ​ຂຶ້ນໄດ້ແນວໃດ.

​​ ເທວະ​ດາກໍ່ເຂົ້າຮ່ວມໃນສະພາຂອງພຣະເຈົ້າເຊັ່ນກັນ. ໃນພາສາດັ້ງເດີມຂອງພ​ຣະຄຳພີ, ຄຳສັບທີ່ແປວ່າ“ເທວະ​ດາ”ທີ່ຈິງແລ້ວມີຄວາມໝາຍວ່າ“ຜູ້​ສົ່ງຂ່າວສານ”. ຄຳວ່າເທວະ​ດາແມ່ນຄຳອະທິບາຍກ່ຽວກັບວຽກ​ແທ້ໆ. ເທວະ​ດາສົ່ງຂໍ້ຄວາມໄປຫາມະ​ນຸດ. ພວກເຮົາຈະຮຽນຮູ້ເພີ່ມເຕີມກ່ຽວກັບເທວະ​ດາແລະໜ້າທີ່ຂອງພວກເ​ພິ່ນແລະໜ້າທີ່ຂອງສະມາຊິກສະພາຄົນອື່ນໆ, ໃນປຶ້ມພາຍຫຼັງ.

ສາ​ເຫດ​ທີ່ເລື່ອງນີ້ສຳຄັນ

ປະຕິກິລິຍາຂອງທ່ານຕໍ່ທຸກສິ່ງທີ່ທ່ານໄດ້ອ່ານມາເຖິງຕອນນີ້ອາດຈະເປັນ​ຄື,“ ແມ່ນແລ້ວ, ໜ້າສົນໃຈຫຼາຍ ຂ້ອຍບໍ່ເຄີຍເຫັນເລື່ອງນັ້ນໃນພ​ຣະຄຳພີມາກ່ອນ​ເລີຍ. ແຕ່ຂໍ້ມູນທັງໝົດນີ້ມີຜົນແນວໃດຕໍ່ຊີວິດປະຈຳວັນຂອງຂ້ອຍ? ມັນຄວນຈະມີຜົນກະທົບແນວໃດຕໍ່ການເຮັດວຽກຂອງຄຣິສຕະຈັກຂອງຂ້ອຍ?” ຄຳຕອບກໍ່ຄືວ່າມັນແກ້ໄຂຄວາມເຂົ້າໃຈຂອງພວກເຮົາວ່າພຣະ​ເຈົ້າແມ່ນໃຜ, ແລະພວກເຮົາຄວນພົວພັນກັບ​ພ​ຣະ​ອົງແນວໃດ. ມັນຊ່ວຍໃຫ້ພວກເຮົາເຂົ້າໃຈວ່າຈຸດປະສົງຂອງພວກເຮົາຢູ່ເທິງໂລກ​ນີ້ຄວນເປັນແນວໃດ. ເພື່ອອະທິບາຍ​ໃຫ້​ລະ​ອຽດຫຼາຍ​ຂຶ້ນ, ຂ້າພະເຈົ້າຈະສະຫຼຸບແຕ່ລະບົດດ້ວຍ​​ວັກແບບນີ້. ​​ເປັນ​ວັກ​ໜຶ່ງທີ່ຈະຊີ້ໃຫ້ເຫັນຜົນທີ່ກ່ຽວຂ້ອງກັບພາກປະຕິບັດຂອງຄວາມຈິງທີ່ພວກເຮົາໄດ້ຮຽນໃນບົດ​ນີ້.

ໃນບົດນີ້, ພວກເຮົາໄດ້ກ່າວ​ເຖິງວິທີທີ່ພ​ຣະຄຳພີອະ​ທິ​ບາຍເຖິງການບໍລິຫານທີ່​ເໜືອ​ທຳ​ມະ​ຊາດຂອງພ​ຣະເຈົ້າ, ສະພາສະຫວັນຂອງພຣະອົງ, ທີມງານຝ່າຍວິນຍານຂອງພຣະອົງ. ສິ່ງນັ້ນຊ່ວຍໃຫ້ພວກເຮົາເຂົ້າໃຈພຣະເຈົ້າດີຂຶ້ນແລະພຣະເຈົ້າພົວ​ພັນກັບພວກເຮົາແນວ​ໃດ.

​ ສິ່ງທຳອິດພຣະເຈົ້າມີຄອບຄົວວິນຍານ​ແຫ່ງສະຫວັນເຊິ່ງພ​ຣະອົງເຮັດສິ່ງຕ່າງໆໃນ​ອາ​ນາ​ຈັກ​ຝ່າຍວິນຍານ. ນັ້ນແມ່ນແບບຢ່າງສຳລັບວິທີທີ່ພຣະເຈົ້າຕ້ອງການມີ​ຄວາມ​ສຳ​ພັນກັບຄອບຄົວມະນຸດທີ່​ເປັນ​ຝ່າຍໂລກ​ຂອງ​ພ​ຣະ​ອົງ. ພວກເຮົາ​ຈະ​ເວົ້າ​ເຖິງເລື່ອງນີ້ຕື່ມໃນບົດຕໍ່ໄປ, ແຕ່ນີ້ແມ່ນຕົວຢ່າງ: ທ່ານອາດຈະສົງໄສວ່າເປັນຫຍັງພ​ຣະເຈົ້າ​ຈຶ່ງຕ້ອງການທີມງານ. ພຣະເຈົ້າບໍ່​ຕ້ອງການຄວາມຊ່ວຍເຫຼືອໃນການເຮັດຫຍັງກໍ່​ແລ້ວ​ແຕ່, ແມ່ນແຕ່ໃນໂລກ​ຝ່າຍວິນຍານ. ພຣະອົງ​ເປັນພຣະເຈົ້າ! ແຕ່​ພ​ຣະຄຳພີກ່າວ​ໄວ້​ຈະແຈ້ງວ່າພ​ຣະ​ອົງໃຊ້​ສິ່ງ​ມີ​ຊີ​ວິດ​ຝ່າຍວິນຍານທີ່ມີອຳນາດໜ້ອຍກວ່າເພື່ອເຮັດສິ່ງຕ່າງໆ.

ພຣະເຈົ້າບໍ່ຈຳເປັນຕ້ອງມີສະພາແຫ່ງສະຫວັນ, ແຕ່​ພ​ຣະ​ອົງເລືອກທີ່ຈະໃຊ້ສະພາແຫ່ງສະຫວັນ. ພຣະເຈົ້າບໍ່ຕ້ອງການພວກເຮົາຄືກັນ. ຖ້າພ​ຣະ​​ເຈົ້​າເລືອກ, ພຣະອົງກໍສາມາດບອກມະ​ນຸດທຸກໆຄົນໃນໂລກ​ເລື່ອງຂ່າວ​ປະ​ເສີດ​ໄດ້. ພຣະເຈົ້າສາມາດໃຫ້ທຸກຄົນໄດ້​ຮັບຂ່າວສານທີ່ພວກເຂົາຄວນຫັນມາຫາພ​ຣະ​ອົງ. ພຣະເຈົ້າສາມາດສອນແຕ່ລະຄົນວ່າພວກເຂົາຄວນຮັກຄົນອື່ນໂດຍເອົາ​ສຽງ​ເວົ້າຂອງພ​ຣະ​ອົງໃສ່ໃນຫົວຂອງພວກເຂົາ​ກໍ​ໄດ້. ແຕ່ພ​ຣະ​ອົງບໍ່ເຮັດ. ກົງກັນຂ້າມ, ພ​ຣະ​ອົງໃຊ້ຄົນຄືກັນກັບທ່ານແລະຂ້າພະເຈົ້າເພື່ອເຮັດ​​ໜ້າ​ທີ່ນັ້ນໃຫ້ສຳເລັດ.

​ ສິ່ງ​ທີສອງ, ພຣະເຈົ້າສາມາດກຳນົດເຫດການຕ່າງໆລ່ວງ​ໜ້າເພື່ອເຮັດໃຫ້ທຸກ​ສິ່ງ​ເປັນໄປຕາມທີ່ພ​ຣະ​ອົງຕ້ອງການ. ແຕ່ພ​ຣະ​ອົງບໍ່ເຮັດ. ໃນເລື່ອງລາວຂອງກະສັດອາຮາບ, ພຣະເຈົ້າ​ຊົງປ່ອຍໃຫ້ສະມາຊິກສະພາ​ແຫ່ງສະຫວັນຂອງພ​ຣະ​ອົງຕັດສິນໃຈ​ວ່າຈະ​ເຮັດ​ຕາມສິ່ງທີ່ພ​ຣະ​ອົງຕ້ອງການ​ແນວ​ໃດ. ເວົ້າ​ອີກ​ຢ່າງ​ໜຶ່ງ​ກໍ​ຄືພ​ຣະອົງຍອມໃຫ້ພວກເຂົາໃຊ້​ອິ​​ດສະ​ຫຼະ​​ຂອງ​ພວກ​ເຂົາໃນ​ການ​ຕັດ​ສິນ​ໃຈ. ສິ່ງນັ້ນສອນພວກເຮົາວ່າບໍ່ແມ່ນທຸກຢ່າງທີ່ເກີດ​ຂຶ້ນແມ່ນຖືກກຳນົດໄວ້ກ່ອນ. ແລະນັ້ນແມ່ນຄວາມຈິງບໍ່ພຽງແຕ່ຢູ່ໃນໂລກຝ່າຍວິນຍານເທົ່ານັ້ນ, ມັນຍັງເປັນຄວາມຈິງຢູ່ໃນໂລກ​ວັດ​ຖຸຂອງເຮົານຳອີກ.

ໃນ​ພ​ຣະຄຳພີ, ອາ​ນາ​ຈັກເໜືອ​ທຳ​ມະ​ຊາດມີລຳດັບຊັ້ນການຈັດຕັ້ງ. ພຣະເຈົ້າຊົງເປັນກະສັດ. ຜູ້ທີ່ເຮັດວຽກໃຫ້ພ​ຣະ​ອົງແມ່ນຄອບຄົວຂອງພ​ຣະ​ອົງ. ພວກເຂົາມີສິດອຳນາດໃນການບໍລິຫານຂອງພຣະເຈົ້າ. ພວກເຂົາມີສ່ວນຮ່ວມໃນສິ່ງທີ່ເກີດ​ຂຶ້ນໃນອານາຈັກຂອງພຣະເຈົ້າ.

ມັນເປັນເລື່ອງທີ່ໜ້າປະຫຼາດໃຈແທ້ໆທີ່ຄຳພີເວົ້າແບບດຽວກັນກັບຄົນເຮົາ. ຕັ້ງ​​ແຕ່ຈຸດ​ເລີ່ມຕົ້ນໃນສວນເອເດນພຣະເຈົ້າໄດ້ສ້າງ​ມະ​ນຸດໃຫ້ປົກຄອງແຜ່ນດິນໂລກ​ຮ່ວມກັບພ​ຣະອົງ. ພຣະເຈົ້າໄດ້ບອກອາດາມແລະເອວາວ່າ“ຈົ່ງ​ມີ​ລູກຫຼານ​ໃຫ້​ແຜ່ຂະຫຍາຍ​ທະວີຄູນ​ຫຼາຍ​ຂຶ້ນ ເພື່ອ​ເຊື້ອສາຍ​ຂອງ​ເຈົ້າ​ຈະ​ມີ​ຢູ່​ທົ່ວ​ທຸກ​ແຫ່ງຫົນ ແລະ​ປົກຄອງ​ທຸກສິ່ງ​ເທິງ​ແຜ່ນດິນ​ໂລກ​ນີ້.” (ປ​ຖກ.1:28). ອາດາມແລະເອວາແມ່ນລູກຂອງພຣະເຈົ້າ, ເປັນຄອບຄົວຂອງ​ພ​ຣະ​ເຈົ້າຢູ່ໃນໂລກ​ນີ້. ພ​ຣະເຈົ້າຕ້ອງການຢູ່ຮ່ວມກັບພວກເຂົາແລະປ່ອຍໃຫ້ພວກເຂົາມີສ່ວນຮ່ວມໃນການເຮັດໃຫ້​ທັງ​ໝົດໂລກ​ນີ້​ເປັນຄືກັບເອເດນ.

ນັ້ນແມ່ນແນວຄິດທີ່ຜູ້ອ່ານສ່ວນຫຼາຍລຶ້ງ​ເຄີຍ. ສິ່ງທີ່ບໍ່ຈະແຈ້ງກໍ​ຄືອາດາມແລະເອວາບໍ່​ພຽງ​ແຕ່​ເປັນສະມາຊິກໃນຄອບຄົວຂອງພຣະເຈົ້າໃນສວນເອເດນ​ເທົ່າ​ນັ້ນ. ຄອບຄົວ​ຝ່າຍວິນຍານຂອງພ​ຣະເຈົ້າກໍ່​ໄດ້ຢູ່ທີ່ນັ້ນ​ອີກ​ດ້ວຍ. ສວນເອເດນແມ່ນບ່ອນທີ່ພ​ຣະເຈົ້າ​ປະ​ທັບຢູ່. ​ໃນບ່ອນທີ່ພ​ຣະເຈົ້າ​ປະ​ທັບຢູ່ຄອບຄົວຂອງ​ພ​ຣະ​ອົງກໍ່ອາ​ໄສ​ຢູ່​ທີ່ນັ້ນ​ເຊັ່ນ​ກັນ. ພວກເຮົາຄິດວ່າສະຫວັນເປັນສະຖານທີ່ທີ່ພວກເຮົາຈະຢູ່ຮ່ວມກັບພຣະເຈົ້າແລະສິ່ງ​ມີ​ຊີ​ວິດວິນຍານທີ່ສັດຊື່ຂອງ​ພ​ຣະ​ອົງ​ກໍ​ຄືຄອບຄົວເໜືອ​ທຳ​ມະ​ຊາດຂອງ​ພ​ຣະ​ອົງ. ນັ້ນແມ່ນ​ແນວ ທາງ​ທີ່ຕັ້ງ​ໃຈ​ໄວ້ໃນເບື້ອງຕົ້ນ, ແລະ​ແນວ​ທາງທີ່ຈະເປັນໄປໃນອະນາຄົດ.ມັນເໝາະສົມກັບທີ່ ​ພ​ຣະຄຳພີຈົບລົງດ້ວຍສະຫວັນກັບມາສູ່ແຜ່ນດິນໂລກໃໝ່​ຄືໃນສວນເອເດນ​ທົ່ວ​ໂລກ(​ພນມ. 21-22).

ເພື່ອຈະເຂົ້າໃຈຈຸດໝາຍປາຍທາງຂອງພວກເຮົາ, ພວກເຮົາຈຳເປັນຕ້ອງກັບໄປຫາ​ຊ່ວງເວລາທີ່ສອງຄອບຄົວຂອງພຣະເຈົ້າ​ທີ່​ອາ​ໄສ​ຢູ່​ໃນ​ພື້ນ​ທີ່​ດຽວ​ກັນ. ພວກເຮົາຕ້ອງກັບໄປສວນເອເດນແລະເບິ່ງລາຍລະອຽດໃນເລື່ອງອີກເທື່ອໜຶ່ງ.

**ບົດທີ 3**

ກະສັດໃນອະດີດແລະກະສັດໃນອະນາຄົດ

**ພ**ວກເຮົາໄດ້ມີການແນະນຳໂດຍຫຍໍ້ກ່ຽວກັບສະພາແຫ່ງສະຫວັນຂອງພຣະເຈົ້າ, ເຊິ່ງແມ່ນຄອບຄົວ​ຝ່າຍວິນຍານຂອງພຣະອົງທີ່ເຮັດ​ໃຫ້​ການຕັດສິນໃຈຂອງພຣະອົງສຳ​ເລັດ. ຍັງມີອີກຫຼາຍຢ່າງທີ່​ຈະຂຽນກ່ຽວກັບເລື່ອງນີ້. ພວກເຮົາຕ້ອງພິຈາລະນາວ່າບຸກຄົນທີ່ສຳຄັນຄືກັບພຣະເຢຊູ​ເຈົ້າແລະຊາຕານມີຄວາມເໝາະສົມກັບ​ສິ່ງນີ້ແນວໃດ. ແຕ່ກ່ອນທີ່ພວກເຮົາຈະ​ໂອ້​ລົມກັນຕື່ມກ່ຽວກັບສິ່ງທີ່ກຳລັງເກີດ​ຂຶ້ນໃນໂລກ​ຝ່າຍ​ວິນ​ຍານທີ່ເບິ່ງບໍ່ເຫັນ, ພວກເຮົາຕ້ອງຄິດໃນແງ່ໃໝ່ກ່ຽວກັບຕົວເຮົາເອງ. ການປົກຄອງຂອງພຣະເຈົ້າໃນໂລກ​ຝ່າຍ​ວິນຍານ ໂດຍການນຳໃຊ້​ທີມ​ງານຂອງພຣະອົງເປັນແບບຢ່າງ ສຳລັບວິທີທີ່ພ​ຣະອົງປົກຄອງຢູ່ເທິງໂລກນີ້. ການປົກຄອງຂອງພຣະເຈົ້າຢູ່ເທິງແຜ່ນດິນໂລກແມ່ນສິ່ງທີ່ນັກວິ​ຊາ​ການພຣະຄຳພີເອີ້ນວ່າ​ລາ​ຊະອານາຈັກຂອງພຣະເຈົ້າ.​​ລາຊະອານາຈັກຂອງພຣະເຈົ້າຢູ່ແຜ່ນດິນໂລກ​ໄດ້ເລີ່ມຕົ້ນໃນປະ​ຖົມ​ມະ​ການໃນສວນເອເດນ.

​

ສວນເອເດນຄືສຳນັກງານໃຫຍ່ຂອງພ​ຣະເຈົ້າ

ສິ່ງທຳອິດທີ່ທ່ານຄິດເຖິງເມື່ອທ່ານໄດ້ຍິນຄຳ​ວ່າ“ສວນເອເດນ”ແມ່ນ​ຫຍັງ? ຄົນສ່ວນຫຼາຍມັກຄິດເຖິງ

ອາດາມແລະເອວາ. ສວນເອເດນແມ່ນ​ບ້ານຂອງເຂົາເຈົ້າ. ນັ້ນແມ່ນບ່ອນທີ່ພ​ຣະເຈົ້າ​ໃຫ້ພວກເຂົາຢູ່ (ປ​ຖກ.2:15-25).

ແຕ່ຄົນສ່ວນໃຫຍ່ບໍ່ຮູ້ວ່າສວນເອເດນກໍ່ເປັນບ້ານຂອງພຣະເຈົ້າເຊັ່ນ​ກັນ. ເອເຊກຽນກ່າວເຖິງເອເດນວ່າ“ ສວນຂອງພຣະເຈົ້າ” (ອ​ຊກ.28:13; 31:8–9). ນີ້ບໍ່ຄວນແປກໃຈ. ສິ່ງທີ່ໜ້າແປກໃຈກໍ່ຄືຫຼັງຈາກເອີ້ນເອເດນວ່າ“ ສວນຂອງພຣະເຈົ້າ” ເອເຊກຽນຮຽກວ່າ“ ພູເຂົາ​ສັກສິດຂອງພຣະເຈົ້າ” (ຂໍ້ 28: 14). ໃນຫຼາຍສາດສະໜາໃນສະໄໝບູຮານ, ສວນທີ່ຫຼູຫຼາ ຫຼື​ອຸດ​ທະ​ຍານແລະພູເຂົາທີ່ບໍ່ສາມາດເຂົ້າເຖິງໄດ້ຖື​ວ່າເປັນບ້ານຂອງບັນດາ​ເຈົ້າຜູ້ປົກຄອງທີ່​ເໜືອ​ທຳ​ມະ​ຊາ​ດ(ເທບ​ພະ​ເຈົ້າ). ພ​ຣະຄຳພີໃຊ້ທັງສວນແລະພູເຂົາເພື່ອອະທິບາຍເຖິງເອເດນ. ເອເດນແມ່ນບ້ານຂອງພ​ຣະເຈົ້າແລະນັ້ນໝາຍຄວາມວ່າມັນເປັນສຳນັກງານໃຫຍ່ຂອງພຣະອົງ. ບ່ອນທີ່ພ​ຣະ​ອົງດຳເນີນການປົກຄອງລາຊະອານາຈັກຂອງພຣະອົງ.

ແລະບ່ອນທີ່ພ​ຣະເຈົ້າ​ສະ​ຖິດຢູ່, ສະພາ​ທີມ​ງານຂອງ​ພ​ຣະ​ອົງ​ກໍຈະຢູ່ທີ່ນັ້ນກັບ​ພ​ຣະ​ອົງເຊັ່ນກັນ.

​

ຜູ້​ທີ່​ເປັນຮູບ​ແບບ​ລັກ​ສະ​ນະຂອງພຣະເຈົ້າ

ຂໍ້ໜຶ່ງທີ່ສຳຄັນທີ່ສຸດໃນ​ພ​ຣະຄຳພີສອນພວກເຮົາວ່າທັງພຣະເຈົ້າ ແລະສະພາຂອງ​ພ​ຣະ​ອົງແມ່ນຢູ່ໃນສວນເອເດນ. ໃນປະຖົມມະການ 1:26 ພຣະເຈົ້າກ່າວວ່າ, “ບັດນີ້ ເຮົາ​ຈະ​ສ້າງ​ມະນຸດ​ໃຫ້​ມີ​ຮູບ​ລັກສະນະ​ຄື​ເຮົາ,". ພຣະເຈົ້າຢູ່ທີ່ນີ້ກຳລັງປະກາດໃຫ້ກຸ່ມໜຶ່ງ​ຮູ້ແຜນຂອງພຣະອົງສ້າງມະ​ນຸດ. ພ​ຣະ​ອົງກຳລັງສົນທະນາຢູ່ໃນກຸ່ມໃດ? ແມ່ນຄອບຄົວຝ່າຍວິນຍານແຫ່ງສະຫວັນຂອງພຣະອົງນັ້ນ​ກໍ​ຄືສະພາຂອງພ​ຣະ​ອົງ. ພ​ຣະ​ອົງບໍ່ໄດ້ກຳ​ລັງເວົ້າກັບພຣະເຈົ້າໃນ​ຕ​ຣີ​ເອ​ກາ​ນຸ​ພາບ. ພວກເຮົາຮູ້ສິ່ງນີ້ເພາະວ່າພຣະເຈົ້າພຣະບິດາ​ເຈົ້າບໍ່ສາມາດຮູ້ບາງສິ່ງທີ່ພຣະບຸດ​ ແລະພຣະວິນຍານບໍ່ຮູ້! ທີມງານຂອງພຣະເຈົ້າກຳລັງຮຽນຮູ້ສິ່ງໃໝ່ທີ່ພຣະເຈົ້າຕັດສິນໃຈເຮັດ.

ການປະກາດຂອງພຣະເຈົ້ານັ້ນເຂົ້າໃຈງ່າຍ. ​ກໍເປັນຄືກັບຂ້າ​ພະ​ເຈົ້າເວົ້າກັບໝູ່ບາງຄົນວ່າ, "​ໄປ​ກິນ​ພິຊ​​ຊ່າ​ ເທາະ!" ຂໍ້ນີ້ແມ່ນຈະແຈ້ງ. ແຕ່ມີສິ່ງອື່ນອີກທີ່ພວກເຮົາບໍ່ຢາກພາດ. ​ຂະ​ນະທີ່ພຣະເຈົ້າສ້າງມະ​ນຸດ, ສະພາ ວິນຍານຂອງພຣະອົງບໍ່ໄດ້​ມີ​ສ່ວນ​ຮ່ວມໃນວຽກງານການ​ຊົງສ້າງ.

ໃນກອງປະຊຸມສະພາສະຫວັນກ່ຽວກັບເລື່ອ​ງຂອງອາຮາບ, ບັນດາວິນຍານໄດ້ເຂົ້າຮ່ວມໃນຂະບວນການຕັດສິນໃຈ, ແຕ່ວ່າໃນກອງປະຊຸມນີ້, ພວກເຂົາພຽງແຕ່ຟັງແລະບໍ່ເຂົ້າຮ່ວມ. ເມື່ອມະ​ນຸດຖືກສ້າງ​ຂຶ້ນໃນຂໍ້ຕໍ່ໄປ (ປ​ຖກ. 1:27), ແມ່ນພຣະເຈົ້າ​ພຽງຜູ້ດຽວທີ່ເປັນ​ຜູ້ສ້າງ. ການສ້າງມະ​ນຸດເປັນສິ່ງທີ່ພ​ຣະເຈົ້າ​ຊົງໄດ້ເຮັດ​ຜູ້​ດຽວ. ຍ້ອນກັບໄປເບິ່ງຕົວຢ່າງ​ພິຊ​ຊ່າຂອງຂ້າ​ພ​ະ​ເຈົ້າ, ຖ້າຂ້າ​ພະ​ເຈົ້າເວົ້າວ່າ " ໄປ​ກິນ​ພິຊຊ່າ​ ເທາະ!" ຈາກນັ້ນຂ້​າ​ພະ​ເຈົ້າກໍ​ໃຫ້ທຸກຄົນ​ຂຶ້ນລົດຂອງຂ້າ​ພະ​ເຈົ້າແລ້ວພາໄປທີ່ຮ້ານ​ພິດ​ຊາ ແລະຫຼັງຈາກນັ້ນກໍ່ຈ່າຍຄ່າທັງໝົດ, ຂ້າພະ​ເຈົ້າຈະເປັນຜູ້ທີ່ເຮັດວຽກທັງໝົດ. ນັ້ນ​ກໍຄ້າຍຄືກັບຕອນທີ່ພຣະເຈົ້າສ້າງ​ມະ​ນຸດ.

ນັ້ນ​ໝາຍ​ຄວາມວ່າພ​ຣະເຈົ້າ​ຜູ້​ດຽວເປັນຜູ້ສ້າງມະນຸດ. ບັນດາສິ່ງ​ທີ່​ມີ​ຊີ​ວິດວິນຍານ​ແຫ່ງສະພາຂອງ​ ພ​ຣະ​ອົງບໍ່ມີອຳນາດແບບນັ້ນ. ແຕ່ວ່າມັນກໍ່ໃຫ້ເກີດຜົນໄດ້ຮັບທີ່ຜິດປົກກະຕິອີກຢ່າງ​ໜຶ່ງ. ໃນປະຖົມມະການ 1:27ກ່າວ​ວ່າ, "ພຣະເຈົ້າ​ຈຶ່ງ​ໄດ້​ເນຣະມິດ​ສ້າງ​ມະນຸດ​ໃຫ້​ມີ​ຮູບ​ລັກສະນະ​ຂອງ​ພຣະອົງ," ແຕ່ເປັນຫຍັງໃນ​ເລື່ອງຈຶ່ງເວົ້າວ່າ "ຮູບ​ລັກ​ສະ​ນະ***ຂອງພວກເຮົາ***" ໃນຂໍ້ທີ 26?

ນີ້ໝາຍຄວາມວ່າ​ທັງພຣະເຈົ້າແລະສະມາຊິກສະພາ​ຝ່າຍວິນຍານຮ່ວມກັນແບ່ງ​ປັນ​ເປັນ“​​ຮູບລັກ​ສະ​ນະ”. ຂ້າພະເຈົ້າຈະອະທິບາຍຄຳວ່າ "​​ຮູບລັກ​ສະ​ນະ" ໝາຍຄວາມວ່າແນວໃດຕໍ່ໄປ, ພຽງແຕ່ເຂົ້າໃຈໃນຕອນນີ້ວ່າພ​ຣະເຈົ້າຢາກໃຫ້ມະ​ນຸດມີ “ຮູບລັກ​ສະ​ນະ” ນີ້ເຊັ່ນກັນ. ບໍ່ວ່າ“ຮູບລັກ​ສະ​ນະ” ໝາຍເຖິງຫຍັງ; ມະ​ນຸດກໍ່ຈະແບ່ງປັນຮູບລັກ​ສະ​ນະຫຼັງຈາກພຣະເຈົ້າສ້າງ. ພວກເຮົາບໍ່ພຽງແຕ່ເປັນຄືກັບພຣະເຈົ້າໃນບາງດ້ານເທົ່ານັ້ນ, ແຕ່ພວກເຮົາຍັງເປັນ​ເໝືອນກັບສິ່ງ​ທີ່ມີ​ຊີ​ວິດວິນຍານ​ແຫ່ງສະພາຂອງ​ພ​ຣະ​ອົງ​ອີກ​ດ້ວຍ.

ສິ່ງທີ່ພວກເຮົາທຸກຄົນມີທີ່ຄ້າຍຄືກັນນີ້ຖືກສື່ສານໂດຍປະໂຫຍກທີ່ວ່າ“ພ​ຣະລັກ​ສະ​ນະຂອງພຣະເຈົ້າ.” ພ​ຣະເຈົ້າໄດ້ສ້າງມະນຸດ​ຄືຮູບ​ແບບຂອງພ​ຣະອົງ. ການເປັນມະນຸດຄືການ​ເປັນຮູບ​ແບບຂອງພຣະເຈົ້າ. ພວກເຮົາແມ່ນຕົວແທນຂອງພ​ຣະເຈົ້າ. ການເປັນ​ພ​ຣະ​ລັກ​ສະ​ນະຂອງພຣະເຈົ້າບໍ່ແມ່ນຄວາມສາມາດທີ່ພຣະເຈົ້າມອບໃຫ້ເຮົາ. ​ພ​ຣະ​ລັກ​ສະ​ນະຂອງພ​ຣະເຈົ້າບໍ່ແມ່ນຄວາມສະຫຼາດ, ຄວາມຮູ້ສຶກ, ຫຼືຄວາມຄິດສ້າງສັນ. ສິ່ງຕ່າງໆ​ເຫຼົ່າ​ນີ້ອາດ​ຈະເກີດ​ຂຶ້ນກັບພວກເຮົາແລະພວກເຮົາ​ອາດ​ຈະສູນເສຍຄວາມສາມາດ, ແຕ່ພວກເຮົາບໍ່ສາມາດສູນເສຍ “ສະຖານະພາບ”ຂອງ​ການ​ເປັນ​​ພ​ຣະ​ລັກ​ສະ​ນະ​ຂອງພຣະເຈົ້າໄດ້. ຖ້າພວກເຮົາສາມາດສູນເສຍ​​ຮູບລັກ​ສະ​ນະ​ຂອງພຣະເຈົ້າ ພວກເຮົາກໍ່ຄວນຈະເຊົາເປັນຄົນ! ມະນຸດທຸກຄົນຕັ້ງແຕ່ເກີດມາຈົນເຖິງຄວາມຕາຍ, ຈະເປັນມະນຸດສະເໝີແລະຈະເປັນພ​ຣະ​ລັກ​ສະ​ນະ​ຂອງພຣະເຈົ້າຕະຫຼອດ​ໄປ. ນີ້ແມ່ນເຫດຜົນທີ່ວ່າຊີວິດຂອງມະນຸດແມ່ນພິເສດແລະແຕກຕ່າງຈາກຊີວິດຂອງສັດ.

​ພ​ຣະ​ລັກ​ສະ​ນະ​ໝາຍເຖິງການເປັນຕົວແທນຂອງພຣະເຈົ້າ. ພວກເຮົາເປັນຕົວແທນຂອງພຣະເຈົ້າແນວໃດ? ພວກເຮົາໄດ້ເຫັນໃນບົດກ່ອນໜ້ານີ້ວ່າພຣະເຈົ້າແບ່ງປັນສິດອຳນາດຂອງພ​ຣະ​ອົງກັບບັນດາສິ່ງ​ມີ​ຊີ​ວິດວິນຍານຂອງສະພາ​ແຫ່ງສະຫວັນ​ຂອງ​ພ​ຣະ​ອົງ. ພຣະເຈົ້າຍັງແບ່ງປັນສິດອຳນາດຂອງພຣະອົງກັບຜູ້ຄົນຢູ່ເທິງໂລກ​ອີກ​ດ້ວຍ. ພຣະເຈົ້າຊົງເປັນກະສັດອົງສູງສຸດຂອງທຸກສິ່ງທີ່ເບິ່ງເຫັນແລະເບິ່ງບໍ່ເຫັນ. ພ​ຣະ​ອົງ​ຊົງປົກຄອງ. ​ພ​ຣະ​ອົງແບ່ງປັນການປົກຄອງນັ້ນກັບຄອບຄົວ​ຝ່າຍວິນຍານຂອງ​ພ​ຣະ​ອົງໃນໂລກ​ຝ່າຍວິນຍານແລະພ​ຣະ​ອົງຍັງແບ່ງ​ປັນການປົກຄອງກັບ​ມະ​ນຸດໃນໂລກ​ຕົວ​ຈິງ​ອີກ​ດ້ວຍ. ພວກເຮົາຢູ່ທີ່ນີ້ເພື່ອມີ​ສ່ວນຮ່ວມກັບພຣະເຈົ້າໃນແຜນ​ງານຂອງພຣະອົງ. ພຣະອົງຕ້ອງການທີ່ຈະເຮັດໃຫ້ໂລກກາຍເປັນສະຖານທີ່ທີ່ສົມບູນແບບເຊິ່ງພວກເຮົາສາມາດມີຄວາມສຸກກັບພຣະອົງ.

ຫຼັງຈາກຜ່ານ​ໄປດົນ​ນານຫຼາຍໆປີ, ພຣະເຈົ້າໄດ້ສະແດງໃຫ້​ມະ​ນຸດເຫັນວິທີທາງ​ທີ່​ສົມ​ບູນ​ແບບໃນການເປັນ​ພ​ຣະລັກ​ສະ​ນະຂອງພຣະອົງ. ພຣະເຢຊູ​ເຈົ້າຊົງເປັນຕົວຢ່າງ​ສູງສຸດ​ຂອງການເປັນ​ພ​ຣະລັກ​ສະ​ນະພຣະເຈົ້າ. ​ພ​ຣະ​ອົງຖືກເອີ້ນວ່າເປັນ​ພ​ຣະລັກ​ສະ​ນະຂອງພຣະເຈົ້າທີ່ເບິ່ງບໍ່ເຫັນ (​ກ​ລຊ.1:15) ພ​ຣະ​ອົງຖືກເອີ້ນວ່າເປັນ​ແບບພິມ​ດຽວກັນ​ກັບ​ພຣະເຈົ້າແທ້ໆ (ຮ​ຣ.1: 3). ພວກເຮົາໄດ້​ຮັບ​ຄຳ​ສັ່ງໃຫ້ຮຽນແບບພຣະເຢຊູ​ເຈົ້າ​ເພື່ອ​ໃຫ້ພວກເຮົາເປັນຕົວແທນຂອງພຣະເຈົ້າຢ່າງຖືກຕ້ອງ (ຣມ 8:29; 2 ກ​ຣ​ທ.3:18).

ສອງສະພາ,ຈຸດໝາຍປາຍທາງດຽວ

ຂ້າພະເຈົ້າຫວັງວ່າທ່ານຈະເຫັນເສັ້ນທາງທີ່ພຣະຄຳພີກຳລັງຊີ້ໄປ. ຄົນ​ເຮົາຕ້ອງມີສ່ວນຮ່ວມໃນການປົກຄອງອານາຈັກຂອງພຣະເຈົ້າ. ​ຄົນ​ເຮົາຄວນຈະຢູ່ໃນສະພາຂອງພຣະເຈົ້າຢູ່ເທິງໂລກນີ້. ພ​ຣະເຈົ້າຕ້ອງການໃຫ້ພວກເຮົາອາໄສຢູ່ໃນທີ່ປະທັບຂອງພ​ຣະອົງ ພ້ອມດ້ວຍຄອບຄົວ​ຝ່າຍວິນຍານຂອງພ​ຣະອົງ. ພວກເຮົາຖືກສ້າງຂຶ້ນເພື່ອ​ໃຫ້​ມີ​ຄວາມ​ສຸກກັບພ​ຣະເຈົ້າແລະຮັບໃຊ້ພ​ຣະອົງຕະຫຼອດໄປ. ພ​ຣະເຈົ້າຕ້ອງການໃຫ້ສິ່ງນີ້ເລີ່ມຕົ້ນເທິງແຜ່ນດິນໂລກໃນສວນເອເດນ ຕອນ​ທີ່ພຣະອົງໄດ້ສ້າງມະ​ນຸດ​ຄັ້ງ​ທຳ​ອິດ. ເອເດນແມ່ນບ່ອນທີ່ສະຫວັນແລະແຜ່ນດິນໂລກເຊື່ອມຕໍ່ກັນ. ພ​ຣະເຈົ້າແລະສະມາຊິກສະພາ​ຝ່າຍວິນຍານຂອງ​ພ​ຣະ​ອົງຕ້ອງ​ຄອບ​ຄອງ​ຢູ່​ໃນ​ສະ​ຖານ​ທີ່​ດຽວ​ກັນ​​ແລະ​ມະ​ນຸດກໍ່​ເຊັ່ນ​ກັນ.

​ ແຕ່ພຣະເຈົ້າຕ້ອງການໃຫ້ມະນຸດເຮັດວຽກເພື່ອຈຸດປະສົງຫຍັງ?

ພຣະເຈົ້າໄດ້ບອກອາດາມແລະເອວາວ່າ,“ ຈົ່ງ​ມີ​ລູກຫຼານ​ໃຫ້​ແຜ່​ຂະຫຍາຍ​ທະວີຄູນ​ຫຼາຍ​ຂຶ້ນ ເພື່ອ​ເຊື້ອສາຍ​ຂອງ​ເຈົ້າ​ຈະ​ມີ​ຢູ່​ທົ່ວ​ທຸກ​ແຫ່ງຫົນ ແລະ​ປົກຄອງ​ທຸກສິ່ງ​ເທິງ​ແຜ່ນດິນ​ໂລກ​ນີ້. ເຮົາ​ໃຫ້​ເຈົ້າ​ມີ​ອຳນາດ​ເໜືອ​ປາ, ນົກ ແລະ​ສັດປ່າ​ທຸກ​ຊະນິດ.” (ປ​ຖກ.1:28). ນີ້ແມ່ນວຽກງານສຳລັບຜູ້​ເປັນ​ແບບລັກ​ສະ​ນະຂອງ ພ​ຣະເຈົ້າ. ພວກເຂົາ​ເຈົ້າຈະຮັບໃຊ້ພຣະເຈົ້າໃນຖານະເປັນກະສັດປົກຄອງເໜືອການ​ຊົງສ້າງຂອງພຣະອົງ. ວຽກຂອງ​ມະ​ນຸດ ແມ່ນກະຈາຍ​ໄປທົ່ວແຜ່ນດິນໂລກ ແລະເຮັດໃຫ້ແຜ່ນດິນໂລກທັງໝົດ ຄືກັນກັບສວນເອເດນ. ພຣະເຈົ້າຕ້ອງການໃຫ້ມະ​ນຸດຂະຫຍາຍອານາຈັກຂອງພຣະອົງໄປທົ່ວແຜ່ນດິນໂລກ. ວຽກນັ້ນໃຫຍ່ເກີນໄປສຳ​ລັບ​ພຽງແຕ່ສອງຄົນ. ພຣະເຈົ້າຕ້ອງການໃຫ້ອາດາມແລະເອວາ​ມີລູກເຕົ້າ.

ດັ່ງທີ່ພວກເຮົາຮູ້ແລ້ວ, ອາດາມແລະເອວາແລະລູກ​ເຕົ້າຂອງເຂົາເຈົ້າລົ້ມເຫຼວໃນວຽກນີ້. ມະ​ນຸດໄດ້ເຮັດບາບ. ຖ້າຫາກວ່າມະ​ນຸດບໍ່ໄດ້ເຮັດບາບຕອນນັ້ນແຜ່ນດິນໂລກກໍ່ຈະຄ່ອຍໆ​ປ່ຽນ​ເປັນຄືກັບສວນເອເດນຢູ່ທົ່ວທຸກແຫ່ງ ພວກ​ເຮົາກໍຈະມີຊີວິດຕະຫຼອດໄປໃນໂລກທີ່ສົມບູນແບບ. ມະ​ນຸດຈະໄດ້ຢູ່ຮ່ວມ​ກັບ​ພຣະເຈົ້າແລະຄອບຄົວຝ່າຍວິນຍານຂອງພ​ຣະ​ອົງດ້ວຍຄວາມສັນ​ຕິ​ສຸກທີ່ສົມບູນແບບ.

ແຕ່ວ່າມະ​ນຸດບໍ່ໄດ້ເຊື່ອຟັງພຣະເຈົ້າຫຼືເຮັດຕາມແຜນ​ງານຂອງພຣະອົງ. ພ​ຣະເຈົ້າ​ຊົງຮັກ​ມະ​ນຸດ ສະນັ້ນ​ ພ​ຣະ​ອົງຈຶ່ງໃຫ້ອະໄພອາດາມແລະເອວາ. ແຕ່ວ່າລູກເຕົ້າ​ຂອງເຂົາເຈົ້າທຸກຄົນ​ນັບຕັ້ງແຕ່ເວລານັ້ນ​ກໍ​ຈະເປັນຄືກັບພໍ່ແມ່ຂອງພວກເຂົາ. ພວກເຂົາຈະບໍ່ຕິດຕາມພຣະເຈົ້າ. ພວກເຮົາທຸກຄົນເຮັດບາບແລະສົມຄວນໄດ້ຮັບຄວາມຕາຍ (ຣມ 6: 23). ​ຕອນນີ້ພວກເຮົາເປັນມະ​ນຸດ, ແຕ່ຍ້ອນວ່າພວກເຮົາຖືກແຍກອອກຈາກ ພຣະເຈົ້າພວກເຮົາທຸກຄົນຈຶ່ງ​ເປັນ​ຄົນບາບ. ພວກເຮົາຕ້ອງການຄວາມ​ພົ້ນຈາກການເຮັດ​ບາບແລະພົ້ນຈາກຄວາມຕາຍ.

ແຜນການຂອງພຣະເຈົ້າທີ່​ໃຫ້ພວກເຮົາເຂົ້າຮ່ວມກັບຄອບຄົວແຫ່ງສະຫວັນຂອງ​ພ​ຣະ​ອົງ, ເຂົ້າຮ່ວມໃນສະພາຂອງພຣະອົງແລະອາໄສຢູ່ໃນທີ່ປະທັບຂອງພຣະອົງ, ຊ່ວຍໃຫ້ພວກເຮົາເຫັນສິ່ງທີ່ປະຫຼາດໃຈຫຼາຍທີ່​ພ​ຣະຄຳພີສອນ.

ພ​ຣະຄຳພີເອີ້ນຄົນທີ່ເຊື່ອໃນພຣະເຢຊູເຈົ້າວ່າ“​ບຸດຂອງພຣະເຈົ້າ”ຫຼື “ລູກຂອງພຣະເຈົ້າ” (ຢ​ຮ. 1:12; 11:52; ຄ​ລ​ຕ 3: 26; 1 ຢ​ຮ. 3:1–3). ນີ້ແມ່ນເຫດຜົນທີ່ອະ​ທິ​ບາຍ​ວ່າຜູ້ເຊື່ອ​ແມ່ນ“​ໄດ້ຖາ​ນະ​ເປັນ​ບຸດ” ເຂົ້າໃນຄອບຄົວຂອງພ​ຣະເຈົ້າ (ຄລ​ຕ. 4: 5–6; ຣມ. 8:14-6). ນີ້ແມ່ນເຫດຜົນທີ່ພວກເຮົາຖືກບອກວ່າເປັນ"ຜູ້ຮັບມໍລະດົກ" ຂອງພຣະເຈົ້າແລະອານາຈັກຂອງພຣະອົງ (ຄ​ລ​ຕ. 4:7; ຕຕ 3: 7; ຢກບ 2: 5) ຍັງ​ບອກ​ອີກວ່າ​ຜູ້​ເຊື່ອ​ເປັນຜູ “ຮັບ​ສ່ວນ​ໃນ​ສະພາບ​ຂອງ​ພຣະອົງ” (1ປ​ຕ1.4; ເບິ່ງອີກ 1ຢ​ຮ.3:2). ນີ້ແມ່ນເຫດຜົນທີ່ພຣະເຢຊູເຈົ້າກ່າວວ່າ​ພ​​ຣະ​ອົງຈະຍອມໃຫ້ຜູ້ທີ່ເຊື່ອ“ ກິນໝາກໄມ້ແຫ່ງຊີວິດຊຶ່ງຢູ່ໃນອຸທິຍານຂອງພຣະເຈົ້າ” (ພນມ. 2:7). ນີ້ແມ່ນເຫດຜົນທີ່ພຣະເຢຊູ​ເຈົ້າສັນຍາວ່າຈະ​ໃຫ້​​ພວກ​ເຮົາມີ​ອຳ​ນາດປົກຄອງຂອງ​ບັນ​ດາປະຊາຊາດ (ພນມ. 2: 26–28). ພ​ຣະ​ອົງຍັງໄດ້ກ່າວວ່າພ​ຣະ​ອົງຈະ​ໃຫ້​ພວກ​ເຮົາ​ນັ່ງ​ເທິງບັນລັງຂອງພ​ຣະ​ອົງ (ພນມ.3:21). ພວກເຮົາດຳ​ເນີນຊີວິດໄປຂ້າງ​ໜ້າ​ຕະຫຼອດ​ຊີ​ວິດ​ຂອງ​ເຮົາໃນໂລກນີ້, ແຕ່ໃນຖານະເປັນຜູ້ທີ່ເຊື່ອພວກເຮົາຈະກັບໄປຢູ່​ທີ່ສວນເອເດນ. ມື້ໜຶ່ງສະຫວັນຈະກັບມາສ້າງໂລກໃຫ້ຄືກັບເອເດນອີກເທື່ອໜຶ່ງ.

ນັ້ນແມ່ນສິ່ງທີ່ພວກເຮົາຈະເຮັດໃນຊີວິດຫຼັງ​ຄວາມ​ຕາຍ​ຄືຈະປົກຄອງໃນໂລກໃໝ່ຄື​ສວນ​ເອ​ເດນ​ທົ່ວ​ໂລກ.. ພວກເຮົາຈະມີຄວາມສຸກກັບສິ່ງທີ່ອາດາມແລະເອວາໄດ້​ຕັ້ງ​ໃຈ​ໄວ້​ເພື່ອ​ຊ່ວຍ​ໃຫ້​ເກີດດອກ​ອອກ​ຜົນ. ຊີວິດອັນຕະຫຼອດໄປໃນສະຫວັນບໍ່ແມ່ນກ່ຽວກັບການນັ່ງເທິງ​ກ້ອນ​ເມກ ດີດ​ພິນແລະຮ້ອງເພງຕະຫຼອດເວລາ. ສະຫວັນເປັນ​ເລື່ອງ​ຂອງການຄົ້ນພົບ ແລະ​ມີ​ຄວາມ​ສຸກກັບ​ສິ່ງສ້າງໃໝ່​ທີ່ສົມບູນແບບ. ​ເປັນ​ເລື່ອງກ່ຽວກັບຄວາມສຳພັນທີ່ສົມບູນແບບ ທີ່ບໍ່ອາດຈິນ​ຕະ​ນາ​ການໄດ້ກັບພຣະເຈົ້າ, ພຣະເຢຊູ​ເຈົ້າ, ແລະ "ບັນ​ດາ​​ພ​ຣະ​ລັກ​ສະ​ນະ"​ທັງ​ໝົດ ຄົນ​ທັງຫຼາຍທີ່ເປັນຜູ້ເຊື່ອແລະບັນ​ດາ​ວິນ​ຍານ​ທີ່ສັດຊື່.

​ສາ​ເຫດ​ທີ່​ເລື່ອງນີ້​ສຳ​ຄັນ

ມີແນວຄວາມຄິດຫຼາຍຢ່າງທີ່ມາຈາກຂໍ້ມູນນີ້ທີ່ຄວນປ່ຽນແປງຊີວິດຂອງພວກເຮົາ. ພວກເຮົາຄວນດຳ​ເນີນຊີວິດ​ໂດຍ​ຄິດຢູ່ສະເ​ໝີ​ວ່າຊີວິດຂອງພວກເຮົາຄວນເປັນຕົວແທນຂອງພຣະເຈົ້າແລະຊ່ວຍເຮັດໃຫ້ແຜນການຂອງພຣະອົງສຳເລັດ. ຫຼາຍ​ຄັ້ງ​ທີ່ພວກເຮົາມັກບໍ່ເຂົ້າໃຈແຜນຂອງພຣະອົງຢ່າງຄົບ​ຖ້ວນ. ແຕ່ພວກເຮົາຈະມີຊີວິດທີ່ແຕກຕ່າງຖ້າແຕ່ລະມື້ພວກເຮົາຈື່ຈຳວ່າພວກເຮົາຄວນເປັນຕົວແທນຂອງພຣະເຈົ້າ.

ແຜນການດັ້ງເດີມຂອງພຣະເຈົ້າແມ່ນເພື່ອເຮັດໃຫ້ແຜ່ນດິນໂລກທັງໝົດເປັນເໝືອນດັ່ງສວນເອເດນ. ພຣະເຈົ້າຕ້ອງການໃຫ້ມະນຸດມີສ່ວນຮ່ວມ ໃນການຂະຫຍາຍການປົກຄອງທີ່ດີຂອງພ​ຣະອົງທົ່ວແຜ່ນດິນໂລກ. ພຣະເຈົ້າໄດ້ບອກອາດາມແລະເອວາໃຫ້ມີລູກ​ເຕົ້າແລະກາຍເປັນຜູ້ດູແລ / ຫຼືກະສັດ​ເໜືອ​​ສິ່ງ​ທີ່​ພ​ຣະ​ເຈົ້າ​ສ້າງ (ປ​ຖກ.1:26-28). ຄຳສັ່ງນັ້ນບໍ່ໄດ້ຖືກລືມຫຼັງຈາກທີ່ອາດາມແລະເອວາໄດ້ເຮັດບາບ. ​ແຕ່ພຣະເຈົ້າໄດ້​ແຈ້ງແຜນຂອງພ​ຣະ​ອົງຕໍ່ໂນອາ​ອີກ​ຄັ້ງຫຼັງຈາກນ້ຳຖ້ວມໂລກ (ປ​ຖກ.8:17; 9:1). ສວນເອເດນຖືກທຳລາຍ, ແຕ່ພຣະເຈົ້າຕ້ອງການໃຫ້ມັນໄດ້​ຮັບ​ການຟື້ນຟູ​ອີກ​ຄັ້ງ. ໃນທີ່ສຸດການປົກຄອງຂອງພ​ຣະເຈົ້າແລະອານາຈັກຂອງພ​ຣະອົງຈະກັບມາຢ່າງ​ສົມ​ບູນ​ແບບເມື່ອພ​ຣະເຢຊູ​ເຈົ້າກັບມາ​ຄັ້ງ​ທີ​ສອງ. ພຣະເຈົ້າສັນຍາວ່າຈະສ້າງສະຫວັນໃໝ່ແລະແຜ່ນດິນໂລກໃໝ່ ໃນພ​ຣະ​ທຳພ​ຣະ​ນິ​ມິດ 21 ແລະ 22 ອະທິບາຍເຖິງການສ້າງໃໝ່ແລະມັນມີລັກສະນະຄ້າຍຄືກັບສວນເອເດນຫຼາຍ. ໃນຂະນະທີ່ພວກເຮົາລໍຖ້າສວນເອເດນໃໝ່, ພວກເຮົາສາມາດເຜີຍແຜ່ຄວາມຈິງກ່ຽວກັບພຣະເຈົ້າ ແລະຂ່າວ​ປະ​ເສີດຂອງພ​ຣະເຢຊູ​ເຈົ້າຢູ່ທົ່ວທຸກແຫ່ງ. ພວກເຮົາຍັງສາມາດເປັນຕົວແທນຂອງພຣະເຈົ້າຕໍ່ທຸກໆຄົນ ທີ່ພວກເຮົາພົບກັນໃນທຸກ​ບ່ອນທີ່ພວກເຮົາໄປ. ພວກເຮົາ​ເປັນຕົວ​ແທນຂອງພຣະເຈົ້າ ເພື່ອເຊື້ອເຊີນຜູ້ຄົນໃຫ້ມີຄວາມສຳພັນກັບພຣະເຈົ້າໃນເວລານີ້,ແລະລໍ​ຄອຍມື້ທີ່ພຣະເຢຊູ​ເຈົ້າ​ເຮັດ​ຈະສຳເລັດແຜນການຂອງພຣະເຈົ້າແລະສ້າງສວນເອເດນຄືນໃໝ່.

ການຄິດວ່າຕົວເອງເປັນຕົວແທນຂອງພຣະເຈົ້າ​ຢ່າງ​ມີ​ສະ​ຕິ​ຄື ເປັນ​ພ​ຣະ​ລັກ​ສະ​ນະ​ຂອງ​ພ​ຣະ​ອົງ ໝາຍຄວາມວ່າການຕັດສິນໃຈຂອງເຮົາແມ່ນສຳຄັນ. ຄຣິດສະຕຽນບໍ່ໄດ້ຕົກຢູ່ໃນຄວາມບາບອີກຕໍ່ໄປແລະສາມາດຊ່ວຍເຮັດໃຫ້ແຜນຂອງພຣະເຈົ້າສຳເລັດ. ພຣະເຈົ້າໄດ້ສົ່ງພຣະວິນຍານບໍລິສຸດເຈົ້າຂອງພຣະອົງ​ລົງມາ​ເພື່ອມອບອຳນາດໃຫ້ແກ່ພວກເຮົາເພື່ອເຮັດສິ່ງນີ້. ພວກເຮົາຕ້ອງເຜີຍແຜ່​ຂ່າວ​ດີທີ່ວ່າຊີວິດ​ຈະ​ດີ​ຂຶ້ນ​ໄດ້ໃນຄວາມສຳພັນກັບພຣະເຈົ້າ. ພວກເຮົາຕ້ອງບອກຄົນອື່ນວ່າພວກເຂົາ​ເຈົ້າສາມາດມີຄວາມສຸກໄດ້ແນວໃດ. ຊີວິດຂອງພວກເຮົາເຊື່ອມຕໍ່ກັນກັບຫຼາຍໆຄົນ. ຄວາມຊົງຈຳຂອງພວກເຂົາໃນການພົບປະກັບພວກເຮົານັ້ນຈະສົ່ງຜົນກະທົບຕໍ່ຫຼາຍໆສິ່ງໃນຊີວິດຂອງພວກເຂົາ ແລະອາດແມ່ນແຕ່ກັບຄົນອື່ນທີ່ເຂົາເຈົ້າໄດ້ພົບນັ້​ນ. ຈາກວິຖີຊີວິດຂອງຄົນເຮົາສະແດງໃຫ້ເຫັນວ່າຊີວິດມີຄວາມສຳພັນກັບພຣະເຈົ້າ ຫຼືຊີວິດທີ່ບໍ່ມີພຣະເຈົ້າ. ບໍ່ມີທາງເລືອກອື່ນສຳລັບຊີວິດ.

ຄວາມຮູ້ທີ່ວ່າມະນຸດທຸກຄົນເປັນ​ພຣະ​ລັກສະນະຂອງພ​ຣະເຈົ້າກໍ່ຄວນສອນໃຫ້ພວກເຮົາເຫັນວ່າທຸກໆຄົນມີຄວາມສຳຄັນ. ​ສິ່ງນີ້ເປັນ​ຍິ່ງກ່ວາການຕັດສິນ​ໃນ​ເລື່ອງ​ທີ່ວ່າ​ໃຜ​ຈະ​ເປັນແລະໃຜ​​ຈະຕາຍ. ສິ່ງທີ່ພວກເຮົາໄດ້ຮຽນຮູ້ຄວນປ່ຽນແປງວິທີທີ່ພວກເຮົາເບິ່ງເຊິ່ງກັນແລະກັນ ແລະວິທີທີ່ພວກເຮົາປະຕິບັດຕໍ່ກັນແລະກັນ. ການ​ດູ​ຖູກເຊື້ອຊາດຜິວພັນ​ຈະ​ບໍ່​ມີ​ອີກ​ໃນ​ອາ​ນາ​ຈັກຂອງພ​ຣະເຈົ້າ. ຄວາມບໍ່ຍຸຕິທຳກໍບໍ່ສອດ​ຄ່ອງກັບການເປັນຕົວແທນຂອງພຣະເຈົ້າ. ການໃຊ້ອຳນາດໃນທາງ​ທີ່ຜິດບໍ່​ວ່າ​ຈະຢູ່ເຮືອນ,ຢູ່ບ່ອນເຮັດວຽກ, ຫຼື​​ໃນ​​ພະ​ນັກ​ງານ​ລັດນັ້ນ​ກໍ່ບໍ່ແມ່ນວິທີທາງຂອງພຣະເຈົ້າ. ອາດາມແລະເອວາໄດ້ເຮັດບາບແຕ່ພຣະເຈົ້າໄດ້ປະຕິບັດຕໍ່ພວກເຂົາຢ່າງຍຸດຕິທຳ. ສະນັ້ນ, ຄວາມບໍ່ຍຸດຕິທຳຈຶ່ງບໍ່​ແມ່ນວິທີທີ່ພວກເຮົາຄວນປະຕິບັດກັບຄົນອື່ນໆ.ແລະ​ມະ​ນຸດທຸກຄົນແມ່ນພ​ຣະ​ລັກ​ສະ​ນະຂອງພຣະເຈົ້າ.

ການເປັນຕົວແທນຂອງພຣະເຈົ້າໝາຍເຖິງທຸກໆ​ອາ​ຊີບທີ່ໃຫ້ກຽດ​ພ​ຣະ​ອົງແມ່ນຕຳແໜ່ງທາງຝ່າຍວິນຍານ. ທຸກໆວຽກ​ງານທີ່​ຖືກ​ຕ້ອງເໝາະສົມກໍ່ສາມາດເປັນສ່ວນໜຶ່ງຂອງການຂັບ​ເ​ຄື່ອນໂລກຂອງພວກເຮົາໄປສູ່ສວນເອເດນ​ໄດ້. ພວກເຮົາສາມາດອວຍພອນຄົນທີ່ເປັນ​​ແບບພ​ຣະ​ລັກ​ສະ​ນະຂອງພຣະເຈົ້າໄດ້ຫຼືບໍ່. ພ​ຣະເຈົ້າບໍ່ໄດ້ພິຈາລະນາຄົນເຮົາໃນວຽກຮັບໃຊ້ວ່າບໍລິສຸດຫຼືພິເສດຍ້ອນວຽກ​ງານຂອງເຂົາເຈົ້າ. ພຣະເຈົ້າສົນ​ໃຈວ່າແຕ່ລະຄົນເປັນຕົວແທນຂອງພ​ຣະ​ອົງ​ແນວ​ໃດ​ໃນທຸກບ່ອນທີ່ພວກເຂົາອາໄສຢູ່. ພວກເຮົາຢືນ​ຕໍ່​ສູ້ຄວາມມືດ, ແບ່ງປັນຊີວິດທີ່ພຣະເຈົ້າຕ້ອງ​ການໃຫ້ທຸກຄົນ​ໄດ້​ສຳ​ຜັດຫຼື​ບໍ, ສິ່ງທີ່ພວກເຮັດ​ບໍ່​ຈຳ​ເປັນຕ້ອງປະທັບໃຈກໍ​ໄດ້; ຂໍພຽງແຕ່​ໃຫ້​ເຮົາເຮັດ.

ແຜນການຂອງພຣະເຈົ້າສຳລັບມະ​ນຸດແລະສວນເອເດນ ແມ່ນໜ້າສວຍ​ສົດງົດ​ງາມຫຼາຍ. ແຕ່ເມື່ອມະ​ນຸດ​ໄດ້ເຮັດບາບ, ແຜນການດັ່ງກ່າວ​ນັ້ນເບິ່ງຄືວ່າຈະ​ດັບ​ລົງ​ທັນ​ທີ. ມີພຽງແຕ່ພຣະເຈົ້າເທົ່ານັ້ນທີ່​ສົມ​ບູນ​ແບບ. ພຣະເຈົ້າໄດ້ໃຫ້​ມະ​ນຸດແລະ​​ບັນ​ດາສິ່ງ​ມີ​ຊີ​ວິດ​ວິນຍານມີ​ອິດ​ສະຫຼະ​ພາບໃນການເລືອກ, ​ທັງ​ທາງເລືອກທີ່ດີຫຼືທາງເລືອກທີ່ບໍ່ດີ. ແຕ່ຄົນແລະ​ບັນ​ດາສິ່ງ​ມີ​ຊີ​ວິດ​ເປັນວິນຍານບໍ່ສົມບູນແບບຄືກັບພ​ຣະເຈົ້າ ສະ​ນັ້ນອິດ​ສະຫຼະ​ພາບຂອງພວກເຂົາຈຶ່ງ​ອາດ​ມີ​ຜົນ​ເສຍຫຼວງຫຼາຍ.

**ບົດທີ 4**

ການກະບົດເທິງ​ສະ​ຫວັນ

**ຂ້**າພະເຈົ້າໄດ້ຈົບບົດທີ່ຜ່ານມາດ້ວຍຄວາມຄິດທີ່ວ່າ ອິດສະຫຼະ​​ພາບ​ໃນ​ການ​ຕັດ​ສິນ​ໃຈຢູ່ໃນກຳມືຂອງສິ່ງ​ມີ​ຊີ​ວິດທີ່ບໍ່ສົມບູນແບບ, ບໍ່ວ່າຈະເປັນບັນ​ດາວິນຍານຫຼືມະນຸດ ​ຊຶ່ງ​ອາດ​ຈະ​ສົ່ງຜົນ​ຮ້າຍ​ໄດ້. ການເອີ້ນມັນວ່າໄພພິບັດບໍ່ແມ່ນຄຳ​ສັບ​ທີ່​ຮຸນ​ແຮງ​ພໍ. ຂ້າພະເຈົ້າຈະຍົກຕົວຢ່າງບາງສ່ວນຂອງຜົນຮ້າຍທີ່​ໄດ້​ບັນ​ທຶກໄວ້ໃນບົດທຳອິດຂອງພ​ຣະຄຳພີ. ທັງໝົດກ່ຽວຂ້ອງກັບທັງມ​ະນຸດແລະພວກວິນຍານທີ່ເຮັດສິ່ງທີ່ຊົ່ວຮ້າຍ.

ຈົ່ງຈື່ໄວ້ວ່າພຣະເຈົ້າໄດ້ຕັດສິນໃຈທີ່ຈະແບ່ງປັນສິດອຳນາດຂອງພ​ຣະ​ອົງໃຫ້ກັບ​ບັນ​ດາວິນຍານທີ່ຢູ່ໃນໂລກທີ່ເບິ່ງບໍ່ເຫັນແລະໃຫ້ມະ​ນຸດຢູ່ເທິງໂລກນີ້ພ້ອມ. ນີ້ໝາຍຄວາມວ່າ​ທັງ​ບັນ​ດາວິນຍານແລະມະ​ນຸດກໍ່ເປັນຕົວແທນຂອງພຣະເຈົ້າໂດຍ​ການ​ເຮັດ​ໃຫ້​ຈຸດ​ປະ​ສົງຂອງພຣະອົງສຳ​ເລັດ. ນັ້ນແມ່ນຄວາມໝາຍຂອງແຜນຂອງພຣະເຈົ້າເມື່ອພຣະອົງກ່າວວ່າ, "ໃຫ້ພວກເຮົາສ້າງມະນຸດຊາດໃນຮູບ​ລັກ​ສະ​ນະຂອງພວກເຮົາ" (ປ​ຖກ.1:26). ຈາກນັ້ນພຣະເຈົ້າກໍໄດ້ສ້າງມະນຸດຕາມ​ພ​​ຣະ​ລັກ​ສະ​ນະຂອງພ​ຣະອົງ. ​ບັນ​ດາວິນຍານແລະ​ມະ​ນຸດເປັນ​ພ​ຣະ​ລັກ​ສະ​ນະ​ຂອງພຣະເຈົ້າ. ພວກເຮົາແບ່ງປັນສິດອຳນາດຂອງພ​ຣະ​ອົງແລະເປັນຕົວແທນ​ຂອງ​ພ​ຣະ​ອົງ​ໃນ​ຖາ​ນະຜູ້​ປົກ​ຄອງຮ່ວມກັນ.

ນັ້ນແມ່ນແຜນການທີ່ດີເລີດ. ອິດສະຫຼະ​​ພາບ​ໃນ​ການ​ຕັດ​ສິນ​ໃຈແມ່ນສ່ວນໜຶ່ງຂອງການເປັນຄືກັບ ພຣະເຈົ້າ. ພວກເຮົາບໍ່ສາມາດເປັນຕົວແທນຂອງພຣະເຈົ້າ​ໄດ້​ ຖ້າຫາກພວກເຮົາບໍ່ມີອິດສະຫຼະ​​ພາບໃນ​ການ​ຕັດ​ສິນ​ໃຈ.ຖ້າປາດສະຈາກອິດສະຫຼະ​​ພາບ​ໃນ​ການ​ຕັດ​ສິນ​ໃຈ, ຄວາມຮັກແລະການເສຍສະລະຕົນເອງກໍ່ບໍ່ມີ. ຖ້າທ່ານຖືກຕັ້ງໂປ​​ຣແກ​ຣມໃຫ້ “ ຮັກ,” ​ໂດຍທ່ານບໍ່ໄດ້ຕັດສິນໃຈ. ມັນກໍບໍ່ແມ່ນຄວາມຮັກທີ່ແທ້ຈິງ. ຄຳເວົ້າທີ່ທ່ານຈຳ​ເປັນຕ້ອງເວົ້າແລະການກະທຳທີ່ທ່ານຖືກບັງຄັບໃຫ້ເຮັດກໍ່​ບໍ່​ແມ່ນ​ຂອງ​ແທ້. ການຄິດເຖິງອິດສະຫຼະ​​ພາບ​ໃນ​ການ​ຕັດ​ສິນ​ໃຈຫຼືການ​ຖືກ​ຕັ້ງ​ໂປ​​ຣແກ​ຣມນັ້ນເຮັດໃຫ້ຂ້າ​ພະ​ເຈົ້ານຶກເຖິງໜັງເລື່ອງ: Star Wars, The Return of the Jedi. ຕົວລະຄອນທີ່ມີຊື່ວ່າ Obiwan Kenobi ບອກ Luke ວ່າພໍ່ຂອງລາວກາຍເປັນ“ ​ຫຸ່ນ​ຍົນຫຼາຍກ່ວາເປັນ​ຄົນ.” ແຕ່ຕໍ່ມາໃນໜັງພວກເຮົາ​ຈະເຫັນວ່ານັ້ນບໍ່ແມ່ນຄວາມຈິງ. ພໍ່ຂອງ Luke ໄດ້ເສຍຊີວິດເພື່ອ​ລາວຈະໄດ້ຊ່ວຍ Luke ຈາກ​ຈັກ​ກະ​ພັດຜູ້ຊົ່ວຮ້າຍ. ພໍ່​ຂອງ​ລາວບໍ່ພຽງແຕ່ເປັນຫຸ່ນ​ຍົນທີ່ຖືກ​ຕັ້ງ​ໂປ​​ຣແກ​ຣມໄວ້. ການຕັດສິນໃຈຂອງລາວແມ່ນມາຈາກໃຈຂອງລາວ. ລາວຍັງເປັນມະນຸດແລະມີອິດສະຫຼະ​​ພາບໃນ​ການ​ຕັດ​ສິນ​ໃຈ.

ແຕ່ການໃຫ້ຄົນ​ເຮົາແລະບັນ​ດາວິນຍານອິດສະຫຼະ​​ພາບໃນ​ການ​ຕັດ​ສິນ​ໃຈຈະ​ເຮັດໃຫ້ບັນຫາໃຫຍ່ເກີດ​ຂຶ້ນ. ການໃຫ້ອິດສະຫຼະ​​ພາບແກ່ບັນ​ດາສິ່ງທີ່ມີຊີ​ວິດ​ທີ່​ມີຄວາມສະຫຼາດໝາຍຄວາມວ່າພວກເຂົາສາມາດເລືອກຜິດຫຼືຕັ້ງ​ໃຈກະບົດກໍ່​ໄດ້. ຜົນໄດ້ຮັບນີ້ແມ່ນ​ມີ​ໂອ​ກາດທີ່ຈະເກີດ​ຂຶ້ນຫຼາຍ, ​ເນື່ອງ​ຈາກວ່າ​ຜູ້​ທີ່ສົມບູນແບບແມ່ນພຣະເຈົ້າເທົ່າ​ນັ້ນ. ພ​ຣະອົງເປັນຜູ້ດຽວທີ່ບໍ່ເຮັດຜິດຫຍັງເລີຍເນື່ອງຈາກພ​ຣະອົງສົມບູນແບບ. ອິດສະຫຼະພາບທີ່ມອບໃຫ້ກັບສິ່ງ​ມີ​ຊີ​ວິດທີ່ບໍ່ສົມບູນແບບນີ້ ​ເປັນ​ສາ​ເຫດທີ່​ວ່າ​ຍ້ອນ​ຫຍັງສິ່ງຕ່າງໆຈຶ່ງສາ​ມາດເຮັດຜິດພາດໄດ້ໃນສວນເອເດນ.

ບັນຫາໃນສະ​ຫວັນ

ລອງ​ຄິດ​ເຖິງສະຖານະການໃນສວນເອເດນ. ​ມີ​ພຽງ​ແຕ່ອາດາມແລະເອວາເທົ່າ​ນັ້ນທີ່​ເປັນ​ມະ​ນຸດ. ພຣະເຈົ້າ​ຊົງຢູ່ທີ່ນັ້ນແລະ​ບັນ​ດາສະມາຊິກສະພາວິນຍານຂອງພຣະເຈົ້າກໍ່ຢູ່ທີ່ນັ້ນ. ​ສວນເອເດນແມ່ນສຳນັກງານໃຫຍ່ສຳລັບແຜນການຂອງພຣະເຈົ້າທີ່ຈະເຜີຍແຜ່ສວນເອເດນໄປທົ່ວແຜ່ນດິນໂລກ (ປ​ຖກ. 1:26-28). ແຕ່ສະມາຊິກຄົນໜຶ່ງ ຂອງສະພາວິນຍານບໍ່ພໍໃຈກັບແຜນຂອງພຣະເຈົ້າ.

ນອກຈາກນີ້ຍັງມີລາຍລະອຽດບາງຢ່າງໃນປະຖົມມະການບົດ​ທີ 3 ວ່າຄະນະຝ່າຍວິນຍານຂອງ ພ​ຣະເຈົ້າອາໄສຢູ່ໃນສວນເອເດນ. ຫຼັງຈາກອາດາມແລະເອວາໄດ້ເຮັດບາບ, ພຣະເຈົ້າກ່າວໃນຂໍ້ 22:“ “ບັດ​ນີ້ ມະນຸດ​ໄດ້​ກາຍເປັນ​ເໝືອນ​ຜູ້ໜຶ່ງ​ຢູ່​ໃນ​ພວກເຮົາ ແລະ​ທັງ​ຮູ້ຈັກ​ຄວາມດີ ແລະ​ຮູ້ຈັກ​ຄວາມຊົ່ວ” .ປະໂຫຍກນັ້ນແມ່ນ​ຖ້ອຍ​ຄຳ​ແບບດຽວກັນທີ່ພວກເຮົາໄດ້ເຫັນໃນປະຖົມມະການ 1:26 ເຊິ່ງຊີ້ໃຫ້ເຫັນເຖິງສະພາ​ຝ່າຍວິນຍານ ("ຮູບລັກ​ສະ​ນະຂອງພວກເຮົາ").

ຕອນນີ້ພວກເຮົາຄວນຈະຮູ້ວ່າງູໃນເລື່ອງຂອງປະຖົມມະການ​ບົດ​ທີ 3 ບໍ່ແມ່ນງູແທ້ໆ. ແທ້​ຈິງ​ແລ້ວ​​ມັນບໍ່​ແມ່ນ​ສັດ. ​​​ມັນເປັນວິນຍານທີ່ມາຈາກສະພາຜູ້ທີ່​ມາ​ໃນ​ຮູບຮ່າງຂອງງູແລະປະກົດຕົວຕໍ່ເອວາ. ໃນພ​ຣະ​ທຳ​ພ​ຣະນິ​ມິດ 12:9, ໂຢຮັນຜູ້​ຂຽນກ່າວວ່າ“ ງູ” ນີ້ແມ່ນພະຍາມານ, ເຊິ່ງເອີ້ນວ່າຊາຕານ.

ຄຣິດສະຕຽນບາງຄົນຄິດວ່າ​ໃນພຣະນິມິດ 12:7–12 ໝາຍຄວາມວ່າພະຍາມານແລະບັນ​ດາວິນຍານອື່ນໆໄດ້ກໍ່ກະບົດບໍ່ດົນຫຼັງຈາກພຣະເຈົ້າໄດ້ສ້າງ​ໂລກ:

ຂະນະ​ນັ້ນ ໄດ້​ເກີດ​ສົງຄາມ​ຂຶ້ນ​ໃນ​ສະຫວັນ ມີຄາເອນ​ແລະ​ຝູງ​ເທວະດາ​ຝ່າຍ​ຕົນ ໄດ້​ຕໍ່ສູ້​ກັບ​ພະຍານາກ ຝ່າຍ​ພະຍານາກ​ແລະ​ຝູງ​ບໍລິວານ​ຂອງ​ມັນ​ກໍໄດ້​ຕໍ່ສູ້​ຄືນ,  ແຕ່​ພະຍານາກ​ໄດ້​ປະລາໄຊ. ສະນັ້ນ ມັນ​ກັບ​ຝູງ​ບໍລິວານ​ຂອງ​ມັນ​ຈຶ່ງ​ບໍ່ມີ​ບ່ອນ​ຢູ່​ໃນ​ສະຫວັນ​ອີກ​ຕໍ່ໄປ.  ພະຍານາກ​ໃຫຍ່ ຊຶ່ງ​ເປັນ​ງູ​ແຕ່​ດຶກດຳບັນ​ທີ່​ເຂົາ​ເອີ້ນ​ວ່າ ມານຮ້າຍ ແລະມານຊາຕານ ຜູ້​ຫລອກລວງ​ມະນຸດ​ທັງ​ໂລກ ກໍ​ຖືກ​ຊັດ​ຖິ້ມ​ລົງ​ເສຍ ມັນ​ກັບ​ບໍລິວານ​ຂອງ​ມັນ ກໍ​ຖືກ​ຊັດຖິ້ມ​ລົງ​ເທິງ​ແຜ່ນດິນ​ໂລກ.. (ພຣະນິມິດ 12: 7–9)

ແຕ່ສົງຄາມໃນສະຫວັນ​ໄດ້ອະ​ທິ​ບາຍ​ວ່າ​ມີ​ຄວາມກ່ຽວຂ້ອງກັບການເກີດຂອງພຣະເຢຊູ​ເຈົ້າຜູ້ເປັນ ​ພ​ຣະເມຊີ​ອາ (ພນມ.12:4-5, 10):

ຫາງ​ພະຍານາກ ໄດ້​ຟາດ​ດວງດາວ​ໃນ​ທ້ອງຟ້າ ໜຶ່ງ​ສ່ວນ​ສາມ​ລົງ​ໃສ່​ແຜ່ນດິນ​ໂລກ ແລະ​ພະຍານາກ​ໂຕ​ນັ້ນ ຢືນ​ຢູ່​ຕໍ່ໜ້າ​ຜູ້​ທີ່​ກຳລັງ​ຈະ​ເກີດ​ລູກ ເພື່ອ​ຈະ​ກິນ​ລູກ​ນັ້ນ​ເມື່ອ​ເກີດ​ແລ້ວ.  ແມ່ຍິງ​ນັ້ນ ໄດ້​ເກີດ​ລູກຊາຍ ຜູ້​ຊຶ່ງ​ຈະ​ປົກຄອງ​ປະຊາຊາດ​ທັງປວງ​ດ້ວຍ​ຄ້ອນເຫລັກ ແລະ​ລູກ​ນັ້ນ​ໄດ້​ຖືກ​ຊົງ​ຍົກ​ຂຶ້ນ​ເມືອ​ເຖິງ​ພຣະເຈົ້າ ແລະ​ເຖິງ​ພຣະ​ຣາຊບັນລັງ​ຂອງ​ພຣະອົງ.

ແລ້ວ​ຂ້າພະເຈົ້າ​ໄດ້ຍິນ​ສຽງດັງ​ມາ​ຈາກ​ສະຫວັນ​ວ່າ,

“ບັດນີ້​ຄວາມ​ລອດພົ້ນ ຣິດເດດ

ແລະ​ຣາຊອານາຈັກ​ແຫ່ງ​ພຣະເຈົ້າ​ຂອງ​ເຮົາ​ທັງຫລາຍ ກັບ​ທັງ​ຣິດອຳນາດ​ພຣະຄຣິດ​ຂອງ​ພຣະອົງ​ໄດ້​ມາ​ເຖິງ​ແລ້ວ ເພາະວ່າ​ຜູ້​ທີ່​ກ່າວໂທດ​ພວກ​ພີ່ນ້ອງ​ຂອງເຮົາ ຕໍ່​ພຣະພັກ​ພຣະເຈົ້າ​ຂອງເຮົາ ທັງ​ກາງເວັນ​ແລະ​ກາງຄືນ​ນັ້ນ ກໍໄດ້​ຖືກ​ຖິ້ມ​ລົງ​ເສຍ​ແລ້ວ.

ພ​ຣະຄຳພີບໍ່ໄດ້ກ່າວວ່າບັນ​ດາວິນຍານຈາກສະຫວັນໄດ້ກະບົດກ່ອນ​ເລື່ອງ​ລາວ​ໃນສວນເອເດນ. ແຕ່ບອກວ່າສົງຄາມວິນຍານນີ້ໃນສະຫວັນນີ້ເກີດ​ຂຶ້ນໃນຊ່ວງເວລາທີ່ພຣະເຢຊູເຈົ້າເກີດ. ແຕ່ສະຖານະການໃນສວນເອເດນສົ່ງຜົນຫຼາຍຢ່າງທີ່ປ່ຽນແປງສິ່ງຕ່າງໆໃນໂລກແລະໃນສະຫວັນດັ່ງທີ່ພວກເຮົາໄດ້ຮຽນຮູ້ຈາກເລື່ອງໃນປະຖົມມະການບົດ​ທີ 3.

​ຄວາມ​ຜິດ​ຂອງ​​ງູແມ່ນມັນເລືອກຢ່າງ​ມີ​ອິດ​ສະຫຼະທີ່ຈະປະຕິເສດສິດອຳນາດຂອງພຣະເຈົ້າ. ພຣະເຈົ້າໄດ້ຕັດສິນໃຈໃຫ້ອາດາມແລະເອວາເຂົ້າເປັນສະມາຊິກສະພາອີກ​ດ້ວຍ. ພວກເຂົາເຈົ້າຈະ​ດຳ​ເນີນແຜນການທີ່ຈະຂະຫຍາຍສວນເອເດນໄປທົ່ວໂລກ. ແຕ່​ງູ / ມານບໍ່ຕ້ອງການໃຫ້ອາດາມແລະເອວາເຮັດສິ່ງນີ້. ຊາຕານວາງຕົວເອງແທນທີ່ພຣະເຈົ້າ. ​ມັນກ່າວໃນໃຈຂອງ​ມັນວ່າ “ຂ້ອຍ​ຈະ​ຂຶ້ນ​ໄປ​ສະຫວັນ ແລະ​ຕັ້ງ​ບັນລັງ​ຂອງ​ຂ້ອຍ​ໄວ້​ໃນ​ທີ່​ສູງສຸດ​ເໜືອ​ດວງດາວ​ຕ່າງໆ. ຂ້ອຍ​ຈະ​ຕ້ອງ​ນັ່ງ​ດັ່ງ​ກະສັດ​ເທິງ​ພູ​ທາງ​ທິດເໜືອ ບ່ອນ​ທີ່​ພະ​ທັງຫຼາຍ​ຊຸມນຸມ​ກັນ​ຢູ່​ນັ້ນ. (ອ​ຊຢ. 14:13).

ຊາຕານໄດ້ເຂົ້າໃຈຜິດຫຼາຍໃນສິ່ງທີ່ມັນຄິດວ່າຈະເກີດ​ຂຶ້ນ. ນັບຕັ້ງແຕ່ງູໄດ້ຫຼອກລວງເອວາແລະຫຼັງຈາກນັ້ນມັນນໍາໄປສູ່ຄວາມບາບຂອງອາດາມ, ຊາຕານຖືກໄລ່ອອກຈາກບ້ານຂອງພຣະເຈົ້າ (ອ​ຊກ.28: 14–16).ມັນ​ໄດ້ຖືກເນ​ລະ​ເທດອອກຈາກສະຫວັນ​ໃຫ້​ມາ​ຢູ່​ໃນ​ແຜ່ນ​ດິນ​ໂລກ (ອ​ຊຢ. 14:12). ດຽວນີ້ແຜ່ນດິນໂລກໄດ້ກາຍເປັນສະຖານທີ່ທີ່ທຸກສິ່ງມີຊີວິດຈະຕາຍ. ແຜ່ນດິນໂລກເປັນບ່ອນທີ່ຊີວິດບໍ່​ເປັນ​ນິ​ລັນ​ດອນ. ແທນທີ່ຈະເປັນເຈົ້າ​ແຫ່ງຊີວິດ ຊາຕານກໍໄດ້ກາຍເປັນເຈົ້າ​ແຫ່ງ​ຄວາມຕາຍ.

ນີ້ໝາຍຄວາມວ່າສັດຕູທີ່ຍິ່ງໃຫຍ່ທີ່ເອີ້ນວ່າງູ, ມານແລະຊາຕານ, ບັດນີ້ມີສິດອຳນາດເໜືອທຸກຄົນ. ເຫດການເຫຼົ່ານີ້ໃນສວນເອເດນໝາຍເຖິງການສູນເສຍຄວາມເປັນອຳມະຕະສຳລັບມະ​ນຸດ​ເຮົາ. ບັດ​ນີ້​ມະ​ນຸດຈຳເປັນຕ້ອງຖືກ​ນຳ​ກັບ​ຄືນ​ມາຫາພຣະເຈົ້າເພື່ອໃຫ້ເຂົາເຈົ້າມີຊີວິດນິລັນດອນແລະເພື່ອ​ເຂົາເຈົ້າຈະສາມາດຢູ່ກັບພຣະເຈົ້າອີກໃນສວນເອເດນໃໝ່.

ຜົນຂອງສິ່ງທີ່ອາດາມແລະເອວາໄດ້ເຮັດແມ່ນ​​ຄຳສາບແຊ່ງຈາກພຣະເຈົ້າ. ​ຄຳສາບແຊ່ງ​ຕໍ່ງູລວມມີຄຳ ພະຍາກອນ. ພຣະເຈົ້າກ່າວວ່າເຊື້ອ​ສາຍລູກຫຼານຂອງເອວາຈະຕໍ່ສູ້ກັບເຊື້ອສາຍຂອງງູ​ເລື້ອ​ຍໆ:“ ແລ້ວ​ພຣະເຈົ້າຢາເວ​ພຣະເຈົ້າ​ກໍໄດ້​ກ່າວ​ແກ່​ງູ​ນັ້ນ​ວ່າ,…ກູ​ຈະ​ໃຫ້​ມຶງ​ກັບ​ຍິງ​ນັ້ນ​ກຽດຊັງ​ກັນ,ເຊື້ອສາຍ​ຂອງ​ມຶງ ແລະ​ເຊື້ອສາຍ​ຂອງ​ຍິງ​ຈະ​ເປັນ​ສັດຕູ​ກັນ.” (ປ​ຖກ. 3: 14– 15) ເຊື້ອສາຍຂອງເອວາແມ່ນໃຜ? ມະ​ນຸດທຸກໆຄົນທີ່ມີຊີວິດຢູ່ແມ່ນມາຈາກເອ​ວາ. ບັນ​ດາເຊື້ອສາຍຂອງ​ງູ​ແມ່ນ​ໃຜ? ນັ້ນແມ່ນແຕກຕ່າງຈາກ​ເຊື້ອ​ສາຍທາງຊີວະພາບທີ່ມາຈາກເອ​ວາ​ໜ້ອຍ​ໜຶ່ງ. ອັກຄະສາວົກໂຢຮັນຍົກຕົວຢ່າງໃຫ້ພວກເຮົາເຫັນນັ້ນກໍ​ຄື​​ກັບພວກຜູ້ນຳຊາວຢິວທີ່ກຽດຊັງພຣະເຢຊູເຈົ້າ. ພ​ຣະເຢຊູເຈົ້າບອກພວກເຂົາວ່າ“ເຈົ້າ​ທັງຫຼາຍ​ມາ​ຈາກ​ພໍ່​ຂອງ​ພວກເຈົ້າ​ຄື​ມານຮ້າຍ” (ຢ​ຮ. 8:44) ພຣະເຢຊູ​ເຈົ້າໄດ້ເອີ້ນຢູ​ດາຜູ້ທີ່ທໍລະຍົດພ​ຣະ​ອົງ​ວ່າມານຮ້າຍ (ຢ​ຮ.6:70). ເຊື້ອສາຍຂອງງູແມ່ນຜູ້ໃດທີ່ຕໍ່ຕ້ານແຜນຂອງພຣະເຈົ້າ, ຄືກັນກັບງູ(ມານຮ້າຍ)​ໄດ້​ເຮັດ.

ເຊື້ອ​ສາຍທີ່ບໍ່ດີ

ຫຼັງຈາກຄວາມລົ້ມເຫຼວຂອງອາດາມແລະເອວາໃນສວນເອເດນ, ໃນ​ເວ​ລາ​ບໍ່ດົນບັນຫາກໍ່​ເກີດຂຶ້ນຕື່ມ. ​ລູກຄົນໜຶ່ງຂອງອາດາມແລະເອວາກາຍເປັນຄົນທີ່ຄາດຕະກຳ. ກາອີນໄດ້ຂ້ານ້ອງຊາຍຂອງລາວຊື່ອາເບນ. ການກະທຳຂອງກາອີນນີ້ສະແດງໃຫ້ເຫັນວ່າລາວເປັນ“ ຄົນຊົ່ວຮ້າຍ” (1ຢ​ຮ.3:12). ໃນຂະນະທີ່ປະຊາກອນມະນຸດເພີ່ມ​ຂຶ້ນ, ຄວາມຊົ່ວຮ້າຍກໍ່ໄດ້ເກີດ​ຂຶ້ນຄື​ກັນ (ປ​ຖກ. 6: 5).

ຕໍ່ໄປ, ມີການກະບົດອີກໂດຍວິນຍານຈຳ​ນວນ​ໜຶ່ງຢູ່ໃນສະຫວັນ. ບາບທີ່ຍິ່ງໃຫຍ່ນີ້ບໍ່ໄດ້ຖືກສິດສອນໃນການເທດສະໜາໃນເຊົ້າວັນອາທິດຫຼາຍຄັ້ງ, ແຕ່ມັນມີຜົນກະທົບຫຼາຍຕໍ່ການຂະຫຍາຍຄວາມຊົ່ວຮ້າຍຢູ່ເທິງແຜ່ນ​ດິນໂລກ. ຄັ້ງນີ້ມີພວກກະບົດຫຼາຍກວ່າໜຶ່ງຄົນ. ຄວາມຊົ່ວຮ້າຍທີ່ແຜ່ລາມຜ່ານມວນມະນຸດທີ່ກ່າວເຖິງໃນປະຖົມມະການ 6:5 ມີແຫຼ່ງທີ່ມາ​ທີ່ອະທິບາຍ​ໄວ້ໃນເລື່ອງ​ໃນປະຖົມມະການ 6: 1-4. ເລື່ອງນີ້ບອກກ່ຽວກັບພວກລູກຊາຍຂອງພຣະເຈົ້າອອກຈາກສະຖານທີ່ທີ່ເໝາະສົມຂອງພວກເຂົາໃນສະຫວັນແລະມາສູ່ໂລກແລະການເປັນພໍ່ທີ່ຮູ້ຈັກກັນໃນນາມ​ຊື່​ຄົນເນ​ຟີມ.

ພ​ຣະຄຳພີໃນ​​ພ​ຣະ​ທຳປະ​ຖົມ​ມະ​ການບໍ່ໄດ້ໃຫ້ລາຍລະອຽດຫຼາຍຢ່າງ, ແຕ່ລາຍລະອຽດຂອງເລື່ອງແມ່ນຖືກກ່າວເຖິງ​ຢູ່​ບ່ອນອື່ນໆໃນພ​ຣະຄຳພີ ນອກຈາກນີ້, ຍັງມີ​ໜັງ​ສືຂອງຊາວຢິວຫຼາຍເລື່ອງກ່ຽວກັບເຫດການນີ້ທີ່ໄດ້ຖືກຂຽນ​ຂຶ້ນ. ​ໜັງ​ສືເຫຼົ່ານີ້ບໍ່ໄດ້ຖືກລວມເຂົ້າໃນພ​ຣະຄຳພີ, ແຕ່ຜູ້ຂຽນພຣະຄຳພີໃໝ່ໄດ້ຮູ້ເລື່ອງເຫຼົ່ານີ້ແລະໄດ້​ກ່າວ​ເຖິງໃນບົດຂຽນຂອງພວກເພິ່ນທີ່ມີຢູ່ໃນພຣະຄຳພີໃໝ່.

ຍົກຕົວຢ່າງ, ເປໂຕແລະຢູດາຂຽນກ່ຽວກັບບັນດາ​ເທວະ​ດາທີ່ເຮັດຜິດກ່ອນນ້ຳຖ້ວມໂລກ (2ປ​ຕ.2:4–6; ເບິ່ງ ຢດ. 5–6) ພວກເພິ່ນທັງສອງເວົ້າວ່າພວກລູກຊາຍຂອງພຣະເຈົ້າຜູ້ທີ່ກະທຳຄວາມຜິດນີ້ຖືກພຣະເຈົ້າ ກັກຂັງໄວ້ຢູ່ໃຕ້​ແຜ່ນ​ດິນໂລກ. ພວກເຂົາຖືກຄຸມ​ຂັງຢູ່ທີ່ນັ້ນຈົນເຖິງວັນສຸດທ້າຍ. ພວກ​ເຂົາຈະຖືກລວມເຂົ້າໃນການພິພາກສາຄັ້ງສຸດທ້າຍຂອງພຣະເຈົ້າ.ເວລານີ້ແມ່ນສິ່ງທີ່ພ​ຣະຄຳພີເອີ້ນວ່າ“ວັນຂອງພຣະຜູ້ເປັນເຈົ້າ.”

ແຫຼ່ງຂໍ້​ມູນຂອງເປໂຕແລະຢູ​ດາແມ່ນເປັນທີ່ຮູ້ຈັກກັນດີຂອງນັກຄົ້ນຄວ້າພ​ຣະຄຳພີ. ແຫຼ່ງຂໍ້​ມູນໜຶ່ງແມ່ນປຶ້ມທີ່ເອີ້ນວ່າ 1 ເອ​ນົກ. ​ຊຶ່ງເປັນທີ່ນິຍົມຂອງຊາວຢິວໃນຊ່ວງທີ່ພ​ຣະເຢຊູ​ເຈົ້າມີຊີວິດຢູ່. ຄຣິສຕຽນ​ກຸ່ມທຳອິດກໍ່ອ່ານຄື​ກັນ, ແຕ່ບໍ່ໄດ້ຖືກຖືວ່າເປັນສິ່ງສັກສິດແລະໄດ້ຮັບການດົນໃຈ. ແຕ່ເປໂຕແລະຢູດາຄິດວ່າບາງເນື້ອໃນແມ່ນຖືກຕ້ອງແລະມີຄວາມສຳຄັນພໍທີ່ຈະເອົາລົງໃນຈົດໝາຍທີ່ພວກ​ເພິ່ນຂຽນ.

ບົດຂຽນເຫຼົ່ານີ້ຄາດຄະເນວ່າພວກລູກຊາຍຂອງພ​ຣະເຈົ້າຢາກຊ່ວຍເຫຼືອມະນຸດໂດຍການໃຫ້ຄວາມຮູ້ອັນສູງສົ່ງແກ່ພວກເຂົາ, ຫຼືວ່າພວກເຂົາຢາກຮຽນແບບພ​ຣະເຈົ້າໂດຍການສ້າງ“​ຮູບ​ລັກ​ສະ​ນະ” ຂອງພວກເຂົາເອງ. ບົດ​ຂຽນຍັງປະກອບມີຄໍາອະທິບາຍ​ວ່າຜີປີສາດມາຈາກໃສ. ຜີປີສາດແມ່ນວິນຍານທີ່ມາຈາກເນ​ຟີມທີ່ຕາຍແລ້ວເຊິ່ງເປັນລູກຫຼານຂອງພວກວິນ​ຍານກະບົດແລະຜູ້ຍິງທີ່ເປັນມະນຸດ. ພວກເຂົາໄດ້ຖືກຂ້າຕາຍກ່ອນແລະໃນໄລຍະນໍ້າຖ້ວມ​ໂລກ. ວິນຍານຂອງ​ຄົນ​ເນ​ຟີມແມ່ນວິນຍານຜີປີສາດທີ່​ພະ​ເນ​ຈອນ​ໄປທົ່ວໂລກເພື່ອລົບກວນມະນຸດແລະສະແຫວງຫາທີ່ຈະມີຮ່າງກາຍອີກ.

ໃນພຣະຄຣິສຕະທຳຄຳພີ, ເຊື້ອສາຍຂອງຄົນນີຟິມໃນ (ປ​ຖກ. 6: 1-4) ຖືກເອີ້ນວ່າຊາວອານາ​ກິ​ມແລະ ເຣຟາອິມ (ຈບ​ຊ.13:32–33; ພບຍ. 2:10–11) ເຣຟາອິມບາງຄົນແມ່ນຢູ່ໃນ​ແດນ​ມໍ​ຣະ​ນາ (ອ​ຊຢ.14:9-11). ນີ້ແມ່ນບ່ອນທີ່ງູໄດ້ຖືກໂຍນລົງມາຈາກສະຫວັນ. ຜູ້ຂຽນພຣະສັນຍາໃໝ່ ຕໍ່ມາຈະເອີ້ນສະຖານທີ່ນັ້ນວ່ານາ​ລົກ.

ແນວຄວາມຄິດເຫຼົ່ານີ້ສະແດງໃຫ້ພວກເຮົາເຫັນວ່ານັກຂຽນຊາວຍິວໃນສະໄໝບູຮານໄດ້ເຂົ້າໃຈເຖິງຜົນໄດ້ຮັບທີ່ໜ້າຢ້ານກົວຂອງປະຖົມມະການ 6:1-4. ບັນ​ດາ​ລູກ​ຊາຍ​ຂອງ​ພ​ຣະ​ເຈົ້າ​ທີ່​ກະ​ບົດ​ພະ​ຍາ​ຍາມ​ສ້າງ​ສວນ​ເອ​ເດນ​ຂອງ​ຕົນ​ເອງ ພວກລູກຊາຍທີ່ກະບົດຂອງພຣະເຈົ້າພະຍາຍາມເຮັດສວນເອເດນຂອງພວກເຂົາເອງ, ພວກເຂົາພະຍາຍາມສ້າງສະຖານທີ່ທີ່ມີວິນຍານແລະຄົນຢູ່ຮ່ວມກັນ, ແຕ່ໃນທາງທີ່ແຕກຕ່າງຈາກແຜນຂອງພຣະເຈົ້າ. ພວກວິນ​ຍານ​ທີ່​ກະ​ບົດເຊື່ອວ່າພວກເຂົາຮູ້ດີກວ່າພຣະເຈົ້າວ່າແມ່ນ​ຫຍັງຄວນຈະເກີດຂຶ້ນໃນໂລກ​ນີ້. ພວກເຂົາກຳລັງເດີນຕາມເສັ້ນທາງດຽວກັນກັບງູໄດ້ເຮັດ. ພວກມັນໄດ້ປ່ຽນແປງແຜນການຂອງພຣະເຈົ້າສຳລັບແຜ່ນດິນໂລກແລະມັນກໍ່ຈະເຮັດໃຫ້ສະຖານະການທີ່ບໍ່ດີຮ້າຍແຮງກວ່າເກົ່າອີກ.

ບໍ່ພຽງແຕ່ເຫດການທີ່ໜ້າຢ້ານກົວໃນປະຖົມມະການ 6:1–4 ເທົ່າ​ນັ້ນທີ່​ຕັ້ງ​ໃຈຕໍ່ຕ້ານພຣະເຈົ້າ, ຄືກັນກັບງູ, ມັນເປັນສັນຍານວ່າສິ່ງທີ່ຮ້າຍແຮງກວ່ານັ້ນກຳລັງຈະເກີດ​ຂຶ້ນ. ໃນຊ່ວງເວລາຂອງໂມເຊແລະໂຢຊວຍ, ໃນເວລາທີ່ພວກເຂົາກຳລັງຕໍ່ສູ້ເພື່ອຍຶດເອົາດິນແດນແຫ່ງພ​ຣະ​ສັນຍາ, ພວກເຂົາຕ້ອງຕໍ່ສູ້ກັບຊົນເຜົ່າຕ່າງໆ​ທີ່​ເປັນ​ຄົນຍັກ (ພບຍ.2– 3). ​ຄົນຍັກເຫຼົ່ານີ້ຖືກເອີ້ນຕາມຊື່ຕ່າງໆ. ໃນຈົດບັນຊີ 13: 32– 33 ພວກເຂົາຖືກເອີ້ນວ່າຊາວອານາກິມ. ພວກເຂົາ​ຖືກ​ເອີ້ນ​ເຈາະ​ຈົງວ່າ​ເປັນລູກຫຼານຂອງຄົນ​​ເນຟີມ. ຈົ່ງຈື່ໄວ້ວ່າ​ຄົນ​ເນ​ຟີມແມ່ນ​ເຊື້ອ​ສາຍຂອງພວກລູກຊາຍຂອງພຣະເຈົ້າໃນເລື່ອງລາວຈາກປະຖົມມະການ 6:1– 4. ດາວິດໄດ້ຂ້າຍັກໃຫຍ່ຄົນໜຶ່ງຊື່ວ່າໂກລີອາດ (1ຊມອ.17). ຕໍ່ມາທະຫານຂອງດາວິດບາງຄົນໄດ້ຂ້າ​ພວກອ້າຍ​ນ້ອງຂອງໂກລີອາດ. ​ໃນ​ທີ່ສຸດນີ້ແມ່ນຈຸດ​ຈົບຂອງພວກ​ຄົນຍັກ (2 ຊມອ. 21:15-22).

ເປັນຫຍັງເລື່ອງນີ້ຈຶ່ງສຳຄັນ

ຄຳສາບແຊ່ງຂອງພຣະເຈົ້າໃນປະຖົມມະການບົດ​ທີ່ 3 ກ່ຽວກັບງູແລະຈາກນັ້ນການກະບົດຂອງ​ເທວະ​ດາໃນປະຖົມມະການ 6: 1-4 ແມ່ນສິ່ງທີ່ນັກວິຊາການພ​ຣະຄຳພີເອີ້ນວ່າການສູ້ຮົບຝ່າຍວິນຍານ. ນີ້ແມ່ນການຕໍ່ສູ້ລະຫວ່າງຄວາມດີແລະຄວາມຊົ່ວ. ມັນເປັນສົງຄາມຂອງພວກ​ທີ່ຊົ່ວຮ້າຍທີ່ຕໍ່ຕ້ານພຣະເຈົ້າແລະປະ​ຊາ​ຊົນຂອງພຣະອົງ. ມັນແມ່ນສົງຄາມທີ່ເກີດ​ຂຶ້ນໃນສະໜາມຮົບໃນສອງອາ​ນາ​ຈັກ​ຄື: ໂລກແລະໃນໂລກວິນຍານທີ່ເບິ່ງບໍ່ເຫັນ.

ເລື່ອງເຫຼົ່ານີ້ແມ່ນເລື່ອງແປກຫຼາຍ, ແຕ່ສອນບົດຮຽນທີ່ສຳຄັນໃຫ້​ແກ່​ເຮົາຄື: ພຣະເຈົ້າມີສັດຕູທາງວິນຍານກ່ຽວກັບແຜນການຂອງພຣະອົງສຳລັບມະ​ນຸດ. ພຣະເຈົ້າຍັງມີສັດຕູເຫຼົ່ານັ້ນຢູ່ໃນ​ປະ​ຈຸ​ບັນນີ້. ການຕໍ່ຕ້ານແຜນການຂອງພຣະເຈົ້າສຳລັບແຜ່ນດິນໂລກແລະ​ມະ​ນຸດ​ຍັງ​ດຳ​ເນີນ​ຢູ່ແລະ​ຍັງຮຸນ​ແຮງ, ທັງໃນໂລກວິນຍານແລະພາຍໃນມະນຸດ. ແຕ່ພ​ຣະເຈົ້າຊົງມີແຜນສຳລັບວິທີທີ່ສະຫວັນແລະແຜ່ນດິນໂລກຈະກັບ​ມາໂຮມເຂົ້າກັນອີກ. ພວກສັດຕູຈະຖືກລົງໂທດ. ​ມະ​ນຸດມີຄຸນຄ່າຫຼາຍຕໍ່ພ​ຣະເຈົ້າ. ແຜນ​ການດັ້ງ​ເດີມຂອງພຣະເຈົ້າ ສຳລັບຄອບຄົວມະນຸດຂອງພ​ຣະ​ອົງຈະບໍ່​ຖືກປ່ຽນແປງຫຼືຢຸດຢັ້ງ.

ເລື່ອງລາວໃນພຣະຄຳພີເຫຼົ່ານີ້ສອນບົດຮຽນໃນທາງບວກໃຫ້​ພວກ​ເຮົາອີກດ້ວຍ. ສົງຄາມຕໍ່ຕ້ານພ​ຣະເຈົ້າ​ອັນຍາວນານສາມາດຕິດຕາມ​ຍ້ອນກັບໄປ​ໄດ້​ເຖິງ​ຊ່ວງເວລາທີ່ພຣະເຈົ້າຕັດສິນໃຈສ້າງບັນ​ດາວິນຍານແລະ​ມະ​ນຸດທີ່ມີອິດ​ສະຫຼະ​ໃນ​ການ​ຕັດ​ສິນ​ໃຈເພື່ອເປັນພ​ຣະ​ລັກ​ສະ​ນະຂອງ​ພ​ຣະ​ອົງ. ສິ່ງນີ້ສະແດງໃຫ້ເຮົາເຫັນວ່າພ​ຣະເຈົ້າບໍ່ແມ່ນຕົ້ນເຫດຂອງຄວາມຊົ່ວ.

ບໍ່ມີຮ່ອງຮອຍຫຼັກ​ຖານໃດໆໃນພ​ຣະຄຳພີທີ່ວ່າພ​ຣະເຈົ້າ​ໄດ້ວາງແຜນ ຫຼືຊ່ວຍໃຫ້​ບັນ​ດາ​ຜູ້​ເປັນ​ພ​​ຣະ​ລັກ​ສະ​ນະ​ຂອງ​ພ​ຣະ​ອົງບໍ່ເຊື່ອຟັງ. ພຣະເຈົ້າບໍ່ໄດ້​ກຳ​ນົດໄວ້​ລ່ວງ​ໜ້າວ່າພວກເຂົາຈະບໍ່ເຊື່ອຟັງ. ຄວາມ​ຈິງ​ທີ່​ວ່າ ພຣະເຈົ້າຮູ້ອະ​ນາ​ຄົດວ່າສິ່ງນີ້ຈະເກີດ​ຂຶ້ນ, ແຕ່ມັນບໍ່ໄດ້ໝາຍຄວາມວ່າ​ມີ​ການກຳ​ນົດໄວ້​ລ່ວງ​ໜ້າ. ພວກເຮົາຮູ້ຢ່າງຈະແຈ້ງຈາກເລື່ອງໃນ 1 ຊາມູເອນ 23:1–14. ເລື່ອງນີ້ບອກພວກເຮົາກ່ຽວກັບຕອນທີ່ດາວິດຊ່ວຍກູ້ເອົາເມືອງເກອີລາຈາກພວກຟີລິດສະຕິນ. ຫຼັງຈາກການສູ້ຮົບ, ​ກະ​ສັດໂຊນຮູ້ວ່າດາວິດຢູ່ໃນເມືອງ. ​ໂຊນໄດ້ພະຍາຍາມຂ້າດາວິດເປັນເວລາດົນນານເພາະ​ເພິ່ນຄິດວ່າດາວິດຈະເຂົ້າມາຢຶດຄອງອານາຈັກຂອງ​​ຕົນ. ​ໂຊນໄດ້ສົ່ງກອງທັບໄປທີ່ເມືອງເກອີລາໂດຍຫວັງວ່າຈະດັກ​ຈັບດາວິດຢູ່ໃນເມືອງ. ເມື່ອດາວິດໄດ້ຍິນກ່ຽວກັບແຜນການຂອງ​ໂຊນ, ລາວໄດ້ຖາມພຣະເຈົ້າວ່າ:

“ຊາວ​ເມືອງ​ເກອີລາ​ຈະ​ມອບ​ຂ້ານ້ອຍ​ໃຫ້​ກະສັດ​ໂຊນ​ຫລື​ບໍ່? ເພິ່ນ​ຈະ​ມາ​ແທ້​ຕາມ​ທີ່​ຂ້ານ້ອຍ​ໄດ້ຍິນ​ນີ້​ບໍ? ຂ້າແດ່​ພຣະເຈົ້າຢາເວ ພຣະເຈົ້າ​ຂອງ​ຊາດ​ອິດສະຣາເອນ ໂຜດ​ຕອບ​ຂ້ານ້ອຍ​ດ້ວຍ​ເຖີດ.”

ພຣະເຈົ້າຢາເວ​ຕອບ​ວ່າ, “ໂຊນ​ຈະ​ມາ​ແທ້...ພວກ​ເຂົາ​ຈະ​ຫັກຫຼັງ​ເຈົ້າ” (1 ຊມອ.23: 11–12)

ຈາກນັ້ນດາວິດໄດ້ເຮັດໃນສິ່ງທີ່ພວກເຮົາຈະເຮັດ. ລາວອອກຈາກເມືອງໃຫ້ໄວເທົ່າທີ່ຈະໄວໄດ້. ແລະນັ້ນບອກພວກເຮົາວ່າເປັນຫຍັງການຮູ້ລ່ວງໜ້າຂອງພຣະເຈົ້າກ່ຽວກັບເຫດການຕ່າງໆບໍ່ໄດ້ໝາຍຄວາມວ່າເຫດ​ການ​ເຫຼົ່າ​ນັ້ນຖືກກຳນົດໄວ້ລ່ວງໜ້າ. 1 ຊາມູເອນ 23 ສະແດງໃຫ້ເຫັນວ່າພຣະເຈົ້າໄດ້ຮູ້ສອງເຫດການແຕ່ວ່າມັນບໍ່ເຄີຍເກີດຂຶ້ນແທ້ໆ. ວ່າພຣະເຈົ້າຮູ້ລ່ວງໜ້າວ່າຈະມີວິນຍານກະບົດແລະມີຄວາມລົ້ມເຫຼວຂອງມະນຸດ, ແຕ່ບໍ່ໄດ້ໝາຍຄວາມວ່າພ​ຣະ​ອົງໄດ້ເຮັດໃຫ້ສິ່ງເຫຼົ່ານັ້ນເກີດ​ຂຶ້ນ. ການຮູ້ລ່ວງໜ້າບໍ່ຈຳເປັນຕ້ອງມີການກຳນົດໄວ້ລ່ວງໜ້າ.

ພວກເຮົາຈຳ​ເປັນຕ້ອງໄດ້ເບິ່ງເຫດການທີ່ອາດາມແລະເອວາເຮັດບາບດ້ວຍຄວາມເຂົ້າໃຈນີ້. ພຣະເຈົ້າຮູ້ວ່າອາດາມແລະເອວາຈະລົ້ມເຫຼວ. ​ພ​ຣະ​ອົງບໍ່ແປກໃຈເລີຍ. ພ​ຣະ​ອົງຮູ້ທຸກຢ່າງ. ພ​ຣະເຈົ້າສາມາດເບິ່ງເຫັນ​ຫົນ​ທາງເຂົ້າມາຂອງຄວາມຊົ່ວຮ້າຍແລະການກະບົດເຂົ້າມາໃນໂລກຂອງ​ພ​ຣະ​ອົງ, ຈາກ​ມະ​ນຸດແລະຈາກວິນຍານກະບົດທີ່ເອີ້ນວ່າຊາຕານ. ແຕ່ນີ້ບໍ່ໄດ້ໝາຍຄວາມວ່າພຣະເຈົ້າເຮັດ​ໃຫ້​ມັນ​ເກີດ​ຂຶ້ນ.

ພວກເຮົາຈຳ​ເປັນຕ້ອງເຂົ້າໃຈຄວາມຊົ່ວ​ຮ້າຍທີ່ພວກເຮົາປະສົບໃນຊີວິດຂອງພວກເຮົາໃນແບບດຽວກັນ. ພຣະເຈົ້າເບິ່ງເຫັນພວກກະບົດແລະການກະທຳຂອງພວກເຂົາ, ແຕ່ພຣະອົງພ້ອມທີ່ຈະມີແຜນການແກ້ໄຂ. ພ​ຣະ​ອົງຍັງຮູ້ອີກວ່າພວກເຮົາຈະເກີດມາແລະກາຍເປັນຄົນບາບແລະລົ້ມເຫຼວຫຼາຍຄັ້ງ. ແຕ່ພຣະເຈົ້າບໍ່ໄດ້​ເປັນ​ຜູ້ກໍ່ໃຫ້ເກີດຄວາມລົ້ມເຫຼວເຫຼົ່ານັ້ນ. ເມື່ອພວກເຮົາເຮັດຜິດ, ພວກເຮົາຕ້ອງຮັບຜິດຊອບຕໍ່ການກະທຳຂອງພວກເຮົາ. ພວກເຮົາເຮັດບາບເພາະວ່າພວກເຮົາເລືອກທີ່ຈະເຮັດບາບ. ພວກເຮົາບໍ່ສາມາດເວົ້າວ່າພຣະເຈົ້າເປັນຕົ້ນເຫດຂອງມັນ. ພວກເຮົາບໍ່ສາມາດເວົ້າວ່າພວກເຮົາບໍ່ມີທາງເລືອກໃນ​ຕອນທີ່ພວກເຮົາໄດ້ເຮັດບາບ.

ແຕ່ພຣະເຈົ້າຮັກພວກເຮົາ. “ ໃນຂະນະທີ່ພວກເຮົາຍັງເປັນຄົນບາບ​ຢູ່ນັ້ນ, ພຣະຄຣິດໄດ້ຕາຍແທນພວກເຮົາ” (ຣມ 5: 6-8). ພຣະອົງຮັກພວກເຮົາເຖິງແມ່ນຮູ້ວ່າພວກເຮົາຈະເຮັດຫຍັງ. ພຣະອົງບໍ່ພຽງແຕ່ໃຫ້ສິດເສລີພາບໃນການເຮັດບາບເທົ່ານັ້ນ, ພຣະອົງຍັງໃຫ້ພວກເຮົາມີ​ອິດ​ສະຫຼະໃນການເຊື່ອຖືຂ່າວປະເສີດແລະເລືອກທີ່ຈະດຳລົງຊີວິດ​ຢູ່ເພື່ອພຣະເຢຊູ​ເຈົ້າ.

ພ​ຣະເຈົ້າ​ຍັງຮູ້ອີກວ່າສິ່ງທີ່ບໍ່ດີເກີດ​ຂຶ້ນກັບຄົນເຮົາແມ່ນແຕ່ກັບຄ​ຣິດສະຕຽນ. ​ການ​ທີ່​ມີຄວາມຊົ່ວຮ້າຍຢູ່ໃນໂລກ​ກໍ​ຍ້ອນວ່າມະ​ນຸດແລະ​ບັນ​ດາ​ສິ່ງ​ມີ​ຊີ​ວິດວິນຍານມີ​ອິດ​ສະຫຼະໃນການເຮັດຄວາມຊົ່ວ​ໄດ້. ພຣະເຈົ້າຂອງພວກເຮົາບໍ່ແມ່ນພຣະເຈົ້າຊົ່ວຜູ້ທີ່ກໍ່ໃຫ້ເກີດເຫດການທີ່ເປັນ​ຕາ​ຢ້ານ. ພ​ຣະ​ອົງບໍ່ຈຳ​ເປັນຕ້ອງມີ​ອາ​ຊະ​ຍາ​ກຳແລະບາບທີ່ໜ້າຢ້ານກົວເກີດ​ຂຶ້ນເພື່ອ​ໃຫ້ແຜນການຂອງພຣະອົງ​ດຳ​ເນີນ​ໄປ​ໄດ້ດີ. ພຣະເຈົ້າບໍ່ຕ້ອງ ການຄວາມຊົ່ວ, ແຜນການຂອງພ​ຣະ​ອົງຈະປະສົບຜົນສຳເລັດເຖິງວ່າຈະມີຄວາມຊົ່ວຮ້າຍ. ​ພ​ຣະ​ອົງຈະເອົາຊະນະຄວາມຊົ່ວ​ຮ້າຍແລະໃນທີ່ສຸດຈະຕັດສິນແລະທຳລາຍມັນ.

ພວກເຮົາອາດຖາມວ່າເປັນຫຍັງພຣະເຈົ້າບໍ່ກຳຈັດຄວາມຊົ່ວຮ້າຍໃນເວລານີ້. ມີເຫດຜົນຄື: ສຳລັບພຣະເຈົ້າທີ່ຈະກຳຈັດຄວາມຊົ່ວຮ້າຍ, ພ​ຣະ​ອົງຈະຕ້ອງກຳຈັດບັນ​ດາ​ຜູ້​ທີ່​ເປັນ​ພ​ຣະ​ລັກ​ສະ​ນະ​ຂອງ​ພ​ຣະ​ອົງ​ຄື ມະນຸດແລະວິນຍານ​ເຊິ່ງ​ເປັນຜູ້ທີ່ບໍ່ສົມບູນແບບຄືກັບພ​ຣະ​ອົງ. ນັ້ນຈະເປັນການແກ້ໄຂບັນຫາຂອງຄວາມຊົ່ວ​ຮ້າຍ, ແຕ່ມັນຈະໝາຍຄວາມວ່າແຜນດັ້ງເດີມຂອງພຣະເຈົ້າສຳລັບວິນຍານແລະມະ​ນຸດ​ໃຫ້ມາ​ຢູ່ໃນຄອບຄົວຂອງ​ພ​ຣະ​ອົງແລະປົກຄອງ​ຮ່ວມກັບພ​ຣະ​ອົງ​ນັ້ນແມ່ນຄວາມຜິດພາດອັນໃຫຍ່ຫຼວງ. ພຣະເຈົ້າບໍ່ໄດ້ເຮັດຜິດພາດ.

ພວກເຮົາອາດຈະຄິດ​ຄື​ກັນ​ວ່າພ​ຣະເຈົ້າບໍ່ເຄີຍໃຫ້ເສລີພາບແກ່ມະນຸດ. ແຕ່ວ່າມັນກໍ່ຈະບໍ່ດີ​ຄື​ກັນ. ໂດຍການໃຫ້ເສລີພາບແກ່ພວກເຮົາ, ພຣະເຈົ້າຊົງເລືອກທີ່ຈະບໍ່ເຮັດໃຫ້ພວກເຮົາເປັນທາດຫຼືຫຸ່ນຍົນທີ່ບໍ່ມີຈິດໃຈ. ນັ້ນແມ່ນທາງເລືອກໃນ​ການ​ມີ​ອິດ​ສະຫຼະ​ໃນ​ການ​ຕັດ​ສິນ​ໃຈ. ເນື່ອງຈາກວ່າເສລີພາບແມ່ນຄຸນລັກສະນະທີ່ພວກເຮົາແບ່ງປັນກັບພຣະເຈົ້າ, ພວກເຮົາບໍ່ສາມາດເປັນພ​ຣະ​ລັກ​ສະ​ນະຂອງພຣະເຈົ້າ​ຫາກບໍ່ມີເສລີພາບ. ພຣະເຈົ້າບໍ່ແມ່ນຫຸ່ນຍົນ. ພຣະອົງໄດ້ເຮັດໃຫ້ພວກເຮົາຄືກັບ​ພ​ຣະ​ອົງເອງ. ນັ້ນບໍ່ແມ່ນຄວາມຜິດພາດ​ເຊັ່ນ​ກັນ. ພຣະເຈົ້າຊົງຮັກຄວາມຄິດຂອງຄົນໃນຄອບຄົວຂອງພຣະອົງຫຼາຍເກີນກວ່າທີ່ຈະຕັດສິນໃຈອີກ​ເທື່ອ​ໜຶ່ງ. ພຣະເຈົ້າຊົງມີແຜນການກ່ອນທີ່ພຣະອົງໄດ້ສ້າງແຜ່ນດິນໂລກເພື່ອໄຖ່ມະນຸດ, ທຳລາຍຄວາມຊົ່ວຮ້າຍ, ຟື້ນ​ຟູ​ສວນເອເດນຂຶ້ນ​ໃໝ່, ແລະເຊັດນ້ຳຕາທຸກໆຢົດ (ພນມ. 7:17; 21:4).

ການທົບທວນຄືນຂອງພວກເຮົາກ່ຽວກັບສົງຄາມ​ອັນຍາວນານຕໍ່ພຣະເຈົ້າກຳລັງດຳເນີນຢູ່. ພຣະເຈົ້າມີຍຸດທະສາດການສູ້ຮົບ. ແຕ່ສະຖານະການແມ່ນກຳລັງຈະຮ້າຍແຮງກວ່າເກົ່າກ່ອນທີ່ພຣະເຈົ້າເລີ່ມ​ເ​ຄື່ອນ​ໄຫວຄັ້ງ​ທຳ​ອິດ.

**ບົດທີ 5**

ພູມສາດສິ່ງ​ທີ່​ເໜືອ​ທຳ​ມະ​ຊາດ

**ກ**ານກະບົດທາງວິນຍານທີ່ຂ້າພະເຈົ້າຂຽນໃນບົດກ່ອນໜ້ານີ້ມີບາງສິ່ງບາງຢ່າງທີ່ຄ້າຍຄືກັນ. ທັງສອງແມ່ນການກະບົດທີ່ເໜືອ​ທຳ​ມະ​ຊາດໄດ້ສຸມໃສ່ການຍຶດ​ຄອງແຜນການຂອງພຣະເຈົ້າສຳລັບມະ​ນຸດແລະແຜນຂອງພຣະເຈົ້າໃນການຂະຫຍາຍອານາຈັກຂອງພຣະອົງ. ໃນບົດນີ້ພວກເຮົາຈະພິຈາລະນາເບິ່ງການກະບົດອີກຢ່າງໜຶ່ງ, ເຊິ່ງເລີ່ມຕົ້ນຈາກ​ມະ​ນຸດທີ່ບໍ່ແມ່ນຈາກ​ພວກວິນຍານ.

ການກະບົດຕໍ່ໄປນີ້ໄດ້ສ້າງບັນຫາທີ່ຍັງມີຜົນກະທົບຕໍ່ພວກເຮົາທຸກມື້ນີ້. ການກະບົດໄດ້ເລີ່ມຕົ້ນຈາກມະ​ນຸດ, ແຕ່ມັນລວມທັງວິນຍານນຳ. ການສູ້ຮົບກັນລະຫວ່າງພວກກະບົດແລະພຣະເຈົ້າ​ຄັ້ງນີ້ໄດ້ສ້າງຄວາມເສຍຫາຍໃຫ້ແກ່ແຜນການຂອງພຣະເຈົ້າສຳລັບມະ​ນຸດແລະແຜ່ນດິນໂລກ. ຈົນກວ່າພຣະເຢຊູ​ເຈົ້າຈະກັບມາສ້ອມແປງຄວາມເສຍຫາຍນີ້​ໄດ້.

ວິ​ຫານຫໍບາ​ເບນ

ເລື່ອງລາວຂອງວິ​ຫານຫໍຄອຍບາ​ເບນ (ປ​ຖກ.11:1–9) ແມ່ນໜຶ່ງໃນບັນດາເລື່ອງລາວທີ່ຮູ້ຈັກກັນດີທີ່ສຸດໃນພ​ຣະຄຳພີແລະຍັງມີຄວາມເຂົ້າໃຈໜ້ອຍທີ່ສຸດ. ເດັກນ້ອຍຮຽນຮູ້ເລື່ອງນີ້ໃນຫ້ອງ​ລະ​ວີວັນອາທິດເປັນ​ຊ່ວງເວລາທີ່ພ​ຣະເຈົ້າ​ເຮັດ​ໃຫ້​ພາ​ສາ​ຂອງ​ມະ​ນຸດສັບສົນ.

ຫຼັງຈາກນໍ້າຖ້ວມ​ໂລກ, ພຣະເຈົ້າໄດ້ກ່າວຄຳສັ່ງ ທີ່ພ​ຣະ​ອົງ​ມອບ​ໃຫ້​ແກ່ອາດາມແລະເອວາແຜ່ຂະ​ຫຍາຍ​​ເຊື້ອ​ສາຍໄປທົ່ວແຜ່ນດິນໂລກອີກ. ພຣະເຈົ້າຍັງຕ້ອງການໃຫ້​ມະ​ນຸດເປັນຕົວແທນຂອງພຣະອົງແລະເຜີຍແຜ່ອານາຈັກຂອງພຣະອົງ​ອອກ​ໄປ. ແຕ່, ອີກເທື່ອໜຶ່ງ, ມັນບໍ່ໄດ້ເກີດ​ຂຶ້ນ. ມະ​ນຸດ​​ບໍ່​ຍອມ​ກະ​ແຈກ​ກະ​ຈາຍ​​ອອກໄປ. ດ້ວຍການກະບົດໃນໃຈຂອງພວກເຂົາ, ພວກເຂົາຄິດວ່າແນວຄິດຂອງພວກເຂົາທີ່ຈະຢູ່ນຳກັນດີກວ່າພວກເຂົາຈຶ່ງຕັດສິນໃຈສ້າງວິຫານເພື່ອຫລີກລ້ຽງການກະແຈກກະຈາຍ (ປ​ຖກ.11:4). ແນວຄິດຂອງພວກເຂົາເບິ່ງຄືວ່າແປກໆ. ແມ່ນແລ້ວ, ວິຫານທີ່ໜ້າອັດສະຈັນຈະເຮັດໃຫ້ພວກເຂົາມີຊື່ສຽງ (ປ​ຖກ.11: 4), ແຕ່ມັນຈະປ້ອງກັນບໍ່ໃຫ້ພວກເຂົາກະແຈກກະຈາຍຢູ່ທົ່ວໂລກໄດ້ແນວໃດ?

ຄຳຕອບແມ່ນກ່ຽວຂ້ອງກັບວິ​ຫານນັ້ນ. ນັກວິຊາການພ​ຣະ​ຄຳ​ພີແລະນັກຄົ້ນຄວ້າບູຮານຄະດີຮູ້ກ່ຽວກັບວັດທະນະທຳທີ່ຄົນບູຮານເຫຼົ່ານັ້ນອາໄສຢູ່. ແຜ່ນດິນດັ່ງກ່າວຖືກເອີ້ນວ່າບາບີໂລນແລະປະຊາຊົນຢູ່ທີ່ນັ້ນໄດ້ສ້າງວິຫານທີ່ເອີ້ນວ່າຊິກ​ກູ​ແຣດ​ສ໌ ziggurats ຈຸດປະສົງຂອງຊິກ​ກູ​ແຣດ​ສ໌ແມ່ນເພື່ອສະຖານທີ່ທີ່ຄົນສາມາດພົບກັບບັນ​ດາວິນຍານ(ເທບ​ພະ​ເຈົ້າ)ໄດ້. ​ມະ​ນຸດຕ້ອງການຢາກ​ນຳວິນຍານທີ່ເບິ່ງບໍ່ເຫັນ​ລົງມາສູ່ໂລກເຂົ້າໄປໃນ​ວິ​ຫານຂອງພວກເຂົາ. ມະ​ນຸດບໍ່ຢາກເຮັດໃຫ້ໂລກຄືກັບເອເດນ. ພວກເຂົາບໍ່ຕ້ອງການເຜີຍແຜ່ຄວາມຮູ້ແລະອານາຈັກຂອງພຣະເຈົ້າ.

ສິ່ງນີ້ຂັດກັບແຜນຂອງພຣະເຈົ້າ. ພຣະເຈົ້າບໍ່ພໍໃຈ. ພຣະເຈົ້າໄດ້ບອກກັບສະມາຊິກສະ​ພາວິນຍານຂອງສະພາພ​ຣະ​ອົງວ່າ,“ ພວກເຮົາ​ຕ້ອງ​ລົງ​ໄປ​ເຮັດ​ໃຫ້​ພາສາ​ຂອງ​ເຂົາ​ສັບສົນ​ແຕກຕ່າງ​ກັນ ແລະ​ພວກເຂົາ​ຈະ​ເວົ້າ​ບໍ່​ເຂົ້າໃຈ​ກັນ.” (ປ​ຖກ.11:7). ພຣະເຈົ້າໄດ້ເຮັດດັ່ງນັ້ນ, ແລະໃນທັນໃດນັ້ນ​ມະ​ນຸດ​ກໍບໍ່ສາມາດເວົ້າ​ຈາສື່ສານ​ເຂົ້າ​ໃຈ​ກັນອີກຕໍ່ໄປ, ພວກ​ເຂົາຈຶ່ງແຍກແລະກະແຈກກະຈາຍຢູ່ທົ່ວແຜ່ນດິນໂລກ. ເຫດການນີ້ອະທິບາຍວ່າ​ປະ​ເທດຕ່າງໆທີ່ມີລາຍຊື່ໃນປະຖົມມະການ 10 ເກີດ​ຂຶ້ນໄດ້​ແນວ​ໃດ.

ນັ້ນແມ່ນເລື່ອງທີ່ຄຣິສຕຽນສ່ວນໃຫຍ່ຮູ້. ຕອນນີ້ໃຫ້ຂ້າ​ພະ​ເຈົ້າອະທິບາຍສ່ວນທີ່ເຂົາເຈົ້າບໍ່​ຮູ້

ເທບພະເຈົ້າແລະບັນ​ດາປະ​ຊາຊາດຂອງພວກເຂົາ

ໃນປະຖົມມະການບົດທີ 11 ບໍ່ແມ່ນຂໍ້ຄວາມດຽວໃນພຣະ​ຄຳພີທີ່ອະ​ທິ​ບາຍເຖິງເຫດການທີ່ໄດ້ເກີດ​ຂຶ້ນທີ່ວິຫານບາເບນ. ໃນພຣະບັນຍັດສອງ 32: 8–9 ຍັງບອກກ່ຽວກັບເລື່ອງນີ້​ອີກ​ດ້ວຍ:

ເມື່ອ​​ອົງພ​ຣະຜູ້ສູງສຸດໄດ້​ປະ​ທານ​ມໍ​ລະ​ດົກ​ແກ່​ບັນ​ດາປະຊາຊາດ, ເມື່ອ​ພ​ຣະ​ອົງແບ່ງແຍກມະນຸດຊາດ, ​ພ​ຣະ​ອົງໄດ້ກຳນົດເຂດແດນຂອງມະ​ນຸດ​ຕາມຈຳນວນລູກຊາຍຂອງພຣະເຈົ້າ. ແຕ່ສ່ວນຂອງພຣະຜູ້ເປັນເຈົ້າແມ່ນປະຊາຊົນຂອງ​ພ​ຣະ​ອົງ, ຢາໂຄບເປັນມໍລະດົກຂອງ​ພ​ຣະ​ອົງ​ເອງ.

ພ​ຣະຄຳພີສະບັບແປບາງສະບັບມີຄຳ​ວ່າ “ລູກຫຼານ​ຂອງ​ອິດສະຣາເອນ” ແທນ​ທີ່​ຈະ​ເປັນ “ລູກຂອງພຣະເຈົ້າ” ໃນປະໂຫຍກທຳອິດ. ແຕ່ຊົນ​ຊາດອິດສະຣາເອນບໍ່ມີຢູ່ໃນຊ່ວງເວລາຂອງວິ​ຫານ​ຫໍ​ບາ​ເບນ. ພຣະເຈົ້າໄດ້ເອີ້ນອັບຣາຮາມພາຍຫຼັງ​ເລື່ອງວິ​ຫານ​ຫໍ​ບາ​ເບນ​ເທົ່າ​ນັ້ນ​ໃນ (ປ​ຖກ.12). ​ຄຳ​ວ່າ"ລູກຫຼານຂອງອິດສະຣາເອນ" ​ຈຶ່ງບໍ່ຖືກຕ້ອງ. ​ຄຳ​ວ່າ“ລູກຂອງພຣະເຈົ້າ” ກໍ່ແມ່ນວິທີທີ່ຖືກຂຽນໄວ້ໃນປຶ້ມບູຮານທີ່ເອີ້ນວ່າໜັງ​ສື​ມ້ວນທະເລຕາຍ Dead Sea Scrolls. ໜັງ​ສື​ມ້ວນເຫຼົ່າ​ນີ້​ເປັນ​ເອ​ກະ​ສານ​ທີ່ເກົ່າແກ່ທີ່ສຸດ​ທີ່​ຮູ້​ຈັກ​ກັນ​ໃນພ​ຣະຄຳພີ. ພ​ຣະຄຳພີພາ​ສາ​ອັງ​ກິດສະບັບແປໃໝ່ ( Newer English translation Bibles) ໄດ້ແກ້ໄຂປະໂຫຍກແລະດຽວນີ້ໃຊ້​ຄຳ​ວ່າ“ລູກຊາຍຂອງພ​ຣະເຈົ້າ”.

ຄຳເວົ້ານັ້ນເປັນ​ສິ່ງສຳຄັນ. ເມື່ອພຣະເຈົ້າໄດ້ແບ່ງແຍກຊົນຊາດຕ່າງໆ, ພວກເຂົາໄດ້ຖືກແບ່ງແຍກ​ໃຫ້ບັນດາລູກຊາຍຂອງພຣະເຈົ້າ. ພຣະເຈົ້າໄດ້ຈັດແບ່ງປະຊາຊາດໃຫ້ແກ່ສະມາຊິກໃນສະພາສະ​ຫວັນຂອງ ພ​ຣະ​ອົງ. ນີ້ແມ່ນຄຳອະທິບາຍຂອງພ​ຣະຄຳພີກ່ຽວກັບເຫດຜົນທີ່ວ່າເປັນຫຍັງປະຊາຊາດຕ່າງໆ​ໄດ້ມານະມັດສະການບັນ​ດາພະ​ອື່ນ(ເທບ​ພະ​ເຈົ້າ). ຈົນເຖິງເຫດການທີ່​ວິ​ຫານ​ບາ​ເບນນີ້, ພຣະເຈົ້າຕ້ອງການຄວາມສໍາພັນໂດຍກົງກັບມະ​ນຸດທຸກໆຄົນ. ແຕ່ໃນການກະບົດນີ້ພ​ຣະເຈົ້າໄດ້ປ່ຽນແປງສິ່ງນັ້ນ​ແລ້ວ. ພຣະເຈົ້າຕັດສິນໃຈໃຫ້ສະມາຊິກສະພາວິນຍານຂອງ​ພ​ຣະ​ອົງປົກຄອງ​ບັນ​ດາປະຊາ​ຊາດທີ່ກະບົດ.

ພຣະເຈົ້າໄດ້ຕັດສິນມະນຸດອີກເທື່ອໜຶ່ງ. ກ່ອນໜ້ານີ້, ພຣະເຈົ້າໄດ້ສົ່ງການພິພາກສາເລື່ອງນໍ້າຖ້ວມມາໃຫ້. ມະ​ນຸດກໍໄດ້ປະຕິເສດອີກເທື່ອໜຶ່ງທີ່ຈະຕິດຕາມພຣະເຈົ້າ. ມະ​ນຸດຈະບໍ່ປະຕິບັດຕາມແຜນ​ການຂອງ ພຣະເຈົ້າທີ່​ພ​ຣະ​ອົງໄດ້ເລີ່ມຕົ້ນໃນສວນເອເດນ. ສະນັ້ນ​ບັດນີ້ພ​ຣະເຈົ້າ​ຈຶ່ງຕັດສິນໃຈສ້າງກຸ່ມຄົນໃໝ່​ຂຶ້ນ. ​ກຸ່ມຄົນໃໝ່ນີ້ຈະເປັນ​ປະ​ຊາ​ກອນຂອງພຣະອົງ. ພຣະບັນຍັດສອງ 32: 9 ກ່າວວ່າຄົນເຫຼົ່ານີ້ແມ່ນ​​ຄົນອິດສະຣາເອນ. ພຣະເຈົ້າໄດ້ເລີ່ມຕົ້ນກຸ່ມຄົນໃໝ່ນີ້ເມື່ອພຣະອົງຊົງເອີ້ນອັບຣາຮາມ. ການຊົງເອີ້ນອັບຣາຮາມ (ປ​ຖກ.12) ແມ່ນເລື່ອງຕໍ່ໄປໃນພຣະຄຳພີ.

ການແບ່ງບັນ​ດາປະເທດໃຫ້​ແກ່​ສະ​ມາ​ຊິກ​ສະ​ພາວິນຍານຂອງພຣະອົງຊ່ວຍໃຫ້ພວກເຮົາເຂົ້າໃຈ ພຣະຄຳພີເດີມທັງ​ໝົດ. ມັນຊ່ວຍໄດ້ແນວໃດ? ພຣະຄຳພີເດີມ​ສ່ວນທີ່ເຫຼືອຢູ່ນັ້ນແມ່ນກ່ຽວກັບພຣະເຈົ້າຂອງອິດສະຣາເອນແລະປະຊາຊົນ​ພ​ຣະ​ອົງ​ກໍຄືຄົນອິດສະຣາເອນ, ແລະພວກເຂົາ​ເຈົ້າມັກຈະຂັດແຍ່ງກັບບັນດາ ພະຂອງປະເທດອື່ນໆແລະປະ​ຊາ​ຊົນທີ່​ນັບ​ຖື​ພະ​ເຫຼົ່າ​ນັ້ນ.

ຂໍ້ຂັດແຍ່ງນີ້ບໍ່ແມ່ນແຜນດັ້ງເດີມຂອງພ​ຣະເຈົ້າ. ແມ່ນແລ້ວ, ສິ່ງທີ່ພ​ຣະ​ອົງໄດ້ເຮັດຢູ່ບາບີໂລນ(ວິ​ຫານ​ບາ​ເບນ)ຕໍ່ປະເທດຊາດແມ່ນການພິພາກສາສຳລັບການກະບົດຂອງພວກເຂົາ. ແຕ່ພຣະເຈົ້າບໍ່ເຄີຍຕັ້ງໃຈທີ່ຈະໃຫ້ປະຊາຊາດ​ຕ່າງໆປົກຄອງໂດຍ​ພວກວິນ​ຍານ​ຊົ່ວ​ຮ້າຍ​ທີ່​ກະ​ບົດ. ພຣະເຈົ້າບໍ່ໄດ້ວາງແຜນທີ່ຈະປະຖິ້ມປະຊາຊາດຕ່າງໆຕະຫຼອດໄປ. ເມື່ອພຣະເຈົ້າ​ຊົງເຮັດພັນທະສັນຍາກັບອັບຣາຮາມ, ​ພ​ຣະ​ອົງໄດ້ກ່າວຢ່າງຈະແຈ້ງໃນແຜນຂອງພຣະອົງ​ວ່າ: " ເຮົາ​ຈະ​ອວຍພອນ​ຊົນຊາດ​ທັງປວງ". ພອນນີ້ຈະມາໂດຍຜ່ານອັບຣາຮາມແລະເຊື້ອສາຍຂອງເພິ່ນ (ປ​ຖກ.12: 3). ພຣະເຈົ້າໄດ້ວາງແຜນທີ່ຈະນຳປະເທດຕ່າງໆ​ກັບເຂົ້າມາໃນຄອບຄົວຂອງພ​ຣະ​ອົງ.

ໂປໂລຮູ້ເລື່ອງທັງໝົດນີ້. ໃນຄຳເທດສະໜາຂອງເພິ່ນຕໍ່ນັກປັດຊະຍາຊາວກຣີດຢູ່​ທີ່​​ກຸງ​ອາ​ແຖນ, ທ່ານກ່າວວ່າ: ພຣະອົງ​ໄດ້​ສ້າງ​ມະນຸດ​ທຸກ​ຊາດ ໃຫ້​ເກີດ​ມາ​ຈາກ​ມະນຸດ​ຄົນ​ດຽວ ແລະ​ໃຫ້​ພວກເຂົາ​ຢູ່​ທົ່ວ​ພິພົບ​ໂລກ ພຣະອົງ​ໄດ້​ຊົງ​ກຳນົດ​ເວລາ ແລະ​ກຳນົດ​ເຂດ​ທີ່​ພວກເຂົາ​ຢູ່​ນັ້ນ.

ແຜນການຂອງພຣະເຈົ້າແມ່ນເພື່ອໃຫ້ປະຊາຊາດສະ​ແຫວງຫາພຣະເຈົ້າ ຫວັງ​ວ່າ​ພວກເຂົາ​ຈະ​ຊອກຫາ​ຈົນ​ພົບ​ພຣະອົງ, ແຕ່​ທີ່ຈິງ ພຣະອົງ​ບໍ່​ຊົງ​ຢູ່​ໄກ​ຈາກ​ເຮົາ​ທຸກຄົນ (ກ​ຈ.17: 26–27)

ຜ່ານທາງໂມເຊ,ພຣະເຈົ້າໄດ້ເຕືອນປະຊາຊົນຂອງພ​ຣະ​ອົງ​ເອງ​ຄື​ຄົນອິດສະຣາເອນ,ບໍ່ໃຫ້ນະມັດສະການ “ວິນຍານເທິງສະຫວັນ” (ພບຍ. 4: 19-20). ​ໃນ ກ​ຈ.17: 26-27 ເຮັດໃຫ້ແຈ່ມແຈ້ງວ່າແຜນການຂອງພຣະເຈົ້າແມ່ນປະເທດຕ່າງໆຍັງຄົງຊອກຫາ​ພ​ຣະ​ອົງແລະບໍ່ນະມັດສະການ​ວິນ​ຍານ​ຊົ່ວ​ຮ້າຍ​ທີ່​ກະ​ບົດ

ແຕ່ສະມາຊິກສະພາວິນຍານທີ່ໄດ້ຮັບອຳນາດເໜືອປະເທດຕ່າງໆໄດ້ກະບົດແລະຫຼັງຈາກນັ້ນກໍ່ເລີ່ມແຊກແຊງແຜນການຂອງພ​ຣະ​ອົງໃນສອງທາງ.

ພວກເຮົາໄດ້ເຫັນກ່ອນໜ້ານີ້ໃນເພງສັນລະເສີນ 82: 1 ວ່າພຣະເຈົ້າໄດ້ເຕົ້າໂຮມສະມາຊິກສະພາຂອງພຣະອົງ. ເລື່ອງເຕັມບອກພວກເຮົາວ່າເປັນຫຍັງ. ພວກລູກຊາຍຂອງພຣະເຈົ້າຜູ້ທີ່ໄດ້ຮັບສິດອຳນາດ ເໜືອປະ​ເທດຊາດຕ່າງໆໄດ້ປົກຄອງປະເທດເຫຼົ່ານັ້ນຢ່າງບໍ່ເປັນທຳ. ພວກເຂົາໄດ້ກະບົດແລະ​ເຮັດໃນທາງທີ່ຂັດກັບແຜນການຂອງພຣະເຈົ້າ. ພຣະເຈົ້າທ່ຽງທຳແລະຕ້ອງການຄວາມຍຸດຕິທຳຢູ່ທົ່ວທຸກແຫ່ງ.ພຣະເຈົ້າໄດ້ຕັດ​ສິນພວກເຂົາທັນທີທີ່ກອງປະຊຸມໄດ້ເລີ່ມ​ຂຶ້ນ​ຄື: "ພວກທ່ານ​ຕ້ອງ​ຢຸດຕິ​ການຕັດສິນ​ອັນ​ບໍ່​ຍຸດຕິທຳແລະ​ຕ້ອງ​ເຊົາ​ເປັນ​ພັກພວກ​ຂອງ​ຄົນຊົ່ວຮ້າຍ?" (ພ​ສ​ສ. 82: 2). ຫຼັງຈາກກ່າວໂທດພວກເຂົາຢ່າງແຮງກ່ຽວກັບຄວາມບໍ່ຍຸດຕິທຳຂອງພວກເຂົາ, ພຣະເຈົ້າໄດ້ອະທິບາຍວ່າພວກເຂົາລົ້ມເຫຼວໃນການຊ່ວຍເຫຼືອປະຊາຊາດ​ຕ່າງໆ​ແນວ​ໃດ. ພວກເຂົາໄດ້ຊຸກຍູ້​ມະ​ນຸດໃຫ້ເດີນໄປໃນເສັ້ນທາງທີ່ມືດມົນແລະພວກເຂົາບໍ່ໄດ້ຊ່ວຍ​ໃຫ້ຊອກຫາທາງກັບໄປຫາພຣະເຈົ້າທີ່ແທ້ຈິງ : “ພວກເຈົ້າ​ໂງ່ຈ້າ ແລະ​ບໍ່​ຮູ້ຈັກ​ຫຍັງທັງ​ຍ່າງ​ໄປມາໃນ​

ຄວາມມືດແລະ​ຄວາມ​ຍຸດຕິທຳ​ໄດ້​ສູນເສຍ​ໄປ​ຈາກ​ໂລກນີ້.” (ພ​ສ​ສ. 82: 5).

ແມ່ນແຕ່ປະ​ຊາກອນຂອງພຣະເຈົ້າ​ຄື​ຄົນອິດສະຣາເອນມັກຈະຫັນໄປ​ຂາບ​ໄຫວ້​ບູ​ຊາວິນຍານກະບົດເຫຼົ່ານີ້ທີ່“ ​ຫ້າມບໍ່​ໃຫ້​ພວກ​ເຂົາ​ຂາບ​ໄຫວ້” (ພບຍ. 29:26; ເບິ່ງ 32:17). ສະມາຊິກຂອງສະພາບໍ່ໄດ້ຈົງຮັກພັກດີຕໍ່ພຣະເຈົ້າ. ປະຕິກິລິຍາຂອງພຣະເຈົ້າແມ່ນວ່ອງໄວແລະຮຸນແຮງ (ພ​ສ​ສ. 82: 6–7):“ ເຮົາ​ກ່າວ​ວ່າ, ‘ພວກເຈົ້າ​ຄື​ບັນດາ​ພະ​ທັງຫຼາຍເປັນ​ພວກ​ລູກຊາຍ​ອົງ​ສູງສຸດ​ທັງໝົດ.’ແຕ່​ພວກເຈົ້າ​ພັດ​ເປັນ​ດັ່ງ​ມະນຸດ​ທຳມະດາແລະ​ຈະ​ສິ້ນ​ຊີວາ​ລົງ​ດັ່ງ​ເຈົ້າຊາຍ​ຄົນໜຶ່ງ.”

ພວກວິນຍານຂອງສະ​ມາ​ຊິກສະພາ (ເທບ​ພະ​ເຈົ້າ)ຈະສູນເສຍຄວາມເປັນອຳມະຕະຂອງພວກເຂົາ (ພ​ສ​ສ.82: 7) ແລະຕາຍຄືກັບມະນຸດ. ພວກເຮົາຮູ້ຈາກພ​ຣະ​ທຳ​ຕອນອື່ນໆວ່າການພິພາກສານີ້ກ່ຽວຂ້ອງກັບຍຸກສຸດທ້າຍ (​ອ​ຊຢ.34: 1–4). ໃນຕອນທ້າຍຂອງເພງສັນລະເສີນ​ບົດ​ທີ 82, ຜູ້ຂຽນຫວັງວ່າມື້ທີ່ພ​ຣະເຈົ້າຈະຍຶດເອົາທຸກຊາດ​ຄືນ​ມາເປັນມໍລະດົກຂອງ​ພ​ຣະ​ອົງ​ໃນ​ທີ່​ສຸດ. ດັ່ງທີ່ພວກເຮົາຈະເຫັນໃນພາຍຫຼັງ, ພຣະເຈົ້າຈະ​ເຮັດ​ໃຫ້​ແຜນ​ການນີ້ສຳເລັດແລະມີ​ການອະທິບາຍໄວ້ໃນພຣະສັນ​ຍາໃໝ່.

​ພາບ​ລວມຂອງ​ພ​ຣະ​ບັນ​ຍັດ​ສອງບົດ​ທີ 32

ສິ່ງທີ່ພວກເຮົາໄດ້ຮຽນຮູ້ໃນພ​ຣະບັນຍັດສອງ 32: 8-9 ກ່ຽວກັບວິນຍານທີ່ໄດ້ຮັບ​ສິດ​ອຳ​ນາດເໜືອ ປະເທດຕ່າງໆທີ່ພວກເຮົາຈະເອີ້ນວ່າ “ພາບ​ລວມຂອງ​ພ​ຣະ​ບັນ​ຍັດ​ສອງບົດ​ທີ 32 ”. ທັດ​ສະ​ນະ​ນີ້ເຂົ້າໃຈວ່າແຜ່ນດິນໂລກໄດ້ແບ່ງອອກເປັນພາກສ່ວນທີ່ປົກຄອງໂດຍວິນຍານທີ່ມີອຳນາດແຕກຕ່າງກັນທີ່ໄດ້ກະບົດຕໍ່ພຣະເຈົ້າແລະແຜນການຂອງພຣະອົງ. ບາງສ່ວນຂອງແຜ່ນດິນໂລກໄດ້ອຸທິດໃຫ້ພຣະເຈົ້າ. ພວກເຮົາເວົ້າວ່າພື້ນທີ່ນີ້ແມ່ນ "ບໍລິສຸດ​ສັກ​ສິດ". ສ່ວນອື່ນໆຂອງແຜ່ນດິນໂລກແມ່ນອຸທິດແກ່ວິນຍານກະບົດ.ພາບ​ລວມຂອງ​ພ​ຣະ​ບັນ​ຍັດ​ສອງບົດ​ທີ 32 ນີ້ສະທ້ອນໃຫ້ເຫັນຢູ່ໃນຫຼາຍບ່ອນໃນພ​ຣະຄຳພີຍົກຕົວຢ່າງ, ໃນ​ພ​ຣະ​ທຳຂອງດານີ​ເອນບອກວ່າປະເທດຕ່າງຊາດກຳລັງປົກຄອງໂດຍວິນຍານ "​​ຜູ້​ປົກ​ຄອງ " (ດານີເອນ 10:13, 20–21). ອີກຕົວຢ່າງໜຶ່ງ: ເມື່ອດາວິດພວມໜີຈາກກະສັດໂຊນ, ລາວຖືກບັງຄັບໃຫ້ອອກຈາກອິດສະຣາເອນເຂົ້າໄປໃນດິນແດນຂອງຊາວຟີລິດສະຕິນ. ໃນ 1 ຊມອ. 26:19, ດາວິດໄດ້ຮ້ອງວ່າ, "  ເພາະ​ພວກເຂົາ​ເອງ​ເປັນ​ຜູ້​ຕາມລ່າ​ຂ້ານ້ອຍ​ໃຫ້​ອອກ​ຈາກ​ດິນແດນ​ຂອງ​ພຣະເຈົ້າຢາເວ ແລະ​ໃຫ້​ຂ້ານ້ອຍ​ໄປ​ອາໄສ​ຢູ່​ໃນ​ປະເທດ​ທີ່​ຂ້ານ້ອຍ​ຈຳເປັນ​ຕ້ອງ​ຂາບໄຫວ້​ພະອື່ນ". ​ດາ​ວິດບໍ່ໄດ້ປ່ຽນໄປນະມັດສະການພະເຈົ້າອົງອື່ນ. ດາ​ວິດບໍ່ໄດ້ເວົ້າວ່າພຣະເຈົ້າຢູ່ໃນແຜ່ນດິນອິດສະຣາເອນເທົ່ານັ້ນ. ແຕ່ດາວິດໝາຍຄວາມວ່າດິນແດນອິດສະຣາ​ເອນໄດ້ອຸທິດຖວາຍແ​ດ່ພ​ຣະເຈົ້າແລະເປັນສາເຫດທີ່ເອີ້ນວ່າ​ດິນ​ແດນສັກສິດ. ສະຖານທີ່ເໝາະສົມໃນການນະມັດສະການພຣະເຈົ້າແມ່ນແຜ່ນດິນທີ່ໄດ້ອຸທິດແ​ດ່ພ​ຣະອົງ. ​ດາ​ວິດ​ເປັນ​ຜູ້​ລີ້​ໄພທີ່ຢູ່ໃນດິນແດນທີ່​ໄດ້ອຸທິດໃຫ້ວິນຍານອື່ນ.

ເລື່ອງລາວ​ໃນພຣະ​ຄຳ​ພີ​ເດີມທີ່ຂ້າ​ພະ​ເຈົ້າມັກທີ່ສຸດສະແດງໃຫ້ເຫັນພາບ​ລວມຂອງ ພຣະບັນຍັດສອງ ​ບົດ​ທີ32, ​ແມ່ນ 2 ກະສັດ 5. ນາອາມານເປັນນາຍ​ທະ​ຫານໃນກອງທັບຊີເຣຍ.​ເພິ່ນເປັນພະ​ຍາດຂີ້ທູດ. ຫຼັງຈາກນາອາມານໄດ້ເຮັດຕາມຄຳແນະນຳຂອງເອລີຊາ ໃຫ້ລ້າງຕົນເອງເຈັດເທື່ອໃນແມ່ນໍ້າ​ຈໍແດນ, ນາອາມານ​ກໍໄດ້ຫາຍດີຢ່າງມະຫັດສະຈັນ. ນາອາມານໄດ້ກັບຄືນໄປບອກເອລີຊາວ່າ, "ດຽວ​ນີ້​ຂ້າພະເຈົ້າ​ຮູ້​ແລ້ວ​ວ່າ​ບໍ່ມີ​ພຣະເຈົ້າ​ອົງ​ອື່ນ ນອກຈາກ​ພຣະເຈົ້າ​ຂອງ​ຊາດ​ອິດສະຣາເອນ" (5:15). ຜູ້ທຳນ​ວາຍຈະບໍ່ຮັບ​ເງິນຄ່າການປິ່ນປົວຮັກ​ສາ​ເລີຍ, ດັ່ງນັ້ນນາອາມານໄດ້ຖາມວ່າ​ເພິ່ນສາມາດເອົາຂີ້ດິນຈາກປະເທດອິດສະຣາເອນເພື່ອເອົາ​ໄປເຮືອນ​ທີ່ປະເທດຊີເຣຍ​ໄດ້​ບໍ. ​ດິນ​ບໍ? ເປັນຫຍັງຕ້ອງຖາມຫາ​​ດິນ? ເພາະວ່າ​ດິນນັ້ນເປັນຂອງພ​ຣະເຈົ້າຂອງອິດສະຣາເອນ. ມັນໄດ້ຖືກອຸທິດໃຫ້ແກ່ພຣະເຈົ້າ. ມັນຈຶ່ງບໍລິສຸດ.

ພວກເຮົາເຫັນແນວຄິດດຽວກັນໃນພຣະສັນຍາໃໝ່. ໂປໂລໃຊ້ຫຼາຍຄຳສັບສຳລັບພວກວິນຍານທີ່ກະບົດ (ອ​ຟ​ຊ. 1: 20–21; 3:10; 6:12; ກ​ລ​ຊ.1:16; 2:15): ບັນດາຜູ້ປົກຄອງ, ຜູ້​ມີອຳນາດ, ​ຜູ້​ມີ​ຣິດ​ເດດ, ​ພຣະທີ່ນັ່ງ. ຄຳ​ສັບເຫຼົ່ານີ້ມີຄວາມໝາຍຄືກັນແນວໃດ? ຄຳສັບເຫຼົ່ານີ້ຖືກນຳໃຊ້ເພື່ອ​ອະ​ທິ​ບາຍ​ເຖິງສິດອຳນາດເໜືອດິນແດນໃດໜຶ່ງ.

ອັກຄະສາວົກໂປໂລຂຽນຈົດໝາຍສອງສະບັບໃຫ້ຜູ້ທີ່ເຊື່ອທີ່​ເມືອງໂກຣິນໂທເພື່ອແກ້ໄຂບາງບັນຫາທີ່​ເພິ່ນໄດ້ຍິນ. ໃນຈົດໝາຍສະບັບທຳອິດ, ໂປໂລໄດ້ບອກຜູ້ນຳຄຣິ​ສ​ຕະ​ຈັກໃຫ້ຂັບໄລ່ຊາຍຄຣິສຕຽນຄົນໜຶ່ງທີ່ ກຳລັງດຳ​ເນີນຊີວິດຢູ່ໃນ​​ຄວາມຜິດບາບທາງເພດທີ່ບໍ່ກັບໃຈ (1ກ​ຣ​ທ.5: 1–13). ໂປໂລໄດ້ຂຽນວ່າພວກເຂົາຕ້ອງ“ຈົ່ງ​ມອບ​ຊາຍ​ຄົນ​ນີ້​ໄວ້​ໃຫ້​ມານຊາຕານ​” (1 ກ​ຣ​ທ. 5:5). ມັນມີຄວາມໝາຍແນວໃດ?

ຄຳແນະນຳຂອງໂປໂລມີ​ຄວາມ​ເໝາະ​ສົມ​ກໍ່​ຕໍ່​ເມື່ອພວກເຮົາມີ​ແນວ​ຄວາມ​ຄິດ​ພາບ​ລວມ​ຂອງ​ພ​​ຣະ​ບັນ​ຍັດສອງ​ບົດ 32. ແນວ​ຄວາມ​ຄິດນີ້ສອນວ່າ ອິດສະຣາເອນເປັນປະຊາຊົນຂອງພຣະເຈົ້າແລະແຜ່ນດິນຂອງພວກເຂົາໄດ້ຖືກອຸທິດໃຫ້ແກ່ພຣະອົງ. ທີ່ປະທັບຂອງພ​ຣະເຈົ້າໃນແຜ່ນດິນນັ້ນເຮັດໃຫ້ບ່ອນນັ້ນບໍລິສຸດ. ເມື່ອ​ອິດສະຣາເອນໄດ້ເດີນທາງອອກຈາກປະເທດເອຢິບໃນຖິ່ນ​ແຫ້ງ​ແລ້ງກັນດານທີ່ປະທັບຂອງພຣະເຈົ້າໄດ້ອາໄສຢູ່ໃນຫໍເຕັນ. ເມື່ອ​ຄົນ​ອິດສະ​ຣາເອນ​ຢຸດພັກຜ່ອນແລະຕັ້ງຄ້າຍ, ຫີບແຫ່ງພ​ຣະສັນຍາໄດ້ວາງໄວ້ໃນເຕັນທີ່ໃຈກາງຂອງຄ້າຍ. ນີ້ໄດ້​ເປັນ​ເຄື່ອງໝາຍຄ້າຍຂອງອິດສະຣາ​ເອນວ່າເປັນພື້ນທີ່ບໍລິສຸດທີ່ອຸທິດໃຫ້ແກ່ພຣະເຈົ້າ. ຕໍ່ມາຫຼັງຈາກອິດສະຣາເອນໄດ້ອາໄສຢູ່ໃນດິນແດນໃໝ່ຂອງພວກເຂົາພຣະເຈົ້າໄດ້ສະ​ຖິດຢູ່ໃນວິຫານໃນນະ​ຄອນເຢຣູຊາເລັມ. ທີ່ປະທັບຂອງພຣະເຈົ້າໄດ້ເຮັດໃຫ້ດິນແດນບໍລິສຸດ​ສັກ​ສິດອຸທິດໃຫ້ແກ່ພຣະເຈົ້າ. ພຣະເຈົ້າແລະຄົນອິດສະ​ຣາເອນປະ​ຊາ​ຊົນຂອງຂອງ​ພ​ຣະ​ອົງ​ໄດ້ຢູ່ທີ່​ບ້ານ​ແລ້ວ. ແຕ່​ປະ​ຈຸ​ບັນ​ນີ້, ພຣະເຈົ້າມາແລະສະ​ຖິດຢູ່ໃນຄົນທີ່ເຊື່ອໃນພຣະອົງ. ປະຈຸບັນຜູ້ທີ່ເຊື່ອແມ່ນພ​ຣະວິຫານຂອງພຣະເຈົ້າ (1 ກ​ຣ​ທ. 6:19; 2 ກ​ຣ​ທ.6:16; ຣມ. 8: 9). ນັ້ນໝາຍຄວາມວ່າຜູ້ທີ່ເຊື່ອໄດ້ອຸທິດຕົວໃຫ້ແກ່ພຣະເຈົ້າ. ພວກເຂົາ​ເຈົ້າຖືກເອີ້ນວ່າຮ່າງກາຍຂອງພຣະຄຣິດ. ຜູ້ທີ່ເຊື່ອແມ່ນ​ປະ​ຊາ​ກອນໃໝ່ຂອງພຣະເຈົ້າ. ພວກເຂົາເຈົ້າຖືກເອີ້ນວ່າອິດສະຣາເອນໃໝ່. ໂປໂລໄດ້ກ່າວຢ່າງຈະແຈ້ງໃນຄາລາເຕຍບົດ​ທີ 3:

ສະນັ້ນ ພວກເຈົ້າ​ຈົ່ງ​ຮັບ​ຮູ້​ໄວ້​ວ່າ ແມ່ນ​ຜູ້​ທີ່​ມີ​ຄວາມເຊື່ອ​ນັ້ນ​ແຫຼະ ເປັນ​ເຊື້ອສາຍ​ແທ້​ຂອງ​ອັບຣາຮາມ…ເພາະວ່າ​ເຈົ້າ​ທັງຫຼາຍ​ກໍ​ເປັນ​ບຸດ​ຂອງ​ພຣະເຈົ້າ ຮ່ວມ​ໃນ​ພຣະຄຣິດເຈົ້າ​ເຢຊູ​ໂດຍ​ທາງ​ຄວາມເຊື່ອ.  ເພາະວ່າ ຄົນ​ໃດ​ໃນ​ພວກເຈົ້າ​ໄດ້​ຮັບ​ບັບຕິສະມາ​ໃນ​ພຣະຄຣິດ​ແລ້ວ ຄົນ​ນັ້ນ​ກໍໄດ້​ສວມ​ຊີວິດ​ຂອງ​ພຣະອົງ.  ດັ່ງນັ້ນ ຈຶ່ງ​ບໍ່ມີ​ຄວາມ​ແຕກຕ່າງ​ອັນ​ໃດ ລະຫວ່າງ​ຄົນ​ຢິວ​ແລະ​ຄົນຕ່າງຊາດ ລະຫວ່າງ​ທາດ​ແລະ​ອິດສະຫຼະ ລະ ຫວ່າງ​ຊາຍ​ແລະ​ຍິງ ເພາະ​ພວກເຈົ້າ​ທຸກຄົນ​ເປັນ​ອັນ​ໜຶ່ງ​ອັນ​ດຽວກັນ​ໃນ​ພຣະຄຣິດເຈົ້າ​ເຢຊູ.  ຖ້າ​ພວກເຈົ້າ​ເປັນ​ຄົນ​ຂອງ​ພຣະຄຣິດ​ແລ້ວ ພວກເຈົ້າ​ກໍ​ເປັນ​ເຊື້ອສາຍ​ຂອງ​ອັບຣາຮາມ ຄື​ເປັນ​ຜູ້​ໄດ້​ຮັບ​ມໍຣະດົກ​ຕາມ​ພຣະສັນຍາ. (​ຄ​ລ​ຕ. 3: 7, 26– 29)

ເນື່ອງ​ຈາກ​ບັນ​ດາຜູ້ທີ່ເຊື່ອແລະສະຖານທີ່ທີ່ພວກເຂົາມາເຕົ້າໂຮມກັນເປັນພື້ນທີ່ສັກສິດ, ບາບຈຶ່ງຕ້ອງຖືກຂັບໄລ່ອອກ​ໄປ. ໂປໂລຕ້ອງການໃຫ້ຜູ້ຊາຍໃນ​ຄ​ຣິ​ສ​ຕະ​ຈັກຜູ້ທີ່ປະຕິເສດທີ່ຈະຢຸດການເຮັດຜິດທາງເພດຂອງຕົນໃຫ້ຖືກໄລ່ອອກຈາກກຸ່ມຜູ້ທີ່ເຊື່ອ. ຊາຍຄົນນີ້ຈະຖືກບັງຄັບໃຫ້ອອກຈາກກຸ່ມທີ່ອຸທິດຕົນຕໍ່ພຣະເຈົ້າ. ລາວຈະກັບໄປຢູ່ໃນ​​ທ່າມ​ກາງຜູ້ທີ່ບໍ່ເຊື່ອທີ່ອຸທິດຕົວໃຫ້ກັບວິນ​ຍານ​ຊົ່ວ​ຮ້າຍ. ນີ້ແມ່ນຂອບເຂດຂອງຊາຕານ. ການຖືກໄລ່ອອກຈາກກຸ່ມຄຣິສຕະຈັກແມ່ນຈະຖືກນຳກັບເຂົ້າໄປໃນດິນແດນທີ່ບໍ່ບໍລິສຸດ. ນັ້ນແມ່ນທີ່ມາ​ຂອງ​ຄວາມບາບ

ສາ​ເຫດ​ທີ່ເລື່ອງນີ້ສຳຄັນ

ການພິພາກສາຂອງພຣະເຈົ້າກ່ຽວກັບປະເທດຕ່າງໆທີ່ວິ​ຫານ​ບາ​ເບນ ຊ່ວຍໃຫ້ພວກເຮົາເຂົ້າໃຈເຫດຜົນທີ່ປະຫວັດສາດຂອງອິດສະຣາເອນແມ່ນກ່ຽວກັບການຕໍ່ສູ້ທີ່ຈະບໍ່ເຮັດຕາມວິນຍານອື່ນໆ. ມັນຍັງຊ່ວຍໃຫ້ພວກເຮົາເຂົ້າໃຈຂ່າວ​ປະ​ເສີດທີ່ພຣະເຢຊູ​ເຈົ້າໄດ້ສອນ. ຂ່າວ​ປະ​ເສີດຂອງພຣະເຢຊູ​ເຈົ້າແລະສິ່ງທີ່​ພ​ຣະ​ອົງໄດ້ເຮັດຢູ່ເທິງໄມ້ກາງແຂນແມ່ນຜູ້ໃດກໍ​ຕາມທີ່ເຊື່ອໃນພຣະເຢຊູ​ເຈົ້າສາມາດກາຍເປັນປະຊາຊົນຂອງພຣະເຈົ້າໄດ້ (​ຄ​ຕ. 3). ໃນຂະນະທີ່ພວກສາວົກອອກໄປທົ່ວທຸກ​ບ່ອນ,ສິດອຳນາດຂອງຊາຕານຈະຖືກຍ້າຍອອກໄປຈາກຜູ້ຄົນເມື່ອພວກເຂົາເຊື່ອແລະພວກເຂົາກາຍເປັນພ​ຣະວິຫານຂອງພຣະເຈົ້າ​ບໍ່​ວ່າພວກເຂົາຈະຢູ່ບ່ອນ​ໃດ​ກໍ່​ຕາມ. ອານາຈັກຂອງພຣະເຈົ້າແຜ່ຂະ​ຫຍາຍ​ອອກໄປເມື່ອຜູ້ຄົນເຊື່ອຂ່າວ​ປະ​ເສີດວ່າພວກເຂົາສາມາດ​ປະ​ຖິ້ມອຳນາດຂອງພວກວິນ​ຍານ​ຊົ່ວ​ຮ້າຍທີ່ກະບົດແລະກາຍມາເປັນລູກຂອງພຣະເຈົ້າ​ໄດ້.

ບົດຮຽນກໍ​ຄືວ່າໂລກນີ້ບໍ່ແມ່ນບ້ານທີ່ແທ້ຈິງຂອງພວກເຮົາ. ວິນຍານຊົ່ວ​ຮ້າຍໄດ້ຄວບຄຸມທົ່ວໂລກເປັນເວລາຫຼາຍສັດຕະວັດ. ຄົນທີ່ບໍ່ເຊື່ອກໍ​ເປັນຂ້າທາດຂອງກອງທັບວິນຍານເຫຼົ່ານີ້. ຜູ້ຄົນຕ້ອງການຂ່າວປະເສີດຂອງພ​ຣະເຢຊູເຈົ້າເພື່ອໃຫ້ເຂົາເຈົ້າສາມາດເລືອກທີ່ຈະຖືກປົດປ່ອຍ​ໃຫ້​ເປັນ​ອິດ​ສະຫຼະ. ແລະຢ່າລືມວ່າ: ເປັນຂ່າວປະ​ເສີດທີ່ເປັນອາວຸດຂອງພວກເຮົາ. ພວກເຮົາບໍ່ໄດ້ຮັບອະນຸຍາດຈາກພຣະເຈົ້າທີ່ຈະປະເຊີນໜ້າກັບບັນ​ດາ​ວິນ​ຍານ​ປົກ​ຄອງ​ອາ​ນາ​ເຂດແລະວິນ​ຍານ​ມີອຳນາດໂດຍກົງ. ບໍ່ມີຂອງປະທານຝ່າຍວິນຍານ​ທີ່ມອບໃຫ້ແກ່​ມະ​ນຸດເພື່ອຈຸດປະສົງນັ້ນ. ແຕ່ການບອກເລົ່າ​ຂ່າວປະ​ເສີດສາມາດປົດປ່ອຍ​ຄົນ​ເຮົາອອກຈາກການເປັນຂ້າທາດຂອງວິນ​ຍານ​​ຊົ່ວ​ຮ້າຍທີ່​ປົກຄອງພວກ​ເຂົາ​ໄດ້. ພຣະເຢຊູ​ເຈົ້າໄດ້ມອບໝາຍໃຫ້ພວກສາວົກຂອງພຣະອົງປະຕິບັດຕາມແລະນີ້ໝາຍເຖິງແຜນການສູ້ຮົບທາງວິນຍານຂອງພວກເຮົາ. ພວກເຮົາຈະຮຽນຮູ້ເພີ່ມເຕີມກ່ຽວກັບເລື່ອງນັ້ນໃນບົດຕໍ່ໆໄປ.

ອີກສິ່ງໜຶ່ງທີ່ພວກເຮົາໄດ້ຮຽນຮູ້​ຄື: ພວກເຮົາຕ້ອງເຂົ້າໃຈວ່າ​ກຸ່ມຂອງຜູ້ທີ່ເຊື່ອໃນພຣະເຈົ້າທຸກໆກຸ່ມກາຍເປັນພື້ນທີ່ອັນສັກສິດ. ​ສິ່ງ​ປຸກ​ສ້າງ​ທີ່​ເປັ​ນ​ວັດ​ຖຸ, ວິ​ຫານທີ່ສວຍງາມ, ແລະການ​ເປັນສະມາຊິກໃນ ​ຄ​ຣິ​ສ​ຕະ​ຈັກບໍ່ໄດ້ສຳຄັນຕໍ່ພຣະເຈົ້າ. ສິ່ງທີ່ສຳຄັນຕໍ່ພຣະເຈົ້າແມ່ນບ່ອນທີ່ຜູ້ທີ່ເຊື່ອສອງຫຼືສາມຄົນມາ​ຮ່ວມ ​ປະ​ຊຸມ​ກັນ ພຣະເຢຊູ​ເຈົ້າຊົງຢູ່​ທ່າມ​ກາງພວກເຂົາ (ມ​ທ. 18:20). ຄົນເຫຼົ່ານັ້ນແລະສະຖານທີ່ປະຊຸມຂອງພວກເຂົາ​ເຈົ້າ​ເປັນ​ທີ່ສັກສິດ. ທຸກໆກຸ່ມຂອງຜູ້ທີ່ເຊື່ອ, ບໍ່ວ່າຈະເປັນກຸ່ມນ້ອຍຫຼືຫ່າງໄກສອກຫຼີກແມ່ນຢູ່ໃນ​ແນວ​ໜ້​າຂອງສົງຄາມຝ່າຍວິນຍານ. ຜູ້ທີ່ເຊື່ອທຸກຄົນມີໜ້າທີ່ດຽວກັນໃນ​ການເຜີຍແຜ່ຂ່າວປະ​ເສີດໃຫ້ແກ່ຄົນອີກ​ຈຳ​ນວນຫຼວງຫຼາຍ. ​ບັນ​ດາ​ພະ​ລັງອຳນາດແຫ່ງຄວາມມືດຈະບໍ່ມີໄຊຊະນະ.

ພວກເຮົາຈະທົບທວນຄືນແນວຄວາມຄິດຂອງພາບ​ລວມຂອງ​ພ​ຣະ​ບັນ​ຍັດ​ສອງ​ບົດ​ທີ 32 ໃນເວລາທີ່ພວກເຮົາໄປຮັບ​ໃຊ້​ພ​ຣະ​ເຢຊູເຈົ້າ. ສຳລັບດຽວນີ້,ເສັ້ນທາງການສູ້ຮົບແມ່ນຈະແຈ້ງແລ້ວປະເທດຕ່າງໆແລະຜູ້ປົກຄອງ​ວິນຍານທີ່ກະບົດຂອງພວກເຂົາໄດ້ຮັບການພິພາກສາຈາກພ​ຣະເຈົ້າແລະສິດອຳນາດທີ່ຖືກຕ້ອງໃນການປົກຄອງຂອງພວກເຂົາໄດ້ຖືກກຳຈັດອອກໄປ. ພຣະເຈົ້າກຳລັງເອີ້ນ​ປະ​ຊາ​ຊົນອອກຈາກການເປັນຂ້າທາດຂອງພວກເຂົາເພື່ອເຂົ້າຮ່ວມໃນຄອບຄົວຂອງພຣະອົງແລະເຂົ້າໄປໃນອານາຈັກຂອງພຣະອົງ.

**ບົດທີ 6**

​ພ​ຣະ​​ຄຳ,ພ​ຣະນາມແລະເທວະດາ

**ໃ**ນບົດ​ທີ່​ຜ່ານ​ມາພວກເຮົາໄດ້ຮຽນຮູ້ກ່ຽວກັບ​ພາບ​ລວມ​ຂອງ ພ​ຣະ​ບັນ​ຍັດ​ສອງ​ບົດ​ທີ 32. ເພື່ອການຕອບສະໜອງຕໍ່ການກະບົດຂອງມະນຸດທີ່ວິ​ຫານ​ບາ​ເບນ, ພຣະເຈົ້າໄດ້ຢຸດການເຊື່ອມຕໍ່ໂດຍກົງກັບປະເທດຕ່າງໆ. ພ​ຣະ​ອົງໄດ້ມອບແຕ່ລະປະເທດໃຫ້​ແກ່ສະມາຊິກໃນສະພາແຫ່ງສະຫວັນ​ຄື​ພວກລູກຊາຍຂອງພຣະເຈົ້າ (ພ​ບຍ. 32: 8–9). ຫຼັງຈາກນັ້ນ, ພ​ຣະເຈົ້າ​ໄດ້ເລີ່ມຕົ້ນກຸ່ມຄົນໃໝ່ໃຫ້ເປັນຊົນຊາດຂອງພຣະອົງ. ​ຄົນອິດສະຣາເອນຈະເປັນຕົວ​ແທນຂອງ​ພ​ຣະ​ອົງ(ພ​​ຣະ​ລັກ​ສະ​ນະ) ເພື່ອເຜີຍແຜ່ອານາຈັກຂອງ​ພ​ຣະ​ອົງຢູ່ເທິງໂລກ. ແຕ່ແຜນການດັ່ງກ່າວໄດ້ກາຍເປັນການສູ້ຮົບທີ່ໂຫດຮ້າຍ​ຍ້ອນວ່າພະອື່ນໆແລະປະຊາຊົນຂອງພວກເຂົາ​ຈາກປະເທດອື່ນໆ​ເປັນສັດຕູທີ່ໂຫດຮ້າຍຂອງອິດສະຣາເອນແລະພຣະເຈົ້າ.

ຊົນຊາດໃໝ່ຂອງພຣະເຈົ້າຈະເລີ່ມຕົ້ນດ້ວຍຊາຍຄົນໜຶ່ງທີ່ຊື່ວ່າ​ອັບ​ຣາ​ມ. ຕໍ່ມາພ​ຣະເຈົ້າໄດ້ປ່ຽນຊື່ຂອງຊາຍຄົນນີ້ມາເປັນອັບຣາຮາມ. ບໍ່ດົນຫຼັງຈາກການພິພາກສາຢູ່ບາບີໂລນ, ພຣະເຈົ້າໄດ້ມາຢ້ຽມຢາມອັບຣາຮາມ.

ອັບຣາຮາມໄດ້ພົບກັບພຣະຄຳ

ຄຣິສຕຽນສ່ວນຫຼາຍ​ຄຸ້ນ​ເຄີຍ​ກັບການທີ່​ພ​ຣະ​ເຈົ້າມາຢ້ຽມຢາມອັບຣາຮາມ ໃນພຣະທຳປະຖົມມະການ ບົດທີ12. ພຣະເຈົ້າບອກໃຫ້ອັບຣາຮາມອອກຈາກ​ບ້ານ​ເກີດ​ເມືອງນອນແລະໄປບ່ອນທີ່​ເພິ່ນບໍ່ເຄີຍເຫັນ. ພ​ຣະເຈົ້າສັນຍາວ່າຈະນຳພາ​ເພິ່ນ. ພ​ຣະເຈົ້າບອກອັບ​ຣາ​ຮາມວ່າ​ພ​ຣະ​ອົງຈະເປັນພຣະເຈົ້າຂອງເພິ່ນແລະໃຫ້ຄຳໝັ້ນ​ສັນສັນຍາພິເສດແກ່ເພິ່ນ. ພຣະອົງຈະຊ່ວຍໃຫ້ອັບຣາ​ຮາມແລະຊາຣາມີລູກຊາຍເຖິງວ່າທັງສອງຈະເຖົ້າແກ່ແລ້ວກໍ​ຕາມ. ຈາກລູກຊາຍຄົນນັ້ນ​ຈະ​ເກີດ​ມີຄົນຈຳນວນຫຼວງຫຼາຍ ເຊື້ອ​ສາຍ​ເຫຼົ່ານີ້ຈະເປັນຄອບຄົວໃໝ່ ຂອງພຣະເຈົ້າຢູ່ເທິງ​ແຜ່ນ​ດິນໂລກ. ຜ່ານຄອບຄົວນີ້ບັນດາປະ​ຊາ​ຊາດ​ຕ່າງໆ​ທີ່ກະບົດຈະໄດ້ຮັບພອນ.

ພວກເຮົາອາດຄິດວ່າການພົບປະຂອງອັບຣາຮາມກັບພຣະເຈົ້າແມ່ນສຽງຈາກສະຫວັນຫຼືສຽງທີ່ຢູ່ພາຍໃນຫົວ​ຄິດຂອງອັບຣາຮາມ. ຫຼືບາງທີພວກເຮົາຄິດວ່າພຣະເຈົ້າໄດ້ມາ​ທາງ​ຄວາມຝັນອັບຣາຮາມ. ພ​ຣະຄຳພີບອກ​​ຢ່າງຈະແຈ້ງວ່າພຣະເຈົ້າໄດ້ໃຊ້ວິທີເຫຼົ່ານັ້ນກັບພວກຜູ້ທຳນວາຍແລະປະ​ຊາ​ຊົນບາງຄົນ. ແຕ່ນັ້ນບໍ່ແມ່ນສິ່ງທີ່ເກີດຂຶ້ນກັບອັບ​ຣາ​ຮາມ. ພ​ຣະເຈົ້າໄດ້ເຮັດສິ່ງທີ່ໜ້າງຶດງໍ້ຫຼາຍກວ່ານັ້ນ. ພຣະເຈົ້າໄດ້ມາເປັນຜູ້ຊາຍຄົນ​ໜຶ່ງ. ພຣະເຈົ້າແລະອັບຣາຮາມໄດ້ເວົ້າລົມກັນຕໍ່ໜ້າ.

ພວກເຮົາເຂົ້າໃຈສິ່ງນີ້ຈາກປະຖົມມະການ 12: 6-7. ພ​ຣະຄຳພີກ່າວວ່າພຣະເຈົ້າຊົງປະກົດຕົວຕໍ່ອັບຣາຮາມ. ​ໃນເວລາອື່ນພຣະເຈົ້າປະກົດຕົວອີກ (​ປ​ຖກ. 15: 1-6). ເວລານີ້ພຣະເຈົ້າມາຫາອັບຣາຮາມເປັນ“ ພ​ຣະຄຳຂອງພຣະຜູ້ເປັນເຈົ້າ”. ນີ້ບໍ່ແມ່ນພຽງແຕ່ສຽງໃນຫົວຂອງອັບຣາຮາມ. ພວກເຮົາຮູ້ເລື່ອງນີ້ເພາະວ່າ“ພ​ຣະຄຳ” ໄດ້ນຳອັບຣາ​ຮາມມາຢູ່ທາງນອກແລະໄດ້ສະແດງ​ໃຫ້​ເພິ່ນ​ເຫັນດວງດາວແລະບອກອັບຣາຮາມວ່າລູກຫຼານຂອງ​ເພິ່ນຈະມີຫຼາຍ​ຄົນນັບບໍ່ຖ້ວນ (ປ​ຖກ.15: 5).

ພຣະເຈົ້າໄດ້ປະກົດຕົວຕໍ່ອັບຣາຮາມເປັນມະ​ນຸດ​ຜູ້​ຊາຍໃນຊ່ວງເວລາອື່ນໆອີກ (ປ​ຖກ.18). ພຣະເຈົ້າໄດ້ປະກົດຕົວແບບດຽວກັນກັບອີຊາກ (ປ​ຖກ.26: 1-5). ອີຊາກເປັນລູກຊາຍທີ່ພຣະເຈົ້າໄດ້ສັນຍາໄວ້ກັບອັບຣາຮາມແລະຊາຣາ. ຢາໂຄບເປັນລູກຊາຍຂອງອີຊາກແລະພຣະເຈົ້າກໍ່ໄດ້ມາປະກົດຕົວໃນຖານະເປັນ​ມະ​ນຸດຕໍ່ລາວ. (ປ​ຖກ. 28: 10–22; 31: 11–12; 32: 24–30).

ຄຳວ່າ “ພຣະຄຳ”ຂອງພຣະເຈົ້າແມ່ນວິທີທີ່ພ​ຣະຄຳພີສື່ສານວ່າພຣະເຈົ້າປະກົດຕົວໃນ​ຮູບ​ແບບມະນຸດ. ເລື່ອງນີ້ເກີດ​ຂຶ້ນໃນຫຼາຍເລື່ອງໃນພ​ຣະຄຳພີ. ຕົວຢ່າງໜຶ່ງທີ່ຂ້າ​ພະ​ເຈົ້າມັກທີ່ສຸດແມ່ນພົບເຫັນຢູ່ໃນ 1 ຊາມູເອນ 3. ເດັກຊາຍຊາມູເອນຍັງໄດ້ຍິນສຽງເອີ້ນໃນຂະນະທີ່ລາວກຳລັງນອນຫຼັບຢູ່. ຊາມູເອນອາໄສຢູ່ກັບປະໂຣຫິດຄົນໜຶ່ງຊື່ວ່າເອ​ລີແລະຊາມູເອນຄິດວ່າເອ​ລີກຳລັງເອີ້ນລາວ. ແຕ່ວ່າເອ​ລີບອກຊາມູເອນວ່າ ແມ່ນພຣະເຈົ້າ. ໃນຂໍ້ທີ 10 ພຣະເຈົ້າຢາເວ​ໄດ້​ມາ​ຢືນ​ຢູ່​ໃນ​ບ່ອນ​ນັ້ນ ແລະ​ເອີ້ນ​ເໝືອນ​ດັ່ງ​ແຕ່​ກ່ອນ​ວ່າ, “ຊາມູເອນ ຊາມູເອນ​ເອີຍ!” ພວກເຮົາຮູ້ວ່ານີ້ແມ່ນພຣະເຈົ້າໃນຮູບແບບຂອງມະນຸດເພາະວ່າເລື່ອງ​ກ່າວວ່າພ​ຣະ​ອົງກຳລັງຢືນຢູ່. ເລື່ອງຍັງບອກພວກເຮົາ​ອີກ​ໃນ (1ຊມອ.3:19) “ພຣະຄຳ​ຂອງ​ພ​ຣະຜູ້ເປັນເຈົ້າ” ໄດ້ມາ​ເຖິງ​ຊາ​ມູ​ເອນເລື້ອຍໆ.

ຄຳວ່າ “ພຣະຄຳ​ຂອງພ​ຣະຜູ້ເປັນເຈົ້າ” ຍັງມາໃນຮູບແບບມະນຸດ​ມາ​ເຖິງ​ຜູ້​ທຳ​ນ​ວາຍ​ອີກ​ຄົນ​ໜຶ່ງທີ່​ຊື່​ວ່າ​ເຢເຣມີ​ຢາ. ໃນເຢເຣມີ​ຢາ​ບົດ​ທີ 1, ເລື່ອງກ່າວວ່າ "ພ​ຣະຄຳ" ໄດ້ມາເຖິງລາວ. ເຢເຣມີຢາໄດ້ລະບຸວ່າ “ພ​ຣະຄຳ” ແມ່ນພຣະເຈົ້າ. ເຢເຣມີ​ຢາໄດ້ກ່າວວ່າພຣະເຈົ້າໄດ້ຈັບມືລາວ (ຢ​ມຢ.1: 1-9).

ພຣະເຈົ້າໃນຮູບແບບຂອງມະນຸດ

ພຣະເຈົ້າທີ່​ປະກົດເປັນມະ​ນຸດທີ່ຈິງແລ້ວມີຢູ່ທົ່ວ​ໄປໃນເລື່ອງພຣະສັນຍາເດີມ. ເຫດການເຫຼົ່ານີ້ໄດ້ເກີດ​ຂຶ້ນດົນນານກ່ອນທີ່ພຣະເຈົ້າຈະມາເປັນ​ມະ​ນຸດ​ຄື​ພ​ຣະເຢຊູເຈົ້າ​ໄທນາຊາເ​ຣັດ. ເມື່ອທ່ານຄິດກ່ຽວກັບວິທີທີ່ດີທີ່ສຸດສຳລັບພຣະເຈົ້າທີ່ຈະສື່ສານກັບບຸກຄົນ, ວິທີການຂອງພຣະອົງນັ້ນມີ​ຄວາມ​ໝາຍ. ພຣະເຈົ້າແມ່ນແຕກຕ່າງກວ່າພວກເຮົາ. ພ​ຣະຄຳພີບອກວ່າບໍ່ມີມະນຸດຄົນໃດສາມາດເຫັນແກ່ນແທ້ຂອງພ​ຣະເຈົ້າໄດ້. ພຣະ​ສະຫງ່າຣາສີ​ອັນ​ສົມ​ບູນຂອງພຣະເຈົ້າຈະທຳລາຍຄົນນັ້ນ. ເມື່ອຜູ້ຄົນໃນພຣະຄຳພີປະເຊີນກັບພຣະເຈົ້າ, ພວກເຂົາ​ກໍຄາດວ່າຈະຕາຍ(ປ​ຖກ. 32:30; ພບຍ 5:24; ຜ​ປ.6: 22-24). ແຕ່ພວກເຂົາບໍ່ໄດ້​ຕາຍ, ເພາະວ່າພຣະເຈົ້າ​ຊົງຈຳກັດການຊົງ​ສະ​ຖິດຢູ່ຂອງພຣະອົງ​ໃນບາງສິ່ງທີ່ຈິດໃຈຂອງມະນຸດຍອມຮັບໄດ້. ບາງຄັ້ງພຣະເຈົ້າປະກົດ ເປັນໄຟ, ກ້ອນເມກ, ແຕ່ສ່ວນຫຼາຍແລ້ວແມ່ນເປັນມະນຸດ.

ໃນຫຼາຍເລື່ອງ, ການ​ປະ​ກົດຂອງພຣະເຈົ້າໃນຖານະມະ​ນຸດຖືກອະ​ທິ​ບາຍວ່າເປັນການປະເຊີນ​​ໜ້າກັບ“ ເທວະດາແຫ່ງພຣະຜູ້ເປັນເຈົ້າ" ຍົກຕົວຢ່າງ, ພຣະເຈົ້າໄດ້ປະກົດຕົວແກ່ໂມເຊໃນພຸ່ມໄມ້ທີ່ລຸກໄໝ້ (ອ​ພຍ. 3: 1–3). ເທວະດາຂອງພຣະເຈົ້າໄດ້ກ່າວຈາກພຸ່ມໄມ້ແລະສັນຍາວ່າຈະໃຊ້ໂມເຊນຳພາປະຊາຊົນຂອງພ​ຣະ​ອົງອອກຈາກປະເທດເອຢິບ. ພຣະເຈົ້າໄດ້ປະກົດຕົວຕໍ່ຢາໂຄບທີ່ເຫັນໄດ້ໃນຄວາມຝັນທີ່​ເບັດ​ເອນ(ປ​ຖກ. 28:10-22). ພຣະເຈົ້າໄດ້ຖືກລະບຸວ່າເປັນພຣະຜູ້ເປັນ​ພ​ຣະເຈົ້າຢາ​ເວ (Yahweh). ຕໍ່ມາເທວະດາຂອງພຣະເຈົ້າໄດ້ມາຫາຍາໂຄບໃນຄວາມຝັນອີກເທື່ອໜຶ່ງແລະບອກຍາໂຄບວ່າ​ພ​ຣະ​ອົງເປັນພຣະເຈົ້າອົງດຽວກັນທີ່ໄດ້ພົບລາວຢູ່ເບັດ​ເອນກ່ອນໜ້ານີ້ (ປ​ຖກ. 31: 11-12).

ຄູ​ສອນພ​ຣະຄຳພີຫຼາຍຄົນບໍ່ໝັ້ນໃຈທີ່ຈະລະບຸວ່າທູດສະຫວັນອົງນີ້​ແມ່ນພຣະເຈົ້າ. ແຕ່ມີຫຼາຍເຫດຜົນທີ່ ໜັກແໜ້ນວ່າທູດສະຫວັນ​ອົງ​ນີ້ເປັນພຣະເຈົ້າ. ບາງທີຕົວຢ່າງທີ່ສຳຄັນທີ່ສຸດຈະເກີດ​ຂຶ້ນຫຼັງຈາກພຣະເຈົ້າ​ປະ​ທານພຣະບັນຍັດແກ່ໂມເຊ. ເມື່ອຄົນອິດສະຣ​າເອນກຽມເດີນທາງໄປ​ສູ່ແຜ່ນດິນແຫ່ງພ​ຣະສັນຍາ, ພ​ຣະເຈົ້າບອກໂມເຊວ່າ:

ເຮົາ​ຈະ​ໃຊ້​ເທວະດາ​ນຳ​ໜ້າ​ໄປເພື່ອ​ປົກປັກ​ຮັກສາ​ພວກເຈົ້າ​ໃນ​ການ​ເດີນທາງທັງ​ຈະ​ນຳ​ພວກເຈົ້າ​ໄປ​ບ່ອນ​ທີ່​ເຮົາ​ໄດ້​ຈັດແຈງ​ໄວ້.ຈົ່ງ​ເອົາໃຈໃສ່ ແລະ​ເຊື່ອຟັງ​ເທວະດາ. ຢ່າ​ຂັດຂືນ ເພາະ​ແມ່ນ​ເຮົາ​ເອງ​ທີ່​ເປັນ​ຜູ້​ສັ່ງ​ເທວະດາ​ນັ້ນ ແລະ​ເພິ່ນ​ຈະ​ບໍ່​ຍົກໂທດ​ໃຫ້​ແກ່​ການ​ຂັດຂືນ​ໃດໆ​ທັງ​ສິ້ນ ເພາະ​​ນາມຊື່​ຂອງ​ເຮົາ​ຢູ່​ໃນ​ເພິ່ນ. ແຕ່​ຖ້າ​ພວກເຈົ້າ​ເຊື່ອຟັງ​ເທວະດາ​ນັ້ນ ແລະ​ເຮັດ​ຕາມ​ທຸກໆ​ສິ່ງ​ທີ່​ເຮົາ​ໄດ້​ສັ່ງ​ໄວ້ ເຮົາ​ຈະ​ຕໍ່ສູ້​ສັດຕູ​ທັງຫຼາຍ​ຂອງ​ພວກເຈົ້າ. (ອ​ພຍ. 23: 20–22)

ນີ້ບໍ່ແມ່ນ​ເທວະ​ດາທຳມະດາ. ເທວະ​ດາອົງນີ້ສາມາດຕັດສິນໃຈວ່າຈະໃຫ້ອະໄພບາບຫຼືບໍ່. ເທວະ​ດາອົງນີ້ມີ​ນາມຊື່ຂອງພ​ຣະເຈົ້າໃນ​ເພິ່ນ. ການສະແດງອອກນັ້ນແມ່ນແປກ, ແຕ່ມີຄວາມໝາຍສຳຄັນຫຼາຍ. ຄຳວ່າ“​ພ​ຣະ​ນາມ” ແມ່ນວິທີການກ່າວເຖິງພຣະເຈົ້າ​ເອງໃນ​ພ​ຣະ​ສັນ​ຍາ​ເດີມ. ​ເປັນ​ການ​ຊົງ​ສະ​ຖິດຫຼືແກ່ນ​ແທ້ຂອງພຣະເຈົ້າ. ຍົກຕົວຢ່າງ, ອ​ຊຢ.30:27–28 ອະທິບາຍ​ພ​​ຣະ​ນາມຂອງພຣະຜູ້ເປັນເຈົ້າວ່າ:

ພຣະນາມ​ຂອງ​ພຣະເຈົ້າຢາເວ​ເບິ່ງ​ເຫັນໄດ້​ແຕ່​ໄກ. ໄຟ​ແລະ​ຄວັນ​ຈະ​ສະແດງ​ໃຫ້​ເຫັນ​ເຖິງ​ຄວາມ​ໂກດຮ້າຍ​ຂອງ​ພຣະອົງ. ພຣະອົງ​ກ່າວ​ຈາ​ແລະ​ຖ້ອຍຄຳ​ນັ້ນ​ກໍ​ລຸກ​ໄໝ້​ຂຶ້ນ​ເປັນ​ໄຟ.ພຣະອົງ​ເຮັດ​ໃຫ້​ລົມ​ພັດ​ຢູ່​ເບື້ອງໜ້າ​ຂອງ​ພຣະອົງ ດັ່ງ​ກະແສ​ນໍ້າ​ຖ້ວມ​ພັດ​ເອົາ​ທຸກໆສິ່ງ​ໄປ. ມັນ​ກວາດ​ເອົາ​ຊົນຊາດ​ທັງຫລາຍ​ໄປ​ສູ່​ຄວາມ​ຈິບຫາຍ ແລະ​ເຮັດ​ໃຫ້​ແຜນການ​ອັນ​ຊົ່ວຮ້າຍ​ຂອງ​ພວກເຂົາ​ສິ້ນສຸດ​ລົງ.

ແມ່ນ​ແຕ່ຊາວຢິວທີ່​ເຄັ່ງ​ຄັດສາດສະໜາໃນທຸກມື້ນີ້ກໍອ້າງເຖິງພຣະເຈົ້າ ໂດຍການເວົ້າວ່າ​ຮາ​ເຊມ ha-shem (ມັນໝາຍຄວາມວ່າ"ຊື່") ອີກວິທີໜຶ່ງທີ່ຈະຮູ້ວ່າເທວະດາອົງນີ້ແມ່ນພ​ຣະເຈົ້າໃນຮູບແບບຂອງມະນຸດຄືການປຽບທຽບອົບພະຍົບ 23:20-22 ກັບຂໍ້ຄວາມອື່ນໆ. ເທວະດາທີ່ໄດ້ພົບກັບໂມເຊໃນພຸ່ມໄມ້ທີ່ລຸກໄໝ້ ນັ້ນແມ່ນເທວະດາທີ່ມີ​ນາມຊື່ຂອງພຣະເຈົ້າຢູ່ພາຍໃນເພິ່ນແລະພຣະອົງໄດ້ນຳຊົນ​ອິດສະ​ຣາເອນອອກຈາກປະເທດເອຢິບແລະເຂົ້າໄປໃນແຜ່ນດິນແຫ່ງ​ພ​ຣະສັນຍາ (ຜ​ປ. 2: 1-3). ແຕ່ວ່າຢູ່ບ່ອນອື່ນບອກວ່າເປັນພ​ຣະ​ເຈົ້າ​ຢາ​ເວຜູ້ທີ່ເຮັດສິ່ງນີ້ (ຢ​ຊ. 24: 17-18). ບ່ອນອື່ນບອກວ່າເປັນ​​ການຊົງ​ສະ​ຖິດຢູ່ຂອງພຣະເຈົ້າ (ພບຍ.4: 37-38).

ສະນັ້ນຄຳ​ວ່າ, ​ພຣະ​ເຈົ້າ​ຢາເວ,ການ​ຊົງ​ສະ​ຖິດ​ຢູ່​,ແລະເທວະດາຂອງພຣະຜູ້ເປັນເຈົ້າແມ່ນວິທີການທີ່ແຕກຕ່າງກັນໃນການອະ​ທິ​ບາຍເຖິງບຸກຄົນ​ຜູ້ດຽວກັນນັ້ນ​ຄື: ພຣະເຈົ້າ. ແຕ່ວ່າເທວະດາທີ່​ຄົນ​ເຮົາສາມາດເຫັນໄດ້ແມ່ນ​ພ​ຣະ​ເຈົ້າ​ມາ​ໃນຮູບຮ່າງຂອງມະນຸດ.

ເລື່ອງໜຶ່ງໃນພ​ຣະຄຳພີທີ່ເຮັດໃຫ້ຈຸດນີ້ມີ​ນ້ຳ​ໜັກທີ່ສຸດກໍ່ຍັງ​ບໍ່​ທັນ​ເປັ​ນ​ທີ່​ຮູ້​ຈັກ​ຂອງຄົນສ່ວນຫຼາຍ. ມີໜ້ອຍ ຄົນທີ່ເຄີຍສັງເກດເຫັນ . ເປັນເລື່ອງກ່ຽວກັບຢາໂຄບກ່ອນທີ່ລາວຈະຕາຍ. ຢາໂຄບຢາກອວຍພອນລູກຂອງໂຢເ​ຊັບ. ໃນພອນຂອງລາວນັ້ນລາວຈື່ຈໍາເຫດການທີ່ແຕກຕ່າງກັນໃນຊີວິດຂອງ​ຕົນເມື່ອລາວ​ໄດ້ພົບກັບພຣະເຈົ້າ. ລາວເລີ່ມຕົ້ນອວຍພອນດ້ວຍວິທີນີ້ (ປ​ຖກ.48: 15-16):

“ຂໍ​ພຣະເຈົ້າ​ອົງ​ທີ່​ພໍ່​ຂອງ​ຂ້ານ້ອຍ​ຄື​ອີຊາກ​ແລະ​ອັບຣາຮາມ ຜູ້​ທີ່​ບາກບັ່ນ​ຮັບໃຊ້​ພຣະອົງ ອວຍພອນ​ ເດັກນ້ອຍ​ເຫຼົ່ານີ້

ຂໍ​ພຣະເຈົ້າ​ອົງ​ທີ່​ນຳພາ​ຂ້ານ້ອຍ​ທຸກ​ມື້ນີ້​ແລະ​ທຸກ​ເວລາ; ຈົ່ງ​ອວຍພອນ​ເຂົາ​ເຫຼົ່ານີ້​ເທີ້ນ

ຂໍ​ໃຫ້​ເທວະດາ​ຕົນ​ທີ່​ໄດ້​ຊ່ວຍ​ກູ້​ເອົາ​ຂ້ານ້ອຍ...

ຫຼັງຈາກນັ້ນ, ຢ່າງບໍ່ໜ້າເຊື່ອ, ໃນຂໍ້ທີ 16 ລາວອະທິຖານວ່າ, "ຈົ່ງ​ອວຍພອນ​ເຂົາ​ເຫຼົ່ານີ້​ດ້ວຍ". ລາວບໍ່ໄດ້ເວົ້າວ່າ, "ຂໍໃຫ້​ພ​ຣະ​ອົງ​ທັງຫຼາຍອວຍພອນເດັກຊາຍເຫຼົ່ານີ້," ຄືກັບວ່າລາວເວົ້າ​ເຖິງສອງ​ບຸກຄົນທີ່ແຕກຕ່າງກັນຄືພຣະເຈົ້າແລະເທວະດາ. ກົງກັນຂ້າມ, ແຕ່ຢາໂຄບປະສົມປະສານເຂົ້າກັນໃນຄຳອະທິຖານເມື່ອຢາໂຄບເວົ້າວ່າ: ຂໍໃຫ້ພ​ຣະ​ອົງອວຍພອນເດັກຊາຍເຫຼົ່ານີ້.

ສິ່ງທີ່ໜ້າງຶດງໍ້ຍິ່ງກວ່ານັ້ນອີກແມ່ນໃນ​ພ​ຣະ​ທຳ​ພວກຜູ້​ປົກ​ຄອງ​ບົດ​ທີ 6, ເປັນເລື່ອງຂອງການ​ຊົງເອີ້ນ ກີເດໂອນ. ຢູ່ທີ່ນັ້ນມີທັງພຣະຜູ້ເປັນເຈົ້າແລະເທວະດາຂອງພຣະຜູ້ເປັນເຈົ້າໄດ້ພົບກັນໃນເວລາດຽວກັນ (ຜ​ປ​. 6: 22-23). ເຖິງແມ່ນວ່າຢູ່ໃນພຣະຄຳພີເດີມ, ພຣະເຈົ້າຊົງມີຫຼາຍກວ່າໜຶ່ງບຸກຄົນ, ແລະໜຶ່ງໃນນັ້ນມັກຈະປະກົດຕົວເປັນຄົນ.

ພຣະເຢຊູເຈົ້າ: ພ​ຣະ​ຄຳ, ພ​ຣະ​ນາມແລະເທວະດາ

ຄຳອະທິບາຍ​ເລື່ອງພຣະເຈົ້າທີ່ຂ້າພະເຈົ້າໄດ້ຂຽນມາເຖິງຕອນນັ້ນ​​ໜ້າ​ຈະ​ຟັງ​ແລ້ວ​ຄຸ້ນ​ເຄີຍ​ດີ. ທັງໝົດແມ່ນມາຈາກພຣະສັນຍາເດີມ, ແຕ່ມັນກໍ່ແມ່ນວິທີດຽວກັນທີ່ພຣະສັນຍາໃໝ່ຂຽນກ່ຽວກັບພຣະເຢຊູເຈົ້າ.

ອັບຣາຮາມໄດ້ພົບກັບ“​ພ​ຣະຄຳ”, ເຊິ່ງ​ເປັນພຣະເຈົ້າໃນຮູບແບບຂອງມະນຸດ. ໃນໂຢຮັນ 1: 1, ບອກວ່າ: "ເມື່ອ​ຕົ້ນເດີມ​ນັ້ນ ພຣະທຳ​ຊົງ​ເປັນ​ຢູ່​ແລ້ວ ພຣະທຳ​ນັ້ນ​ຊົງ​ສະຖິດ​ຢູ່​ກັບ​ພຣະເຈົ້າ ແລະ​ພຣະທຳ​ນັ້ນ​ແຫຼະ ຊົງ​ເປັນ​ພຣະເຈົ້າ. " ໃນຂໍ້ທີ 14, ໂຢຮັນກ່າວວ່າຖ້ອຍຄຳນີ້ “ພຣະທຳ​ໄດ້​ຊົງ​ບັງເກີດ​ເປັນ​ມະນຸດ ແລະ​ອາໄສ​ຢູ່​ທ່າມກາງ​ເຮົາ​” ເມື່ອຊາວຢິວທີ່​ມີ​ຊີ​ວິດຢູ່ໃນ​ສະ​ໄໝທີ່ໂຢຮັນອ່ານເລື່ອງນີ້, ພວກເຂົາຈະຄິດເຖິງເລື່ອ​ງການ​ປະ​ກົດ​ຂອງ​ພຣະເຈົ້າໄດ້ຮັບ​ການອະທິບາຍໄວ້​ແນວ​ໃດ​ໃນ​ເລື່ອງ​​ຕ່າງໆ​ໃນ​ພ​ຣະ​ສັນ​ຍາ​ເດີມ. ພ​ຣະເຢຊູເຈົ້າຍັງກ່າວ​ວ່າອັບຣາຮາມ “ໄດ້ເຫັນພ​​ຣະ​ອົງ​ໃນ​ສະ​ໄໝຂອງເພິ່ນ” ແລະວ່າ​ພ​ຣະ​ອົງມີຊີວິດຢູ່ຕໍ່ໜ້າອັບຣາ​ຮາມ (ຢ​ຮ. 8: 56-58).

ໂມເຊໄດ້ພົບກັບເທວະດາຂອງພຣະຜູ້ເປັນເຈົ້າ​ຄືພຣະເຈົ້າໃນຮູບແບບຂອງມະນຸດ, ໃນພຸ່ມໄມ້ທີ່ລຸກໄໝ້ ແລະໃນເວລາຕໍ່ມາ. ເທວະດາໄດ້ນຳຄົນອິດສະຣາເອນອອກຈາກ​ເອ​ຢິບເຂົ້າໄປໃນແຜ່ນດິນແຫ່ງ​ພ​ຣະ​ສັນຍາ. ແຕ່ຢູດາໄດ້ຂຽນໃນຈົດໝາຍໃນ​ພ​ຣະ​ສັນ​ຍາໃໝ່ວ່າ "ເຖິງ​ແມ່ນ​ວ່າ ພວກເຈົ້າ​ຮູ້​ຂໍ້​ຄວາມ​ເຫຼົ່ານີ້​ດີ​ແລ້ວ​ກໍຕາມ ເຮົາ​ຢາກ​ໃຫ້​ພວກເຈົ້າ​ລະນຶກເຖິງ​ອົງພຣະ​ເຢ​ຊູເຈົ້າ ທີ່​ໄດ້​ຊ່ວຍກູ້​ເອົາ​​ຄົນ​ອິດສະຣາເອນ​ໃຫ້​ພົ້ນ​ຈາກ​ປະເທດ​ເອຢິບ​ຢ່າງ​ໃດ, ແຕ່​ຫລັງຈາກ​ນັ້ນ​ມາ​ໄດ້​ທຳລາຍ​ຄົນ​ເຫຼົ່ານີ້ ທີ່​ບໍ່​ເຊື່ອ​ໃນ​ພຣະອົງ​ເສຍ." (1: 5) ເທວະດາຕົນ​ນັ້ນແມ່ນພ​ຣະເຈົ້າໃນຮູບຮ່າງຂອງມະນຸດ. ​ເທວະ​ດາ​ຕົນ​ນັ້ນແມ່ນບຸກຄົນທີສອງຂອງ​ພ​ຣະ​ເຈົ້າ​​ສາມ​ພ​ຣະ​ພາກ. ພ​ຣະ​ພາກທີສອງຂອງພ​ຣະເຈົ້າສາມ​ພ​ຣະ​ພາກຕໍ່ມາຈະເກີດມາເປັນມະນຸດຜ່ານ​ທາງ​ນາງ​ມາ​ຣີຍິງ​ພົມ​ມະ​ຈັນ.

ບາງຄັ້ງ, ໃນ​ພ​ຣະສັນຍາໃໝ່, ພຣະເຢຊູເຈົ້າກ່າວກ່ຽວກັບພຣະເຈົ້າພຣະບິດາວ່າເປັນ”ພ​ຣະ​ນາມ”. ໃນຄຳ ອະທິຖານຂອງພ​ຣະ​ອົງຢູ່ສວນເຄັດເຊມາເນ, ກ່ອນທີ່ຈະຖືກຈັບກຸມ, ພ​ຣະເຢຊູ​ເຈົ້າໄດ້ອະທິຖານວ່າ:“ ບັດນີ້ ພຣະບິດາເຈົ້າ​ເອີຍ ຂໍໂຜດ​ໃຫ້​ຂ້ານ້ອຍ​ມີ​ສະຫງ່າຣາສີ​ຢູ່​ຊ້ອງໜ້າ​ພຣະອົງ​ເຖີດ ຄື​ສະຫງ່າຣາສີ​ທີ່​ຂ້ານ້ອຍ​ໄດ້​ມີ​ກັບ​ພຣະອົງ​ກ່ອນ​ສ້າງ​ໂລກ​ນັ້ນ.ຂ້ານ້ອຍ​ໄດ້​ເຮັດ​ໃຫ້​ພຣະນາມ​ຂອງ​ພຣະອົງ ເປັນ​ທີ່​ຮູ້ຈັກ​ແກ່​ພວກ​ທີ່​ຖືກ​ດຶງ​ອອກ​ມາ​ຈາກ​ໂລກ ……ຂ້ານ້ອຍ​ໄດ້​ເຮັດ​ໃຫ້​ນາມຊື່​ຂອງ​ພຣະອົງ ເປັນ​ທີ່​ຮູ້ຈັກ​ແກ່​ພວກເຂົາ” (ຢ​ຮ.17: 5–6, 26). ພ​ຣະ​ອົງໝາຍຄວາມວ່າແນວໃດໃນ​ຄຳ​ກ່າວ​ສຸດ​ທ້າຍນັ້ນ? ພຣະເຢຊູເຈົ້າບໍ່ໄດ້​ກ່າວ​ວ່າ​ພ​ຣະ​ອົງ​ບອກໃຫ້ປະ​ຊາ​ຊົນຮູ້​ນາມຊື່ຂອງພຣະເຈົ້າແມ່ນຫຍັງ. ພວກເຂົາເຈົ້າເປັນຊາວຢິວ. ພວກເຂົາຮູ້ວ່າຊື່ຂອງພ​ຣະເຈົ້າແມ່ນຫຍັງ​ຄື​ພ​ຣະ​ເຈົ້າ​ຢາ​ເວ. ພວກເຂົາມີພຣະ​ສັນ​ຍາເດີມ. ພວກເຂົາສາມາດເຫັນຊື່ຂອງພຣະເຈົ້າໃນຫຼາຍໆພັນຂໍ້. ເມື່ອພ​ຣະເຢຊູເຈົ້າກ່າວວ່າພຣະອົງສະແດງພ​ຣະ​ນາມຂອງພຣະເຈົ້າ​ແກ່ປະຊາຊົນ, ພ​ຣະ​ອົງ​ໝາຍຄວາມວ່າ​ພ​ຣະ​ອົງໄດ້ສະແດງພ​ຣະເຈົ້າໃຫ້ແກ່ປະຊາຊົນ. ພ​ຣະເຢຊູ​ເຈົ້າເປັນ ພ​ຣະເຈົ້າ​ມາເປັນມະນຸດ. ພ​ຣະອົງແມ່ນພ​ຣະ​ນາມຊື່ທີ່ຖືກແຕ່ງຕັ້ງເປັນເນື້ອກາຍ.

ເຫດ​ຜົນ​ທີ່ເລື່ອງນີ້ສຳຄັນ

ພວກເຮົາໄດ້ມາໄກພໍແລ້ວໃນການສຶກສາຂອງພວກເຮົາທີ່ຈະເຫັນ​ເລື່ອ​ງລາວຂອງພ​ຣະຄຳພີຫຼວງຫຼາຍ. ທຸກໆເລື່ອງໃນພ​ຣະຄຳພີແມ່ນເກີດ​ຂຶ້ນພາຍໃນສົງຄາມ​ຝ່າຍວິນຍານໃນ​ອາ​ນາ​ຈັກ​ທີ່ເບິ່ງບໍ່ເຫັນ. ມັນເປັນສົງຄາມໃນ​ຮູບ​ແບບ​ທີ່​ຜູ້​ມີ​ໄຊຊະນະຈະ​ໄດ້​ທຸກ​ສິ່ງ​ລະຫວ່າງບັນດາຜູ້​ທີ່ເໜືອ​ທຳ​ມະ​ຊາດ.

ໃນທັດສະນະຂອງພ​ຣະຄຳພີກ່ຽວກັບໂລກທີ່ເບິ່ງບໍ່ເຫັນ, ພ​ຣະເຈົ້າມີສັດຕູທີ່ມີອຳນາດ. ນີ້ແມ່ນວິນຍານທີ່ພ​ຣະເຈົ້າໄດ້ສ້າງ​ຂຶ້ນແລະ​ເຄີຍມີຄວາມພັກດີຕໍ່ພຣະອົງ​ມາ​ກ່ອນ. ແຕ່ວິນຍານເຫຼົ່ານີ້ໄດ້ກະບົດ, ຢາກເຮັດໃນສິ່ງທີ່ຕົນເອງມັກ. ວິນຍານທີ່ກະບົດເຫຼົ່ານີ້ໄດ້ຖືກອະທິບາຍໂດຍໂປໂລວ່າເປັນຜູ້​ຄອບຄອງ, ບັນດາ​ຜູ້​ມີ​ອຳນາດ ແລະ​ບັນດາ​ເຫຼົ່າ​ວິນຍານ​ຜີຊົ່ວຮ້າຍ​ທັງຫລາຍ ທີ່​ຄອບຄອງ​ຢູ່​ໃນ​ຍຸກ​ມືດ​ນີ້ໃນໂລກທີ່ເບິ່ງບໍ່ເຫັນ (ອ​ຟຊ. 6:11; ກ​ລ​ຊ.1:16). ພວກ​ເຂົາຍັງຢູ່. ບໍ່ມີບ່ອນ​ໃດໃນພຣະສັນ​ຍາ​ໃໝ່ທີ່ບອກພວກເຮົາວ່າພວກ​ເຂົາໄດ້ຈາກໄປແລ້ວ. ພວກ​ເຂົາຍັງມີຊີວິດຢູ່ແລະຕໍ່ສູ້ເພື່ອຕໍ່ຕ້ານການປົກຄອງຂອງພຣະເຈົ້າ. ພວກເຂົາຕ້ອງ ການທຳລາຍແຜນການຂອງພຣະເຈົ້າທີ່ຈະຮວມເອົາມະ​ນຸດ​ເຂົ້າໃນຄອບຄົວຂອງພຣະອົງ. ພວກເຂົາພະຍາຍາມສະກັດກັ້ນແລະທຳລາຍຂ່າວປະ​ເສີດບໍ່​ໃຫ້ເຜີຍແຜ່​ອອກ​ໄປ.

ໜຶ່ງໃນອຳນາດທີ່ມືດນີ້ແມ່ນເຈົ້າ​ແຫ່ງ​ຄວາມ​ຕາຍ​ຄືຊາຕານ. ມັນມີ​ສິດ​ໃນ​​ມະ​ນຸດ​ທຸກ​ຄົນ. ນີ້ແມ່ນຍ້ອນວ່າມັນໄດ້ຫຼອກລວງອາດາມແລະເອວາເຊິ່ງເປັນເຫດໃຫ້ພວກເຂົາສູນເສຍຄວາມເປັນອຳມະຕະ. ນັ້ນແມ່ນເປົ້າໝາຍຂອງມັນ. ​ມັນຕ້ອງການທີ່ຈະກຳຈັດ​ມະ​ນຸດ​ທຸກ​ຄົ​ນທີ່ພຣະເຈົ້າຊົງສ້າງ. ນີ້ແມ່ນສິ່ງທີ່ພວກເຊື້ອ​ສາຍຂອງບັນ​ດາ​ລູກຂອງພຣະເຈົ້າທີ່​ກະ​ບົດໄດ້ຄິດໃນຕອນທີ່ຊົນຊາດ​ອິດ​ຣາ​ເອນເຂົ້າໄປໃນດິນ​ແດນການາອານ. ພວກເຂົາຈະຂ້າຄົນ​ອິດ​ສະ​ຣາ​ເອນຫຼືຕໍ່ສູ້ຈົນຕາຍໃນສົງຄາມ. ພວກເຂົາພະຍາຍາມປ້ອງກັນບໍ່ໃຫ້ປະຊາຊົນຂອງພຣະເຈົ້າຄອບຄອງດິນແດນ​ກາ​ນາ​ອານ. ເມື່ອ​ຄົນອິດສະຣາເອນໄດ້ຮັບໄຊຊະນະໃນ ການສູ້ຮົບແລະສາມາດເຂົ້າ​ສູ່​ດິນ​ແດນໄດ້, ເປົ້າໝາຍຂອງອຳນາດມືດຍັງຄົງແນ​ໃສ່​ການທຳລາຍ​ຄົນ ອິດສະຣາເອນ, ແຕ່ພວກເຂົາເຫັນວ່າພວກເຂົາຕ້ອງປ່ຽນຍຸດທະສາດ. ດຽວນີ້ພວກເຂົາພະຍາຍາມລໍ້ລວງ​ ຄົ​ນອິດສະຣາເອນໃຫ້ໄປນະມັດສະການພະອື່ນ. ພວກວິນ​ຍານກະບົດຫວັງວ່າພຣະເຈົ້າຈະຕັດສິນໃຈລົງ ໂທດອິດສະຣາເອນແລະ ທຳລາຍພວກເຂົາ. ​ຄົນອິດສະຣາເອນໄດ້ເລີ່ມຕົ້ນ​ໄປຂາບ​ໄຫວ້ນະມັດສະການ ພະອື່ນໆ. ພຣະເຈົ້າໄດ້ຕັດສິນໃຈທີ່ຈະລົງໂທດ​ຄົນອິດສະຣາເອນ, ແຕ່ພຣະອົງບໍ່ໄດ້ທຳລາຍພວກເຂົາ. ແຕ່ພຣະອົງໄດ້ສົ່ງປະ​ຊາ​ກອນຂອງພຣະອົງອອກຈາກດິນແດນຂອງພວກເຂົາໃຫ້ໄປເປັນຊະເລີຍ.

ອຳນາດແຫ່ງຄວາມມືດຮູ້ບາງຢ່າງອີກ. ພຣະເຈົ້າຈະບໍ່ປະຖິ້ມແຜນການຂອງ​ພ​ຣະ​ອົງ. ຄຳສາບແຊ່ງກ່ຽວກັບຜູ້ກະບົດດັ້ງເດີມຄື ງູ(ຊາຕານ)ໄດ້ບອກລ່ວງໜ້າວ່າມື້ໜຶ່ງເຊື້ອສາຍຂອງເອວາຈະປາກົດຕົວ. ເຊື້ອ​ສາຍຄົນນີ້ຈະ​ແກ້​ໄຂຜົນຂອງຄວາມລົ້ມເຫຼວຂອງອາດາມໃນສວນເອເດນ. ​ພວກວິນ​ຍານກະບົດຮູ້ວ່າມື້ໜຶ່ງ ຜູ້ທີ່​ໄດ້ສັນຍາໄວ້​ນັ້ນຈະມາປະກົດຕົວ. ແຕ່ຄືກັບທີ່ໂປໂລໄດ້ບອກພວກເຮົາ, ພວກເຂົາບໍ່ຮູ້ຢ່າງຊັດເຈນວ່າ ພ​ຣະເຈົ້າກຳລັງວາງແຜນຫຍັງ (1 ກ​ຣ​ທ. 2: 6;8; ອ​ຟ​ຊ. 3:10; 6:12). ພຣະເຈົ້າຊົງມີແຜນການແຕ່ພຣະອົງໄດ້​ເຊື່ອງລາຍລະອຽດໄວ້​ຈຶ່ງບໍ່​ມີ​ໃຜ​ຮູ້​ວ່າ​ຈະ​ເກີດ​ຫຍັງ​ຂຶ້ນ.

**ບົດທີ 7**

ກົດ​​ເກນຂອງສົງຄາມ

**ເຖິ**ງ​ຕອນນີ້ພວກເຮົາໄດ້ຮຽນຮູ້ຫຍັງ​ແດ່? ຢູ່ທີ່​ວິ​ຫານ​ບາ​ເບນ, ພຣະເຈົ້າຢຸດການເຊື່ອມຕໍ່ໂດຍກົງກັບ ປະ​ຊາ​ຊົນຂອງປະເທດ​ຕ່າງໆທີ່ຕ້ອງການສ້າງວິຫານຂອງຕົນເອງ. ສະມາຊິກຂອງສະພາວິນຍານຂອງ ພຣະເຈົ້າໄດ້ຖືກມອບໝາຍໃຫ້ປົກ​ຄອງປະຊາຊາດຕ່າງໆແລະໄດ້ຮັບສິດອຳນາດເໜືອພວກເຂົາ, ແຕ່ຕໍ່ມາວິນຍານເຫຼົ່ານີ້ໄດ້ກະບົດຈາກແຜນຂອງພຣະເຈົ້າ (ພບຍ.32: 8–9). ພຣະເຈົ້າໄດ້ເລີ່ມຕົ້ນ​ຊົນຊາດໃໝ່ ຂອງພຣະອົງເອງຄືອິດສະຣາເອນໂດຍມີອັບຣາຮາມເປັນພໍ່. ພຣະເຈົ້າໄດ້ກ່າວຢ່າງຈະແຈ້ງວ່າ​ພ​ຣະ​ອົງໄດ້ວາງແຜນທີ່ຈະຍຶດເອົາບັນ​ດາ​ປະ​ຊາຊາດທີ່ກະບົດຄືນ​ມາໂດຍໃຊ້ອິດທິພົນຂອງອິດສະຣາເອນ (ປ​ຖກ.12: 3). ແຕ່ພວກວິນ​ຍານທີ່​ກະ​ບົດຜູ້ປົກຄອງປະເທດຕ່າງໆຈະຕ້ອງຖືກບັງຄັບໃຫ້ຍອມຈຳນົນອຳນາດແລະສິດອຳນາດຂອງພວກເຂົາ (ພ​ສ​ສ. 82: 6–8). ນັ້ນໝາຍຄວາມວ່າຈະມີສົງຄາມທັງໃນ​ອາ​ນາ​ຈັກ​ທາງກາຍແລະອາ​ນາ​ຈັກວິນຍານ. ທັນທີທີ່ມີປະຊາຊົນເອີ້ນວ່າ​ຄົນອິດສະຣາເອນ, ພວກເຂົາເຈົ້າໄດ້ກາຍເປັນເປົ້າໝາຍທີ່ຈະຖືກທຳລາຍໂດຍພວກຜູ້ປົກຄອງ​ທີ່​ເໜືອ​ທຳ​ມະ​ຊາດ.

ພ​ຣະ​ເຈົ້າ​ຢາ​ເວແມ່ນໃຜ?

ໃນໄລຍະຕົ້ນໆໃນປະຫວັດສາດຂອງອິດສະຣາເອນ, ປະຊາຊົນຕົກຢູ່ໃນສະ​ພາບທີ່ອັນຕະລາຍ. ເລື່ອງຂອງໂຢເຊັບ (ປ​ຖກ. 37–50) ອະທິບາຍວ່າເປັນຫຍັງ​ຄົນອິດສະຣາເອນຈຶ່ງໄປປະເທດເອຢິບ. ການເບິ່ງ​ແຍງຂອງພຣະເຈົ້າຕໍ່ໂຈເຊັບໄດ້ປ່ຽນ​ການ​ທຳ​ຮ້າຍ​ທີ່ເຈດ​ຕະ​ນາ​ໂດຍອ້າຍນ້ອງຂອງລາວໃຫ້ເປັນການຊ່ວຍຊີວິດ​ຄົນອິດສະຣາເອນໃຫ້ພົ້ນຈາກຄວາມອຶດຢາກ (ປ​ຖກ. 46: 3–4; 50:20). ພ​ຣະເຈົ້າບໍ່ໄດ້ບອກຄົນອິດສະ​ຣາ​ເອນອອກຈາກປະເທດເອຢິບທັນທີດັ່ງນັ້ນເຂົາເຈົ້າຈຶ່ງຢູ່ຕໍ່. ພຣະເຈົ້າຮູ້ດີ​ວ່າ​ກະ​ສັດຟາໂຣທີ່ແຕ່ງ​ຕັ້ງ​ໂຢເຊັບເຂົ້າຮັບຕຳແໜ່ງການ​ປົກ​ຄອງ​ລະ​ດັບສູງຈະຕ້ອງຕາຍ ແລະຖືກແທນໂດຍສັດຕູຂອງຄົນ ອິດສະຣາເອນ (ອ​ພຍ. 1). ພຣະເຈົ້າຮູ້ວ່າກະສັດຟາ​ໂຣຄົນໃໝ່ຈະເຮັດໃຫ້ຄົນອິດສະ​ຣາ​ເອນຖືກບັງຄັບໃຫ້ເຮັດ​ວຽກ​ໜັກ (ປ​ຖກ. 15:13–16). ພຣະເຈົ້າໄດ້ວາງແຜນທີ່ຈະຊ່ວຍ​ເຫຼືອອິດສະຣາເອນໃນເວລາທີ່​ເໝາະ​ສົມ(ປ​ຖກ. 46: 4).

ແຕ່ເປັນຫຍັງພ​ຣະເຈົ້າ​ຈຶ່ງລໍຖ້າດົນນານ​ແທ້ ? ພຣະເຈົ້າມີເຫດຜົນທີ່ດີ​ສະ​ເໝີໃນການປ່ອຍ​ໃຫ້​ມີຄວາມທຸກທໍລະມານ​ເກີດຂຶ້ນ. ພວກເຮົາບໍ່ສາມາດຮູ້ເຫດຜົນ​ໄດ້ສະເໝີໄປ. ໃນກໍລະນີນີ້, ພ​ຣະຄຳພີບອກພວກເຮົາວ່າເປັນຫຍັງອິດສະ​ຣາ​ເອນຕ້ອງທົນທຸກທໍລະມານເປັນຂ້າທາດ.

ຫຼັງຈາກໂມເຊໄດ້ໜີຈາກປະເທດເອຢິບແລະຫຼັງຈາກນັ້ນໄດ້ອາໄສຢູ່ໃນຖິ່ນແຫ້ງແລ້ງກັນດານເປັນເວລາ 40 ປີ, ພຣະເຈົ້າໄດ້ເອີ້ນລາວຈາກພຸ່ມໄມ້ທີ່ມີໄຟລຸກ (​ອພຍ. 3: 1–14). ພ​ຣະເຈົ້າບອກໂມເຊວ່າ​ລາວກຳລັງຖືກສົ່ງກັບໄປອີຢິບ. ຄຳແນະນຳຂອງພຣະເຈົ້າແມ່ນງ່າຍດາຍຄື: ບອກ​ກະ​ສັດຟາໂ​ຣໃຫ້“ ປ່ອຍປະຊາຊົນຂອງ​ເຮົາໄປ” (ອ​ພຍ. 5: 1). ​ກະ​ສັດຟາໂ​ຣບໍ່ເຫັນດີແລະບໍ່ໄດ້ເຮັດເຊັ່ນ​ນັ້ນ. ກະສັດຟາໂ​ຣແລະຊາວອີຢີບເຊື່ອວ່າ​ກະ​ສັດຟາ​ໂຣແມ່ນເທບພະເຈົ້າໃນຮ່າງຂອງມະນຸດ. ​ກະ​ສັດຟາໂຣແມ່ນສັນຍາລັກຂອງ​ຄວາມ​ຮຸ່ງ​ເຮືອງແລະອຳນາດຂອງເອຢີບ. ປະເທດເອຢິບແມ່ນປະເທດທີ່ມີອຳນາດຫຼາຍທີ່ສຸດໃນໂລກໃນເວລານີ້. ​ກະ​ສັດຟາໂຣຈະບໍ່ປ່ອຍໃຫ້ພຣະເຈົ້າ​ທີ່​ເບິ່ງບໍ່​ເຫັນຂອງທາດຊາວເຮັບເຣີ​ມາ​ບອກ​ເພິ່ນ​ວ່າ​ຕ້ອງເຮັດຫຍັງ. ​ກະ​ສັດຟາໂຣບໍ່ຮູ້ວ່າພ​ຣະເຈົ້າຂອງໂມເຊມີຈິງຫຼືບໍ່. ​ເພິ່ນ​ຈຶ່ງເວົ້າເຍາະເຍີ້ຍໂມເຊແລະເວົ້າວ່າ, “ພຣະເຈົ້າຢາເວ​ແມ່ນ​ໃຜ? ເປັນຫຍັງ​ເຮົາ​ຈະ​ຕ້ອງ​ຟັງ ແລະ​ປ່ອຍ​ປະຊາຊົນ​ພວກ​ນີ້​ໄປ?”(ອ​ພຍ. 5: 2).

​ ອີກບໍ່ດົນກະສັດຟາໂຣກໍຈະ​ຮັບ​ບົດ​ຮຽນທີ່ເຈັບປວດຫຼາຍ. ພ​ຣະເຈົ້າຮູ້ວ່າ​ທ່າ​ທີຂອງກະສັດຟາໂຣຈະເປັນແນວໃດ. ພຣະເຈົ້າໄດ້ບອກໂມເຊວ່າ, "​ເຮົາ​ຈະ​ເຮັດ​ໃຫ້​ໃຈ​ຂອງ​ກະສັດ​ຟາໂຣ​ແຂງ​ກະດ້າງ​ດື້ດຶງ ແລະ​ບໍ່​ຍອມ​ປ່ອຍ​ໃຫ້​ປະຊາຊົນ​ໄປ" (ອ​ພຍ. 4:21). ພຣະເຈົ້າຕ້ອງການຢາກໃຊ້ການຕໍ່ສູ້ນີ້ເພື່ອຈຸດປະສົງຂອງພຣະອົງ. ປະເທດເອຢິບໄດ້ກົດຂີ່ຂົ່ມເຫັງ​ຄົນອິດສະຣາເອນເປັນຂ້າທາດເປັນເວລາສີ່ສັດຕະວັດ. ພຣະເຈົ້າຕັດສິນໃຈວ່າມັນເຖິງເວລາແລ້ວທີ່ປະເທດເອຢິບແລະ​ເທບພະເຈົ້າຂອງ​ເຂົາຈະຖືກລົງໂທດ. ຫົວໃຈທີ່ແຂງກະດ້າງຂອງຟາ​ໂຣແມ່ນສ່ວນໜຶ່ງຂອງແຜນການພຣະເຈົ້າ. ພ​ຣະຄຳພີກ່າວວ່າພຣະເຈົ້າໄດ້ສົ່ງໄພພິບັດຕ່າງໆມາ​ຕໍ່​ສູ້​ກັບ​ບັນ​ດາພະຂອງເອ​ຢິບ. ໄພພິບັດສຸດທ້າຍແມ່ນການຕາຍຂອງລູກກົກ (ກ​ຈ.12: 12; ຈບ​ຊ. 33: 4). ເມື່ອລູກຊາຍຂອງກະສັດຟາໂຣຕາຍ, ມັນສະແດງໃຫ້ເຫັນວ່າ​ເທບພະເຈົ້າຂອງ​ເອຢີບບໍ່ມີອຳນາດຄືກັບພຣະເຈົ້າຂອງອິດສະຣາເອນ. “ແລ້ວ​ໃນ​ຕອນ​ທ່ຽງຄືນ ພຣະເຈົ້າຢາເວ​ກໍໄດ້​ຂ້າ​ລູກຊາຍກົກ​ທັງໝົດ​ໃນ​ປະເທດ​ເອຢິບ ຕັ້ງແຕ່​ລູກຊາຍກົກ​ຂອງ​ກະສັດ​ຟາໂຣ​ຜູ້​ທີ່​ຈະ​ສືບ​ບັນລັງ ເຖິງ​ລູກຊາຍກົກ​ຂອງ​ນັກໂທດ​ຜູ້​ທີ່​ຖືກ​ຄຸມຂັງ​ຢູ່​ໃນ​ຄຸກ​ມືດ; ລູກ​ສັດ​ໂຕ​ເຖິກ​ຫົວປີ​ກໍໄດ້​ຖືກ​ຂ້າ​ຄື​ກັນ. ” (ອ​ພຍ. 12: 29).

ກະ​ສັດຟາໂຣໄດ້ເຍາະເຍີ້ຍພຣະເຈົ້າ. ​ບັດນີ້ກະ​ສັດຟາໂຣເຂົ້າໃຈແລ້ວວ່າໃຜມີອຳນາດແທ້ໆ. ດັ່ງທີ່ໂປໂລຂຽນວ່າ,“ ຢ່າ​ເຂົ້າໃຈ​ຜິດ ພວກເຈົ້າ​ຈະ​ຫຼອກລວງ​ພຣະເຈົ້າ​ບໍ່ໄດ້ ເພາະວ່າ​ຜູ້ໃດ​ຫວ່ານ​ສິ່ງໃດ​ລົງ ກໍ​ຈະ​ເກັບກ່ຽວ​ສິ່ງ​ນັ້ນ.  (ຄ​ລ​ຕ. 6: 7). ການຕີສອນ​ທີ່ປະເທດເອ​ຢິບໄດ້ຮັບ, ​ຈົນ​ໃນ​ທີ່​ສຸດພວກເຂົາ​ກໍ​ຍອມທີ່ຈະປ່ອຍອິດສະຣາເອນ​ແລະເຮັດໃຫ້ປະເທດ​ອື່ນໆເຄົາລົບ​ຢຳ​ເກງພ​ຣະ​ເຈົ້າ​ຂອງອິດສະຣາເອນ.

ປະ​ຊາ​ຊົນທີ່ຢູ່ໄກ​ເຊັ່ນ​ຊາວການາ​ອານ​ກໍໄດ້ຍິນກ່ຽວກັບການ​ທຸບຕີອັນ​ເປັນ​ຕາ​ຢ້ານທີ່ພ​ຣະເຈົ້າຂອງອິດສະຣາເອນໄດ້​ສັ່ງ​ສອນປະເທດອີຢີບແລະ​ເທບພະ​ເຈົ້າຂອງພວກເຂົາ (ຢ​ຊ. 2: 8-10;ທຽບ​ກັບ ອ​ພຍ.15:16-18;ຢ​ຊ.9:9 ) ​ເຢ​ທະ​ໂຣ, ພໍ່ເຖົ້າຂອງໂມເຊຜູ້ທີ່ມາຈາກມີ​ດີ​ອານ, ໄດ້ອະທິບາຍເຖິງສິ່ງທີ່ທຸກຄົນເຂົ້າໃຈໃນຕອນນີ້​ວ່າ: "ບັດນີ້ ຂ້ອຍ​ຮູ້​ແລ້ວ​ວ່າ ພຣະເຈົ້າຢາເວ​ຍິ່ງໃຫຍ່​ກວ່າ​ພະ​ທັງຫຼາຍ " (ອ​ພຍ.18:11).

ຕໍ່ມາຫຼັງຈາກກອງທັບທີ່ມີອຳນາດຂອງ​ເອຢິບໄລ່ຕາມອິດສະຣາເອນ, ແຕ່ຖືກທຳລາຍໃນທະເລແດງ. ໂມເຊຖາມຄຳຖາມທີ່ເຍາະເຍີ້ຍກະ​ສັດຟາໂຣແລະກອງທັບທີ່ຕາຍຂອງ​ເພິ່ນວ່າ: ຂ້າແດ່​ພຣະເຈົ້າຢາເວ ໃນ​ບັນດາ​ພະ​ທັງຫຼາຍ​ນັ້ນ​ໃຜ​ແດ່​ຄື​ພຣະອົງ? (ອ​ພຍ.15:11).

ຫຼັງຈາກໜີອອກຈາກປະເທດເອຢິບແລະຂ້າມທະເລແດງ​ແລ້ວ, ​ຄົນອິດສະ​ຣາເອນຮູ້ວ່າພວກເຂົາກຳລັງມຸ້ງ ໜ້າໄປບ່ອນ​ໃດ. ພວກເຂົາໄດ້ໄປພົບພຣະເຈົ້າຂອງພວກເຂົາທີ່ບ້ານແລະສຳນັກງານໃຫຍ່ຂອງພຣະອົງ​ຄື​ພູ​ເຂົາ​ຊີ​ນາຍ.

ເຖິງແມ່ນວ່າ​ຄົນອິດສະຣາເອນບໍ່ຮູ້ຫຼາຍກ່ຽວກັບພຣະເຈົ້າ. ໃນສະໄໝນັ້ນບໍ່ມີພ​ຣະຄຳພີ, ຄວາມຮູ້ດຽວທີ່​ຄົນອິດສະ​​ຣາ​ເອນມີກ່ຽວກັບພຣະເຈົ້າແມ່ນເລື່ອງຕ່າງໆທີ່ໄດ້ຖືກຖ່າຍທອດຈາກ​ບັນ​ພະ​ບຸ​ລຸດຂອງພວກເຂົາ. ມັນເປັນເວລາ 400 ປີແລ້ວທີ່ພ​ຣະເຈົ້າໄດ້ພົບກັບອັບຣາຮາມ, ອີຊາກແລະຢາໂຄບ. ການອ່ານເລື່ອງໃນພຣະຄຳພີປະ​ຈຸ​ບັນນີ້, ພວກເຮົາ​ກໍສາມາດເຫັນແຜນການຂອງພຣະເຈົ້າ. ​ຄົນອິດສະ​ຣາ​ເອນມີຫຼາຍຢ່າງທີ່​ຕ້ອງຮຽນຮູ້ກ່ຽວກັບພ​ຣະເຈົ້າ. ​ພູ​ເຂົາ​ຊີ​ນາຍກຳລັງຈະເປັນຫ້ອງຮຽນຂອງພວກເຂົາ.

**​​**ຊົນ​ຊາດອິດສະຣາເອນ​ເປັນຄອບຄົວຂອງພຣະເຈົ້າແລະເປັນ​ຕົວ​ແທນ​ ຂ​ອງ​ພ​ຣະ​ເຈົ້າຢູ່ໃນໂລກ

ກ່ອນທີ່ອິດສະຣາເອນອອກຈາກເອຢິບ, ໂມເຊຢືນຢູ່ຕໍ່ກະ​ສັດຟາໂຣແລະໄດ້ບອກເພິ່ນວ່າພຣະເຈົ້າ​ຢາ​ເວ​ກ່າວ​ດັ່ງ​ນີ້: ‘ຊາດ​ອິດສະຣາເອນ​ເປັນ​ລູກຊາຍກົກ​ຂອງເຮົາ....​ໃຫ້​ປ່ອຍ​ພວກເຂົາ​ໄປ​ນະມັດສະການ​ເຮົາ’ (ອ​ພຍ.4:22–23). ຄວາມຄິດທີ່​ວ່າພຣະເຈົ້າທີ່ມີລູກຊາຍເປັນສິ່ງສຳຄັນ. ໃນກໍລະນີນີ້ໝາຍເຖິງເຊື້ອສາຍຂອງອັບຣາຮາມທັງໝົດ.ຈົ່ງຈື່ໄວ້ວ່າອາດາມກໍ່ແມ່ນລູກຂອງພ​ຣະເຈົ້າເພາະວ່າພ​ຣະເຈົ້າໄດ້ສ້າງລາວ.

ພ​ຣະເຈົ້າຕ້ອງການຄອບຄົວມະນຸດ. ພຣະເຈົ້າວາງແຜນທີ່ຈະຢູ່ເທິງແຜ່ນດິນໂລກ​ຮ່ວມກັບ​ມະ​ນຸດທີ່ ພ​ຣະອົງສ້າງ. ພ​ຣະເຈົ້າຕ້ອງການໃຫ້ຄອບຄົວວິນຍານທີ່ເບິ່ງບໍ່ເຫັນຂອງ​ພ​ຣະ​ອົງແລະຄອບຄົວມະນຸດຢູ່ຮ່ວມ​ກັບ​ພ​ຣະ​ອົງແລະຮັບໃຊ້ພຣະອົງ. ພ​ຣະເຈົ້າຕ້ອງການໃຫ້ມະ​ນຸດ​ເພີ່ມ​ທະ​ວີຈຳນວນແລະໃຫ້ແຜ່ນດິນໂລກທັງໝົດ ກາຍເປັນຄືກັບສວນເອເດນ. ແຕ່ວ່າຕອນທີ່ມະ​ນຸດໄດ້ກະບົດຕໍ່ແຜນການນີ້ທີ່ວິ​ຫານ​ບາ​ເບນ, ພຣະເຈົ້າກໍໄດ້​ປະ​ຖິ້ມ​ມະ​ນຸດ. ຕອນນີ້ພຣະເຈົ້າບໍ່ມີລູກເຫຼືອຢູ່. ແຕ່ຫຼັງຈາກນັ້ນ​ພ​ຣະ​ອົງໄດ້ເອີ້ນອັບຣາຮາມ. ເຊື້ອສາຍຂອງອັບຣາຮາມຈະກາຍເປັນຊົນຊາດໃໝ່ນັ້ນຄືອິດສະຣາເອນແລະພວກເຂົາ​ເຈົ້າຈະເປັນຄອບຄົວໃໝ່ຂອງພຣະເຈົ້າ. ເຖິງເວລາທີ່ແຜນການດັ້ງເດີມທີ່ກ້າວໄປຂ້າງໜ້າອີກຄັ້ງ. ອາດາມແລະເອວາເຄີຍ​ເປັນ​ພ​ຣະ​ລັກ​ສະ​ນະ​ ຂອງພຣະເຈົ້າຢູ່​ໃນ​ໂລກແຕ່ວ່າພວກເຂົາລົ້ມເຫຼວ, ສະນັ້ນອິດສະຣາເອນຈະ​ມາ​ຮັບຕຳແໜ່ງດັ່ງກ່າວ.

ການກັບໄປ​ທີ​ພູ​ເຂົາ​ຊີ​ນາຍແມ່ນການກັບບ້ານ. ແມ່ນແຕ່ສະມາຊິກສະພາຢູ່ເທິງສະຫວັນກໍຢູ່ທີ່ນັ້ນແລະກຳ ລັງເຝົ້າເບິ່ງຕາມແຜນການຂອງພຣະເຈົ້າທີ່ຖືກນຳກັບມາໃຊ້ໃໝ່. ພວກເຂົາເຈົ້າເປັນພະຍານໃນສັນຍາສະບັບໃໝ່ລະຫວ່າງພ​ຣະເຈົ້າແລະປະຊາຊົນຂອງພ​ຣະອົງ. ຂໍ້ຕົກລົງດັ່ງກ່າວເອີ້ນວ່າ​ພ​​ຣະ​ບັນ​ຍັດ

**​**ພ​​ຣະ​ບັນ​ຍັດຂອງພຣະເຈົ້າຄືໄດ້ຖືກສົ່ງ​ມອບໂດຍສະພາຂອງພຣະເຈົ້າ

ທ່ານປະຫຼາດໃຈບໍເມື່ອຂ້າພະເຈົ້າໄດ້ກ່າວວ່າສະມາຊິກສະພາສະຫວັນ​ກໍຢູ່ທີ່​ພູ​ເຂົາ​ຊີ​ນາຍ. ເມື່ອ ພຣະເຈົ້າປະທານພຣະບັນຍັດສິບປະການ? ຖ້າທ່ານເຄີຍເບິ່ງຮູບເງົາກ່ຽວກັບການອົບພະຍົບແລະພູເຂົາ​ ຊີ​ນາຍ, ທ່ານ​ຈະບໍ່ໄດ້ເຫັນສະມາຊິກສະພາວິນຍານຂອງພຣະເຈົ້າ. ແຕ່ພ​ຣະຄຳພີບອກວ່າພວກເຂົາຢູ່ທີ່ນັ້ນ. ແລະຍັງບອກວ່າພວກເຂົາໄດ້​ສົ່ງ​ມອບກົດ​ບັນ​ຍັດຂອງພຣະເຈົ້າ (ກ​ຈ.7: 52– 53; ຮ​ຣ. 2: 1–2).

ພ​ຣະຄຳພີຍັງກ່າວອີກວ່າກົດບັນຍັດຖືກຂຽນໄວ້“ດ້ວຍ​ພຣະຫັດ​ຂອງ​ພຣະເຈົ້າ​” (ພບຍ. 9:9–10). ​ຄຳ​ເວົ້າ​ແບບນັ້ນຄວນຈະຄຸ້ນເຄີຍ​ກັນ. ພຣະເຈົ້າປະກົດກາຍໃນຮູບແບບຂອງມະນຸດແລະມີນິ້ວມື. ພຣະເຈົ້າຢູ່ເທິງພູຊີນາຍ, ປາກົດຕົວເປັນມະ​ນຸດ. ເລື່ອງນີ້ຄ້າຍຄືກັບເລື່ອງລາວໃນປະຖົມມະການກ່ຽວກັບເທວະດາຂອງ​ອົງພຣະຜູ້ເປັນເຈົ້າ. ​ພ​ຣະ​ອົງແລະສະພາສະຫວັນຂອງ​ພ​ຣະ​ອົງ​ໄດ້​ມອບ​ພ​​ຣະ​ບັນ​ຍັດແກ່ໂມເຊແລະອິດສະຣາເອນ

ຫຼັງຈາກໄດ້ໃຫ້ພ​ຣະບັນ​ຍັດແລ້ວ, ໂມເຊ, ອາໂຣນ, ລູກຊາຍຂອງອາໂຣນ, ແລະຜູ້ເຖົ້າແກ່ຂອງຄົນອິດສະຣາເອນເຈັດສິບຄົນໄດ້ຖືກເຊື້ອເຊີນໃຫ້ເຂົ້າໄປ​ພົບພຣະເຈົ້າຂອງອິດສະຣາເອນໃນຮູບແບບມະນຸດອີກ ເທື່ອນີ້ພວກເຂົາໄດ້ມາປະຊຸມຮ່ວມກັນເພື່ອຮັບປະທານອາຫານ (ອ​ພຍ.24: 9-11). ຄືກັນກັບອາຫານແລງຄັ້ງສຸດທ້າຍ, ເມື່ອພ​ຣະເຢຊູ​ເຈົ້າເລີ່ມ​ຕັ້ງ​ພ​ຣະສັນຍາໃໝ່ທີ່ຖືກ​ຈາ​ລຶກ​ໄວ້​ໂດຍເລືອດຂອງພ​ຣະ​ອົງ, ອາຫານຄາບນີ້ຢູ່ທີ່​ພູ​ເຂົາ​ຊີ​ນາຍໄດ້ສະຫຼອງພັນທະສັນຍາໃໝ່ຂອງພຣະເຈົ້າກັບອິດສະຣາເອນ. ຂໍ້ຕົກລົງສະບັບໃໝ່ນີ້ເລີ່ມຕົ້ນຢູ່ເທິງພູ​ເຂົາ​ຊີ​ນາຍແລະຖືກເອີ້ນວ່າພ​ຣະ​ບັນ​ຍັດ.

ພຣະເຈົ້າໄດ້ໃຫ້ພ​ຣະ​ບັນ​ຍັດແກ່ຄົນອິດສະຣາເອນເພື່ອວ່າພວກເຂົາຈະ“ ບໍລິສຸດ” (ລ​ລວ.19: 2). ບໍລິສຸດໝາຍເຖິງຖືກແຍກອອກ​ມາຈາກ​ຄົນ​ອື່ນ. ​ໃຫ້​ແຕກຕ່າງ. ​ໃຫ້ເປັນທີ່ພິເສດ. ພຣະເຈົ້າແມ່ນແຕກຕ່າງໂດຍ​ສິ້ນ​ເຊີງຈາກວິນຍານອື່ນໆແລະແຕກຕ່າງຈາກທຸກຢ່າງໃນໂລກ. ສະນັ້ນ, ປະຊາຊົນຂອງພ​ຣະເຈົ້າກໍ່ຈຳ​ເປັນຕ້ອງແຕກຕ່າງຈາກປະ​ຊາ​ຊາດອື່ນໆອີກ​ດ້ວຍ.

ການເປັນຄົນບໍລິສຸດໝາຍຄວາມວ່າແນວໃດ? ແນວຄິດທີ່ຢູ່ເບື້ອງຫຼັງແມ່ນຫຍັງ? ຄວາມບໍລິສຸດບໍ່ໄດ້ ໝາຍ ຄວາມວ່າເປັນເລື່ອງແປກ. ບໍລິສຸດ​ໝາຍເຖິງ​ຖືກກໍານົດ​ໂດຍພຣະເຈົ້າ. ໝາຍເຖິງການອຸທິດໃຫ້ແກ່ພຣະເຈົ້າ. ໝາຍເຖິງການ​ໄດ້​ຮັບສິ່ງທີ່ດີໆທັງໝົດໃນຊີວິດເຊິ່ງມາຈາກພຣະເຈົ້າ​ໃນ​ທາງ​ທີ່​ເໝາະ​ສົມ. ພຣະເຈົ້າຕ້ອງການໃຫ້ອິດສະຣາເອນດຶງດູດເອົາຊົນຊາດອື່ນໆມາຫາ​ພ​ຣະ​ອົງ (ພບຍ. 4: 6–8; 28: 9–10). ນີ້ແມ່ນເຫດຜົນທີ່ວ່າພຣະຄຳພີກ່າວວ່າອິດສະຣາເອນຈະຕ້ອງເປັນ "ອານາຈັກແຫ່ງປະໂ​ຣຫິດ" (ອ​ພຍ.19: 6) ແລະ "ແສງສະຫວ່າງສຳລັບປະຊາຊາດ" (ອ​ຊຢ. 42: 6; 49: 6; 3). ​ອິດ​ສະ​ຣາ​ເອນທັງໝົດສືບທອດຕຳແໜ່ງຂອງອັບຣາຮາມ. ພວກເຂົາຕ້ອງເປັນພອນໃຫ້ແກ່ທຸກໆປະຊາຊາດ (ປ​ຖກ.12: 3).

ຄວາມເຊື່ອ​ທີ່ສັດຊື່

ການມີຄວາມສຳພັນທີ່ຖືກຕ້ອງກັບພຣະເຈົ້າແມ່ນອີກວິທີໜຶ່ງຂອງການອະທິບາຍຄວາມໝາຍຂອງການມີຄວາມລອດພົ້ນ. ພວກເຮົາອາດຈະໄດ້ຮັບການສິດສອນວ່າອິດສະຣາເອນໄດ້ຮັບຄວາມ​ພົ້ນໂດຍການເຊື່ອຟັງພ​ຣະ​ບັນ​ຍັດ, ແຕ່ນີ້ບໍ່ຖືກຕ້ອງ. ໃນ​ພ​ຣະ​ສັນຍາເດີມແລະໃນພຣະສັນຍາໃໝ່ບໍ່ເຄີຍສອນວ່າຄວາມ​ພົ້ນສາມາດໄດ້ຮັບ​ຜ່ານ​ທາງພ​ຣະ​ບັນ​ຍັດ. ພວກເຮົາບໍ່ສົມຄວນໄດ້ຮັບຄວາມ​ພົ້ນ. ຄວາມພົ້ນແມ່ນໄດ້​ຮັບ​ໂດຍບໍ່​ເສຍ​ຄ່າໂດຍພຣະຄຸນຂອງພຣະເຈົ້າເມື່ອພວກເຮົາເຊື່ອ.

ຄົນອິດສະ​ຣາເອນກໍຄືກັນກັບພວກເຮົາ​ໃນ​ປະ​ຈຸ​ບັນ​ນີ້, ຕ້ອງມີຄວາມ​ເຊື່ອ. ພວກເຂົາ​ເຈົ້າຕ້ອງເຊື່ອວ່າພຣະເຈົ້າຂອງພວກເຂົາແມ່ນພ​ຣະເຈົ້າເໜືອບັນດາພະ​ອື່ນໆ. ພວກເຂົາຕ້ອງໄວ້ວາງໃຈວ່າພຣະເຈົ້າໄດ້ເຮັດໃຫ້ຊົນ​ຊາດຂອງພວກເຂົາເປັນຄົນພິເສດຂອງພຣະອົງ. ຄົນອິດສະຣາເອນຊາດດຽວເທົ່າ​ນັ້ນ​ທີ່ສາມາດເຂົ້າເຖິງພຣະເຈົ້າແຫ່ງເທບພະເຈົ້າ​ທັງ​ປວງໄດ້. ​ພ​ຣະ​ບັນ​ຍັດບໍ່ແມ່ນວິທີທີ່ຄົນອິດສະຣາ​ເອນສາມາດໄດ້ຮັບຄວາມ​ພົ້ນ​ໄດ້.

ໂດຍການເຊື່ອຟັງ​ພ​ຣະ​ບັນ​ຍັດ, ພວກເຂົາສະແດງຄວາມຈົງຮັກພັກດີຕໍ່ພຣະເຈົ້າທີ່ພວກເຂົາເຊື່ອຢູ່​ແລ້ວ. ຄວາມ​ພົ້ນ​ສຳ​ລັບ​​ຄົນ​ອິ​ດ​ສະ​ຣາ​ເອນນັ້ນ​ກ່ຽວ​ກັບ​ຄວາມ​ເຊື່ອ​ໃນ​ພ​ຣະ​ສັນ​ຍາ​ແລະ​ເຊື່ອ​ໃນ​ພ​ຣະ​ລັກ​ສະ​ນະ​ຂອງ​ພ​ຣະ​ເຈົ້າ​​ເໜືອເທບ​ພະເຈົ້າ​ທັງ​ປວງ. ​ນັ້ນ​ໝາຍຄວາມວ່າພວກເຂົາປະຕິເສດທີ່ຈະນະມັດສະການພະອື່ນໆ. ການໄດ້ຮັບຄວາມພົ້ນແມ່ນກ່ຽວກັບຄວາມເຊື່ອແລະຄວາມສັດຊື່ທີ່ມາຈາກໃຈຂອງພວກເຂົາ. ມັນບໍ່ມີຫຍັງກ່ຽວຂ້ອງກັບການໄດ້​ເຮັດ​ຄຸນ​ງາມ​ຄວາມ​ດີຕໍ່ພຣະເຈົ້າ.

ຕໍ່ມາກະສັດດາວິດໄດ້ເຮັດສິ່ງທີ່ເປັນ​ຕາ​ຢ້ານຫຼາຍຢ່າງເຊັ່ນ: ການຫລິ້ນຊູ້ແລະວາງ​ແຜນຄາດຕະກຳແລະເພິ່ນຖືກລົງໂທດຈາກພ​ຣະເຈົ້າສຳລັບການກະທຳເຫຼົ່ານີ້ (2 ຊມອ.11). ອີງຕາມ​ພ​ຣະ​ບັນ​ຍັດ, ດາວິດເປັນຜູ້ກະທຳຜິດແລະສົມຄວນໄດ້ຮັບຄວາມຕາຍຍ້ອນອາຊະຍາກຳຂອງເພິ່ນ. ແຕ່ດາວິດບໍ່ເຄີຍ​ຄອນ​ແຄນໃນຄວາມເຊື່ອຂອງ​ເພິ່ນໃນພ​ຣະ​ເຈົ້າ​ຢາ​ເວໃນຖານະເປັນພຣະເຈົ້າຜູ້ສູງສຸດ. ​ເພິ່ນບໍ່ເຄີຍປ່ຽນຄວາມສັດຊື່​ໄປ​ຫາພະອົງອື່ນ. ແລະພຣະເຈົ້າມີຄວາມເມດຕາຕໍ່ດາວິດເມື່ອ​ເພິ່ນສາລະພາບບາບຂອງເພິ່ນ.

​ ເຊັ່ນ​ດຽວ​ກັບໃນພຣະສັນ​ຍາໃໝ່. ຄວາມເຊື່ອໃນຂ່າວປະ​ເສີດໝາຍ​ເຖິງການເຊື່ອວ່າພຣະເຈົ້າແຫ່ງອິດສະຣາເອນໄດ້ສະເດັດມາເປັນມະນຸດ. ​ເປັນ​ຜູ້​ຊາຍ​ທີ່​ຊື່ພຣະເຢຊູເຈົ້າ, ໄດ້​ຍອມຕາຍເທິງໄມ້ກາງແຂນເພື່ອເປັນເຄື່ອງບູຊາເພື່ອບາບຂອງເຮົາ. ຫຼັງຈາກນັ້ນ,ພ​ຣະ​ອົງໄດ້​ເປັນ​ຄືນ​ຈາກ​ຕາຍໃນມື້ສາມຖ້ວນ. ພວກເຮົາຕ້ອງເຊື່ອສິ່ງນີ້ຈຶ່ງຈະໄດ້ຮັບຄວາມພົ້ນແລະຫຼັງຈາກນັ້ນພວກເຮົາກໍສະແດງຄວາມສັດຊື່ຕໍ່ພຣະເຢຊູເຈົ້າໂດຍການຫັນໜີຈາກພະອື່ນໆ. ບໍ່ວ່າພະເຈົ້າອົງອື່ນໃດຈະເວົ້າກ່ຽວກັບຄວາມ​ພົ້ນ​ແນວ​ໃດ ພ​ຣະຄຳພີບອກພວກເຮົາວ່າບໍ່ມີຄວາມພົ້ນໃນນາມອື່ນໃດນອກເໜືອຈາກພຣະເຢຊູເຈົ້າ (ກ​ຈ.4:12). ພວກເຮົາຕ້ອງມີ​ຄວາມ​ເຊື່ອໃນພຣະເຢຊູ​ເຈົ້າ (ຣມ 11:17–24; ຮ​ຣ. 3:19; 10:22, 38–39). ຄວາມລົ້ມເຫຼວສ່ວນຕົວແລະຄວາມບາບບໍ່ຄືກັນກັບການຫັນໜີຈາກພຣະເຢຊູເຈົ້າໄປຕິດຕາມພະອື່ນ. ບາງຄັ້ງພວກເຮົາກໍ່​ຍັງເຮັດບາບ​ຢູ່, ແຕ່ພຣະເຈົ້າຮູ້ວ່າພວກເຮົາເຊື່ອວາງໃຈໃຜ.

​ສາ​ເຫດ​ທີ່ເລື່ອງນີ້ສຳຄັນ

ມີສັນຍາລັກທີ່ໜ້າສົນໃຈຫຼາຍໃນການອົບພະຍົບຈາກປະເທດເອຢິບແລະສິ່ງທີ່ເກີດ​ຂຶ້ນຢູ່ທີ່​ພູ​ເຂົາ​ຊີ​ນາຍ ເຫດການໃນເວລາທີ່ໂມເຊແລະຄົນອື່ນໆໄດ້ກິນເຂົ້າກັບພຣະເຈົ້າໃນຮູບແບບມະນຸດຢູ່ທີ່​ພູ​ເຂົາ​ຊີ​ນາຍດຶງດູດຄວາມສົນໃຈຂອງພວກເຮົາ. ມີຜູ້ເຖົ້າແກ່ເຈັດສິບຄົນ​ຢູ່ກັບໂມເຊ. ຍັງມີລາຍຊື່ເຈັດສິບປະເທດໃນປະຖົມມະການ​ບົດ​ທີ 10. ປະເທດເຫຼົ່ານີ້ໄດ້ຖືກມອບ​ໃຫ້​ຢູ່​ພາຍ​ໃຕ້​ພວກ​ລູກ​ຊາຍຂອງພຣະເຈົ້າ,​ເຊິ່ງຕໍ່ມາກໍ່ໄດ້ກະບົດ (ພບຍ. 4: 19-20; 32: 8-9). ເປັນຫຍັງ​ຈຶ່ງມີຜູ້ເຖົ້າແກ່ຂອງປະເທດອິດສະຣາເອນເຈັດສິບຄົນໃນງານກິນລ້ຽງ. ເປັນຫຍັງຈຶ່ງມີພວກລູກຊາຍເຈັດສິບຄົນຂອງພຣະເຈົ້າ ແລະມີເຈັດສິບປະເທດທີ່ຖືກ​ຕັດ​ອອກ​ໄປ?

ການຕິດຕໍ່ສື່ສານເປັນ​ໄປ​ໂດຍ​ຄວາມ​ຕັ້ງ​ໃຈ. ເມື່ອພຣະເຢຊູເຈົ້າເລີ່ມຕົ້ນ​ເຮັດ​ງານ​ຮັບ​ໃຊ້​ຂອງພ​ຣະ​ອົງ, ພ​ຣະ​ອົງຍັງໄດ້ສົ່ງສາວົກເຈັດສິບຄົນອອກໄປ (ລກ.10: 1). ຈຳນວນດັ່ງກ່າວແມ່ນສັນຍາລັກວ່າພຣະເຢຊູ​ ຈະຍຶດເອົາຊົນຊາດຕ່າງໆເຂົ້າ​ສູ່ອານາຈັກຂອງພ​ຣະເຈົ້າ​ຄືນ. ອານາຈັກນັ້ນຈະສຳເລັດສົມ​ບູນໃນຕອນ​ສິ້ນ​ຍຸກໃນສວນເອເດນ​ໃໝ່ໂລກໃໝ່ (ພນມ. 21–22). ການກ່າວ​ຊ້ຳຂອງເລກເຈັດສິບແມ່ນຂໍ້ຄວາມ​ທີ່​ວ່າ. ຄອບຄົວໃໝ່​ຂອງ​ພ​ຣະ​ເຈົ້າ​ເທິງແຜ່ນດິນໂລກຄືອິດສະຣາເອນ, ເຊິ່ງເປັນລູກຫຼານຂອງອັບຣາຮາມ,ຈະເປັນແຜນການທີ່ກອບ​ກູ້​ເອົາປະເທດ​ຕ່າງໆທີ່ສູນເສຍໄປ.

ແຕ່ແຜນການບໍ່ຢຸດຢູ່ທີ່ນັ້ນ. ອັກຄະສາວົກໂປໂລຂຽນໃນພ​ຣະ​ທຳຄາລາເຕຍ​ບົດ​ທີ 3 ວ່າຜູ້ທີ່ເຊື່ອໃນ ພ​ຣະເຢຊູ​ເຈົ້າໄດ້ສືບທອດຄຳສັນຍາທີ່ໃຫ້ກັບອັບ​ຣາ​ຮາມ. ທຸກໆຄົນທີ່ເຊື່ອໃນພຣະເຢຊູ​ເຈົ້າ​ກໍເປັນລູກຂອງອັບຣາຮາມໂດຍຜ່ານ​ຄວາມ​ເຊື່ອ(ຄ​ລ​ຕ.:26-29). ນັ້ນໝາຍຄວາມວ່າທ່ານແລະຂ້າພະເຈົ້າໄດ້ຮັບໜ້າທີ່ໃນການນຳ​ເອົາ​ຂ່າວ​ປະ​ເສີດໄປສູ່ປະຊາຊາດ​ຕ່າງໆ​ທີ່​ຢູ່ພາຍໃຕ້ອຳນາດຂອງຜູ້ປົກຄອງ​ຝ່າຍ​ວິນ​ຍານ​ທີ່​ກະ​ບົດ. ​ເປັນໜ້າທີ່ຂອງພວກເຮົາທີ່ຈະສະແດງ​ໃຫ້ຜູ້ຄົນ​ທີ່​ຢູ່ພາຍໃຕ້ການຄອບງຳທາງວິນຍານຂອງບັນດາຜູ້ປົກຄອງເໜືອ​ທຳ​ມະ​ຊາດທີ່ຊົ່ວຮ້າຍຈະ​ໄດ້​ເຫັນ​ຄວາມ​ເຊື່ອ​ຂອງ​ພ​ວກ​ເຮົາໃນພຣະເຢຊູເຈົ້າ. ດຽວນີ້ພວກເຮົາເປັນສະມາຊິກຂອງສະພາມະນຸດຄົນໃໝ່ຂອງພຣະເຈົ້າຢູ່ເທິງໂລກ. ມື້ໜຶ່ງໃນອະນາຄົດ,ແຜນການຂອງ ພຣະເຈົ້າແມ່ນການຮວມຄອບຄົວມະນຸດຂອງພ​ຣະ​ອົງກັບຄອບຄົວວິນຍານຂອງພ​ຣະ​ອົງແລະເພື່ອທຸກຄົນຈະຢູ່​ຮ່ວມກັນໃນສວນເອເດນໃໝ່.

ພ​ຣະຄຳພີສອນແນວຄວາມຄິດເຫຼົ່ານີ້ໃນຫຼາຍບ່ອນ. ​ພ​ຣະ​ທຳພຣະນິມິດໄດ້​ອະ​ທິບາຍເຖິງຜູ້ທີ່ເຊື່ອສືບທອດ​ການ​ປົກ​ຄອງຂອງປະຊາຊາດຮ່ວມກັບພຣະເຢຊູເຈົ້າໃນຕອນ​ສິ້ນ​ຍຸກ (ພນມ.3: 21). ນັ້ນໝາຍຄວາມວ່າພວກເຮົາຈະ​ແທນທີ່ພວກລູກຊາຍຂອງພຣະເຈົ້າຜູ້ທີ່ຄອບງຳປະເທດເຫຼົ່ານັ້ນນັບຕັ້ງແຕ່ການກະບົດທີ່​ວິ​ຫານ​ບາ​ເບນ. ນີ້ກໍ່ແມ່ນເຫດຜົນທີ່ໂຢຮັນກ່າວວ່າ ຜູ້ທີ່ເຊື່ອມີສິດອຳນາດທີ່ຈະເປັນລູກຂອງພຣະເຈົ້າ (ຢ​ຮ. 1:12; ປຽບທຽບກັບ 1ຢ​ຮ.3: 1–3). ມື້ໜຶ່ງພວກເຮົາຈະເຂົ້າຮັບຕຳແໜ່ງຂອງຜູ້ປົກຄອງວິນຍານ, ​ພວກ​ເຂົາ​ເຫຼົ່າ​ນັ້ນເລີ່ມຕົ້ນໃນ​ຖາ​ນະລູກຂອງພຣະເຈົ້າ ແຕ່ເປັນຜູ້ທີ່ໄດ້ກະບົດແລະຫຼັງຈາກນັ້ນໄດ້ສູນເສຍສິດອຳນາດຂອງພວກເຂົາ.

ນີ້ກໍ່ແມ່ນເຫດຜົນທີ່ໂປໂລບອກຜູ້ທີ່ເຊື່ອໃຫ້ຢຸດເຊົາການປ່ອຍໃຫ້ສານຂອງລັດຖະບານແກ້ໄຂຂໍ້ຂັດແຍ່ງຂອງພວກເຂົາ. ​ເພິ່ນກ່າວວ່າ, "​ພວກ​ເຈົ້າບໍ່ຮູ້ບໍວ່າພວກເຮົາຄວນຕັດສິນເທວະດາ?" (1ກ​ຣ.6: 3). ເມື່ອພວກເຮົາຖືກສ້າງ​ຂຶ້ນ​ໃຫ້ຄືກັບພຣະເຢຊູເຈົ້າໃນແຜ່ນດິນໂລກໃໝ່, ພວກເຮົາຈະໄດ້ຮັບສິດອຳນາດຫຼາຍກວ່າ​ບັນ​ດາສິ່ງທີ່ມີຊີວິດເໜືອ​ທຳ​ມະ​ຊາດ. (1ຢ​ຮ.3: 1–3; 1 ກ​ຣ​ທ. 15: 35– 49) ພວກເຮົາຈະ​ປົກຄອງປະຊາຊາດຕ່າງໆຮ່ວມ​ກັບ​ພ​ຣະ​ເຢ​ຊູ​ເຈົ້າ (ພນມ. 2:26) ຊຶ່ງດຽວນີ້ຖືກຄວບຄຸມໂດຍວິນຍານທີ່ເປັນສັດຕູ. ຜູ້ທີ່ເຊື່ອທີ່ເປັນເຊື້ອສາຍ​ຝ່າຍວິນຍານຂອງອັບຣາຮາມ, ຈະຊ່ວຍນຳເອົາບັນດາປະເທດ​ທີ່​ຖືກ​ຕັດ​ອອກ​ໄປ​ນັ້ນ​ກັບຄືນມາ. ໃນເວລານີ້ຄຳສາບແຊ່ງແຫ່ງຄວາມຕາຍທີ່ເປັນຜົນມາຈາກຄວາມລົ້ມເຫຼວໃນສວນເອເດນກໍ່ຈະຖືກກຳຈັດອອກໄປເຊັ່ນກັນ.

ພວກເຮົາຄວນດຳເນີນຊີວິດຄືກັບ​ທີ່ເຊື່ອວ່ານີ້ຈະເປັນຈຸດໝາຍປາຍທາງຂອງພວກເຮົາ. ທຸກຢ່າງໃນແຜນ​ພ​ຣະສັນຍາເດີມຂອງພຣະເຈົ້ານຳມາ​ສູ່​ພວກເຮົາ. ລອງ​ຄິດ​ຍ້ອນ​ກັບ​ໄປ​ເຖິງແຜນການຂອງພ​ຣະເຈົ້າສຳລັບສວນເອເດນ. ພຣະເຈົ້າຕ້ອງການສອງຄອບຄົວຄື​:ຄອບ​ຄົວວິນຍານແລະຄອບ​ຄົວມະນຸດ. ທັງສອງ​ຄອບ​ຄົວຕ້ອງອາໄສຢູ່ແລະປົກຄອງຮ່ວມກັນໃນສວນເອເດນ. ແຜນການເລີ່ມຕົ້ນດ້ວຍການກະບົດ, ແຕ່ພຣະເຈົ້າໄດ້ຟື້ນຟູແຜນຂອງພຣະອົງເມື່ອພຣະອົງໄດ້ຊ່ວຍ​ຄົນອິດສະຣາເອນອອກຈາກເອຢິບ. ຜ່ານ​ທາງ​ເຊື້ອ​ສາຍ​ຂອງ​ອັບ​ຣາ​ຮາມພຣະເມຊີອາຜູ້​ທີ່​ສັນ​ຍາ​ໄວ້ຈະ​ສະ​ເດັດ​ມາ. ພຣະເມຊີອາຈະແກ້ໄຂຄວາມລົ້ມເຫຼວໃນສວນເອເດນ (ປ​ຖກ.3:15). ຖ້າບໍ່ມີ​ຄົນອິດສະຣາເອນ, ກໍຈະບໍ່ມີພຣະເມຊີອາ. ຖ້າບໍ່ມີພຣະເມຊີອາຈະບໍ່ມີຄວາມພົ້ນ. ຖ້າບໍ່ມີຄວາມພົ້ນພວກເຮົາບໍ່ມີອະນາຄົດທີ່ຈະຢູ່ກັບພຣະເຈົ້າ.

ແລະນັ້ນແມ່ນເຫດຜົນທີ່ແນ່ນອນວ່າເປັນຫຍັງຜູ້ປົກຄອງ​ວິນ​ຍານ​ທີ່​ກະ​ບົດແລະຜູ້ຕິດຕາມຂອງພວກເຂົາ​ຈຶ່ງພະຍາຍາມທຳລາຍອິດສະຣາເອນອີກຄັ້ງ.

**ບົດທີ 8**

ພື້ນທີ່ບໍ​ລິ​ສຸດສັກສິດ

**ຄົ**ນອິດສະຣາ​ເອນໄດ້ໃຊ້ເວລາ 1 ປີຢູ່​ທີ່ພູເຂົາຊີນາຍ. ພວກເຂົາໄດ້ເຮັດສັນຍາກັບພຣະເຈົ້າແລະ ພວກເຂົາໄດ້ຮັບພຣະບັນຍັດສິບປະການຈາກພຣະເຈົ້າ. ແຕ່ພວກເຂົາຍັງມີອີກຫຼາຍສິ່ງທີ່ຈະຮຽນຮູ້ກ່ຽວກັບ​ ພ​ຣະ​ບັນ​ຍັດຂອງພ​ຣະເຈົ້າ. ເປັນສິ່ງໜຶ່ງທີ່ປະຊາຊົນສັນຍາວ່າຈະເຊື່ອແລະຈົງຮັກພັກດີຕໍ່ພຣະເຈົ້າຂອງບັນພະບຸລຸດຂອງພວກເຂົາຄື: ອັບຣາຮາມ, ອີຊາກ, ແລະຢາໂຄບ. ແຕ່ວ່າກໍເປັນອີກສິ່ງໜຶ່ງທີ່ຈະຮູ້ວ່າ ພຣະເຈົ້າຄາດຫວັງ​ຫຍັງຈາກພວກເຂົາແລະ​ພ​ຣະ​ອົງເປັນພ​ຣະ​ເຈົ້າ​ແບບ​ໃດ.

ແນວຄິດ​ເລື່ອງຄວາມບໍລິສຸດ

ຂໍ້​ກຳ​ນົດແລະການປະຕິບັດທີ່ແປກໆຫຼາຍ​ຂໍ້ໃນພຣະ​ສັນ​ຍາເດີມແມ່ນຍ້ອນວ່າປະຊາຊົນຕ້ອງ​ຮັບ​ການສອນວ່າພຣະເຈົ້າບໍ່​ເໜືອ​ສິ່ງ​ອື່ນ​ໃດ. ພ​ຣະລັກສະນະແລະອຸ​ປະ​ນິດ​ໄສຂອງພ​ຣະເຈົ້າແມ່ນເປັນເອກະລັກສະເພາະບໍ່​ຄື​ໃຜ. ​ພ​ຣະ​ອົງແມ່ນແຕກຕ່າງ​ກັນ​ທັງ​ໝົດ​ກັບລັກສະນະແລະທຳ​ມະ​ຊາດຂອງມະ​ນຸດ. ສຳລັບຄົນອິດສະ​ຣາ​ເອນນັ້ນແມ່ນຄວາມຈິງທີ່ຕ້ອງໄດ້ຮັບການສິດສອນຄືນໃໝ່ໃນຫຼາຍດ້ານ. ຖ້າບໍ່ດັ່ງນັ້ນ, ພຣະເຈົ້າອາດຈະຖືກຄິດວ່າເລື່ອງທຳມະດາ.

ຄຳ​ສັບ​ໃນພ​ຣະຄຳພີເຊິ່ງໝາຍຄວາມວ່າພຣະເຈົ້າແຕກຕ່າງກັນທັງໝົດຄື: ບໍລິສຸດ. ຄວາມບໍລິສຸດ ໝາຍເຖິງວ່າ“ ຖືກແຍກອອກ​ມາ” ຫຼື“ແຕກຕ່າງ​ກັນ.” ແນວຄິດບໍ່ແມ່ນກ່ຽວກັບການກະທຳທີ່ມີສິນທຳຫຼືຜິດສິນທຳ. ບໍລິສຸດບໍ່ແມ່ນລາຍການສິ່ງທີ່ເຮົາຄວນເຮັດແລະບໍ່ຄວນເຮັດ. ການດຳລົງຊີວິດໃນທາງສິນທຳລວມຢູ່ໃນການເປັນຄົນ “ບໍລິສຸດ”, ແຕ່ມັນບໍ່ແມ່ນພາກສ່ວນຕົ້ນຕໍ (ລ​ລວ. 19: 2).

ພຣະເຈົ້າຕ້ອງການບາງສິ່ງບາງຢ່າງ ຫຼາຍກ່ວາທີ່ຈະໃຫ້​ຄຳນິ​ຍາມທີ່​ດີ​​ຂອງຄວາມບໍລິສຸດ​ແກ່​ຄົນ​ອິດ​ສະ​ຣາ​ເອນ​. ພ​ຣະເຈົ້າຕ້ອງການໃຫ້ທຸກພາກສ່ວນຂອງວັດທະນະທຳໃນອິດສະ​ຣາ​ເອນບູຮານໄດ້ຮັບຜົນກະທົບເພາະວ່າພ​ຣະອົງ​ມີ​ເອ​ກະ​ລັກບໍ່​ຄື​ໃຜ. ພ​ຣະຄຳພີບອກພວກເຮົາວ່າສິ່ງນີ້ສຳເລັດໂດຍຜ່ານພິທີກຳຕ່າງໆ. ພິທີກຳແມ່ນການກະທຳທີ່ເປັນສັນຍາລັກ. ພິທີກຳຕ່າງໆແມ່ນກົດລະບຽບສຳລັບການເຂົ້າໄປໃນສະຖານທີ່ສັກສິດຢ່າງ​ຖືກ​ຕ້ອງ.

ພຣະເຈົ້າ“​ມີເອກະລັກສະ​ເພາະ” ແນວໃດ?

ຄຳຕອບສັ້ນໆຂອງຄຳຖາມນີ້ແມ່ນວ່າພຣະເຈົ້າມີເອກະລັກສະເພາະ “ໃນທຸກໆດ້ານ”. ແຕ່ຂ້າ​ພະ​ເຈົ້າຄວນອະທິບາຍຕື່ມອີກ. ພ​ຣະຄຳພີແມ່ນຂໍ້ຄວາມທີ່ໃຊ້ໄດ້ແທ້​ຈິງກ່ຽວກັບວິທີ​ການດຳ​ເນີນຊີວິດ. ມັນບໍ່ແມ່ນແນວຄິດ​ຂອງປັດຊະຍາທີ່ຫຍຸ້ງຍາກກ່ຽວກັບຊີວິດ. ພິທີກຳຕ່າງໆແລະກົດລະບຽບສຳລັບຊຸມ​ນຸມຊົນອິດສະ​ຣາ​ເອນສະແດງໃຫ້ເຫັນວ່າເປັນ​ແບບນີ້.

ຍົກຕົວຢ່າງ, ພ​ຣະຄຳພີສອນພວກເຮົາວ່າພຣະເຈົ້າບໍ່ພຽງແຕ່ເປັນແຫຼ່ງຊີວິດຂອງ​ຄົນອິດສະຣາເອນ ​ແຕ່​ພ​ຣະ​ອົງ​ຊົງເປັນຊີວິດສຳລັບທຸກສິ່ງ. ພຣະເຈົ້າບໍ່ໄດ້ມາຈາກແຜ່ນດິນໂລກ. ແຜ່ນດິນໂລກເປັນສະຖານທີ່ທີ່ມີຄວາມຕາຍ,ໂລກໄພໄຂ້ເຈັບແລະຄວາມບໍ່ສົມບູນແບບ. ໂລກຂອງພ​ຣະເຈົ້າແມ່ນ​ສິ່ງ​ທີ່​ເໜືອທຳມະຊາດ. ໂລກຂອງພວກເຮົາແມ່ນຮ່າງກາຍ. ເມື່ອພຣະເຈົ້າມາຢູ່ໃນໂລກໃນຮູບແບບຂອງມະນຸດ, ພື້ນທີ່ເທິງແຜ່ນດິນໂລກຈະກາຍເປັນບ່ອນສັກສິດແລະເປັນເອກະລັກສະເພາະ. ບັນດາສະຖານທີ່ທີ່ພວກເຮົາອາໄສຢູ່ແມ່ນທຳມະດາ. ພຣະເຈົ້າແມ່ນກົງກັນຂ້າມກັບ​ສິ່ງ​ທີ່​ທຳ​ມະ​ດາ​ສາ​ມັນ..

ໃນປະເທດອິດສະຣາ​ເອນບູຮານ, ແນວຄວາມຄິດເຫຼົ່ານີ້ໄດ້ຖືກສອນໂດຍການສອນຄົນທີ່ພວກເຂົາຕ້ອງໄດ້ຮັບການເຊື້ອເຊີນແລະຫຼັງຈາກນັ້ນກໍ​ຮັບ​ການ​ຊຳ​ລະ​ໃຫ້ບໍລິສຸດເພື່ອໃຫ້ເຂົ້າສະຖານທີ່ດຽວກັບພ​ຣະເຈົ້າຢ່າງຖືກຕ້ອງ. ກົດໝາຍຫຼາຍສະບັບໃນ​ພ​ຣະສັນຍາເດີມໄດ້ຄວບຄຸມວິທີການເຮັດໃຫ້ບໍລິສຸດ.

ຄົນອິດສະຣາ​ເອນອາດຈະຖືກເຮັດໃຫ້ “​ເປັນ​ມົນ​ທິນ” ຈາກ​ສະ​ຖານ​ທີ່ບໍ​ລິ​ສຸດສັກສິດໂດຍກິດຈະກຳແລະເງື່ອນໄຂຕ່າງໆ​ເຊັ່ນ: ການ​ມີ​ເພດ​ສຳພັນ, ການເສຍເລືອດ, ຄວາມພິການທາງຮ່າງກາຍ, ຫຼືການສຳຜັດກັບຮ່າງກາຍທີ່ຕາຍແລ້ວ(ຄົນຫຼື​ສັດ)ເປັນ​ຊ່ອງ​ທາງທີ່ເຮັດໃຫ້ຄົນອິດສະ​ຣາ​ເອນເປັນ​ມົນທິນ. ຄົນອິດສະ​ຣາ​ເອນຍັງຖືກຫ້າມບໍ່ໃຫ້ກິນນົກບາງຊະນິດ (ລ​ລວ. 11: 13–19). ພວກເຂົາບໍ່ສາມາດກິນສັດບົກຫຼືສັດ​ນ້ຳບາງຊະນິດ​ອີກ​ດ້ວຍ. (ລ​ລວ. 11: 24–40).

ເຫັນໄດ້ຈະແຈ້ງວ່າການເປັນມົນ​ທິນໂດຍການກິນສິ່ງໃດສິ່ງໜຶ່ງບໍ່ແມ່ນກ່ຽວກັບການກະທຳທີ່ຜິດສິນທຳ. ແຕ່ ກົດລະບຽບແມ່ນກ່ຽວຂ້ອງກັບການສູນເສຍຊີວິດແລະບໍ່ເໝາະສົມກັບຄວາມສົມບູນແບບຂອງພຣະເຈົ້າ. ການສູນເສຍເລືອດຫຼືທາດແຫຼວທາງເພດສຳ​ພັນແມ່ນກ່ຽວຂ້ອງກັບການສູນເສຍນ້ຳທີ່​ໃຫ້ຊີວິດ. ພວກເຂົາ​ເຈົ້າຄິດວ່າທາດແຫຼວເຫຼົ່ານີ້ເປັນ​ສິ່ງ​ທີ່​ຄ້ຳ​ຊູຊີວິດ. ພຣະເຈົ້າບໍ່ໄດ້ກ່ຽວຂ້ອງກັບການສູນເສຍຊີວິດ, ເພາະວ່າພຣະອົງເປັນຜູ້ໃຫ້ຊີວິດຫຼາຍ​ກວ່າ. ການຮຽກຮ້ອງໃຫ້ບຸກຄົນໃດໜຶ່ງໄດ້ຮັບການຊຳລະໃຫ້​ບໍ​ລິ​ສຸດຫຼັງຈາກການສູນເສຍ​ທາດ​ແຫຼວດັ່ງກ່າວເປັນການເຕືອນເຖິງພ​ຣະລັກສະນະຂອງພຣະເຈົ້າ​ໃນການໃຫ້ຊີວິດ. ນອກ​ຈາກນີ້​ຍັງຈຳເປັນຕ້ອງ​ມີ​ພິ​ທີ​ຊຳ​ລະ​ໃຫ້​ບໍ​ລິ​ສຸດຫຼັງຈາກສຳ​ຜັດກັບບາງສິ່ງບາງຢ່າງທີ່ຕາຍແລ້ວ. ບຸກຄົນໜຶ່ງກໍ່​ຈະຖືກໄລ່ອອກຈາກເຂດທີ່ສັກສິດຖ້າວ່າພວກເຂົາມີຄວາມບໍ່ສົມບູນທາງຮ່າງກາຍຫຼືໄດ້​ຮັບ​ບາດ​ເຈັບ. ນີ້ແມ່ນ​ການສອນຄວາມບໍ່ສົມບູນແບບບໍ່ເຂົ້າກັບຄວາມສົມບູນແບບຂອງພຣະເຈົ້າ.

ກົດໝາຍທັງໝົດນີ້ມີຈຸດປະສົງເພື່ອສອນ​​ພາບ​ລວມທີ່​ເໜືອ​ທຳ​ມະ​ຊາດ.

ການແກ້ໄຂບັນຫາຄວາມບໍ່ບໍ​ລິ​ສຸດ

ການທີ່​ເປັນ​ມົນ​ທິນແລະບໍ່ເໝາະສົມທີ່ຈະເຂົ້າໄປໃນບ່ອນບໍ​ລິ​ສຸດສັກສິດແມ່ນເປັນເລື່ອງທີ່ຮ້າຍແຮງສຳລັບຄົນອິດສະ​ຣາເອນບູຮານ. ພວກເຂົາບໍ່ສາມາດນຳເຄື່ອງຖວາຍແລະເຄື່ອງບູຊາມາໄດ້ຖ້າວ່າພວກເຂົາບໍ່​ບໍ​ລິ​ສຸດ. ວິທີແກ້ໄຂແມ່ນການປະຕິບັດພິທີກຳສະເພາະເພື່ອໃຫ້ກາຍເປັນຄົນບໍລິສຸດອີກຄັ້ງ. ພິທີກຳດັ່ງກ່າວອາດຈຳເປັນຕ້ອງລໍຖ້າໄລຍະໜຶ່ງແລະຫຼັງຈາກນັ້ນຈຶ່ງ​ມີ​ການ​ຖວາຍ​ບູ​ຊາ​ໂດຍ​ສະ​ເພາະ.

ຈຸດປະສົງໃນການສອນການຖວາຍ​ບູ​ຊາ​ດ້ວຍເລືອດອາດເບິ່ງຄືວ່າແປກສຳລັບພວກເຮົາ. ພິທີກຳດັ່ງກ່າວຮຽກຮ້ອງໃຫ້ມີ​ການ​ຊິດເລືອດໃສ່ຄົນຫຼືວັດຖຸໃດໜຶ່ງ ເພື່ອເຮັດໃຫ້ພວກເຂົາມີຄວາມ​ບໍ​ລິ​ສຸດອີກຄັ້ງແລະຫຼັງຈາກນັ້ນພວກເຂົາສາມາດເຂົ້າໄປໃນບ່ອນສັກສິດໄດ້​ຢ່າງ​ຖືກ​ຕ້ອງ. ແຕ່ການຖວາຍ​ເຄື່ອງ​ບູຊາ​​ດ້ວຍເລືອດຍັງມີຈຸດປະສົງທາງ​ສາດ​ສະ​ໜາ​ສາດ​ອີກ​ດ້ວຍ. ພວກເຂົາໄດ້ສອນແນວຄວາມຄິດຂອງການ​ປ່ຽນແທນ. ເນື່ອງຈາກເລືອດແມ່ນຊີວິດ​ຂອງຮ່າງກາຍ (ລ​ລວ. 17:11), ການຂ້າສັດໄດ້ສອນບົດຮຽນທີ່ວ່າການເຂົ້າໃກ້ພຣະເຈົ້າ​ອາດໝາຍເຖິງຄວາມຕາຍ.ມະ​ນຸດບໍ່ສາມາດເຂົ້າຫາພຣະເຈົ້າໃນເງື່ອນໄຂໃດໜຶ່ງນອກເໜືອຈາກວິທີທີ່ພຣະເຈົ້າໄດ້ກ່າວ​ໄວ້ ​ບໍ່​ດັ່ງ​ນັ້ນຄົນຜູ້ນັ້ນຈະຕາຍ. ເລືອດຂອງສັດແມ່ນການປ່ຽນແທນ ແທນທີ່ຈະໃຊ້​ເລືອດຂອງຄົນ. ການຕາຍຂອງສັດແມ່ນວິທີການຊຳ​ລະ​ລ້າງ​ມົນ​ທິນຂອງຄົນອິດສະ​ຣາເອນ.

​ຫົວ​ຂໍ້​ທີ່ສອນກໍ​ຄືວ່າພຣະເຈົ້າໄດ້ຮັກສາຊີວິດຂອງຄົນອິດສະ​ຣາເອນໂດຍການ​ໃຊ້ສັດ​ເປັນ​ເຄື່ອງ​ບູ​ຊາແທນ. ຊີວິດມະນຸດມີຄວາມສັກສິດຫຼາຍກ່ວາຊີວິດຂອງສັດເພາະວ່າມະນຸດຖືກສ້າງ​ຂຶ້ນຕາມ​ພ​ຣະ​ລັກ​ສະ​ນະຂອງພຣະເຈົ້າ (ປ​ຖກ.1: 26; 9: 6). ສັດບໍ່ໄດ້ຖືກສ້າງຂຶ້ນຕາມພ​ຣະ​ລັກ​ສະ​ນະຂອງພ​ຣະເຈົ້າ. ການ​ມີຊົນ​ຊາດອິດສະ​ຣາ​ເອນເກີດ​ຂຶ້ນ​ຍ້ອນການແຊກແຊງທີ່ມະຫັດສະຈັນເໜືອ​​ທຳ​ມະ​ຊາດໂດຍພ​ຣະເຈົ້າທີ່ຊ່ວຍໃຫ້ອັບຣາຮາມແລະຊາຣາມີລູກ (ປ​ຖກ. 12: 1–3). ແຕ່ວ່າຊີວິດຂອງມະນຸດຈະຕົກຢູ່ໃນອັນຕະລາຍ​ຖ້າ​ຫາກ​ຢູ່​ຕໍ່​ໜ້າພຣະເຈົ້າ. ການ​ຖວາຍ​ບູ​ຊາໄດ້ເຕືອນພວກເຂົາວ່າພຣະເຈົ້າມີອຳນາດເໜືອ ຊີວິດແລະຄວາມຕາຍ. ແຕ່ພ​ຣະເຈົ້າຕ້ອງການສະແດງຄວາມເມດຕາແລະບໍ່ຢາກຂ້າພວກເຂົາ.

ສະຫວັນ(ແລະນາລົກ)ເທິງແຜ່ນ​ດິນໂລກ

ການເອົາໃຈໃສ່ກັບຄວາມເປັນເອກະລັກຂອງພຣະເຈົ້າເປັນ​ການສື່ສານ​ເຖິງແນວຄວາມຄິດສະເພາະ, ບໍ່ພຽງແຕ່ສະເພາະກ່ຽວກັບພຣະເຈົ້າເທົ່ານັ້ນ, ແຕ່ຍັງກ່ຽວກັບເຂດແດນທີ່​ເໜືອ​ທຳ​ມະ​ຊາດນຳອີກ. ຄວາມຄິດທີ່ວ່າມີຄວາມແຕກຕ່າງກັນລະຫວ່າງບັນດາໂລກວິນຍານແລະໂລກທາງ​ວັດ​ຖຸ ແມ່ນມີຄວາມສຳຄັນຫຼາຍ ສຳລັບຄົນອິດສະຣາເອນທີ່ຈະເຂົ້າໃຈ. ຖ້າພື້ນທີ່ທີ່ພຣະເຈົ້າຄອບຄອງຢູ່ນັ້ນບໍລິສຸດສັກ​ສິດ​ ແລ້ວພື້ນດິນ​ໃນສະຖານທີ່ອື່ນໆກໍບໍ່​ໄດ້ບໍລິສຸດ. ສ່ວນສະຖານທີ່ອື່ນໆນັ້ນ​ກໍທຳມະດາຫຼື​ຍິ່ງກວ່ານັ້ນ​ກໍ​ອາດຈະເປັນສັດຕູແລະ​ມີຄວາມຊົ່ວ​ຮ້າຍ​ອີກ​ດ້ວຍ.

ພຣະເຈົ້າຈະຕິດຕໍ່ພົວພັນກັບຄົນອິດສະ​ຣາ​ເອນຢູ່ທີ່ຫໍເຕັນຂອງພ​ຣະ​ອົງແລະຕໍ່ມາທີ່​ພ​ຣະ​ວິ​ຫານຂອງ ພ​ຣະອົງ. ສະຖານທີ່ທັງສອງແຫ່ງນີ້ມີສັນຍາລັກເຄື່ອງປະດັບຕົກ​ແຕ່ງຫຼາຍຢ່າງເພື່ອຕັກເຕືອນ​ໃຫ້​ມະ​ນຸດ​ຄຶດ​ເຖິງ​ສວນເອເດນ. ສວນເອເດນແມ່ນບ່ອນທີ່ສະຫວັນແລະແຜ່ນດິນໂລກເຊື່ອມຕໍ່ກັນ. ສັນຍາລັກໜຶ່ງໃນຫໍເຕັນແມ່ນຕີນ​ຮອງຕະ​ກຽງ​ຄຳ. ມັນຖືກອອກແບບຄືກັບຕົ້ນໄມ້ (ອ​ພຍ. 25: 31– 40), ນີ້ເປັນສິ່ງເຕືອນໃຈກັບ​ໄປສູ່ຕົ້ນໄມ້ແຫ່ງຊີວິດໃນສວນເອເດນ. ​​ຕີນ​ຮອງຕະ​ກຽງ​ຄຳໄດ້ຕັ້ງ​ຢູ່ຕໍ່ໜ້າຜ້າກັ້ງທີ່ຂັ້ນທາງໄປສູ່ສະ​ຖານ​ທີ່​ບໍ​ລິ​ສຸດ​ທີ່​ສຸດ. ພາຍໃນຜ້າກັ້ງແມ່ນຫ້ອງທີ່ວາງຫີບພ​ຣະສັນຍາ. ຝາຫີບຖືກອອກແບບ​ມາ​ເພື່ອ​ໃຊ້ເປັນບັນລັງຂອງພຣະເຈົ້າ (ອ​ພຍ. 25: 10–22).

​ເຄຣຸບຢູ່ຝາຫີບແມ່ນຍັງເປັນສັນຍາລັກທີ່ຊັດເຈນ​ໃນສວນເອເດນ. ໃນສວນເອເດນມີເຄຣຸບ​ຕົນໜຶ່ງໄດ້ຖືກວາງໄວ້ເປັນຜູ້ເຝົ້າຍາມ (ປ​ຖກ.3:24). ເຄຣຸບທີ່​ຢູ່​ໃນ​ສະ​ຖານ​ທີ່​ບໍ​ລິ​ສຸດ​ທີ່​ສຸດໄດ້ປົກປ້ອງຝາຫີບແຫ່ງ ພຣະສັນຍາ (ອ​ພຍ. 25: 18-20). ຕໍ່ມາກະສັດໂຊໂລໂມນສ້າງວິຫານແລະໄດ້​ສ້າງເຄຣຸບ​ຄຳ​ໃຫຍ່​ສອງ​ຕົນ​ຢືນຢູ່ເໜືອຫີບພ​ຣະ​ສັນ​ຍາ. ເຊິ່ງເປັນສັນຍາລັກແທນ​ບັນ​ລັງ​ຂອງພຣະເຈົ້າດ້ວຍຫີບພ​ຣະ​ສັນ​ຍາທີ່​ຮອງຕີນຂອງ​ພ​ຣະ​ອົງ (1 ຂ​ຄ.28: 2).

​ ພ​ຣະ​ວິ​ຫານຍັງໄດ້ຮັບການຕົກແຕ່ງຄືກັບສວນເອເດນ. ຝາຜະ​ໜັງເຕັມໄປດ້ວຍຮູບຂອງ​​ຕົ້ນ​ໄມ້ພືດ​ຜົນ​ລະ​ປູກແລະສັດ​ຕ່າງໆ (1 ກ​ສ. 6-7)ເຊັ່ນ: ດອກໄມ້, ຕົ້ນຕານ, ສິງແລະຕົ້ນໝາກ​ພິ​ລາໄດ້ຖືກນຳໃຊ້ໃນການຕົກແຕ່ງ. ເປັນ​ພາບເຕືອນໃຈເຖິງສວນເອເດນບ່ອນທີ່ພຣະເຈົ້າມາແຜ່ນດິນໂລກເປັນຄັ້ງທຳອິດເພື່ອຢູ່ກັບຄອບຄົວມະນຸດຂອງພ​ຣະ​ອົງ.

ຄົນອິດສະຣາເອນຈຳເປັນຕ້ອງໄດ້ຮັບການເຕືອນກ່ຽວກັບຜູ້ປົກຄອງວິນ​ຍານ​ທີ່​ກະ​ບົດເຊິ່ງມີສິດອຳນາດເໜືອດິນແດນອື່ນໆ. ຖ້າແຜ່ນດິນຂອງຄົນອິດສະຣາ​ເອນເປັນດິນທີ່ສັກ​ສິດເພາະວ່າມັນເປັນ​ທີ່​ປະ​ທັບ​ຂອງພຣະເຈົ້າຮ່ວມກັບປະຊາຊົນຂອງພຣະອົງ ແລ້ວດິນແດນທາງນອກຂອງອິດສະຣາເອນເປັນພື້ນທີ່ບໍ່ບໍລິສຸດ. ຈົ່ງຈຳໄວ້ວ່າພຣະເຈົ້າໄດ້ມອບປະເທດອື່ນຢູ່ພາຍໃຕ້ສິດອຳນາດຂອງພວກລູກຊາຍຂອງພຣະເຈົ້າ, ແຕ່ຕໍ່ມາພວກເຂົາກໍ່ໄດ້ກະບົດແລະກາຍເປັນຄວາມຊົ່ວ (​ພບຍ 4: 19-20; 32: 8 :9). ພຣະເຈົ້າໄດ້ສັນຍາວ່າມື້ໜຶ່ງ​ພ​ຣະ​ອົງຈະຍຶດເອົາປະເທດເຫຼົ່ານັ້ນຄືນມາ, ແຕ່ໃນຊ່ວງເວລາຂອງ​ພ​ຣະສັນຍາເດີມ, ດິນແດນແລະປະເທດທີ່ຢູ່ພາຍໃຕ້ຜູ້ປົກຄອງວິນ​ຍານ​ກະ​ບົດເຫຼົ່ານັ້ນແມ່ນອານາຈັກແຫ່ງຄວາມຊົ່ວຮ້າຍ.

​ ວັນ​ສະ​ເຫຼີມ​ສະຫຼອງໜຶ່ງທີ່ພຣະເຈົ້າບອກໃຫ້ຄົນອິດສະຣາເອນສະເຫຼີມສະຫຼອງໄດ້ສອນພວກເຂົາຢ່າງຈະແຈ້ງກ່ຽວກັບສະພາບການນີ້. ​ມື້ດັ່ງກ່າວໄດ້ຖືກເອີ້ນວ່າວັນລຶບລ້າງບາບ (ໃນພາສາຢິວເອີ້ນວ່າຢອມ​ກິບ​ເປີ Yom Kippur). ມັນຖືກຈັດ​ຂຶ້ນປີລະຄັ້ງ (ລະບຽບພວກເລວີ 16). ມື້ດັ່ງກ່າວປະກອບມີພິທີກຳເພື່ອເຕືອນປະຊາຊົນກ່ຽວກັບດິນ​ແດນບໍລິສຸດແລະບໍ່ບໍລິສຸດ.

ແບ້ສອງໂຕມີສ່ວນກ່ຽວຂ້ອງ. ແບ້ໂຕໜຶ່ງຖືກ​ຂ້າຖວາຍເປັນ​ເຄື່ອງ​ບູ​ຊາແລະເລືອດຂອງມັນທີ່ຖືກ​ເອົາ​ຊິດ​ໃສ່ຢູ່ໃນຫໍເຕັນເພື່ອຊຳລະລ້າງໃຫ້​ບໍ​ລິ​ສຸດຈາກມົນທິນຂອງມະນຸດອີກປີໜຶ່ງ. ແບ້ທີ່ໄດ້ຖວາຍ​ເປັນ​ເຄື່ອງ​ບູ​ຊານັ້ນ​ຖືກ​ເອີ້ນ​ວ່າ "ສຳລັບພຣະຜູ້ເປັນເຈົ້າ." ແບ້ຜູ້ໂຕທີສອງບໍ່ໄດ້ຖືກຂ້າ. ຫຼັງຈາກທີ່ປະໂ​ຣຫິດໃຫຍ່ໄດ້ເຮັດ​ສັນ​ຍາ​ລັກໂອນບາບຂອງປະຊາຊົນໃສ່ແບ້ໂຕທີສອງ​ແລ້ວ, ມັນ​ກໍຖືກສົ່ງອອກຈາກແຜ່ນດິນອິດສະຣາເອນເຂົ້າໄປໃນຖິ່ນແຫ້ງແລ້ງກັນດານ. ແບ້ໂຕນີ້ຖືກກ່າວວ່າເປັນ "ສຳລັບອາ​ຊາ​ເຊນ"

"ອາ​ຊາ​ເຊນ"ແມ່ນ​ໃຜ? ພ​ຣະຄຳພີສະບັບແປບາງສະບັບໄດ້ແປຄຳພາສາເຮັບເຣີເປັນຄວາມໝາຍແທນທີ່ຈະບໍ່ເອົາຊື່ນັ້ນອອກມາ. ຄຳສັບພາສາເຮັບເຣີນີ້ແມ່ນຊື່ທີ່ຖືກຕ້ອງ. ມັນແມ່ນຊື່ຂອງຜູ້ປົກຄອງວິນຍານທີ່ກະບົດ. ໃນລະຫວ່າງການເດີນທາງຈາກປະເທດເອຢິບໄປສູ່ແຜ່ນດິນແຫ່ງ​ພ​ຣະສັນຍາ, ຄົນອິດສະ​ຣາ​ເອນຕ້ອງໄດ້ເດີນທາງຜ່ານຖິ່ນແຫ້ງແລ້ງກັນດານ. ໃນລະຫວ່າງການເດີນທາງນີ້, ຄົນອິດສະ​ຣາເອນບາງຄົນໄດ້​ຂ້າ​ສັດຖວາຍ​ບູ​ຊາ​ແກ່ວິນຍານອື່ນໆ (ລ​ລວ.17: 7). ພວກເຂົາໄດ້ເຮັດສິ່ງນີ້ເພາະວ່າພວກເຂົາຢ້ານວ່າວິນຍານຊົ່ວຈະໂຈມຕີຄ້າຍພັກຂອງພວກເຂົາ. ຖິ່ນແຫ້ງແລ້ງກັນດານແມ່ນສະຖານທີ່ຂອງວິນຍານຊົ່ວຮ້າຍແລະບ່ອນນັ້ນຢູ່ພາຍໃຕ້ສິດອຳນາດຂອງພວກ​ມັນ. ການຖວາຍ​ບູ​ຊາ​ເຫຼົ່ານີ້ເປັນການກະທຳຜິດຕໍ່ພຣະເຈົ້າແລະພວກເຂົາຕ້ອງຢຸດ. ແບ້ສຳລັບອາ​ຊາ​ເຊນບໍ່ແມ່ນການຖວາຍບູຊາໃຫ້ກັບວິນຍານຊົ່ວເຫຼົ່ານີ້. ແບ້ບໍ່ເຄີຍຖືກຖວາຍເປັນເຄື່ອງບູຊາ. ກົງກັນຂ້າມ,ພວກເຂົາເຮັດເປັນສັນຍາລັກວ່າແບ້ແບກບາບຂອງພວກເຂົາອອກຈາກສະຖານທີ່ທີ່ພຣະເຈົ້າຄອບຄອງແລະເຂົ້າໄປໃນດິນແດນທີ່ບໍ່ບໍລິສຸດທີ່​ຄອບ​ຄອງໂດຍອາ​ຊາ​ເຊນ.

ສາ​ເຫດ​ທີ່ເລື່ອງນີ້ສຳຄັນ

ມີຫຼາຍສິ່ງຫຼາຍຢ່າງໄດ້ປ່ຽນໄປຫຼັງຈາກທີ່ພຣະເຢຊູ​ເຈົ້າໄດ້ເຂົ້າມາໃນພຣະສັນຍາໃໝ່, ແຕ່ບາງສິ່ງກໍ່ຍັງຄືເກົ່າ. ພຣະເຈົ້າແມ່ນຍັງເປັນເອກະລັກ. ຄວາມບໍລິສຸດຂອງພຣະອົງຍັງຮຽກຮ້ອງໃຫ້ພວກເຮົາບໍລິສຸດກ່ອນທີ່ພວກເຮົາຈະເຂົ້າໄປໃນທີ່ປະທັບຂອງພຣະອົງ. ສຳລັບພວກເຮົາດຽວນີ້, ການເຮັດໃຫ້ບໍລິສຸດແມ່ນສຳ ເລັດໂດຍການເຊື່ອໃນສິ່ງທີ່ພຣະເຢຊູເຈົ້າໄດ້ເຮັດຢູ່ເທິງໄມ້ກາງແຂນ.

ທຸກສິ່ງທີ່ພຣະເຢຊູ​ເຈົ້າໄດ້ເຮັດເພື່ອພວກເຮົາກໍ່ມີ​ຄວາມ​ໝາຍ​ທີ່​ເໜືອ​ທຳ​ມະ​ຊາດ​ເຊັ່ນ​ກັນ. ຫຼັງຈາກຮັບບັບ​ຕິ​ສະມາແລ້ວພ​ຣະເຢຊູເຈົ້າໄດ້ອອກໄປໃນຖິ່ນແຫ້ງແລ້ງກັນດານ. ຖິ່ນແຫ້ງແລ້ງກັນດານແມ່ນສະຖານທີ່ທີ່ຢູ່ພາຍໃຕ້ອຳນາດຂອງກຳລັງແຫ່ງຄວາມຊົ່ວຮ້າຍ. ຢູ່ທີ່ນັ້ນທີ່ຊາຕານໄດ້ມາຫາພຣະເຢຊູເຈົ້າແລະພະຍາຍາມ ທຳລາຍແຜນຂອງພຣະອົງທີ່ຈະຍຶດເອົາຊົນຊາດຕ່າງໆ​ຄືນ​ມາ. ຫຼັງຈາກຊາຕານ​ພ່າຍ​ແພ້, ພຣະເຢຊູໄດ້ກັບຄືນໄປບ່ອນດິນແດນທີ່ສັກສິດຂອງອິດສະຣາເອນແລະເລີ່ມຕົ້ນການ​ຮັບ​ໃຊ້ຂອງ​ພ​ຣະ​ອົງ. ການ​ຮັບ​ໃຊ້​ຂອງ ພ​ຣະອົງໄດ້ເອົາຊະນະພະຍາມານແລະໄດ້ທຳລາຍ“ ອຳນາດແຫ່ງຄວາມຕາຍ” ທີ່ພະຍາມານຄວບຄຸມຢູ່ (ຮ​ຣ. 2:14). ເພື່ອເຮັດສິ່ງນີ້ພຣະເຢຊູ​ເຈົ້າໄດ້​ຍອມໃຫ້ພຣະອົງເອງຖືກຄຶງຢູ່ນອກນະ​ຄອນ​ເຢ​ຣູ​ຊາ​ເລັມ​ທີ່ສັກສິດ (ຮ​ຣ.13:12). ພຣະເຢຊູເຈົ້າກາຍເປັນຄົນບໍ່ສະອາດ​ມີ​ມົນ​ທິນເພາະວ່າພຣະອົງໄດ້​ຮັບເອົາບາບຂອງພວກເຮົາ​ໄວ້​ກັບ​ພ​ຣະ​ອົງ​ເອງ. ພຣະອົງໄດ້ແບກບາບຂອງພວກເຮົາຢູ່ນອກນະ​ຄອນເຢຣູຊາເລັມເຊິ່ງເປັນພື້ນທີ່ສັກ​ສິດ ໄປສູ່ສະຖານທີ່ແຫ່ງຄວາມຕາຍທີ່ບໍ່ບໍລິສຸດທີ່ໄມ້ກາງແຂນ.

ການຕາຍຂອງພຣະເຢຊູ​ເຈົ້າ ແລະການເປັນຄືນຈາກ​ຄວາມ​ຕາຍຂອງພຣະອົງເຮັດໃຫ້ເຮົາບໍ​ລິ​ສຸດ ເມື່ອເຮົາເຊື່ອ. ພຣະເຢຊູ​ເຈົ້າເຮັດໃຫ້ພວກເຮົາບໍລິສຸດສະນັ້ນພວກເຮົາສາມາດເຂົ້າໄປໃນທີ່ປະທັບຂອງພຣະເຈົ້າ. ບາບຂອງພວກເຮົາຖືກ“ເອົາໄປ​ແລ້ວ” (ຣມ. 11:27; ເບິ່ງ 1ຢ​ຮ.3: 5). ເຖິງແມ່ນວ່າພວກເຮົາເປັນຄົນບາບທີ່ບໍ່ສະອາດ, ພວກເຮົາຈະກາຍເປັນຄົນບໍລິສຸດເມື່ອພວກເຮົາຢູ່ໃນພຣະຄຣິດ. ເຖິງແມ່ນວ່າພວກເຮົາບໍ່ສົມບູນແບບ, ແຕ່ບາບຂອງພວກເຮົາກໍ່ຖືກຍົກເລີກເພາະສິ່ງທີ່ພຣະເຢຊູ​ເຈົ້າໄດ້ກະທຳ. ມັນ​ເປັນ​ເລື່ອງງ່າຍດາຍແຕ່ມັນມີຄວາມເລິກເຊິ່ງຫຼາຍ.

ພວກເຮົາອາດຄິດວ່າຄົນອິດສະຣາ​ເອນມີສິດທິພິເສດທາງຝ່າຍວິນຍານຫຼາຍກວ່າທີ່ພວກເຮົາມີ. ພວກເຂົາມີ​ທີ່​ປະ​ທັບຂອງພຣະເຈົ້າຢູ່ໃນຄ້າຍແລະ​ດິນ​ແດນຂອງພວກເຂົາ. ພວກເຂົາ​ດຳ​ເນີນຊີວິດຢູ່ໃນໂລກທີ່​ເຂົາ​ເຈົ້າທຸກຄົນຮູ້ວ່າບັນ​ດາຜູ້ປົກຄອງວິນຍານທີ່​ເໜືອ​ທຳ​ມະ​ຊາດມີ​ຢູ່​ແທ້. ພວກເຮົາອາດຄິດວ່າມັນຈະງ່າຍກວ່າທີ່ຈະມີຈິດວິນຍານ​ເຂັ້ມ​ແຂງແລະມີຄວາມຈົງຮັກພັກດີຕໍ່ພຣະເຈົ້າຫຼາຍຂຶ້ນຖ້າຫາກພວກເຮົາມີຊີວິດຢູ່ໃນສະພາບການນັ້ນ. ພວກເຮົາອາດຕ້ອງ​ການສິ່ງທີ່ຄົນອິດສະ​ຣາເອນມີຢູ່ເພື່ອວ່າພວກເຮົາຈະໄດ້ຮັບການຕັກເຕືອນທຸກໆມື້ກ່ຽວກັບພຣະເຈົ້າ. ພວກເຮົາຫວັງວ່າພວກເຮົາຈະມີຄຳເຕືອນໃຈເລື່ອງພຣະເຈົ້າຢ່າງ​ຕໍ່​ເນື່ອງ.

ແຕ່ວ່າພຣະສັນ​ຍາໃໝ່ກ່າວວ່າພວກເຮົາມີ​ສິດ​ທິ​ພິ​ເສດ​ທີ່​ມະ​ຫັດ​ສະ​ຈັນຫຼາຍກວ່າຄົນອິດສະຣາເອນ​ມີຫຼາຍ​ຢ່າງ.

ພວກເຮົາບໍ່ຈຳເປັນຕ້ອງມີຫໍເຕັນ ຫຼືພ​ຣະ​ວິ​ຫານເພື່ອເຂົ້າໄປໃນ​ສະ​ຖານ​ທີ່ບໍ​ລິ​ສຸດສັກສິດ. ແຕ່ປະ​ຈຸ​ບັນນີ້ຮ່າງກາຍຂອງພວກເຮົາແມ່ນສະ​ຖານທີ່ສັກສິດ. ໂປໂລເອີ້ນຮ່າງກາຍຂອງພວກເຮົາວ່າເປັນ "ເຕັນ" (2 ກ​ຣ​ທ. 5: 4). ເພິ່ນ​ກ່າວວ່າພ​ຣະເຈົ້າອົງດຽວກັນທີ່​ສະ​ຖິດ​ຢູ່​ໃນ​ສະ​ຖານ​ທີ່​ບໍ​ລິ​ສຸດ​ທີ່​ສຸດໃນຫໍເຕັນ ບັດ​ນີ້ຊົງ​ສະ​ຖິດ​ຢູ່​ໃນ​ພວກເຮົາ( ​ຣມ 8:9–11). ​ ບັດ​ນີ້ຜູ້ທີ່ເຊື່ອແຕ່ລະຄົນ​ເປັນ​ພ​ຣະວິຫານຂອງພຣະເຈົ້າ. ໃນທີ່ສຸດຮ່າງກາຍຂອງພວກເຮົາຈະຕາຍ, ແຕ່ພຣະເຈົ້າຈະທົດແທນມັນດ້ວຍ“ເຮືອນທີ່ບໍ່ໄດ້ສ້າງດ້ວຍມື” (2ກ​ຣທ 5: 1–3). ພວກເຮົາຈະໄດ້ຮັບຮ່າງກາຍ​ຝ່າຍສະຫວັນ. ພວກເຮົາຈະອາໄສຢູ່ໃນສວນເອເດນໃໝ່. ພຣະເຈົ້າຈະນຳສະຫວັນມາສູ່ໂລກໃໝ່ທີ່ສົມບູນແບບ (ພນມ. 22: 1–3).

ນັບຕັ້ງແຕ່ມື້ນີ້ພຣະເຈົ້າໄດ້​ເຕີມ​ເຕັມຜູ້ທີ່ເຊື່ອດ້ວຍພຣະວິນຍານຂອງພຣະອົງ, ການເຕົ້າໂຮມກັນ​ຂອງຜູ້ເຊື່ອ ແຕ່ລະຄົນ​ຈຶ່ງສ້າງພື້ນ​ທີ່ອັນສັກສິດ. ນີ້ແມ່ນເຫດຜົນທີ່ໂປໂລບອກຊາວໂກຣິນໂທໃຫ້ໄລ່ຜູ້ຊາຍຄຣິສຕຽນ​ທີ່ບໍ່​ກັບ​ໃຈອອກຈາກກຸ່ມຂອງພວກເຂົາ​ເຊິ່ງເປັນຜູ້ທີ່ສືບຕໍ່ດຳເນີນຊີວິດໃນ​ທາງຊົ່ວຮ້າຍ. ໂປໂລໄດ້ແນະນຳ ພວກເຂົາໃຫ້ “ປ່ອຍຊາຍຄົນນີ້ໃຫ້ຊາຕານ” (1ກ​ຣ​ທ.5: 5). ກຸ່ມຄ​ຣິ​ສ​ຕະ​ຈັກແມ່ນພື້ນທີ່ສັກສິດ. ນອກກຸ່ມສາ​ມັກ​ຄີ​ທຳຂອງຜູ້ທີ່ເຊື່ອແມ່ນເຂດຂອງຊາຕານ ນັ້ນແມ່ນບ່ອນທີ່ເຮັດບາບແລະການທຳລາຍຕົນເອງ.

ເຖິງເວລາແລ້ວທີ່ພວກເຮົາ​ຕ້ອງ​ເບິ່ງຕົວເອງໂດຍຜ່ານຕາຝ່າຍ​ວິນ​ຍານ. ທ່ານເປັນລູກຂອງພຣະເຈົ້າ. ພຣະເຈົ້າໄດ້ເຮັດໃຫ້ທ່ານບໍລິສຸດແລະເປັນບ່ອນທີ່ສັກສິດ. ທ່ານບໍ່ສາມາດສ້າງ​ບຸນ​ກຸ​ສົນໂດຍສິ່ງທີ່ທ່ານເຮັດ​ໄດ້. ທ່ານກາຍເປັນຄົນບໍລິສຸດເພາະວ່າເມື່ອທ່ານເຊື່ອວ່າທ່ານຖືກນຳໄປສູ່ພຣະຄຣິດ. ທ່ານໄດ້ຮັບການຍອມຮັບຈາກພຣະເຈົ້າເຂົ້າໃນຄອບຄົວຂອງພຣະອົງ (ຣມ 8: 15; ຄ​ລ​ຕ. 4: 5). ທ່ານໄດ້ຮັບການປົດປ່ອຍຈາກໂລກແຫ່ງຄວາມມືດແລະ “ໄດ້​ນຳພາ​ພວກເຮົາ​ເຂົ້າ​ໄປ​ຕັ້ງ​ໄວ້​ໃນ​ອານາຈັກ​ແຫ່ງ​ພຣະບຸດ​ທີ່ຮັກ​ຂອງ​ພຣະອົງ, (ກ​ລ​ຊ.1:13).

ພວກເຮົາຕ້ອງຢ່າລືມ,ຢ່າລືມວ່າພວກເຮົາເປັນໃຜໃນພຣະຄຣິດ. ພວກເຮົາຍັງຕ້ອງຈື່ໄວ້ອີກວ່າມັນໝາຍ ຄວາມວ່າແນວໃດຕໍ່ໂລກພາຍໃຕ້ອຳນາດຂອງບັນ​ດາຜູ້ປົກຄອງ​ທີ່​ເໜືອ​ທຳ​ມະ​ຊາດ.

**ບົດທີ 9**

ສົງຄາມສັກສິດ

**ພ​ຣະ**ຄຳພີແມ່ນປຶ້ມທີ່ມີການໂຕ້ຖຽງກັນ. ຄົນທີ່ບໍ່ເຫັນວ່າເປັນພຣະຄຳຂອງພຣະເຈົ້າມັກຈະຄັດຄ້ານສິ່ງທີ່ພ​ຣະ​ຄຳ​ພີກ່າວ. ແຕ່ບາງສ່ວນຂອງພຣະຄຳພີເຮັດໃຫ້ແມ່ນແຕ່ຄຣິດສະຕຽນກໍບໍ່ສະບາຍໃຈ. ສົງຄາມອິດສະຣາເອນທີ່ເອົາຊະນະດິນ​ແດນແຫ່ງ​ພ​ຣະ​ສັນ​ຍາຈຸດ​ນີ້​ກໍ​ເປັນ​ບັນ​ຫາ​ໜຶ່ງ.

ຍ້ອນຫຍັງ​ເລື່ອງນີ້​ຈຶ່ງ​ເຮັດ​ໃຫ້​ຄົນ​ບໍ່​ສະ​ບາຍ​ໃຈ ? ສ່ວນໃຫຍ່ແມ່ນຍ້ອນການຂ້າ. ມັນເບິ່ງຄືວ່າບໍ່ມີການຈຳແນກແລະລະ​ອຽດ​ຖີ່​ຖ້ວນ​ເກີນ​ໄປ. ເປັນຫຍັງຈຶ່ງຈຳເປັນຕ້ອງຂ້າປະຊາ​ຊົນທັງໝົດໃນບາງເມືອງບໍ່​ວ່າ​ຈະ​ເປັນຜູ້ຊາຍ, ແມ່ຍິງ, ເດັກນ້ອຍ, ແລະແມ່ນແຕ່ສັດລ້ຽງບໍ? ເປັນ​ຫຍັງ​ບໍ່ປ່ອຍໃຫ້ຊາວເມືອງຍອມແພ້ ? ເປັນ​ຫຍັງ​ບໍ່ຂັບໄລ່ພວກເຂົາ​ອອກ​ແລະ​ເປັນ​ຄົນ​ຖືກ​ເນ​ລະ​ເທດ ?

ມີຄຳຕອບທີ່ດີຕໍ່ການຄັດຄ້ານເຫຼົ່ານັ້ນ. ແຕ່ປະສົບການຂອງຂ້າ​ພະ​ເຈົ້າ​ກໍ​ຄື​ວ່າແມ່ນແຕ່ຄຳຕອບກໍ່ເຮັດໃຫ້ຄຣິສຕຽນບໍ່ສະບາຍໃຈຄືກັນ. ເຫດຜົນທີ່ຢູ່ເບື້ອງຫຼັງຄຳສັ່ງໃຫ້ຂ້ານັ້ນແມ່ນຍ້ອນສົງຄາມເໜືອ​ທຳ​ມະ​ຊາດທີ່ຂ້າພະເຈົ້າໄດ້ເລົ່າໃຫ້ທ່ານຟັງ​ແລ້ວ. ສິ່ງທີ່ກອງທັບຂອງອິດສະຣາເອນໄດ້ຖືກ​ສັ່ງໃຫ້ເຮັດນັ້ນແມ່ນເໝາະ​ສົມ​ສຳ​ລັບພວກເຂົາ. ຖ້າທ່ານສາມາດເບິ່ງສະຖານະການຜ່ານສາຍຕາບູ​ຮານຂອງພວກເຂົາ​ແລ້ວທ່ານກໍ່ອາດຈະເຂົ້າໃຈ​ໄດ້ເຊັ່ນກັນ.

ເຫດ​ຜົນ​ຂອງ​ຄົນອິດສະຣາເອນກ່ຽວ​ກັບ​ເລື່ອງ​ເໜືອ​ທຳ​ມະ​ຊາດ

ມີສອງເຫດຜົນທີ່ມີຜົນກະທົບຕໍ່​ວິ​ທີທີ່ຄົນອິດສະ​ຣາເອນໃນສະໄໝກ່ອນຄິດກ່ຽວກັບການສູ້ຮົບເພື່ອ​ຍຶດ​ຄອງແຜ່ນດິນແຫ່ງພ​ຣະສັນຍາ. ເຫດຜົນທັງສອງ​ເປັນພື້ນຖານໃຫ້ແກ່ອິດສະຣາເອນເຂົ້າໃຈໂລກຂອງພວກເຂົາ. ພວກເຂົາເຊື່ອວ່າໂລກຂອງພວກເຂົາແມ່ນບ່ອນທີ່ມະ​ນຸດນອາໄສຢູ່, ແຕ່ພວກເຂົາຍັງເຊື່ອວ່າໂລກຂອງພວກເຂົາແມ່ນສະຖານທີ່ສູ້ຮົບຂອງສົງຄາມ​ເໜືອ​ທຳ​ມະ​ຊາດນ. ຜູ້ຊະນະສົງຄາມຈະໄດ້ຮັບການຄວບຄຸມທົ່ວໂລກ.

ຂ້າພະເຈົ້າຂໍອະທິບາຍຕື່ມ. ເຫດຜົນໜຶ່ງແມ່ນຜົນຈາກເຫດການຕ່າງໆທີ່ວິ​ຫານ​ບາ​ເບນ. ນີ້ແມ່ນ​ຊ່ວງເວລາທີ່​ມະ​ນຸດທັງໝົດໄດ້ກະບົດຕໍ່ພຣະເຈົ້າ. ພຣະເຈົ້າບໍ່ຕ້ອງການຄວາມສຳພັນໂດຍກົງກັບມະ​ນຸດອີກຕໍ່ໄປ. ແຕ່​ພ​ຣະ​ອົງໄດ້ແຕ່ງຕັ້ງສະມາຊິກຂອງສະພາວິນຍານຂອງພ​ຣະ​ອົງໃຫ້ເປັນຜູ້ປົກຄອງ​ເໜືອ​ທຳ​ມະ​ຊາດໃນແຕ່ລະປະເທດ (ພບຍ. 4: 19-20; 32: 8–9). ຫຼັງຈາກນັ້ນພ​ຣະເຈົ້າໄດ້ເອີ້ນອັບ​ຣາ​ຮາມແລະເຮັດໃຫ້​ເພິ່ນແລະນາງຊາຣາທີ່ມີອາຍຸຫຼາຍປີມີລູກຊາຍ. ເຊື້ອສາຍຈາກອັບຣາຮາມຈະກາຍເປັນ​ຊົນ​ຊາດອິດສະຣາເອນແລະພຣະເຈົ້າຈະເຊື່ອມຕໍ່ໂດຍກົງກັບພວກເຂົາເທົ່ານັ້ນ.

ພວກເຮົາໄດ້ຮຽນຮູ້ໃນເພງສັນລະເສີນບົດ​ທີ 82 ວ່າຜູ້ປົກຄອງວິນຍານທີ່ມາຈາກສະພາຂອງພຣະເຈົ້າໄດ້ເສື່ອມເສຍ. ພວກເຂົາບໍ່ໄດ້ເຊື່ອຟັງພຣະເຈົ້າ. ພວກເຂົາຍອມໃຫ້ມີຄວາມບໍ່ຍຸຕິທຳ. ​ມະ​ນຸດເລີ່ມຂາບ​ໄຫວ້​ບູ​ຊາພວກເຂົາແທນພ​ຣະເຈົ້າອົງສູງສຸດ. ພວກເຂົາກາຍເປັນສັດຕູຂອງພ​ຣະເຈົ້າແລະຊົນຊາດອິດສະຣາເອນປະ​ຊາ​ກອນຂອງພ​ຣະ​ອົງ. ເນື່ອງຈາກວ່າບາງປະເທດເຫຼົ່ານັ້ນ​ອາ​ໄສຢູ່ໃນແຜ່ນດິນການາອານແລະພຣະເຈົ້າໄດ້ສັນຍາວ່າຈະມອບການາອານໃຫ້ອິດສະ​ຣາເອນ. ມີບັນຫາໃຫຍ່ຄືປະເທດເຫຼົ່ານັ້ນແລະຜູ້ປົກຄອງວິນຍານຂອງພວກເຂົາ​ເປັນສັດຕູຂອງພຣະເຈົ້າແລະຂອງ​ຊົນຊາດຂອງພຣະອົງ. ພວກເຂົາປະຕິເສດທີ່ຈະເຊື່ອຟັງພຣະເຈົ້າແລະປ່ອຍໃຫ້ຄົນອິດສະຣາເອນຄອບ​ຄອງແຜ່ນດິນ. ແຕ່ພວກເຂົາ​ພັດເລີ່ມຕໍ່ສູ້ເພື່ອທຳລາຍອິດສະຣາເອນແລະແຜນການຂອງພຣະເຈົ້າ. ນັ້ນແມ່ນເຫດຜົນທຳອິດທີ່ຕ້ອງຈື່ເມື່ອທ່ານພະຍາຍາມເຂົ້າໃຈສົງຄາມແລະການຂ້າທຸກຢ່າງທີ່ມີ​ຢູ່.

ເຫດຜົນທີສອງແມ່ນຍິ່ງເຮັດໃຫ້ຄົນອິດສະຣາເອນມີຄວາມຢ້ານກົວຫຼາຍຂຶ້ນ. ເປັນການອະທິບາຍທີ່ດີທີ່ສຸດໂດຍເຫດການທີ່ເກີດ​ຂຶ້ນເມື່ອຄົນອິດສະ​ຣາເອນໄປຮອດຊາຍແດນການາອານແຜ່ນດິນແຫ່ງພ​ຣະສັນຍາ. ໂມເຊສົ່ງຄົນສອດແນມສິບສອງຄົນໄປໃນການາອານເພື່ອລາຍງານຂ່າວກ່ຽວກັບແຜ່ນດິນແລະກ່ຽວກັບຜູ້ຄົນຢູ່ທີ່ນັ້ນ. ນັກສອດແນມໄດ້ກັບຄືນມາດ້ວຍຫຼັກຖານທີ່ສະແດງວ່າດິນແດນແຫ່ງນີ້ສວຍງາມແລະມີຜົນຜະລິດຫຼາຍ. ພວກເຂົາເວົ້າວ່າມັນ​ເຕັມ​ໄປ​ດ້ວຍ “ນົມແລະນໍ້າເຜິ້ງ. ມັນເປັນສະຖານທີ່ທີ່ດີ, ຄືກັບທີ່ ພຣະເຈົ້າໄດ້ບອກພວກເຂົາເຈົ້າ (ຈບ​ຊ. 13: 27). ແຕ່ຫຼັງຈາກນັ້ນເຂົາເຈົ້າໄດ້ລາຍງານບັນຫາໃຫຍ່:“ “ດິນແດນ​​ທີ່ພວກ​ເຮົາ​ໄປ​ສອດ​ແນມນັ້ນ​ມັນ​ເປັນ​ດິນ​ແດນ​ກິນ​ຄົນ. ພວກເຮົາ​ໄດ້​ເຫັນ​ແຕ່​ຄົນ​ຮູບຮ່າງ​ໃຫຍ່​ສູງ ແລະ​ຄົນ​ຮູບຮ່າງ​ໃຫຍ່​ສູງ​ທີ່​ເປັນ​ເຊື້ອສາຍ​ຂອງ​ຊາວ​ອານາກີມ(ຄົນ​ເນ​ຟິມ)​ກໍ​ອາໄສ​ຢູ່​ໃນ​ບ່ອນນັ້ນ. ພວກເຮົາ​ເລີຍ​ເບິ່ງ​ເປັນ​ດັ່ງ​ຕັກແຕນ​ໃນ​ສາຍ​ຕາ​ຂອງ​ຄົນ​ເຫຼົ່ານັ້ນ.” (ຈບ​ຊ. 13: 32–33).

ພວກເຮົາໄດ້ເວົ້າກ່ຽວກັບ​ຄົນເນຟິມມາກ່ອນ​ແລ້ວ. ພວກເຂົາເປັນ​ເຊື້ອ​ສາຍ​ທີ່​ຊົ່ວ​ຮ້າຍຂອງ​ພວກລູກຊາຍຂອງ​ພ​ຣະ​ເຈົ້າທີ່ກະບົດ​ທີ່​ແຕ່ງ​ງານ​ກັບລູກສາວຂອງມະນຸດ (ປ​ຖກ. 6: 1–4). ພວກ​ຄົນ​ຍັກອາ​ນາ​ກີມແມ່ນເຊື້ອສາຍຂອງຄົນ​ເນ​ຟີມດັ້ງເດີມ. ພວກເຂົາ​ມີ​ຈຳ​ນວນຫຼາຍຄົນອາ​ໄສ​ຢູ່ໃນທົ່ວແຜ່ນດິນການາອານ. ພວກ​ເຂົາປະປົນກັນໃນບັນດາປະເທດອື່ນໆແລະເມືອງຕ່າງໆຢູ່ທີ່ນັ້ນ. ຄົນອິດສະຣາ​ເອນຕ້ອງເອົາຊະນະພວກເຂົາທັງ​ໝົດເພື່ອ​ຍຶດ​ຄອງດິນແດນ (ຈບ​ຊ.13: 28-29). ເປົ້າໝາຍທີ່ຈະເອົາຊະນະດິນແດນທີ່ຄວບຄຸມໂດຍຜູ້ປົກຄອງວິນ​ຍານ​ຊົ່ວ​ຮ້າຍເບິ່ງຄືວ່າມັນຍາກຢູ່​ແລ້ວກ່ອນໜ້ານີ້. ດຽວນີ້ເບິ່ງຄືວ່າມັນເປັນໄປບໍ່ໄດ້ທີ່ຈະເອົາຊະນະພວກຍັກໃຫຍ່ທີ່​ຊົ່ວຮ້າຍ​ເຫຼົ່ານີ້. ເພື່ອທີ່ຈະຊະນະສົງຄາມຊົນ​ຊາດອິດສະຣາເອນ ​ຊຶ່ງຫາກໍ່ຫຼຸດ​ພົ້ນ​ຈາກ​ການເປັນຂ້າທາດນີ້ໂດຍບໍ່ມີການຝຶກອົບຮົມໃດໆດ້ານການທະຫານ, ຈະຕ້ອງໄດ້ຕໍ່ສູ້ກັບນັກຮົບທີ່​ແຂງ​ແຮງມີຂະໜາດໃຫຍ່​ທີ່ເປັນ​ຄົນ​ຍັກ

ມີພຽງແຕ່ສອງຄົນໃນຈຳນວນສິບສອງຄົນທີ່ເປັນຄົນສອດແນມ (​ໂຢ​ຊວຍ ແລະກາ​ເລັບ) ເທົ່ານັ້ນທີ່ເຊື່ອວ່າພຣະເຈົ້າຈະຊ່ວຍຄົນອິດສະຣາເອນ​ຕີຊະນະພວກຄົນຍັກອາ​ນາ​ກີມ​ໄດ້. ​ຄົນສອດແນມອີກສິບຄົນໄດ້ຊັກຊວນປະຊາຊົນທຸກຄົນວ່າພວກເຂົາຈະພ່າຍ​ແພ້ແນ່ນອນ. ແທນທີ່ຈະລະນຶກເຖິງພຣະເຈົ້າໄດ້ທຳລາຍກະ​ສັດຟາໂຣແລະ​ຊາວ​ເອຢິບເຊິ່ງເປັນປະເທດທີ່ມີອຳນາດຫຼາຍທີ່ສຸດໃນໂລກ,ແຕ່​ປະ​ຊາ​ຊົນກໍ່ຕົກໃຈ. ພວກເຂົາຮ້ອງຂຶ້ນວ່າ, “ບໍ່ແມ່ນ ພວກເຮົາ​ບໍ່​ເຂັ້ມແຂງ​ພໍ​ເພື່ອ​ຈະ​ໂຈມຕີ​ພວກເຂົາ​ໄດ້; ຄົນ​ຢູ່​ໃນ​ທີ່ນັ້ນ​ມີ​ກຳລັງ​ເຂັ້ມແຂງ​ຫຼາຍກວ່າ​ພວກເຮົາ.”  (ຈບ​ຊ. 13:31).

ພຣະເຈົ້າຊົງຕອບວ່າ“ປະຊາຊົນ​ເຫຼົ່ານີ້​ຍັງ​ຈະ​ໝິ່ນປະໝາດ​ເຮົາ​ອີກ​ດົນນານ​ປານໃດ? ເຖິງແມ່ນ​ວ່າ ເຮົາ​ໄດ້​ເຮັດ​ການ​ອັດສະຈັນຫຼາຍ​ຢ່າງ​ໃນ​ທ່າມກາງ​ພວກເຂົາ​ແລ້ວ ພວກເຂົາ​ກໍ​ຍັງ​ປະຕິເສດ​ທີ່​ຈະ​ໄວ້ວາງໃຈ​ໃນ​ເຮົາ​ຕະຫຼອດໄປ​ບໍ?  (ຈບ​ຊ.14:11). ໃນຄວາມເປັນຈິງ, ພ​ຣະເຈົ້າໂກດ​ຮ້າຍຫຼາຍຈົນ​ພ​ຣະ​ອົງຂູ່ວ່າຈະທຳລາຍອິດສະ​ຣາ​ເອນຄືກັບທີ່​ພ​ຣະ​ອົງໄດ້ເຮັດກັບປະເທດຕ່າງໆ​ຍ້ອນ​ກັບ​ມາ​ທີ່​ວິ​ຫານ​ບາ​ເບນ. ພຣະເຈົ້າກ່າວວ່າ​ພ​ຣະ​ອົງສາມາດເລີ່ມຕົ້ນກັບປະເທດ​ໃໝ່ຕອນນີ້ຈາກໂມເຊໄດ້. ພຣະເຈົ້າໄດ້ບອກໂມເຊວ່າ:“ ​ເຮົາ​ຈະ​ສົ່ງ​ໂຣກ​ລະບາດ​ຮ້າຍແຮງ​ທຳລາຍ​ພວກເຂົາ ແຕ່​ເຮົາ​ຈະ​ເຮັດ​ໃຫ້​ເຈົ້າ​ເປັນ​ພໍ່​ຂອງ​ຊົນຊາດ​ໃຫຍ່​ຊາດ​ໜຶ່ງ ແລະ​ມີ​ອຳນາດ​ຫຼາຍກວ່າ​ພວກເຂົາ.” (ຈບ​ຊ. 14:12)

ໂມເຊໄດ້ທູນຂໍໃຫ້ພຣະເຈົ້າດຳເນີນຕາມແຜນດັ້ງເດີມຂອງພ​ຣະ​ອົງ (ຈບ​ຊ.14: 13–19). ພຣະເຈົ້າໄດ້ຕົກລົງ, ແຕ່​ພ​ຣະ​ອົງບໍ່ສາມາດເບິ່ງຂ້າມຄວາມບໍ່ເຊື່ອຂອງປະຊາຊົນໄດ້. ປະຊາຊົນຕ້ອງໄດ້ຮັບການສອນບົດຮຽນຈາກເລື່ອງນີ້. ມັນຈະ​ຮຸນ​ແຮງ. ພຣະເຈົ້າບອກໂມເຊວ່າ:

“ເຮົາ​ຈະ​ຍົກໂທດ​ບາບ​ໃຫ້​ພວກເຂົາ ຕາມ​ທີ່​ເຈົ້າ​ໄດ້​ຂໍຮ້ອງ​ມາ,  ແຕ່​ເຮົາ​ມີ​ຊີວິດ​ຢູ່​ຢ່າງ​ແນ່ແທ້​ສັນໃດ ທົ່ວ​ແຜ່ນດິນ​ໂລກ​ຈະ​ເຕັມ​ໄປ​ດ້ວຍ​ສະຫງ່າຣາສີ​ຂອງ​ພຣະເຈົ້າຢາເວ​ສັນນັ້ນ,  ບໍ່ມີ​ໃຜ​ຈັກ​ຄົນ​ໃນ​ຈຳນວນ​ຄົນ​ເຫຼົ່ານີ້ ທີ່​ໄດ້​ເຫັນ​ສະຫງ່າຣາສີ​ຂອງເຮົາ ແລະ​ການ​ອັດສະຈັນ​ແລະ​ໝາຍສຳຄັນ​ຕ່າງໆ​ທີ່​ເຮົາ​ໄດ້​ກະທຳ ຢູ່​ໃນ​ປະເທດ​ເອຢິບ​ແລະ​ໃນ​ຖິ່ນ​ແຫ້ງແລ້ງ​ກັນດານ ແລະ​ໄດ້​ທົດລອງ​ເຮົາ​ເຖິງ​ສິບ​ເທື່ອ​ແລ້ວ ແຕ່​ຍັງ​ໄດ້​ປະຕິເສດ​ທີ່​ຈະ​ເຊື່ອຟັງ​ເຮົາ. ພວກເຂົາ​ຈະ​ບໍ່ໄດ້​ເຂົ້າ​ໄປ​ໃນ​ດິນແດນຊຶ່ງ​ເຮົາ​ໄດ້​ສັນຍາ​ໄວ້​ກັບ​ບັນພະບຸລຸດ​ຂອງ​ພວກເຂົາ​ນັ້ນ​ຈັກເທື່ອ. ພວກ​ທີ່​ໝິ່ນປະໝາດ​ເຮົາ​ນັ້ນ ຈະ​ບໍ່ມີ​ຈັກ​ຄົນໜຶ່ງ​ຄົນດຽວ​ທີ່​ໄດ້​ເຂົ້າ​ໄປ​ໃນ​ທີ່ນັ້ນ...

ພວກເຈົ້າ​ຈະ​ຕາຍ​ແລະ​ຊາກສົບ​ຂອງ​ພວກເຈົ້າ​ຈະ​ກະຈັດ​ກະຈາຍ ທົ່ວ​ຖິ່ນ​ແຫ້ງແລ້ງ​ກັນດານ. ຍ້ອນ​ພວກເຈົ້າ​ຈົ່ມຮ້າຍ​ໃສ່​ເຮົາ ຄົນ​ທີ່​ມີ​ອາຍຸ​ຊາວ​ປີ​ຂຶ້ນ​ໄປ​ໃນ​ພວກເຈົ້າ ຈະ​ບໍ່ໄດ້​ເຂົ້າ​ໄປ​ໃນ​ດິນແດນ​ນັ້ນ​ເດັດຂາດ.  ເຮົາ​ໄດ້​ສັນຍາ​ວ່າ​ຈະ​ໃຫ້​ພວກເຈົ້າ​ຢູ່​ທີ່​ນັ້ນ ແຕ່​ໃນ​ພວກເຈົ້າ​ຈະ​ບໍ່ມີ​ໃຜ​ໄດ້​ຢູ່ ນອກຈາກ​ກາເລັບ​ລູກຊາຍ​ຂອງ​ເຢຟຸນເນ​ແລະ​ໂຢຊວຍ​ລູກຊາຍ​ຂອງ​ນູນ.  ພວກເຈົ້າ​ໄດ້​ເວົ້າ​ວ່າ, ລູກຫລານ​ຂອງ​ພວກເຈົ້າ​ຈະ​ຖືກ​ຈັບ​ໄປ ແຕ່​ເຮົາ​ຈະ​ນຳ​ພວກເຂົາ​ເຂົ້າ​ໄປ​ໃນ​ດິນແດນ​ທີ່​ພວກເຈົ້າ​ບໍ່​ຍອມ​ຮັບ​ເອົາ ແລະ​ທີ່​ນັ້ນ​ຈະ​ເປັນ​ບ້ານ​ເຮືອນ​ຂອງ​ພວກເຂົາ.(ຈບ​ຊ.14: 20-31)

"ສິບເທື່ອ" ແມ່ນຈຳ​ນວນຂອງຄຳເວົ້າໃນສະໄໝນັ້ນໝາຍຄວາມວ່າ "ຫຼາຍ​ຄັ້ງຫຼາຍ​ຫົນ" (ປ​ຖກ. 31: 7; ໂຢບ 19: 3). ຈົນ​ເຖິງ​ຕອນນີ້ພຣະເຈົ້າໄດ້​ອົດທົນຕໍ່ການຈົ່ມທຸກຂອງປະຊາຊົນ. ແທນທີ່ຈະຂອບໃຈທີ່ພວກເຂົາບໍ່ໄດ້ເປັນຂ້າທາດໃນເອຢິບ, ພວກເຂົາໄດ້ຈົ່ມຢ່າງໜັກ. ພວກເຂົາພາ​ກັນຈົ່ມກ່ຽວກັບອາຫານທີ່ພວກເຂົາຕ້ອງກິນ (ຈບ​ຊ.11:1–14;31–35). ພວກເຂົາຈົ່ມກ່ຽວກັບຜູ້ນຳທີ່ພຣະເຈົ້າໄດ້ເລືອກ, ຄືໂມເຊ (ຈບ​ຊ.12:1–16).

ແຕ່ບັດນີ້ຄວາມອົດທົນຂອງພຣະເຈົ້າໄດ້​ສິ້ນ​ສຸດ​ລົງແລ້ວ. ດຽວນີ້ຄວາມບໍ່ເຊື່ອຂອງພວກເຂົາຈະໄດ້​ຮັບການລົງໂທດທີ່ຮ້າຍແຮງ. ອິດສະຣາເອນຈະເດີນທາງພະ​ເນ​ຈອນໄປໃນຖິ່ນ​ແຫ້ງ​ແລ້ງກັນດານເປັນເວລາສີ່ສິບປີ. ໄລຍະເວລາຖືກກຳນົດໄວ້ເພື່ອໃຫ້ຜູ້ໃຫຍ່ທຸກຄົນທີ່ບໍ່ເຊື່ອແລະຈົ່ມວ່ານັ້ນເຖົ້າແກ່ລົງແລະຕາຍ​ໄປ.

ໂອກາດຄັ້ງທີສອງ

ພຣະເຈົ້າຈະໃຫ້ໂອ​ກາດອິດສະຣາເອນເປັນຄັ້ງທີສອງທີ່ຈະໄວ້ວາງໃຈພຣະອົງແລະ​ເຂົ້າຍຶດ​ຄອງດິນແດນແຫ່ງ​ພ​ຣະ​ສັນ​ຍາພາຍຫຼັງ 40 ປີ. ພຣະບັນຍັດສອງ​ບົດ​ທີ 2-3 ບອກກ່ຽວກັບການເດີນທາງຂອງພວກເຂົາໃນໄລຍະເວລາສີ່ສິບປີທີ່ໄດ້​ພະ​ເນ​ຈອນໄປ. ໃນຊ່ວງເວລາ 40 ປີຂອງຄົນອິດສະ​ຣາເອນຢູ່ທາງຕາເວັນອອກຂອງແມ່ນ້ຳຈໍແດນໃນແຜ່ນດິນທີ່ເອີ້ນວ່າຈໍ​ແດນ​ຝັ່ງ​ຕາ​ເວັນ​ອອກ. ດິນແດນແຫ່ງ​ພ​ຣະສັນຍາແມ່ນທິດຕາເວັນຕົກ. ທີ່ດິນແດນ​ຈໍ​ແດນທາງທິດຕາເວັນອອກມີສາມປະເທດອາໄສຢູ່ທີ່ນັ້ນຄື: ເອໂດມ, ໂມອາບ, ແລະອາໂມ ປະເທດເຫຼົ່ານີ້ເປັນເຊື້ອສາຍຂອງໂລດ, ຫຼານຊາຍຂອງອັບຣາຮາມ. ພຣະເຈົ້າໄດ້ມອບ​ດິນແດນ​ນີ້ໃຫ້ແກ່ຊົນຊາດເຫຼົ່ານີ້. ຄົນສ່ວນໃຫຍ່ທີ່ອາໄສຢູ່ທີ່ນັ້ນແມ່ນຍາດພີ່ນ້ອງຂອງຄົນອິດສະຣາເອນ, ແຕ່ວ່າບໍ່ແມ່ນທັງໝົດ.

ພຣະເຈົ້າໄດ້ນຳໂມເຊໄປທີ່ແຜ່ນດິນນີ້ເພື່ອຈຸດປະສົງສະເພາະ. ມັນບໍ່ແມ່ນໄປຢາມພີ່ນ້ອງຂອງອິດສະຣາເອນ. ຄົນອິດສະຣາເອນເດີນທາງໄປທາງເໜືອຜ່ານເມືອງອາໂມນເຂົ້າໄປໃນເຂດທີ່ເອີ້ນວ່າບາຊານ. ສະຖານທີ່ດັ່ງກ່າວມີຊື່ສຽງທີ່ໜ້າຢ້ານກົວ. ໃນສະໄໝບູຮານບາຊານຖືກເອີ້ນວ່າ “ບ່ອນຢູ່ຂອງງູ.” ​ບ່ອນນັ້ນມີສອງເມືອງທີ່ໃຫຍ່ທີ່ສຸດແມ່ນຊື່​ເມືອງອັດຊະຕາໂຣດ​ແລະ​​ເມືອງເອັດເຣອີ. . ພຣະເຈົ້າໄດ້ນຳພາຄົນອິດສະ​ຣາເອນໄປສູ່ສິ່ງທີ່ຜູ້ຄົນເຊື່ອວ່າເປັນປະຕູນະລົກ.

ແຕ່ຍັງມີອີກຫຼາຍສິ່ງທີ່ຈະເຮັດໃຫ້ພວກເຂົາຢ້ານກົວ.

ພ​ຣະເຈົ້າໄດ້ນຳຊົນ​ຊາດ​ອິດ​ສະ​ຣາ​ເອນມາຢູ່ທີ່ນີ້ເພື່ອສູ້ຮົບກັບກອງທັບຂອງກະສັດສອງກະສັດຄື​ເຈົ້າສີ​ໂຫນແລະ​ເຈົ້າໂອກ. ກະສັດທັງສອງ​ອົງນີ້ເປັນຜູ້ປົກຄອງກຸ່ມຄົນທີ່ເອີ້ນວ່າຄົນອາໂມໄ​ຣ (ພບຍ. 3: 2–3; 31: 4). ​ພ​ຣ​ະຄຳພີຍັງເອີ້ນພວກເຂົາວ່າເຣຟາອິມ​. ໃນພຣະບັນຍັດສອງ 2:11, ບອກວ່າຄົນອານາ​ກີມໄດ້ຖືກນັບວ່າເປັນ​ຄົນ "ເຣຟາອິມ​" ພຣະເຈົ້າໄດ້ນຳພາອິດສະຣາເອນໄປສູ່ພື້ນທີ່ຂອງພວກ​ຄົນຍັກ ທີ່ຊົ່ວຮ້າຍ. ນີ້ແມ່ນພວກຍັກໃຫຍ່ປະເພດດຽວກັນທີ່ເຮັດໃຫ້ຜູ້ສອດແນມຄົນອິດສະ​ຣາເອນສິບຄົນຢ້ານກົວຫຼາຍ​ເຊິ່ງພວກເຂົາປະຕິເສດທີ່ຈະເຊື່ອວາງໃຈໃນພຣະເຈົ້າ (ຈບ​ຊ.13: 32-33). ຫຼັງຈາກນັ້ນ, ຄົນອື່ນໆທີ່ຍັງເຫຼືອໄດ້ຕິດຕາມສິບຄົນທີ່ສອດແນມແລະນັ້ນເຮັດໃຫ້ມີການລົງໂທດສີ່ສິບປີໃນຖິ່ນແຫ້ງແລ້ງກັນດານ.

ເປັນຫຍັງພຣະເຈົ້າຈຶ່ງນຳພວກເຂົາມາທີ່ນີ້ເພື່ອປະເຊີນກັບສັດຕູທີ່​ແຂງ​ແຮງແບບດຽວກັນນີ້? ​ຄົນອິດສະຣາເອນຕ້ອງປະເຊີນໜ້າກັບສັດຕູຍັກໃຫຍ່ນີ້ຫຼາຍເທື່ອໃນການສູ້ຮົບຖ້າພວກເຂົາ​ຕ້ອງ​ການຈະຍຶດ​ຄອງດິນແດນ. ​ຄົນອິດສະຣາເອນຈະຕ້ອງໄປທາງທິດຕາເວັນຕົກຂ້າມແມ່ນໍ້າຈໍແດນແລະຕໍ່ສູ້ເພື່ອຍຶດເອົາດິນແດນທີ່ພຣະເຈົ້າໄດ້ມອບໃຫ້ແກ່ພວກເຂົາ. ພຣະເຈົ້າໄດ້ທົດສອບປະຊາຊົນຂອງພຣະອົງ. ພວກເຂົາຈະເຊື່ອໃນພຣະອົງແລະຕໍ່ສູ້ໃນຄັ້ງນີ້ບໍ? ໄຊຊະນະເໜືອ​ເຈົ້າ​ໂອກແລະ​ເຈົ້າ​ສີ​ໂຫນຈະເຮັດໃຫ້ພວກເຂົາມີຄວາມໝັ້ນໃຈແລະຄວາມເຊື່ອໃນພຣະເຈົ້າສຳລັບສົງຄາມທີ່ພວກເຂົາກຳລັງເລີ່ມຕົ້ນ.

ຄົນອິດສະ​ຣາ​ເອນໄດ້​ປົບໜີໄປຫຼາຍປີກ່ອນ. ແຕ່ເທື່ອນີ້ການຕັດສິນໃຈຂອງພວກເຂົາເຈົ້າແມ່ນແຕກຕ່າງກັນ. ພວກເຂົາໄວ້ວາງໃຈ​ພຣະເຈົ້າທີ່ຈະຊ່ວຍພວກເຂົາຕໍ່ສູ້. ດັ່ງທີ່ໂມເຊໄດ້ກ່າວວ່າ,“ ແຕ່​ພຣະເຈົ້າຢາເວ ພຣະເຈົ້າ​ຂອງ​ພວກເຮົາ​ໄດ້​ມອບ​ເພິ່ນ(​ເຈົ້າສີ​ໂຫນ)​ໄວ້​ຢູ່​ໃນ​ອຳນາດ​ຂອງ​ພວກເຮົາ ແລະ​ພວກເຮົາ​ໄດ້​ຊະນະ​ເຈົ້າສີໂຫນ​ແລະ​ພວກ​ລູກຊາຍແລະ​ທະຫານ​ທັງໝົດ​ຂອງ​ເພິ່ນ...ພຣະເຈົ້າຢາເວ ພຣະເຈົ້າ​ຂອງ​ພວກເຮົາ​ຈຶ່ງ​ມອບ​ເຈົ້າໂອກ ແລະ​ປະຊາຊົນ​ຂອງ​ເພິ່ນ ໃຫ້​ຢູ່​ໃຕ້​ອຳນາດ​ຂອງ​ພວກເຮົາ ແລະ​ພວກເຮົາ​ໄດ້​ຂ້າ​ພວກເຂົາ​ຖິ້ມ​ຈົນ​ໝົດ” (ພບຍ. 2: 33; 3: 3). ຜູ້​ທຳ​ນ​ວາຍ​ຊື່ອາໂມດ, ໄດ້ຂຽນກ່ຽວກັບການສູ້ຮົບນີ້ອີກ​ໃນຫຼາຍປີຕໍ່ມາ. ອາໂມດໄດ້ອະທິບາຍເຖິງຜົນຂອງການສູ້ຮົບດ້ວຍວິທີນີ້:“ [ພຣະຜູ້ເປັນເຈົ້າ] ເຮົາ​ໄດ້​ທຳລາຍ​ຊາວ​ອາໂມ​ຈົນກ້ຽງ ຄື​ຄົນ​ສູງ​ດັ່ງ​ຕົ້ນແປກ​ແລະ​ແຂງແຮງ​ດັ່ງ​ຕົ້ນໂອກ.” (​ອມ.2: 9)

ມັນແມ່ນການທົດສອບທີ່ຍາກຫາ​ກໍ່ເລີ່ມຕົ້ນໂອກາດທີ່ສອງຂອງພວກເຂົາ. ພຣະເຈົ້າໄດ້ຮຽກຮ້ອງໃຫ້ພວກເຂົາປະເຊີນກັບຄວາມຢ້ານກົວຂອງພວກເຂົາ. ພໍ່ແມ່ຂອງພວກເຂົາ​ບໍ່​ຜ່ານ​ການທົດສອບ. ດຽວນີ້ລູກ​ເຕົ້າ​ທີ່​ໃຫຍ່​ແລ້ວຂອງເຂົາເຈົ້າຕ້ອງປະເຊີນກັບຄວາມຢ້ານກົວອັນດຽວກັນທີ່ໄດ້ເຮັດໃຫ້ພໍ່ແມ່ຂອງພວກເຂົາເສຍຊີວິດໃນລະຫວ່າງສີ່ສິບປີທີ່ເດີນທາງພະ​ເນ​ຈອນໃນຖິ່ນແຫ້ງແລ້ງກັນດານ. ພຣະເຈົ້າຂອງອິດສະຣາເອນໄດ້ແຍກທະເລແດງເພື່ອໃຫ້ພວກເຂົາໜີ​ລອດຊີ​ວິດແລະຈາກນັ້ນໄດ້ທຳລາຍກອງທັບຂອງ​ເອຢີບເມື່ອພວກເຂົາພະຍາຍາມ​ໄລ່ຂ້າມມາ. ຄົນອິດສະຣາເອນຈຳເປັນຕ້ອງຈື່ແລະໄວ້ວາງໃຈພ​ຣະເຈົ້າຂອງພວກເຂົາ.

“​ຄຳ​ປະ​ຕິ​ຍານ​ວ່າ​ຈ​ະທຳລາຍ”

ຄົນອິດສະຣາເອນໄດ້ຮັບໄຊຊະນະໃນການຕໍ່ສູ້ກັບ​ເຈົ້າ​ສີ​ໂຫນແລະ​ເຈົ້າໂອກ. ແລະດຽວນີ້ພວກເຮົາ ເລີ່ມເຂົ້າໃຈແລ້ວວ່າເປັນຫຍັງສົງຄາມ​ຈຶ່ງລວມເຖິງບາງເມືອງທີ່ອິດສະຣາເອນຂ້າຄົນທຸກຄົນໂດຍບໍ່ສົນເລື່ອງອາຍຸ. ບາງເມືອງເປັນ​ບ່ອນ​ຢູ່​ຂອງ​ຄົນຍັກທີ່ເອີ້ນວ່າຄົນເຣຟາອິມ​. ເມືອງເຫຼົ່ານີ້ຖືກ “ປະ​ຕິ​ຍານວ່າຈະທຳລາຍ” (ພບຍ.3: 6). ເຫດຜົນບໍ່ແມ່ນການແກ້ແຄ້ນ. ເປົ້າໝາຍແມ່ນເພື່ອກຳຈັດບັນດາລູກຫຼານຂອງຄົນ​ເນ​ຟີມທັງໝົດ. ຄົນອິດສະ​ຣາເອນເຂົ້າໃຈວ່າພວກຄົນຍັກແມ່ນ​ສືບ​ເຊື້ອ​ສາຍທີ່ມາຈາກພວກວິນຍານຊົ່ວ. ພວກມັນຖືກກຳ​ເນີດໂດຍພວກລູກຂອງພຣະເຈົ້າ​ທີ່​ເປັນວິນຍານ​ທີ່​ກະ​ບົດ(ປ​ຖກ. 6:1-4). ອິດສະຣາເອນບໍ່ສາມາດອາໄສຢູ່ໃນດິນແດນຮ່ວມກັບຄົນຍັກທີ່ມີມໍລະດົກແມ່ນຄວາມຊົ່ວຮ້າຍທີ່ເໜືອ​ທຳ​ມະ​ຊາດ.

ຫຼັງຈາກການສູ້ຮົບ, ອິດສະຣາເອນບໍ່ໄດ້ຂ້າມແມ່ນໍ້າຈໍແດນ​ທັນ​ທີ. ຫຼັງຈາກນັ້ນ,ໂມເຊໄດ້ເສຍຊີວິດແລະການນຳພາຂອງອິດສະຣາເອນໄດ້ຖືກສົ່ງ​ຕໍ່ໄປຫາໂຢຊວຍ. ໂຢຊວຍແມ່ນ​ແມ່​ທັບຜູ້ທີ່ຈະນຳ​ພາສູ້ຮົບ ເພື່ອຍຶດ​ຄອງດິນແດນແຫ່ງ​ພ​ຣະ​ສັນ​ຍາ. ການ​ຕໍ່​ສູ້ໄດ້ຖືກນຳພາໂດຍສອງເຫດຜົນທີ່ຂ້າ​ພະ​ເຈົ້າຂຽນໄວ້ໃນບົດນີ້: ​ຂໍ້ທຳອິດຈົ່ງຂັບໄລ່ຊົນ​ຊາດສັດຕູແລະບັນດາເທບພະເຈົ້າ​ທີ່ກະບົດຂອງພວກເຂົາອອກຈາກແຜ່ນດິນແລະຂໍ້ທີສອງຂ້າພວກ​ຄົ​ນຍັກຊົ່ວຮ້າຍແລະລູກຫຼານຂອງພວກເຂົາທັງໝົດ.

ຖ້າພວກເຮົາເຂົ້າໃຈເຫດຜົນທີ່ເປັນ​ແນວ​ທາງ​ໃນ​ການ​ຕໍ່​ສູ້ເພື່ອ​ຍຶດ​ເອົາ​ດິນ​ແດນ​ແຫ່ງ​ພ​ຣະ​ສັນ​ຍາ​ແລ້ວ, ພວກເຮົາເຫັນຈະວ່າ​ນີ້ແມ່ນສົງຄາມສັກສິດ. ສົງຄາມຕໍ່ຕ້ານວິນຍານແຫ່ງຄວາມມືດແລະສັດຕູ​ທີ່​ເປັນ​ຄົນ. ມີບັນ​ດາວິນຍານແລະ​ຜູ້ຄົນທີ່ຢູ່ພາຍໃຕ້ການຄອບຄອງຂອງຜູ້ປົກຄອງ​ວິນ​ຍານ​ທີ່​ກະ​ບົດ. ພ​ຣະ​ຄຳພີບອກວ່າ​ມີສິ່ງ​ມີ​ຊີ​ວິດຝ່າຍວິນຍານທີ່ແທ້ຈິງທີ່ຊົ່ວ​ຮ້າຍແລະເປັນຜູ້ທີ່ຕໍ່ສູ້ກັບແຜນຂອງພຣະເຈົ້າ.

ເຫດຜົນເຫຼົ່ານີ້ສຳລັບສົງຄາມແມ່ນໄດ້ຖືກສະຫຼຸບເປັນຢ່າງດີໃນ ​ໂຢ​ຊວຍ11:21-22:

ໃນ​ເທື່ອ​ນີ້ ໂຢຊວຍ​ໄດ້​ຍົກທັບ​ອອກ​ໄປ​ທຳລາຍ​ຄົນ​ຮ່າງ​ໃຫຍ່​ພວກ​ໜຶ່ງ ຊື່​ວ່າ ອານາກີມ. ຄົນ​ພວກ​ນີ້​ໄດ້​ອາໄສ​ຢູ່​ຕາມ​ເນີນພູ​ຕ່າງໆ ດັ່ງນີ້: ເຮັບໂຣນ, ເດບີ, ອານາບ, ແລະ​ຕາມ​ເນີນພູ​ທັງໝົດ​ຂອງ​ຢູດາ​ແລະ​ເນີນພູ​ທັງໝົດ​ຂອງ​ອິດສະຣາເອນ. ໂຢຊວຍ​ໄດ້​ທຳລາຍ​ພວກເຂົາ​ແລະ​ເມືອງ​ຂອງ​ພວກເຂົາ​ຈົນກ້ຽງ. ບໍ່ມີ​ພວກ​ອານາກີມ​ຈັກ​ຄົນ​ທີ່​ເຫຼືອ​ຢູ່​ໃນ​ດິນແດນ​ອິດສະຣາເອນ ແຕ່​ຍັງ​ມີ​ບາງຄົນ​ທີ່​ໄດ້​ເຫຼືອ​ຢູ່​ໃນ​ເມືອງ​ກາຊາ, ເມືອງກາດ ແລະ​ເມືອງ​ອາຊະໂດດ

​ສາ​ເຫດ​ທີ່​ເລື່ອງນີ້​ສຳ​ຄັນ

ສົງຄາມຂອງໂຢຊວຍສ່ວນໃຫຍ່ແມ່ນປະສົບຜົນສຳເລັດ, ແຕ່ວ່າມັນຍັງບໍ່ທັນສົມບູນເທື່ອ. ຄົນ​ຍັກຈຳນວນ ໜຶ່ງໄດ້ປົບໜີແລະໜີອອກຈາກດິນແດນນັ້ນ. ນັ້ນອາດເບິ່ງຄືວ່າບໍ່ມີ​ຄວາມ​ສຳ​ຄັນຫຼາຍ, ແຕ່ມັນຊີ້ໃຫ້ເຫັນວ່າມັນຈະມີປັນຫາກັບ​ຄົນ​ຍັກ​ອີກໃນພາຍຫຼັງ. ພວກ​ຄົນຍັກບາງຄົນໄດ້ໜີໄປເມືອງກາດ. ເມືອງ​ກາດເປັນເມືອງຂອງຊາວຟີລິດສະຕິນ (ຢ​ຊ.13: 3). ​ເມືອງ​ກາດແມ່ນບ້ານເກີດຂອງໂກ​ລີ​ອາດຜູ້ທີ່ດາ​ວິດໄດ້ຕໍ່ສູ້​ຕັ້ງ​ແຕ່​ຕອນ​ຍັງ​ໜຸ່ມ (1ຊມອ.17: 4). ໂກ​ລີ​ອາດບໍ່ແມ່ນ​ຄົນຍັກຕົນດຽວທີ່ອາໄສຢູ່ໃນເມືອງ​ກາດ (1 ຂ​ຄ.20: 5-8). ພຣະເຈົ້າຕ້ອງການໃຫ້ພວກ​ຄົນຍັກທັງໝົດຖືກທຳລາຍໃນໄລຍະສົງຄາມເພື່ອ​ດິນ​ແດນ​ແຫ່ງ​ພ​ຣະສັນຍາ. ເນື່ອງຈາກວ່າ​ຄົນອິດສະຣາເອນບໍ່ໄດ້ເຮັດສິ່ງນີ້ຢ່າງສົມ​ບູນ​ຈຶ່ງມີຜົນສະທ້ອນທີ່ບໍ່ດີ​ຕາມມາຕໍ່ກັບຄົນອິດສະລາແອນ​ໃນ​ພາຍຫຼັງ.

ໃນ​ພ​ຣະ​ທຳ​ພວກ​ຜູ້​ປົກ​ຄອງບອກພວກເຮົາວ່າໃນທີ່ສຸດເມື່ອໂຢຊວຍເສຍຊີວິດ, ສົງຄາມເພື່ອຍຶດ​ຄອງ​ດິນ​ແດນກໍ່ຍັງບໍ່ສົມ​ບູນ​ແບບໃນຮູບ​ແບບອື່ນ​ເຊັ່ນ​ກັນ. ທຸກໆເປົ້າໝາຍບໍ່ເຄີຍປະສົບຜົນສຳເລັດຢ່າງເຕັມທີ່. ຄົນອິດສະຣາ​ເອນພຽງແຕ່ຕັດສິນໃຈວ່າພວກເຂົາເຮັດໄດ້ດີພໍແລ້ວແລະພວກເຂົາກໍ່ບໍ່ເຊື່ອຟັງຄຳສັ່ງຂອງ ພຣະເຈົ້າທີ່ໃຫ້ຂັບໄລ່ປະເທດອື່ນໆ​ອອກ​ໄປ. ການເຊື່ອຟັງແຕ່ບາງສ່ວນ​ກໍ​ເປັນການບໍ່ເຊື່ອຟັງຢ່າງ​ແທ້​ຈິງ.

ຄົນອິດສະ​ຣາ​ເອນຕ້ອງໃຊ້ເວລາຫຼາຍສັດຕະວັດ​ໃນ​ການປະສົບກັບຜົນທີ່ບໍ່ດີຈາກການຕັດສິນໃຈ​ຄັ້ງນີ້​ເພື່ອຢຸດການເຮັດຕາມຄຳສັ່ງຂອງພຣະເຈົ້າ. ໃນ​ພ​ຣະ​ທຳ​ພວກ​ຜູ້​ປົກ​ຄອງບອກກ່ຽວກັບວົງຈອນອັນເປັນ​ຕາຢ້ານ.ປະຊາຊົນອິດສະຣາເອນຈະເລີ່ມຂາບ​ໄຫວ້​ບູ​ຊາພະຂອງປະເທດອື່ນທີ່ຍັງອາໄສຢູ່​ທ່າມ​ກາງພວກເຂົາ. ຫຼັງຈາກນັ້ນ, ອິດສະຣາເອນຈະ​ຖືກຮຸກ​ຮານໂດຍປະເທດທີ່​ເປັນ​ສັດ​ຕູ. ມີບາງຊ່ວງເວລາປະຊາຊົນອິດສະຣາເອນເກືອບໝົດທຸກຄົນໄດ້​ເຊົາເຊື່ອແລະຈົງຮັກພັກດີຕໍ່ພຣະເຈົ້າ. ຄວາມເຊື່ອແລະຄວາມຈົງຮັກພັກດີຂອງພວກເຂົາເຈົ້າໄດ້ຮັບການປັບປຸງດີ​ຂຶ້ນໃນສະໄໝຂອງກະສັດດາວິດແລະລູກຊາຍຂອງ​ເພິ່ນ​ທີ່​ຊື່ໂຊໂລໂມນ, ແຕ່ຫຼັງຈາກໂຊໂລໂມນຕາຍ, ອິດສະຣາເອນໄດ້ແຕກແຍກໄປ​ສູ່ສົງຄາມກາງເມືອງແລະຫຼາຍຄົນກໍ່ເລີ່ມຂາບ​ໄຫວ້ບູ​ຊາຜູ້ວິນ​ຍານປົກຄອງອື່ນໆທີ່ຊົ່ວຮ້າຍ.

ຜົນສຳເລັດຂອງສົງຄາມໄດ້ຫຼຸດລົງຍ້ອນຄວາມລົ້ມເຫຼວທີ່ສຳຄັນເຫຼົ່ານີ້. ​ຄວາມ​ພ່າຍ​ແພ້ແມ່ນຜົນສຸດທ້າຍແທນທີ່ຈະເປັນໄຊຊະນະ. ແຜນຂອງພຣະເຈົ້າທີ່ຈະຟື້ນຟູເອເດນກັບອິດສະຣາເອນ​ຊົນຊາດໃໝ່ປະ​ສົບຄວາມລົ້ມເຫຼວ. ທ່ານຈື່​ພາບ​ລວມ​ຂອງພຣະບັນຍັດ​ບົດ​ທີ 32 ໄດ້ບໍ? ມີ​ຄຳ​ກ່າວວ່າປະເທດທັງ​ໝົດແມ່ນຢູ່ພາຍໃຕ້ການຄອບຄອງຂອງ​ພວກລູກຊາຍ​ທີ່ກະບົດຂອງພຣະເຈົ້າ. ແຜນການຂອງພຣະເຈົ້າສຳລັບອິດສະຣາເອນຈະເປັນຕົວແທນຂອງພຣະອົງຕໍ່ປະເທດອື່ນໆລົ້ມເຫຼວ. ປະເທດອື່ນໆຍັງຄົງຢູ່ພາຍໃຕ້ສິດອຳ ນາດຂອງຜູ້ປົກຄອງ​ເໜືອ​ທຳ​ມະ​ຊາດ​ທີ່​ກະ​ບົດ. ອິດສະຣາເອນໄດ້ຖືກພ່າຍແພ້ແລະຖືກບັງຄັບໃຫ້ອາໄສຢູ່ນອກດິນແດນຂອງພວກເຂົາໄປ​ອາ​ໄສໃນປະເທດອື່ນ. ແຜ່ນດິນແຫ່ງພ​ຣະສັນຍາສຳລັບອິດສະຣາເອນໄດ້ຕົກຢູ່ພາຍໃຕ້ການປົກຄອງຂອງປະເທດອື່ນແລະຢູ່ພາຍໃຕ້ອຳນາດຂອງ​ເທບພະເຈົ້າຂອງພວກເຂົາ. ຄວາມເຂົ້າໃຈແບບດຽວກັນນີ້ກ່ຽວກັບໂລກກໍ່ຜ່ານພຣະສັນຍາໃໝ່​ຄືກັນ. ໂປໂລໃຊ້ຄຳສັບຕ່າງໆເຊັ່ນອາ​ນາ​ເຂດ,ອຳນາດປົກຄອງ, ຣິດອຳນາດ, ບັນລັງແລະອຳນາດເພື່ອ​ອະ​ທິ​ບາຍ​ເຖິງກຳລັງຂອງກະບົດແຫ່ງຄວາມມືດ​ເຫຼົ່ານີ້ກຳລັງປົກຄອງປະເທດຕ່າງໆໃນໂລກ. ແຕ່​ລະ​ຄຳສັບນົດເຫຼົ່ານັ້ນແມ່ນຄຳສັບທີ່ອ້າງເຖິງອຳນາດເໜືອ ພື້ນທີ່ດິນໃດພື້ນ​ທີ່ໜຶ່ງ.

ສາເຫດຂອງຄວາມລົ້ມເຫຼວຂອງຄົນອິດສະ​ຣາ​ເອນແມ່ນການບໍ່ເຊື່ອຟັງແລະຄວາມບໍ່ສັດຊື່ຕໍ່ພຣະເຈົ້າຂອງພວກເຂົາ. ມະນຸດນັ້ນອ່ອນແອ. ພວກເຮົາອາດຈະສົງໄສວ່າເປັນຫຍັງພຣະເຈົ້າຈຶ່ງລວມເອົາພວກເຮົາເຂົ້າໃນແຜນຂອງພຣະອົງ. ແຕ່ຖ້າພວກເຮົາເບິ່ງ​ຍ້ອນ​ກັບໄປທີ່ສວນເອເດນ, ພວກເຮົາຈະຮູ້ວ່າ​ຍ້ອນຫຍັງ. ພຣະເຈົ້າໄດ້ສັນຍາວ່າຈະມີຄອບຄົວມະນຸດ. ພວກເຮົາ​ເປັນພ​ຣະ​ລັກ​ສະ​ນະຂອງ​ພ​ຣະ​ອົງ. ພວກເຮົາຄວນຈະເປັນຄອບຄົວ​ທາງ​ຝ່າຍໂລກຂອງ​ພ​ຣະ​ອົງ. ແຜນຂອງພຣະອົງສຳລັບການປົກຄອງແຜ່ນດິນໂລກລວມທັງພວກເຮົາ. ຖ້າພຣະເຈົ້າຈະຢຸດການໃຊ້ຄົນກໍ່ໝາຍຄວາມວ່າພ​ຣະ​ອົງບໍ່ສາມາດເຮັດໃຫ້ແຜນການຂອງພຣະອົງສຳເລັດໄດ້. ຖ້າພຣະອົງຢຸດແຜນຂອງພຣະອົງມັນຈະໝາຍຄວາມວ່າແຜນການນີ້ແມ່ນຄວາມຄິດທີ່ບໍ່ດີທີ່ຈະເລີ່ມຕົ້ນ. ພຣະເຈົ້າສາມາດເຮັດ ສຳ ເລັດແຜນການຂອງພຣະອົງ. ພຣະເຈົ້າບໍ່ສາມາດມີຄວາມຄິດທີ່ບໍ່ດີ. ພຣະເຈົ້າບໍ່ໄດ້ເຮັດຜິດພາດແຜນການຂອງພ​ຣະ​ອົງຍັງ​ບໍ່ຢຸດ.

ແຕ່ພຣະເຈົ້າຮູ້ດີວ່າດຽວນີ້ເຖິງເວລາແລ້ວທີ່ຈະເລີ່ມຕົ້ນພາກສ່ວນອື່ນຂອງແຜນຂອງພຣະອົງທີ່ຈະຈັດການກັບບັນຫາເກົ່າຂອງຄວາມບາບແລະຄວາມລົ້ມເຫຼວຂອງຄົນເຮົາ. ມະ​ນຸດບໍ່ສາມາດໄວ້ໃຈໄດ້ໃນການເລີ່ມ​ຕົ້ນສວນເອເດນຄືນໃໝ່ໃນອານາຈັກຂອງພ​ຣະເຈົ້າ. ມີພຽງແຕ່ພຣະເຈົ້າເທົ່ານັ້ນທີ່ສາມາດເຮັດສິ່ງ​ທີ່​ຕ້ອງ​ເຮັດ​ໃຫ້ສຳເລັດ. ມີພຽງແຕ່ພຣະເຈົ້າເທົ່ານັ້ນທີ່ສາມາດປະຕິບັດກົດລະບຽບຂອງຂໍ້ຕົກລົງຂອງພ​ຣະ​ອົງ​ໄດ້. ພຣະເຈົ້າຈະບໍ່ທຳລາຍມະ​ນຸດທີ່ພຣະອົງຊົງສ້າງ ແຕ່ພຣະເຈົ້າຈະ​ມາເກີດເປັນມະນຸດ. ພຣະເຈົ້າຈະປະຕິບັດ​ຕາມ​ພ​ຣະ​ບັນ​ຍັດຂອງພຣະອົງແລະພຣະອົງຈະຮັກສາກົດລະບຽບ.ຈາກນັ້ນຜູ້​ເປັນ​ທັງ​ພ​ຣະ​ເຈົ້າ​ແລະ​ມະ​ນຸດຄົນນີ້ຈະ​ຮັບ​ໂທດສຳລັບຄວາມລົ້ມເຫຼວຂອງຄົນທັງປວງ. ແຕ່​ວ່າການ​ແກ້​ໄຂ​ບັນ​ຫາ​ທີ່​ເປັນ​ໄປ​ບໍ່​ໄ​ດ້​​ໃຫ້ສຳ​ເລັດ​ນັ້ນໝາຍຄວາມວ່າຈະຕ້ອງເກັບເປັນຄວາມລັບຈາກທຸກຄົນ. ລາຍລະອຽດຂອງແຜນການນີ້ບໍ່ສາມາດຮູ້ໄດ້ໂດຍບັນດາຜູ້ປົກຄອງວິນ​ຍານ​ກະ​ບົດທີ່ສະຫຼາດ. ພວກ​​ເຂົາຈະພະຍາຍາມຢ່າງສຸດກຳລັງເພື່ອທຳລາຍແຜນການນີ້. ຖ້າພວກ​ເຂົາຮູ້ລາຍລະອຽດພວກ​​ເຂົາອາດຈະຢຸດມັນໄດ້​ສຳ​ເລັດ. ແຜນຂອງພຣະເຈົ້າທີ່ຈະເປັນ​ທັງພຣະເຈົ້າແລະ​ມະ​ນຸດບໍ່ໄດ້ເປັນເລື່ອງງ່າຍ.

**ບົດທີ 10**

​ປິດ​ບັງ​ໄວ້​ຕໍ່​ໜ້າ​ຕໍ່​ຕາ

**ນັບ**ຕັ້ງແຕ່ຄວາມລົ້ມເຫຼວຂອງອາດາມແລະເອວາ, ພຣະເຈົ້າໄດ້ພະຍາຍາມເລີ່ມຕົ້ນເປົ້າໝາຍເດີມຂອງພ​ຣະ​ອົງສຳລັບສວນເອເດນ. ​ພ​ຣະ​ອົງຕ້ອງການຢູ່ກັບຄອບຄົວວິນຍານແລະຄອບຄົວມະນຸດຢູ່ເທິງໂລກ. ພ​ຣະເຈົ້າໄດ້ບອກອາດາມແລະເອວາໃຫ້ມີລູກເຕົ້າເປັນຈຳນວນຫຼວງຫຼາຍແລະ​ແຜ່ກະຈາຍໄປທົ່ວແຜ່ນດິນໂລກ. ດ້ວຍວິທີນີ້ພວກເຂົາຈະ“ເປັນພ​ຣະ​ລັກ​ສະ​ນະ” ພຣະເຈົ້າແລະເຜີຍແຜ່ການປົກຄອງທີ່ດີຂອງພຣະອົງທົ່ວແຜ່ນດິນໂລກ. ພ​ຣະເຈົ້າຕ້ອງການໃຫ້ແຜ່ນດິນໂລກທັງໝົດເປັນບ່ອນທີ່ສະຫວັນແລະແຜ່ນດິນໂລກເຊື່ອມຕໍ່ກັນ. ພ​ຣະອົງຕ້ອງການໃຫ້ແຜ່ນດິນໂລກທັງໝົດເປັນສະ​ຖານ​ທີ່ທີ່ມະ​ນຸດສາມາດເພີດເພີນກັບທຳມະຊາດແລະຍັງເປັນບ່ອນທີ່​ສິ່ງ​​ເໜືອ​ທຳ​ມະ​ຊາດສາມາດເພີດເພີນກັບແຜ່ນດິນໂລກແລະ​ມະ​ນຸດ. ພວກເຮົາຮູ້ວ່າແຜນການນີ້ໄດ້ເຮັດ​ໃຫ້ຊັກຊ້າເປັນເວລາດົນນານ​ແລ້ວຍ້ອນສົງຄາມ​ທີ່​ເໜືອ​ທຳ​ ມະ​ຊາດ.

ປະຫວັດຄວາມລົ້ມເຫຼວ

ມະ​ນຸດໄດ້ເຮັດບາບແລະຖືກໄລ່ອອກຈາກທີ່ປະທັບຂອງພຣະເຈົ້າໃນສວນເອເດນ. ເອເດນຖືກປິດບໍ່​ໃຫ້​ມະ​ນຸດ​ເຂົ້າ​ໄປ. ສັດຕູທີ່​ເໜືອ​ທຳ​ມະ​ຊາດ​ແມ່ນງູ(ຊາ​ຕານ)ໄດ້ຖືກໄລ່ອອກຈາກທີ່ປະທັບຂອງພ​ຣະເຈົ້າແລະຖືກຖິ້ມລົງສູ່ແຜ່ນ​ດິນໂລກ. ໂລກແມ່ນບ່ອນທີ່ກົດເກນ​ແຫ່ງຄວາມຕາຍ. ຊີວິດຢູ່ເທິງໂລກບໍ່ໄດ້ຢູ່ຕະຫຼອດໄປ. ງູແມ່ນຊາຕານແລະມັນໄດ້ກາຍເປັນເຈົ້າ​ແຫ່ງ​ຄວາມຕາຍ. ​ມັນມີຂໍ້ອ້າງທີ່ຖືກຕ້ອງວ່າເປັນເຈົ້າຂອງມະນຸດທຸກຄົນ. ​ເພາະທຸກຄົນເຮັດບາບ, ແລະ​ຄ່າ​ຈ້າງຂອງບາບແມ່ນຄວາມຕາຍ (ຣມ.6:23).

ພາຍຫຼັງການພິພາກສານໍ້າຖ້ວມໂລກ, ພຣະເຈົ້າໄດ້ກ່າວເຖິງເປົ້າໝາຍຂອງສວນເອເດນຕໍ່ໂນອາແລະຄອບຄົວຂອງລາວ. ພຣະເຈົ້າໄດ້ບອກພວກເຂົາໃຫ້ມີ​ລູກ​ເຕົ້າແລະເພີ່ມ​ທະ​ວີຈຳນວນຫຼາຍຂຶ້ນ​ຄື​ກັບທີ່ພຣະອົງໄດ້ບອກອາດາມແລະເອວາ. ແຕ່​ມະ​ນຸດບໍ່ເຊື່ອຟັງແລະກະບົດອີກ​ເທື່ອ​ໜຶ່ງ. ແທນທີ່ຈະເຊື່ອຟັງພຣະເຈົ້າແລະເຜີຍແຜ່ຄວາມຮູ້ແລະການປົກຄອງຂອງພຣະເຈົ້າຢູ່ທົ່ວທຸກແຫ່ງ, ພວກເຂົາ​ພັດ​ພາ​ກັນຈະສ້າງວິຫານບ່ອນທີ່ພວກເຂົາຄາດຫວັງວ່າພຣະເຈົ້າຈະມາຫາພວກເຂົາ.

ຄວາມລົ້ມເຫຼວແລ້ວລົ້ມເຫຼວອີກ. ພຣະເຈົ້າຈະບໍ່ເຫັນດີກັບແຜນການຂອງມະ​ນຸດ. ສະນັ້ນ,ພຣະເຈົ້າຈຶ່ງ​ເຮັດ​ໃຫ້ພາສາຂອງ​ມະ​ນຸດ​ສັບ​ສົນ​ເປັນຫຼາຍໆ​ພາ​ສາ. ຫຼັງຈາກນັ້ນ, ພຣະເຈົ້າໄດ້ໃຫ້​ມະ​ນຸດ​ຕົກຢູ່ໃຕ້ອໍານາດຂອງສະມາຊິກສະພາວິນຍານຂອງ​ພ​ຣະ​ອົງ. ​ແລ້ວ​ພ​ຣະເຈົ້າ​ກໍເລີ່ມຕົ້ນຄອບຄົວມະນຸດໃໝ່ຂອງພ​ຣະອົງເອງໂດຍຜ່ານອັບ​ຣາ​ຮາມແລະຊາຣາ. ແຜນການຂອງພຣະເຈົ້າແມ່ນ​ນຳ​ເອົາບັນ​ດາ​ປະ​ຊາ​ຊາດ​ຕ່າງໆກັບ​ຄືນ​ມາ​ໃນ​ພາຍຫຼັງໂດຍໃຊ້ລູກຫຼານຂອງອັບຣາຮາມ (ປ​ຖກ.12: 3).

ແຕ່ກ່ອນ​ອື່ນພຣະເຈົ້າຈຳເປັນຕ້ອງນຳເອົາ​ການປົກຄອງອານາຈັກຂອງພຣະອົງກັບ​ຄືນ​ສູ່ແຜ່ນດິນໂລກ. ອິດສະຣາເອນໄດ້ຖືກນຳອອກຈາກປະເທດເອຢິບ, ຈາກນັ້ນໄປທີ່​ພູ​ເຂົາ​ຊີ​ນາຍ, ແລະໃນທີ່ສຸດກໍ​ໄປ​ສູ່​ແຜ່ນ​ດິນ​ແຫ່ງ​ພ​ຣະ​ສັນ​ຍາ. ແຕ່ອິດສະຣາເອນລົ້ມເຫຼວແລ້ວລົ້ມເຫຼວອີກທີ່ຈະປະຕິບັດຕາມແຜນຂອງພຣະເຈົ້າ. ໃນທີ່ສຸດພຣະເຈົ້າໃຫ້ດາວິດເປັນ​ກະ​ສັດ​ອິດ​ສະ​ຣາ​ເອນແລະ​ຕໍ່​ມາ​ກໍ​ຄືກະສັດ​ໂຊໂລໂມນ. ແຕ່ພາຍຫຼັງ​ໂຊໂລໂມນຕາຍໄປແລ້ວ, ຄົນອິດສະຣາເອນ​ກໍໄດ້ຕິດຕາມພະອື່ນໆແລະ​ຊົນ​ຊາດ​ອິດສະ​ຣາເອນກໍ່ຕໍ່ສູ້ກັນ​ເອງ. ໃນທີ່ສຸດພ​ຣະເຈົ້າຕ້ອງຂັບໄລ່ພວກເຂົາອອກຈາກແຜ່ນດິນ​ແຫ່ງ​ພ​ຣະ​ສັນ​ຍາແລ້ວໃຫ້ຖືກເນລະເທດໄປຢູ່ໃນດິນແດນອື່ນທີ່ຢູ່ພາຍໃຕ້ອຳນາດຂອງວິນ​ຍານ​ຊົ່ວ​ຮ້າຍ​ທີ່​ປົກ​ຄອງ​ຢູ່​ທີ່​ບາ​ບີ​ໂລນ.

ປະຫວັດຂອງມະ​ນຸດແມ່ນເລື່ອງຂອງຄວາມລົ້ມເຫຼວ. ນີ້ແມ່ນຍ້ອນວ່າ​ມະ​ນຸດຫຼົງທາງຕັ້ງແຕ່ພວກເຂົາຕົກຢູ່ໃນບາບໃນສວນເອເດນ. ທຸກຄົນລ້ວນແຕ່ເປັນຄົນທີ່ບໍ່ສົມບູນແບບແລະແຍກອອກຈາກພ​ຣະເຈົ້າ. ບໍ່ມີ ມະນຸດຄົນໃດສາ​ມາດ​ວາງ​ໃຈ​ໄດ້ໃນການເລີ່ມຕົ້ນແລະເຮັດຕາມແຜນຂອງພຣະເຈົ້າ. ພວກເຂົາຈະ​ຂັດ​ຂືນຄວາມສັດ​ຊື່ຕໍ່ພຣະເຈົ້າອົງດຽວ ພວກເຂົາຍັງສືບຕໍ່ໄປ​ຕາມທາງຂອງຕົນເອງ. ​ມະ​ນຸດຈະເຮັດບາບ, ລົ້ມເຫຼວແລະເຂົ້າຮ່ວມກັບເຈົ້າ​ແຫ່ງ​ຄວາມຕາຍ, ຊາຕານແມ່ນສັດຕູທີ່ມີອຳນາດຂອງພຣະເຈົ້າ. ແຕ່ແຜນ​ການຂອງພຣະເຈົ້າສຳລັບການແບ່ງປັນການ​ປົກ​ຄອງ​ທີ່ດີຂອງ​ພ​ຣະ​ອົງ​ໃນແຜ່ນດິນໂລກກັບມະ​ນຸດບໍ່ສາມາດເກີດ​ຂຶ້ນໄດ້ໂດຍບໍ່ມີມະ​ນຸດ. ພຣະເຈົ້າຕ້ອງການໃຫ້ແຜ່ນດິນໂລກກາຍເປັນສວນເອເດນແຫ່ງໃໝ່ ເຊິ່ງເປັນບ່ອນທີ່ພຣະເຈົ້າແລະມະ​ນຸດຢູ່​ຮ່ວມກັນ, ແຕ່ວ່າໃນທຸກໆບາດກ້າວມີບັນຫາໃຫຍ່. ວິທີດຽວທີ່ມະ​ນຸດສາມາດຈົງຮັກພັກດີຕໍ່ພຣະເຈົ້າແລະແຜນການຂອງພຣະອົງແມ່ນໃຫ້ພວກເຂົາ​ເຈົ້າ​ຖືກ​ສ້າງໃໝ່ອີກຄັ້ງ. ຄຳສາບແຊ່ງຂອງການກະບົດແລະການລົ້ມລົງຂອງພວກເຂົາຕ້ອງຖືກ​ຍົກ​ເລີກ.

ແລະເພື່ອເຮັດໃຫ້ສິ່ງນັ້ນສຳເລັດ, ພຣະເຈົ້າ​ຕ້ອງ​ມີ​ສ່ວນ​ໃນແຜນຂອງພຣະອົງ.

ວິທີແກ້ໄຂບັນ​ຫາແລະບັນຫາ

ພຣະເຈົ້າຕ້ອງການຄົນ​ໜຶ່ງເພື່ອມາເຮັດໃຫ້ແຜນການຂອງພຣະອົງສຳເລັດ.ແຕ່​ມະ​ນຸດທຸກ​ຄົນລົ້ມເຫຼວ​ແລ້ວລົ້ມເຫຼວອີກ. ພຣະເຈົ້າຕ້ອງມະ​ນຸດຄົນໜຶ່ງທີ່ເປັນຫຼາຍກວ່າມະນຸດ. ພຣະເຈົ້າຕ້ອງການ​ຜູ້ທີ່ສາມາດຕ້ານທານກັບການລໍ້ລວງ. ​ພ​ຣະ​ອົງຕ້ອງການ​ຄົນ​ໜຶ່ງທີ່ຈະເຊື່ອຟັງສະເໝີ. ​ພ​ຣະ​ອົງຕ້ອງການຊາຍຄົນໜຶ່ງ ທີ່ສາມາດເປັນກະສັດ. ພຣະເຈົ້າຕ້ອງການມະ​ນຸດຜູ້ທີ່ສາມາດແກ້​ໄຂຄຳສາບແຊ່ງແຫ່ງຄວາມຕາຍໂດຍການຕາຍແລະຈາກນັ້ນ​ກໍ​ເປັນ​ຄືນ​ມີ​ຊີວິດໃໝ່ໂດຍອຳນາດຂອງຕົນເອງ. ມະນຸດຄົນໃດຈະເປັນແບບນັ້ນ ? ຂໍ້ກຳນົດທັງໝົດນີ້ສາມາດເກີດ​ຂຶ້ນໄດ້ໃນທາງດຽວເທົ່ານັ້ນ​ຄື ພຣະເຈົ້າຈະຕ້ອງ​ມາເປັນມະນຸດ. ພຣະເຈົ້າຈະປະຕິບັດແຜນການຂອງຕົນເອງໃຫ້​ສຳ​ເລັດໃນຂະນະທີ່ເປັນມະ​ນຸດ ເພື່ອ​ມະ​ນຸດ​ທຸກ​ຄົນ ພຣະເຈົ້າຕ້ອງການມະ​ນຸດທີ່ສົມບູນແບບເພື່ອຟື້ນຟູສວນເອເດນ. ບໍ່ມີມະ​ນຸດຄົນ​ໃດທີ່ສົມບູນແບບ​, ສະນັ້ນພ​ຣະເຈົ້າຕ້ອງ​ມາເປັນມະ​ນຸດທີ່ສົມບູນແບບ.

ແຕ່​​ໃນ​ແຜນ​ການກໍມີຈຸດອ່ອນນຳ. ຖ້າ​ຫາກພຣະເຈົ້າຜູ້ເປັນ​ມະ​ນຸດຢູ່ທີ່ນີ້ເພື່ອຈະຕາຍແລະເປັນ​ຄືນ​ຈາກ​ຕາຍອີກ, ລາຍລະອຽດເຫຼົ່ານັ້ນຕ້ອງເປັນຄວາມລັບ. ຖ້າ​ມະ​ນຸດທີ່ສົມບູນແບບນີ້ສາມາດເຮັດຕາມແຜນຂອງພຣະເຈົ້າ, ວິນຍານແຫ່ງຄວາມມືດຈະບໍ່ເຂົ້າໃຈວ່າມັນຈະເກີດຂຶ້ນໄດ້ແນວໃດ. ຖ້າພວ​ກ​​ເຂົາຮູ້ລາຍລະອຽດ, ພວກ​​ເຂົາຈະທຳລາຍແຜນການ.

ນີ້ແມ່ນສິ່ງທີ່ໂປໂລໄດ້ກ່າວໃນຈົດໝາຍເຖິງ​ຄ​ຣິ​ສ​ຕະ​ຈັກ​ເມືອງໂກຣິນໂທ:

ປັນຍາ​ທີ່​ເຮົາ​ປະກາດ​ນັ້ນ ແມ່ນ​ຄວາມ​ເລິກລັບ​ແຫ່ງ​ປັນຍາ​ຂອງ​ພຣະເຈົ້າ ທີ່​ຖືກ​ເຊື່ອງ​ໄວ້​ຈາກ​ມະນຸດ​ກ່ອນ​ສ້າງ​ໂລກ ຊຶ່ງ​ພຣະເຈົ້າ​ຊົງ​ກຳນົດ​ໄວ້​ແລ້ວ ເພື່ອ​ເປັນ​ສະຫງ່າຣາສີ​ແກ່​ພວກເຮົາ. ບໍ່ມີ​ຜູ້​ປົກຄອງ​ຄົນ​ໃດ​ໃນ​ໂລກນີ້ ໄດ້​ຮູ້ຈັກ​ປັນຍາ​ນີ້, ຖ້າ​ເຂົາ​ຮູ້ຈັກ ເຂົາ​ຄົງ​ບໍ່​ເອົາ​ອົງພຣະ​ຜູ້​ເປັນເຈົ້າ ຜູ້​ຊົງ​ສະຫງ່າຣາສີ​ຄຶງ​ໄວ້​ທີ່​ໄມ້ກາງແຂນ. (1ກ​ຣ​ທ.2.7-8)

ໂປໂລພວມເວົ້າເຖິງໃຜ? ຄຳວ່າ“ ຜູ້ປົກຄອງ” ສາມາດໝາຍເຖິງອຳນາດການປົກຄອງຂອງມະນຸດ​​ກໍໄດ້ເຊັ່ນ: ປົນອີໂອ​ປີລາດ​ແລະພວກຜູ້ນຳຊາວຢິວ, ແຕ່ໂປໂລຍັງໝາຍເຖິງອຳນາດວິນຍານທີ່ກະບົດພ້ອມ (ອ​ຟ​ຊ.2: 2). ພຣະເຈົ້າມີສັດຕູທັງມະນຸດແລະວິນຍານ. ທັງສອງກຸ່ມຕ້ອງ​ຖືກປິດ​ບັງໄວ້ໂດຍບໍ່ຮູ້ລາຍລະອຽດຂອງແຜນຂອງພຣະເຈົ້າ. ແຜນການທັງໝົດແມ່ນ​ຂຶ້ນກັບຄວາມຕາຍແລະການຟື້ນຄືນຊີວິດຂອງພຣະເຈົ້າຜູ້​ເປັນ​ມະ​ນຸດ.

ແຕ່ພຣະເຈົ້າຈະຮັກສາລາຍລະອຽດທັງໝົດເປັນຄວາມລັບແນວໃດ?

ພຣະເມຊີອາທີ່​ປິດ​ບັງ​ໄວ້

ພຣະເຢຊູເຈົ້າໄທນາຊາເຣັດແມ່ນພຣະເຈົ້າຜູ້ເປັນ​ມະ​ນຸດແລະແຜນການ​ທັງ​ໝົດ​ຂຶ້ນ​ຢູ່​ກັບ​ພ​ຣະ​ອົງ. ພຣະເຢຊູ​ເຈົ້າເປັນ​ພ​ຣະເມຊີ​ອາຜູ້ທີ່ຈະຟື້ນຟູສວນເອເດນ.ແຕ່ຈະເຮັດໃຫ້ທ່ານຕົກຕະລຶງທີ່ຂ້າພະເຈົ້າຂຽນວ່າແຜນການດັ່ງກ່າວເປັນຄວາມລັບບໍ? ພຣະສັນ​ຍາ​ເດີມບໍ່ມີແຜນທັງໝົດຂຽນຢູ່ໃນນັ້ນບໍ ? ບໍ່,ມັນເປັນ​ໄປບໍ່ໄດ້.

ບໍ່ມີຂໍ້ໃດໃນພຣະສັນຍາເດີມທີ່ໃຊ້ຄຳວ່າພ​ຣະ​ເມ​ຊີ​ອາ​ໃນ​ມະ​ນຸດ​ຄົນໜຶ່ງ ​ຜູ້ທີ່ເປັນພຣະເຈົ້າແທ້ໆແລະຜູ້ທີ່ຈະຕາຍແທນບາບຂອງຄົນເຮົາ. ບໍ່ແມ່ນແຕ່​ໃນ ເອຊາຢາ 53:11 ເຊິ່ງພັນລະນາເຖິງ“ ຜູ້ຮັບໃຊ້ທີ່ທົນທຸກທໍລະມານ” ຂອງພ​ຣະເຈົ້າມີລາຍລະອຽດເຫຼົ່ານີ້.ຄຳວ່າພ​ຣະ​ເມ​ຊີ​ອາ​ຈະບໍ່ປາກົດໃນບົດນັ້ນ. ໃນບ່ອນອື່ນໆໃນເອຊາຢາ,“ ຜູ້ຮັບໃຊ້” ໝາຍ ເຖິງຊາດອິດສະຣາເອນຢ່າງຈະແຈ້ງ, ບໍ່ແມ່ນບຸກຄົນຜູ້ທີ່ເປັນຜູ້ຊ່ວຍໃຫ້ພົ້ນ (ອ​ຊຢ. 41: 8; 44:1–2, 21; 45: 4; 48:20; 49: 3) . ຄຳວ່າພ​ຣະ​ເມ​ຊີ​ອາ​ມີຄວາມ ໝາຍວ່າຜູ້ "​ຖືກເຈີມ​ຕັ້ງ". ຕາມປົກກະຕິແລ້ວສິ່ງນີ້ໝາຍເຖິງພຽງແຕ່ດາວິດຫຼືເຊື້ອສາຍຂອງ​ເພິ່ນຜູ້ທີ່​ຂຶ້ນເປັນກະສັດປົກຄອງອິດສະຣາເອນ.

ຂ້າພະເຈົ້າເວົ້າວ່າແຜນການສຳລັບພຣະເຈົ້າ​ຜູ້​ເປັນ​ມະ​ນຸດຫຼື​ພ​ຣະເມຊີອາທີ່ຈະຕາຍແລະ​ເປັນ​ຄືນ​ມາ​ອີກ, ແມ່ນຍາກທີ່ຈະພົບເຫັນໃນ​ພ​ຣະສັນຍາເດີ​ມ. ນີ້ແມ່ນສິ່ງທີ່ພຣະສັນ​ຍາໃໝ່ກ່າວໄວ້.

ລອງຄິດເບິ່ງວ່າພວກສາວົກໄດ້ຕອບສະໜອງຕໍ່ພຣະເຢຊູ​ເຈົ້າແນວໃດເມື່ອ​ພ​ຣະ​ອົງບອກພວກເຂົາວ່າ​ ພ​ຣະ​ອົງຈະໄປ​ນະ​ຄອນເຢ​ຣູຊາເ​ລັມ​ເພື່ອ​ຕາຍ. ສິ່ງນີ້ສັບສົນແລະຫຍຸ້ງຍາກກັບພວກເຂົາ​ເຈົ້າ (ມທ. 17: 22-23; ມຣກ. 9:30-32). ພວກເຂົາບໍ່ໄດ້ຕອບໂດຍກ່າວວ່າ, "ແມ່ນແລ້ວ, ພວກ​ຂ້າ​ນ້ອຍໄດ້ອ່ານກ່ຽວກັບເລື່ອງນັ້ນໃນພ​ຣະຄຳພີ​ແລ້ວ." ເປໂຕຍັງໄດ້ຕິຕຽນພຣະເຢຊູເຈົ້າ​ທີ່​ໄດ້​ກ່າວ​ແບບນີ້ (ມທ.16: 21–23).

ພວກສາວົກບໍ່ເຂົ້າໃຈວ່ານີ້ແມ່ນແຜນການຂອງພຣະເຈົ້າ. ພວກເຂົາຄິດວ່າພ​ຣະເຢຊູເຈົ້າເປັນບຸດຂອງດາວິດແລະເປັນຜູ້ສືບທອດບັນລັງຂອງ​ເພິ່ນ. ພຣະເຢຊູ​ເຈົ້າໄດ້ເຮັດການອັດສະຈັນຄືກັບທີ່​ບັນ​ດາ​ຜູ້​ທຳ​ນ​ວາຍໄດ້ເຮັດໃນພຣະ​ສັນ​ຍາ​ເດີ​ມ.

ເຖິງແມ່ນວ່າໃນເວລາຕໍ່ມາເມື່ອພຣະເຢຊູເຈົ້າ​ເປັນ​ຄືນ​ມາ​ຈາກ​ຕາຍ​ແລ້ວ, ພວກສາວົກຈຳເປັນຕ້ອງໃຫ້​ຈິດ​ໃຈ​ຂອງ​ພວກ​ເຂົາ​ຖືກເປີດໂດຍພຣະວິນຍານຂອງພຣະເຈົ້າເພື່ອພວກເຂົາຈະເຂົ້າໃຈວ່າພ​ຣະເມຊີ​ອາຕ້ອງທົນທຸກທໍລະມານແລະຕາຍ.ຫຼັງຈາກພຣະເຢຊູໄດ້​ເປັນຄືນມາຈາກຕາຍ, ພຣະອົງໄດ້ມາປະກົດແກ່ພວກເຂົາແລະກ່າວວ່າ:

“ນີ້​ແຫຼະ ແມ່ນ​ສິ່ງ​ທີ່​ເຮົາ​ໄດ້​ບອກ​ພວກເຈົ້າ​ແລ້ວ ເມື່ອ​ເຮົາ​ຍັງ​ຢູ່​ກັບ​ພວກເຈົ້າ ຄື​ທຸກສິ່ງ​ທີ່​ໄດ້​ມີ​ຂຽນ​ໄວ້​ເຖິງ​ເຮົາ​ໃນ​ໜັງສື​ກົດບັນຍັດ​ຂອງ​ໂມເຊ, ໃນ​ໜັງສື​ຂອງ​ພວກ​ຜູ້ທຳນວາຍ ແລະ​ໃນ​ໜັງສື​ເພງ​ສັນລະເສີນ ຈຳເປັນ​ຕ້ອງ​ສຳເລັດ​ເປັນຈິງ​ຕາມ​ນັ້ນ.”

ແລ້ວ​ພຣະອົງ​ກໍໄດ້​ຊົງ​ບັນດານ​ເປີດ​ຈິດໃຈ​ຂອງ​ພວກເພິ່ນໃຫ້​ເຂົ້າໃຈ​ພຣະຄຳພີ

ແຜນຂອງພຣະເຈົ້າແມ່ນການມາເປັນມະນຸດ, ເພື່ອຈະຕາຍ, ແລະ​ເປັນຄືນຈາກຕາຍ. ໂດຍການເຮັດສິ່ງນີ້​ຍົກ​ເລີກ​ຄຳສາບແຊ່ງຂອງການລົ້ມ​ເຫຼວໃນເອເດນ. ແຕ່ນີ້ບໍ່ຈະແຈ້ງປານໃດໃນ​ພ​ຣະສັນຍາເ​ດີມ. ແຕ່​ຮ່ອງ​ຮອຍ​ຂໍ້​ມູນໄດ້ຖືກກະແຈກກະຈາຍຢູ່ທົ່ວພຣະສັນຍາເດີມໃນຫຼາຍໆບ່ອນ. ທຸກຢ່າງບໍ່ເຄີຍຖືກເປີດເຜີຍໃນບ່ອນດຽວ. ສິ່ງທີ່ພຣະເມຊີອາຈະເຮັດແມ່ນຈະແຈ້ງໂດຍການເບິ່ງຄືນສູ່ພ​ຣະສັນຍາ​ເດີມຫຼັງຈາກທີ່ພວກເຮົາຮູ້ວ່າມີຫຍັງເກີດ​ຂຶ້ນ ແລະເຖິງແມ່ນວ່າໃນເວລານັ້ນ​ກໍມີພຽງແຕ່ບາງຄົນທີ່ຮູ້ລາຍລະອຽດດີເທົ່ານັ້ນຈະສາມາດເບິ່ງແຜນການບາງຢ່າງຢູ່ທີ່ນັ້ນ.

ແນ່ນອນສິ່ງມີ​ຊີ​ວິດ​ທີ່ຊົ່ວຮ້າຍ​ເໜືອ​ທຳ​ມະ​ຊາດ, ຮູ້ວ່າພຣະເຢຊູເຈົ້າ​ເປັນບຸດຂອງດາວິດທີ່ໄດ້ສັນຍາໄວ້ (ມທ. 8: 28–29; ລກ. 4: 31–35). ​ພວກ​ເຂົາສາມາດເຂົ້າໃຈໄດ້ຫຼາຍຈາກ​ພ​ຣະສັນຍາເ​ດີມ. ແຕ່ສິ່ງທີ່ພວກຜີຮ້າຍເວົ້ານັ້ນສະແດງໃຫ້ເຫັນວ່າພວກ​​ເຂົາບໍ່ເຂົ້າໃຈວ່າພ​ຣະເຢຊູ​ເຈົ້າໄດ້ມາແຜ່ນດິນໂລກເພື່ອຈະຕາຍແລະ​ເປັນຄືນມາຈາກຕາຍ. ພວກ​​ເຂົາບໍ່ເຂົ້າໃຈວ່ານີ້ແມ່ນການວາງແຜນທີ່ຈະ​ຍົກ​ເລີກຄຳສາບແຊ່ງ.

ໂປໂລກ່າວວ່າ, ຖ້າຜູ້ປົກຄອງວິນ​ຍານ​ທີ່​ກະ​ບົດເຂົ້າໃຈເລື່ອງນີ້, ພວກ​​ເຂົາຈະບໍ່​ໄດ້ກະຕຸ້ນຄົນຄືຢູດາທໍລະຍົດພຣະເຢຊູ​ເຈົ້າ​ມອບ​ໃຫ້ຜູ້ນຳຄົນຢິວທີ່ຕ້ອງການໃຫ້ພ​ຣະເຢຊູ​ເຈົ້າຕາຍ. ຊາຕານແລະຜູ້ທີ່ຢູ່ໃນທີມ​ພວກ​ເຂົາບໍ່ໂງ່. ພວກ​​ເຂົາຖືກຫຼອກລວງໃຫ້ຂ້າພ​ຣະເຢຊູ​ເຈົ້າ. ນີ້ແມ່ນແຜນການຂອງພຣະເຈົ້າ. ພວກລູກຊາຍທີ່ກະບົດຂອງພຣະເຈົ້າໄດ້ກະທຳໃນວິທີທີ່ທຳລາຍຕົວເອງ. ພຣະເຈົ້າໄດ້ໃຊ້ການກະທຳທີ່ຊົ່ວຮ້າຍຂອງພວກວິນ​ຍານ​ກະ​ບົດເພື່ອເຮັດໃຫ້ແຜນການທີ່ດີຂອງພຣະອົງສຳເລັດ.

ພາກສ່ວນຕ່າງຂອງໂຄງ​ຮ່າງ/ປະ​ຫວັດ

ດຽວນີ້ພວກເຮົາສາມາດເຂົ້າໃຈລາຍລະອຽດທັງໝົດຂອງແຜນການພ​ຣະເມຊີ​ອາໄດ້ດີກວ່າພວກສາວົກ. ບໍ່ມີຂໍ້ໃດທີ່ບອກກ່ຽວກັບພ​ຣະເຈົ້າ​ທີ່​ເປັນ​ມະ​ນຸດຜູ້ທີ່ເປັນບຸດຂອງດາວິດຜູ້ທີ່ຕາຍແລະເປັນ​ຄືນ​ຈາກ​ຕາຍແລະປ່ຽນ​ຄຳສາບແຊ່ງ. ລາຍລະອຽດເຫຼົ່ານັ້ນໄດ້ແຜ່​ກະ​ຈາຍຢູ່ທົ່ວພຣະ​ສັນ​ຍາ​ເດີມຄືກັບເສັ້ນ​ໄໝທີ່​ສານ​ຢູ່​ໃນ​ຜ້າ​ແພແຜ່ນ​ໜຶ່ງ. ຖ້າທ່ານເບິ່ງເສັ້ນ​ດຽວ, ທ່ານ​ກໍບໍ່ສາມາດເຫັນ​ລວດ​ລາຍ​ໄດ້. ແຕ່ຖ້າທ່ານຖອຍຫຼັງ​ຈັກ​ໜ້ອຍ​ໜຶ່ງທ່ານຈະເຫັນການອອກແບບທັງໝົດ. ຫຼັງຈາກທ່ານໄດ້ອ່ານເລື່ອງລາວຂອງພຣະເຢຊູ​ເຈົ້າໃນ ພຣະສັນຍາໃໝ່, ທ່ານສາມາດ​ຄົ້ນ​ພົບແລະຕິດ​ຕາມລາຍລະອຽດຕ່າງໆ​ໄດ້ໃນພຣະ​ສັນ​ຍາ​ເດີມ. ນີ້ແມ່ນຄ້າຍຄືການຊອກຫາ​​ໄໝເສັ້ນໜຶ່ງໃນຜ້າ​ແພ​ແຜ່ນ​ໜຶ່ງແລະຕິດຕາມເພື່ອເບິ່ງວ່າມັນມີສ່ວນໃດແດ່ໃນການອອກແບບໂດຍລວມ.

ຍົກຕົວຢ່າງ “ໃຜເປັນບຸດຂອງພຣະເຈົ້າ ? ” ໃນພ​ຣະສັນຍາເດີມຄຳຕອບບໍ່ແມ່ນ "ພຣະເຢຊູເຈົ້າ". ​ບຸດຊາຍຂອງພ​ຣະເຈົ້າແມ່ນອາດາມເປັນ​ມະ​ນຸດຄົນທຳອິດ. ຊົນຊາດອິດສະຣາເອນຍັງຖືກເອີ້ນວ່າບຸດຂອງພຣະເຈົ້າ (ອພຍ.4:23; ຮ​ສອ.11:1). ກະສັດແຫ່ງອິດສະຣາເອນຍັງຖືກເອີ້ນວ່າ ບຸດຂອງພຣະເຈົ້າ (ພ​ສ​ສ.2:7). ໃນພຣະສັນຍາໃໝ່, ພຣະເຢຊູເຈົ້າຖືກເອີ້ນວ່າ “ອາດາມຜູ້ທີສອງ” ແລະ “​ພ​ຣະບຸດຂອງພຣະເຈົ້າ” (ຣມ 1: 4; 1ກ​ຣ​ທ.15:45; 2 ກ​ຣ​ທ.1:19; ຮ​ຣ. 4: 4).

ໃນພ​ຣະສັນຍາເ​ດີມ, "ໃຜເປັນຜູ້ຮັບໃຊ້ຂອງພຣະເຈົ້າ?" ອາດາມໄດ້ຮັບໃຊ້ພຣະເຈົ້າ (ປະຖົມມະການ 2:15). ອິດສະຣາເອນຖືກເອີ້ນວ່າຜູ້ຮັບໃຊ້ຂອງພຣະເຈົ້າ (ອ​ຊຢ. 41: 8; 44: 1– 2, 21; 45: 4; 48:20; 49: 3). ດາວິດແລະກະສັດອິດສະຣາເອນ​ຄົນອື່ນໆໃນຄອບຄົວຂອງ​ເພິ່ນຖືກເອີ້ນວ່າຜູ້ຮັບໃຊ້ຂອງພ​ຣະເຈົ້າ (2 ​ຊມອ.3:18; ພ​ສ​ສ.89: 3; 1ກ​ສ.3:7; 2 ​ຂ​ຄ.32.16) ໃນພຣະສັນຍາໃໝ່ພຣະເຢຊູ​ເຈົ້າຍັງເປັນຜູ້ຮັບໃຊ້​ອີກ​ດ້ວຍ (ກຈ.3: 13; 4:30; ຟ​ລ​ປ. 2: 1-8).

“ລູກຂອງພຣະເຈົ້າ”ແລະ“ຜູ້ຮັບໃຊ້ຂອງພ​ຣະເຈົ້າ” ຄົນເຫຼົ່ານີ້​ຕ້ອງ​ທົນ​ທຸກ​ທໍ​ລະ​ມານຫຼືບໍ? ພວກເຂົາ​ເຈົ້າທັງ ໝົດໄດ້ເສຍຊີວິດໃນເວລາໃດໜຶ່ງບໍ? ພວກເຂົາທັງໝົດໄດ້​ເປັນ​ຄືນ​ມາ​ຈາກ​ຕາຍບໍ? ພວກເຂົາມີອະນາຄົດໃນສວນເອເດນໃໝ່ບໍ? ​ຄຳ​ຕອບ​ສຳ​ລັບ​ຄຳ​ຖາມ​ທັງ​ໝົດ​ຄື​ແມ່ນ​ແລ້ວ, ອາດາມ,ຄົນອິດສະຣາເອນ, ແລະບັນດາກະສັດໃນ​ເຊື້ອ​ສາຍຂອງດາ​ວິດໄດ້ຖືກຂັບ​ໄລ່ອອກຈາກທີ່ປະທັບຂອງພຣະເຈົ້າ. ສະຖານທີ່​ປະ​ທັບຂອງພ​ຣະເຈົ້າຢູ່ເທິງແຜ່ນດິນໂລກແມ່ນ​ສວນເອເດນແລະຕໍ່ມາແຜ່ນດິນແຫ່ງພ​ຣະສັນຍາ. ເຖິງຢ່າງໃດກໍ່ຕາມ, ອາດາມ, ​ຄົນອິດສະ​ຣາ​ເອນແລະ​ເຊື້ອ​ສາຍຂອງດາວິດຈະຢູ່ໃນສວນເອເດນໃໝ່ ເພື່ອອາໄສຢູ່​ຮ່ວມກັບພຣະເຈົ້າແລະພຣະເຢຊູ​ເຈົ້າທີ່ໄດ້ເປັນຄືນມາ​ຈາກ​ຕາຍ.

ຈຸດສຳຄັນກໍ​ຄືບຸກ​ຄົນໃນພ​ຣະສັນຍາເດີມທັງໝົດນີ້ຊີ້ໄປຫາພຣະເຢຊູໃນທາງໃດ​​ທາງ​ໜຶ່ງ. ພ​ຣ​ະເຢ​ຊູ​ເຈົ້າໄດ້​ເຮັດ​ຕາມ​ແບບ​ທີ່​ເລີ່ມ​ຕົ້ນ​ໃນ​ພ​ຣະ​ສັນ​ຍາ​ເດີມ​ໃຫ້​ສຳ​ເລັດ. ພ​ຣະເຢຊູເຈົ້າແມ່ນພາບທີ່ສົມບູນທີ່ພວກເຮົາເຫັນເມື່ອຊິ້ນສ່ວນທັງໝົດຖືກລວມເຂົ້າກັນ. ລາຍລະອຽດທັງໝົດແມ່ນຢູ່ໃນພ​ຣະສັນຍາເດີມ, ແຕ່ພວກເຮົາບໍ່ສາມາດເຂົ້າໃຈການອອກແບບ. ພວກເຮົາສາມາດເບິ່ງເສັ້ນ​ສາຍ​ໄດ້, ແຕ່ພວກເຮົາບໍ່ສາມາດເຫັນຮູບແບບ​ລວດ​ລາຍ. ຫຼັງຈາກພວກເຮົາເຫັນສິ່ງທີ່ພຣະເຢຊູເຈົ້າໄດ້ກະທຳ​ແລ້ວ, ແລ້ວພວກເຮົາກໍ່ຈະເຫັນແຜນການຂອງພຣະເຈົ້າ. ພວກເຮົາຕ້ອງການລາຍລະອຽດກ່ຽວກັບພຣະສັນຍາໃໝ່ ເພື່ອຈະເຫັນແຜນການທັງ​ໝົດຂອງພຣະເຈົ້າກັບມາຢູ່ໃນພ​ຣະສັນຍາເດີມ.

ສາ​ເຫດ​ທີ່ເລື່ອງນີ້ສຳຄັນ

ຄວາມຊົ່ວຮ້າຍທີ່ສະຫຼາດຫຼັກ​ແຫຼມ​ຄືຊາຕານ, ຜີ​ມານ​ຮ້າຍ​ຕ່າງໆ, ແລະສະມາຊິກສະພາທີ່ກະບົດທີ່ປົກຄອງປະເທດຕ່າງໆນັ້ນແມ່ນສະຫຼາດແລະຊົ່ວ​ຮ້າຍ, ແຕ່ພວກ​​ເຂົາບໍ່ຮູ້ທຸກຢ່າງ. ພວກ​​​ເຂົາບໍ່ມີຈິດໃຈຂອງພຣະເຈົ້າ. ພວກ​​​ເຂົາບໍ່ສາມາດເຂົ້າໃຈພຣະເຈົ້າໄດ້. ພວກເຮົາຄິດວ່າ​ເພາະພວກເຂົາເປັນ​ຜູ້​ມະຫັດສະຈັນເໜືອ​ທຳ​ມະ​ຊາດ, ພວກເຂົາ​ກໍຮູ້ທຸກຢ່າງ. ນັ້ນບໍ່ແມ່ນຄວາມຈິງ. ມີພຽງຜູ້ດຽວທີ່ຮູ້ຈັກທັງ​ໝົດນັ້ນ​ຄືພຣະເຈົ້າແລະພວກເຮົາ​ກໍຢູ່ຝ່າຍພ​ຣະ​ອົງ.

ເນື່ອງຈາກການກະບົດໃນສວນເອເດນຊາຕານຈຶ່ງມີສິດອຳນາດຢ່າງຖືກຕ້ອງເໜືອຄົນທັງປວງ. ຂ້າ​ພະ​ເຈົ້າໝາຍຄວາມວ່າແນວໃດ? ຍ້ອນບາບຂອງອາດາມ“ຄວາມ​ຕາຍ​ຈຶ່ງ​ໄດ້​ລາມ​ໄປ​ເຖິງ​ມະນຸດ​ທຸກຄົນ” (ຣມ 5:12). ງູໄດ້ຖືກສາບແຊ່ງ ຖືກໂຍນລົງມາເພື່ອປົກຄອງໂລກແຫ່ງ​ຄວາມຕາຍ. ຍ້ອນການກະບົດໃນສວນເອເດນຄົນທັງປວງຈະ​ຕ້ອງຕາຍແລະໄປຢູ່ໃນ​ດິນ​ແດນແຫ່ງ​ຄວາມຕາຍ​ຄືບ່ອນທີ່ພະຍາມານປົກຄອງ.

ທັງ​ໝົດນັ້ນໄດ້ປ່ຽນແປງເມື່ອພຣະເຢຊູເຈົ້າສະເດັດມາແລະ​ເຮັດ​ໃຫ້ແຜນ​ການແຫ່ງຄວາມ​ພົ້ນຂອງ ພຣະເຈົ້າ​ສຳ​ເລັດໂດຍການຕາຍເທິງໄມ້ກາງແຂນແລະ​ເປັນ​ຄືນ​ມາ​ຈາກຄວາມຕາຍ. ຂັ້ນຕອນທຳອິດໃນການຟື້ນຟູສວນເອເດນແມ່ນການ​ເປີດຫົນທາງ​ໃຫ້​ມະ​ນຸດຫຼຸດພົ້ນຈາກຄຳສາບແຊ່ງແຫ່ງຄວາມຕາຍ. ທຸກຄົນທີ່ເຊື່ອພຣະເຢຊູ​ເຈົ້າກໍ່​ຖືກ​ສ້າງ​ໃຫ້ເປັນສະມາຊິກໃນຄອບຄົວແລະອານາຈັກຂອງພຣະເຈົ້າ. ພວກເຂົາ​ເຈົ້າບໍ່ໄດ້ເປັນທາດຂອງ​ຄຳສາບແຊ່ງແຫ່ງຄວາມຕາຍແລະເຈົ້າແຫ່ງ​ຄວາມຕາຍ​ອີກ​ຕໍ່​ໄປ. ພຣະເຢຊູ​ເຈົ້າໄດ້ເລີ່ມຕົ້ນການ​ຮັບ​ໃຊ້ຂອງພຣະອົງໂດຍ​ການສອນກ່ຽວກັບການນຳເອົາອານາຈັກຂອງພຣະເຈົ້າມາສູ່ໂລກ​ແຫ່ງ​ຄວາມຕາຍ (ລກ.10:1–9). ພຣະເຢຊູໄດ້ກ່າວວ່າ:“ ເຮົາ​ໄດ້​ເຫັນ​ມານຊາຕານ​ຕົກລົງ​ຈາກ​ຟ້າ ດັ່ງ​ຟ້າ​ແມບ.” (ລກ. 10:18). ພຣະເຢຊູ​ເຈົ້າຮູ້ວ່າຄວາມຕາຍແລະການຄືນມາຈາກຕາຍຂອງພ​ຣະອົງຈະຈ່າຍໜີ້ຂອງຄົນບາບ. ສິ່ງນີ້ຈະເຮັດໃຫ້ຊາຕານບໍ່ມີຂໍ້ອ້າງທີ່ຖືກຕ້ອງຕໍ່ຈິດວິນຍານຂອງພວກເຮົາ. ການ​ທີ່ອານາຈັກຂອງພຣະເຈົ້າສະເດັດມາເປັນຈຸດເລີ່ມຕົ້ນຂອງການທຳລາຍເຈົ້າແຫ່ງ​ຄວາມ​ຕາຍ.

ພວກເຮົາຕ້ອງຈື່ວ່າພວກເຮົາແມ່ນໃຜ. ພວກເຮົາຕ້ອງຈື່ໄວ້ວ່າພວກເຮົາມາຈາກໃສ. ຜູ້ທີ່ເຊື່ອ, ເປັນກຸ່ມຄົນ​ທີ່ຖືກເອີ້ນວ່າຮ່າງກາຍຂອງພຣະຄຣິດແລະພ​ຣະສົບຂອງພ​ຣະເຢຊູ​ເຈົ້າ​ກໍໄດ້ເປັນ​ຄືນມາຈາກຕາຍ. ພວກເຮົາຈະ​ເປັນ​ຄືນ​ມາ​ຈາກ​ຕາຍເພາະວ່າພ​ຣະ​ອົງ​ໄດ້​ເປັນ​ຄືນ​ມາແລ້ວ (1 ກ​ຣ​ທ.15: 20–23). ​ພ​ຣະ​ອົງເປັນລູກ​ກົກຂອງຄົນຕາຍ. ພວກເຮົາແມ່ນ "ທີ່​ຊຸມນຸມ​ກັນ​ຂອງ​ບັນດາ​ລູກກົກ ຜູ້​ທີ່​ມີ​ຄວາມ​ຊົມຊື່ນ​ຍິນດີ ຊຶ່ງ​ຊື່​ຂອງ​ພວກເຂົາ​ໄດ້​ບັນທຶກ​ໄວ້​ໃນ​ສະຫວັນ​ແລ້ວ" (ຮ​ຣ.12: 22–24). ໂຢຮັນກ່າວວ່າ,“ ແຕ່​ສ່ວນ​ບັນດາ​ຜູ້​ທີ່​ຕ້ອນຮັບ​ພຣະອົງ ຄື​ຜູ້​ທີ່​ເຊື່ອ​ໃນ​ພຣະນາມ​ຂອງ​ພຣະອົງ ພຣະອົງ​ກໍ​ຊົງ​ປະທານ​ສິດ​ໃຫ້​ກາຍເປັນ​ບຸດ​ຂອງ​ພຣະເຈົ້າ” (ຢ​ຮ.1:12). ຊາຕານບໍ່ມີຂໍ້ອ້າງສິດໃດໆຕໍ່ລູກຂອງພຣະເຈົ້າເພາະວ່າພວກເຂົາ​ເຈົ້າຈະເປັນ​ຄືນ​ມາຈາກຄວາມຕາຍ. ບໍ່ມີເຫດຜົນຫຍັງທີ່ຈະຊອກຫາຜູ້​ທີ່​ມີຊີວິດຢູ່ໃນ​ອາ​ນາ​ຈັກແຫ່ງຄວາມຕາຍ.

ໃນພ​ຣະສັນຍາເດີມພຣະເຈົ້າຈະບໍ່ເປີດເຜີຍແຜນການຂອງພ​ຣະ​ອົງບໍ່​ວ່າຕໍ່ມະ​ນຸດຫຼື​ບັນ​ດາວິນຍານ, ບໍ່​ວ່າ​ຜູ້ຈົງຮັກພັກດີຫຼື​ພວກສັດຕູ. ລາຍລະອຽດຂອງວິທີການທີ່ພ​ຣະເມຊີອາຈະເຮັດໃຫ້ແຜນການຂອງ ພຣະເຈົ້າສຳ ເລັດຕ້ອງຖືກປິດບັງ​ໄວ້. ແຕ່ພຣະເຈົ້າຈະເປີດເຜີຍ​ທັງ​ໝົດຢ່າງຈະແຈ້ງເມື່ອ​ພ​ຣະເມຊີ​ອາໄດ້ມາປະກົດຕົວ. ພຣະເມຊີອາຈະເປັນພຣະເຈົ້າໃນເນື້ອ​ກາຍຂອງມະນຸດ. ແຜນການຂອງພ​ຣະ​ອົງແມ່ນເພື່ອ​ຟື້ນ​ຟູອານາຈັກຂອງພຣະອົງໃນສວນເອເດນ. ຂ້າ​ພະ​ເຈົ້າຈະຂຽນເພີ່ມເຕີມກ່ຽວກັບເລື່ອງນີ້ໃນສອງບົດຕໍ່ໄປ. ຄວາມເຂົ້າໃຈສິ່ງທີ່ພ​ຣະເຢຊູ​ເຈົ້າໄດ້ເຮັດແມ່ນຂໍ້ມູນພຽງພໍທີ່ຈະກະຕຸ້ນ​ມະ​ນຸດໃຫ້ມີ​ໃຈເຊື່ອ. ນອກ​ຈາກນີ້ຍັງພຽງພໍທີ່ຈະກະຕຸ້ນອຳນາດແຫ່ງຄວາມມືດເຂົ້າໄປ​ສູ່ການກະທຳອື່ນໆເຊິ່ງຈະນຳໄປເຖິງ​ການ​ທຳ​ລາຍຂອງພວກ​ມັນເອງ.

**ບົດທີ 11**

ຈຸດປະສົງທີ່​ເໜືອ​ທຳ​ມະ​ຊາດ

**ໃນ**ບົດ​ທີ່​ຜ່ານ​ມາຂ້າພະເຈົ້າໄດ້ຂຽນວິທີທີ່ພຣະສັນຍາເດີມແນະ​ນຳພຣະເມຊີອາພ້ອມດ້ວຍລາຍລະອຽດທີ່ກະ​ແຈກ​ກະຈາຍ​ໄປ​ທົ່ວຫຼາຍໆບ່ອນໃນນັ້ນ​ແນວ​ໃດ. ລາຍລະອຽດບໍ່ສາມາດຊອກເຫັນໄດ້ໃນ​ພ​ຣະ​ທຳ​ໜຶ່ງເຫຼັ້ມ​ ຫຼື​ໜຶ່ງບົດ. ແຜນຂອງພຣະເຈົ້າທີ່ຈະຟື້ນຟູສວນເອເດນແລະໄຖ່​ມະ​ນຸດນັ້ນໝາຍຄວາມວ່າພຣະເຢຊູຜູ້ເປັນ​ພ​ຣະເມຊີ​ອາຕ້ອງຕາຍເທິງໄມ້ກາງແຂນແລ້ວກໍ່​ເປັນ​ຄືນ​ມາຈາກຕາຍ.

ພຣະເຈົ້າຕ້ອງ​ມາເປັນມະນຸດເພື່ອຮັບປະກັນວ່າເຊື້ອສາຍຂອງດາວິດຈະກາຍເປັນກະສັດປົກຄອງ​ປະ​ຊາ​ຊົນຂອງພ​ຣະເຈົ້າ. ກະສັດອົງນີ້ຕ້ອງເປັນຄົນທີ່ສົມບູນແບບໂດຍບໍ່ມີບາບແລະຜູ້ທີ່ຈະເຮັດຕາມແຜນການຂອງພຣະເຈົ້າຢ່າງສົມບູນ. ຖ້າກະສັດທີ່ສົມບູນແບບຜູ້ນັ້ນໄດ້ເສຍຊີວິດແທນປະ​ຊາ​ຊົນ​ຂອງ​ພ​ຣະ​ອົງ​ທີ່​ເຮັດ​ບາ​ບແລະມີ ອຳນາດທີ່ຈະ​ເປັນຄືນຈາກຄວາມຕາຍ, ພ​ຣະເຈົ້າ​ກໍສາມາດຕັດສິນຄວາມຜິດບາບຢ່າງຖືກຕ້ອງແລະໃຫ້ຄວາມ​ພົ້ນແກ່ມະ​ນຸດໄດ້. ພຽງແຕ່ການຕາຍແລະການ​ເປັນ​ຄືນ​ມາ​ຈາກ​ຕາຍຂອງພ​ຣະ​ເມຊີອາຈະເຮັດໃຫ້ຄົນທີ່ມີບາບໄດ້ຮັບການ​ປ່ຽນໃໝ່ເພື່ອພວກເຂົາຈະມີ​ຖາ​ນະໃນຄອບຄົວຂອງພຣະເຈົ້າແລະໃນສະພາຂອງພຣະອົງ. ພຣະເຈົ້າຍັງຕ້ອງການໃຫ້​ມະ​ນຸດຢູ່ຮ່ວມກັບພຣະອົງໃນອານາຈັກຂອງພຣະອົງແລະປົກຄອງ​ຮ່ວມກັບພຣະອົງໃນສວນເອເດນທີ່​ສ້າງໃໝ່. ນີ້ແມ່ນແຜນການຂອງພຣະເຈົ້າສະ​ເໝີມາ.

ແຕ່ນີ້ແມ່ນແຜນການທີ່ຫຍຸ້ງຍາກໂດຍສະເພາະກັບສັດຕູທີ່ເຂັ້ມແຂງທີ່​ຕໍ່​ສູ້ເພື່ອຢຸດແຜນການ. ພ​ຣະເຢຊູເຈົ້າຕ້ອງກວດ​ກາໃຫ້ແນ່ໃຈວ່າອຳນາດແຫ່ງຄວາມມືດເໜືອ​ທຳ​ມະ​ຊາດຈະກະຕຸ້ນ​ມະ​ນຸດໃຫ້ຂ້າພ​ຣະ​ອົງ. ແຕ່ຜູ້ປົກຄອງວິນຍານຊົ່ວຕ້ອງ​​ຖືກປິດ​ບັງບໍ່ໃຫ້ເຂົ້າໃຈວ່າແຜນການຂອງພ​ຣະເຈົ້າແມ່ນເພື່ອໃຫ້ພ​ຣະເຢຊູ​ເຈົ້າ​ຕາຍ. ດັ່ງທີ່ໂປໂລຂຽນເຖິງຊາວໂກຣິນໂທ (1 ກ​ຣ​ທ.2: 6–8) ຖ້າສັດຕູທາງວິນຍານຮູ້ແທ້ໆວ່າຜົນມັນຈະເປັນແນວໃດ, ພວກມັນຈະບໍ່ໄດ້ຄຶງ​ອົງພຣະຜູ້ເປັນເຈົ້າທີ່ໄມ້ກາງແຂນ.

ສິ່ງທີ່ພຣະເຢຊູເຈົ້າເຮັດແລະກ່າວນັ້ນມີຄວາມໝາຍຫຼາຍຂຶ້ນເມື່ອພວກເຮົາເຂົ້າໃຈພາບ​ລວມຂອງພຣະບັນຍັດສອງ​ບົດ​ທີ 32. ຈົ່ງຈື່ໄວ້ວ່ານັ້ນໝາຍເຖິງພວກລູກຊາຍຂອງພຣະເຈົ້າຜູ້ທີ່ໄດ້ຮັບສິດອຳນາດເໜືອປະ​ຊາຊາດຕ່າງໆຕໍ່ມາໄດ້ກະບົດແລະເລີ່ມຕໍ່ຕ້ານແຜນການຂອງພຣະເຈົ້າສຳລັບມະ​ນຸດແລະແຜ່ນດິນໂລກ. ຖ້າບໍ່ມີ​ທັດ​ສະ​ນະນີ້, ລາຍລະອຽດຂອງສິ່ງທີ່ພຣະເຢຊູ​ເຈົ້າໄດ້ເຮັດ ຊຶ່ງສົ່ງ​ຜົນ​ໃຫ້​ພ​ຣະ​ອົງຖືກຄຶງ​ເທິງ​ໄມ້​ກາງ​ແຂນເບິ່ງຄືວ່າບໍ່ມີຈຸດປະສົງທີ່ຈະແຈ້ງ. ເລື່ອງລາວຂອງພຣະເຢຊູ​ເຈົ້າໃນພ​ຣະ​ທຳ​ຂ່າວ​ປະ​ເສີດ​ທັງ 4 ເຫຼັ້ມບໍ່ໄດ້ລວມເອົາເຫດການດຽວກັນສະ​ເໝີ. ຍົກຕົວຢ່າງ, ການກຳເນີດຂອງພຣະເຢຊູ​ເຈົ້າພົບຢູ່ໃນ​ພ​ຣະ​ທຳມັດທາຍແລະລູກາເທົ່ານັ້ນ. ມີພຽງແຕ່​ພ​ຣະ​ທຳມັດທາຍໄດ້ກ່າວເຖິງ​ບັນ​ດາ​ນັກ​ປາດ​ໄດ້ນຳເອົາຂອງຂວັນ​ມາ​ມອບ​ໃຫ້ພຣະເຢຊູ​ເຈົ້າ (ມ​ທ. 2). ບາງຄັ້ງ​ພ​ຣະ​ທຳ​ຂ່າວ​ປະ​ເສີດແຕ່​ລະ​ເຫຼັ້ມ​ກໍໄດ້ວາງເຫດການດຽວກັນໃນລຳດັບທີ່ແຕກຕ່າງກັນ. ພ​ຣະ​ທຳຂ່າວປະເສີດແຕ່​ລະ​ເຫຼັ້ມຂຽນກ່ຽວກັບພຣະເຢຊູເຈົ້າປິ່ນປົວຄົນເຈັບປ່ວຍ, ປະກາດເລື່ອງລາຊະອານາຈັກຂອງພຣະເຈົ້າ,ໃຫ້ອະໄພຄົນບາບຂອງພວກເຂົາ, ຕໍ່ຕ້ານຄວາມໜ້າຊື່ໃຈຄົດແລະອື່ນໆ. ແຕ່ການກະທຳທີ່ດີຂອງພຣະເຢຊູເຈົ້າບາງຢ່າງກໍ່ສົ່ງຜົນໃຫ້​ພ​ຣະ​ອົງຖືກຄຶງເທິງ​ໄມ້​ກາງ​ແຂນ. ພຣະເຢຊູເຈົ້າບໍ່ແມ່ນນັກ​ປາດທີ່ເດີນທາງເຊິ່ງບາງຄັ້ງກໍ່ເຮັດການອັດສະຈັນແລະສອນຄວາມຈິງແບບບັງເອີນ. ມີຫຼາຍສິ່ງຫຼາຍຢ່າງທີ່ຜູ້ຂຽນ​ພ​ຣະ​ທຳຂ່າວປະເສີດກຳລັງພະຍາຍາມສອນພວກເຮົາຫຼາຍກວ່າທີ່ພວກເຮົາຈະເຂົ້າໃຈເມື່ອພວກເຮົາອ່ານເທື່ອທຳອິດ. ມີການເຊື່ອມ​ຕໍ່ທີ່ສຳຄັນລະຫວ່າງທຸກໆສິ່ງທີ່ພຣະເຢຊູ​ເຈົ້າ​ເຮັດຢູ່ນັ້ນ, ແຕ່​ຜູ້​ຂຽນບໍ່ໄດ້ລະບຸໄວ້ຢ່າງຊັດເຈນ.

ການ​ເອົາ​ຊະ​ນະ​ຄວາມ​ຊົ່ວ​ຮ້າຍ

ເຫດການທີ່ເລີ່ມຕົ້ນການ​ຮັບ​ໃຊ້ຂອງພຣະເຢຊູເຈົ້າແມ່ນການຮັບບັບຕິ​ສະມາຂອງພ​ຣະອົງ. ໃນການຮັບບັບຕິສະມາ, ພຣະເຈົ້າໄດ້ກ່າວຈາກສະຫວັນຢ່າງເປີດເຜີຍແລະກ່າວວ່າພຣະເຢຊູເປັນພຣະບຸດຂອງພຣະອົງ (ມກ.1:11). ໂຢຮັນ​ຜູ້​ໃຫ້ບັບຕິດ​ສະມາໄດ້ກ່າວວ່າພຣະເຢຊູ​ເຈົ້າແມ່ນຜູ້ໜຶ່ງທີ່ “ຮັບເອົາບາບກຳຂອງມະ​ນຸດໂລກໄປເສຍ” (ຢ​ຮ.1:29). ເມື່ອພວກເຮົາອ່ານສິ່ງທີ່ໂຢຮັນເວົ້າ, ຕອນນີ້ພວກເຮົາເຊື່ອມຕໍ່ເລື່ອງນັ້ນກັບພຣະເຢຊູເຈົ້າທີ່ຖືກຄຶງເທິງ​ໄມ້​ກາງ​ແຂນ. ແຕ່ພຣະເຢຊູເຈົ້າ​ຍັງບໍ່ໄດ້ຖືກຄຶງຈົນກວ່າ​ຈະເຖິງສາມປີ​ຕໍ່​ມາ. ​ບັນ​ດາສາວົກຂອງໂຢຮັນບັບຜູ້ທີ່ຢູ່​ຕອນ​ພ​ຣະ​ເຢ​ຊູ​ຮັບ​ບັບຕິສະມາ​ກໍບໍ່ໄດ້ຄິດເຖິງເລື່ອງ​ທີ່ ພ​ຣະເຢຊູຖືກຄຶງ​ເລີຍ. ທີ່ຈິງບໍ່ມີໃຜຢູ່​ທີ່ນັ້ນຄິດວ່າສິ່ງນີ້ຈະເກີດ​ຂຶ້ນ. ສາມປີຫຼັງຈາກຮັບບັບ​ຕິ​ສະ​ມາເປັນ​ຊ່ວງທີ່ພຣະເຢຊູ​ເຈົ້າເລີ່ມ​ກ່າວເຖິງການຕາຍຂອງພ​ຣະອົງ. ເມື່ອ​ສາວົກຂອງພຣະເຢຊູເຈົ້າໄດ້ຍິນພຣະອົງກ່າວກ່ຽວກັບຄວາມຕາຍຂອງພຣະອົງ, ພວກສາວົກໄດ້ປະຕິເສດຄວາມຄິດນີ້ (ມ​ທ.17:22-23; ມກ.9:30-32). ສິ່ງສຸດທ້າຍທີ່ພວກສາວົກໄດ້ຍິນຈາກພ​ຣະ​​ເມ​ຊີອ​າຂອງພວກເຂົາກໍ່​ຄືພ​ຣະ​ອົງຈະຕາຍໃນໄວໆນີ້. ພວກເຂົາຄິດວ່າພ​ຣະ​ອົງ​ເວົ້າຫຼິ້ນ​ຊື່ໆ. ພວກເຂົາບໍ່ເຂົ້າໃຈວ່າແຜນການຂອງພຣະເຈົ້າ​ນັ້ນແມ່ນໃຫ້ພຣະເຢຊູ​ ຕາຍເທິງໄມ້ກາງແຂນ. ເປັນຫຍັງພວກສາວົກຈຶ່ງບໍ່ເຂົ້າໃຈເລື່ອງນີ້? ເພາະ​ວ່າ ດັ່ງທີ່ພວກເຮົາໄດ້ສົນທະນາໃນບົດທີ່​ຜ່ານ​ມາ, ແຜນການບໍ່ໄດ້ຖືກຂຽນໄວ້ຢ່າງຈະແຈ້ງໃນ​ພ​ຣະສັນຍາເດີມ ເຊິ່ງ​ຂໍ້​ມູນອັນໜຶ່ງໄດ້ກ່າວໄວ້​ບ່ອນນີ້​ແລະ​ອີກ​ຂໍ້​ມູນອື່ນຢູ່​ບ່ອນນັ້ນ. ບໍ່ເປັນໄປໄດ້ທີ່ຈະເຫັນຮູບແບບຂອງແຜນການທັງໝົດ,ເພາະວ່າພ​ຣະເຈົ້າຕ້ອງການປິດບັງ​ໄວ້ຈາກ​ພວກຜູ້ປົກຄອງວິນ​ຍານ​ທີ່​ກະ​ບົດ.

ຫຼັງຈາກການບັບຕິສະມາຂອງພຣະເຢຊູເຈົ້າ, ພຣະວິນຍານຂອງພຣະເຈົ້າໄດ້​ນຳ​ເຂົ້າ​ໄປໃນຖິ່ນແຫ້ງ​ແລ້ງກັນດານ​ເພື່ອ​ປະ​ເຊີນ​ໜ້າກັບຊາຕານ (ມທ. 4:1; ມກ. 1:12; ລກ 4:1–13). ພະຍາມານເຊິ່ງເອີ້ນວ່າຊາຕານກໍ່ຮູ້ວ່າພ​ຣະເຢຊູ​ເຈົ້າແມ່ນໃຜ. ຊາຕານມາລໍ້ລວງພ​ຣະເຢຊູ​ເຈົາ ເພາະລາວຮູ້ວ່າ​ພ​ຣະ​ອົງເປັນ​ ພ​ຣະເມຊີອາ. ຊາຕານຮູ້ວ່າພຣະເມຊີອາຕ້ອງການທີ່ຈະສ້າງສວນເອເດນແລະ​ທີ່​ປະ​ທັບຂອງພຣະເຈົ້າຢູ່ເທິງແຜ່ນດິນໂລກ. ເປັນທີ່ຈະແຈ້ງໃນພຣະສັນ​ຍາເດີມວ່າພຣະເມຊີອາຈະເປັນກະສັດແລະເປັນເຊື້ອສາຍຂອງດາວິດ. ຊາຕານເປັນ "ຜູ້ປົກຄອງໂລກນີ້" (ຢ​ຮ.12:31). ຊາຕານຮູ້ວ່າພ​ຣະເຢຊູ​ເຈົ້າຈະພະຍາຍາມທຳລາຍອານາຈັກຂອງມັນ. ພ​ຣະເຢຊູ​ເຈົ້າຜູ້ເປັນພ​ຣະເມຊີອາຈະພະຍາຍາມ​ກອບ​ກູ້ປະເທດຕ່າງໆທີ່ ພ​ຣະເຈົ້າປະຕິເສດຢູ່ທີ່​ວິ​ຫານ​ຫໍ​ບາ​ເບນ (ພບຍ. 4:19–20; 32:8-9).

ຂ້າພະເຈົ້າຄິດວ່າທ່ານຮູ້ເລື່ອງຂອງຊາຕານທີ່ລໍ້ລວງພຣະເຢຊູ​ເຈົ້າແລ້ວ. ຊາຕານໄດ້ລໍ້ລວງພຣະເຢຊູ​ເຈົ້າສາມຄັ້ງ (ມທ. 4:3–11). ​ກົນ​ອຸ​ບາຍທີສາມຂອງຊາຕານທີ່​ຈະເຮັດໃຫ້ພຣະເຢຊູ​ລະເມີດຄວາມສຳພັນຂອງ​ພ​ຣະ​ອົງກັບພຣະເຈົ້າກໍ​ຄືການສະເໜີປະຊາຊາດຕ່າງໆໃນໂລກໃຫ້ແກ່ພຣະເຢຊູເຈົ້າ (ມທ. 4: 8-9). ບັນດາປະຊາຊາດແມ່ນສິ່ງທີ່ຊາຕານຄິດວ່າພຣະເຢຊູ​ເຈົ້າມາເພື່ອ​ຍຶດ​ຄືນ:

ອີກເທື່ອໜຶ່ງ ມານຮ້າຍ​ກໍ​ພາ​ພຣະເຢຊູເຈົ້າ​ຂຶ້ນ​ໄປ​ເທິງ​ຍອດ​ພູ​ທີ່​ສູງສຸດ​ແຫ່ງ​ໜຶ່ງ ແລະ​ສຳແດງ​ບັນດາ​ອານາຈັກ​ແຫ່ງ​ໂລກນີ້​ກັບ​ຄວາມ​ຍິ່ງໃຫຍ່​ທັງໝົດ​ໃຫ້​ພຣະອົງ​ເຫັນ. ແລ້ວ​ມັນ​ເວົ້າ​ວ່າ, “ຖ້າ​ທ່ານ​ກົ້ມ​ຂາບ​ນະມັດສະການ​ເຮົາ, ເຮົາ​ຈະ​ມອບ​ສິ່ງ​ທັງໝົດ​ນີ້​ໃຫ້​ທ່ານ.” (ມ​ທ.4:8-9)

ຂໍ້ສະເໜີຂອງຊາຕານແມ່ນວິທີທີ່ສະຫຼາດທີ່ຈະປ່ຽນແຜນຂອງພຣະເຈົ້າ. ຊາຕານຈະມອບ​ປະ​ຊາຊາດຕ່າງໆແລະ​ມະ​ນຸດ​ທຸກຄົນທີ່ຖືກປະຕິເສດ​ໃຫ້​ແກ່ພຣະເຢຊູ​ເຈົ້າ ນີ້ແມ່ນສິ່ງທີ່ພ​ຣະເຈົ້າຕ້ອງການແນ່ນອນ. ​ແລະພາລະກິດຂອງພຣະເຢຊູ​ເຈົ້າກໍຈະສຳເລັດ​ທັນ​ທີ ແຕ່ສິ່ງ​ທີ່ພຣະເຢຊູ​ເຈົ້າຕ້ອງເຮັດແມ່ນ​ໃຫ້ນະມັດສະການຊາຕານແທນພ​ຣະເຈົ້າ.

ຂໍ້ສະເໜີຂອງຊາຕານສະແດງໃຫ້ເຫັນວ່າມັນຍັງບໍ່ເຂົ້າໃຈວ່າແຜນການຂອງພ​ຣະເຈົ້າ​ແມ່ນ​ຕ້ອງ​ການໃຫ້ ພ​ຣະເຢຊູ​ເຈົ້າຕາຍ. ພ​ຣະເຢຊູ​ເຈົ້າ​ບໍ່ໄດ້ຊ່ວຍຊາຕານເຂົ້າໃຈແຜນການດັ່ງກ່າວນຳອີກ. ພ​ຣະເຢຊູ​​ເຈົ້າບໍ່ໄດ້ອະທິບາຍວ່າເປັນຫຍັງພ​ຣະອົງຈຶ່ງປະຕິເສດ. ​ພ​ຣະ​ອົງພຽງແຕ່ບອກຊາຕານໃຫ້ອອກໄປ. ພຣະເຈົ້າຈະເອົາສິ່ງທີ່ເປັນຂອງ​ພ​ຣະ​ອົງກັບຄືນມາເມື່ອ​ເຖິງເວລາທີ່​ເໝາະ​ສົມແລະໃນ​ວິ​ທີທີ່​ຖືກ​ຕ້ອງ. ພາລະກິດຂອງ ພຣະເຢຊູ​ເຈົ້າບໍ່ພຽງແຕ່ກ່ຽວກັບການປົກຄອງ​ທຸກ​ປະ​ຊາຊາດເທົ່ານັ້ນ. ແຕ່ກ່ຽວກັບການສ້າງຄອບຄົວ​ຂຶ້ນ​ມາໃໝ່. ລວມທັງຄົນຈາກທຸກປະເທດເຂົ້າໃນຄອບຄົວນັ້ນ, ບໍ່​ພຽງແຕ່​ຊົນ​ຊາດອິດສະຣາເອນເທົ່ານັ້ນ. ນີ້ ໝາຍຄວາມວ່າບາບຂອງ​ມະ​ນຸດຕ້ອງໄດ້ຊົດໃຊ້ແທນ. ແຜນຂອງພຣະເຈົ້າແມ່ນ​ຄອບຄອງ​ຮ່ວມກັບລູກຂອງພ​ຣະ​ອົງຕະຫຼອດ​ໄປ. ການຕາຍເທິງໄມ້ກາງແຂນແລະການ​ເປັນ​ຄືນ​ມາ​ຈາກ​ຕາຍແມ່ນສິ່ງທີ່ຈຳເປັນທີ່ຈະໄຖ່​ມະ​ນຸດ. ສະນັ້ນ,ວິທີດຽວທີ່​ເຮັດ​ໃຫ້ເປົ້າໝາຍຂອງພຣະເຈົ້າ​ສຳ​ເລັດແມ່ນການລວມເຂົ້າ​ໃນແຜນການຂອງພຣະອົງທີ່​ໃຫ້ພຣະເມຊີອາຕາຍຢູ່ເທິງໄມ້ກາງແຂນ. ພຣະເຢຊູບໍ່ໄດ້ຖືກຫຼອກລວງໃຫ້ເຂົ້າໄປໃນແຜນອື່ນ. ແຕ່ພະຍາມານຈະບໍ່ເຂົ້າໃຈແຜນທີ່ແທ້ຈິງຈົນວ່າມັນຈະຊ້າເກີນໄປທີ່ຈະຢຸດແຜນ​ການນັ້ນ.

ລົດຊາດຂອງສວ​ນ​ເອ​ເດນ

ທັນໃດ​ນັ້ນຫຼັງຈາກການລໍ້ລວງໃນ​ຖິ່ນ​ແຫ້ງ​ແລ້ງ​ກັນ​ດານ, ພຣະເຢ​ຊູ​ເຈົ້າໄດ້ເຮັດສອງຢ່າງ​ຄື: ທຳອິດພ​ຣະ​ອົງໄດ້ເອີ້ນເປໂຕ, ອັນ​ເດ​ອາ, ຢາໂກໂບ,ແລະໂຢຮັນໃຫ້ຕິດຕາມພຣະອົງ ແລະສິ່ງ​ທີສອງພຣະເຢຊູເຈົ້າໄດ້ປິ່ນປົວຊາຍທີ່ມີຜີຮ້າຍເຂົ້າ​ສິງ (ມກ.1:16– 28; ລກ. 4: 31-5:11).ຫຼັງຈາກນັ້ນພຣະເຢຊູ​ເຈົ້າໄດ້ເອີ້ນສາວົກໃຫ້​ຕິດ​ຕາມ​ພ​ຣະ​ອົງຫຼາຍຂຶ້ນ ແລະພຣະເຢຊູເຈົ້າໄດ້ປິ່ນປົວ​ປະ​ຊາ​ຊົນຫຼາຍຂຶ້ນ. ສິ່ງນີ້ໄດ້ສ້າງແບບແຜນ. ພຣະເຢຊູ​ເຈົ້າໄດ້ເອີ້ນພວກສາວົກ​ຫຼາຍຂຶ້ນ​ອີກແລະຈາກນັ້ນພຣະອົງໄດ້ມອບສິດອຳ ນາດໃຫ້ແກ່ພວກເຂົາ​ເຈົ້າ​ເໜືອຜີ​ຮ້າຍແລະຍັງມີອຳນາດໃນການປິ່ນ​ປົວຮັກສາຄົນທີ່ເປັນພະ​ຍາດຕ່າງໆ, ຄົນພິການ, ແລະຄວາມເຈັບປ່ວຍ (ລກ. 9:1-5).

ຄັ້ງທຳອິດພຣະເຢຊູເຈົ້າ​ພຽງ​ແຕ່ເອີ້ນສາວົກສິບສອງຄົນເທົ່ານັ້ນ. ຕົວເລກບໍ່ແມ່ນເລື່ອງ​ບັງ​ເອີນ. ມັນກົງກັບສິບສອງເຜົ່າຂອງອິດສະຣາເອນ. ພ​ຣະເຢຊູ​ເຈົ້າເລີ່ມຕົ້ນຕາມແຜນການຂອງພ​ຣະເຈົ້າແລະນັ້ນໝາຍຄວາມວ່າອິດສະ​ຣາເອນຈະເປັນຊົນ​ຊາດທຳອິດທີ່ໄດ້ຍິນກ່ຽວກັບແຜນການຂອງພ​ຣະເຈົ້າ. ນີ້ໝາຍຄວາມວ່າພວກເຂົາເປັນປະ​ຊາ​ຊົນພິເສດຂອງພຣະເຈົ້າ (ພບຍ.32:8–9). ໂປໂລໄດ້ຂຽນກ່ຽວກັບວິທີທີ່ແຜນການຂອງພຣະເຈົ້າໃນການປະ​ກາດ​ຂ່າວ​ປະ​ເສີດກໍຄືກັນ. ພຣະເຈົ້າຈະເລີ່ມຕົ້ນກັບຄົນຢິວແລະຫຼັງຈາກນັ້ນໄປຫາຄົນຕ່າງຊາດ (​ໝົດ​ທຸກໆ​ຊາດ) (ຣມ 1: 16-17).

ພຣະເຢຊູເຈົ້າບໍ່ໄດ້ຢຸດຢູ່ກັບສິບສອງຄົນ. ໃນລູກາ​ບົດ​ທີ 10 ​ພ​ຣະ​ອົງໄດ້ມອບໝາຍໃຫ້ອີກເຈັດສິບຄົນໃຫ້ຮັກສາແລະຂັບ​ໄລ່​ພວກ​ຜີ​ຮ້າຍ​ອອກ (ລກ.10: 1, 9, 17). ຈຳນວນດັ່ງກ່າວ​ກໍບໍ່ແມ່ນເລື່ອງບັງເອີນ. ມັນແມ່ນຈຳນວນປະເທດທີ່​ໄດ້​ລະ​ບຸ​ໄວ້ຢູ່ໃນປະຖົມມະການບົດ​ທີ 10​​ ນີ້​ແມ່ນບັນດາປະເທດທີ່ພຣະເຈົ້າໄດ້ປະຖິ້ມ​ຕອນທີ່​ວິ​ຫານ​​ບາ​ເບນແລະວາງ​ໃຫ້ຢູ່ໃຕ້ການຄອບຄອງຂອງເທບພະເຈົ້າຕ່າງໆ (ພບຍ. 4:19–20; 32:8–9). ໃນຂໍ້ພຣະຄຳພີເຫຼົ່ານີ້ການ​ແປພ​ຣະ​ຄຳພີບາງ​ສະ​ບັບມີເຈັດສິບສອງແທນຈຳນວນເຈັດສິບ. ນັ້ນແມ່ນຍ້ອນວ່າຕົ້ນ​ສະ​ບັບເກົ່າແກ່ຂອງພ​ຣະ​ທຳປະຖົມມະການບົດ​ທີ 10 ແປຊື່ຂອງປະຊາຊາດແຕກຕ່າງກັນແລະຜົນອອກມາເປັນເຈັດສິບສອງ. ຢ່າງ​ໃດ​ກໍ່​ຕາມ​ທັງ​ສອງວິ​ທີ​ຄວາມ​ໝາຍ​ກໍ​ຄື​ກັນ . ພຣະເຢຊູເຈົ້າໄດ້ສົ່ງຄົນເຫຼົ່ານີ້ອອກໄປແລະຈຳນວນຂອງພວກເຂົາ​ເຈົ້າແມ່ນກົງກັບຈຳນວນປະຊາຊາດໃນປະຖົມມະການ​ບົດ10. ຄືກັບການເອີ້ນເອົາ​ສາ​ວົກສິບສອງຄົນເປັນສັນຍານວ່າອານາຈັກ​ຂອງ​ພ​ຣະ​ເຈົ້າໄດ້ມາເຖິງ​ຊົນ​ຊາດອິດສະຣາເອນ​ແລ້ວ, ດັ່ງນັ້ນການສົ່ງ​ສາ​ວົກເຈັດສິບຄົນນີ້ເປັນສັນຍານວ່າອານາຈັກຂອງພຣະອົງຈະ​ຍຶດ​ເອົາເຈັດສິບປະເທດກັບ​ຄືນ​ມາ.

ເມື່ອສາວົກເຈັດສິບຄົນກັບມາ (ລກ.10:17) ພຣະເຢຊູເຈົ້າຕອບວ່າ:“ ​ເຮົາ​ໄດ້​ເຫັນ​ມານຊາຕານ​ຕົກລົງ​ຈາກ​ຟ້າ ດັ່ງ​ຟ້າ​ແມບ.” (ລກ.10:18) ນີ້ແມ່ນຂໍ້​ຄວາມທີ່ໜັກແໜ້ນຈາກພ​ຣະເຢຊູເຈົ້າ. ການ​ປ່ຽນ​ແປງທີ່ມະຫັດສະຈັນທີ່ຍິ່ງໃຫຍ່ກຳລັງດຳເນີນຢູ່. ຊາຕານຈະບໍ່ມີຂໍ້ອ້າງ​ສິດໃດໆເໜືອມະ​ນຸດອີກຕໍ່ໄປຖ້າຫາກພວກເຂົາເປັນຂອງພຣະເຢຊູ​ເຈົ້າ. ຄັ້ງໜຶ່ງຊາຕານສາມາດເຂົ້າຫາພ​ຣະເຈົ້າເພື່ອ “ກ່າວໂທດຜູ້ທີ່ເຊື່ອ” (​ພນມ. 12:10) ແຕ່ວ່າເວລານັ້ນໄດ້ສິ້ນສຸດລົງແລ້ວ. ຊາ​ຕານເຄີຍເປັນໄອຍະການແລະກ່າວໂທດ​ມະ​ນຸດ, ແຕ່ດຽວນີ້ຊາຕານບໍ່​ມີ​ຄຳ​ຮ້ອງ​ຟ້ອງແລ້ວ.

​ຈົ່ງມາແລະຮັບເອົາເຮົາ

ພຣະເຢຊູເຈົ້າໃຊ້ເວລາປະມານສາມປີເພື່ອປະກາດກ່ຽວກັບອານາຈັກຂອງພ​ຣະເຈົ້າທີ່ຈະມາເຖິງ. ພຣະເຢຊູເຈົ້າສະແດງຄວາມຮັກຂອງພ​ຣະເຈົ້າຕໍ່​ປະ​ຊາ​ຊົນ. ພຣະເຢຊູເຈົ້າສະແດງໃຫ້​ມະ​ນຸດ​ເຫັນວິທີ​ການດຳເນີນຊີວິດ. ພຣະເຢຊູເຈົ້າເວົ້າລົມກັບພຣະເຈົ້າຄືກັບວ່າ​ພ​ຣະ​ອົງຢູ່ນຳກັນໃນສວນເອເດນ. ຈາກນັ້ນ ພຣະເຢຊູເຈົ້າເລີ່ມຕົ້ນກຽມຕົວສຳ​ລັບຕອນ​​ທ້າຍ. ນີ້ແມ່ນຈຸດປະສົງທີ່ແທ້ຈິງຂອງ​ພ​ຣະ​ອົງທີ່​ມາ​ເທິງແຜ່ນດິນໂລກໃນຖານະເປັນມະ​ນຸດ.

ພຣະເຢຊູເຈົ້າໄດ້ເດີນທາງໄປກັບພວກສາວົກຂອງພຣະອົງໄປທາງພາກເໜືອຂອງອິດສະຣາເອນ. ນີ້ແມ່ນການເດີນທາງກ່ອນພຣະເຢຊູເຈົ້າຈະ​ກັບ​ມາທາງທິດໃຕ້ແລະນຳພ​າ​ພວກເຂົາໄປ​ນະ​ຄອນເຢຣູຊາເ​ລັມເປັນຄັ້ງສຸດທ້າຍ. ພຣະເຢຊູ​ເຈົ້າໄດ້ເດີນທາງໄປທາງເໜືອເພາະວ່າພຣະອົງຕ້ອງ​ການ​ໃຫ້​ແນ່​ໃຈວ່າພຣະອົງຈະຖືກຈັບແລະຖືກຄຶງໄວ້ທີ່ໄມ້ກາງແຂນເມື່ອພຣະອົງເດີນທາງກັບໄປເຢຣູຊາເລັມ. ພຣະເຢຊູ​ເຈົ້າໄດ້ນຳພາສາວົກຂອງພຣະອົງໄປສູ່ສະຖານທີ່ທີ່ສົມບູນແບບເຊິ່ງພຣະອົງໄດ້ວາງແຜນທີ່ຈະທ້າທາຍຜູ້ປົກຄອງຊົ່ວຮ້າຍ ເໜືອ​ທຳ​ມະ​ຊາດທີ່ກຳ​ລັງມີສົງຄາມກັບພຣະເຈົ້າ. ພຣະເຢຊູເຈົ້າຕ້ອງການໃຫ້ແນ່ໃຈວ່າ​ພວກລູກຊາຍກະບົດຂອງພ​ຣະເຈົ້າເຫຼົ່ານີ້ຈະຕັດສິນໃຈວ່າເຖິງເວລາທີ່​ເໝາະ​ສົມ​ແລ້ວ​ໃນ​ການຂ້າພ​ຣະ​ເມ​ຊີ​ອາຂອງພຣະເຈົ້າແລະພະຍາຍາມທີ່ຈະຢຸດແຜນການຂອງພ​ຣະເຈົ້າ.

ພຣະເຢຊູ​ເຈົ້າໄດ້ນຳເອົາສາວົກໄປ​ໃນ​ຂົງ​ເຂດທີ່ເອີ້ນວ່າກາຍຊາເຣຍ​ແຫ່ງ​ຟີລິບປອຍ.ແຕ່ນັ້ນແມ່ນຊື່ຂອງຄົນໂຣມັນໃໝ່. ໃນສະໄໝພຣະຄຳພີເດີມພື້ນທີ່ນີ້ເອີ້ນວ່າບາຊານ. ຂ້າພະເຈົ້າໄດ້ຂຽນກ່ຽວກັບຂົງ​ເຂດນີ້​ແລ້ວໃນບົດທີ 9. ນີ້ແມ່ນບ່ອນທີ່ອິດສະຣາເອນໄດ້ເອົາຊະນະກອງທັບຂອງກະສັດຍັກໃຫຍ່ທີ່ຊົ່ວຮ້າຍ​ຄື ​ເຈົ້າ​ໂອກ​ແລະ​ເຈົ້າ​ສີ​ໂຫນ. ນີ້ແມ່ນທີ່ຕັ້ງຂອງສອງເມືອງທີ່ຖືວ່າເປັນປະຕູສູ່ອາ​ນາ​ຈັກ​ແຫ່ງ​ຄວາມຕາຍ. ພວກເຂົາເອີ້ນ​ບ່ອນນັ້ນວ່າ “ປະຕູນະລົກ”. ​ ເມືອງກາຍຊາເຣຍ​ແຫ່ງ​ຟີລິບປອຍແມ່ນເມືອງໜຶ່ງທີ່ຕັ້ງຢູ່ຕີນພູເຂົາ​ເຮີ​ໂມນ. ​ພູ​ເຂົາ​ເຮີ​ໂມນແມ່ນສະຖານທີ່ທີ່ຄົນບູຮານຄິດວ່າລູກຊາຍຂອງພຣະເຈົ້າບາງຄົນໄດ້ມາສູ່ແຜ່ນ​ດິນໂລກໃນການກະບົດທີ່ໄດ້ບອກໄວ້ໃນປະຖົມມະການ 6: 1-4. ໃນສະໄໝພຣະສັນ​ຍາເດີມ, ບາຊານແລະ ເ​ຮີ​ໂມນໄດ້ຖື​ວ່າເປັນສຳນັກງານໃຫຍ່ຂອງຜູ້ປົກຄອງເໜືອ​ທຳ​ມະ​ຊາດທີ່ຊົ່ວຮ້າຍ.

ບາຊານຍັງ​ເປັນສະຖານທີ່ທີ່ພ​ຣະເຢຊູຖາມພວກສາວົກວ່າ,“ ​ພວກເຈົ້າເວົ້າວ່າ​ເຮົາ​ເປັນ​ຜູ້​ໃດ?” (ມທ. 16:15). ເປໂຕໄດ້ຕອບວ່າ,  “ພຣະອົງ​ເປັນ​ພຣະຄຣິດ ພຣະບຸດ​ຂອງ​ພຣະເຈົ້າ​ອົງ​ຊົງ​ພຣະຊົນ​ຢູ່.” (ຂໍ້​ທີ 16). ພ​ຣະເຢຊູເຈົ້າຊົມເຊີຍລາວແລະກ່າວຕື່ມວ່າ:

“ຊີໂມນ​ບາຣະ​ໂຢນາ​ເອີຍ ເຈົ້າ​ກໍ​ເປັນ​ສຸກ ເພາະວ່າ​ບໍ່ແມ່ນ​ມະນຸດ​ທີ່​ເປີດເຜີຍ​ຄວາມຈິງ​ນີ້​ໃຫ້​ເຈົ້າ​ຮູ້ ແຕ່​ແມ່ນ​ພຣະບິດາເຈົ້າ​ຂອງເຮົາ​ຜູ້​ຊົງ​ສະຖິດ​ຢູ່​ໃນ​ສະຫວັນ. ຝ່າຍ​ເຮົາ​ຈຶ່ງ​ບອກ​ວ່າ ເຈົ້າ​ຄື​ເປໂຕ ເທິງ​ສີລາ​ກ້ອນ​ນີ້​ເຮົາ​ຈະ​ສ້າງ​ຄຣິສຕະຈັກ​ຂອງເຮົາ​ຂຶ້ນ ແລະ​ປະຕູ​ແຫ່ງ​ແດນ​ມໍຣະນາ​ຈະ​ເອົາ​ຊະນະ​ຄຣິສຕະຈັກ​ນີ້​ບໍ່ໄດ້. (ຂໍ້ທີ 17–18)

ຄວາມໝາຍຂອງ​ຄຳ​ວ່າ“ສີ​ລາ” ຫຼືຫີນ ທີ່ພ​ຣະເຢຊູກ່າວເຖິງໄດ້ຖືກ​​​​ປຶກ​ສາ​ຫາ​ລືອະ​ທິ​ບາຍ​ກັນມາເປັນເວລາຫຼາຍສັດຕະວັດແລ້ວ. ຂ້າ​ພະ​ເຈົ້າຄິດວ່າວິທີການທີ່ຖືກຕ້ອງທີ່ຈະເຂົ້າໃຈສິ່ງທີ່ພ​ຣະເຢຊູໝາຍເຖິງແມ່ນກ່ຽວຂ້ອງກັບສະ​ຖານ​ທີ່​ຕຳ​ແໜ່ງທີ່ພຣະເຢຊູຢູ່ນັ້ນ. ​ເມືອງກາຍຊາເຣຍ​ແຫ່ງ​ຟີລິບປອຍແມ່ນຢູ່ໃນເຂດພາກ ເໜືອຂອງເມືອງບາຊານ. ໃນສະໄໝພຣະສັນ​ຍາເດີມ, ພື້ນທີ່ນີ້ຖືກຄິດວ່າມີປ​ະ​ຕູສູ່ອາ​ນາ​ຈັກ​ແຫ່ງ​ຄວາມ​ຕາຍຫຼືແດນ​ມໍ​ຣະ​ນາ. ​ເມືອງກາຍຊາເຣຍ​ແຫ່ງ​ຟີລິບປອຍຕັ້ງຢູ່ຕີນພູ. ​ຄຳ​ວ່າ”ສີ​ລາ” ຫຼື“ ຫີນ” ທີ່ພ​ຣະເຢຊູກຳລັງກ່າວເຖິງແມ່ນພູເຂົາ​ໜ່ວຍນັ້ນ. “ປະຕູນະລົກ” ແມ່ນສະຖານທີ່ດຽວກັນທີ່ພຣະເຢຊູແລະສາວົກຢືນຢູ່ແລະພ​ຣະເຢຊູ​ເຈົ້າກ່າວວ່າ​ຄ​ຣິ​ສ​ຕະ​ຈັກຂອງພ​ຣະອົງຈະຕັ້ງຢູ່ເທິງດິນແດນທີ່ບໍ່ບໍລິສຸດນີ້.

ພຣະເຢຊູ​ເຈົ້າກຳລັງກ່າວຄຳທ້າທາຍຕໍ່ຜູ້ປົກຄອງ​ຂອງອານາຈັກແຫ່ງ​ຄວາມມືດ. ໃນການກະບົດໃນສວນເອເດນ, ​ມະ​ນຸດໄດ້ສູນເສຍຊີວິດນິລັນດອນກັບພຣະເຈົ້າແລະ​ໄດ້ເລືອກເອົາຄວາມຕາຍແລະການແຍກຈາກພຣະເຈົ້າ​ແທນ. ເຈົ້າ​ແຫ່ງ​ຄວາມຕາຍທີ່ເອີ້ນວ່າງູ,ຊາຕານແລະພະຍາມານ, ​ເວ​ລານີ້ມີຂໍ້ອ້າງສິດທີ່ຖືກຕ້ອງຕໍ່ມະ​ນຸດທຸກຄົນ. ທຸກໆຄົນຈະຕາຍແລະເຂົ້າຮ່ວມກັບ​ມັນໃນໂລກແຫ່ງຄວາມຕາຍ. ແຕ່ພ​ຣະເຈົ້າ​ຊົງມີແຜນການອື່ນ. ແຜນການທີ່ລຶກລັບທີ່ຈະສົ່ງພຣະເຢຊູ​ເຈົ້າເພື່ອຈ່າຍຄ່າ​ແທນ​ຄວາມບາບຂອງ​ມະ​ນຸດ, ຈະເປັນການໂຈມຕີໂດຍກົງຕໍ່ປະຕູນະລົກ. ເຈົ້າແຫ່ງ​ຄວາມຕາຍແລະກອງກຳລັງຊົ່ວ​ຮ້າຍຂອງມັນຈະບໍ່ສາມາດຕ້ານທານກັບອານາຈັກຂອງພຣະເຈົ້າໄດ້. ໃນມັດທາຍ​ບົດ​ທີ 16, ມັນຄ້າຍຄືກັບວ່າພ​ຣະເຢຊູໄປປະຕູທາງດ້ານໜ້າຂອງ​ຜີ​ມານ​ຮ້າຍແລະທ້າທາຍຕໍ່ການຮຽກຮ້ອງຂອງມັນທີ່ຈະໃຫ້ມະ​ນຸດເປັນທາດຢູ່ໃນໂລກແຫ່ງຄວາມຕາຍ. ​ພ​ຣະເຢຊູຕ້ອງການຍົວະໃຫ້ຊາຕານທຳຮ້າຍພ​ຣະ​ອົງ. ຍ້ອນຫຍັງ? ເພາະວ່າເຖິງເວລາແລ້ວທີ່ພຣະເຢຊູຈະຕ້ອງ​ຕາຍ. ​ແຜນ​ການຂອງພຣະເຈົ້າແມ່ນການໃຊ້​ການ​ໂຕ້​ຕອບຂອງຊາຕານຕໍ່ການທ້າທາຍຂອງພຣະເຢຊູເພື່ອເຮັດໃຫ້ແຜນຂອງພຣະອົງສຳເລັດ.

ຖ້າການທ້າທາຍຂອງພຣະເຢຊູໃນການກໍ່ສ້າງ​ຄ​ຣິ​ສ​ຕະ​ຈັກຂອງພ​ຣະອົງທີ່ສຳນັກງານໃຫຍ່ຂອງພວກຜູ້ປົກຄອງຊົ່ວຮ້າຍບໍ່ພຽງພໍທີ່ຈະກະຕຸ້ນພວກ​ມັນໃຫ້ທຳຮ້າຍພຣະເຢຊູແຕ່ກໍ່ຍັງມີຫຼາຍກວ່ານັ້ນ. ​ໃນ​ພ​ຣະ​ທຳມັດທາຍ, ມາຣະ​ໂກແລະລູກາ ​ໄດ້ລາຍງານວ່າສິ່ງຕໍ່ໄປທີ່ພ​ຣະເຢຊູ​ຈະເຮັດແມ່ນການຂຶ້ນໄປເທິງຍອດພູ ເຂົາສູງແລະເປີດເຜີຍວ່າພ​ຣະອົງເປັນ​ພ​ຣະບຸດຂອງພ​ຣະເຈົ້າທີ່ເປັນເອກະລັກໃນເນື້ອ​ກາຍຂອງມະນຸດ. ມາ​ຣະໂກ 9:2–8 ອ່ານ

ຫົກ​ວັນ​ຕໍ່ມາ ພຣະເຢຊູເຈົ້າ​ໄດ້​ພາ​ເປໂຕ, ຢາໂກໂບ ແລະ ໂຢຮັນ​ຂຶ້ນ​ໄປ​ເທິງ​ພູເຂົາ​ສູງ​ໜ່ວຍ​ໜຶ່ງ ແລະ​ຢູ່​ໃນ​ທີ່ນັ້ນ​ສະ​ເພາະ​ແຕ່​ສາວົກ​ກັບ​ພຣະອົງ, ພວກເພິ່ນ​ເຫັນ​ຮ່າງກາຍ​ຂອງ​ພຣະເຢຊູເຈົ້າ​ປ່ຽນແປງ​ໄປ​ຕໍ່ໜ້າ​ພວກເພິ່ນ  ແລະ ເຄື່ອງນຸ່ງ​ຂອງ​ພຣະອົງ​ກໍ​ເກີດ​ຮຸ່ງເຮືອງ​ຂາວ​ເຫຼື້ອມໃສ ຈົນ​ບໍ່ມີ​ຜູ້ໃດ​ໃນ​ໂລກນີ້​ຊັກ​ໃຫ້​ຂາວ​ເຊັ່ນນັ້ນ​ໄດ້.  ແລ້ວ​ເອລີຢາ ແລະ ໂມເຊ​ກໍ​ປາກົດ​ແກ່​ສາວົກ​ພວກ​ນັ້ນ ກຳລັງ​ເວົ້າ​ກັນ​ຢູ່​ກັບ​ ພຣະເຢຊູເຈົ້າ. ດັ່ງນັ້ນ ເປໂຕ​ຈຶ່ງ​ເວົ້າ​ກັບ​ພຣະເຢຊູເຈົ້າ​ວ່າ, “ພຣະອາຈານ​ເອີຍ ຊ່າງ​ເປັນ​ການ​ດີ​ແທ້ໆ​ທີ່​ພວກ​ຂ້ານ້ອຍ​ຢູ່​ບ່ອນ​ນີ້, ໂຜດ​ໃຫ້​ພວກ​ຂ້ານ້ອຍ​ປຸກ​ຕູບ​ສາມ​ຫລັງ​ຂຶ້ນ ຫລັງ​ໜຶ່ງ​ສຳລັບ​ທ່ານ, ຫລັງ​ໜຶ່ງ​ສຳລັບ​ໂມເຊ ແລະ​ຫລັງ​ໜຶ່ງ​ສຳລັບ​ເອລີຢາ.”  ເປໂຕ​ກັບ​ສາວົກ​ຄົນອື່ນໆ​ຢ້ານ​ຈົນ​ຕົວ​ສັ່ນ ທີ່​ລາວ​ເວົ້າ​ເຊັ່ນ​ນັ້ນ ເພາະ​ບໍ່​ຮູ້​ວ່າ​ຈະ​ເວົ້າ​ຢ່າງ​ໃດ. ແລ້ວ​ກໍ​ມີ​ກ້ອນ​ເມກ​ລອຍ​ມາ​ເປັນ​ເງົາ​ປົກຫຸ້ມ​ພວກເພິ່ນ​ໄວ້ ແລະ​ມີ​ສຽງ​ໜຶ່ງ​ດັງ​ອອກ​ມາ​ຈາກ​ກ້ອນ​ເມກ​ນັ້ນ​ວ່າ, “ທ່ານ​ຜູ້​ນີ້​ແຫຼະ, ເປັນ​ບຸດ​ທີ່​ຮັກ​ຂອງເຮົາ ພວກເຈົ້າ​ຈົ່ງ​ເຊື່ອຟັງ​ເພິ່ນ.” ໃນ​ທັນໃດນັ້ນ ພໍ​ພວກ​ສາວົກ​ຫລຽວ​ເບິ່ງ​​ຮອບໆ​ຕົວ​ກໍ​ບໍ່​ເຫັນ​ຜູ້ໃດ ນອກຈາກ​ພຣະເຢຊູເຈົ້າ​ເທົ່ານັ້ນ​ທີ່​ຢູ່​ກັບ​ພວກເພິ່ນ.

ການປ່ຽນແປງຮ່າງກາຍນີ້ເກີດ​ຂຶ້ນຢູ່ເທິງພູເຂົາ​ເຮີ​ໂມນ. ພ​ຣະເຢຊູ​ເຈົ້າເລືອກຈຸດນີ້ເພື່ອເປີດເຜີຍຕໍ່ເປໂຕ, ຢາໂກໂບແລະໂຢຮັນວ່າ​ພ​ຣະ​ອົງແມ່ນໃຜ, ​ສະ​ຫງ່າ​ລາ​ສີຂອງພຣະເຈົ້າຢູ່ໃນຮ່າງກາຍຂອງມະນຸດ. ພ​ຣະເຢຊູໄດ້ທ້າທາຍຊາຕານແລະອຳນາດແຫ່ງຄວາມມືດອີກຄັ້ງໜຶ່ງ ໃນສະຖານທີ່ທີ່ພວກວິນ​ຍານກະບົດລົງມາແຜ່ນດິນໂລກໃນການກະບົດ.ໂດຍການກະທຳຂອງພຣະເຢຊູນັ້​ນພຣະອົງກຳລັງກ່າວວ່າ: “ເຮົາໄດ້ມາສູ່ໂລກເພື່ອເອົາສິ່ງທີ່ເປັນຂອງ​ເຮົາ​ກັບ​ຄືນ​ມາ. ອານາຈັກຂອງພຣະເຈົ້າໄດ້ມາເຖິງແລ້ວ."ເຮົາ​ຢູ່ທີ່​ນີ້​ແລ້ວ, ເຈົ້າຈະເຮັດຫຍັງ?”

ຫຼັງຈາກເຫດການເຫຼົ່ານີ້, ພຣະເຢຊູກໍຫັນໄປທາງທິດໃຕ້ແລະເລີ່ມເດີນທາງໄປນະ​ຄອນເຢຣູຊາເລັມ​ທັນ​ທີ. ພຣະອົງເລີ່ມຕົ້ນບອກພວກສາວົກວ່າພ​ຣະອົງຈະຕາຍຢູ່ທີ່ນະ​ຄອນເຢຣູຊາເລັມ.ພວກສາວົກບໍ່ໄດ້ຄິດວ່າສິ່ງນີ້ຈະເປັນໄປໄດ້ແລະບໍ່ເຊື່ອ. ແຕ່ພຣະເຢຊູໄດ້ທ້າ​ທາຍຊາຕານແລະອຳນາດ​ຊົ່ວ​ຮ້າຍ​ຕ່າງໆ​ໃຫ້​ເຂົ້າ​ມາໂຈມຕີພຣະອົງ.ຕອນນີ້ອຳນາດຊົ່ວຮ້າຍຮູ້ສຶກວ່າມັນເປັນ​ເລື່ອງຮີບດ່ວນທີ່ຈະຂ້າພ​ຣະ​ອົງໃນໄວໆນີ້.ແລະນັ້ນແມ່ນສິ່ງທີ່ພ​ຣະເຢຊູຕ້ອງການ. ການຕາຍຂອງພຣະອົງແມ່ນກຸນແຈສຳລັບທຸກຢ່າງໃນແຜນຂອງພຣະເຈົ້າ.

ສາ​ເຫດ​ທີ່​ເລື່ອງນີ້​ສຳ​ຄັນ

ວຽກ​ງານຮັບໃຊ້ຂອງພຣະເຢຊູເຈົ້າ ແລະ​ທຸກ​ສິ່ງ​ທີ່​ພ​ຣະ​ອົງ​ເຮັດ​ມີ​ການ​ວາງ​ແຜນ​ຢ່າງ​ຮອບ​ຄອບ. ​ພຣະເຢຊູມີຄວາມເຂົ້າໃຈ​ຈະແຈ້ງກ່ຽວກັບບົດບາດຂອງພ​ຣະອົງໃນແຜນຂອງພ​ຣະເຈົ້າທີ່ຈະຟື້ນຟູອານາຈັກຂອງພ​ຣະເຈົ້າຢູ່ແຜ່ນດິນໂລກ. ພ​ຣະເຢຊູເລີ່ມຕົ້ນບາງສິ່ງທີ່ຈະເຕີບໃຫຍ່ແລະເຕີບໃຫຍ່​ຂຶ້ນຈົນ​ເຖິງມື້ທີ່ ພ​ຣະອົງຈະກັບມາອີກ. ເມື່ອພຣະອົງສະເດັດກັບມາ, ພຣະອົງຈະສ້າງໂລກໃໝ່ໃຫ້​ເປັນສວນເອເດນ.

ຊີວິດຂອງພວກເຮົາບໍ່​ໄດ້ມີບົດບາດອັນໃຫຍ່ຫຼວງໃນແຜນຂອງພຣະເຈົ້າຄືກັບພຣະເຢຊູ. ແຕ່ພວກເຮົາແຕ່ລະຄົນ, ຖ້າຫາກພວກເຮົາຕິດຕາມພຣະເຢຊູ​ກໍ​ຈະມີສ່ວນທີ່ຈະເຮັດ​ໃຫ້ແຜນຂອງພຣະເຈົ້າສຳ​ເລັດ​ໄດ້. ພວກເຮົາຕ້ອງດຳ​ເນີນຊີວິດແລະປະຕິບັດຄືກັບທີ່ພວກເຮົາເຊື່ອວ່ານັ້ນເປັ​ນ​ຄວາມ​ຈິງ. ຄົນທີ່ເຊື່ອ​ກໍໄດ້ເຂົ້າມາໃນຄອບຄົວຂອງພຣະເຈົ້າແລະມື້ໜຶ່ງຈະເປັນສະມາຊິກຂອງສະພາຂອງພຣະອົງ. ພຣະເຈົ້າຕ້ອງການໃຫ້ພວກເຮົາເຮັດຫຼາຍກວ່າການເຝົ້າເບິ່ງແຜນຂອງພຣະອົງເທົ່ານັ້ນ. ພຣະອົງຢາກໃຫ້ພວກເຮົາມີສ່ວນຮ່ວມໃນແຜນຂອງພຣະອົງ (ກ​ລ​ຊ. 1:13).

ພຣະເຢຊູເຈົ້າສະແດງໃຫ້ມະ​ນຸດຮູ້ວ່າຄວາມສຳພັນກັບພຣະເຈົ້າໃນສວນເອເດນເປັນແນວໃດ, ​ພ​ຣະ​ອົງໄດ້ສະແດງໃຫ້ເຫັນວ່າຊີວິດ​ໃນພ​ຣະເຈົ້າຈະເປັນແນວໃດ. ໃນຄອບຄົວຂອງພ​ຣະເຈົ້າແລະໃນອານາຈັກຂອງ ພ​ຣະເຈົ້າ, ຈະບໍ່ມີພະຍາດແລະບໍ່​ມີຄວາມ​ບົກ​ຜ່ອງທາງຮ່າງກາຍ. ຈະບໍ່ມີອຳນາດຂອງສັດຕູອີກ. ອານາຈັກທີ່​ສົມ​ບູນ​ແບບຂອງພຣະເຈົ້າຈະໃຫຍ່ກວ່າສວນແຫ່ງດຽວ. ມັນໃຫຍ່ກວ່າແຜ່ນດິນອິດສະຣາເອນ. ອານາຈັກຈະມີທົ່ວໂລກ. ມັນຈະລວມເອົາຄົນຈາກທຸກຊາດແລະມັນຈະເປັນທຸກສິ່ງທີ່ເອເດນເຄີຍເປັນ ເຊິ່ງຈະເປັນສະຫວັນເທິງແຜ່ນ​ດິນໂລກ.

ວຽກງານຂອງພວກເຮົາດຽວນີ້ແມ່ນເພື່ອຮຽນແບບວິທີທີ່ພຣະເຢຊູດຳ​ເນີນ​ຊີ​ວິດ​ແນວ​ໃດ. ເຊັ່ນດຽວກັບ ພ​ຣະເຢຊູ, ພວກເຮົາສາມາດເບິ່ງແຍງທັງຮ່າງກາຍແລະຈິດວິນຍານຂອງເພື່ອນ​ທີ່​ເປັນ “ແບບລັກ​ສະ​ນະ​ ພ​ຣະ​ເຈົ້າ”​ນັ້ນຄື​ເພື່ອນ​ມະ​ນຸດ​ທຸກ​ຄົ​ນ. ພວກເຮົາສາມາດຊີ້ບອກພວກເຂົາໄປສູ່ຄວາມເຊື່ອໃນພຣະເຈົ້າ ຜູ້​ເປັນກະສັດຂອງພວກເຮົາ. ພວກເຮົາສາມາດຊຸກຍູ້ເຂົາເຈົ້າໃຫ້ເຂັ້ມແຂງ​ຂຶ້ນການຕັດສິນໃຈຂອງເຂົາທີ່ຈະຈົງຮັກພັກດີຕໍ່ພ​ຣະອົງ. ພວກເຮົາສາມາດເປັນເໝືອນດັ່ງພຣະເຢຊູແລະ“ປິ່ນປົວ​ຄົນ​ລະທົມ​ໃຈ​ແລະ​ຊອກຊໍ້າແລະ“ປະກາດ​ການ​ປົດປ່ອຍ​ແກ່​ຊະເລີຍເສິກ” (ອ​ຊຢ.61:1) ເຫຼົ່ານີ້ແມ່ນການກະທຳທີ່ມະຫັດສະຈັນແລະມັນໄດ້ຮັບຜົນນິລັນດອນ. ການກະທຳເຫຼົ່ານີ້ຮຽກຮ້ອງໃຫ້ຕ້ານທານກັບການໂຈມຕີຂອງອຳນາດທາງວິນຍານທີ່ຊົ່ວຮ້າຍແລະບໍ່ຟັງຄຳແນະນຳຂອງພວກມັນ. ພ​ຣະ​ວິນ​ຍານ​ບໍ​ລິ​ສຸດ​ເຈົ້າ​ຈະ​ໃຊ້ທຸກໆການກະທຳດ້ວຍຄວາມເມດຕາ ເພື່ອສົ່ງຜົນກະທົບຕໍ່ໃຈຂອງຜູ້ໃດຜູ້ໜຶ່ງທີ່​ມີຕໍ່ພຣະເຈົ້າ. ທຸກໆການບອກເລົ່າຂ່າວ​ປະ​ເສີດ ຈະມີປະສິດຕິຜົນ ເຖິງແມ່ນວ່າຄົນ​ທີ່ບອກຈະບໍ່ສາມາດເຫັນຜົນໄດ້ຮັບ​ກໍ່​ຕາມ. ຄວາມກະລຸນາຂອງ ພ​ຣະເຢຊູກົງກັບຂ່າວ​ປະ​ເສີດຂອງພ​ຣະອົງ. ຄວາມເມດຕາຂອງພ​ຣະເຢຊູສະໜັບສະໜູນສິ່ງທີ່ພຣະອົງກຳ ລັງສອນ. ນີ້ແມ່ນແບບຢ່າງທີ່ຜູ້ທີ່ເຊື່ອສາມາດຮຽນແບບໄດ້. ວິຖີຊີວິດນີ້ແມ່ນລາຍລະອຽດວຽກງານສຳລັບປະ​ຊາ​ກອນ​ແຫ່ງອານາຈັກຂອງພຣະເຈົ້າ.

ເນື້ອ​ໃນໃນບົດນີ້ຍັງສອນໃຫ້ພວກເຮົາຮູ້ວ່າສິ່ງຊົ່ວຮ້າຍທີ່ສະຫຼາດກໍຍັງມີຂໍ້ຈຳກັດ. ຜູ້ປົກຄອງເໜືອ​ທຳ​ມະ​ຊາດທີ່ກະບົດແມ່ນມີອຳນາດ, ແຕ່ພວກເຂົາຍັງມີຄວາມອ່ອນ​ແອຕໍ່ຍຸດທະ​ສາດຂອງພ​ຣະເຈົ້າແລະຕໍ່ການກະທຳ ຂອງຜູ້ທີ່ຕິດຕາມພຣະເຢຊູ. ຕອນນີ້ພຣະເຢຊູເຈົ້ານັ່ງ“ ຢູ່​ເບື້ອງຂວາ​ພຣະຫັດ​ຂອງ​ພຣະເຈົ້າ ໂດຍ​ມີ​ຝູງ​ເທວະດາ​ແລະ​ບັນດາ​ຜູ້​ມີ​ອຳນາດ ແລະ​ຣິດເດດ​ຖືກ​ຊົງ​ມອບ​ໄວ້ ໃຫ້​ຢູ່​ໃຕ້​ອຳນາດ​ຂອງ​ພຣະອົງ​ແລ້ວ.” (1 ປ​ຕ.3:22). ພວກເຮົາເປັນຜູ້ປົກຄອງຮ່ວມກັບ​ພ​ຣະ​ອົງ “ຮຽບ​ຮ້ອຍ​ແລ້ວ, ແຕ່ຍັງບໍ່​ທັນ​ສົມ​ບູນ​” (ກ​ລ​ຊ. 3: 1; 2 ຕ​ຕ. 2:12; ພນມ. 2:26; 3:21). ປະຕູຮົ້ວຂອງນະລົກຈະບໍ່​ສາ​ມາດຢຸດຢັ້ງຄວາມກ້າວໜ້າແລະຄວາມ​ສຳເລັດຂອງ​ຄ​ຣິ​ສ​ຕະ​ຈັກຊຶ່ງເປັນອານາຈັກຂອງພຣະເຈົ້າຢູ່ເທິງແຜ່ນ​ດິນໂລກ. ເຮົາຕັດ​ສິນ​ໃຈເລືອກທີ່ຈະເຂົ້າຮ່ວມກັບພຣະເຢຊູໃນການຊ່ວຍຂະຫຍາຍອານາຈັກເໜືອ​ທຳ​ມະ​ຊາດຂອງພຣະອົງຫຼືບໍ່, ​ສິ່ງນີ້​ແມ່ນ​ຂຶ້ນ​ກັບ​​ພວກ​ເຮົາ​ເອງ.

**ບົດທີ 12**

ຜູ້ທີ່ມາເທິງກ້ອນເມກ

**ຂ້**າພະເຈົ້າໄດ້ຂຽນໃນບົດທີ່​ຜ່ານ​ມາ​ວ່າ​ພ​ຣະ​ເຢຊູເລີ່ມເວົ້າກ່ຽວກັບການຕາຍຂອງພ​ຣະ​ອົງທັນທີຫຼັງຈາກໄດ້ກະຕຸ້ນ​ໃຫ້ອຳນາດແຫ່ງຄວາມມືດເຂົ້າມາໂຈມຕີ​ພ​ຣະ​ອົງ​ແນວ​ໃດ. ສິ່ງທ້າທາຍນີ້ໄດ້ເກີດ​ຂຶ້ນຢູ່ບ່ອນທີ່ເອີ້ນວ່າ“ປະຕູນະລົກ” ແລະຢູ່ຍ​ອດ​ພູ​ເຂົາ​ເຮີ​ໂມນ. ການທ້າທາຍຂອງພຣະເຢຊູໄດ້ກະຕຸ້ນອຳນາດແຫ່ງຄວາມມືດ ເລີ່ມຕົ້ນເຫດການຕ່າງໆທີ່ນຳໄປສູ່ການທົດລອງຂອງພຣະເຢຊູແລະຈາກນັ້ນການ​ຕາຍຂອງ ພຣະອົງເທິງໄມ້ກາງແຂນ. ຄຣິສຕຽນໄດ້ອ່ານກ່ຽວກັບການທົດລອງຂອງພຣະເຢຊູຫຼາຍເທື່ອແລ້ວ. ແຕ່ມີສ່ວນທີ່​ເໜືອ​ທຳ​ມະ​ຊາດໜຶ່ງໃນການທົດລອງທີ່ບໍ່ຄ່ອຍເຫັນແລະບໍ່ເຂົ້າໃຈ.

ທາງ​ການຢິວໄດ້ຕັດສິນໂທດປະຫານຊີວິດພ​ຣະ​ເຢ​ຊູ​. ຫຼັງຈາກນັ້ນ, ພວກເຂົາໄດ້ສົ່ງພຣະອົງໄປຫາຜູ້ປົກຄອງຊາວໂ​ຣມັນ, ຊື່ປົນອີໂອ​ປີລາດ​ ຜູ້ທີ່ຈະດຳ​ເນີນ​ການ​ດັງ​ກ່າວ. ເພື່ອໃຫ້ເຂົ້າໃຈວ່າສາເຫດ​ຫຍັງທີ່ເຮັດໃຫ້ຄົນຢິວຕັດສິນໂທດພ​ຣະເຢຊູຈົນເຖິງຕາຍ, ພວກເຮົາຕ້ອງກັບໄປທີ່ພຣະທຳດານີ​ເອນໃນ​ພ​ຣະ​ສັນ​ຍາ​ເດີມ. ​ພ​ຣະ​ທຳ​ເຫຼັ້ມນັ້ນມີເລື່ອງກ່ຽວກັບການປະຊຸມທີ່ພ​ຣະເຈົ້າມີກັບບັນ​ດາບຸດທີ່ສັດຊື່ຂອງພຣະເຈົ້າຢູ່ໃນສະພາ​ແຫ່ງສະຫວັນຂອງ​ພ​ຣະ​ອົງ.

ຜູ້​ມີ​ຊີວິດ​ຢູ່​ຕະຫຼອດໄປແລະສະພາຂອງພຣະອົງ

ດານີເອນບົດທີ 7 ເລີ່ມຕົ້ນດ້ວຍນິ​ມິດທີ່ແປກປະຫຼາດ. ດາ​ນີ​ເອນເຫັນສັດຮ້າຍສີ່ໂຕອອກມາຈາກທະເລ (ດນອ.7:1-8). ພວກມັນບໍ່ແມ່ນສັດທຳມະດາເລີຍ, ແຕ່ສັດໂຕທີສີ່ແມ່ນ​ຊົ່ວຮ້າຍຫຼາຍ. ພຣະສັນ​ຍາເດີມໄດ້ບອກພວກເຮົາກ່ຽວກັບຄົນທີ່ມີຄວາມຝັນແລະພາບນິມິດແລະຕໍ່ມາຮູ້ຄວາມໝາຍຂອງເລື່ອງນັ້ນ. ສິ່ງທີ່ຢູ່ໃນຄວາມຝັນຫຼື​ໃນ​ນິ​ມິດແມ່ນເປັນຕົວແທນຂອງບາງສິ່ງບາງຢ່າງສະ​ເໝີແລະໃນນິມິດຂອງດານີເອນສັດແປກ​ປະຫຼາດສີ່ໂຕເປັນຕົວແທນໃຫ້ 4 ຊາດ ພວກເຮົາຮູ້ເລື່ອງນີ້ເພາະວ່າ​ນິ​ມິດຂອງເພິ່ນກົງກັບຄວາມຝັນຂອງເນບູກາດເນັດຊາໃນດານີເອນ​ບົດ​ທີ 2. ດາ​ນີ​ເອນໄດ້ອະທິບາຍວ່າຄວາມຝັນນັ້ນແມ່ນກ່ຽວກັບບາບີໂລນແລະສາມຊາດອື່ນໆທີ່ຈະມາ​ພາຍຫຼັງ. ແຕ່ໃນດານີເອນບົດທີ 7 ເພິ່ນເວົ້າວ່າ:

ໃນ​ຂະນະທີ່​ຂ້າພະເຈົ້າ​ກຳລັງ​ເບິ່ງ​ຢູ່​ນັ້ນ ກໍ​ມີ​ບັນລັງ​ຫລາຍ​ອັນ​ໄດ້​ຖືກ​ນຳ​ມາ​ຕັ້ງ​ໄວ້. ເພິ່ນ​ຜູ້​ມີ​ຊີວິດ​ຢູ່​ຕະຫລອດໄປໄດ້​ນັ່ງ​ຢູ່​ເທິງ​ບັນລັງ​ອັນ​ໜຶ່ງ​ໃນ​ຈຳນວນ​ບັນລັງ​ເຫຼົ່ານີ້. ເຄື່ອງນຸ່ງ​ຂອງເພິ່ນ​ຂາວ​ເໝືອນ​ຫິມະ ຜົມ​ຂອງເພິ່ນ​ເໝືອນ​ຂົນແກະ​ບໍຣິສຸດ​ຜຸດຜ່ອງ. ບັນລັງ​ຂອງເພິ່ນ​ທີ່​ຢູ່​ເທິງ​ລໍ້​ກໍ​ເປັນ​ໄຟ​ລຸກ​ໄໝ້​ຢູ່​ ແລະ​ມີ​ແປວໄຟ​ຟົ້ງ​ອອກ​ຈາກ​ທີ່​ນັ້ນ. ມີ​ຫລາຍ​ພັນ​ຄົນ​ບົວລະບັດ​ຮັບໃຊ້​ເພິ່ນ​ຢູ່​ທີ່​ນັ້ນ ແລະ​ມີ​ຫລາຍ​ລ້ານ​ຄົນ​ຢືນ​ຢູ່​ຊ້ອງໜ້າ​ເພິ່ນ. ສານ​ເລີ່ມ​ການ​ພິພາກສາ ແລະ​ໜັງສື​ຕ່າງໆ​ກໍ​ຖືກ​ເປີດ​ອອກ.

ພວກເຮົາຮູ້ວ່າຜູ້​ມີ​ຊີວິດ​ຢູ່​ຕະຫຼອດໄປແມ່ນພຣະເຈົ້າຂອງອິດສະຣາເອນ. ​ສິ່ງນີ້ແມ່ນຈະແຈ້ງແລະຄຳ ອະທິບາຍກ່ຽວກັບບັນລັງຂອງພ​ຣະເຈົ້າແມ່ນຄືກັນກັບໃນນິມິດຂອງເອເຊກຽນ​ເລື່ອງບັນລັງຂອງພ​ຣະເຈົ້າ (ອ​ຊກ. 1). ໄຟ, ​ກົງລໍ້, ແລະຮູບ​ຮ່າງເໝືອນມະນຸດກຳ​ລັງນັ່ງເທິງບັນລັງໃນນິມິດນັ້ນແມ່ນຄືກັນກັບໃນນິມິດຂອງດານີເອນ.

ແຕ່ທ່ານໄດ້ສັງເກດ​ເຫັນບໍວ່າບໍ່​ໄດ້ມີບັນ​ລັງດຽວເທົ່າ​ນັ້ນ? ໃນນິມິດຂອງດານີເອນມີຫຼາຍ​ບັນ​ລັງ (​ດນອ. 7: 9). ມີບັນລັງພຽງພໍສຳລັບສະມາຊິກທັງໝົດໃນ​ສະ​ພາ​ເໜືອ​ທຳ​ມະ​ຊາດ, ເຊິ່ງແມ່ນສະພາວິນຍານຂອງພຣະເຈົ້າ (ດນອ.:10)

ສະ​ພາ​ແຫ່ງສະຫວັນປະຊຸມ​ກັນເພື່ອຕັດສິນສິ່ງທີ່ຄວນເຮັດກ່ຽວກັບ 4 ຊາດ, ເຊິ່ງເປັນສັນຍາລັກຂອງສັດຮ້າຍທັງສີ່ຊະນິດ. ​ເຊິ່ງໄດ້ມີການຕັດສິນວ່າສັດທີສີ່ຕ້ອງຖືກຂ້າ, ໝາຍຄວາມວ່າປະເທດຊາດທີສີ່ຈະຖືກທຳ ລາຍ. ສາມຊາດອື່ນໆຈະສືບຕໍ່ມີຢູ່, ແຕ່​ຈະ​ຖືກ​ຍຶດ​ເອົາ​ອຳ​ນາດໄປ (ດນອ. 7:11–12). ພວກເຂົາຈະຖືກຈັດຢູ່ໃຕ້ອຳນາດຂອງກະສັດອົງໃໝ່ແລະອານາຈັກຂອງ​ເພິ່ນ. ຕອນນີ້​ເປັນ​ຊ່ວງເວລາທີ່ນິມິດໜ້າສົນໃຈຫຼາຍຍິ່ງ​ຂຶ້ນ.

ບຸດມະນຸດທີ່ມາເທິງເມກ

ດານີ​ເອນຍັງເລົ່າເຖິງ​ນິ​ມິດຂອງ​ເພິ່ນຕໍ່ໄປ:

ໃນ​ເວລາ​ກາງຄືນ​ລະຫວ່າງ​ເກີດ​ນິມິດ​ນີ້ ຂ້າພະເຈົ້າ​ໄດ້​ເຫັນ​ຜູ້ໜຶ່ງ​ມີ​ຮູບຮ່າງ​ເໝືອນ​ບຸດ​ມະນຸດ. ເພິ່ນ​ຫຍັບ​ເຂົ້າ​ມາ​ໃກ້​ຂ້າພະເຈົ້າ ເພິ່ນ​ມາ​ເທິງ​ເມກ​ໃນ​ສະຫວັນ ແລະ​ເພິ່ນ​ໄດ້​ໄປ​ຫາ​ຜູ້​ມີ​ຊີວິດ​ຢູ່​ຕະຫລອດໄປ ແລະ​ເຂົ້າ​ເຝົ້າ​ເພິ່ນ. ເພິ່ນ​ໄດ້​ຮັບ​ສິດ​ອຳນາດ, ກຽດຕິຍົດ ແລະ​ອຳນາດ​ແຫ່ງ​ການ​ເປັນໃຫຍ່ ຈົນ​ວ່າ​ທຸກ​ຊົນຊາດ, ທຸກ​ເຊື້ອຊາດ ແລະ​ທຸກ​ພາສາ​ໄດ້​ຮັບໃຊ້​ເພິ່ນ. ສິດ​ອຳນາດ​ຂອງ​ເພິ່ນ​ຈະ​ດຳລົງ​ຢູ່​ຕະຫລອດໄປ ແລະ​ອານາຈັກ​ຂອງ​ເພິ່ນ​ກໍ​ຈະ​ບໍ່​ສິ້ນສຸດ​ເປັນ​ຈັກເທື່ອ. (ດນອ. 7:13–14)

ຄຳວ່າ“ບຸດມະນຸດ” ແມ່ນປະໂຫຍກໜຶ່ງທີ່ໃຊ້ຫຼາຍຄັ້ງໃນພ​ຣະສັນຍາເດີມ. ບໍ່ຄວນແປກໃຈເລີຍທີ່ມັນພັນລະນາເຖິງມະນຸດ. ຄວາມແປກໃຈ​ກໍ​ຄືມະນຸດຄົນນີ້ຍັງຖືກກ່າວວ່າກຳລັງຈະມາຢູ່ເທິງເມກ​ໄປ​ຫາ​ຜູ້​ມີ​ຊີວິດ​ຢູ່​ຕະຫຼອດໄປ (ດນອ. 7: 13).

ເປັນຫຍັງສິ່ງນັ້ນສຳຄັນ? ເພາະວ່າຢູ່​​ທຸກໆບ່ອນ​​ທີ່ມີພັນ​ລະ​ນາ​ເຖິງຜູ້ທີ່​ມາ​ເທິງເມກນີ້ເກີດ​ຂຶ້ນໃນພຣະສັນ​ຍາເດີມ​ເຊິ່ງ​ເປັນການອ້າງເຖິງພຣະເຈົ້າເທົ່ານັ້ນ (ອ​ຊຢ. 19:1; ພບຍ.33:26; ພ​ສ​ສ. 68:32–33; ພ​ສ​ສ. 104:1-4). ແຕ່ໃນດານີເອນບົດທີ 7, ພຣະເຈົ້າຢູ່ເທິງບັນລັງຂອງພຣະອົງ​ແລ້ວແລະເອີ້ນວ່າຜູ້​ມີ​ຊີວິດ​ຢູ່​ຕະຫຼອດໄປ. ດາ​ນີ​ເອນເຫັນຄົນຜູ້ໜຶ່ງພວມມາເທິງເມກຜູ້ທີ່ໄດ້ຮັບນາມມະຍົດວ່າ​ເປັນພຣະເຈົ້າ. ນີ້ໝາຍຄວາມວ່າມີ "ພ​ຣະເຈົ້າ​ພ​ຣະ​ພາກທີສອງ" ໃນນິມິດ. ນີ້ແມ່ນຄຳອະທິບາຍຄືກັບວິທີທີ່ຄຣິສຕຽນເຊື່ອໃນ ພ​ຣະເຈົ້າ​ສາມ​ພ​ຣະ​ພາກ.ພ​ຣະເຈົ້າມີ​ພຽງແຕ່ອົງດຽວເທົ່ານັ້ນແຕ່ມີ​ສາມ​ພ​ຣະ​ພາກ.

ນັ້ນ​ເປັນ​ເລື່ອງ​ທີ່​ຖືກ​ຕ້ອງ​ແລ້ວ.

​ ຕອນ​ທີ່ພຣະເຢຊູໄດ້ຢືນຢູ່ໃນການໄຕ່​ສວນ​ຄະ​ດີຂອງພຣະອົງຕໍ່​ໜ້າມະຫາ​ປະໂຣຫິດ​ກາຢະຟາ, (ມັດທາຍ 26) ຊີວິດຂອງ​ພ​ຣະ​ອົງແມ່ນ​ຂຶ້ນກັບສິ່ງທີ່ຜູ້ນໍາຄົນຢິວຕັດສິນໃຈ. ພຣະເຢຊູໄດ້ກ່າວບາງສິ່ງບາງຢ່າງທີ່ເຮັດໃຫ້ພວກເຂົາທຸກຄົນໃຈຮ້າຍຫຼາຍເມື່ອພຣະອົງກ່າວເຖິງນິມິດຂອງດານີເອນ:

ບັນດາ​ຫົວໜ້າ​ປະໂຣຫິດ ແລະ​ບັນດາ​ສະມາຊິກ​ສະພາ ຫາ​ພະຍານ​ຫຼັກຖານ​ບໍ່​ຈິງ​ຂຶ້ນ​ມາ​ຕໍ່ສູ້​ພຣະອົງ ເພື່ອ​ໃຫ້​ພຣະອົງ​ຖືກ​ໂທດ​ປະຫານ,  ແຕ່​ພວກເຂົາ​ຫາ​ຫຼັກຖານ​ບໍ່ໄດ້ ເຖິງ​ແມ່ນ​ວ່າ ມີ​ຫຼາຍ​ຄົນ​ອອກ​ມາ​ກ່າວຫາ​ພຣະອົງ ໂດຍ​ບໍ່ມີ​ມູນ​ຄວາມຈິງ​ກໍຕາມ ໃນ​ທີ່ສຸດ ກໍ​ມີ​ສອງ​ຄົນ​ອອກ​ມາ  ແລະ​ກ່າວຫາ​ວ່າ, “ຄົນ​ນີ້​ແຫຼະໄດ້​ເວົ້າ​ວ່າ‘ເຮົາ​ສາມາດ​ທຳ​ລາຍ​ວິຫານ​ຂອງ​ພຣະເຈົ້າ​ລົງແລະ​ສ້າງ​ຂຶ້ນ​ໃໝ່​ໄດ້​ພາຍ​ໃນ​ສາມ​ວັນ.”’

ມະຫາ​ປະໂຣຫິດ​ຢືນ​ຂຶ້ນ ແລະ​ເວົ້າ​ຕໍ່​ພຣະເຢຊູເຈົ້າ​ວ່າ, “ເຈົ້າ​ບໍ່​ຕອບ​ຫຍັງ​ບໍ? ຂໍ້​ກ່າວຫາ​ຕໍ່ສູ້​ເຈົ້າ​ເຫຼົ່ານີ້​ເປັນ​ແນວ​ໃດ?”  ແຕ່​ພຣະເຢຊູເຈົ້າ​ມິດງຽບ​ຢູ່ ແລ້ວ​ມະຫາ​ປະໂຣຫິດ​ໄດ້​ເວົ້າ​ຕໍ່​ພຣະອົງ​ອີກ​ວ່າ, “ໃນ​ນາມ​ຂອງ​ພຣະເຈົ້າ​ອົງ​ຊົງ​ຊີວິດ​ຢູ່ ໃຫ້​ເຈົ້າ​ສາບານ​ວ່າ, ‘ເຈົ້າ​ເປັນ​ພຣະຄຣິດ​ພຣະບຸດ​ຂອງ​ພຣະເຈົ້າ.”’

ພຣະເຢຊູເຈົ້າ​ຊົງ​ຕອບ​ວ່າ, “ດັ່ງ​ທີ່​ເຈົ້າ​ເວົ້າ​ນັ້ນ​ແລ້ວ, ແຕ່​ຫຼາຍກວ່າ​ນັ້ນ​ອີກ ເຮົາ​ບອກ​ພວກເຈົ້າ​ວ່າ ໃນ​ເວລາ​ຕໍ່ໄປ ພວກເຈົ້າ​ຈະ​ເຫັນ​ບຸດ​ມະນຸດ​ນັ່ງ​ຢູ່​ເບື້ອງ​ຂວາ​ຂອງ​ອົງ​ຊົງຣິດອຳນາດ​ຍິ່ງໃຫຍ່ ແລະ​ກຳລັງ​ສະເດັດ​ມາ​ເທິງ​ເມກ​ໃນ​ສະຫວັນ.”  ເມື່ອ​ໄດ້ຍິນ​ດັ່ງນັ້ນ ມະຫາ​ປະໂຣຫິດ​ກໍ​ຈີກ​ເສື້ອ​ຂອງຕົນ ແລ້ວ​ເວົ້າ​ຂຶ້ນ​ວ່າ, “ມັນ​ໄດ້​ເວົ້າ​ໝິ່ນປະໝາດ​ພຣະເຈົ້າ​ແລ້ວ ພວກເຮົາ​ຍັງ​ຈະ​ຕ້ອງການ​ພະຍານ​ຫຍັງ​ຕື່ມ​ອີກ? ນີ້​ແຫຼະ ພວກເຈົ້າ​ໄດ້ຍິນ​ຄຳ​ເວົ້າ​ໝິ່ນປະໝາດ​ພຣະເຈົ້າ​ແລ້ວ  ພວກເຈົ້າ​ຄິດ​ເຫັນ​ຢ່າງ​ໃດ?” ພວກເຂົາ​ຕອບ​ວ່າ, “ມັນ​ຜິດ​ແລະ​ສົມຄວນ​ຕາຍ.”

ຄຳຕອບຂອງພຣະເຢຊູເບິ່ງຄືບໍ່ກ່ຽວຂ້ອງກັບຄຳຖາມທີ່ຊັດເຈນຂອງກາຢະຟາ. ພຣະເຢຊູໄດ້ກ່າວເຖິງດາ​ນີ​ເອນ 7:13 ເມື່ອກາຢະຟາຖາມວ່າພ​ຣະ​ອົງເປັນ“ ພ​ຣະເມຊີ​ອາຜູ້ເປັນພ​ຣະ​ບຸດຂອງພ​ຣະເຈົ້າບໍ?” ຄຳ​ຕອບ​ຂອງພ​ຣະເຢຊູໝາຍຄວາມວ່າ, ເຈົ້າຢາກຮູ້ວ່າເຮົາ​ແມ່ນ​ໃຜແທ້ໆບໍກາຢະຟາ ? ຟັງດີໆ. ກາຢະຟາເຂົ້າໃຈທັນທີແລະຮ້ອງຂຶ້ນ​ວ່າເວົ້າ​ໝິ່ນປະໝາດ ! ກາຢະຟາເຂົ້າໃຈວ່າພຣະເຢຊູອ້າງວ່າຕົນເປັນພຣະເຈົ້າພ​ຣະ​ພາກ​ທີ່​ສອງໃນດານີເອນ 7:13. ພ​ຣະເຢຊູອ້າງວ່າເປັນ​ຄົນຜູ້​ທີ່ມາ​ເທິງ​ເມກ​ໃນ​ສະຫວັນ.  ໃນພ​ຣະສັນຍາເດີມຄຳ​ນີ້ໄດ້ຖືກໃຊ້ເພື່ອອະທິບາຍກ່ຽວກັບພຣະເຈົ້າ​ເທົ່າ​ນັ້​ນ. ພ​ຣະເຢຊູເຈົ້າໄດ້ອ້າງວ່າເປັນພຣະເຈົ້າໃນເນື້ອ​ກາຍຂອງມະນຸດ. ສຳລັບຜູ້ນຳຄົນຢິວທີ່ບໍ່ເຊື່ອວ່າພຣະເຢຊູເປັນພຣະເມຊີອາ, ນີ້ແມ່ນການໝິ່ນປະໝາດ ແລະອາດຈະໝາຍເຖິງຄຳຕັດສິນປະຫານຊີວິດເທົ່ານັ້ນ.

ແຕ່ພຣະເຢຊູຮູ້ເລື່ອງນີ້ແລະເຂົ້າໃຈ​ຢ່າງ​ຊັດ​ເຈນສິ່ງທີ່ພຣະອົງກຳລັງເຮັດຢູ່. ພ​ຣະເຢຊູບໍ່ສົນໃຈທີ່ຈະປົກປ້ອງຕົນເອງຈາກຄວາມຕາຍ. ພ​ຣະເຢຊູຮູ້ວ່າ​ພ​ຣະ​ອົງຕ້ອງຕາຍເພື່ອເຮັດໃຫ້ອານາຈັກຂອງພ​ຣະເຈົ້າຟື້ນຟູ. ພຣະອົງຮູ້ວ່າການຕາຍຂອງພຣະອົງຈະນຳ​ເອົາຜູ້ທີ່ເຊື່ອເຂົ້າມາໃນຄອບຄົວຂອງພຣະເຈົ້າ. ພຣະເຢຊູຮູ້ວ່າ ການສິ້ນພຣະຊົນຂອງພຣະອົງຈະເປັນຫົນທາງໃຫ້ປະຊາຊາດໄດ້ຮັບການປົດປ່ອຍຈາກສິດອຳນາດຂອງຜູ້ປົກຄອງແລະອຳນາດເໜືອ​ທຳ​ມະ​ຊາດ​ທີ່​ຊົ່ວ​ຮ້າຍ. ປະເທດ​ຕ່າງໆໄດ້ຖືກຄວບຄຸມໂດຍພວກຜູ້ປົກຄອງເຫຼົ່ານີ້ນັບຕັ້ງແຕ່ພວກເຂົາໄດ້ປະຕິເສດພຣະເຈົ້າທີ່ວິຫານ​ຫໍ​ບາ​ເບນ.

ແລະ​ແລ້ວພຣະເຢຊູກໍຕາຍ. ເພງສັນລະເສີນບົດທີ 22 ແມ່ນເປັນທີ່ຮູ້ຈັກກັນດີ​ວ່າເປັນ​ການພັນລະນາເຖິງຜົນກະທົບທາງຮ່າງກາຍຂອງການຖືກຄຶງ​ແນວ​ໃດ. ຖືກຂຽນໂດຍດາວິດ, ແຕ່ບອກພວກເຮົາວ່າມີຫຍັງເກີດ​ຂຶ້ນຢູ່ໃນໂລກເໜືອ​ທຳ​ມະ​ຊາດໃນເວລາທີ່ພຣະເຢຊູ​ເຈົ້າຖືກຄຶງ​ກຳ​ລັງ​ຈະ​ຕາຍຢູ່ເທິງໄມ້ກາງແຂນ. ດ​າ​ວິດໂສກເສົ້າເສຍໃຈ:

ທຸກຄົນ​ທີ່​ເຫັນ​ຂ້ານ້ອຍ​ຕ່າງ​ກໍ​ຫົວຂວັນ

ແລບ​ລີ້ນ​ແລະ​ແກວ່ງຫົວ​ໃສ່​ຂ້ານ້ອຍ.

ພວກເຂົາ​ເວົ້າ​ວ່າ, “ເຈົ້າ​ຜູ້ເພິ່ງ​ພຣະເຈົ້າຢາເວ​ເອີຍເປັນຫຍັງ​ພຣະອົງ​ບໍ່​ມາ​ຊ່ວຍກູ້​ເອົາ​ເຈົ້າ?

ຖ້າ​ພຣະອົງ​ພໍໃຈ​ໃນ​ຕົວ​ເຈົ້າ​ແທ້ນັ້ນ

ເປັນຫຍັງ​ພຣະອົງ​ບໍ່​ມາ​ຊ່ວຍເຫຼືອ​ເອົາ​ເຈົ້າ​ໄວ້?”…

ສັດຕູ​ດັ່ງ​ຝູງ​ງົວປ່າ​ອ້ອມ​ຂ້ານ້ອຍ​ໄວ້​ທຸກ​ແຈ

ດັ່ງ​ງົວປ່າ​ຮ້າຍ​ແຕ່​ເຂດ​ບາຊານ​ທີ່​ປິດລ້ອມ​ໄວ້.

ພວກເຂົາ​ອ້າ​ປາກ​ໃສ່​ເໝືອນ​ດັ່ງ​ຝູງ​ໂຕສິງ

ທີ່​ກຳລັງ​ຮ້ອງ​ແຜດສຽງ​ແລະ​ຈະ​ກັດກິນ​ເນື້ອ.

ເຫື່ອແຮງ​ຂອງ​ຂ້ານ້ອຍ​ກໍ​ໄດ້​ສູນເສຍ​ໄປ

ດັ່ງ​ນໍ້າ​ທີ່​ໄຫລຊະ​ໄປ​ຕາມ​ພື້ນດິນ​ນັ້ນ.

ກະດູກ​ຂອງ​ຂ້ານ້ອຍ​ທຸກ​ຊີກ​ກໍ​ບໍ່​ຕິດຕໍ່ກັນ (ພ​ສ​ສ.22.7-14)

ພາກສ່ວນໜຶ່ງທີ່ພັນລະນາເຖິງຄວາມໜ້າຢ້ານກົວທີ່ເໜືອ​ທຳ​ມະ​ຊາດເຊິ່ງພ​ຣະເຢຊູໄດ້ອົດທົນຄື “ງົວປ່າ​ຮ້າຍ​ແຕ່​ເຂດ​ບາຊານ​.” ຈົ່ງຈື່ໄວ້ວ່າບາຊານຖືເປັນສຳນັກງານໃຫຍ່ຂອງຜູ້ປົກຄອງຊົ່ວຮ້າຍທີ່ເໜືອ​ທຳ​ມະ​ຊາດແລະເປັນທາງເຂົ້າສູ່​ອາ​ນາ​ຈັກແຫ່ງຄວາມຕາຍ. ບາຊານມີ​ວິ​ຫານຫຼາຍແຫ່ງສຳລັບການນະມັດສະການພະບາອານເຊິ່ງເປັນສັນຍາລັກຂອງງົວ “ງົວປ່າ​ຮ້າຍ​ແຕ່​ເຂດ​ບາຊານ​.” ກ່າວເຖິງອຳນາດແຫ່ງຄວາມມືດ. ໃນສະໄໝຂອງພວກເຮົາເຫດການທີ່ໜ້າຢ້ານນີ້ໄດ້ຖືກ​ອະ​ທິ​ບາຍເປັນຢ່າງດີໃນປຶ້ມທີ່ຂຽນໂດຍຊີ​ເອ​ສ ເລ​ວິ​ສ​ເຊັ່ນ: ໂຕ​ສິງ,ແມ່​ມົດ​ແລະ​ຕູ້​ເສື້ອ​ຜ້າ (C. S. Lewis in *The Lion, the Witch, and the Wardrobe*.) ຖ້າທ່ານໄດ້ອ່ານປຶ້ມຫຼືໄດ້ເບິ່ງ​ຮູບ​ເງົາແລ້ວ, ທ່ານຈະຈື່ຈຳສິງໂຕ, ທີ່ເອີ້ນວ່າອັ​ດສະ​ລານ Aslan, ຍອມສະລະຊີວິດຂອງ​ຕົນໃຫ້ກັບສັດຮ້າຍແລະຖືກຂ້າໂດຍ​ແມ່​ມົດ​ຂາວ (Witch White) ຢູ່ເທິງໂຕະຫີນ. ແຕ່ອັ​ດສະ​ລານ Aslan ກຳລັງໃຊ້ການກະທຳທີ່ບໍ່ດີຂອງແມ່​ມົດ​ຂາວ (White Witch) ເພື່ອເຮັດບາງສິ່ງທີ່ນາງບໍ່ຮູ້​ໃຫ້​ສຳ​ເລັດ.

ໃນລັກສະນະດຽວກັນພຣະເຢຊູເຈົ້າໄດ້ເອົາຊະນະຊາຕານຢ່າງສົມບູນ. ຊາຕານຄິດວ່າມັນໄດ້ຮັບໄຊຊະນະ​ແລ້ວ, ແຕ່ມັນ​ພັດ​​ໄດ້ທຳ​ລາຍມັນເອງ. ສິ່ງ​ມີ​ຊີ​ວິດທີ່ຊົ່ວ​ຮ້າຍຄິດ​ວ່າເປັນໄຊຊະນະເຕັມທີ່ຂອງພວກມັນ​ແຕ່ພັດ​ກາຍເປັນຄວາມ​ພ່າຍ​ແພ້​ທີ່ບໍ່​ສາ​ມາດ​ຍ້ອນ​ກັບ​ໄດ້ຂອງ​ພວກ​ມັນເອງ.

ທ່ານເປັນພຣະເຈົ້າ,ແຕ່ທ່ານຈະຕາຍຄືກັນກັບ​ມະ​ນຸດ

ຊາຕານສູນເສຍຂໍ້ຮຽກຮ້ອງຂອງມັນເໜືອ​ລູກຫຼານທັງໝົດຂອງອາດາມ, ແຕ່​ນັ້ນບໍ່ແມ່ນທັງໝົດທີ່ມັນ ສູນເສຍໄປ. ​ທີ່​ໄມ້​ກາງ​ແຂນ, ຊາຕານແລະອໍານາດກະບົດອື່ນໆຂອງຄວາມມືດຈະເລີ່ມ​ຮູ້​ວ່າອານາຈັກຂອງພວກເຂົາເລີ່ມນ້ອຍລົງ​ເລື້ອຍໆ.

ສະມາຊິກວິນຍານແຫ່ງສະພາຂອງພຣະເຈົ້າໄດ້ຖືກມອບໝາຍໃຫ້ເປັນຜູ້ມີອຳນາດເໜືອປະຊາຊາດ​ຕ່າງໆໂດຍພຣະເຈົ້າອົງສູງສຸດຂອງອິດສະຣາເອນ (ພບຍ.4: 19–20; 32: 8–9). ພວກເຮົາບໍ່ໄດ້ຮັບ​ການແຈ້ງວ່າພວກເຂົາກາຍເປັນສັດຕູຂອງພຣະເຈົ້າ​ເມື່ອ​ໃດ, ແຕ່​ເຫັນຈະແຈ້ງວ່າພວກເຂົາໄດ້ກະ​ບົດ. ພວກເຂົາຍັງຫັນປະຊາຊົນຂອງພຣະເຈົ້າ​ຄື​ຄົນອິດສະຣາເອນອອກຈາກການນະມັດສະການພຣະອົງມາຖວາຍເຄື່ອງບູຊາພວກເຂົາ​ແທນ (ພບຍ.17: 1-3; 29: 26 29 27; 32:17). ຂ້າພະເຈົ້າໄດ້ຂຽນກ່ຽວກັບເພງສັນລະເສີນບົດທີ 82 ໃນບົດທີ 2 ເມື່ອຂ້າພະເຈົ້າໄດ້ແນະນຳສະພາທີ່ເໜືອ​ທຳ​ມະ​ຊາດຂອງ ພຣະເຈົ້າ. ພຣະເຈົ້າໃນເພງສັນລະເສີນບົດ​ທີ 82 ໄດ້ບອກພວກລູກຊາຍທີ່ກະບົດຂອງພວກ​ພ​ຣະ​ອົງວ່າພວກເຂົາໄດ້ໃຊ້ອຳນາດຂອງພວກເຂົາໃນ​ທາງ​ທີ່​ຜິດແລະໄດ້​ຕອບ​ແທນ​ດ້ວຍ​ຄວາມຊົ່ວຮ້າຍແທນ. ພວກເຂົາບໍ່ໄດ້​ເຄົາ​ລົບ​ນັບ​ຖື​ຕໍ່ກົດຂອງພຣະເຈົ້າຫຼືຄວາມຍຸດຕິທຳຂອງພຣະອົງ​ຄື:

ພຣະເຈົ້າ​ຊົງ​ປົກຄອງໃນ​ສະພາ​ແຫ່ງ​ສະຫວັນ​ນັ້ນ

ພຣະອົງ​ພິພາກສາ​ໃນ​ທ່າມກາງ​ບັນດາ​ພະ​ທັງຫຼາຍ​ວ່າ(ເອ​ໂລ​ຮິມ),

“ພວກທ່ານ​ຕ້ອງ​ຢຸດຕິ​ການຕັດສິນ​ອັນ​ບໍ່​ຍຸດຕິທຳ ແລະ​ຕ້ອງ​ເຊົາ​ເປັນ​ພັກພວກ​ຂອງ​ຄົນຊົ່ວຮ້າຍ

ຈົ່ງ​ປ້ອງກັນ​ສິດທິ​ຄົນ​ທຸກຈົນ​ແລະ​ລູກກຳພ້າ​ທັງຫລາຍຈົ່ງ​ສຸພາບ​ແກ່​ຄົນ​ຂັດສົນ​ແລະ​ຂາດ​ທີ່ເພິ່ງ.

ຈົ່ງ​ຊ່ວຍກູ້​ເອົາ​ຄົນ​ອ່ອນແຮງ​ແລະ​ຄົນ​ຍາກຈົນ​ໃຫ້​ພົ້ນຈາກ​ອຳນາດ​ຂອງ​ບັນດາ​ຄົນຊົ່ວຮ້າຍ.

ພວກເຈົ້າ​ໂງ່ຈ້າ ແລະ​ບໍ່​ຮູ້ຈັກ​ຫຍັງ ທັງ​ຍ່າງ​ໄປມາ​ໃນ​ຄວາມມືດ

ແລະ​ຄວາມ​ຍຸດຕິທຳ​ໄດ້​ສູນເສຍ​ໄປ​ຈາກ​ໂລກນີ້.(ພ​ສ​ສ.82:1-5)

ສ່ວນທີ່ເຫຼືອຂອງເພງສັນລະເສີນກ່າວວ່າພຣະເຈົ້າໄດ້ເອີ້ນການປະຊຸມ​ໃນສະພາແຫ່ງສະຫວັນນີ້ເພື່ອບອກ​ບັນ​ດາ​ເທບພະເຈົ້າກະບົດວ່າອະນາຄົດຂອງພວກເຂົາແມ່ນຄວາມຕາຍ. ການປົກຄອງຂອງພວກເຂົາ​ດ້ວຍຄວາມຢ້ານກົວຕໍ່ປະເທດຕ່າງໆຈະສິ້ນສຸດລົງເມື່ອພຣະເຈົ້າຕັດສິນໃຈ​ທີ່​ຈະ​ຍຶດປະຊາຊາດ​ຄືນມາ:

ເຮົາ​ກ່າວ​ວ່າ, ‘ພວກເຈົ້າ​ຄື​ບັນດາ​ພະ​ທັງຫຼາຍ

ເປັນ​ພວກ​ລູກຊາຍ​ອົງ​ສູງສຸດ​ທັງໝົດ.’

ແຕ່​ພວກເຈົ້າ​ພັດ​ເປັນ​ດັ່ງ​ມະນຸດ​ທຳມະດາ

ແລະ​ຈະ​ສິ້ນ​ຊີວາ​ລົງ​ດັ່ງ​ເຈົ້າຊາຍ​ຄົນໜຶ່ງ.”

ຂ້າແດ່​ພຣະເຈົ້າ ຂໍ​ຈົ່ງ​ສະເດັດ​ມາ​ປົກຄອງ​ໂລກນີ້

ເພາະ​ຊົນຊາດ​ທັງໝົດ​ເປັນ​ຂອງ​ພຣະອົງ (ພ​ສ​ສ.82:6-8)

ພຣະເຈົ້າຈະຕັດສິນໃຈທີ່ຈະຍຶດປະເທດຕ່າງໆຄືນເມື່ອໃດ? ພວກເຮົາອ່ານຄຳຕອບຢູ່ໃນດນອ. 7:14​ຄື:

ເພິ່ນ​ໄດ້​ຮັບ​ສິດ​ອຳນາດ, ກຽດຕິຍົດ ແລະ​ອຳນາດ​ແຫ່ງ​ການ​ເປັນໃຫຍ່ ຈົນ​ວ່າ​ທຸກ​ຊົນຊາດ,ທຸກ​ເຊື້ອຊາດ

ແລະ​ທຸກ​ພາສາ​ໄດ້​ຮັບໃຊ້​ເພິ່ນ. ສິດ​ອຳນາດ​ຂອງ​ເພິ່ນ​ຈະ​ດຳລົງ​ຢູ່​ຕະຫຼອດໄປ ແລະ​ອານາຈັກ​ຂອງ​ເພິ່ນ​ກໍ ​ ຈະ​ບໍ່​ສິ້ນສຸດ​ເປັນ​ຈັກເທື່ອ.

ຄວາມໝາຍຂອງດານີ​ເອນ7: 13–14 ແມ່ນຈະແຈ້ງ ເມື່ອບຸດມະນຸດໄດ້ຮັບລາຊະອານາຈັກກໍຈະເລີ່ມຕົ້ນການທຳລາຍອຳນາດເໜືອ​ທຳ​ມະ​ຊາດແຫ່ງຄວາມມືດ. ພ​ຣະເຢຊູ​ເຈົ້າໄດ້ຮັບລາຊະອານາຈັກເມື່ອ​ພ​ຣະ​ອົງ​ເປັນ​ຄືນ​ມາ​ຈາກ​ຕາຍ. ພຣະເຈົ້າ “ຊົງ​ບັນດານ​ໃຫ້​ພຣະອົງ​ຄືນພຣະຊົນ ແລະ​ຊົງ​ໃຫ້​ປະທັບ​ເບື້ອງ​ຂວາ​ ພຣະຫັດ​ຂອງ​ພຣະເຈົ້າ​ໃນ​ສະຫວັນ​ສະຖານ.  ສູງ​ກວ່າ​ບັນດາ​ວິນຍານ​ທີ່​ຄອບຄອງ, ຜູ້​ມີ​ອຳນາດ, ຜູ້​ມີ​ຣິດເດດ, ຜູ້​ມີ​ອານຸພາບ ແລະ​ເໜືອ​ກວ່າ​ນາມຊື່​ທັງປວງ​ທີ່​ເຂົາ​ເອີ່ຍ​ຂຶ້ນ ບໍ່ແມ່ນ​ໃນ​ສະໄໝ​ນີ້​ເທົ່ານັ້ນ ແຕ່​ວ່າ​ໃນ​ສະໄໝ​ທີ່​ຈະ​ມາ​ເຖິງ​ດ້ວຍ.” (ອ​ຟ​ຊ. 1: 20–21).

ສາ​ເຫດ​ທີ່​ເລື່ອງນີ້ສຳຄັນ

ກ່ອນພ​ຣະ​ເຢ​ຊູ​ຖືກ​ຄຶງ​ທີ່​ໄມ້ກາງແຂນ, ຊາຕານເຄີຍ​ມີ​ສິດ​ຮຽກ​ຮ້ອງຕໍ່ມະ​ນຸດທຸກຄົນຕະຫຼອດ​ໄປ. ​ມະ​ນຸດທຸກຄົນຕາຍແລະໄປສູ່ໂລກແຫ່ງຄວາມຕາຍ. ໂລກແຫ່ງຄວາມຕາຍແມ່ນ​ອາ​ນາ​ຈັກຂອງຊາຕານ. ແລະໃນ​ອາ​ນາ​ຈັກຂອງມັນ, ພວກເຮົາຈະຢູ່ຕະຫຼອດໄປ, ຖ້າບໍ່ແມ່ນຍ້ອນການເສຍສະລະຂອງພຣະເຢຊູແລະການເປັນຄືນມາ​ຈາກ​ຕາຍຂອງພ​ຣະ​ອົງ. ຜ່ານຄວາມເຊື່ອໃນວຽກງານຂອງພຣະອົງເທິງໄມ້ກາງແຂນ, ພວກເຮົາກໍໄດ້ຖືກເຮັດໃຫ້ເປັນ​ຄືນ​ມາ​ສູ່ຊີວິດໃໝ່ກັບພຣະເຢຊູ. ໃນບົດກ່ອນໜ້ານີ້ຂ້າພະເຈົ້າໄດ້ຂຽນກ່ຽວກັບຊາຕານຖືກໄລ່ອອກຈາກທີ່ປະທັບຂອງພຣະເຈົ້າເມື່ອອານາຈັກຂອງພຣະເຈົ້າເລີ່ມຕົ້ນຢູ່ເທິງ​ແຜ່ນ​ດິນໂລກ (ລກ. 10:18). ພຣະເຈົ້າຈະບໍ່ຍອມຮັບຂໍ້ກ່າວ​ໂທດຂອງຊາຕານຕໍ່ຜູ້ທີ່ເຊື່ອ. ຊາຕານບໍ່ມີຂໍ້ອ້າງ​ສິດຕໍ່ຈິດວິນຍານຂອງພວກເຮົາອີກຕໍ່ໄປ.

ເປັນຫຍັງພວກເຮົາດຳ​ເນີນຊີວິດຄືກັບວ່າຊາຕານຍັງມີຂໍ້ອ້າງ​ສິດຕໍ່ພວກເຮົາຢູ່?

ຄວາມພົ້ນບໍ່ໄດ້ມາຈາກຄວາມພະຍາຍາມຂອງພວກເຮົາເພື່ອຄວາມສົມບູນແບບທາງສິນທຳ. ຄວາມ​ພົ້​ນມາຈາກອາ​ນາ​ຈັກ​ແຫ່ງ​ຄວາມຕາຍແມ່ນຂອງປະທານທີ່ມາຈາກພຣະຄຸນຂອງພຣະເຈົ້າ, ໂດຍຜ່ານຄວາມເຊື່ອ (ອ​ຟ​ຊ. 2: 8–9). ນັ້ນໝາຍຄວາມວ່າຄວາມ​ພົ້ນບໍ່ສາມາດສູນເສຍໄປໂດຍຄວາມບໍ່ສົມບູນແບບທາງສິນ ທຳຂອງພວກເຮົາ. ສິ່ງທີ່ບໍ່ໄດ້ມາຈາກການ​ສ້າງຄຸນງາມຄວາມດີ, ​ຈະບໍ່ສາມາດສູນເສຍໄປດ້ວຍຜົນ ງານທີ່ບໍ່ດີ. ຄວາມລອດ​ພົ້ນແມ່ນ​ເລື່ອງກ່ຽວກັບ​ຄວາມເຊື່ອທີ່ສັດຊື່. ພວກເຮົາໄວ້ວາງໃຈໃນສິ່ງທີ່ພຣະເຢຊູໄດ້ເຮັດເພື່ອຕ້ານການກ່າວ​ໂທດຂອງຊາຕານ. ພວກເຮົາຫັນໜີຈາກການຕິດຕາມພະອື່ນໆແລະລະບົບ​ຂອງວິ​ຫານຫຼືວັດວາອາຮາມ, ​ການ​ຂາບ​ໄຫວ້​ບູ​ຊາ, ແລະພິທີກຳຕ່າງໆ.

ນັ້ນແມ່ນຂ່າວສານເລື່ອງລາຊະອານາຈັກຂອງພຣະເຈົ້າທີ່ພວກເຮົາໄດ້​ຮັບມອບໝາຍໃຫ້ໄປບອກກັບ​​ ມະ​ນຸດທຸກຄົນຈາກທຸກໆຊາດ (ມທ. 28:19–20). ແລະເມື່ອພວກເຮົາເຊື່ອຟັງແຜນຂອງພຣະເຈົ້າທີ່ຈະສ້າງສາວົກໃໝ່, ພຣະອົງ​ກໍເລີ່ມ​ປົດປ່ອຍ​ມະ​ນຸດອອກຈາກການເປັນຂ້າທາດຂອງຜູ້ປົກຄອງແລະອຳນາດວິນຍານເໜືອ​ທຳ​ມະ​ຊາດ​ທີ່ຊົ່ວຮ້າຍ. ໃນຂະນະທີ່ມີຄົນເຊື່ອແລະຖືກ​ປົດປ່ອຍ, ອານາຈັກແຫ່ງຄວາມມືດຈະນ້ອຍລົງເລື້ອຍໆ. ໂລກແຫ່ງຄວາມຕາຍບໍ່ສາມາດຢຸດຢັ້ງພຣະເຢຊູຈາກການເປັນຄືນຈາກຕາຍໄດ້. ປະຕູຂອງນາ​ລົກບໍ່ສາມາດກັກ​ຂັງບຸກຄົນທີ່ພ​ຣະເຢຊູໄດ້​ຊ່ວຍປົດປ່ອຍແລ້ວ. ຊາຕານແລະນາ​​ລົກຈະບໍ່ຕ້ານທານຄວາມກ້າວໜ້າຂອງຂ່າວປະ​ເສີດ​ໄດ້.

ເມື່ອພຣະເຢຊູຖືກຄຶງທີ່ໄມ້ກາງແຂນ, ສິ່ງເຫຼົ່ານີ້ເບິ່ງຄືວ່າບໍ່ເປັນຄວາມຈິງສຳລັບພວກສາວົກ. ແຕ່​ອີກບໍ່​ດົນພວກເຂົາຈະເລີ່ມເຂົ້າໃຈຂ່າວ​ຂໍ້​ຄວາມດ້ວຍ​ວິ​ທີທີ່​ມີ​ພະ​ລັງແລະບໍ່ສາມາດລືມໄດ້​ເລີຍ.

**ບົດທີ 13**

ການປ່ຽນແປງ​ຄັ້ງຍິ່ງໃຫຍ່

**ເລື່**ອງລາວກ່ຽວກັບພຣະເຢຊູໃນ​ຂ່າວ​ປະ​ເສີດເຊັ່ນວ່າການເກີດ, ການຕາຍແລະການເທດສະໜາຂອງພຣະອົງເທິງໂນ​ນ​ພູແມ່ນເປັນທີ່ຮູ້ຈັກດີທີ່ສຸດ. ແຕ່ນອກ​ຈາກນັ້ນເລື່ອງລາວທີ່ມີຊື່ສຽງຫຼາຍທີ່ສຸດໃນ ພຣະສັນຍາໃໝ່ແມ່ນມາຈາກ​ພ​ຣະ​ທຳກິດຈະການບົດທີ 2 ນີ້ແມ່ນ​ຕອນທີ່ພຣະວິນຍານບໍລິສຸດ​ເຈົ້າໄດ້ກະຕຸ້ນໃຫ້ຜູ້ຕິດຕາມຂອງພຣະເຢຊູໃນຊ່ວງເທດສະການຂອງຄົນຢິວໃນວັນເພນເຕ​ຄໍ​ສະ​ເຕ. ນີ້ແມ່ນການເລີ່ມຕົ້ນຂອງກຸ່ມຜູ້ທີ່ເຊື່ອໃນພຣະເຢຊູເຊິ່ງເອີ້ນວ່າຄຣິສຕະຈັກ. ນີ້ກໍ່ແມ່ນການເລີ່ມຕົ້ນຂອງຜູ້ຕິດຕາມພຣະເຢຊູທີ່ອອກໄປສູ່ປະເທດຕ່າງໆເພື່ອບອກຂ່າວປະ​ເສີດແກ່ຜູ້ຄົນໃນນາມຂອງພຣະເຢຊູ.

ນີ້ອາດຈະແມ່ນເລື່ອງທີ່ຄຸ້ນເຄີຍ, ແຕ່ຂ້າ​ພະ​ເຈົ້າຄິດວ່າມີເລື່ອງທີ່ເກີດ​ຂຶ້ນຫຼາຍໃນເລື່ອງທີ່ຄົນສ່ວນໃຫຍ່ເຂົ້າໃຈ. ກິດຈະການ​ບົດ​ທີ 2 ມີ​ຈຸດ​ປະ​ສົງເພື່ອສອນພວກເຮົາວ່າການສູ້ຮົບໄດ້ເລີ່ມຕົ້ນທີ່ຈະຫັນປ່ຽນການຄອບຄອງແລະອຳນາດຂອງຜູ້ປົກຄອງ​ທີ່​ກະ​ບົດທີ່ມີອຳນາດເໜືອທຳ​ມະຊາດ ພວກ​ມັນ​ມີ​ອຳ​ນາດເໜືອປະເທດຕ່າງໆ. ຈົ່ງຈື່ໄວ້ວ່າຫຼັງຈາກການກະບົດທີ່​ວິ​ຫານ​ບາ​ເບນ ປະຊາຊາດຕ່າງໆໄດ້ຖືກຕົກຢູ່ພາຍໃຕ້ສິດອຳນາດຂອງສະມາຊິກຂອງສະພາທີ່ເໜືອ​ທຳ​ມະ​ຊາດຂອງພຣະເຈົ້າ, ແຕ່ຕໍ່ມາພວກເຂົາໄດ້ກາຍເປັນສັດຕູຂອງພຣະເຈົ້າ. ສິ່ງທີ່ເກີດ​ຂຶ້ນໃນວັນ​ເພັນເຕຄໍສະເຕແມ່ນຍຸດທະສາດສົງຄາມຂອງພຣະເຈົ້າ ໃນການບຸກລຸກທາງວິນຍານຂອງປະເທດເຫຼົ່ານີ້ດ້ວຍຂ່າວ​ປະ​ເສີດຂອງພຣະເຢຊູ. ຂ່າວ​ປະ​ເສີດ​ກໍ​ຄື​ມະ​ນຸດບໍ່ ຈຳເປັນຕ້ອງຕົກເປັນທາດຂອງວິນຍານຊົ່ວຮ້າຍ.

ວັນເພນເຕຄໍ​ສະ​ເຕ

ສິ່ງທີ່ເກີດ​ຂຶ້ນໃນກິດຈະການບົດ​ທີ 2 ໃນຊ່ວງເທດສະການວັນເພນເຕຄໍ​ສະ​ເຕແມ່ນຜິດປົກກະຕິຫຼາຍຄື:

ເມື່ອ​ເຖິງ​ວັນ​ເພັນເຕຄໍສະເຕ ບັນດາ​ພີ່ນ້ອງ​ຜູ້​ທີ່​ເຊື່ອ​ທັງໝົດ​ໃນ​ທີ່ນັ້ນ ກໍ​ມາ​ເຕົ້າໂຮມ​ກັນ​ຢູ່​ບ່ອນ​ດຽວ.  ໃນ​ທັນໃດນັ້ນ ກໍ​ເກີດ​ມີ​ສຽງ​ໜຶ່ງ​ດັງ​ມາ​ຈາກ​ຟ້າ ເໝືອນ​ສຽງ​ລົມພະຍຸ​ແຮງ​ກ້າ ດັງ​ກ້ອງສະໜັ່ນ​ທົ່ວ​ເຮືອນ​ທີ່​ພວກເພິ່ນ​ນັ່ງ​ຢູ່​ນັ້ນ.  ມີ​ລີ້ນ​ເປັນ​ຮູບ​ເໝືອນ​ແປວ​ໄຟ​ໄດ້​ປາກົດ​ໃຫ້​ພວກເພິ່ນ​ເຫັນ ແລະ​ລິ້ນ​ນັ້ນ​ໄດ້​ແຕກ​ກະຈາຍ​ອອກ​ໄປ​ຢູ່​ເທິງ​ພວກເພິ່ນ​ທຸກຄົນ​ຜູ້​ລະ​ລິ້ນ. ທຸກຄົນ​ໃນ​ທີ່ນັ້ນ ຈຶ່ງ​ເຕັມ​ໄປ​ດ້ວຍ​ ພຣະວິນຍານ​ບໍຣິສຸດເຈົ້າ ແລະ​ເລີ່ມ​​ເວົ້າ​ພາສາ​ຕ່າງໆ ຕາມ​ທີ່​ພຣະວິນຍານ​ຊົງ​ໂຜດ​ໃຫ້​ພວກເພິ່ນ​ເວົ້າ.

ຂະນະ​ນັ້ນ ນະຄອນ​ເຢຣູຊາເລັມ​ມີ​ຊາວ​ຢິວ ຈາກ​ທຸກໆ​ປະເທດ​ໃນ​ໂລກ​ມາ​ພັກ​ອາໄສ​ຢູ່ ແລະ​ຊາວ​ຢິວ​ເຫຼົ່ານີ້​ເປັນ​ຄົນ​ຢຳເກງ​ພຣະເຈົ້າ.  ເມື່ອ​ພວກເຂົາ​ໄດ້ຍິນ​ສຽງ​ນີ້​ແລ້ວ ກໍ​ມີ​ປະຊາຊົນ​ມາ​ເຕົ້າໂຮມ​ກັນ​ຢ່າງ​ໜາແໜ້ນ ພວກເຂົາ​ທັງໝົດ​ຕ່າງ​ກໍ​ຕື່ນເຕັ້ນ​ປະຫຼາດ​ໃຈ ເພາະ​ໄດ້ຍິນ​ບັນດາ​ຄົນ​ເຫຼົ່ານັ້ນ ເວົ້າ​ພາສາ​ທ້ອງຖິ່ນ​ຂອງຕົນ.  ດ້ວຍ​ຄວາມ​ງຶດ​ປະຫລາດ​ໃຈ ພວກເຂົາ​ຈຶ່ງ​ເວົ້າ​ກັນ​ວ່າ, “ຄົນ​ທີ່​ເວົ້າ​ກັນ​ຢູ່​ນີ້ ເປັນ​ຊາວ​ຄາລີເລ​ທັງໝົດ​ບໍ່ແມ່ນ​ບໍ?  ແຕ່​ເຫດ​ໃດ ພວກເຮົາ​ທຸກຄົນ​ຈຶ່ງ​ໄດ້ຍິນ​ພວກເຂົາ​ເວົ້າ​ເປັນ​ພາສາ​ບ້ານເກີດ​ເມືອງນອນ​ຂອງ​ພວກເຮົາ? (ກ​ຈ.2:1-8)

ມີບາງລາຍລະອຽດໃນເລື່ອງນີ້ທີ່ເຊື່ອມຕໍ່ກັບພາບ​ລວມ​ຂອງພຣະບັນຍັດບົດ​ທີ 32. ລາຍລະອຽດເຫຼົ່ານີ້ບໍ່ຄ່ອຍຈະແຈ້ງໃນການແປພ​ຣະຄຳພີທີ່ບໍ່ໃຊ້ພາສາກ​ຣີກເດີມ. ຄຳ​ວ່າ“ລົມພະຍຸ​ແຮງ​ກ້າ” ເຊິ່ງອະທິບາຍເຖິງການ​ສະ​ເດັດມາຂອງພຣະວິນຍານບໍລິສຸດ​ເຈົ້າເປັນ​ຄຳ​ອະ​ທິ​ບາຍທີ່ຄຸ້ນເຄີຍຂອງການ​ຊົງ​ສະ​ຖິດ​ຢູ່ຂອງ ພຣະເຈົ້າໃນພຣະສັນຍາເດີມ (2 ກສ. 2:1,11; ໂຢບ.38:1; 40:6). ​ຄຳ​ວ່າ"ໄຟ" ຍັງຄຸ້ນເຄີຍໃນຄຳອະທິບາຍເຖິງພຣະເຈົ້າໃນພຣະສັນ​ຍາເດີມ (ອ​ຊກ.1:4; ອ​ຊຢ.6:4,6; ດນອ.7:9; ອ​ພຍ.3:2;19:18;20:18).

ເປັນທີ່ຈະແຈ້ງແລ້ວ​ວ່າເລື່ອງໃນກິດຈະການ​ບົດ​ທີ 2 ແມ່ນການສື່ສານວ່າພຣະເຈົ້າຊົງສະຖິດຢູ່ໃນເຫດການດັ່ງກ່າວແລະເປັນຜູ້ທີ່ເຮັດໃຫ້ເກີດເຫດ​ການນີ້. ແຜນການຂອງພຣະເຈົ້າແມ່ນເພື່ອເລີ່ມຕົ້ນການຕໍ່ສູ້ທີ່​ເໜືອທຳມະຊາດຂອງ​ພ​ຣະ​ອົງເພື່ອ​ຍຶດເອົາປະຊາຊາດ​ຕ່າງໆກັບຄືນມາຈາກ​ພວກລູກຊາຍທີ່ກະບົດຂອງພຣະເຈົ້າ ເຊິ່ງພຣະອົງໄດ້ມອບອຳນາດໃຫ້​ປົກ​ຄອງ​ເໜືອປະຊາຊາດ (ພບຍ.19:20; 32:8-9) ຜູ້ປົກຄອງວິນ​ຍານເຫຼົ່ານີ້ຕໍ່ມາໄດ້ກາຍເປັນສັດຕູຂອງພ​ຣະເຈົ້າ (ພ​ສ​ສ. 82).

ແຜນຂອງພຣະເຈົ້າທີ່ຈະຍຶດເອົາປະຊາຊາດກັບຄືນມາແມ່ນໃຊ້ຖ້ອຍຄຳຂອງພວກສາວົກຂອງພຣະອົງ. ນີ້ແມ່ນເຫດຜົນທີ່ວ່າພຣະວິນຍານບໍລິສຸດ​ເຈົ້າມາໃນຮູບແບບຂອງ“ລີ້ນ” ​ທີ່​ເປັນໄຟ. ພຣະເຈົ້າໄດ້ມອບ​ອຳ​ນາດ​ໃຫ້ຄົນຢິວທີ່ຕິດຕາມພຣະເຢຊູແລະອາໄສຢູ່ໃນ​ນະ​ຄອນເຢຣູຊາເລັມເພື່ອເວົ້າກັບຊາວຢິວທີ່ມາຢ້ຽມຢາມນະ​ຄອນ​ນີ້ເພື່ອຮ່ວມເທດ​ສະ​ການ​ວັນ​ເພນ​ເຕ​ຄໍ​ສະ​ເຕ. ຊາວຢິວທີ່ມາຢ້ຽມຢາມໄດ້ອາໄສຢູ່ນອກດິນແດນອິດສະຣາເອນໃນທຸກປະເທດທີ່ຢູ່ພາຍໃຕ້ການຄອບຄອງຂອງອຳນາດເໜືອ​ທຳ​ມະ​ຊາດທີ່ຊົ່ວຮ້າຍ. ເມື່ອຊາວຢິວທີ່ມາຢ້ຽມຢາມໄດ້ຍິນຂ່າວປະ​ເສີດຫຼາຍຄົນກໍເຊື່ອ. ຫຼັງຈາກເທດ​ສະ​ການນັ້​ນພວກເຂົາຈະກັບໄປ​ບ້ານເຮືອນຂອງພວກເຂົາໃນປະເທດອື່ນໆແລະຢູ່ທີ່ນັ້ນພວກເຂົາຈະເ​ລີ່ມເລົ່າ​ເລື່ອງພຣະເຢຊູໃຫ້​ຄົນ​ອື່ນ​ຟັງ.

ວັນເພນເຕຄໍ​ສະ​ເຕແລະວິ​ຫານ​​ຫໍບາ​ເບນ

ຢູ່ທີ່ວິຫານ​ບາ​ເບນ​ບ່ອນ​ທີ່​ກະ​ກະ​ບົດ ພຣະເຈົ້າໄດ້ລົງໂທດ​ມະ​ນຸດໂດຍການປ່ຽນພາສາຂອງພວກເຂົາເຊິ່ງເຮັດໃຫ້ພວກເຂົາກະແຈກກະຈາຍ​ໄປ. ແລະພຣະເຈົ້າຍັງໄດ້ກຳ​ນົດໃຫ້ແຕ່ລະປະເທດຢູ່ພາຍໃຕ້ສິດອຳນາດຂອງສະມາຊິກຂອງສະພາວິນຍານຂອງພຣະອົງ (ພບຍ. 4:19 ;20; 32:8–9). ເບິ່ງຄືວ່າບໍ່ມີການພົວພັນກັນລະຫວ່າງເຫດການນັ້ນແລະເຫດການທີ່ເກີດ​ຂຶ້ນໃນກິດຈະການບົດທີ 2 ແຕ່ໃນພາສາກ​ຣີກດັ້ງເດີມ, ມີການເຊື່ອມຕໍ່ກັນຢ່າງຈະແຈ້ງລະຫວ່າງເຫດການທັງສອງ.

ສອງຄຳ​ສັບທີ່ສຳຄັນໃນກິດຈະການບົດ​ທີ 2 ເຊື່ອມຕໍ່ມັນກັບ​ວິ​ຫານ​ບາ​ເບນ. ​ຄຳ​ທຳ​ອິດ, ລີ້ນ​ເປັນ​ຮູບ ​ເໝືອນ​ແປວ​ໄຟໄດ້ຖືກອະທິບາຍວ່າ “ແບ່ງອອກ”. ຄຳ​ທີສອງ, ຜູ້ທີ່ໄດ້ຍິນສຽງແມ່ນຊາວຢິວຈາກທຸກປະເທດແລະພວກເຂົາ “ສັບສົນ.” ນັ້ນອາດເບິ່ງຄືວ່າບໍ່ໜ້າເຊື່ອຖືໃນການແປພາສາຂອງທ່ານ. ແຕ່ທ່ານລູກາກຳລັງຂຽນເປັນພາສາກ​ຣີກ. ຄຳ​ສັບພາສາກ​ຣີກທີ່​ເພິ່ນໃຊ້ແປເປັນ “ແບ່ງແຍກ” ແລະ“ ສັບສົນ” ແມ່ນມາຈາກປະຖົມມະການ 11:7 ແລະພ​ຣະບັນຍັດສອງ32:8. ທັງສອງຂໍ້ພຣະສັນ​ຍາ​ເດີມເຫຼົ່ານີ້ພັນລະນາເຖິງພາສາທີ່ຖືກແບ່ງອອກແລະມະ​ນຸດກໍ​ເລີ່ມ “ສັບສົນ”.

ລູກາ, ຜູ້ຂຽນພ​​ຣະ​ທຳກິດຈະການເປັນຄົນຕ່າງຊາດ. ​ເພິ່ນສາມາດອ່ານ​ແຕ່ພາສາກ​ຣີກເທົ່ານັ້ນ. ເມື່ອ ລູກາອ່ານພຣະສັນ​ຍາເດີມ, ​ເພິ່ນໄດ້ໃຊ້ສະ​ບັບແປ​ເປັນພາສາກ​ຣີກ. ພ​ຣະສັນຍາເດີມໄດ້ແປເປັນພາສາກ​ຣີກຖືກຕັ້ງຊື່ວ່າ ເຊັບ​ຕົວ​ຈີ້​ນ "The Septuagint". ເຊັບ​ຕົວ​ຈີ້ນ ແມ່ນພ​ຣະຄຳພີໃຊ້ໂດຍຄຣິ​ສຕຽນຍຸກທຳອິດເພາະວ່າສ່ວນຫຼາຍອ່ານພາສາເຮັບເຣີບໍ່​ໄດ້. ລູກາ​ກຳ​ລັງຄິດເຖິງການກະບົດທີ່ວິ​ຫານ​ບາ​ເບນແ​ນ່ນອນເມື່ອ​ເພິ່ນຂຽນພ​ຣະ​ທຳກິດຈະການ​ບົດ​ທີ 2.

ແຕ່ເປັນຫຍັງເພິ່ນຈຶ່ງຢາກ​ສ້າງການເຊື່ອມຕໍ່ນີ້? ​ລອງຄິດກ່ຽວກັບສິ່ງທີ່ເກີດ​ຂຶ້ນໃນວັນເພນເຕ​ຄໍ​ສະ​ເຕ. ພຣະວິນຍານໄດ້ມາໃນລັກສະນະດຽວກັນກັບທີ່ພຣະເຈົ້າມັກຈະສະ​ເດັດມາໃນພຣະສັນ​ຍາເດີມ. ພຣະເຈົ້າໄດ້ມາພ້ອມດ້ວຍລົມແຮງແລະໄຟລຸກ. ຄວາມສັບສົນລະຫວ່າງປະເທດຕ່າງ​ໆທີ່ເກີດຈາກພາສາແຕກຕ່າງກັນຖືກ​ລຶບອອກໄປເມື່ອພວກສາວົກໄດ້ຮັບລີ້ນ​ເປັນ​ຮູບ​ເໝືອນ​ແປວ​ໄຟ​. ພວກສາວົກໄດ້ຮັບການຊ່ວຍເຫຼືອໃນການເວົ້າພາສາຂອງຄົນຈາກທຸກປະຊາຊາດທີ່ມາເຕົ້າໂຮມກັນໃນນະ​ຄອນເຢຣູຊາເລັມໃນພາສາຕ່າງໆໃນທັນທີ. ສາມພັນຄົນ​ໄດ້ເຊື່ອຂ່າວປະ​ເສີດ​ຂອງ​ພ​ຣະເຢຊູໃນມື້ນັ້ນ (ກຈ. 2:41).

ຜູ້ທີ່ເຊື່ອໃໝ່ເຫຼົ່ານີ້, ເຊິ່ງຕອນນີ້ເຊື່ອວ່າພຣະເຢຊູເປັນພ​ຣະເມຊີອາ, ຈະນຳເອົາຂ່າວສານນັ້ນກັບໄປທີ່ບ້ານ​ເກີດ​ເມືອງ​ນອນຂອງພວກເຂົາ. ​ບ້ານເຮືອນຂອງພວກເຂົາຢູ່ໃນບັນດາປະເທດ​ຕ່າງໆທີ່​ໄດ້ກະແຈກກະຈາຍ​ຕອນ​ວິ​ຫານ​ບາ​ເບນ. ໃນການກະບົດຢູ່ທີ່​ວິ​ຫານ​ບາ​ເບນ (ປ​ຖກ.11), ພຣະເຈົ້າໄດ້​ປະ​ຖິ້ມປະຊາຊາດຕ່າງໆ. ແຕ່ສິ່ງຕໍ່​ມາທີ່ພ​ຣະເຈົ້າໄດ້ເຮັດ (ປ​ຖກ.12) ແມ່ນການເອີ້ນອັບຣາຮາມໃຫ້ເປັນບິ​ດາຂອງ​ຊົນ​ຊາດໃໝ່ຂອງພຣະເຈົ້ານັ້ນ​ຄືຊົນຊາດອິດສະຣາເອນ. ໃນວັນເພນເຕ​ຄໍ​ສະເຕພຣະເຈົ້າໄດ້ເລີ່ມຕົ້ນເຕົ້າໂຮມຜູ້ຄົນໂດຍກົງຈາກ​ປະ​ຊາ​ຊາດ​ຕ່າງໆເຫຼົ່ານັ້ນແລະນຳພວກເຂົາກັບມາຢູ່ໃນຄອບຄົວຂອງພ​ຣະ​ອົງ. ຄົນຕ່າງຊາດຜູ້ໃດທີ່ເຊື່ອສາມາດເຂົ້າຮ່ວມກັບຜູ້ທີ່ເຊື່ອຊາວຢິວຜູ້ທີ່ສືບເຊື້ອສາຍຊີວະພາບຈາກອັບຣາຮາມ. ​ໃນ​ເວ​ລາ​ຕໍ່​ມາ, ລາຊະອານາຈັກຂອງພ​ຣະເຈົ້າຈະແຜ່ຂະຫຍາຍໄປສູ່ປະຊາຊາດທັງໝົດທີ່ຢູ່ພາຍໃຕ້ການປົກຄອງ​ຂອງ​ພວກສັດ​ຕູ​ທີ່​ເໜືອ​ທຳ​ມ​ະ​ຊາດ.

ການເຊື່ອມຕໍ່ທີ່ໜ້າອັດສະຈັນອີກອັນໜຶ່ງແມ່ນບັນຊີລາຍຊື່ຂອງປະເທດຕ່າງໆໃນກິດຈະການບົດ​ທີ 2 ແລະ ​ລຳ​ດັບ​ທີ່​ຖືກ​ກ່າວ​ໄວ້. ຖ້າທ່ານເບິ່ງແຜນທີ່, ທ່ານຈະເຫັນລຳ​ດັບເລີ່ມຕົ້ນຈາກປະເທດຕ່າງໆໃນພາກຕາເວັນອອກ. ນີ້ແມ່ນສະຖານທີ່ທີ່ຊາວຢິວໄດ້ຖືກສົ່ງໄປ​ເປັນ​ຊະ​ເລີຍໃນຕອນທ້າຍຂອງພ​ຣະສັນຍາເດີມ. ປະເທດຕ່າງໆຢູ່ທີ່ນັ້ນເອີ້ນວ່າບາບີໂລນແລະຕໍ່ມາ​ແມ່ນເປີເຊຍ. ​ຈາກ​ລຳ​ດັບຂອງບັນດາປະເທດໃນບັນຊີລາຍຊື່​ແລ້ວ​ເລື່ອນໄປທາງທິດຕາເວັນຕົກໃນແຜນທີ່ໄປສູ່ປະເທດທີ່ໄກທີ່ສຸດທີ່ຮູ້ກັນໃນເວລານັ້ນ. ປະເທດທີ່ມີລາຍຊື່ໃນກິດຈະການບົດ​ທີ 2 ກວມເອົາສະຖານທີ່ດຽວກັນໃນແຜນທີ່ຄືກັບປະເທດຕ່າງໆ​ທີ່ລະບຸໄວ້ໃນປະຖົມມະການ​ບົດ​ທີ 10. ປະເທດເຫຼົ່ານີ້ແມ່ນປະເທດດຽວກັນທີ່ພຣະເຈົ້າໄດ້ກຳ​ນົດໄວ້ພາຍໃຕ້ສະມາຊິກສະພາເໜືອ​ທຳ​ມະ​ຊາດຂອງພ​ຣະ​ອົງ​ເຊິ່ງຕໍ່ມາໄດ້ກະບົດ.

ພວກເຮົາບໍ່ໄດ້ຕໍ່ສູ້ກັບເນື້ອໜັງແລະເລືອດ

ພ​ຣະ​ທຳ​ກິດຈະການສ່ວນໃຫຍ່ແມ່ນກ່ຽວກັບການເດີນທາງໄປເຜີຍແຜ່ຂອງໂປໂລ. ໂປໂລເປັນອັກຄະສາວົກ​ສຳ​ລັບຄົນຕ່າງຊາດ. “ອັກຄະສາວົກ” ໝາຍເຖິງ​ຜູ້ທີ່ຖືກສົ່ງ​ໄປເພື່ອຈຸດປະສົງ​ເປົ້າ​ໝາຍ. ພຣະເຈົ້າໄດ້ສົ່ງໂປໂລໄປບອກຂ່າວ​ປະ​ເສີດ​ແກ່​ຜູ້​ຄົນ​ໃນ​ປະ​ເທດ​ຕ່າງໆ​ຢູ່ນອກອິດສະຣາເອນ. ການເດີນທາງຂອງໂປໂລແລະສິ່ງທີ່ເກີດ​ຂຶ້ນກັບ​ເພິ່ນ​ມັກ​ພາເພິ່ນໄປໄກ​ຂຶ້ນ​ແລະ​ໄກ​ອອກ​ໄປທາງທິດຕາເວັນຕົກ. ຕົວຢ່າງໜຶ່ງແມ່ນຕອນທີ່ເພິ່ນຖືກຊາວໂ​ຣມັນຈັບ​ໂຕແລະຖືກສົ່ງຈາກເຢຣູຊາເລັມໄປທິດຕາເວັນຕົກຄືປະເທດອີຕາລີ.

ໂປໂລໄດ້ຂຽນຈົດໝາຍບາງສະ​ບັບເຖິງຄຣິສະຕຽນແລະໄດ້ກາຍມາເປັນສ່ວນໜຶ່ງຂອງພຣະສັນຍາໃໝ່. ໂປໂລເວົ້າເລື້ອຍໆກ່ຽວກັບຜູ້ປົກຄອງສັດຕູຝ່າຍວິນຍານທີ່ຕໍ່ຕ້ານວຽກງານຂອງເພິ່ນແລະການເຜີຍແຜ່ຂ່າວ​ປະ​ເສີດ. ໂປໂລໄດ້ໃຊ້ຂໍ້ກຳນົດສະເພາະເຈາະຈົງເພື່ອອະ​ທິ​ບາຍເຖິງບັນດາຜູ້ປົກຄອງເໜືອ​ທຳ​ມະ​ຊາດທີ່ຊົ່ວ​ຮ້າຍເຊິ່ງມີປະເທດຕ່າງໆທີ່ໂປໂລກຳລັງເຂົ້າ​ໄປ. ໂປໂລເຂົ້າໃຈວ່າເພິ່ນກຳລັງເຮັດອັນຕະລາຍຕໍ່ອານາຈັກຊົ່ວຮ້າຍເຫຼົ່ານີ້, ແຕ່ສິ່ງທີ່ພ​ຣະເຈົ້າໄດ້ກະທຳໃນວັນເພນເຕຄໍ​ສະເຕໄດ້ເລີ່ມຕົ້ນພາ​ລະ​ກິດເພື່ອຍຶດເອົາປະເທດເຫຼົ່ານີ້ຄືນມາ. ​ທ່ານສັງເກດເຫັນຄວາມໝາຍ​ທົ່ວ​ໄປຂອງຄຳສັບທັງ​ໝົດທີ່ໂປໂລໃຊ້ສຳລັບກຳລັງຂອງຄວາມມືດທີ່ເບິ່ງບໍ່ເຫັນບໍ?

* ບັນດາຜູ້ປົກຄອງ /ບັນ​ດາ​ວິ​ນ​ຍານ​ທີ່​ຄອບ​ຄອງ (ອ​ຟ​ຊ. 1: 20–21; 6:12; ກ​ລ​ຊ.2:15)
* ຜູ້​ມີ​ອຳ​ນາດ (ອ​ຟ​ຊ. 1: 20–21; 3:10; 6:12; ກ​ລ​ຊ. 2:15; 1ກ​ຣ​ທ 2: 6)
* ​ຜູ້​ມີ​ຣິດ​ເດດ (ອ​ຟ​ຊ.1:20–21; 3:10)
* ​ບັນ​ດາ​ຜູ້​ຄອບ​ຄອງ (ກ​ລ​ຊ. 1:16)
* ​ເທບ​ພະເຈົ້າ (ອ​ຟ​ຊ.1:20–21; 1ກ​ລ​ຊ.8:5)
* ພ​ຣະທີ່ນັ່ງ (ກ​ລ​ຊ.1:16)

ຄຳສັບທັງໝົດເຫຼົ່ານີ້ໝາຍຄວາມວ່າ: ມີສິດອຳນາດເໜືອດິນແດນໜຶ່ງສ່ວນ. ຄຳ​ສັບດຽວກັນນີ້ຖືກນຳໃຊ້ໃນ​ພ​ຣະສັນຍາໃໝ່ ແລະວັນນະຄະດີອື່ນໆຂອງກ​ຣີກກ່ຽວ​ກັບຜູ້ປົກຄອງທາງການເມືອງຂອງມະນຸດ. ພາສາຂອງໂປໂລແມ່ນກ່ຽວກັບສິດອຳນາດໃນຂົງເຂດໃດໜຶ່ງ. ການ​ຂຽນຂອງໂປໂລມີທັດສະນະທີ່​ເໜືອ​ທຳ​ມະ​ຊາດຄືກັນກັບພ​ຣະສັນຍາເດີມ. ທັງໂປໂລແລະພ​ຣະສັນຍາເ​ດີມໄດ້ພັນລະນາວ່າ​​ອາ​ນາ​ຈັກເໜືອ​ທຳ​ມະ​ຊາດກ່ຽວຂ້ອງກັບໂລກມະນຸດແນວ​ໃດ. ​ບັນ​ດາປະເທດທີ່​ພ​ຣະ​ເຈົ້າລົງໂທດແມ່ນຢູ່ພາຍໃຕ້ສິດອຳນາດຂອງວິນຍານທີ່ເປັນສັດຕູຕໍ່ພຣະເຈົ້າແລະຕໍ່ຜູ້ທີ່ຕິດຕາມພຣະເຈົ້າ.

“ ຂ້ອຍຈະໄປປະເທດສະເປນ”

ພ​ຣະ​ທຳກິດຈະການຈົບລົງດ້ວຍການເດີນທາງຂອງໂປໂລໄປ​ກຸງໂຣມ. ໂປໂລເຄີຍເປັນນັກໂທດ, ແລະ​ເພິ່ນຖືກນຳຕົວໄປກຸງໂຣມດ້ວຍເຫດຜົນສອງຢ່າງ​ຄື: ​ໜຶ່ງເພື່ອ​ຍື່ນອຸທອນຄະ​ດີສານຂອງເພິ່ນສານຕໍ່​ຈັກ​ກະ​ພັດ​ຊີ​ຊາແລະສອງເພື່ອເຜີຍແຜ່ຂ່າວປະ​ເສີດ. ໂປໂລຮູ້ວ່າການທີ່ຈະ​ກອບ​ກູ້ປະເທດ​ຕ່າງໆທີ່ຢູ່ພາຍໃຕ້ວິນຍານຂອງສັດຕູ​ຄືນ​ມາ, ​ເພິ່ນຕ້ອງໄດ້ເຜີຍແຜ່ຂ່າວ​ປະ​ເສີດອອກສູ່ພາກຕາເວັນຕົກສຽງເໜືອຂອງໂລກ. ໃນສະໄໝພຣະສັນ​ຍາ​ເດີມ, ສະຖານທີ່ດັ່ງກ່າວໄດ້ຖືກເອີ້ນວ່າ ​ຕາກຊິດ. ​ແຕ່ໃນສະໄໝຂອງໂປໂລຖືກເອີ້ນວ່າສະເປນຄືກັບສະໄໝນີ້. ໂປໂລຢາກໄປປະເທດສະເປນເພື່ອເຮັດ​ພັນ​ທະກິດຂອງເພິ່ນ​ໃຫ້​ສຳ​ເລັດ. ໂປໂລຂຽນຈົດໝາຍເຖິງຜູ້ທີ່ເຊື່ອໃນກຸງໂຣມກ່ອນທີ່ເພິ່ນຈະຖືກຂັງ. ​ເພິ່ນກ່າວວ່າ​ເພິ່ນມີຈຸດປະສົງຈະໄປປະເທດສະເປນ. ​ເພິ່ນກຳລັງຈະໄປທາງທິດຕາເວັນຕົກໄກ​ທີ່​ສຸດເທົ່າທີ່ເພິ່ນຄິດວ່າແຜ່ນດິນໂລກຈະໄປເຖິງ. ໂປໂລຕ້ອງການທີ່ຈະກອບ​ກູ້ທຸກໆຊາດໃຫ້ແກ່ພ​ຣະເຢຊູ​ເຈົ້າ:

ເຮົາ​ຈຶ່ງ​ຫວັງ​ທີ່​ຈະ​ໄດ້​ມາ​ຢ້ຽມຢາມ​ພວກເຈົ້າ ໃນ​ຂະນະທີ່​ເຮົາ​ເດີນທາງ​ໄປ​ປະເທດ​ສະເປນ​ນັ້ນ ຫລັງຈາກ​ຢູ່​ຢ້ຽມຢາມ​ຖາມ​ຂ່າວ​ພວກເຈົ້າ​ຢ່າງ​ສົດຊື່ນ​ເບີກບານ​ໃຈ​ຊົ່ວຄາວ​ແລ້ວ …ດັ່ງນັ້ນ ເມື່ອ​ເຮົາ​ສຳເລັດ​ການ​ມອບ​​ການ​ຖວາຍນີ້​ໃຫ້​ແກ່​ພວກເຂົາ​ແລ້ວ ເຮົາ​ກໍ​ຈະ​ໄປ​ປະເທດ​ສະເປນ ໂດຍ​ຜ່ານ​ເຂດ​ທີ່​ພວກເຈົ້າ​ຢູ່​ນັ້ນ. (ຣມ.15.24,28)

ໂປໂລໄດ້ຮັບການກະຕຸ້ນເພາະວ່າເພິ່ນເຂົ້າໃຈວ່າແຜນການຂອງພຣະເຈົ້າທີ່ຈະຟື້ນຟູອານາຈັກຂອງ​ພ​ຣະ​ອົງຢູ່ທົ່ວທຸກແຫ່ງໄດ້ເລີ່ມຕົ້ນໃນຊ່ວງຊີວິດຂອງໂປໂລ. ໂປໂລເຊື່ອວ່າເມື່ອ“ ຄົນຕ່າງຊາດ​ຈະ​ມາ​ຄົບ​ຈຳນວນ​ໃນ​ການ​ກັບຄືນ​ມາ​ຫາ​ພຣະເຈົ້າ.” ແລ້ວ “​ພວກ​ອິດສະຣາເອນ​ທັງໝົດ ກໍ​ຈະ​ຖືກ​ຊ່ວຍ​ໃຫ້​ພົ້ນ ” (ຣມ11:25–26).ໂປໂລຄິດວ່າເພິ່ນມີຄວາມ​ຕັ້ງ​ໃຈຈະເຮັດສິ່ງທີ່ວັນເພນເ​ຕ​ຄໍ​ສະ​ເຕໄດ້​ເລີ່ມຕົ້ນໃຫ້​ສຳ​ເລັດ.

ສາ​ເຫດ​ທີ່​ເລື່ອງນີ້​ສຳ​ຄັນ

ໂປໂລມີທັດສະນະທີ່ເໜືອ​ທຳ​ມະ​ຊາດກ່ຽວກັບຊີວິດຂອງເພິ່ນເອງ. ​ເພິ່ນ​ເຫັນວ່າຕົວເອງເປັນເຄື່ອງມືທີ່ ພ​ຣະເຈົ້າໃຊ້ ແລະ​ເພິ່ນກໍ່​ເປັນແທ້. ແຕ່ກ່ອນ​ໜ້າໂປໂລ, ບັນ​ດາຜູ້ທີ່ເຊື່ອໃໝ່ທຸກຄົນຕັ້ງແຕ່ຊ່ວງເວລາວັນເພນເຕຄໍ​ສະ​ເຕກໍ່​ເຊັ່ນ​ກັນ. ພວກເຂົາທັງໝົດໄດ້ອອກຈາກເຢຣູຊາເລັມ​ກັບ​ເມືອ​ບ້ານເກີດ​ເມືອງນອນ ເພື່ອ ບຸກໂຈມຕີບັນ​ດາອານາຈັກຊົ່ວຮ້າຍເໜືອ​ທຳ​ມະ​ຊາດ​ໂດຍ​ຂ່າວ​ປະ​ເສີດ​ຂອງ​ພ​ຣະ​ເຈົ້າ.

ແລະພວກເຮົາຄວນຈະເປັນຄົນປະເພດດຽວກັນ.

ຖ້າຫາກພວກເຮົາເປັນເຄື່ອງມືໃຫ້ພຣະເຈົ້າທີ່ຈະໃຊ້​ໃນແບບດຽວກັບໂປໂລ, ເປັນຫຍັງໂປໂລຈຶ່ງມີປະສິດຕິພາບສູງແລະມີອິດທິພົນຫຼາຍກວ່າພວກເຮົາ? ຄວາມແຕກຕ່າງຢ່າງໜຶ່ງຄືໂປໂລເຂົ້າໃຈວ່າຊີວິດຂອງເພິ່ນ​ແມ່ນກ່ຽວ​ກັບຫຍັງ. ​ເພິ່ນເຊື່ອວ່າອຳນາດຊົ່ວຮ້າຍທີ່ມີອຳນາດເໜືອແຜ່ນດິນໂລກແມ່ນ​ມີແທ້ຈິງ. ແຕ່ເພິ່ນຍັງຮູ້ອີກວ່າອຳນາດທີ່ສະໜັບສະໜູນເພິ່ນແລະພາຍໃນ​​ຕົວເພິ່ນແມ່ນໃຫຍ່ກວ່າ.

ທ່ານເຊື່ອວ່າສິ່ງເຫຼົ່ານັ້ນແມ່ນຄວາມຈິງຂອງທ່ານບໍ? ​ພ​ຣະຄຳພີຖືວ່ານີ້ແມ່ນຄວາມຈິງສຳ​ລັບທ່ານ. ແລະນັ້ນແມ່ນວິທີທີ່ໂປໂລເຂົ້າໃຈພວກເຂົາໃນຊີວິດຂອງ​ເພິ່ນເອງ.

ໂປໂລບໍ່ຮູ້ວ່າໂລກກວ້າງໃຫຍ່ປານໃດ. ເພິ່ນບໍ່ຮູ້ກ່ຽວກັບອາເມລິກາເໜືອ, ອາເມລິກາໃຕ້, ຈີນ, ອິນເດຍ, ນໍເວ, ອົດສະຕາລີ, ໄອສແລນ, ແລະອີກຫຼາຍໆສະຖານທີ່. ແຕ່ພຣະເຈົ້າຊົງ​ຮູ້​ແລ້ວ. ພຣະເຈົ້າຮູ້ວ່າວຽກງານຂອງການ​ປະ​ກາດ​​ເຜີຍ​ແຜ່ຂ່າວ​ປະ​ເສີດໄປທົ່ວໂລກຈະຍິ່ງໃຫຍ່ກ່ວາທີ່ໂປໂລສາມາດເຮັດໄດ້ສຳເລັດ. ພຣະເຈົ້າຮູ້ວ່າຄົນອື່ນຈະຕ້ອງປະຕິບັດຕາມເປົ້າໝາຍດຽວກັນກັບໂປໂລຖ້າຫາກວ່າຂ່າວ​ປະ​ເສີດຈະໄປທົ່ວທຸກສ່ວນຂອງແຜ່ນດິນໂລກ. ຖ້າພວກເຮົາບໍ່ໄດ້ພະຍາຍາມຢ່າງຈິງຈັງເພື່ອເຮັດວຽກນີ້ໃຫ້ສຳເລັດນັ້ນກໍສະ​ແດງວ່າພວກເຮົາກໍ່ບໍ່ໄດ້ເຮັດຕາມແຜນຂອງພຣະເຈົ້າສຳລັບພວກເຮົາ. ຖ້າພວກເຮົາຕ້ອງການພຣະເຈົ້າເພື່ອ​ໃຫ້ພຣະອົງຈະຕອບສະໜອງຄວາມຕ້ອງການ​ຂອງ​ຕົນ​ເທົ່າ​ນັ້ນ, ພວກເຮົາກໍ່​ເປັນຄືກັບຄົນທີ່ຢູ່ວິ​ຫານ​ບາ​ເບນຫຼາຍກ່ວາ​ທີ່ພວກເຮົາ​ຈະ​ເປັນຄືກັບພຣະເຢຊູ​ເຈົ້າ, ສາວົກສິບສອງ, ແລະໂປໂລ.

ສິ່ງທີ່ຂ້າພະເຈົ້າຂຽນໃນບົດນີ້ກໍໝາຍເຖິງ​ພ​ຣະຄຳພີສອນພວກເຮົາວ່າຜູ້ປົກຄອງເໜືອ​ທຳ​ມະ​ຊາດທີ່ຊົ່ວຮ້າຍຄວບຄຸມຫຼາຍໆພື້ນທີ່ໃນໂລກນີ້. ພວກເຮົາບໍ່ຮູ້ວ່າສະຖານທີ່ເຫຼົ່ານັ້ນຢູ່ໃສແລະບ່ອນທີ່​ເຂດແດນຂອງພວກເຂົາຢຸດຢູ່​ບ່ອນ​ໃດ. ພວກເຮົາບໍ່ໄດ້ຮູ້ວ່າວິນຍານຊົ່ວ​ໂຕໃດມີອຳ​ນາດຫຼາຍທີ່ສຸດແລະຜູ້ໃດທີ່ມີ​ອຳ​ນາດ​ຕ່ຳ​ລົງ​ມາ. ສິ່ງທີ່ພວກເຮົາຮູ້ແມ່ນອຳນາດຊົ່ວຮ້າຍທີ່ເບິ່ງບໍ່ເຫັນເຊື່ອວ່າແຜ່ນດິນໂລກແມ່ນອານາຈັກຂອງພວກເຂົາ. ພວກເຮົາໄດ້​ຮັບ​ແຈ້ງວ່າອຳນາດເຫຼົ່ານັ້ນຕໍ່ສູ້ກັບອານາຈັກຂອງພຣະເຈົ້າແລະບໍ່ຕ້ອງການໃຫ້​ ມະ​ນຸດ​ທີ່​ຕົກ​ຢູ່​ໃຕ້​ອຳ​ນາດຂອງພວກເຂົາ ກາຍເປັນສ່ວນໜຶ່ງຂອງແຜນການຂອງພຣະເຈົ້າທີ່ຈະເຜີຍແຜ່ອານາຈັກທີ່ດີຂອງ​ພ​ຣະ​ອົງຢູ່ທົ່ວທຸກແຫ່ງ. ນັ້ນໝາຍຄວາມວ່າພວກເຮົາຄວນຖື​ວ່າ​ເປັນການຕໍ່ຕ້ານທີ່ພວກເຮົາບໍ່ສາມາດອະທິບາຍດ້ວຍເຫດຜົນຫຼື​ຄວາມ​ຈິງ​ຝ່າຍ​ວັດ​ຖຸ​ໄດ້. ພວກເຮົາບໍ່ສາມາດເອົາຊະນະພວກ​ວິ​ນ​ຍານ​ຊົ່ວ​ຮ້າຍດ້ວຍຕົນເອງ. ພຣະເຈົ້າໄດ້ປະທານພຣະວິນຍານບໍລິສຸດ​ເຈົ້າໃຫ້ແກ່ພວກເຮົາແລະວິນຍານທີ່ສັດຊື່ອື່ນໆເພື່ອຊ່ວຍ​ໃຫ້ພວກເຮົາຕາມແຜນການຂອງພຣະອົງ​ສຳ​ເລັດ (1 ກ​ຣ​ທ.3:16; 6:19; ຮ​ຣ. 1:13; 1ຢ​ຮ.4:4).

ຄຳຖາມທີ່ສຳຄັນທີ່ສຸດທີ່ຕ້ອງຖາມຕົວເອງແມ່ນສິ່ງນີ້: ຊີວິດຂອງພວກເຮົາຈະເປັນແນວໃດຖ້າພວກເຮົາຕື່ນຂຶ້ນໃນແຕ່ລະມື້ດ້ວຍທັດສະນະ​ຕໍ່ໂລກແລະອິດທິພົນເໜືອທຳມະຊາດທີ່ຄ້າຍຄືກັບຂອງໂປໂລ? ຈະເປັນແນວໃດຖ້າໃນແຕ່ລະມື້, ຊີວິດຂອງພວກເຮົາໄດ້ຖືກຈັດລະ​ບຽບສະຖານະພາບຂອງພວກເຮົາໃນຖານະເປັນສະມາຊິກໃນຄອບຄົວຂອງພຣະເຈົ້າ? ຈະເປັນແນວໃດຖ້າໃນແຕ່ລະມື້ທີ່ພວກເຮົາຈື່ຈຳວ່າວຽກຂອງພວກເຮົາແມ່ນເພື່ອບອກຄົນອື່ນວ່າພວກເຂົາສາມາດຮັບ​ການປົດປ່ອຍຈາກການ​ເປັນຂ້າທາດຂອງອຳ​ນາດມືດໄດ້ແນວໃດ?

ຈະເປັນແນວໃດຖ້າວ່າພວກເຮົາດຳ​ເນີນຊີວິດດ້ວຍ​ຄວາມ​ຕັ້ງ​ໃຈ, ໂດຍຮູ້ວ່າແຕ່ລະການຕັດສິນໃຈຂອງພວກເຮົາແລະແຕ່ລະຄຳເວົ້າທີ່ພວກເຮົາເວົ້າສາມາດມີຈຸດປະສົງ​ເປົ້າ​ໝາຍ​ທີ່ເໜືອທຳມະຊາດໄດ້ ? ຈະເປັນແນວໃດ ຖ້າພວກເຮົາເຊື່ອວ່າບັນ​ດາ​ສິ່ງ​ມີ​ຊີ​ວິດທີ່ເຮົາເບິ່ງບໍ່ເຫັນຢູ່ອ້ອມຕົວເຮົາໃຊ້ການຕັດສິນໃຈ, ການກະທຳ,ແລະຄຳເວົ້າຂອງເຮົາເພື່ອ​ຊັກ​ຈູງຄົນອື່ນໃຫ້​ດີຫຼື​ຊົ່ວ​ໄດ້. ສິ່ງນີ້ເກີດ​ຂຶ້ນບໍ່ວ່າພວກເຮົາຈະເຫັນພວກເຂົາຫຼືບໍ່​ ຫຼື​ພວກ​ເຮົາຮູ້​ເລື່ອງນີ້ຫຼືບໍ່. ອາ​ຊີບ,ລາຍໄດ້, ພອນສະຫວັນຂອງພວກເຮົາ, ແມ່ນແຕ່ບັນຫາຂອງພວກເຮົາກໍບໍ່ສຳຄັນຖ້າພວກເຮົາຮູ້ວ່າພວກເຮົາເປັນຄອບຄົວຂອງພຣະເຈົ້າແທ້ໆ. ສິ່ງອື່ນໆເຫຼົ່ານັ້ນບໍ່ ສຳຄັນຖ້າພວກເຮົາເຂົ້າໃຈວ່າ ພຣະເຈົ້າກຳ​ລັງປ່ຽນພວກເຮົາໄປສູ່ສິ່ງທີ່ດີກວ່າ. ສິ່ງເຫຼົ່ານັ້ນບໍ່ສຳຄັນເມື່ອພວກເຮົາເຂົ້າໃຈວ່າເປັນຫຍັງພວກເຮົາ​ຈຶ່ງ​ມາຢູ່ເທິງໂລກນີ້. ພວກເຮົາບໍ່ສາມາດເບິ່ງ​ເຫັນອາ​ນາ​ຈັກ​ເໜືອ​ທຳ​ມະ​ຊາດ​ໄດ້. ​ຄື​ກັນ​ກັບ​ພວກ​ເຮົາ​ບໍ່​ສາ​ມາດ​ເຫັນ​ອາ​ນາ​ຈັກ​ຂອງ​ເຊື້ອ​ພະ​ຍາດຫຼື​ໄວ​ຣັດ​ໄດ້​ຫາກບໍ່​ໃຊ້ກ້ອງຈຸລະທັດ. ແຕ່ມັນທັງສອງມີຜົນກະທົບຕໍ່ພວກເຮົາແລະພວກເຮົາບໍ່ສາມາດຕັດຂາດຈາກພວກມັນໄດ້.

ບັນ​ດາຜູ້ທີ່ເຊື່ອໃນຍຸກ​ທຳ​ອິດໄດ້ເຂົ້າໃຈເຖິງຄວາມສຳພັນຂອງພວກເຂົາກັບອາ​ນາ​ຈັກ​ເໜືອ​ທຳ​ມະ​ຊາດ. ດັ່ງທີ່ພວກເຮົາຈະເຫັນໃນບົດຕໍ່ໄປ, ພວກເຂົາເຊື່ອວ່າໂລກທີ່ຢູ່ອ້ອມຮອບພວກເຂົາຕົກເປັນທາດຂອງຄວາມມືດເຊິ່ງມື້ໜຶ່ງຈະຖືກທຳລາຍ. ເຖິງແມ່ນວ່າພວກເຂົາເຈົ້າຢູ່ໃນການສູ້ຮົບທີ່​ເໜືອ​ທຳ​ມະ​ຊາດ​ກັບ​ປະ​ຊາ​ຊົນທີ່ເປັນສັດຕູຜູ້ທີ່ເປັນທາດຂອງອຳນາດຊົ່ວຮ້າຍເໜືອ​ທຳ​ມະ​ຊາດ, ພວກເຂົາ​ກໍໄດ້ເຜີຍແຜ່ຂ່າວ​ປະ​ເສີດ​ໄປທົ່ວໂລກຢ່າງງຽບໆ. ດຽວນີ້ມີຜູ້ຄົນທີ່ຕິດຕາມພຣະເຢຊູ​ເຈົ້າ, ຮັກພຣະເຈົ້າແລະເຮັດວຽກກັບທີມງານວິນຍານທີ່ຊື່ສັດຂອງ​ພ​ຣະ​ອົງ. ພວກເຂົາເຊື່ອວ່າສົງຄາມຝ່າຍວິນຍານແມ່ນ​ເລື່ອງຈິງແລະໃນທີ່ສຸດພວກເຂົາກໍ່ບໍ່ສາມາດພ່າຍ​ແພ້ໄດ້. ພວກເຮົາກຳລັງພິສູດວ່າພວກເຂົາ​ເຈົ້າບໍ່ໄດ້​ພ່າຍ​ແພ້ການສູ້ຮົບ.

**ບົດທີ 14**

ບໍ່ແມ່ນຂອງໂລກນີ້

**ກ່**ອນທີ່ພຣະເຢຊູຈະຖືກຈັບພ​ຣະອົງຢູ່ໃນສວນເຄັດເຊມາເນແລະກຳລັງອະທິຖານ. ໃນຄຳອະທິຖານຂອງພ​ຣະ​ອົງ, ພ​ຣະ​ອົງໄດ້ກ່າວກ່ຽວກັບ​ສາ​ວົກພ​ຣະ​ອົງ,“ ພວກເຂົາ​ບໍ່​ເປັນ​ຂອງ​ໂລກ ເໝືອນ​ດັ່ງ​ຂ້ານ້ອຍ​ ບໍ່​ເປັນ​ຂອງ​ໂລກ” (ຢ​ຮ.17:16). ບັນ​ດາຜູ້ທີ່ເຊື່ອຢູ່ໃນໂລກແນ່ນອນ, ແລະພຣະເຈົ້າຊົງ​ມອບ​ໝາຍໜ້າ​ທີ່​ ພິ​ເສດໃຫ້​ແກ່ພວກເຂົານັ້ນ​ຄືໃຫ້ພວກເຂົານຳ​ຂ່າວປະ​ເສີດ​ໄປ​ສູ່ທຸກໆ​​ຊົນຊາດ (ມທ. 28:19–20). ແຕ່ ພຣະເຢຊູໄດ້ກ່າວວ່າພວກເຂົາບໍ່ແມ່ນຂອງໂລກ. ແນວຄວາມຄິດຂອງການຢູ່ໃນໂລກນີ້ແຕ່ບໍ່ເປັນ​ຂອງ​ໂລກນີ້ ໄດ້ຮັບ​ການ​ຖ່າຍ​ທອດ​ໄປ​ສູ່​ຄ​ຣິ​ສ​ຕຽນ​ຍຸກ​ທຳ​ອິດດ້ວຍວິທີທີ່ໜ້າ​ຈື່ຈຳຫຼາຍຢ່າງ.

​ສະ​ຖານ​ທີ່ສັກສິດ,ພື້ນທີ່ບໍລິສຸດ,ແລະການ​ສະ​ຖິດ​ຢູ່ຂອງພຣະເຈົ້າ

ໃນບົດທີ 8, ຂ້າພະເຈົ້າໄດ້ຂຽນກ່ຽວກັບແນວຄວາມຄິດຂອງສະ​ຖານທີ່ສັກສິດ. ສຳລັບຄົນອິດສະຣາເອນໃນ​ພ​ຣະສັນຍາເດີມ, ພຣະເຈົ້າຊົງເປັນເອກະລັກ​ພິ​ເສດບໍ່​ຄື​ໃຜ. ສະຖານທີ່ທີ່ພ​ຣະ​ອົງສະ​ຖິດຢູ່ນັ້ນຖືກສ້າງ​ຂຶ້ນ​ມາເປັນເອກະລັກ​ພິ​ເສດຈາກສະຖານທີ່ອື່ນໆ. ນັ້ນບໍ່ໄດ້ໝາຍຄວາມວ່າພຣະເຈົ້າຊົງຢູ່ບ່ອນດຽວ. ພຣະເຈົ້າຢູ່ໃນທຸກສະຖານທີ່ຕະຫຼອດເວລາ. ແຕ່ພຣະເຈົ້າໄດ້ເລືອກສະຖານທີ່ໜຶ່ງເພື່ອພຣະອົງຈະພົບກັບປະຊາຊົນຂອງພຣະອົງແລະດັ່ງນັ້ນສະຖານທີ່ດັ່ງກ່າວຈຶ່ງພິ​ເສດກວ່າບ່ອນອື່ນໆ. ການກຳນົດສະຖານທີ່​ທີ່​ພິ​ເສດທີ່ຈະພົບກັບພ​ຣະເຈົ້າແມ່ນໜຶ່ງໃນຈຸດປະສົງສຳລັບການກໍ່ສ້າງຫໍເຕັນທີ່ເຄື່ອນຍ້າຍໄດ້ ແລະຕໍ່ມາກໍ່ສ້າງເປັນ​ພ​ຣະ​ວິ​ຫານ. ແນວຄິດພື້ນທີ່ອັນສັກສິດນີ້ແມ່ນເຫດຜົນໜຶ່ງສຳ​ລັບກົດບັນຍັດແລະພິທີກຳຕ່າງໆຂອງຊາດອິດສະຣາເອນ, ແຕ່ມັນຍັງໄດ້ສອນແນວຄິດທີ່ວ່າບັນ​ດາຜູ້ປົກຄອງເໜືອ​ທຳ​ມະ​ຊາດມີສິດອຳນາດເໜືອຜືນແຜ່ນດິນຂອງທຸກໆປະເທດ. ແຜ່ນດິນອິດສະຣາເອນແມ່ນຢູ່​ພາຍໃຕ້ອຳນາດຂອງພຣະເຈົ້າອົງສູງສຸດ, ແລະປະເທດອື່ນໆທັງໝົດມີບັນ​ດາຜູ້​ປົກ​ຄອງເໜືອທຳ​ມະ​ຊາດທີ່​ມີສິດອຳນາດເໜືອພວກ​ເຂົາ.

ໃນສະຖານທີ່ທີ່ຜູ້ເຊື່ອມາເຕົ້າ​ໂຮມ​ກັນກໍ່ຄື​ກັນ ໃນຈົດໝາຍເຖິງຜູ້ທີ່ເຊື່ອໃນເມືອງໂກຣິນໂທ, ໂປໂລໄດ້ບອກກຸ່ມນັ້ນວ່າ,“ ​ພວກເຈົ້າເປັນວິຫານຂອງພຣະເຈົ້າ” (1 ກ​ຣ​ທ. 3:16). ເພິ່ນບອກຜູ້ທີ່ເຊື່ອໃນເມືອງເອເຟໂຊວ່າພວກເຂົາ​ເຈົ້າເປັນ“ ສະມາຊິກໃນຄອບຄົວຂອງພຣະເຈົ້າ…ເປັນວິຫານທີ່ສັກສິດໃນ​ອົງພຣະຜູ້ເປັນເຈົ້າ. ໃນພຣະອົງ​ນັ້ນ ພວກ​ເຈົ້າກຳ​ລັງ​ຖືກກໍ່​ຂຶ້ນໃຫ້​ເປັນ​ທີ່​ສະຖິດ​ຂອງ​ພຣະເຈົ້າ ໂດຍ​ພຣະວິນຍານ ເໝືອນກັນ.” (ອ​ຟ​ຊ. 2:19, 21–22).

ຄວາມໝາຍແມ່ນເປັນ​ຕາ​ຕົກ​ໃຈແທ້. ທ່ານອາດຈະຈື່ໄດ້ວ່າພຣະເຢຊູໄດ້ກ່າວວ່າ,“ ດ້ວຍວ່າ, ມີ​ສອງ​ຫລື​ສາມ​ຄົນ​ມາ​ຮ່ວມ​ປະຊຸມ​ກັນ​ໃນ​ນາມ​ຂອງເຮົາ​ຢູ່​ບ່ອນ​ໃດ ເຮົາ​ກໍ​ຢູ່​ທ່າມກາງ​ພວກເຂົາ​ໃນ​ບ່ອນ​ນັ້ນ​ແຫຼະ.” (ມທ.18:20). ໃນເວລາທີ່ພວກເຮົາຮວມຄຳສອນໃນພຣະ​ສັນ​ຍາໃໝ່ກັບຄຳສອນຂອງພຣະສັນ​ຍາເດີມກ່ຽວກັບພື້ນທີ່ອັນສັກສິດ, ນັ້ນໝາຍເຖິງສະຖານທີ່ທີ່ຜູ້ເຊື່ອມາເຕົ້າໂຮມກັນກາຍເປັນບ່ອນທີ່ສັກສິດໃນໂລກຝ່າຍວິນຍານ. ດັ່ງນັ້ນເຖິງແມ່ນວ່າຜູ້ທີ່ເຊື່ອຈະມາເຕົ້າໂຮມຢູ່ໃຈກາງຂອງປະ​ເທດ​ໜຶ່ງ ທີ່ຢູ່ພາຍໃຕ້ສິດອໍານາດຂອງຜູ້ປົກຄອງວິນຍານທີ່ກະບົດແຫ່ງຄວາມມືດ, ພຣະເຢຊູກໍ່ຢູ່ກັບພວກເຂົາໃນ​ພື້ນ​ທີ່ບໍ​ລິ​ສຸດສັກສິດນັ້ນ.

​ ການ​ຕັດ​ສິນ​ໃຈຂອງພຣະເຈົ້າໃນ​ສະ​ໄໝພ​ຣະສັນຍາເດີມ ແມ່ນການ​ເລືອກຢູ່ຮ່ວມກັບອິດສະຣາເອນໃນແຜ່ນດິນຂອງພວກເຂົາ. ​ພ​ຣະ​ອົງ​ຄອບ​ຄອງພ​​ຣະວິຫານໃນ​ນະ​ຄອນເຢຣູຊາເລັມ. ອິດສະຣາເອນໄດ້ກາຍເປັນພື້ນທີ່ສັກສິດເພາະວ່ານັ້ນແມ່ນບ່ອນທີ່ພຣະເຈົ້າໄດ້ເລືອກທີ່ຈະ​​ສະ​ຖິດ​ຢູ່ເພື່ອໃຫ້ປະ​ຊາ​ຊົນໄດ້ພົບກັບພຣະອົງ. ແຕ່ພື້ນທີ່ສັກ​ສິດນັ້ນໄດ້ຖືກນາບຂູ່ຢູ່​ເລື້ອຍໆວ່າຈະຖືກບຸກໂຈມຕີຈາກປະເທດສັດຕູອື່ນໆແລະບັນດາຜູ້ປົກຄອງ​ເໜືອ​ທຳ​ມະ​ຊາດທີ່ເປັນສັດຕູຂອງ​ພວກ​ເຂົາ. ໃນລັກສະນະດຽວກັນນີ້ໃນ​ປະ​ຈຸ​ບັນ, ຜູ້ທີ່ເຊື່ອແມ່ນຢູ່ໃນສົງຄາມທີ່ເໜືອ​ທຳ​ມະ​ຊາດ. ແຕ່ດຽວນີ້​ພ​ຣະ​ວິ​ຫານຂອງພຣະເຈົ້າແມ່ນຜູ້ທີ່ເຊື່ອ. ຜູ້ທີ່ເຊື່ອແມ່ນສະຖານທີ່ພິເສດທີ່ພຣະວິນຍານຂອງພຣະເຈົ້າສະຖິດຢູ່. ຜູ້ທີ່ເຊື່ອແມ່ນຈຸດພິເສດເໜືອ​ທຳ​ມະ​ຊາດຂອງຄວາມສະຫວ່າງແຫ່ງ​ການ​ຊົງ​ສະ​ຖິດ​ຢູ່ຂອງພຣະເຈົ້າ. ຜູ້ທີ່ເຊື່ອແມ່ນຄອບຄົວຂອງພຣະເຈົ້າທີ່ອາໄສຢູ່ໃນບັນດາປະຊາຊາດຂອງໂລກທີ່ເຕັມໄປດ້ວຍທາດຂອງອຳນາດແຫ່ງຄວາມມືດ.

ສົ່ງມອບໃຫ້ຊາຕານ

ແນວຄິດນີ້ສະແດງໃຫ້ເຫັນໂດຍການສອນຂອງໂປໂລວ່າກຸ່ມຄຣິສຕະຈັກທ້ອງຖິ່ນແມ່ນສະຖານທີ່ພິເສດທີ່ເໜືອ​ທຳ​ມະ​ຊາດ. ​ຜູ້​ເຊື່ອທຸກໆກຸ່ມເປັ​ນສະຖານທີ່ສັກສິດແລະນັ້ນບໍ່ແມ່ນສະຖານທີ່ສຳລັບຜູ້ເຊື່ອທີ່ບໍ່ກັບໃຈຈາກ​ບາບ.

ໃນບົດທີ 8, ຂ້າພະເຈົ້າໄດ້ຂຽນວິທີການທີ່ຄ້າຍຂອງອິດສະຣາເອນຈັດ​ການກັບຄວາມບາບເພື່ອຮັກສາ​ຄ້າຍຂອງອິດສະຣາເອນ. ຄ້າຍອິດສະຣາເອນເປັນບ່ອນທີ່ສັກສິດ. ຂ້າພະເຈົ້າໄດ້ຂຽນກ່ຽວກັບວັນແຫ່ງການລຶບລ້າງຄວາມຜິດບາບ (ລລວ.16). ນີ້ແມ່ນພິທີກຳທີ່ບາບຂອງຊາດໄດ້ຖືກໂອນໄປ​ທີ່​ໂຕແບ້​ໃນ​ທາງເປັນສັນຍາລັກ. ຫຼັງຈາກນັ້ນແບ້“ສຳລັບອາ​ຊາ​ເຊນ” ຖືກສົ່ງໄປໃນຖິ່ນ​ແຫ້ງ​ແລ້ງກັນດານ (ລ​ລວ.16:8, 10). ອາ​ຊາ​ເຊນແມ່ນເປັນສິ່ງທີ່ຊົ່ວຮ້າຍ​ເໜືອ​ທຳ​ມະ​ຊາດ ທີ່ພວກເຂົາເຊື່ອວ່າມີສິດອຳນາດເໜືອດິນແດນຖິ່ນແຫ້ງແລ້ງກັນດານ. ພິທີການທີ່ເປັນສັນຍາລັກນີ້ໄດ້ສົ່ງບາບຂອງປະຊາຊົນອອກໄປໃນຖິ່ນແຫ້ງແລ້ງກັນດານເຂົ້າໄປໃນສະຖານທີ່ແຫ່ງຄວາມມືດທາງວິນຍານ.

ໂປໂລໃຫ້ຜູ້ທີ່ເຊື່ອຊາວໂກຣິນໂທຈັດການກັບຄວາມບາບ​ໃນ​ແບບ​ດຽວກັນ. ເພິ່ນໄດ້ບອກພວກເຂົາໃຫ້ສົ່ງບາບທີ່​ມີ​ອອກ​ໄປຈາກກຸ່ມເສຍ. ໃນ 1 ໂກຣິນໂທ 5, ໂປໂລໄດ້ຂຽນວ່າຜູ້ຊາຍທີ່ດຳ​ເນີນຊີວິດຢູ່ໃນການຜິດສິນທຳທາງເພດຈຳເປັນຕ້ອງສຳ​ນຶກ​ຜິດ, ແຕ່ລາວບໍ່ໄດ້​ສຳ​ນຶກ. ສະນັ້ນໂປໂລໄດ້ສັ່ງວ່າ,“ ຈົ່ງ​ມອບ​ຊາຍ​ຄົນ​ນີ້​ໄວ້​ໃຫ້​ມານຊາຕານ​” (1ກ​ຣ​ທ.5: 5). ຄວາມໝາຍຂອງໂປໂລແມ່ນ​ຊັດ​ເຈນ. ບາບທີ່ບໍ່ກັບໃຈບໍ່ມີບ່ອນຢູ່ໃນພື້ນທີ່ອັນສັກສິດ.ຜູ້ເຊື່ອຕ້ອງໄດ້ກຳ​ຈັດຜູ້ເຊື່ອທີ່ບໍ່ສຳ​ນຶກ​ຜິດອອກຈາກກຸ່ມຂອງພວກເຂົາ (1ກ​ຣ​ທ. 5: 9–13). ການຖືກໄລ່ອອກຈາກຄຣິສຕະຈັກແມ່ນຈະຖືກສົ່ງກັບ​ອອກ​ໄປ​ສູ່​ອາ​ນາ​ຈັກຂອງຊາຕານ.

ໂປໂລຫວັງວ່າຜູ້ຊາຍທີ່ບໍ່ສຳ​ນຶກ​ຜິດຈະປະສົບກັບ "ມານຊາຕານ​ທຳລາຍ​ເນື້ອກາຍ ເພື່ອ​ໃຫ້​ຈິດ​ວິນຍານ​ຂອງ​ລາວ​ໄດ້​ພົ້ນ ໃນ​ວັນ​ຂອງ​ອົງພຣະ​ຜູ້​ເປັນເຈົ້າ." (1ກ​ຣ​ທ.5:5). ໂປໂລບໍ່ໄດ້ກ່າວເຖິງຄວາມຕາຍທາງຮ່າງກາຍຂອງຊາຍຄົນນັ້ນ, ​ແຕ່​ໝາຍ​ເຖິງ​ຄວາມຕາຍຂອງຕັນ​ຫາ​ເນື້ອ​ກາຍທີ່​ຂັງຊາຍຄົນນີ້ໃຫ້​ເຮັດບາບຕໍ່​ໄປ [ຄ​ລ​ຕ. 5:24; 1ກ​ຣ​ທ.11:32– 33]).

ການຮັບບັບຕິ​ສະມາແມ່ນສົງຄາມ​ຝ່າຍວິນຍານ

ເປໂຕໄດ້ສອນຄືກັນກັບໂປໂລ. ຜູ້ທີ່ເຊື່ອໄດ້ຢູ່ໃນສົງຄາມຕໍ່ຕ້ານອຳນາດແຫ່ງຄວາມມືດ. ຍຸດທະສາດ​ການ​ເຮັດສົງຄາມຂອງເປໂຕແມ່ນພົບເຫັນຢູ່ໃນຂໍ້ທີ່ແປກໃໝ່ ໃນພຣະສັນຍາໃໝ່ຄື 1 ເປໂຕ 3:14–22:

ແຕ່​ຖ້າ​ພວກເຈົ້າ​ຕ້ອງ​ທົນທຸກ​ຍ້ອນ​ເຮັດ​ສິ່ງ​ທີ່​ຖືກຕ້ອງ ພວກເຈົ້າ​ກໍ​ເປັນ​ສຸກ. ຢ່າ​ຢ້ານກົວ​ຕໍ່​ຜູ້​ທີ່​ເຮັດ​ໃຫ້​ເຈົ້າ​ສະດຸ້ງ​ຕົກໃຈ ແລະ​ຢ່າ​ວິຕົກ​ກັງວົນ​ໃຈ​ເລີຍ.  ແຕ່​ໃນ​ໃຈ​ຂອງ​ເຈົ້າ​ທັງຫລາຍ ຈົ່ງ​ເຄົາຣົບ​ນັບຖື​ພຣະຄຣິດ​ວ່າ ເປັນ​ອົງພຣະ​ຜູ້​ເປັນເຈົ້າ ຈົ່ງ​ມີ​ໃຈ​ພ້ອມ​ຢູ່​ສະເໝີ ເພື່ອ​ພວກເຈົ້າ​ຈະ​ສາມາດ​ຕອບ​ແກ້​ຕົວ​ໄດ້​ຕໍ່​ທຸກຄົນ​ທີ່​ຖາມ​ພວກເຈົ້າ​ວ່າ, ເຈົ້າ​ມີ​ເຫດຜົນ​ປະການ​ໃດ​ຈຶ່ງ​ມີ​ຄວາມຫວັງ​ຢ່າງ​ນີ້.  ແຕ່​ຈົ່ງ​ຕອບ​ດ້ວຍ​ໃຈ​ສຸພາບ​ແລະ​ຢຳເກງ ແລະ​ໃຫ້​ມີ​ໃຈ​ສຳນຶກ​ຜິດແລະຊອບ​ອັນ​ເສາະໃສ ເພື່ອ​ວ່າ​ເມື່ອ​ພວກເຈົ້າ​ຖືກ​ປະ ໝາດ​ນິນທາ ຄົນ​ທີ່​ກ່າວ​ຫຍາບຊ້າ ຕໍ່​ທຳນຽມ​ຄຣິສຕຽນ​ອັນ​ດີ​ຂອງ​ພວກເຈົ້າ​ນັ້ນ ກໍ​ຈະ​ໄດ້​ຮັບ​ຄວາມ​ອັບອາຍ.  ເພາະວ່າ​ຖ້າ​ນໍ້າພຣະໄທ​ຂອງ​ພຣະເຈົ້າ​ຊົງ​ເຫັນດີ​ໃຫ້​ພວກເຈົ້າ​ທົນທຸກ​ຍ້ອນ​ເຮັດ​ການດີ ກໍ​ດີ ກວ່າ​ຕ້ອງ​ທົນທຸກ​ຍ້ອນ​ເຮັດ​ການ​ຊົ່ວ.  ດ້ວຍວ່າ, ພຣະຄຣິດ​ກໍ​ເໝືອນກັນ ໄດ້​ສິ້ນພຣະຊົນ​ເທື່ອ​ດຽວ​ເປັນ​ການ​ສິ້ນສຸດ ເພື່ອ​ແທນ​ຄວາມ​ຜິດບາບ ຄື​ພຣະອົງ​ຜູ້​ຊອບທຳ ແທນ​ຜູ້​ບໍ່​ຊອບທຳ ເພື່ອ​ຈະ​ໄດ້​ນຳ​ເຮົາ​ທັງຫຼາຍ​ໄປ​ເຖິງ​ພຣະເຈົ້າ ຝ່າຍ​ກາຍ​ພຣະອົງ​ຊົງ​ຖືກ​ປະຫານ​ເສຍ ແຕ່​ຝ່າຍ​ວິນຍານ ພຣະອົງ​ຖືກ​ຊົງ​ບັນດານ​ໃຫ້​ຄືນພຣະຊົນ. 19ແລະ​ໂດຍ​ທາງ​ວິນຍານ​ນັ້ນ ພຣະອົງ​ໄດ້​ສະເດັດ​ໄປ​ປະກາດ​ແກ່​ບັນດາ​ວິນຍານ​ທີ່​ຖືກ​ຄຸກ​ຢູ່.  ຊຶ່ງ​ເມື່ອ​ກ່ອນ​ນັ້ນ​ບໍ່ໄດ້​ຍອມ​ເຊື່ອຟັງ​ພຣະເຈົ້າ ຄື​ເມື່ອ​ພຣະເຈົ້າ​ຊົງ​ສຳແດງ​ຄວາມ​ອົດທົນ​ດົນນານ. ໃນ​ສະໄໝ​ຂອງ​ໂນອາ ຂະນະທີ່​ເພິ່ນ​ກຳລັງ​ສ້າງ​ເຮືອ​ຢູ່ ໃນ​ເຮືອ​ມີ​ຄົນ​ຈຳນວນ​ໜ້ອຍ ຄື​ແປດ​ຄົນ​ທີ່​ໄດ້​ຜ່ານ​ພົ້ນ​ນໍ້າ​ຖ້ວມ​ນັ້ນ.  ນໍ້າ​ນັ້ນ​ໝາຍເຖິງ​ພິທີ​ຮັບ​ບັບຕິສະມາ ທີ່​ໃຫ້​ພວກເຈົ້າ​ລອດພົ້ນ​ດຽວ​ນີ້ ບັບຕິສະມາ​ນີ້ ບໍ່ແມ່ນ​ການ​ຊຳລະ​ສິ່ງ​ເປື້ອນເປິ​ທາງ​ຮ່າງກາຍ ແຕ່​ເປັນ​ການ​ຮຽນຂໍ​ຕໍ່​ພຣະເຈົ້າ ດ້ວຍ​ໃຈ​ສຳນຶກ​ຜິດແລະຊອບ​ອັນ​ເສາະໃສ. ບັບຕິສະມາ​ນີ້​ໃຫ້​ເຖິງ​ທີ່​ພົ້ນ ເພາະ​ດ້ວຍ​ການ​ທີ່​ພຣະເຢຊູ​ຄຣິດເຈົ້າ ຊົງ​ເປັນ​ຄືນ​ມາ​ຈາກ​ຕາຍ ຜູ້​ໄດ້​ສະເດັດ​ເຂົ້າ​ໃນ​ສະຫວັນ ແລະ​ຊົງ​ສະຖິດ​ຢູ່​ເບື້ອງຂວາ​ພຣະຫັດ​ຂອງ​ພຣະເຈົ້າ ໂດຍ​ມີ​ຝູງ​ເທວະດາ​ແລະ​ບັນດາ​ຜູ້​ມີ​ອຳນາດ ແລະ​ຣິດເດດ​ຖືກ​ຊົງ​ມອບ​ໄວ້ ໃຫ້​ຢູ່​ໃຕ້​ອຳນາດ​ຂອງ​ພຣະອົງ​ແລ້ວ.

ຂ້າພະເຈົ້າແນ່ໃຈວ່າທ່ານໄດ້ສັງເກດເຫັນຄຳເຫັນທີ່ແປກໆຂອງເປໂຕໃນຂໍ້ຄວາມ​ນີ້. ​ເຮືອໂນອາແລະວິນຍານທີ່ຖືກຂັງຄຸກ​ກ່ຽວ​ຂ້ອງຫຍັງກັບການຮັບບັບຕິ​ສະມາ? ແລະຂໍ້ພຣະຄຳພີເຫຼົ່ານີ້ເວົ້າແທ້ໆບໍວ່າການບັບຕິສະມາຊ່ວຍພວກເຮົາໃຫ້​ພົ້ນ?

ສິ່ງທີ່ເປໂຕກຳລັງເຮັດຢູ່ນີ້ແມ່ນຄ້າຍຄືກັບສິ່ງທີ່ໂປໂລໄດ້ເຮັດໃນພ​ຣະ​ທຳໂຣມບົດ​ທີ 5. ໂປໂລໄດ້ເວົ້າກ່ຽວກັບພຣະເຢຊູໃນຂໍ້ຄວາມນັ້ນ, ແຕ່ລວມເອົາອາດາມເພື່ອໃຫ້ເພິ່ນສາມາດອະທິບາຍໄດ້ດີກວ່າສິ່ງທີ່​ເພິ່ນກຳ ລັງສອນກ່ຽວກັບພຣະເຢຊູ. ໂປໂລກ່າວວ່າພ​ຣະເຢຊູກົງກັນຂ້າມກັບອາດາມໃນບາງທາງ. ບາງຄັ້ງພວກເຮົາສາມາດເຂົ້າໃຈຄວາມຄິດໂດຍການເຂົ້າໃຈ​ແບບກົງກັນຂ້າມ. ນັ້ນແມ່ນເຫດຜົນທີ່ໂປໂລກ່າວວ່າ“ ໂດຍການບໍ່ເຊື່ອຟັງຂອງອາດາມມະ​ນຸດ​ທຸກ​ຄົນ​ຕົກ​ເປັນ​ຄົນ​ມີ​ບາບ​ກຳ, ດັ່ງນັ້ນໂດຍການເຊື່ອຟັງຂອງ ພຣະເຢຊູ​ຄົນ​ຈຳ​ນວນຫຼາຍກໍຈະໄດ້​ຊົງ​ຖື​ວ່າເປັນຄົນຊອບທຳ” (ຣມ.5:19) ໃນ​ການສອນຂອງເປ​ໂຕເພິ່ນ​ກຳ​ລັງໃຊ້​​ຕົວ​ຢ່າງເອ​ນົກເພື່ອ​ມາອະທິບາຍທີ່​ດີ​ຂຶ້ນກ່ຽວກັບພຣະເຢຊູ (1 ປຕ 3). ແຕ່ເປໂຕໄດ້ໃຊ້ສິ່ງທີ່ເອນົກເຮັດໃນສິ່ງທີ່ຄ້າຍຄືກັບພ​ຣະເຢຊູ. ຊາວຢິວໃນສະໄໝບູຮານເຊື່ອວ່າພຣະເຈົ້າໄດ້ໃຊ້ເອນົກເປັນຜູ້​ປະ​ກາດໃນລະຫວ່າງການກະບົດຂອງພວກລູກຊາຍຂອງພຣະເຈົ້າ (​ປ​ຖກ. 6:1- 4). ການກະ​ທຳຂອງເອນົກນີ້ຄ້າຍຄືກັບການກະທຳບາງຢ່າງຂອງພຣະເຢຊູ. ເປໂຕຢາກຊ່ວຍອະທິບາຍສິ່ງທີ່ພ​ຣະເຢຊູໄດ້ເຮັດແລະເພິ່ນຈຶ່ງເຕືອນປະຊາຊົນກ່ຽວກັບສິ່ງທີ່ເອນົກໄດ້ເຮັດ.

ທ່ານອາດຈະສົງໃສວ່າ, "ເອນົກທີ່ຢູ່ໃນຄຳສອນຂອງເປໂຕຢູ່ໃສ?" ມີພຽງແຕ່ສອງສາມຂໍ້ກ່ຽວກັບເອນົກໃນພຣະສັນ​ຍາເດີມ (ປ​ຖກ.5: 18–24). ສິ່ງທີ່ພວກເຮົາຮຽນຮູ້ແມ່ນວ່າເອນົກມີຊີວິດຢູ່ກ່ອນ​ນ້ຳຖ້ວມໃຫຍ່ແລະ“ເອນົກໄດ້ດຳ​ເນີນ​ຊີ​ວິດຢ່າງສັດຊື່ຕໍ່ພຣະເຈົ້າ. ຫຼັງຈາກນັ້ນເອນົກກໍ່ໄດ້ຫາຍຕົວໄປ, ເພາະວ່າພຣະເຈົ້າໄດ້​ຮັບເອົາລາວໄປ” (ປ​ຖກ.5:24). ຂໍ້ພຣະຄຳພີເຫຼົ່ານັ້ນບໍ່ໄດ້ກ່ຽວ​ຂ້ອງ​ຫຍັງກັບສິ່ງທີ່ເປໂຕເວົ້າກ່ຽວກັບພຣະເຢຊູ (1ປ​ຕ.3).

ເພື່ອ​ໃຫ້ເຂົ້າໃຈວ່າເປັນຫຍັງເອນົກຈຶ່ງເປັນ​ຂໍ້ເຕືອນໃຈເປໂຕ​ເຖິງເລື່ອງພຣະເຢຊູ, ພວກເຮົາຈຳເປັນຕ້ອງເຂົ້າໃຈວ່າເປໂຕກຳລັງອ່ານພ​ຣະ​ທຳ​ເອ​ນົກໃນປຶ້ມຂອງ​ຊາວຢິວທີ່ຢູ່ນອກ​ພ​ຣະສັນຍາເດີມ. ເຫັນໄດ້ຊັດ​ເຈນວ່າເປໂຕໄດ້ອ່ານປຶ້ມຢິວບູຮານກ່ຽວກັບເອນົກ. ມີຊື່ວ່າພ​ຣະ​ທຳ​ໜຶ່ງເອ​ນົກ​ First Enoch. ປຶ້ມນັ້ນໄດ້ໃຫ້ລາຍລະອຽດຫຼາຍຢ່າງກ່ຽວກັບສິ່ງທີ່ເກີດ​ຂຶ້ນໃນ​ສະ​ໄໝນໍ້າຖ້ວມໂລກ, ໂດຍສະເພາະເລື່ອງໃນປະຖົມມະການ 6: 1– 4. ໃນ​ເຫດ​ການນີ້ພວກລູກຊາຍຂອງພຣະເຈົ້າໄດ້ກະບົດຈາກພຣະເຈົ້າ, ອອກຈາກສະຫວັນ, ມາສູ່​ແຜ່ນ​ດິນໂລກແລະໄດ້ເກີດລູກກັບແມ່ຍິງ​ທີ່​ເປັນມະນຸດ. ​ ເອ​ນົກເອີ້ນພວກລູກຊາຍທີ່ກະບົດຂອງ ພຣະເຈົ້າວ່າບັນ​ດາຜູ້​ອາລັກຂາ. ລູກຫຼານທີ່ພວກເຂົາ​ເກີດອອກມາ​ເປັນ​ຄົນຍັກໃຫຍ່ທີ່ຊົ່ວຮ້າຍທີ່ເອີ້ນວ່າ​ຄົນ​ເນ​ຟີມ. ທັງເປໂຕແລະຢູດາໄດ້ຂຽນກ່ຽວກັບ​ສິ່ງ​ມີ​ຊີ​ວິດ​ເໜືອ​ທຳ​ມະ​ຊາດທີ່ໄດ້ເຮັດບາບໃນສະໄໝຂອງໂນອາ (2ປ​ຕ.2: 4–5; ຢດ. 6). ເປໂຕແລະຢູດາໄດ້ຂຽນໃນ​ພ​ຣະສັນຍາໃໝ່ກ່ຽວກັບແນວຄວາມຄິດທີ່ມີຢູ່ໃນ ພ​ຣະ​ທຳ​​ໜຶ່ງເອ​ນົກ​ອີກດ້ວຍ. ພຣະສັນ​ຍາເດີມມີພຽງ 4 ຂໍ້ກ່ຽວກັບເຫດການນີ້ແລະມີລາຍລະອຽດໜ້ອຍທີ່ສຸດ. ເລື່ອງນໍ້າຖ້ວມ​ໂລກ​ໃນ​ພ​ຣະ​ທຳ​ປະ​ຖົມ​ມະ​ການ ບໍ່ເຄີຍບອກພວກເຮົາວ່າພວກລູກຊາຍ​ຂອງ​ພ​ຣະ​ເຈົ້າທີ່ກະບົດຕໍ່ມາໄດ້ຖືກຂັງຄຸກຕາມຄໍາສັ່ງຂອງພຣະເຈົ້າ, ແຕ່ພ​ຣະ​ທຳ​ເອ​ນົກບອກເລື່ອງນີ້. ເຊິ່ງບອກວ່າຄຸກແມ່ນຢູ່ໃນ​ໃຕ້​ໂລກ​ໃນ​ດິນ​ແດນ​ແຫ່ງ​ຄວາມຕາຍ(ແດນ​ມໍ​ຣະ​ນາ)ບ່ອນທີ່ວິນຍານກະບົດທີ່ຊົ່ວຮ້າຍໄດ້ຖືກກັກ​ຂັງ​ໄວ້ຈົນ​ເຖິງວັນ​ສິ້ນ​ຍຸກ. ລາຍລະອຽດເຫຼົ່ານີ້ມີຢູ່ໃນພ​ຣະ​ທຳ​ໜຶ່ງເອ​ນົກ, ບົດ 6:1-4; 7:1–6; 10:4, 11–13.

ໃນ​ພ​ຣະ​ທຳ​ເອ​ນົກມີຂໍ້ຄວາມລະຫວ່າງພຣະເຈົ້າແລະ “ວິນຍານຢູ່ໃນຄຸກ”ເຫຼົ່າ​ນີ້. ສິ່ງນີ້ເຮັດໃຫ້ເປໂຕມີຄວາມເຂົ້າໃຈໃນການອະທິບາຍສິ່ງທີ່ພ​ຣະເຢຊູໄດ້ເຮັດ. ໃນປຶ້ມ​ພ​ຣະ​ທຳ​ໜຶ່ງ​ເອ​ນົກກ່າວ​ວ່າ ເອນົກມີຄວາມຝັນທີ່ວິນຍານໃນຄຸກຮ້ອງຂໍໃຫ້​​ລາວອ້ອນວອນຕໍ່ພຣະເຈົ້າ​ສຳ​ລັບພວກເຂົາຫຼັງຈາກພວກເຂົາກະບົດ. ເອນົກໄດ້​ດຳ​ເນີນໄປກັບພຣະເຈົ້າ. ເອນົກຈະເປັນທາງເລືອກທີ່ດີທີ່ສຸດທີ່ຈະຂໍໃຫ້ພ​ຣະເຈົ້າຍົກໂທດການກະບົດຂອງ​ພວກ​ເຂົາແລະປົດປ່ອຍພວກເຂົາ. ໃນຄວາມຝັນ, ເ​ອນົກໄດ້ເຮັດສິ່ງນີ້. ແຕ່ຄຳຮ້ອງຂໍຂອງວິນຍານ​ເຫຼົ່າ​ນັ້ນຖືກປະຕິເສດ. ພ​ຣະເຈົ້າຕອບດ້ວຍຄຳວ່າ“ ບໍ່! ” ​ຢ່າງ​ເດັດ​ຂາດ. ຫຼັງຈາກນັ້ນເອນົກໄດ້ເດີນທາງກັບໄປທີ່ຄຸກໃນຄວາມຝັນຂອງ​ລາວເພື່ອ​ແຈ້ງຄຳຕອບນັ້ນ. ເອນົກໄດ້ລົງໄປສູ່​ດິນ​ແດນ​ແຫ່ງ​ຄວາມ​ຕາຍບ່ອນທີ່ວິນຍານ​ຂັງຢູ່ໃນຄຸກ. ​​ລາວບອກພວກເຂົາວ່າພຣະເຈົ້າຈະບໍ່ປ່ອຍພວກເຂົາແລະພວກເຂົາຈະຖືກຄຸມຂັງຈົນກວ່າມັນເຖິງເວລາສຳລັບການພິພາກສາຂອງພວກເຂົາ.

ເປໂຕໄດ້ໃຊ້ເລື່ອງດັ່ງກ່າວເປັນວິທີການອະທິບາຍສິ່ງທີ່ພຣະເຢຊູໄດ້ເຮັດເພື່ອພວກເຮົາ. ຈຸດທີ່ເປໂຕຕ້ອງການສອນແມ່ນ ຕອນທີ່ພຣະເຢຊູ​ຕາຍ, ​ພ​ຣະ​ອົງໄດ້ລົງໄປຢູ່ໃນ​ດິນ​ແດນ​ມໍ​ຣະ​ນາແລະ​ພ​ຣະ​ອົງມີຂ່າວສານສຳລັບພວກວິນຍານທີ່ຢູ່ໃນຄຸກ. ເມື່ອພວກເຂົາເຫັນພຣະເຢຊູເຂົ້າໄປໃນສະ​ຖານ​ທີ່​ແຫ່ງ​ຄວາມຕາຍ, ພວກ​ວິນ​ຍານ​ຊົ່ວ​ຮ້າຍອາດຈະຄິດວ່າພວກກະບົດຂອງພວກເຂົາໄດ້ຊະນະສົງຄາມກັບພຣະເຈົ້າ. ຖ້າພຣະເຢຊູຢູ່ໃນດິນ​ແດນ​ແຫ່ງ​ຄວາມ​ຕາຍ​ແລ້ວພວກເຂົາກໍ່ຈະອອກຈາກຄຸກໃນໄວໆນີ້. ພຣະເຢຊູບອກ​ພວກເຂົາວ່າພ​ຣະ​ອົງຈະຢູ່ໃນໂລກຄົນຕາຍໃນເວລາສັ້ນໆເທົ່ານັ້ນ. ​ພ​ຣະ​ອົງຈະ​ເປັນຄືນມາຈາກ​ຕາຍອີກ. ນີ້ແມ່ນສ່ວນໜຶ່ງຂອງແຜນການພຣະເຈົ້າ. ພວກວິນ​ຍານ​ກະບົດບໍ່​ໄດ້ຊະນະສົງຄາມ. ພວກເຂົາຍັງຢູ່ພາຍໃຕ້ການພິພາກສາແລະຈະໄດ້ຮັບການລົງໂທດຕະຫຼອດໄປ. ​ນັ້ນ​ແມ່ນ​ເຫດ​ຜົນ​ທີ່ເປໂຕຈົບ​ດ້ວຍການສອນແບບນັ້ນ. ​ເພິ່ນລົງທ້າຍດ້ວຍພຣະເຢຊູ​ເຈົ້າ "​ສະ​ເດັດກັບຄືນໄປສະຫວັນ" ແລະນັ່ງ "ຢູ່ເບື້ອງຂວາຂອງ ພຣະເຈົ້າໂດຍ​ມີ​ຝູງ​ເທວະດາ​ແລະ​ບັນດາ​ຜູ້​ມີ​ອຳນາດ ແລະ​ຣິດເດດ​ຖືກ​ຊົງ​ມອບ​ໄວ້ ໃຫ້​ຢູ່​ໃຕ້​ອຳນາດ​ຂອງ​ພຣະອົງ​ແລ້ວ" (1ປ​ຕ.3: 22).

ເປັນຫຍັງເປໂຕຈຶ່ງເຊື່ອມໂຍງທຸກໆຄຳສອນທີ່ແປກປະຫຼາດນີ້ກັບການຮັບບັບຕິສະມາ? ຄວາມຄິດຂອງເປໂຕແມ່ນຄວາມຕາຍແລະການເປັນ​ຄືນ​ຈາກ​ຕາຍຂອງພຣະເຢຊູລວມເຖິງການປະກາດໄຊຊະນະຂອງ ​ພ​ຣະ​ອົງຕໍ່ສັດ​ຕູ​ທີ່​ມີອຳນາດເໜືອ​ທຳ​ມະ​ຊາດ. ໄຊຊະນະຂອງພຣະເຢຊູແມ່ນສັນຍາລັກໃນການຮັບບັບຕິ​ ສະມາ. ການຮັບບັບຕິ​ສະມາເປັນສັນຍາລັກເຖິງຄວາມຕາຍ,ການຝັງແລະການຟື້ນ​ສູ່ຄືນຊີວິດຂອງພຣະເຢຊູ​ (ຣມ 6: 1-11).

ເປໂຕກ່າວວ່າການຮັບບັບຕິສະມາແມ່ນ“ສອດ​ຄ່ອງ” ກັບສິ່ງທັງໝົດນີ້ເພາະວ່າມັນເປັນ “ເປັນ​ການ​ຮຽນຂໍ​ຕໍ່​ພຣະເຈົ້າ ດ້ວຍ​ໃຈ​ສຳນຶກ​ຜິດແລະຊອບ​ອັນ​ເສາະໃສ. ບັບຕິສະມາ​ນີ້​ໃຫ້​ເຖິງ​ທີ່​ພົ້ນ ເພາະ​ດ້ວຍ​ການ​ທີ່​ພຣະເຢຊູ​ຄຣິດເຈົ້າ ຊົງ​ເປັນ​ຄືນ​ມາ​ຈາກ​ຕາຍ” (1ປ​ຕ.3:21). ຄຳພາສາກຣີກສຳລັບຄຳວ່າ“ການ​ຮຽນຂໍ” ໝາຍເຖິງໃຫ້​ຄຳ​ປະ​ຕິ​ຍານ. ຄຳພາສາກ​ຣີກສຳລັບຄຳວ່າ "ໃຈ​ສຳນຶກ​ຜິດແລະຊອບ​" ມັກຈະໝາຍເຖິງຄວາມສາມາດທີ່ຈະບອກສິ່ງທີ່ຖືກ​ສິ່ງ​ທີ່​ຜິດ​ໄດ້. ແຕ່ນັ້ນບໍ່ແມ່ນຄວາມໝາຍຢູ່ນີ້. ການຮູ້ຄວາມແຕກຕ່າງລະຫວ່າງສິ່ງທີ່ຖືກແລະຜິດບໍ່ມີຄວາມສຳພັນໂດຍກົງຕໍ່ການຕາຍ,ການຝັງແລະການເປັນ​ຄືນ​ຈາກ​ຕາຍຂອງພຣະເຢຊູ. ຄຳ​ສັບພາສາກຣີກຍັງໝາຍເຖິງການໃຫ້ຄຳໝັ້ນສັນຍາ. ໝາຍຄວາມວ່າໃຫ້ຄຳໝັ້ນສັນຍາທີ່ດີ, ບໍ່ແມ່ນຄວາມໂງ່ຈ້າ. ນັ້ນແມ່ນສິ່ງທີ່ເປໂຕກຳລັງສອນຢູ່ໃນ 1ເປໂຕ 3. ການຮັບບັບຕິສະມາແມ່ນ ເປັນຄຳສັນຍາທີ່ຊື່ສັດແລະເປັນ​ຂໍ້​ຄວາມເຖິງວິນຍານເໜືອ​ທຳ​ມະ​ຊາດ​ທີ່​ກະ​ບົດ​ທັງຫຼາຍ. ນອກ​ຈາກນີ້ຍັງສື່ສານເລື່ອງນີ້ກັບ​ທຸກ​ຄົນທີ່​ເຂົ້າ​ຮ່ວມໃນການຮັບບັບຕິສະມາ. ການຮັບບັບຕິ​ສະ​ມາແມ່ນຄຳປະ​ກາດ​ວ່າທ່ານຢູ່ຂ້າງຜູ້​ໃດ​ໃນສົງຄາມເໜືອ​ທຳ​ມະ​ຊາດ. ຄຣິດສະຕຽນໃນຍຸກ​ທຳ​ອິດເຂົ້າໃຈເລື່ອງນີ້ດີກ່ວາທີ່ພວກເຮົາເຮັດໃນປະຈຸບັນນີ້. ພິທີ​ຮັບບັບຕິສະມາໃນຄຣິສຕະຈັກຍຸກ​ທຳ​ອິດແມ່ນລວມທັງການ​ປະ​ກາດ​ປະຖີ້ມຊາຕານແລະ​ສະ​ໝຸນ​ຂອງ​ມັນ​ເນື່ອງ​ຈາກການສັ່ງສອນຂອງເປໂຕໃນຂໍ້ນີ້.

ສາ​ເຫດ​ທີ່ເລື່ອງນີ້ສຳຄັນ

ຂໍ້​ທີ​ໜຶ່ງ, ​ຈົ່ງເຂົ້າໃຈວ່າຜູ້ທີ່ເຊື່ອແມ່ນພື້ນທີ່ສັກສິດ​ຄືສະ​ຖານ​ທີ່ບໍ​ລິ​ສຸດ. ປະຈຸບັນຜູ້ທີ່ເຊື່ອເປັນທີ່ປະທັບຂອງພຣະເຈົ້າ. ພຣະວິຫານແມ່ນສະຖານທີ່ແຫ່ງ​ສະ​ຫງ່າ​ຣາ​ສີຂອງພຣະເຈົ້າໃນພຣະສັນ​ຍາເດີມ. ​ດຽວນີ້ພວກເຮົາແມ່ນສະຖານທີ່ນັ້ນ. ພວກເຮົາດຳ​ເນີນຊີວິດຄື​ວ່ານີ້​ເປັນ​ເລື່ອງ​ຈິງຂອງພວກເຮົາບໍ? ຄົນອິດສະຣາ​ເອນໃນພຣະສັນ​ຍາເດີມແລະຜູ້ທີ່ເຊື່ອໃນສະ​ໄໝ​ຂອງພຣະເຢຊູ​ຮູ້​ສຶກວ່າຈຳເປັນຕ້ອງມີຄວາມແຕກຕ່າງຈາກຄົນທີ່ບໍ່ເຊື່ອສະເ​ໝີ. ເປົ້າໝາຍບໍ່ແມ່ນເລື່ອງແປກດັ່ງ​ນັ້ນຜູ້ທີ່ບໍ່ເຊື່ອຈະພະຍາຍາມຫຼີກລ້ຽງການຕິດຕໍ່​ພົວ​ພັນ​ກັບ​ເຮົາ. ແຕ່ພຣະເຈົ້າຕ້ອງການໃຫ້ອິດສະຣາເອນເປັນ "ອານາຈັກແຫ່ງປະໂຣຫິດ" ແລະ "​ຊົນຊາດບໍລິສຸດ" (ອພຍ.19:6). ການດຳເນີນຊີວິດຕາມທີ່ພຣະເຈົ້າຕ້ອງ​ການໃຫ້ລູກໆພ​ຣະ​ອົງດຳເນີນຊີວິດຈະນຳ ໄປສູ່ຊີວິດທີ່ເກີດຜົນ, ມີປະ​ສິດ​ທິ​ຜົນແລະມີຄວາມສຸກ. ຄົນອິດສະຣາເອນຄວນຈະດຶງດູດຜູ້ຄົນທີ່ຖືກກົດ​ຂີ່​ໂດຍ​ພວກວິນ​ຍານ​ຊົ່ວ​ທີ່​ເປັນສັດຕູໃຫ້ກັບມາຫາພຣະເຈົ້າອົງທ່ຽງແທ້.

ເມື່ອ​ໃດທີ່​ທັດ​ສະ​ນະຂອງພວກເຮົາກົງກັບແຜນການຂອງພຣະເຈົ້າ, ພວກເຮົາ​ກໍ​ໃຊ້​ຊີ​ວິດຂອງເຮົາທີ່ຈະຊ່ວຍກູ້ຜູ້ຄົນຈາກທຸກໆຊາດແລະໃຫ້ພວກເຂົາເປັນສ່ວນໜຶ່ງຂອງຄອບຄົວຂອງພຣະເຈົ້າ. ພວກເຮົາຢູ່ໃນໂລກ, ແຕ່ບໍ່ແມ່ນຂອງໂລກນີ້. ການເປັນ​ຂອງໂລກນີ້ໝາຍເຖິງການເອົາໃຈໃສ່ຄວາມກັງວົນຂອງໂລກ. ໝາຍ​ເຖິງສຸມໃສ່ການດຳ​ເນີນຊີວິດຕາມວິທີການຂອງໂລກ. ຜູ້ທີ່ບໍ່ເຊື່ອຄວນຈະເຫັນຈາກການເວົ້າ, ການປະພຶດ, ຈັນຍາບັນແລະທັດສະນະຄະຕິຂອງພວກເຮົາຕໍ່ຄົນອື່ນວ່າພວກເຮົາບໍ່ແມ່ນຄົນດູ​ຖູກຄົນ​ອື່ນ, ເຫັນແກ່ຕົວຫຼືໂຫດຮ້າຍ. ພວກເຂົາຄວນຈະຮູ້ວ່າ​ເປົ້າ​ໝາຍຂອງພວກເຮົາບໍ່ແມ່ນເພື່ອນຳ​ໜ້າ​ຫຼື​ຊະ​ນະຄົນ​ອື່ນ ຫຼືນຳໃຊ້ຄົນອື່ນພຽງເພື່ອຈະໄດ້ສິ່ງດີໆມາໃຫ້ຕົວເອງ. ພວກເຮົາບໍ່ຄວນດຳ​ເນີນຊີວິດເພື່ອເຮັດໃຫ້ຕົນເອງພໍໃຈ. ພວກເຮົາຕ້ອງເປັນຝ່າຍກົງກັນຂ້າມກັບສິ່ງເຫຼົ່ານີ້. ພວກເຮົາຕ້ອງດຳເນີນຊີວິດຄືກັບທີ່ພຣະເຢຊູ​ຜູ້​ທີ່ ມີຊີວິດຢູ່. ຜູ້ຄົນຢາກຢູ່​ໃກ້ພຣະເຢຊູເພາະວ່າພ​ຣະ​ອົງບໍ່ໄດ້ເປັນຄືກັບຄົນໃນໂລກ.

ຂໍ້​ທີສອງແມ່ນ ສິ່ງທີ່ພວກເຮົາເຮັດໃນກຸ່ມຄຣິສຕະຈັກຂອງພວກເຮົາຄວນຍົກຍ້ອງພ​ຣະເຈົ້າ ແລະ ພຣະເຢຊູ​ເຈົ້າ. ໃນສະໄໝພຣະຄຳພີ, ການທີ່​ພ​ຣະ​ເຈົ້າມາຢ້ຽມຢາມຫໍເຕັນຫຼືພຣະວິຫານໄດ້ສອນຫຼັກ​ການຂອງຄວາມສົມບູນຂອງພຣະເຈົ້າແລະພຣະອົງເປັນເອກະລັກສະເພາະ. ​ນັ້ນໄດ້ສອນວ່າພຣະອົງ​ຊົງຮັກ ມະ​ນຸດ. ພ​ຣະເຈົ້າທີ່ສົມບູນແບບແລະ​ຄວາມ​ຮັກ​ທີ່​ມີ​ຕໍ່ມະ​ນຸດຍັງຊ່ວຍອະທິບາຍສິ່ງທີ່ພ​ຣະອົງເຮັດອີກ​ດ້ວຍ. ເປັນຫຍັງພ​ຣະເຈົ້າຜູ້ທີ່ບໍ່ຕ້ອງການຫຍັງແລະ​​ຈຶ່ງຕ້ອງການຄອບຄົວມະນຸດເໜືອກວ່າທຸກສິ່ງທຸກຢ່າງ? ເປັນຫຍັງພຣະເຈົ້າຈຶ່ງຕ້ອງການສ້າງຄອບຄົວໃໝ່ ​ພາຍຫຼັງ​ທີ່​ໄດ້ປະຕິເສດທຸກຊາດທີ່​ວິ​ຫານ​ບາ​ເບນແລ້ວ? ເປັນຫຍັງ​ພ​ຣະ​ອົງບໍ່ພຽງແຕ່ຫັນຫຼັງໜີໄປ​ເລີຍ? ພຣະເຈົ້າ​ຍັງ​ຄົງເຮັດວຽກເພື່ອໃຫ້ແຜນການຂອງພຣະອົງ​ສຳ​ເລັດເພາະວ່າພຣະອົງຮັກພວກເຮົາ.

ພວກເຮົາຮູ້ວ່າພຣະເຈົ້າມີຣິດອຳນາດແລະສາມາດເຮັດຫຍັງກໍໄດ້ທີ່ພຣະອົງເລືອກ. ເພາະພຣະເຈົ້າບໍ່ ໄດ້ປະຖິ້ມ​ມະ​ນຸດເຖິງແມ່ນວ່າພວກເຂົາ​ຈະປະຕິເສດພຣະອົງ​ເລື້ອຍໆ, ​ນັ້ນສະແດງໃຫ້ເຫັນວ່າຄວາມຮັກຂອງພຣະເຈົ້າທີ່ມີຕໍ່ມະນຸດແມ່ນອັດ​ສະ​ຈັນໃຈແທ້ໆ. ເມື່ອຜູ້ທີ່ເຊື່ອພຽງແຕ່ເວົ້າເຖິງຄວາມຮັກຂອງພຣະເຈົ້າເທົ່າ​ນັ້ນແລະບໍ່ໄດ້ອະທິບາຍເຖິງເຫດຜົນຫຼາຍຢ່າງທີ່ພຣະເຈົ້າບໍ່ສາມາດຕັດສິນໃຈທີ່ຈະບໍ່ຮັກເຮົາ, ແຕ່ໃຫ້ຄວາມຄິດທີ່ຈຳກັດວ່າຄວາມຮັກຂອງພຣະເຈົ້າເປັນແນວໃດ. ພວກເຮົາຕ້ອງສື່ສານທັງສອງພາກສ່ວນເພື່ອໃຫ້ຜູ້ຄົນຈະເຫັນຄຸນຄ່າຄວາມຮັກຂອງພຣະເຈົ້າຫຼາຍ​ຂຶ້ນ. ຄວາມຮັກຂອງພຣະເຈົ້າອາດຈະບໍ່​ມີ​​ຄຸນຄ່າຖ້າຄົນທີ່ບໍ່ເຊື່ອບໍ່ເຂົ້າໃຈຄວາມບໍລິສຸດຂອງພຣະເຈົ້າ.

​ຂໍ້​ທີສາມ, ອຳນາດແຫ່ງຄວາມມືດຮູ້ວ່າພວກເຮົາຢູ່ຝ່າຍໃດໂດຍການປະພຶດຂອງພວກເຮົາ. ພວກເຂົາບໍ່​ໄດ້ໂງ່. ພວກເຂົາສາມາດເຫັນຄວາມຈົງຮັກພັກດີຂອງພວກເຮົາຕໍ່ພຣະເຈົ້າ. ພວກເຂົາເຫັນເມື່ອພວກເຮົາຕັດສິນໃຈຕິດຕາມພຣະເຢຊູ. ພວກເຂົາເຫັນສິ່ງທີ່ພວກເຮົາເຮັດເຊັ່ນການ​ຮັບບັບຕິສະມາແລະ​ຕໍ່ຕ້ານກັບບາບ. ແຕ່ພວກເຂົາຍັງເຫັນຕອນທີ່ພວກເຮົາທີ່ບໍ່ສັດຊື່ຕໍ່ພຣະເຈົ້າອີກ​ດ້ວຍ. ອຳນາດມືດເຂົ້າໃຈເມື່ອເຮົາບໍ່ສັດຊື່ຕໍ່ພຣະເຈົ້າ, ພວກເຮົາຈະກາຍເປັນຄົນທີ່​ອ່ອນ​ແອຫຼາຍ. ເຖິງວ່າຈະເຊື່ອຫຼືບໍ່ເຊື່ອກໍ່ຕາມ, ພວກເຮົາ ກຳລັງຖືກຕິດຕາມຢູ່. ທັງວິນຍານທີ່ສັດຊື່ຂອງພຣະເຈົ້າແລະພວກ​ວິນ​ຍານທີ່ກະບົດກຳລັງເຝົ້າເບິ່ງພວກເຮົາເພາະວ່າພວກເຮົາທຸກຄົນມີສ່ວນຮ່ວມໃນສົງຄາມເໜືອ​ທຳ​ມະ​ຊາດ.

ສິ່ງເຫຼົ່ານີ້ເປັນຄວາມຈິງ, ແຕ່ເຂົ້າໃຈງ່າຍກວ່າການດຳເນີນຊີວິດແບບນັ້ນ. ເຖິງແມ່ນວ່າພວກເຮົາໄດ້ຮັບການ​ໄຖ່ຈາກການເປັນຂ້າທາດຂອງຊາຕານ, ພວກເຮົາ​ກໍຍັງເປັນຄົນບາບ. ​ໃນ​ການ​ດຳ​ເນີນຊີວິດຕາມຄວາມຈິງເຫຼົ່ານີ້, ພວກເຮົາຕ້ອງ​ໃຊ້ຄວາມ​ຄິດແລະຈິດໃຈຂອງພວກເຮົາສຸມໃສ່​ເພື່ອເຂົ້າໃຈກ່ຽວກັບແຜນການຂອງພຣະເຈົ້າສຳລັບພວກເຮົາ. ພວກເຮົາກຳລັງດຳເນີນຊີວິດຄືກັບຄົນຕ່າງປະເທດທີ່​ຢູ່​ໃນ​ຕ່າງ​ແດນ.ຄື​ກັນ​ກັບພຣະເຢຊູ​, ພວກເຮົາຢູ່ໃນໂລກນີ້,ແຕ່ພວກເຮົາບໍ່ໄດ້​ເປັນ​ຂອງໂລກນີ້ (ຢ​ຮ.8:23;1ຢ​ຮ4:4). ມັນມີຄວາມແຕກຕ່າງກັນຫຼາຍລະຫວ່າງ “ໃນໂລກ” ແລະ“ຂອງໂລກ”. ຄວາມແຕກຕ່າງນັ້ນຈະ​ໃຫຍ່ຍິ່ງຂຶ້ນເມື່ອເຮົາຮຽນຮູ້ເພີ່ມ​ເຕີມກ່ຽວກັບຄວາມໝາຍຂອງການເປັນລູກຂອງພຣະເຈົ້າ.

**ບົດທີ 15**

ຜູ້​ທີ່​ໄດ້​ຮັບ​ສ່ວນ​ໃນ​ສະ​ພາບ​ຂອງພຣະເຈົ້າ

ທ່ານຮູ້ບໍວ່າທ່ານແມ່ນໃຜ?

ຂ້າ​ພະ​ເຈົ້າໄດ້ຖາມຄຳຖາມນີ້ຕັ້ງ​ແຕ່​ທຳ​ອິດ, ແຕ່ເຖິງເວລາແລ້ວທີ່ຈະຖາມອີກ. ແມ່ນແລ້ວ, ພວກເຮົາຢູ່ໃນໂລກ, ແຕ່ພວກເຮົາບໍ່ແມ່ນຂອງໂລກ. ພວກເຮົາໄດ້ຮັບຄວາມພົ້ນໂດຍພຣະຄຸນ, ຜ່ານ​ທາງ​ຄວາມ​ເຊື່ອໃນສິ່ງທີ່ພຣະເຢຊູໄດ້ເຮັດຢູ່ເທິງໄມ້ກາງແຂນ (ອ​ຟ​ຊ.2:8–9). ແຕ່ນັ້ນ​ເປັນພຽງແຕ່​ຈຸດເລີ່ມຕົ້ນຂອງການເຂົ້າໃຈແຜນຂອງພຣະເຈົ້າ.

ແຜນການຂອງພຣະເຈົ້າ, ເຊິ່ງເລີ່ມຕົ້ນໃນສວນເອເດນ, ແມ່ນການໂຮມເອົາຄອບຄົວມະນຸດຂອງ​ ພຣະ​ອົ​ງກັບຄອບຄົວວິນຍານຂອງ​ພ​ຣະ​ອົງ. ຈົ່ງຈື່ໄວ້ວ່າ​ພວກລູກຊາຍຂອງພຣະເຈົ້າໃນສະຫວັນໄດ້ຖືກສ້າງ​ຂຶ້ນໂດຍພຣະເຈົ້າກ່ອນທີ່ພຣະເຈົ້າໄດ້ສ້າງໂລກວັດ​ຖຸ (ໂຢບ.38: 7 .8). ພຣະເຈົ້າບໍ່ໄດ້ປະຖິ້ມແຜນດັ່ງກ່າວຫຼັງຈາກການກະບົດໃນສວນເອເດນ. ຜູ້ທີ່ເຊື່ອທຸກຄົນຈະປ່ຽນໄປມີ​ພ​ຣະລັກສະນະດຽວກັນກັບ ພຣະເຈົ້າ. ຜູ້ທີ່ເຊື່ອຈະເປັນຄືກັນກັບບຸດວິນຍານ​ໃນ​ສະ​ຫວັນຄົນ​ໜຶ່ງຂອງພຣະເຈົ້າ. ພວກເຮົາຈະເປັນຄືກັບພຣະເຢຊູ​ເຈົ້າ (1ຢ​ຮ.3:1–3).

ນັກ​ສາດ​ສະ​ໜາ​ສາດມີຫຼາຍຊື່ສຳລັບຄວາມຄິດນີ້. ສິ່ງທີ່ພົບຫຼາຍທີ່ສຸດແມ່ນການສັນລະເສີນ. ເປໂຕໄດ້ກ່າວເຖິງສິ່ງນີ້ວ່າ “ໄດ້​ຮັບ​ສ່ວນ​ໃນ​ສະພາບ​ຂອງ​ພຣະອົງ” (2 ປ​ຕ.1: 4). ໂຢຮັນໄດ້ກ່າວດັ່ງນີ້:“ ບິ່ງແມ! ພຣະບິດາເຈົ້າ​ຊົງ​ໂຜດ​ປະທານ​ຄວາມຮັກ​ແກ່​ເຮົາ​ທັງຫລາຍ ເປັນ​ຢ່າງ​ໃດ​ທີ່​ພຣະເຈົ້າ​ຊົງ​ເອີ້ນ​ພວກເຮົາ​ວ່າ ບຸດ​ຂອງ​ພຣະອົງ ແລະ​ພວກເຮົາ​ກໍ​ເປັນ​ຢ່າງ​ນັ້ນ​” (1ຢ​ຮ.3:1). ໃນບົດນີ້ຂ້າ​ພະ​ເຈົ້າຈະຊີ້​ໃຫ້​ເຫັນ​ວ່າພ​ຣະຄຳພີສອນແນວ​ໃດກ່ຽວ​ກັບຂໍ້​ຄວາມນັ້ນ.

ບຸດຂອງພຣະເຈົ້າ, ເຊື້ອສາຍຂອງອັບຣາຮາມ

ໃນເວລາທີ່ພຣະເຈົ້າໄດ້​ມອບປະຊາຊາດຕ່າງໆ​ໃຫ້​ຢູ່ພາຍໃຕ້ສິດອຳນາດຂອງສະມາຊິກສະພາວິນຍານຂອງພຣະອົງທີ່ວິ​ຫານ​ບາ​ເບນ, ພຣະເຈົ້າຮູ້ວ່າພວກເຂົາຈະ​ກະ​ບົດແລະ​ພ​ຣະ​ອົງຈະເລີ່ມຕົ້ນຄອບຄົວມະນຸດ ໃໝ່ຂອງ​ພ​ຣະ​ອົງ. ພຣະເຈົ້າໄດ້ເອີ້ນອັບຣາຮາມ (ປຖກ.12:1–8) ທັນທີຫຼັງຈາກ​ເລື່ອງ​ວິ​ຫານ​ບາ​ເບນ(ປຖກ.11: 1–9). ໂດຍຜ່ານ​ທາງອັບຣາຮາມແລະຊາຣາແລະລູກຫຼານຂອງພວກເ​ພິ່ນ, ພຣະເຈົ້າຈະສືບຕໍ່ແຜນການທີ່​ພ​ຣະ​ອົງໄດ້ເລີ່ມຕົ້ນໃນສວນເອເດນ.

ປະຊາຊົນຂອງພຣະເຈົ້າແມ່ນລູກຫຼານຂອງອັບຣາຮາມທີ່ເອີ້ນວ່າຊົນ​ຊາດອິດສະຣາເອນ. ຄົນອິດສະຣາ​ເອນບໍ່ປະຕິບັດຕາມແຜນການຂອງພຣະເຈົ້າ. ພວກເຂົາບໍ່ໄດ້ຟື້ນ​ຟູການປົກຄອງທີ່ດີຂອງພຣະເຈົ້າຢູ່ເທິງແຜ່ນດິນໂລກ. ແຕ່ເຊື້ອສາຍຄົນໜຶ່ງຈາກອັບຣາຮາມຈະປະສົບຜົນສຳເລັດ. ພຣະເຈົ້າຈະມາເປັນມະ​ນຸດ. ພຣະເຢຊູແມ່ນມະ​ນຸດ​ຄົນນັ້ນແລະ​ພ​ຣະ​ອົງ​ຊົງເປັນເຊື້ອສາຍຂອງດາວິດ, ອັບຣາຮາມ, ແລະອາດາມ. ​ໂດຍຜ່ານ​​ທາງພຣະເຢຊູເຈົ້າພ​ຣະສັນຍາຂອງພຣະເຈົ້າທີ່ຈະອວຍພອນປະຊາຊາດ, ທີ່ໄດ້ຖືກລົງໂທດຢູ່ທີ່ວິ​ຫານ​ບາ​ເບນ ໃນ​ທີ່ສຸດກໍ່ສຳເລັດເປັນ​ຈິງ. ໂປໂລໄດ້ຂຽນກ່ຽວກັບເລື່ອງນັ້ນໃນຫຼາຍບ່ອນ​ຄື:

ພຣະອົງ​ໄດ້​ເປີດເຜີຍ​ແຜນການ​ອັນ​ເລິກລັບ​ຂອງ​ພຣະອົງ​ ໃຫ້​ຂ້າພະເຈົ້າ​ໄດ້​ຮູ້​ແຜນການ​ນັ້ນ. (ຕາມ​ທີ່​ຂ້າພະເຈົ້າ​ໄດ້​ຂຽນ​ໄວ້​ແລ້ວ ຢ່າງ​ຫຍໍ້ໆ​ກ່ຽວກັບ​ເລື່ອງ​ນີ້ແລະ​ເມື່ອ​ພວກເຈົ້າ​ຈະ​ອ່ານ​ເບິ່ງ​ຖ້ອຍຄຳ ຊຶ່ງ​ຂ້າພະເຈົ້າ​ໄດ້​ຂຽນ​ນັ້ນ ກໍ​ຈະ​ຮູ້​ເຖິງ​ຄວາມ​ເຂົ້າໃຈ​ຂອງ​ຂ້າພະເຈົ້າ​ໄດ້ ໃນ​ເລື່ອງ​ຄວາມ​ເລິກລັບ​ຂອງ​ພຣະຄຣິດ.)  ຊຶ່ງ​ໃນ​ສະໄໝ​ກ່ອນ ພຣະອົງ​ບໍ່ໄດ້​ໃຫ້​ມະນຸດໂລກ​ຮູ້​ຄວາມ​ເລິກລັບ​ນີ້ ແຕ່​ບັດນີ້​ພຣະອົງ​ໄດ້​ເປີດເຜີຍ​ເລື່ອງ​ນັ້ນ ໃຫ້​ແກ່​ບັນດາ​ອັກຄະສາວົກ​ທີ່​ບໍຣິສຸດ​ຂອງ​ພຣະອົງ ແລະ​ພວກ​ຜູ້​ປະກາດ​ພຣະທຳ​ໂດຍ​ທາງ​ພຣະວິນຍານ.ວ່າຄົນຕ່າງຊາດ​ນັ້ນ​ໄດ້​ເປັນ​ຜູ້​ຮັບ​ມໍຣະດົກ​ຮ່ວມ​ກັນ ເປັນ​ອະໄວຍະວະ​ຂອງ​ກາຍ​ອັນ​ດຽວກັນ ທັງ​ມີ​ສ່ວນ​ໄດ້​ຮັບ​ພຣະສັນຍາ​ໃນ​ພຣະຄຣິດເຈົ້າ​ເຢຊູ ໂດຍ​ທາງ​ຂ່າວປະເສີດ.(ອ​ຟຊ.3.3-6)

ເພາະວ່າ​ເຈົ້າ​ທັງຫລາຍ​ກໍ​ເປັນ​ບຸດ​ຂອງ​ພຣະເຈົ້າຮ່ວມ​ໃນ​ພຣະຄຣິດເຈົ້າ​ເຢຊູ​ໂດຍ​ທາງ​ຄວາມເຊື່ອເພາະວ່າຄົນ​ໃດ​ໃນ​ພວກເຈົ້າ​ໄດ້​ຮັບ​ບັບຕິສະມາ​ໃນ​ພຣະຄຣິດ​ແລ້ວ ຄົນ​ນັ້ນ​ກໍໄດ້​ສວມ​ຊີວິດ​ຂອງ​ພຣະອົງ. ດັ່ງນັ້ນຈຶ່ງ​ບໍ່ມີ​ຄວາມ​ແຕກຕ່າງ​ອັນ​ໃດ ລະຫວ່າງ​ຄົນ​ຢິວ​ແລະ​ຄົນຕ່າງຊາດ ລະຫວ່າງ​ທາດ​ແລະ​ອິດສະຫຼະລະຫວ່າງ​ຊາຍ​ແລະ​ຍິງ ເພາະ​ພວກເຈົ້າ​ທຸກຄົນ​ເປັນ​ອັນ​ໜຶ່ງ​ອັນ​ດຽວກັນ​ໃນ​ພຣະຄຣິດເຈົ້າ​ເຢຊູ.  ຖ້າ​ພວກເຈົ້າ​ເປັນ​ຄົນ​ຂອງ​ພຣະຄຣິດ​ແລ້ວ ພວກເຈົ້າ​ກໍ​ເປັນ​ເຊື້ອສາຍ​ຂອງ​ອັບຣາຮາມ ຄື​ເປັນ​ຜູ້​ໄດ້​ຮັບ​ມໍຣະດົກ​ຕາມ​ພຣະສັນຍາ. (ຄ​​ລຕ.3:26-29)

ຂ້າພະເຈົ້າໄດ້ອະທິບາຍໃນບົດກ່ອນໜ້ານີ້ວ່າໃນສະໄໝພຣະສັນ​ຍາເດີມຫຼາຍ​ຄັ້ງ​ແລ້ວ​ວ່າປະ​ຊາ​ຊົນທີ່ບໍ່ແມ່ນຄົນອິດສະຣາເອນໄດ້ອາໄສຢູ່ໃນດິນແດນທີ່ຢູ່ພາຍໃຕ້ການຄອບຄອງຂອງຜູ້ປົກຄອງເໜືອ​ທຳ​ມະ​ຊາດ​ທີ່​ກະ​ບົດ. ສິ່ງນີ້ໄດ້ເກີດ​ຂຶ້ນຕອນທີ່ພ​ຣະເຈົ້າມອບບັນດາປະເທດເຫຼົ່ານັ້ນໃຫ້ຜູ້ປົກຄອງວິນຍານເຫຼົ່ານັ້ນທີ່​ວິ​ຫານບາເບນ. ທີ່​ວິ​ຫານ​ບາ​ເບນ, ປະເທດຕ່າງໆໄດ້ຖືກແຍກອອກຈາກຄວາມສຳພັນໂດຍກົງກັບພຣະເຈົ້າ​ອົງທ່ຽງແທ້. ຈາກນັ້ນພ​ຣະເຈົ້າໄດ້ສ້າງ​ຊົນຊາດໃໝ່ທີ່ມີຊື່ວ່າຊົນ​ຊາດອິດສະຣາເອນ. ​ບັດ​ນີ້ມີພຽງແຕ່ອິດສະ​ຣາ​ເອນເທົ່ານັ້ນທີ່ເຊື່ອມຕໍ່ໂດຍກົງກັບພຣະເຈົ້າ (ພບຍ.32: 9). ຄົນອິດສະຣາເອນໄດ້ມີການ​ເອີ້ນຊື່ປະ​ເທດ​ອື່ນໆຫຼາຍ​ຊື່. ຂອງພວກເຂົາຈະ​ຕັ້ງຊື່ໃຫ້ຕາມຄວາມໝາຍດ້ານພູມສາດຫຼືຊົນ​ຊາດ. ຍົກຕົວຢ່າງ, ຊາວອີຢິບ, ຊາວໂມອາບ, ​ຊາວອາມາ​ເຫຼັກ. ແຕ່ວ່າໃນ​ພ​ຣະສັນຍາໃໝ່ຊື່ສຳລັບກຸ່ມທັງໝົດຂອງ​ບັນ​ດາປະເທດທີ່ຖືກ​ປະ​ຖິ້ມນີ້ແມ່ນ“ຄົນຕ່າງຊາດ” (Gentile) .ຄຳ​ວ່າ​ຄົນ​ຕ່າງ​ຊາດ​ເປັນຄຳສັບພາສາລາຕິນເຊິ່ງມີຄວາມໝາຍວ່າ “ປະ​ຊາ​ຊາດ” ຖ້າ​ທ່ານບໍ່ແມ່ນຄົນອິດສະ​ຣາເອນ, ທ່ານ​ກໍເປັນຄົນຕ່າງຊາດ.

ເລື່ອງລາວໃນພຣະສັນ​ຍາໃໝ່ແມ່ນວ່າເຊື້ອສາຍຂອງອັບຣາຮາມຊື່ວ່າພຣະເຢຊູໄດ້ຕາຍແລະເປັນ​ຄືນ​ມາ​ຈາກ​ຕາຍເພື່ອ​ໄຖ່​ຄົນ​ອິດ​ສະ​ຣາ​ເອນ​ແລະ​ຄົນ​ຕ່າງ​ຊາດ​ດ້ວຍ.

ພາລະກິດຂອງພຣະເຢຊູແມ່ນເພື່ອໄຖ່ບໍ່ພຽງແຕ່ເຊື້ອສາຍຂອງອັບຣາຮາມເທົ່າ​ນັ້ນ, ແຕ່​ຍັງ​ລວມ​ເຖິງ​ປະຊາຊົນທັງໝົດໃນປະເທດທີ່ໄດ້​ຖືກ​ປະ​ຖິ້ມ​ໂດຍພຣະເຈົ້າອົງທ່ຽງແທ້ອີກ​ດ້ວຍ. ຂ້າພະເຈົ້າຫາກໍ່ອ້າງເຖິງບາງຂໍ້ຈາກ​ຈົດ​ໝາຍ​ຂອງ​ໂປ​ໂລ. ໂປໂລໄດ້ກ່າວວ່າແຜນການຂອງພຣະເຈົ້າທີ່ຈະລວມເອົາຄົນຕ່າງຊາດເຂົ້າມາໃນຄອບຄົວຂອງພຣະອົງແມ່ນຄວາມລຶກລັບ. ​ສ້າງ​ຄວາມ​ປະຫຼາດ​ໃຈໃຫ້ກັບໂປໂລຫຼາຍທີ່​ປະ​ຊາ​ຊົນຈາກບັນ​ດາ​ປະ​ເທດ​ຂອງ​ຄົ​ນຕ່າງຊາດແລະເຊິ່ງຢູ່ພາຍໃຕ້ການຄວບຄຸມຂອງຜູ້ປົກຄອງເໜືອ​ທຳ​ມະ​ຊາດ​ທີ່​ກະ​ບົດສາມາດສືບທອດ​ພ​ຣະສັນຍາທີ່ໄດ້ໃຫ້ກັບອັບຣາຮາມ.

ທຸກຄົນທີ່ເຊື່ອຂ່າວ​ປະ​ເສີດ​ຂອງໃນພຣະເຢຊູ​ເຈົ້າຜູ້​ເປັນພຣະເມຊີອາ​ກໍຈະກາຍເປັນລູກຂອງພຣະເຈົ້າອົງທ່ຽງແທ້. ພຣະເຈົ້ານີ້ແມ່ນພຣະເຈົ້າຂອງອັບຣາຮາມ, ອີຊາກ, ແລະຢາໂຄບ (ຢຮ 1:12;ຄ​ລ​ຕ :26; ຣມ.8:14). ນີ້ແມ່ນເຫດຜົນທີ່ພຣະ​ສັນ​ຍາໃໝ່ໃຊ້ຄຳທີ່ເອີ້ນວ່າຜູ້ທີ່ເຊື່ອວ່າ "ຄອບຄົວ". ຕົວຢ່າງ: ເປັນບຸດ,ເປັນ​ລູກ, ແລະຜູ້​ຮັບມໍ​ຣະດົກ. ພຣະສັນ​ຍາໃໝ່ຍັງກ່າວອີກວ່າພວກເຂົາໄດ້​ຖືກ “ຮັບເປັນ​ລູກ” ຂອງພຣະເຈົ້າ (ຣມ. 8:15,23; ອ​ຟ​ຊ.1: 5; ຄ​ລ​ຕ.4: 4). ຂໍ້​ຄວາມດັ່ງກ່າວແມ່ນຈະແຈ້ງຫຼາຍທີ່​ວ່າຜູ້ທີ່ເຊື່ອຢູ່ໃນຄອບຄົວຂອງພ​ຣະເຈົ້າແລະຈະໄດ້ຮັບມໍລະດົກ. ​ເຊິ່ງບອກວ່າຜູ້ທີ່ເຊື່ອໄດ້ຖືກລວມເຂົ້າໃນຄອບ​ຄົວ​ໃໝ່​ຝ່າຍວິນຍານແລະຄອບຄົວມະນຸດຂອງພຣະເຈົ້າ. ຈຸດໝາຍປາຍທາງຂອງຜູ້ທີ່ເຊື່ອຄືການເປັນ​ຄື​ກັບອາດາມແລະເອວາ​ຕອນ​ທຳ​ອິດທີ່​ພ​ຣະ​ເຈົ້າສ້າງ​ເຂົາ​ເຈົ້າ​. ພວກເຂົາຈະບໍ່ມີມື້ຕາຍ. ພວກເຂົາຕ້ອງເປັນຕົວແທນຂອງພຣະເຈົ້າ. ພວກເຂົາຕ້ອງມີຊີວິດຕະຫຼອດໄປໃນທີ່ປະທັບຂອງພຣະເຈົ້າ.

ແຕ່ເຖິງ​ປານນັ້ນ​ກໍບໍ່ໄດ້ສະແດງອອກຢ່າງ​ສົມ​ບູນ​ວ່າພວກເຮົາແມ່ນໃຜ. ດ້ານທີ່ໜ້າງຶດງໍ້ທີ່ສຸດແມ່ນ​ວິ​ທີທີ່ພຣະເຢຊູເບິ່ງພວກເຮົາ​ແນວ​ໃດ.

ການທ້ອນໂຮມຄອບຄົວ

ສອງບົດທຳອິດຂອງພ​ຣະ​ທຳເຮັບເ​ຣີໃຫ້ພວກເຮົາເຫັນພາບປະທັບໃຈຂອງ​ຄອບ​ຄົວໃໝ່​ຂອງ​ພ​ຣະ​ເຈົ້າ​ຄື​ຄອບ​ຄົວວິນຍານແລະຄອບຄົວມະນຸດ. ຂໍ້ພຣະຄຳພີເຫຼົ່ານີ້ເຮັດໃຫ້ຂ້າພະເຈົ້າຮູ້ສຶກຕື່ນເຕັ້ນທີ່ສຸດໃນທຸກບ່ອນໃນພຣະຄຳພີ.

ໃນເຮັບເຣີ​ບົດ​ທີ 1 ສອນວ່າພຣະເຢຊູ​ເຈົ້າຊົງ​ເປັນ“ຜູ້​ປະເສີດ​ເລີດລໍ້າ​ກວ່າ​ເທວະດາ​” (ຂໍ້ທີ 4). ບໍ່ມີວິນຍານໃດຢູ່ໃນສະພາວິນຍານຂອງພຣະເຈົ້າສູງກວ່າພ​ຣະເຢຊູ​ເຈົ້າ. ນີ້ມີຄວາມໝາຍເພາະວ່າພ​ຣະເຢຊູເປັນ ພ​ຣະເຈົ້າ. ຫຼັງຈາກນັ້ນ​ຈຶ່ງສອນວ່າເນື່ອງຈາກວ່າບໍ່ມີເທວະດາໃດທີ່ເໝາະສົມທີ່ຈະ​ມາເປັນມະນຸດແລະ​ໄດ້​ຮັບອານາຈັກຂອງພຣະເຈົ້າເປັນ​ມໍ​ຣະ​ດົກ ເຊິ່ງ​ເທວະ​ດາທັງໝົດຕ້ອງນະມັດສະການພ​ຣະເຢຊູ​ເຈົ້າ (ຂໍ້ທີ 5–6).

ພ​ຣະເຢຊູ​ຊົງເປັນກະສັດ.

ແຕ່​ພ​ຣະຄຳພີບອກວ່າ​ເມື່ອທີ່ພຣະເຢຊູ​ມາເປັນມະ​ນຸດພຣະອົງກໍຕໍ່າກວ່າເທວະ​ດາໃນໄລຍະສັ້ນໆ. ​ ພ​ຣະ​ອົງໄດ້ມາເປັນມະນຸດຄືກັນກັບພວກເຮົາ. ມະນຸດແມ່ນ​ຜູ້​ທີ່ມີອຳນາດໜ້ອຍກວ່າວິນຍານ. ຜູ້​ຂຽນ ​ພ​ຣະ​ທຳເຮັບເຣີ​ຈຶ່ງຖາມວ່າ:

“ມະນຸດ​ສຳຄັນ​ຫຍັງ​ໜໍ ທີ່​ພຣະອົງ​ຈະ​ຕ້ອງ​ຄິດເຖິງ​ເຂົາ ຫລື​ວ່າ​ພຣະອົງ​ຕ້ອງ​ເປັນຫ່ວງ​ເປັນໃຍ​

ມະນຸດ​ທີ່​ຕາຍ​ເປັນ​ບໍ? ພຣະອົງ​ຊົງ​ເຮັດ​ໃຫ້​ມະນຸດ​ຕໍ່າ​ກວ່າເທວະດາ​ພຽງ​ໜ້ອຍ​ໜຶ່ງ​ເທົ່ານັ້ນ

ຊົງ​ເອົາ​ສະຫງ່າຣາສີແລະ​ກຽດຕິຍົດ​ເປັນ​ມົງກຸດ​ໃຫ້ ໄດ້​ຊົງ​ປາບ​ສິ່ງ​ທັງປວງ ໃຫ້​ຢູ່​ພາຍໃຕ້​ຕີນ​ຂອງ​ເພິ່ນ.”...

ແຕ່​ພວກເຮົາ​ກໍ​ເຫັນ​ພຣະເຢຊູເຈົ້າ ຜູ້​ທີ່​ຖືກ​ເຮັດ​ໃຫ້​ຕໍ່າ​ກວ່າ​ເທວະດາ​ພຽງ​ຊົ່ວຄາວ​ນັ້ນ ຊົງ​ໄດ້​ຮັບ​ ພຣະ​ສະຫງ່າຣາສີ ແລະ​ພຣະ​ກຽດຕິຍົດ​ເປັນ​ມົງກຸດ ເພາະ​ທີ່​ພຣະອົງ​ຊົງ​ຍອມ​ຕາຍ​ດ້ວຍ​ຄວາມ​ທໍລະມານ ໂດຍ​ພຣະຄຸນ​ຂອງ​ພຣະເຈົ້າ ພຣະອົງ​ຈຶ່ງ​ໄດ້​ຊົງ​ຊີມ​ຣົດ​ຄວາມ​ຕາຍ​ແທນ​ມະນຸດ​ທຸກຄົນ. (ຮ​ຣ.2:6-9)

ຜົນຂອງການທີ່ພຣະເຢຊູໄດ້ເຮັດແມ່ນຫຍັງ? ພວກເຮົາອາດຈະເວົ້າວ່າຄວາມພົ້ນ. ນັ້ນກໍຈະຖືກຕ້ອງບາງສ່ວນ, ແຕ່ນັ້ນບໍ່ແມ່ນສິ່ງທີ່​ຜູ້​ຂຽນ​ພ​ຣະ​ທຳເຮັບເຣີຕ້ອງການໃຫ້ພວກເຮົາຮຽນຮູ້. ​ຜູ້ຂຽນຢາກໃຫ້ພວກເຮົາຮູ້ວ່າເພາະວ່າພຣະເຈົ້າໄດ້ມາເປັນມະນຸດໃນພຣະເຢຊູ, ຜູ້ທີ່ເຊື່ອວ່າພຣະອົງສາມາດເປັນລູກຂອງ ພຣະເຈົ້າໄດ້.

ຖ້າມະ​ນຸດເຊື່ອໃນພຣະເຢຊູຜູ້ເປັນ​ທັງພ​ຣະ​ເຈົ້າ​ແລະ​ມະ​ນຸດ, ມື້ໜຶ່ງພຣະເຈົ້າຈະປ່ຽນຄົນເຫຼົ່ານັ້ນໃຫ້ເປັນ​ພ​ຣະ​ລັກ​ສະ​ນະຂອງພຣະອົງ. ພວກເຮົາຈະເປັນສະມາຊິກໃນຄອບຄົວຂອງພຣະອົງ. ເຮົາຈະຕາຍບໍ່​ມື້​ໃດ​ກໍ​ມື້​ໜຶ່ງ. ຫຼືເຮົາອາດ​ຈະຍັງມີຊີວິດຢູ່ເມື່ອພ​ຣະເຢຊູກັບມາແຜ່ນດິນໂລກ. ​ພ​ຣະ​ອົງກຳລັງຈະກັບມາເຮັດຕາມ​ແຜນການຂອງພ​ຣະເຈົ້າທີ່ຈະເຮັດໃຫ້ແຜ່ນດິນໂລກທັງໝົດເປັນສວນເອເດນ. ໃນເວລານັ້ນພ​ຣະເຢຊູຈະແນະນຳພວກເຮົາ​ຕໍ່ສະພາວິນຍານທີ່​ເຫຼືອ ແລະແນະນຳສະພາວິນຍານໃຫ້​ແກ່ພວກເຮົາຮູ້. ພ​ຣະເຢຊູ​ຈະ​ເປັນຄືກັບພວກເຮົາ​ແລະ​ພວກ​ເຮົາ​ກໍ່​ຈະ​ເປັນ​ຄື​ກັບ​ພ​ຣະ​ອົງ:

ດ້ວຍວ່າ, ໃນ​ການ​ທີ່​ພຣະເຈົ້າ​ຈະ​ຊົງ​ພາ​ບຸດ​ຫຼວງຫຼາຍ​ໄປ​ສູ່​ສະຫງ່າຣາສີ​ນັ້ນ ກໍ​ເປັນ​ການ​ເໝາະສົມ​ຢູ່​ແລ້ວ ທີ່​ພຣະເຈົ້າຜູ້​ຊຶ່ງ​ທຸກສິ່ງ​ດຳລົງ​ຢູ່​ໂດຍ​ພຣະອົງ ແລະ​ເພື່ອ​ພຣະອົງ ຈະ​ຊົງ​ໃຫ້​ຜູ້ນຳ​ທາງ​ຄວາມ​ລອດພົ້ນ​ໃຫ້​ເຂົາ​ເຫຼົ່ານັ້ນ ໃຫ້​ເຖິງ​ທີ່​ສຳເລັດ​ໂດຍ​ການ​ທົນທຸກ​ທໍລະມານ.

ເພາະວ່າ​ພຣະອົງ​ຜູ້​ຊົງ​ຊຳລະ​ມະນຸດ​ໃຫ້​ບໍຣິສຸດ​ຈາກ​ບາບກຳ​ຂອງ​ພວກເຂົາ ແລະ​ພວກ​ທີ່​ໄດ້​ຖືກ​ຊຳລະ​ໃຫ້​ບໍຣິສຸດ​ນັ້ນ ກໍ​ມີ​ມາ​ຈາກ​ພຣະບິດາເຈົ້າ​ອົງ​ດຽວກັນ. ເພາະສະນັ້ນ ພຣະເຢຊູເຈົ້າ​ຈຶ່ງ​ບໍ່​ລະອາຍ​ທີ່​ຈະ​ເອີ້ນ​ຄົນ​ເຫຼົ່ານັ້ນ​ວ່າ ເປັນ​ອ້າຍ​ເອື້ອຍ​ນ້ອງ​ຂອງ​ພຣະອົງ. ໂດຍ​ພຣະອົງ​ຊົງ​ກ່າວ​ວ່າ,*“ເຮົາ​ຈະ​ປະກາດ​ພຣະນາມຂອງ​ພຣະອົງ​ແກ່​ອ້າຍ​ເອື້ອຍ​ນ້ອງ​ຂອງເຮົາ ເຮົາ​ຈະ​ຮ້ອງເພງ​ສັນລະເສີນ​ພຣະອົງໃນ​ທ່າມກາງ​ຊຸມຊົນ.”*... “ຂ້ານ້ອຍ​ຢູ່​ທີ່​ນີ້​ພ້ອມ​ກັບ​ບຸດ​ທັງຫລາຍ ທີ່​ພຣະເຈົ້າ​ຊົງ​ມອບ​ໃຫ້​ຂ້ານ້ອຍ. (ຮ​ຣ.2:10-13)

ພຣະເຢຊູຮູ້ສຶກຕື່ນເຕັ້ນທີ່ຈະນຳ​ສະ​ເໜີບັນ​ດາ​ລູກ​ຂອງ​ພ​ຣະ​ອົງ​ທີ່​ເປັນມະນຸດເຖິງແມ່ນວ່າພວກເຂົາມີອຳ ນາດໜ້ອຍກວ່າສະມາຊິກສະພາວິນຍານກໍ​ຕາມ. ພ​ຣະເຢຊູບໍ່ອາຍທີ່ຈະ​ມາເປັນມະນຸດແລະຢູ່ຕ່ຳກ່ວາສິ່ງ​ມີ​ຊີ​ວິດວິນຍານ​ພຽງຊົ່ວ​ຄາວ. ນີ້ແມ່ນສ່ວນໜຶ່ງຂອງແຜນຂອງພຣະເຈົ້າ.ພຣະເຢຊູຢືນຢູ່ໃນສະພາແລະພຣະອົງນຳສະເໜີພວກເຮົາ. ພ​ຣະເຢຊູກ່າວວ່າ: ຂ້ານ້ອຍ​ຢູ່​ທີ່​ນີ້​ພ້ອມ​ກັບ​ບຸດ​ທັງຫຼາຍ ທີ່​ພຣະເຈົ້າ​ຊົງ​ມອບ​ໃຫ້​ຂ້ານ້ອຍ.. ດຽວນີ້ພວກເຮົາຢູ່ນຳກັນຕະຫຼອດໄປ. ແລະນັ້ນແມ່ນແຜນການຕັ້ງແຕ່ເລີ່ມຕົ້ນ.

ການ​ເຂົ້າສູ່ຄອບຄົວ​ໃນສະຫວັນແລະສະຫງ່າ​ຣາສີຂອງພຣະເຈົ້າແມ່ນຈຸດໝາຍປາຍທາງຂອງພວກເຮົາ. ໂປໂລໄດ້ກ່າວໄວ່​ຢ່າງ​ຈົບງາມໃນໂ​ຣມ 8:18-23ຄື:

ເຮົາ​ເຫັນ​ວ່າ​ຄວາມ​ທຸກ​ລຳບາກ​ຂອງ​ພວກເຮົາ​ໃນ​ເວລາ​ປະຈຸບັນ​ນີ້ ບໍ່​ອາດ​ທຽບ​ໃສ່​ກັບ​ສະຫງ່າຣາສີ ທີ່​ຈະ​ຖືກ​ເປີດເຜີຍ​ແກ່​ພວກເຮົາ​ໃນ​ພາຍໜ້າ​ໄດ້. ດ້ວຍວ່າ, ສັບພະສິ່ງ​ທີ່​ຊົງ​ສ້າງ​ແລ້ວມີ​ຄວາມ​ພຽນ​ຄອຍຖ້າ​ປາຖະໜາ​ໃຫ້​ບຸດ​ທັງຫຼາຍ​(ມະ​ນຸດ)ຂອງ​ພຣະເຈົ້າ​ປາກົດ...ແລະ​ບໍ່​ພຽງແຕ່​ການ​ເນຣະມິດ​ສ້າງ​ເທົ່ານັ້ນ​ທີ່​ໂອ່ຍຄາງ, ແຕ່​ພວກເຮົາ​ຜູ້​ທີ່​ໄດ້​ຮັບ​ພຣະວິນຍານ​ເປັນ​ຜົນ​ທຳອິດ ຕົວ​ເຮົາ​ເອງ​ກໍ​ເໝືອນກັນ​ຍັງ​ໂອ່ຍຄາງ​ຄອງຄອຍ​ຖ້າ​ໃນ​ການ​ທີ່​ພຣະເຈົ້າ​ຊົງ​ຮັບ​ເປັນ​ບຸດ ຄື​ທີ່​ຈະ​ຊົງ​ໃຫ້​ເນື້ອກາຍ​ຂອງ​ພວກເຮົາ​ພົ້ນ​ຈາກ​ຕາຍ

ໂປໂລໄດ້ໃຫ້ກຳລັງໃຈຜູ້ເຊື່ອ​ດ້ວຍ​ຂໍ້​ຄວາມ​ດຽວ​ກັນ. ເພິ່ນໄດ້ບອກຜູ້ທີ່ເຊື່ອຊາວໂຣມັນວ່າພວກເຂົາ​ເຈົ້າ“​ຖືກກຳນົດ​ໄວ້​ກ່ອນ ເພື່ອ​ໃຫ້​ເປັນ​ຕາມ​ແບບ​ລັກສະນະ​ແຫ່ງ​ພຣະບຸດ​ຂອງ​ພຣະອົງ ເພື່ອ​ພຣະບຸດ​ນັ້ນ​ຈະ​ໄດ້​ເປັນ​ບຸດ​ກົກ​ໃນ​ທ່າມກາງ​ພວກ​ນ້ອງ​ຫຼາຍ​ຄົນ”(ຣມ8.:29) ໂປ​ໂລ​ໄດ້​ກ່າວ​ຕໍ່​ຜູ້​ເຊື່ອ​ທີ່​ເມືອງ​ໂກ​ຣິນ​ໂທວ່າ “ເຮົາ​ທັງຫຼາຍ​ບໍ່ມີ​ຜ້າປົກ​ໜ້າ​ແລ້ວ ຕົວ​ພວກເຮົາ​ຈຶ່ງ​ສະທ້ອນ​ແສງ​ແຫ່ງ​ພຣະ​ສະຫງ່າຣາສີ​ຂອງ​ອົງພຣະ​ຜູ້​ເປັນເຈົ້າ ກໍ​ຊົງ​ເຮັດ​ໃຫ້​ເຮົາ​ທັງຫລາຍ​ປ່ຽນ​ມີ​ລັກສະນະ​ເໝືອນ​ພຣະອົງໂດຍ​ມີ​ສະຫງ່າຣາສີ​ເປັນ​ລຳດັບ​ຂຶ້ນ​ໄປ.” (2 ກ​ຣ​ທ. 3:18) ເພິ່ນກ່າວວ່າ​ຄວາມ​ເປັນມະນຸດຂອງພວກເຮົາຈະໄດ້ຮັບການປ່ຽນແປງ, "​ດ້ວຍວ່າ, ສະພາບຊຶ່ງ​ຕ້ອງ​ເປື່ອຍເນົ່າ​ຂອງ​ພວກເຮົາ​ນີ້ ຕ້ອງ​ຖືກ​ປ່ຽນແປງ​ສູ່​ສະພາບ​ທີ່​ບໍ່​ເປື່ອຍເນົ່າ​ຈັກເທື່ອ ສິ່ງ​ທີ່​ຕາຍ​ເປັນຕ້ອງ​ຖືກ​ປ່ຽນແປງ​ສູ່​ສິ່ງ​ທີ່​ຕາຍ​ບໍ່​ເປັນ." (1ກ​ຣ​ທ.15:53). ເປໂຕໄດ້ຂຽນກ່ຽວກັບການເຂົ້າຮ່ວມສະພາຄອບຄົວຂອງພຣະເຈົ້າ​ອີກ​ດ້ວຍ. ​ເພິ່ນໄດ້ຂຽນວ່າມັນໝາຍເຖິງການກາຍເປັນ “ໄດ້​ຮັບ​ສ່ວນ​ໃນ​ສະພາບ​ຂອງ​ພຣະອົງ” (2ປຕ1:4). ໂຢຮັນຂຽນຢ່າງລຽບງ່າຍວ່າ:“ເຮົາ​ທັງຫຼາຍ​ຈະ​ເປັນ​ເໝືອນ​ພຣະອົງ”(1ຢ​ຮ3:2).

ເຫດ​ຜົນ​ທີ່ເລື່ອງນີ້ສຳ​ຄັນ

ໃນຖານະເປັນຄຣິສຕຽນ, ພວກເຮົາເຄີຍໄດ້ຍິນຫຼາຍໆຄັ້ງວ່າພວກເຮົາຕ້ອງຄືກັບພຣະເຢຊູ. ພວກເຮົາ​ຢາກ​ເປັນແນ່ນອນ. ແຕ່ເມື່ອໄດ້ຍິນແນວນັ້ນ,ພວກເຮົາກໍຄິດແຕ່ວ່າ​ຕ້ອງ​ໝາຍ​ເຖິງ​ການເປັນ​ຄົນດີ, ຫຼືບາງທີກໍ່ເຮັດ“ຊົ່ວ​ໜ້ອຍ​ລົງ” ພວກເຮົາ​ໄດ້ປ່ຽນສິ່ງທີ່​ພ​ຣະຄຳພີສອນ. ຄຳສອນນີ້ທີ່ວ່າໃນມື້ໜຶ່ງເຮົາ​ຈະ​ເປັນ​ເໝືອນກັບພຣະເຢຊູ​ເປັນຄວາມຄິດທີ່ບໍ່​ສາ​ມາດ​ເຂົ້າ​ໃຈ​ໄດ້. ມັນບໍ່ແມ່ນຂໍ້​ຜູກ​ມັດ​ວ່າ​ເຮັດ​ຕ້ອງປະຕິບັດແນວ​ໃດ.

ແທນທີ່ພວກເຮົາຈະຮູ້ສຶກຜິດຫຼາຍວ່າພວກເຮົາບໍ່ຄືກັບພ​ຣະເຢຊູຫຼາຍປານໃດ, ​ແລ້ວສັນຍາວ່າຈະ“ເຮັດດີຂຶ້ນ”, ພວກເຮົາຕ້ອງຄິດແຕກຕ່າງອອກ​ໄປ. ພວກເຮົາຄວນປ່ອຍໃຫ້ພ​ຣະພອນຂອງສິ່ງທີ່ພ​ຣະ​ອົງໄດ້ເຮັດເພື່ອພວກເຮົາໃນອະດີດ, ແລະສິ່ງທີ່​ພ​ຣະ​ອົງວາງແຜນຈະ​ເຮັດ​ໃນອະນາຄົດ ປ່ຽນແນວຄິດຂອງພວກເຮົາ. ບໍ່​ດັ່ງ​ນັ້ນພວກເຮົາອາດ​ຈະເຮັດໃຫ້ການເປັນເໝືອນດັ່ງພຣະເຢຊູກາຍ​ເປັນວຽກທີ່​ເຮົາ​ຕ້ອງ​ເຮັດ. ພວກເຮົາ​ອາດຄິດວ່າພວກເຮົາຈຳເປັນຕ້ອງເປັນຄົນດີແລະ​ຕ້ອງສ້າງຄວາມດີ ບໍ່​ດັ່ງ​ນັ້ນພຣະເຈົ້າຈະໃຈໃຫ້ຮ້າຍພວກເຮົາ. ແຕ່ການຄິດວິທີນັ້ນເປັນສາສະໜາສາດທີ່ບໍ່ດີ. ວິທີການຄິດແບບນັ້ນ​ແມ່ນປ່ຽນຂອງຂວັນຂອງພຣະເຈົ້າ​ໄປເປັນໜ້າທີ່. ແທນທີ່ພວກເຮົາຄວນຮູ້ບຸນຄຸນຕໍ່ສິ່ງທີ່ພຣະເຈົ້າວາງແຜນທີ່ຈະເຮັດໃນພວກເຮົາໃນມື້ໜຶ່ງ. ພວກເຮົາຄວນຈື່ໄວ້ວ່າ ພຣະເຈົ້າມີຄວາມຕື່ນເຕັ້ນທີ່ຈະເຮັດໃຫ້ພວກເຮົາເປັນເໝືອນດັ່ງພຣະອົງ. ພຣະເຈົ້າໄດ້ຊົງກຳນົດໃຫ້ພວກເຮົາເປັນເໝືອນດັ່ງພຣະອົງ (ຣມ 8:29). ເມື່ອພວກເຮົາຄິດແບບນີ້ແລ້ວພວກເຮົາຈະຕ້ອງການດຳເນີນຊີວິດໃນແບບທີ່ຜູ້ຄົນ​ທີ່​ຕົກເປັນທາດຂອງອຳນາດ​ມືດຈະຕ້ອງການເຂົ້າຮ່ວມກັບພວກເຮົາໃນຄອບຄົວຂອງພ​ຣະເຈົ້າ. ວິ​ທີຄິດ​ແບບ​ໜຶ່ງ​ແມ່ນເບິ່ງພາຍໃນແລະກ່ຽວກັບ​ຕົວຕົນພວກເຮົາ. ວິທີການຄິດອີກແບບໜຶ່ງແມ່ນເບິ່ງໄປທີ່ສະຫວັນແລະພຣະເຈົ້າ.

ວິທີທີ່ຜູ້ທີ່ເຊື່ອຄວນດຳເນີນຊີວິດໃນເວລານີ້ ບໍ່ແມ່ນກ່ຽວກັບຄວາມຢ້ານກົວວ່າພວກເຮົາຈະລົ້ມເຫຼວທີ່ຈະເຮັດໃຫ້ພຣະເຈົ້າ​ພໍ​ໃຈ. ພຣະເຈົ້າຮັກພວກເຮົາແມ່ນແຕ່ໃນຂະນະທີ່ພວກເຮົາຍັງເປັນທາດຂອງພວກຜູ້ປົກຄອງ​ແຫ່ງ​ຄວາມ​ມືດ. ແນວທາງຊີວິດຄຣິສຕຽນແມ່ນການເຂົ້າໃຈສອງແນວຄິດຄື: ​ໜຶ່ງພວກເຮົາໄດ້ຮັບການຍອມຮັບເຂົ້າໃນຄອບຄົວຂອງພຣະເຈົ້າ, ຊຶ່ງ​ໝາຍຄວາມວ່າພຣະເຢຊູແມ່ນອ້າຍຂອງພວກເຮົາ, ແລະພຣະເຈົ້າຮັກພວກເຮົາຄືກັບພ​ຣະ​ອົງຮັກພຣະເຢຊູ. ຈຸດປະສົງຂອງພວກເຮົາໃນແຜນຂອງພຣະເຈົ້າແມ່ນການຟື້ນຟູອານາຈັກຝ່າຍວິນຍານຂອງພຣະເຈົ້າຢູ່ເທິງ​ແຜ່ນ​ດິນໂລກ. ພວກເຮົາເປັນສະມາຊິກຂອງສະພາສະຫວັນແຫ່ງໃໝ່ຂອງພຣະເຈົ້າ. ພຣະເຈົ້າເປັນພຣະບິດາຂອງພວກເຮົາ. ພວກເຮົາເປັນລູກຂອງ ພ​ຣະ​ອົງ. ພວກເຮົາຖືກ​ກຳ​ນົດ​ໃຫ້ອາໄສຢູ່ບ່ອນທີ່ພ​ຣະເຈົ້າ​ສະ​ຖິດຢູ່ຕະຫຼອດໄປ. ພວກເຮົາແມ່ນພະນັກງານຂອງ​ພ​ຣະ​ອົງ. ພວກເຮົາໄດ້ຮັບໜ້າທີ່ໃນ​ການຊ່ວຍໃຫ້​ພ​ຣະ​ອົງປົດປ່ອຍຜູ້ຄົນທີ່ຍັງຄົງ​ເປັນ​ທາດ​ຂອງເຈົ້າແຫ່ງ​ຄວາມຕາຍແລະຖືກຄຸມຂັງໂດຍອຳນາດວິນຍານແຫ່ງ​ຄວາມ​ມືດທີ່ເບິ່ງບໍ່ເຫັນ.

ນັ້ນແມ່ນສິ່ງ​ທີ່ພ​ຣະຄຳພີເວົ້າເຖິງ, ຕັ້ງແຕ່ສວນເອເດນເກົ່າເຖິງສວນເອເດນໃໝ່. ນັ້ນແມ່ນຈຸດໝາຍປາຍ ທາງຂອງທ່ານ. ຊີວິດຂອງ​ທ່ານດຽວນີ້ບໍ່ແມ່ນກ່ຽວກັບການເຮັດໃຫ້​ໄດ້ຮັບຕຳ​ແໜ່ງໃນຄອບຄົວຂອງ ພ​ຣະເຈົ້າ. ຖານະ​ຕຳ​ແໜ່ງທີ່ໃນຄອບຄົວຂອງພ​ຣະເຈົ້າບໍ່ສາມາດຫາໄດ້ເພາະການເປັນລູກຂອງພຣະເຈົ້າແມ່ນຂອງຂວັນ. ຊີວິດຂອງທ່ານຄວນກ່ຽວກັບການດຳເນີນຊີວິດໃນແບບທີ່ສະແດງຄວາມຂອບໃຈຂອງ​ທ່ານ. ທ່ານຄວນດຳເນີນຊີວິດຄືກັບວ່າທ່ານຊື່ນຊົມກັບການຖືກຮັບເປັນ​ລູກ​ພຣະເຈົ້າ​ແລ້ວ. ທ່ານຄວນດຳລົງຊີວິດຄືກັບທ່ານ​ມີ​ຄວາມ​ສຸກກັບການຢູ່ໃນຄອບຄົວຂອງພ​ຣະເຈົ້າ. ທ່ານຄວນຈະຊ່ວຍຄົນອື່ນໃຫ້ມາເຂົ້າຮ່ວມໃນຄອບຄົວຂອງພ​ຣະເຈົ້າ​ນຳ​ກັນ.

**ບົດທີ 16**

​ການປົກຄອງເໜືອເທວະດາ

**ມັ**ນມີຄວາມສຳຄັນຫຼາຍສຳລັບຄວາມເຊື່ອຂອງພວກເຮົາທີ່ເຂົ້າໃຈວ່າພວກເຮົາແມ່ນ​ໃຜ​ໃນ​ຖາ​ນະ​ຜູ້ ທີ່ເຊື່ອໃນພຣະເຢຊູ. ພວກເຮົາເປັນລູກຂອງພຣະເຈົ້າ. ພວກເຮົາໄດ້ກາຍເປັນສະມາຊິກໃນສະພາ​ແຫ່ງສະຫວັນຂອງພຣະເຈົ້າແລະພວກເຮົາໄດ້ເລີ່ມຕົ້ນເຂົ້າຮ່ວມໃນແຜນຂອງພຣະບິດາຂອງເຮົາສຳລັບອານາຈັກຂອງພຣະອົງ​ແລ້ວ. ແຕ່ໃນອະນາຄົດແຕ່ມັນຈະມີຫຍັງອີກຫຼາຍກ່ວາທີ່ເປັນຢູ່ຕອນນີ້. ແມ່ນແລ້ວ, ພວກເຮົາເປັນສະມາຊິກໃນຄອບຄົວແລະສະພາຂອງພຣະເຈົ້າ, ແຕ່ເພື່ອຈຸດປະສົງຫຍັງ?

ພວກເຮົາໄດ້ຢູ່ໃນອານາຈັກຂອງພຣະເຈົ້າແລ້ວ (ກ​ລ​ຊ. 1:13), ແຕ່ອານາຈັກຂອງພຣະອົງຍັງບໍ່ທັນໄດ້ມາສູ່ໂລກ​ຢ່າງ​ສົມ​ບູນເທື່ອ. ໂລກຍັງບໍ່ທັນກາຍເປັນຄືກັບສວນເອເດນເທື່ອ. ມີຫຼາຍສິ່ງທີ່ຖືກສອນໃນ ພຣະຄຣິສຕະທຳຄຳພີທີ່ເປັນຄວາມຈິງ, ແຕ່ຍັງເບິ່ງຄືວ່າຂັດແຍ່ງກັນ. ຕົວຢ່າງຂອງອານາຈັກຂອງພຣະເຈົ້າຢູ່ເທິງໂລກແມ່ນຕົວຢ່າງ. ອານາຈັກຂອງພຣະອົງໄດ້“ມາແລ້ວ, ແຕ່ຍັງບໍ່ທັນສົມ​ບູນ”. . . . ດຽວນີ້ຍັງບໍ່​ທັນ​ສົມ​ບູນ​ເທື່ອ. ໃນບົດນີ້, ຂ້າພະເຈົ້າຢາກຂຽນກ່ຽວກັບພາກສ່ວນທີ່ "ຍັງບໍ່" ແລະມັນຈະຊ່ວຍຕອບຄຳ ຖາມທີ່ວ່າ "ຈຸດປະສົງຂອງພວກເຮົາແມ່ນຫຍັງ?"

ການມີສ່ວນຮ່ວມຂອງອານາຈັກ​ເວ​ລານີ້

ການມີສ່ວນຮ່ວມຂອງພວກເຮົາໃນອານາຈັກຂອງພຣະເຈົ້າບໍ່ໄດ້ຖືກກຳນົດໄວ້ລ່ວງໜ້າ. ທາງເລືອກທີ່ພວກເຮົາຕັດ​ສິນ​ໃຈ​ເລືອກມີຜົນກະທົບຕໍ່ການທີ່ພວກເຮົາເຂົ້າຮ່ວມ. ພວກເຮົາບໍ່ແມ່ນຫຸ່ນຍົນຂອງພ​ຣະເຈົ້າ ທີ່​ຖືກ​ຕັ້ງ​ໂປ​ຣແກ​ຣມ​ໄວ້​ໃຫ້​ເຮັດໜ້າທີ່ບາງຢ່າງ. ນັ້ນຈະເປັນການລະເມີດແນວຄິດທັງໝົດຂອງການເປັນ “ພ​ຣະ​ລັກ​ສະ​ນະ” ຂອງພ​ຣະເຈົ້າ,ເປັນ​ຕົວ​ແທນ​ຂອງ​ພ​ຣະ​ອົງ. ພ​ຣະເຈົ້າໄດ້ສ້າງພວກເຮົາໃຫ້ເປັນຄືກັບ ​ພ​ຣະ​ອົງ. ພ​ຣະ​ອົງມີອິດສະຫຼະໃນການເລືອກ. ຖ້າພວກເຮົາບໍ່ມີອິດສະຫຼະພາບ​ຢ່າງແທ້ຈິງ ພວກເຮົາກໍ່ບໍ່ສາມາດເປັນຄືກັບພ​ຣະ​ອົງ. ຖ້າພຣະເຈົ້າຕັ້ງໂປ​ຣ​ແກ​ຣມໃຫ້ພວກເຮົາເຮັດບາງວິທີທາງ, ພວກເຮົາກໍ່ຈະບໍ່ເປັນຄືກັບພ​ຣະ​ອົງ. ພວກເຮົາມີອິດສະຫຼະພາບໃນການເຊື່ອຟັງແລະນະມັດສະການພຣະເຈົ້າ, ແລະພວກເຮົາມີອິດສະຫຼະພາບໃນການກະບົດແລະເຮັດ​ຕາມໃຈຕົນເອງ​ໄດ້. ແລະພວກເຮົາຈະເກັບກ່ຽວສິ່ງທີ່ພວກເຮົາ​ຫວ່ານ. ສິ່ງທີ່ພວກເຮົາເລືອກທີ່ຈະ​ຫວ່ານ​ເອງບໍ່ແມ່ນການຕັດສິນໃຈຂອງພຣະເຈົ້າ.

ພຣະເຈົ້າມີ​ຣິດອຳນາດຫຼາຍກວ່າພວກເຮົາ. ພ​ຣະ​ອົງມີແຜນການແລະພ​ຣະ​ອົງຈະເຮັດໃຫ້ສຳເລັດ. ແຜນຂອງພຣະເຈົ້າຈະປະສົບຜົນສຳເລັດແລະມັນບໍ່ໄດ້​ຂຶ້ນຢູ່ກັບພວກເຮົາ. ພຣະເຈົ້າບໍ່ຈຳເປັນຕ້ອງປ່ຽນແຜນຂອງພຣະອົງຍ້ອນອິດສະຫຼະຂອງມະ​ນຸດ. ພວກເຮົາບໍ່ສາມາດເຮັດໃຫ້ແຜນການຂອງພຣະເຈົ້າລົ້ມເຫຼວບໍ່​ວ່າ​ພວກ​ເຮົາ​ຈະ​ເລືອກ​ເຮັດ​ຫຍັງ​ກໍ່​ຕາມ. ບັນດາຜູ້ປົກຄອງເໜືອ​ທຳມະຊາດບໍ່ສາມາດເຮັດໃຫ້ແຜນການຂອງພຣະເຈົ້າລົ້ມເຫຼວໂດຍການໃຊ້ອິດສະຫຼະພາບຂອງພວກເຂົາເຊັ່ນກັນ.

ລອງຄິດກ່ຽວກັບການປະຊຸມ​ສະ​ພາສະຫວັນທີ່ຂ້າພະເຈົ້າໄດ້ຂຽນ​ໄວ້​​ໃນບົດທີ 1. ຂ້າ​ພະ​ເຈົ້າຖາມວ່າ​ທ່ານເຊື່ອສິ່ງທີ່ພ​ຣະຄຳພີກ່​າວບໍ? ຫຼັງຈາກນັ້ນ, ຂ້າພະເຈົ້າໄດ້ຂຽນກ່ຽວກັບການປະຊຸມຂອງພຣະເຈົ້າແລະສະພາ​ແຫ່ງສະຫວັນຂອງ​ພ​ຣະ​ອົງໃນ 1 ກະສັດ 22. ພ​ຣະເຈົ້າໄດ້ຕັດສິນໃຈວ່າມັນເຖິງເວລາແລ້ວທີ່ກະສັດອາ​ຮາບຜູ້ຊົ່ວຮ້າຍຈະຕາຍແລະແນ່ນອນວ່າອາ​ຮາບຈະຕາຍ.ແຕ່ພ​ຣະເຈົ້າຍອມໃຫ້ສະມາຊິກວິນຍານຂອງສະພາຂອງ​ພ​ຣະ​ອົງຕັດສິນໃຈວ່າການຕາຍຂອງ​ກະ​ສັດອາ​ຮາບຈະເກີດ​ຂຶ້ນແນວໃດ (1 ກສ.22:19-23).

​​ ການ​ກຳ​ນົດ​ຊີ​ວິດ ແລະອິດສະຫຼະພາບທັງສອງມີຢູ່ໃນ​ການ​ປົກ​ຄອງຂອງອານາຈັກຂອງພຣະເຈົ້າ. ຈຸດປະສົງຂອງພຣະອົງຈະບໍ່ຖືກໂຄ່ນລົ້ມຫຼືຢຸດສະງັກ. ຈຸດປະສົງຂອງ​ພ​ຣະ​ອົງຖືກກຳນົດໄວ້ລ່ວງໜ້າ ​ບັນ​ດາວິນຍານຫຼືມະ​ນຸດທີ່ພຣະເຈົ້າໄດ້ສ້າງສາມາດເລືອກທີ່ຈະເຮັດບາບແລະກະບົດດ້ວຍອິດສະຫຼະພາບຂອງພວກເຂົາ, ແຕ່ແຜນການຂອງພຣະເຈົ້າຍັງຄົງສຳເລັດ.ຊີ.ເອ​ສ.ເລ​ວິ​ສ C. S. Lewis ໄດ້ຂຽນລົງໃນປຶ້ມ Perontra ຂອງ​ເພິ່ນກ່ຽວກັບພຣະເຈົ້າ. ​ເພິ່ນຂຽນວ່າ “ບໍ່ວ່າ​ທ່ານ​ຈະ​ເຮັດ​ຫຍັງ​ກໍ​ຕາມ, ພຣະອົງຈະເຮັດໃຫ້​ມີ​ສິ່ງ​ດີ. ແຕ່ບໍ່ແມ່ນສິ່ງທີ່ດີທີ່​ພ​ຣະ​ອົງກຽມໄວ້ໃຫ້ທ່ານຖ້າ​ຫາກທ່ານໄດ້ເຊື່ອຟັງພ​ຣະ​ອົງ.”

ພຣະເຈົ້າອະນຸຍາດໃຫ້ທ່ານເລືອກສິ່ງທີ່ບໍ່ດີ​ໄດ້, ແຕ່​ແລ້ວທ່ານຈະພາດຜົນໄດ້​ຮັບທີ່ດີທີ່ທ່ານ​​ຈະໄດ້ຮັບ. ​ແຕ່ຄົນອື່ນທີ່ຕິດຕາມພຣະເຈົ້າຈະໄດ້ຮັບສິ່ງທີ່​ດີ​ຕາມ​ທີ່ໄດ້ວາງແຜນໄວ້. ໃນຂະນະທີ່ລູກໆຂອງພຣະເຈົ້າຍັງຢູ່ເທິງໂລກ​ນີ້, ພວກເຮົາຈະເຂົ້າຮ່ວມສະພາຂອງພ​ຣະເຈົ້າໄດ້ແນວໃດ? ພວກເຮົາມີສ່ວນຮ່ວມກັບພຣະເຈົ້າໂດຍການປົດປ່ອຍ​ມະ​ນຸດຈາກອຳນາດແຫ່ງຄວາມມືດ. ພວກເຮົາມີສ່ວນຮ່ວມໂດຍການສະແດງຜູ້ຄົນ​ເຫັນ​ວ່າ​ພວກ​ເຮົາ​ມີ​ຊີ​ວິດ​ຢູ່​ໂດຍ​ເລືອກ​ທີ່​ຈະ​ເປັນ​ຄົນ​ສັດຊື່ແລະສະແດງຄວາມເມດຕາ. ພວກເຮົາເຂົ້າຮ່ວມໂດຍການຮຽນແບບລັກສະນະຂອງພຣະເຈົ້າ. ພວກເຮົາມີສ່ວນຮ່ວມໂດຍການປ້ອງກັນແລະເຜີຍແຜ່ຄວາມຈິງຂອງພຣະເຈົ້າອົງທ່ຽງແທ້ໃນໂລກທີ່ເປັນສັດຕູພາຍໃຕ້ການຄອບຄອງຂອງຜູ້ປົກຄອງ​ເໜືອ​ທຳ​ມະ​ຊາດທີ່ຊົ່ວຮ້າຍ. ພວກເຮົາມີສ່ວນຮ່ວມໂດຍມີ​ຄວາມ​ສຸກກັບຊີວິດ​ໃນແບບທີ່ພຣະເຈົ້າປະສົງໃຫ້ພວກເຮົາດຳເນີນຊີວິດ.

ວິທີການ​ດຳ​ເນີນ​ຊີ​ວິດທັງໝົດເຫຼົ່ານີ້ເຮັດໃຫ້ພວກເຮົາໄດ້ຮັບການຝຶກອົບຮົມສຳ​ລັບອານາຈັກ​ອັນ​ສົມ​ບູນຂອງພຣະເຈົ້າໃນອະນາຄົດ.ໂປໂລໄດ້ຂຽນເຖິງຜູ້ທີ່ເຊື່ອຊາວໂກຣິນໂທ, ຜູ້ທີ່ໄດ້​ພາ​ກັນຢຸດເຊົາການ​ດຳ​ເນີນ​ຊີ​ວິດທີ່​ຄິດ​ເຖິງອະນາຄົດແຫ່ງສະຫວັນຂອງພວກເຂົາ ແຕ່​ພວກ​ເຂົາ​ໄດ້ຕໍ່ສູ້ກັນ​ແລະ​ກັນກ່ຽວກັບສິ່ງຕ່າງໆໃນໂລກນີ້​ແທນ. ​ເພິ່ນກ່າວວ່າ, "ທ່ານບໍ່ຮູ້ບໍວ່າພວກເຮົາຈະຕັດສິນບັນດາ​ເທວະ​ດາ?" (1ກ​ຣ​ທ 6:3).

ໂປ​ໂລ​ເພິ່ນເປັນຄົນຈິງ​ຈັງ. ​ເພິ່ນພະຍາຍາມສັ່ງສອນບາງສິ່ງບາງຢ່າງທີ່ສະເພາະເຈາະຈົງໃນຄຳກ່າວນັ້ນ.

ປົກຄອງ​ບັນດາ​ປະຊາຊາດຕ່າງໆ

ຮູບແບບສຸດທ້າຍຂອງອານາຈັກຂອງພຣະເຈົ້າຍັງບໍ່ທັນມາຮອດໂລກນີ້ເທື່ອ. ເມື່ອມັນມາຮອດ, ອຳນາດແຫ່ງຄວາມມືດຈະພ່າຍແພ້. ຜູ້ປົກຄອງເໜືອ​ທຳ​ມະ​ຊາດທີ່ຊົ່ວຮ້າຍຈະສູນເສຍການຄອບຄອງຂອງພວກເຂົາ​ເໜືອປະເທດ​ຕ່າງໆຕະຫຼອດໄປ. ​ພວກ​ເຂົາ​ຈະ​ຖືກ​ແທນ​ທີ່​ໂດຍຄອບຄົວມະ​ນຸດແລະສະ​ພາ​ທີ່​ໄດ້​ຟື້ນ​ຟູ ໃໝ່ຂອງ​ພ​ຣະ​ເຈົ້າ. ​ມາເບິ່ງສິ່ງທີ່ພຣະເຢຊູເຈົ້າກ່າວໃນພ​ຣະ​ທຳພຣະນິມິດ:

ແຕ່​ໃຫ້​ພວກເຈົ້າ​ຢຶດຖື​ສິ່ງ​ທີ່​ພວກເຈົ້າ​ມີ​ຢູ່​ແລ້ວ​ນັ້ນໄວ້​ຈົນກວ່າ​ເຮົາ​ຈະ​ມາ.’  ຜູ້​ທີ່​ມີ​ໄຊຊະນະແລະ​ຖື​ຮັກສາ​ກິດຈະການ​ຂອງເຮົາ​ໄວ້​ຈົນເຖິງ​ທີ່ສຸດ, ເຮົາ​ຈະ​ໃຫ້​ຜູ້ນັ້ນ​ມີ​ອຳນາດ​ປົກຄອງ​ບັນດາ​ປະຊາຊາດ ແລະ​ຜູ້ນັ້ນ​ຈະ​ບັງຄັບ​ບັນຊາ​ພວກເຂົາ​ດ້ວຍ​ຄ້ອນເຫຼັກ ເໝືອນ​ຢ່າງ​ຊ່າງ​ໝໍ້​ທີ່​ທຳລາຍ​ໝໍ້​ດິນ​ໃຫ້​ແຕກ​ໝຸ່ນ​ເສຍ ຕາມ​ທີ່​ເຮົາ​ນີ້​ໄດ້​ຮັບ​ອຳນາດ​ຈາກ​ພຣະບິດາເຈົ້າ​ຂອງເຮົາ​ເໝືອນກັນ. ແລະ​ເຮົາ​ຈະ​ປະທານ​ດາວ​ເພັກ (ຮຸ່ງອາຣຸນ) ໃຫ້​ແກ່​ຜູ້ນັ້ນ (ພນມ.2:25-27)

ເມື່ອພຣະເຢຊູກັບຄືນມາຄອບ​ຄອງເທິງແຜ່ນດິນໂລກ ເຊິ່ງເປັນໂລກໃໝ່ຄື​ສວນ​ເອ​ເດນ​ທົ່ວ​ໂລກ ພ​ຣະ​ອົງຈະແບ່ງປັນໃຫ້ອ້າຍນ້ອງຂອງພ​ຣະ​ອົງ. ບັນດາຜູ້​ປົກ​ຄອງ​ດິນ​ແດນແລະອຳນາດທີ່ຊົ່ວຮ້າຍຈະຖືກໂຍນລົງຈາກບັນລັງຂອງພວກເຂົາ,ແລະພວກເຮົາຈະມາແທນທີ່ພວກເຂົາ. ການປົກຄອງຂອງພວກເຂົາຈະບໍ່ຖືກມອບໃຫ້ແກ່ບັນດາ​ເທວະ​ດາທີ່ສັດຊື່. ໃນເວລານັ້ນ, ພວກເຮົາຈະກາຍ​ເປັນເໜືອ​ນ​ເທວະດາທີ່ມີອຳນາດໃນອານາ ຈັກສຸດທ້າຍຂອງພຣະເຈົ້າ. ພຣະເຢຊູຈະແຕ່ງຕັ້ງພີ່ນ້ອງທັງຍິງແລະຊາຍຂອງພ​ຣະອົງ ທີ່​ເປັນ​ມະ​ນຸດ​ໃຫ້​ຮັບ​ຜິດ​ຊອບ.

ທ່ານກຳລັງສັບສົນກັບຄຳເວົ້າສຸດທ້າຍໃນພ​ຣະ​ທຳ​ພ​ຣ​ະ​ນິ​ມິດ 2:28 ບໍ? “​ເຮົາ​ຈະ​ປະທານ​ດາວ​ເພັກ (ຮຸ່ງອາຣຸນ) ໃຫ້​ແກ່​ຜູ້ນັ້ນ” ? ຟັງຄືວ່າມັນແປກ, ແຕ່ມັນໝາຍຄວາມວ່າພວກເຮົາຈະປົກຄອງຮ່ວມກັບ ພຣະເຢຊູຕໍ່ປະຊາຊາດຫຼັງຈາກອຳນາດທີ່ຊົ່ວຮ້າຍຖືກທຳລາຍ. "ດາວຮຸ່ງອາ​ຣຸນ" ອະທິບາຍເຖິງ​ສິ່ງ​ມີ​ຊີ​ວິດທີ່ດີແລະ​ເໜືອທຳມະຊາດ (ໂຢບ 38: 7). ນອກ​ຈາກນີ້ຍັງເປັນຄຳສັບທີ່ກ່າວເຖິງພ​ຣະເມຊີອາ. ເນື່ອງຈາກວ່າຜູ້ເປັນ​ພ​ຣະເມຊີອາເປັນພຣະເຈົ້າ​ຜູ້ມາ​ເປັນມະນຸດ,“ ​ຄຳ​ວ່າດາວ” ບາງເທື່ອໃຊ້ເພື່ອພັນລະນາເຖິງອານາຈັກຂອງພ​ຣະອົງໃນອະນາຄົດ. ​ພ​ຣະ​ທຳຈົດ​ບັນ​ຊີ 24:17 ກ່າວວ່າ "ດວງດາວແຈ້ງຈະອອກ​ມາຈາກຢາໂຄບ, ແລະ ​ກະ​ສັດ​ອົງ​ໜຶ່ງ​ຈະຂຶ້ນຈາກອິດສະຣາເອນ". ໃນພ​ຣະ​ທຳພຣະນິມິດ, ພຣະເຢຊູໄດ້ພັນລະນາເຖິງ​ພ​ຣະ​ອົງ​ເອງໃນວິທີການນີ້ວ່າ: "ເຮົາ​ນີ້​ເປັນ​ຮາກເຄົ້າແລະ​ໜໍ່ເຊື້ອ​ຂອງ​ດາວິດ ເປັນ​ດາວເພັກ​ດວງ​ໃສ​ຮຸ່ງເຮືອງ. " (ພນມ. 22:16).

ຖ້ອຍຄຳໃນພຣະນິມິດ 2:25–28 ແມ່ນມີພະລັງຫຼາຍ. ພ​ຣະເຢຊູບໍ່ພຽງແຕ່ບອກວ່າພ​ຣະອົງເປັນດວງດາວ​ຮຸ່ງ​ອາ​ຣຸນຂອງພ​ຣະເມຊີອາ​ເທົ່າ​ນັ້ນ, ແຕ່ພ​ຣະອົງຍັງໃຫ້ດວງດາວ​ຮຸ່ງ​ອາ​ຣຸນແກ່ພວກເຮົາ​ດ້ວຍ. ນີ້ແມ່ນວິທີການທີ່ຈະເວົ້າວ່າ​ພ​ຣະ​ອົງແບ່ງປັນການ​ປົກ​ຄອງຂອງ​ພ​ຣະ​ອົງ​ໃຫ້ກັບພວກເຮົາ. ​ໃນ​ພ​ຣະ​ນິ​ມິດ 3:20–21 ເວົ້າຫຼາຍກວ່ານີ້ກ່ຽວກັບເລື່ອງນີ້, ເພື່ອ​ໃຫ້ຜູ້ທີ່ເຊື່ອ​ບໍ່ພາດຈຸດສຳຄັນດັ່ງນີ້:

ເບິ່ງແມ! ເຮົາ​ຢືນ​ເຄາະ​ຢູ່​ທີ່​ປະຕູ ຖ້າ​ຜູ້ໃດ​ໄດ້ຍິນ​ສຽງ​ຂອງເຮົາ ແລະ​ໄຂ​ປະຕູ ເຮົາ​ຈະ​ເຂົ້າ​ໄປ​ຫາ​ຜູ້ນັ້ນ ແລະ​ຈະ​ຮ່ວມ​ຮັບປະທານ​ອາຫານ​ກັບ​ຜູ້ນັ້ນ ແລະ​ຜູ້ນັ້ນ​ຈະ​ຮ່ວມ​ຮັບປະທານ​ອາຫານ​ກັບ​ເຮົາ. ຜູ້​ທີ່​ມີ ໄຊຊະນະ ເຮົາ​ຈະ​ໃຫ້​ຜູ້ນັ້ນ​ນັ່ງ​ກັບ​ເຮົາ​ເທິງ​ບັນລັງ​ຂອງເຮົາ ເໝືອນ​ກັບ​ທີ່​ເຮົາ​ມີ​ໄຊຊະນະ​ແລ້ວ ແລະ​ໄດ້​ນັ່ງ​ກັບ​ພຣະບິດາເຈົ້າ​ຂອງເຮົາ​ເທິງ​ລາຊະບັນລັງ​ຂອງ​ພຣະອົງ.. (ພ​ນມ.3: 20–21)

ພຣະເຈົ້າມີຈຸດປະສົງຫຍັງເພື່ອໃຫ້ລູກໆຂອງພ​ຣະອົງມີສ່ວນຮ່ວມໃນ​ພ​ຣະລັກສະນະຂອງພ​ຣະອົງ? ເປັນຫຍັງພ​ຣະເຢຊູຈຶ່ງແນະນຳພວກເຮົາໃນສະພາໃນຖານະທີ່ເປັນອ້າຍເອື້ອຍນ້ອງຂອງ​ພ​ຣະ​ອົງ? ຄຳຕອບກໍ່ຄືວ່າພຣະເຈົ້າສາມາດໃຫ້ພວກເຮົາມີອຳນາດເໜືອແຜ່ນດິນໂລກຄືກັບທີ່ພ​ຣະ​ອົງຕ້ອງການມາແຕ່ຕອນ​ຕົ້ນ​ແລ້ວ. ສະຫວັນຈະກັບຄືນມາສູ່ໂລກ​ໃໝ່​ຄື​ເປັນສວນເອເດນທົ່ວ​ໂລກ.

ສວນ​ເອ​ເດນ​ນິຣັນ​ດອນ

ຈາກບົດທຳອິດຂອງພ​ຣະ​ທຳ​ປະ​ຖົມ​ມະ​ການ, ​ສວນເອເດນແມ່ນພາກສ່ວນໜຶ່ງທີ່ສຳຄັນໃນແຜນການຂອງພຣະເຈົ້າສຳລັບ​ມະ​ນຸດ, ສຳລັບບັນ​ດາວິນຍານແລະ ສຳລັບອານາຈັກພ​ຣະ​ອົງ. ສະນັ້ນມັນບໍ່ແມ່ນເລື່ອງແປກທີ່ຫຼື​ເລື່ອງ​ບັງ​ເອີນທີ່​ບົດ​ສຸດ​ທ້າຍ​ຂອງ​ພ​ຣະ​ທຳ​ພ​ຣະ​ນິ​ມິດ​ພາ​ພວກ​ເຮົາ​ກັບ​ຄືນ​ສູ່​ສວນ​ເອ​ເດນ:

ແລ້ວ​ເທວະດາ​ຕົນ​ນັ້ນ ກໍໄດ້​ຊີ້​ໃຫ້​ຂ້າພະເຈົ້າ​ເຫັນ​ແມ່ນໍ້າ​ແຫ່ງ​ຊີວິດ ທີ່​ໃສ​ເໝືອນ​ແກ້ວ ໄຫຼ​ອອກ​ມາ​ຈາກ​ພຣະ​ບັນລັງ​ຂອງ​ພຣະເຈົ້າ ແລະ​ຈາກ​ພຣະ​ເມສານ້ອຍ.  ນໍ້າ​ນັ້ນ​ໄຫຼ​ລົງ​ຜ່ານ​ກາງ​ຖະໜົນ​ຂອງ​ນະຄອນ ແຕ່ລະ​ແຄມ​ທັງສອງ​ຟາກ​ຂ້າງ​ຂອງ​ແມ່ນໍ້າ​ນັ້ນ ມີ​ຕົ້ນໄມ້​ແຫ່ງ​ຊີວິດ ຊຶ່ງ​ເກີດຜົນ​ສິບສອງ​ຊະນິດ, ເກີດຜົນ​ທຸກ​ເດືອນ ແລະ​ໃບ​ຂອງ​ຕົ້ນ​ນັ້ນ ໃຊ້​ສຳລັບ​ປິ່ນປົວ​ບັນດາ​ປະຊາຊາດ​ທັງຫລາຍ​ໃຫ້​ດີ. ຢູ່​ໃນ​ນະຄອນ​ນັ້ນ ບໍ່ມີ​ສິ່ງໃດ​ທີ່​ຕົກ​ຢູ່​ໃນ​ຄຳສາບແຊ່ງ​ຂອງ​ພຣະເຈົ້າ​ອີກ​ຕໍ່ໄປ. ພຣະ​ບັນລັງ​ຂອງ​ພຣະເຈົ້າ ແລະ​ຂອງ​ພຣະ​ເມສານ້ອຍ ຈະ​ຕັ້ງ​ຢູ່​ໃນ​ນະຄອນ​ນັ້ນ ແລະ​ພວກ​ຜູ້ຮັບໃຊ້​ຂອງ​ພຣະອົງ​ຈະ​ບົວລະບັດ​ຮັບໃຊ້​ພຣະອົງ.  ພວກເຂົາ​ຈະ​ເຫັນ​ພຣະເຈົ້າ​ໜ້າ​ຕໍ່ໜ້າ ແລະ​ພຣະນາມ​ຂອງ​ພຣະອົງ​ຈະ​ຊົງ​ປະທັບຕາ​ໃສ່​ໜ້າຜາກ​ຂອງ​ພວກເຂົາ​ໄວ້.  ກາງຄືນ​ຈະ​ບໍ່ມີ​ອີກ​ຕໍ່ໄປ ແລະ​ພວກເຂົາ​ຈະ​ບໍ່​ຕ້ອງການ​ແສງ​ໂຄມໄຟ ຫລື​ແສງ​ຕາເວັນ, ເພາະວ່າ​ອົງພຣະ​ຜູ້​ເປັນເຈົ້າ ພຣະເຈົ້າ​ຈະ​ເປັນ​ແສງ​ສະຫວ່າງ​ຂອງ​ພວກເຂົາ ແລະ​ພວກເຂົາ​ຈະ​ປົກຄອງ​ຢູ່​ຕະຫລອດ​ນິຣັນດອນ.(ພນມ.22:1-5)

ທ່ານໄດ້ສັງເກດເຫັນບໍ່ວ່າຕົ້ນໄມ້ແຫ່ງຊີວິດປິ່ນປົວບັນດາ​ປະຊາຊາດ​ທັງຫຼາຍໃຫ້​ດີ ? ບັນດາ​ປະຊາຊາດ​ທັງຫຼາຍ, ເຊິ່ງເຄີຍຖືກຄອບງໍາໂດຍຜູ້ປົກຄອງແລະອໍານາດທີ່ຊົ່ວຮ້າຍ, ດຽວນີ້ຈະຖືກຄອບຄອງໂດຍບັນ​ດາ​ບຸດໃໝ່ຂອງພຣະເຈົ້າ ຄືທ່ານແລະຂ້າ​ພະ​ເຈົ້າ.

ນີ້ບໍ່ແມ່ນຄັ້ງທຳອິດທີ່ຕົ້ນໄມ້ແຫ່ງຊີວິດຖືກຂຽນລົງໃນພ​ຣະ​ທຳພຣະນິມິດ. ​ເມື່ອເວົ້າກັບຜູ້ທີ່ເຊື່ອ​ທີ່​ສັດ​ຊື່​ຈົນ​ເຖິງ​ທີ່​ສຸດ, ພຣະເຢຊູໄດ້ກ່າວວ່າ (​ພ​ຣະ​ນິ​ມິດ 2:7,11), "ຜູ້ໃດ​ທີ່​ມີ​ໄຊຊະນະ ເຮົາ​ຈະ​ໃຫ້​ຜູ້ນັ້ນ​ກິນ​ຜົນ​ຈາກ​ຕົ້ນໄມ້​ແຫ່ງ​ຊີວິດ ຊຶ່ງ​ຢູ່​ໃນ​ສວນ​ຂອງ​ພຣະເຈົ້າ... ພວກເຂົາຈະ​ບໍ່​ຖືກ​ອັນຕະລາຍ​ຈາກ​ຄວາມ​ຕາຍ​ຄັ້ງ​ທີ​ສອງ" ການອ້າງອີງເຖິງຕົ້ນໄມ້ແຫ່ງຊີວິດແມ່ນເຊື່ອມໂຍງຢ່າງຊັດເຈນກັບສວນເອເດນ. “ ຄວາມຕາຍຄັ້ງ ທຳອິດ” ໝາຍເຖິງການຕາຍຂອງຮ່າງກາຍເຊິ່ງຜົນມາຈາກບາບຂອງອາດາມ ແລະຖືກຂັບ​ໄລ່​ອອກ​ຈາກ​ສວນເອເດນ. ​ມະ​ນຸດທຸກຄົນ ທັງຜູ້ທີ່ເຊື່ອແລະບໍ່ເຊື່ອ ໄດ້ຖືກເຮັດ​ໃຫ້​ເປັນຄືນມາ​ຈາກ​ຕາຍເພື່ອປະເຊີນ​ໜ້າກັບພຣະເຈົ້າ​ສູ່ການພິພາກສາ​ຄັ້ງສຸດທ້າຍ. "ຄວາມຕາຍຄັ້ງທີສອງ" ແມ່ນຜູ້ທີ່ບໍ່ເຊື່ອຈະ​ໄດ້​ປະ​ສົບໃນການຕັດສິນ​ຄັ້ງສຸດທ້າຍ (ພນມ. 21: 8), ຜູ້ທີ່ເຊື່ອໃນພຣະເຢຊູ​ເຈົ້າສືບຕໍ່ຢູ່ຮ່ວມກັບພຣະເຈົ້າໃນສວນເອເດນ ໃໝ່ແລະບໍ່​ຕ້ອງ​ທົນ​ທຸກ​ກັບຄວາມຕາຍຄັ້ງທີສອງ

​ສາ​ເຫດ​ທີ່ເລື່ອງນີ້ສຳ​ຄັນ

ຄຣິດສະຕຽນຫຼາຍຄົນມີທັດສະນະທີ່ບໍ່ພຽງພໍກ່ຽວກັບຊີວິດຫຼັງ​ຄວາມ​ຕາຍ. ພ​ຣະຄຳພີບໍ່ໄດ້ບອກພວກເຮົາທຸກຢ່າງກ່ຽວກັບຊີວິດຫຼັງ​ຄວາມ​ຕາຍ, ແຕ່ມີບາງຢ່າງທີ່ໄດ້ຖືກອະທິບາຍ​ໄວ້. ພວກເຮົາຈະ​ບໍ່ຫຼິ້ນ​ດົນ​ຕີແລະຮ້ອງເພງນະມັດສະການບໍ່​ຮູ້​ຈົບ​ສິ້ນໃນຂະນະທີ່​ເຫາະ​ຢູ່​ເທິງ​ກ້ອນເມກ​ດອກ. ພວກເຮົາຈະບໍ່ພຽງແຕ່ນັ່ງຢູ່ໂຊຟາເທິງສະຫວັນລົມກັບຍາດພີ່ນ້ອງຫຼືໝູ່ເພື່ອນຂອງພວກເຮົາເທົ່ານັ້ນ.

ແຕ່ພວກເຮົາຈະດໍາເນີນຊີວິດ​ຕາມ​ແບບທີ່ຊີວິດທີ່ພຣະເຈົ້າໄດ້ວາງແຜນໄວ້ໃນສວນເອເດນ. ພວກເຮົາຈະຫຍຸ້ງຢູ່ກັບຄວາມສຸກແລະເບິ່ງແຍງສິ່ງທີ່ພ​ຣະເຈົ້າຊົງສ້າງ. ພວກເຮົາຈະເຮັດວຽກຄຽງ​ບ່າ​ຄຽງ​ໄຫຼ່​ກັບ ພຣະເຈົ້າ​ຮ່ວມກັບ​ບັນ​ດາວິນຍານທີ່ຍັງຈົງຮັກພັກດີຕໍ່ພ​ຣະອົງ. ສະຫວັນແລະແຜ່ນດິນໂລກຈະບໍ່ເປັນບ່ອນແຍກຕ່າງຫາກອີກຕໍ່ໄປ.

ການຮູ້ຈັກຈຸດໝາຍປາຍທາງຂອງພວກເຮົາໃນຖານະຜູ້ທີ່ເຊື່ອຄວນປ່ຽນແນວຄິດຂອງພວກເຮົາກ່ຽວກັບວິທີທີ່ພວກເຮົາດຳ​ເນີນ​ຊີ​ວິດຢູ່ນີ້ແລະຕອນນີ້. ໂປໂລໄດ້ກ່າວວ່າ,“ *“ສິ່ງ​ທີ່​ຕາ​ບໍ່​ເຫັນ ຫູ​ບໍ່ໄດ້ຍິນ*

*ແລະ​ສິ່ງ​ທີ່​ມະນຸດ​ຄິດ​ບໍ່​ອອກແມ່ນ​ສິ່ງ​ນັ້ນ​ແຫຼະ ທີ່​ພຣະເຈົ້າ​ໄດ້​ຊົງ​ຈັດຕຽມ​ໄວ້ໃຫ້​ແກ່​ຄົນ​ທັງຫລາຍ​ທີ່​ຮັກ​ພຣະອົງ.”* (1ກ​ຣ​ທ.2: 9). ການຮູ້ວ່າສິ່ງນີ້ແມ່ນອະນາຄົດທີ່ໜ້າປະທັບໃຈ ແລະຮຸ່ງເຮືອງຂອງພວກເຮົາຊ່ວຍຮັກສາສະຖານະການ​ປະ​ຈຸ​ບັນຂອງພວກເຮົາຢູ່​ໃນ​ມຸມມອງ​ທີ່​ເໝາະ​ສົມ. ຫຼັງຈາກໂປໂລຂຽນຖ້ອຍຄຳ ເຫຼົ່ານັ້ນ, ​ເພິ່ນຍັງໄດ້ຂຽນວ່າ:

ຈົ່ງ​ໃຫ້​ພວກເຮົາ​ຍ້ອງຍໍ​ສັນລະເສີນ​ພຣະເຈົ້າ ພຣະບິດາເຈົ້າ​ຂອງ​ອົງ​ພຣະເຢຊູ​ຄຣິດເຈົ້າ​ຂອງ​ພວກເຮົາ ພຣະບິດາເຈົ້າ​ອົງ​ຊົງ​ເມດຕາ ຄື​ພຣະເຈົ້າ​ອົງ​ທີ່​ໃຫ້​ຄວາມ​ເລົ້າໂລມ​ໃຈ​ທຸກຢ່າງ...ພີ່ນ້ອງ​ທັງຫລາຍ​ເອີຍ ເຮົາ​ຢາກ​ໃຫ້​ພວກເຈົ້າ​ຮູ້​ເຖິງ​ຄວາມ​ທຸກ​ລຳບາກ ທີ່​ພວກເຮົາ​ໄດ້​ຮັບ​ໃນ​ແຂວງ​ເອເຊຍ ເປັນ​ຄວາມ​ທຸກ​ລຳບາກ​ໜັກ​ເຫຼືອ​ກຳລັງ ຈົນ​ພວກເຮົາ​ສິ້ນ​ຄວາມຫວັງ​ໝົດ ແທບ​ຈະ​ເອົາ​ຊີວິດ​ບໍ່​ລອດ.  ຕາມ​ທີ່​ຈິງ ພວກເຮົາ​ຄິດ​ວ່າ ໂທດ​ເຖິງ​ຕາຍ​ໄດ້​ຕົກ​ຖືກ​ພວກເຮົາ​ແລ້ວ ເຖິງ​ປານ​ນັ້ນ​ກໍຕາມ ເຫດການ​ນີ້​ໄດ້​ເກີດຂຶ້ນ ເພື່ອ​ບໍ່​ໃຫ້​ພວກເຮົາ​ເຊື່ອໝັ້ນ​ໃນ​ຕົວ​ເອງ ແຕ່​ໃຫ້​ພວກເຮົາ​ເຊື່ອໝັ້ນ​ໃນ​ພຣະເຈົ້າ ອົງ​ທີ່​ບັນດານ​ໃຫ້​ຄົນ​ຕາຍ​ເປັນ​ຄືນ​ມາ​ສູ່​ຊີວິດ. (2ກ​ຣ​ທ.1:3-9)

ພຣະເຈົ້າສາມາດປົກປັກຮັກສາພວກເຮົາໃນຊີວິດນີ້. ແຕ່ເຖິງແມ່ນວ່າພວກເຮົາຈະຕາຍ, ພວກເຮົາຈະ

ຖືກເຮັດ​ໃຫ້​ເປັນ​ຄືນມານັ່ງຢູ່ກັບພຣະເຢຊູຢູ່ເທິງບັນລັງຂອງພຣະອົງ (ພນມ.3:21).

​ ຕອນນີ້ພວກເຮົາສາມາດເລືອກຮູບ​ແບບ​ການ​ດຳ​ເນີນຊີວິດ ເພື່ອໃຫ້ກົງກັບຈຸດໝາຍປາຍທາງໃນອະນາຄົດຂອງພວກເຮົາໃນການຢູ່ຮ່ວມກັບພຣະເຈົ້າໃນສວນເອເດນ, ຫຼືພວກເຮົາສາມາດບໍ່ເຊື່ອຟັງ​ກໍ​ໄດ້. ການຮັບຮູ້ຂອງພວກເຮົາກ່ຽວກັບອະນາຄົດຂອງພວກເຮົາ ຄວນປ່ຽນການເລືອກທີ່ພວກເຮົາ​ຕັດ​ສິນ​ໃຈໃນປະຈຸບັນແລະວິທີການ​ດຳ​ເນີນ​ຊີ​ວິດໃນຕອນນີ້. ຖ້າທ່ານຮູ້ວ່າມື້ໜຶ່ງທ່ານຈະໄດ້ຢູ່​ຮ່ວມໃນ​ຕຶກ​ຫ້ອງ​ແຖວຫຼືເຮັດວຽກຢູ່ໃນຫ້ອງການດຽວກັນກັບຄົນທີ່ທ່ານບໍ່ມັກ,​​ຄົນທີ່​ວິພາກວິຈານແລະຄົນ​ທີ່​​ບໍ່​ສຳ​ຄັນ, ຂ້າ​ພະ​ເຈົ້າຄິດວ່າທ່ານຄວນຈະພະຍາຍາມດຽວນີ້ເພື່ອເປັນຜູ້ສ້າງສັນຕິພາບ,ເປັນກຳລັງໃຈ,ແລະແມ່ນແຕ່ໝູ່ຂອງຄົນນັ້ນ. ເຮົາຈະປະຕິບັດຕໍ່ເພື່ອນຮ່ວມຄວາມເຊື່ອໄດ້ແນວໃດໃນເວລານີ້? ​ເຮັດ​ແນວ​ໃດພວກເຮົາ​ຈຶ່ງບໍ່ສາມາດພະຍາຍາມຢ່າງເຕັມ​ທີ່ເພື່ອຊຸກຍູ້ຜູ້ທີ່ບໍ່ເຊື່ອ​ໃຫ້ມາ​ເຖິງພຣະເຢຊູ​ໄດ້​? ແຕ່ພວກເຮົາມັກຈະພະ​ຍາ​ຍາມ​ຢ່າງ​ໜັກເພື່ອຕໍ່ສູ້ກັບພວກເຂົາ​​ຄືເປັນສັດຕູ. ພວກເຮົາເ​ຫັນອະນາຄົດຂອງພວກເຮົາໃນສະຫວັນຫຼືບໍ່. ການ​ກະ​ທຳ​ຂອງພວກເຮົາຕໍ່ຜູ້ຄົນສະແດງໃຫ້ເຫັນວ່າພວກເຮົາໃຫ້​ຄວາມ​ສຳ​ຄັນ​ຈຸດ​ໃດ.

ພຣະເຢຊູຕ້ອງມີສິດອຳນາດ​ໃນ​ການ​ປົກ​ຄອງຫຼາຍປານໃດ ໃນ​ການແບ່ງປັນກັບທ່ານເພື່ອໃຫ້​ທ່ານມີຄວາມສຸກ? ຄຳຖາມນີ້ອາດເບິ່ງຄືວ່າເປັນເລື່ອງແປກ, ເພາະວ່າຂອງຂວັນໃດໆຈາກພຣະເຢຊູຈະເປັນສິ່ງທີ່ດີເລີດ​ສະ​ເໝີ. ສະນັ້ນ, ເປັນຫຍັງຕອນນີ້ພວກເຮົາຈຶ່ງ​ຍາດ​ແຍ່ງສະຖານະພາບກັບ​ຜູ້​ເຊື່ອ​ຄົນ​ອື່ນໆ? ເປັນຫຍັງພວກເຮົາຈິ່ງຕໍ່ສູ້ກັນເພື່ອ​ໃຫ້​ໄດ້​ປຽບ,ໄດ້​ຄວາມ​ສົນ​ໃຈແລະຜົນປະໂຫຍດສ່ວນຕົວ? ພວກເຮົາບໍ່ດີກ່ວາຜູ້ທີ່ເຊື່ອຊາວໂກຣິນໂທ, ເຊິ່ງໂປໂລຕ້ອງໄດ້ເຕືອນກ່ຽວກັບຈຸດໝາຍປາຍທາງຂອງພວກເຂົາບໍ? ພວກເຮົາເພິ່ງ​ພໍ​ໃຈໃນການປົກຄອງແລະປົກຄອງ​ຮ່ວມກັບພຣະເຢຊູ​ບໍ, ຫຼືພວກເຮົາບໍ່ພໍ​ໃຈ.

ຄ​ຣິ​ສ​ຕຽ​ນ​ທັງຫຼາຍ ເຖິງເວລາທີ່ຈະໃຊ້ຊີວິດຂອງທ່ານຄືກັບວ່າທ່ານຮູ້ວ່າທ່ານເປັນໃຜແລະຮູ້ແຜນການທີ່ພຣະເຈົ້າມີສຳລັບທ່ານ.

​ບົດສະຫຼຸບ

ພວກເຮົາໄດ້ມາຮອດຈຸດສິ້ນສຸດຂອງການເດີນທາງຂອງພວກເຮົາແລ້ວ. ແຕ່ອາດຈະດີກວ່າຖ້າ​ຈະ​ເວົ້າວ່າພວກເຮົາຫາກໍ່ເລີ່ມຕົ້ນການເດີນທາງຂອງພວກເຮົາ. ພວກເຮົາໄດ້ພິຈາລະນາຄຳຖາມພື້ນຖານບາງຢ່າງຄື: ​ສິ່ງ​ມີ​ຊີ​ວິດ​ເໜືອ​ທຳ​ມະ​ຊາດອື່ນໆມີ​ຢູ່​ແທ້ບໍ? ​ຖ້າ​ມີ​ແທ້ນັ້ນຈະ​ສ້າງ​ຄວາມ​ແຕກ​ຕ່າງຫຼາຍ​ປານ​ໃດ​​ທີ່ພວກເຮົາ​ຈະເຂົ້າໃຈສິ່ງທີ່ພ​ຣະຄຳພີສອນ? ນັ້ນໝາຍຄວາມວ່າແນວໃດສຳລັບຄວາມເຊື່ອຂອງພວກເຮົາຖ້າພວກເຮົາເຊື່ອວ່າອາ​ນາ​ຈັກທີ່ເບິ່ງບໍ່ເຫັນໃນພ​ຣະຄຳພີແມ່ນແທ້ໆ ? ຂ້າ​ພະ​ເຈົ້າຍັງລວມ​ເຖິງພາກສ່ວນຕ່າງໆຂອງພ​ຣະຄຳພີທີ່ຜິດປົກກະຕິແລະ​ຄົນ​ບໍ່​ສົນ​ໃຈ. ເມື່ອຂ້າພະ​ເຈົ້າເລີ່ມເຂົ້າໃຈຄວາມໝາຍ​ເໜືອ​ທຳ​ມະ​ຊາດໂດຍຜ່ານ​ ພ​ຣະຄຳພີຂ້າ​ພະ​ເຈົ້າຮູ້ວ່າຂ້າ​ພະ​ເຈົ້າຕ້ອງຄິດແຕກຕ່າງອອກ​ໄປ​ໃນຫຼາຍໆເລື່ອງ. ແຕ່ຂ້າພະເຈົ້າສາມາດສະຫຼຸບທຸກສິ່ງທຸກຢ່າງເປັນສອງຄຳຄື: ຕົວຕົນແລະຈຸດປະສົງ. ຂ້າພະເຈົ້າຫວັງວ່າທ່ານຈະຖືກທ້າທາຍໃຫ້ຄິດເຖິງ "​ຕົວ​ຕົນ" ແລະ "ຈຸດປະສົງ" ຂອງທ່ານທີ່ທ່ານໄດ້ອ່ານປຶ້ມຫົວນີ້.

ຕົວຕົນຂອງພວກເຮົາແມ່ນເຮົາມີ​ບ້ານຢູ່ໃນຄອບຄົວຂອງພຣະເຈົ້າ

ສິ່ງທີ່ຂ້າພະເຈົ້າຂຽນມີຄວາມໝາຍສຳຄັນສຳລັບສິ່ງທີ່ພວກເຮົາຄິດວ່າການເປັນຄຣິສຕຽນມີ​ຄວາມ​ໝາຍ. ພຣະສັນຍາໃໝ່ມັກເວົ້າວ່າການເປັນຜູ້ເຊື່ອໝາຍຄວາມວ່າການ “ຢູ່ໃນພຣະຄຣິດ”. ເມື່ອພວກເຮົາຮູ້ວ່າຜູ້ປົກຄອງເໜືອ​ທຳ​ມະ​ຊາດທີ່ຊົ່ວຮ້າຍໃນພຣະສັນຍາເດີມມີຢູ່ແທ້, ດັ່ງນັ້ນພຣະບັນຍັດຂໍ້ທຳອິດຂອງ ພຣະເຈົ້າທີ່ສັ່ງ​ວ່າ ຢ່າມີພະອື່ນໃດ​ນອກ​ຈາກພຣະເຈົ້າແຫ່ງອິດສະຣາເອນ​ຈະ​ເປັນ​ທີ່ເຂົ້າໃຈໄດ້ຫຼາຍ. ຄຳສັ່ງບໍ່ແມ່ນກ່ຽວກັບການໃຫ້ຄວາມສຳຄັນກັບເງິນຫຼືເຮືອຫຼືລົດໃຫຍ່. ມັນແມ່ນກ່ຽວກັບຄວາມຮັກທີ່​ຫວງ​ແຫນຂອງພຣະເຈົ້າທີ່ມີຕໍ່ປະຊາຊົນຂອງພຣະອົງ ແລະປົກປ້ອງພວກເຂົາຈາກອຳນາດແຫ່ງຄວາມມືດ. ​ ພ​ຣະ​ບັນ​ຍັດໝາຍເຖິງຂໍ້​ຄຳ​ສັ່ງ​ແທ້ໆ. ​ການໃຫ້ຄວາມພັກດີຕໍ່ວິນຍານອື່ນນອກເໜືອຈາກພ​ຣະເຈົ້າອົງສູງສຸດ​ເປັນ​ເລື່ອງ​​ຜິດ​ປົກ​ກະ​ຕິ.

ມະ​ນຸດ​ຕົກເປັນຂ້າທາດພາຍໃຕ້ອໍານາດທາງວິນຍານ​ເໜືອ​​ທຳ​ມະ​ຊາດ​ທີ່ຊົ່ວຮ້າຍ ເປັນຜົນສະທ້ອນທີ່ຮ້າຍແຮງຂອງການກະບົດຈາກພຣະເຈົ້າອົງທ່ຽງແທ້. ​ເມື່ອ​ມະ​ນຸດປະຕິເສດຫຼາຍຄັ້ງທີ່ຈະຕິດຕາມພຣະຜູ້ສ້າງຂອງພວກເຂົາ, ພຣະອົງໄດ້ລົງໂທດພວກວິ​ນ​ຍານ​ທີ່​ກະ​ບົດແລະ​ມະ​ນຸດທີ່ຕິດຕາມພວກເຂົາ. ພວກເຮົາທຸກຄົນເຄີຍຖືກ​ພ​ຣະ​ເຈົ້າປະ​ຖິ້ມ ແລະຕົກເປັນທາດຂອງ​ຄວາມ​ເສື່ອມ​ໂຊມແລະ​ການຫາ​ຜົນ​ປະ​ໂຫຍດ​ຂອງ​ອຳ​ນາດ​ແຫ່ງ​ຄວາມ​ມືດ​ທີ່ຊົ່ວຮ້າຍ. ໂປໂລກ່າວວ່າ, ພວກເຮົາຖືກ​ຕັດ​ຂາດ​ຈາກພຣະເຈົ້າແລະຄົນພາຍນອກ ພັນທະສັນຍາແຫ່ງ​ຄວາມ​ຮັກຂອງພ​ຣະ​ອົງ (ອ​ຟ​ຊ. 2:12). ພວກເຮົາໄດ້ຫຼົງ​ທາງໄປ. ພວກເຮົາເຄີຍເປັນນັກໂທດໃນອານາຈັກແຫ່ງຄວາມມືດ. ພວກເຮົາເປັນສັດຕູຂອງພ​ຣະເຈົ້າອົງສູງສຸດ. ພວກເຮົາເປັນທາດທີ່ຢູ່ພາຍໃຕ້ຜູ້ປົກຄອງ​ເໜືອ​ທຳ​ມະ​ຊາດທີ່ຊົ່ວຮ້າຍ (ອ​ຟ​ຊ. 4:18; ກ​ລ​ຊ. 1:21).

ການເຂົ້າໃຈສະພາບການຂອງມະ​ນຸດເຮົາ ເຮັດໃຫ້ຄຳສອນຂອງພ​ຣະຄຳພີກ່ຽວກັບການຮັບເປັນ​ລູກ ​ພ​ຣະ​ເຈົ້າແລະຮັບມໍລະດົກມີຄວາມໝາຍຫຼາຍຂຶ້ນ. ເຮັດໃຫ້ພວກເຮົາມີສະພາບການທີ່ຈະເຂົ້າໃຈຄວາມ ໝາຍຂອງສິ່ງ​ເຫຼົ່າ​ນັ້ນ. ພຣະເຈົ້າບໍ່​ຕ້ອງ​ການທີ່ຈະປ່ຽນແປງຫຼືຢຸດແຜນການດຳເນີນຊີວິດຢູ່ເທິງໂລກກັບຄອບຄົວຂອງ​ພ​ຣະ​ອົງ.ພ​ຣະ​ອົງ​ເນັ້ນ​ໜັກ​ທີ່​ຈະ​ເຮັດ​ຕາມແຜນການຂອງພຣະອົງເພື່ອເພີດເພີນໄປກັບໂລກທີ່ພຣະອົງໄດ້ສ້າງຄຽງຄູ່ກັບລູກໆຂອງພຣະອົງ. ຢູ່ທີ່ວິ​ຫານ​ບາ​ເບນພ​ຣະ​ອົງໄດ້ຫັນຫຼັງໃຫ້​ກັບ​ມະ​ນຸດທີ່ກະບົດທັງໝົດ, ແຕ່ໃນເວລາຕໍ່ມາ, ພ​ຣະ​ອົງໄດ້ເອີ້ນອັບຣາຮາມ​ເພື່ອ​ກໍ່ຕັ້ງຄອບຄົວໃໝ່. ອັບຣາຮາມໄດ້ເປັນສ່ວນໜຶ່ງໃນແຜນຂອງພຣະອົງເຊິ່ງ​ຈະ​ເຮັດ​ໃຫ້​ບັນ​ດາ​ປະ​ຊາ​ຊາດເຫຼົ່ານັ້ນທີ່ຖືກ​ປະ​ຖິ້ມສາມາດກັບມາຫາ ພ​ຣະ​ອົງໄດ້ (ກຈ. 10: 26– 27).

ການເຊື່ອຄວາມເປັນຈິງຂອງໂລກວິນຍານທີ່ສອນໃນພ​ຣະຄຳພີ ແມ່ນສິ່ງທີ່ຈຳເປັນສຳລັບການເຂົ້າໃຈ ພ​ຣະຄຳພີຢ່າງຖືກຕ້ອງ. ​ພ​ຣະ​ຄຳ​ພີອະທິບາຍວ່າເປັນຫຍັງບາບຂອງການບູຊາຮູບເຄົາ​ລົບຕ່າງກັນກັບບາບອື່ນໆ. ການ​ຂາບ​ໄຫວ້​ບູ​ຊາ​ຮູບ​ເຄົາ​ລົບເປັນຄວາມບາບທີ່ຖືກລະບຸໄວ້ໃນ​ຈຸດທີ່ສຳຄັນທີ່ສຸດເພື່ອວ່າ​ຄົນ​ເຮົາບໍ່ຄວນພາດມັນ. ປະເທດອິດສະຣາເອນຖືກສ້າງ​ຂຶ້ນໃຫ້ຈົງຮັກພັກດີຕໍ່ພຣະເຈົ້າ, ແຕ່ປະຊາຊົນຫັນໄປຕິດຕາມພະອື່ນໆ​ແທນ.ຈາກນັ້ນອິດສະຣາເອນໄດ້ຖືກສົ່ງອອກຈາກແຜ່ນດິນໄປສູ່ການ​ເປັນຊະ​ເລີຍພຣະເຈົ້າ ໄດ້ຫັນຫຼັງ​ໃຫ້ກັບອິດສະຣາເອນຄືກັບປະເທດອື່ນໆ. ນີ້ແມ່ນເຫດຜົນຫຼັກທີ່ເຮັດໃຫ້ຄວາມພົ້ນໃນພ​ຣະຄຳພີຖືກອະ​ທິ​ບາຍໄວ້ສະເໝີວ່າເປັນຄວາມເຊື່ອ. ພຣະເຈົ້າບໍ່ໄດ້ຊອກຫາການ​ປະ​ພຶດ​ທີ່​ດີຂຶ້ນ ແລະ ຄຸນງາມ ຄວາມດີ. ພ​ຣະ​ອົງກຳລັງຊອກຫາຄວາມ​ເຊື່ອ. ພຣະເຈົ້າຕ້ອງການຜູ້ເຊື່ອທີ່ຊື່ສັດ. ເມື່ອພວກເຮົາເລືອກທີ່ຈະເຮັດໃຫ້ຈິດໃຈຂອງພວກເຮົາສອດຄ່ອງກັບພຣະເຈົ້າອົງສູງສຸດ, ພຣະອົງຈະຊ່ວຍພວກເຮົາໃຫ້ພົ້ນຈາກອຳນາດແຫ່ງຄວາມມືດ. ເມື່ອພວກເຮົາເລືອກທີ່ຈະເຮັດຕາມວິນຍານອື່ນ, ພວກເຮົາກຳລັງ​ຫວ່ານເມັດພັນທີ່ບໍ່ດີເຊິ່ງຕໍ່ມາມັນຈະໃຫ້ຜົນຜະລິດທີ່ບໍ່ດີທີ່ພວກເຮົາຕ້ອງໄດ້ເກັບກ່ຽວ.

ການເປັນຜູ້ເຊື່ອຖືທີ່ສັດຊື່ ໝາຍເຖິງການໄວ້ວາງໃຈໃນສິ່ງທີ່ພຣະເຢຊູໄດ້ເຮັດຢູ່ເທິງໄມ້ກາງແຂນນັ້ນເພື່ອປະໂຫຍດຂອງພວກເຮົາ. ພ​ຣະອົງເປັນພ​ຣະເຈົ້າໃນເນື້ອກາຍຂອງມະນຸດແລະບໍ່ມີໃຜສາມາດເຮັດໄດ້. ການດຳເນີນຊີວິດທີ່ເໝາະສົມແລະການເຮັດບຸນກຸ​ສົນບໍ່ໄດ້ເຮັດໃຫ້ພຣະເຈົ້າຮັກແລະຊ່ວຍພວກເຮົາ​ໃຫ້​​ລອດພົ້ນ​ໄດ້. ພວກເຮົາປະຕິບັດຕາມຄຳສັ່ງຂອງພຣະອົງ ແລະດຳເນີນຊີວິດທີ່ເໝາະສົມເພາະພວກເຮົາຂອບໃຈ​ໃນສິ່ງທີ່ພຣະອົງໄດ້ກະທຳເພື່ອພວກເຮົາ. ຄຳສັ່ງຂອງພຣະອົງສອນພວກເຮົາໃຫ້ມີວິທີການດຳເນີນຊີວິດທີ່ດີທີ່ສຸດແລະຈະນຳໄປສູ່ຄວາມສຸກແລະຄວາມເພິ່ງພໍໃຈ. ແນວທາງຊີວິດຂອງ​ພ​ຣະ​ອົງຈະເຮັດ​ໃຫ້ພວກເຮົາຫ່າງ​ໄກ​ຈາກ​ການຕັດສິນໃຈ​ເຊິ່ງໃນທີ່ສຸດຈະທຳລາຍພວກເຮົາແລະຄົນອື່ນໆ. ການດຳເນີນຊີວິດ​ຕາມແບບຢ່າງຂອງພຣະອົງຈະເຮັດໃຫ້ພວກເຮົາມີຄວາມສອດຄ່ອງກັບພຣະເຈົ້າ ແລະຄອບຄົວອື່ນໆຂອງ ພ​ຣະ​ອົງ. ຄອບຄົວຂອງພວກເຮົາດຽວນີ້ລວມທັງ​ມະ​ນຸດແລະວິນຍານທີ່ຈົງຮັກພັກດີຕໍ່ພຣະເຈົ້າອົງສູງສຸດ. ພວກເຮົາທຸກຄົນຈະຢູ່ຮ່ວມກັນໃນອານາຈັກຂອງ​ພ​ຣະ​ອົງໃນສວນເອເດນໃໝ່.

ຈຸດປະສົງຂອງພວກເຮົາແມ່ນພວກເຮົາທຸກຄົນມີສ່ວນຮ່ວມໃນແຜນຂອງພຣະເຈົ້າທີ່ຈະຟື້ນຟູສວນເອເດນ

ການເປັນສະມາຊິກໃນຄອບຄົວຂອງພ​ຣະເຈົ້າ ມີ​ເງື່ອນ​ໄຂດຽວເທົ່າ​ນັ້ນ​ຄື: ​ເຊື່ອໃນພຣະເຈົ້າ​​ຜູ້ເໜືອ ພະ​ທັງ​ປວງ ພ​ຣະ​ເຈົ້າ​ຜູ້ທີ່ມາຫາພວກເຮົາເປັນ​ບຸກ​ຄົນ​ຄືພຣະເຢຊູຄຣິດ. ການເປັນສະມາຊິກໃນຄອບຄົວບໍ່ພຽງແຕ່ໃຫ້ສິດທິພິເສດທີ່​ດີ​ເລີດແກ່ພວກເຮົາເທົ່ານັ້ນ,ແຕ່ຍັງໃຫ້ພວກເຮົາມີຈຸດປະສົງທີ່ຈະແຈ້ງໃນຊີວິດ​ນຳອີກ.

ສະມາຊິກໃນຄອບຄົວຂອງພຣະເຈົ້າ​ຍັງມີພາລະກິດ. ພວກເຂົາ​ເຈົ້າຕ້ອງເປັນຕົວແທນຂອງພຣະເຈົ້າໃນການເຜີຍແຜ່​ການ​ປົກ​ຄອງທີ່ດີຂອງພຣະອົງໃນປະເທດ​ຕ່າງ​ໆໂດຍເຊື້ອເຊີນຜູ້ຄົນໃຫ້ເຂົ້າຮ່ວມໃນຄອບຄົວຂອງ​ພ​ຣະ​ອົງ. ພວກເຮົາແມ່ນວິທີການຂອງພຣະເຈົ້າທີ່ຈະສືບຕໍ່ການປ່ຽນ​ແປງທີ່ຍິ່ງໃຫຍ່ຂອງອານາຈັກຕ່າງໆທີ່ເລີ່ມຕົ້ນໃນ​ພ​ຣະ​ທຳກິດຈະການ​ບົດທີ 2. ເຫດການດັ່ງກ່າວສ້າງກຸ່ມຜູ້ທີ່ເຊື່ອເຊິ່ງເອີ້ນວ່າ “ຄ​ຣິ​ສ​ຕະ​ຈັກ” ແລະ “ຮ່າງກາຍຂອງພຣະຄຣິດ”.ພວກເຮົາມີໜ້າ​ທີ່ນີ້ຈົນ​ເຖິງເວລາທີ່ພຣະເຢຊູຈະກັບມາ. ຄວາມຊົ່ວຮ້າຍໄດ້ແຜ່ລາມໄປຄືກັບໄວຣັດ ​ເຖິງ​ມະ​ນຸດທຸກຄົນ​ພາຍຫຼັງຄວາມລົ້ມເຫຼວຂອງ​ມະ​ນຸດ​ໃນສວນ ເອເດນທຳອິດ. ຂ່າວປະ​ເສີດແມ່ນຢາແກ້ພິດ. ຜູ້ທີ່ໄດ້ຮັບການປິ່ນປົວ​ໃຫ້​ດີສາມາດແບ່ງປັນຢາແກ້​ພິດກັບ​ຜູ້ທີ່ຕິດເຊື້ອຄົນອື່ນໆໄດ້. ດຽວນີ້ພວກເຮົາເປັນຜູ້​ນຳ​ສົ່ງຂ່າວປະ​ເສີດແຫ່ງຄວາມຈິງກ່ຽວກັບພຣະເຈົ້າອົງສູງສຸດ. ພວກເຮົາສາມາດເຜີຍແຜ່ຄວາມຮັກຂອງພ​ຣະ​ອົງຕໍ່ທຸກໆຊາດ. ພວກເຮົາສາມາດເຜີຍແຜ່ຂໍ້ມູນກ່ຽວກັບແຜນການຂອງ​ພ​ຣະ​ອົງທີ່ຈະຢູ່ກັບຄອບຄົວຂອງພ​ຣະ​ອົງຢູ່ເທິງໂລກທີ່​ພ​ຣະ​ອົງສ້າງ. ພວກເຮົາສາມາດບອກກ່ຽວກັບແຜນການຂອງພຣະອົງທີ່ຈະ​ສ້າງສວນເອເດນໃໝ່.

ມັນແມ່ນ​ຄວາມຈິງທາງວິທະຍາສາດທີ່ວ່າ ທະວີບຕ່າງໆຂອງໂລກ​ຄ່ອຍໆເຄື່ອນຍ້າຍອອກ​ຈາກ​ກັນເປັນ​ໄລ​ຍະ​ທາງ​ເລັກ​ນ້ອຍໃນແຕ່ລະປີ. ແຕ່ການເຄື່ອນ​ຍ້າຍນີ້ແມ່ນບໍ່ສາມາດຄົ້ນພົບໄດ້​ດ້ວຍຄວາມຮູ້ສຶກຂອງມະນຸດ. ພວກເຮົາພຽງແຕ່ຮູ້​ເລື່ອງນີ້ເພາະວ່າຫຼັງຈາກມັນເກີດ​ຂຶ້ນ​ແລ້ວ, ພວກເຮົາ​ຈຶ່ງສາມາດວັດແທກແລະກວດພົບການປ່ຽນແປງຢ່າງ​ຮອບ​ຄອບ. ການເຜີຍແຜ່ອານາຈັກຂອງພຣະເຈົ້າເກີດ​ຂຶ້ນໃນ​ແບບດຽວກັນ. ມັນມີການເໜັງຕີງແລະເຕີບໃຫຍ່ຕະຫຼອດເວລາ, ແຕ່ພວກເຮົາບໍ່ສາມາດເຫັນການເຕີບໃຫຍ່ຂອງມັນດ້ວຍຕາຂອງພວກເຮົາ. ໃນແຕ່ລະມື້ມີຜູ້ຄົນອອກຈາກການເປັນຂ້າທາດຂອງພວກຜູ້​ປົກ​ຄອງ​ເໜືອ​ທຳ​ມະ​ຊາດ​ທີ່​ຊົ່ວ​ຮ້າຍແລະອອກຈາກອານາຈັກແຫ່ງຄວາມມືດຂອງພວກມັນ. ຄົນເຫຼົ່ານີ້ເຂົ້າຮ່ວມໃນຄອບຄົວຂອງ ພຣະເຈົ້າແລະອານາຈັກຂອງພຣະອົງກໍແຜ່ລາມໄປ​ຈາກ​ຄົນ​ໜຶ່ງຫາອີກຄົນໜຶ່ງ. ​​ຣິດອຳ​ນາດຂອງພຣະເຈົ້າໃນຂ່າວປະ​ເສີດຈະປົດປ່ອຍ​ມະ​ນຸດແຕ່ລະຄົນຈາກຄຸກຂອງພວກເຂົາພາຍໃຕ້ເຈົ້າແຫ່ງ​ຄວາມ​ຕາຍ. ແຕ່ການເຕີບໂຕທີ່ບໍ່ສາມາດເຫັນໄດ້ນີ້ແມ່ນເກີດ​ຂຶ້ນແທ້ໆ.

ພວກເຮົາສາມາດມີສ່ວນຮ່ວມໃນການ​ປ່ຽນ​ແປງ​ຂອງອານາຈັກທີ່ຍິ່ງໃຫຍ່ນີ້ ຖ້າພວກເຮົາເຂົ້າໃຈແລະເຊື່ອວ່າພຣະເຈົ້າຍັງ​ຄົງ​ເຮັ​ດ​ໃຫ້ແຜນຂອງພຣະອົງ​ສຳ​ເລັດເຖິງແມ່ນວ່າພວກເຮົາບໍ່ສາມາດເບິ່ງເຫັນ​ກໍ່​ຕາມ. ຈະບໍ່ມີຄວາມໝາຍຫຍັງເລີຍ ຖ້າພວກເຮົາເຊື່ອໃນອາ​ນາ​ຈັກ​ເໜືອ​ທຳ​ມະ​ຊາດ​ທີ່​ເບິ່ງບໍ່​ເຫັນ, ແຕ່ບໍ່ເຊື່ອວ່າພຣະເຈົ້າມີບົດ​ບາດໃນຊີວິດຂອງພວກເຮົາ ແລະໃນເຫດການໃຫຍ່ໆຂອງ​ປະ​ຊາດຊາດຕ່າງໆ. ພຣະເຈົ້າຕ້ອງການໃຫ້ພວກເຮົາດໍາ​ເນີນຊີວິດດ້ວຍຄວາມຕັ້ງໃຈ ! ​ພ​ຣະ​ອົງຕ້ອງການໃຫ້ພວກເຮົາເຊື່ອວ່າການກະທຳທີ່ເບິ່ງບໍ່ເຫັນຂອງ​ພ​ຣະ​ອົງແລະ​ບັນ​ດາ​ວິນ​ຍານທີ່ສັດຊື່ຂອງ​ພ​ຣະ​ອົງກຳລັງເຮັດວຽກເພື່ອໃຫ້ແຜນການຂອງພຣະອົງ​ສຳ​ເລັດ (ຮ​ຣ.1:14). ພຣະເຈົ້າກຳລັງເຮັດວຽກໃນຊີວິດຂອງພວກເຮົາເຖິງແມ່ນວ່າພວກເຮົາຈະເບິ່ງບໍ່ເຫັນກໍ່​ຕາມ ແລະພຣະອົງຕ້ອງການໃຫ້ພວກເຮົາເຂົ້າຮ່ວມກັບພຣະອົງ ​ເພື່ອ​ທີ່ເປົ້າໝາຍຂອງ ພຣະເຈົ້າໃນສວນເອເດນທົ່ວໂລກກ້າວໄປຂ້າງໜ້າຢ່າງບໍ່ຢຸດຢັ້ງ.

ພຣະເຈົ້າຕ້ອງການໃຊ້ທ່ານເພື່ອຊ່ວຍຄົນອື່ນໃຫ້ພົ້ນຈາກການເປັນຂ້າທາດ ໂດຍຊີ້ທາງພວກເຂົາໄປສູ່ພຣະເຢຊູແລະອານາຈັກຂອງພຣະເຈົ້າ. ໃນແຕ່ລະມື້ພວກເຮົາເຂົ້າມາພົວພັນກັບຜູ້ຄົນ​ທີ່​ຢູ່ພາຍໃຕ້ການຄອບງຳ ຂອງຄວາມມືດ. ນີ້ແມ່ນໂອກາດທີ່ຈະສະແດງຄວາມເມດຕາແລະຄວາມຍຸດຕິທຳໃຫ້ພວກເຂົາໂດຍການກະ ທຳຂອງພວກເຮົາ. ນີ້ແມ່ນຈຸດປະສົງຂອງພຣະເຈົ້າ​ສຳລັບພວກເຮົາໃນຂະນະທີ່ພວກເຮົາອາໄສຢູ່ໃນໂລກທີ່ຊົ່ວຮ້າຍແລະບໍ່ສົມບູນແບບ. ທຸກສິ່ງທຸກຢ່າງທີ່ພວກເຮົາເຮັດແລະເວົ້າສຳ​ຄັນ. ພວກເຮົາອາດຈະບໍ່ເຄີຍເຫັນຜົນໄດ້ຮັບຫຼືຮູ້ເຫດຜົນທີ່ມັນສົ່ງຜົນກະທົບຕໍ່ຄົນອື່ນ. ວຽກຂອງພວກເຮົາບໍ່ແມ່ນເພື່ອເບິ່ງ​ເຫັນຫຼື​ຮັບຮູ້. ວຽກຂອງພວກເຮົາແມ່ນ​ລົງ​ມືເຮັດ. ການດຳເນີນຊີວິດໂດຍຄວາມເຊື່ອບໍ່ແມ່ນສິ່ງທີ່ເກີດ​ຂຶ້ນໂດຍອັດຕະໂນມັດ. ພວກເຮົາຕ້ອງເລືອກທີ່ຈະດຳເນີນຊີວິດຕາມແຜນຂອງພຣະເຈົ້າແລະຈຸດປະສົງຂອງພຣະອົງສຳລັບພວກເຮົາ.

ຄຳອະທິຖານແຫ່ງການໃຫ້ອະໄພ

**​ຄຳອະທິຖານ​​​ແຫ່ງການໃຫ້ອະໄພ: ເປັນຂອງຂວັນທີ່ມີຄ່າ**

ຄຳອະທິຖານ​ແຫ່ງການໃຫ້ອະໄພເປັນສິ່ງທີ່ເຮົາທຸກຄົນສະແຫວງຫາໃນຈຸດໜຶ່ງຊີວິດ. ການໃຫ້ອະໄພແມ່ນຂອງຂວັນທີ່ລ້ຳຄ່າທີ່​ຫາບໍ່ໄດ້​ຢ່າງງ່າຍດາຍແລະບໍ່ໄດ້ຮັບຢ່າງງ່າຍດາຍ. ການໃຫ້ອະໄພແມ່ນສິ່ງທີ່ຈຳເປັນຕໍ່ຊີວິດ; ປົດປ່ອຍພວກເຮົາຈາກຄວາມຜິດທີ່ຜ່ານມາ ແລະເຮັດໃຫ້ພວກເຮົາມີຄວາມຫວັງຕໍ່ອະນາຄົດ. ເປັນການໃຫ້ອະໄພທີ່ພຣະເຢຊູຄຣິດໄດ້ສະເດັດມາສູ່ໂລກເພື່ອຕາຍ​ແທນ​ມະ​ນຸດ.

​**ຄຳອະທິຖານ​ແຫ່ງການໃຫ້ອະໄພ: ເຮັດໃຫ້ເປັນໄປໄດ້ໂດຍພຣະເຢຊູຄຣິດ**

ຄຳອະທິຖານ​​ແຫ່ງການໃຫ້ອະໄພ ແມ່ນຄຳອະທິຖານທີ່ຖວາຍແດ່ພຣະເຈົ້າ. ເຖິງແມ່ນວ່າພວກເຮົາອາດຈະທຳຮ້າຍເຊິ່ງກັນແລະກັນໂດຍ​ກົງ,ແຕ່ວ່າການກະທຳຜິດທັງໝົດຂອງພວກເຮົາໃນທີ່ສຸດກໍ່ທຳຮ້າຍ ພຣະເຈົ້ານຳ. ທ່ານອາດຈະສົງໄສວ່າເປັນໄປໄດ້ແນວໃດ. ການກະທຳຜິດຂອງພວກເຮົາທຳ​ຮ້າຍຜູ້​ມີ​ອຳ​ນາດສ້າງ​ຈັກ​ກະ​ວານ​ໄດ້ແນວໃດ? ພ​ຣະເຈົ້າສົນໃຈ​ຊັ້ນບໍ? ໃນປະຖົມມະການບົດທີ 6; ພວກເຮົາເຫັນວ່າຄວາມຈິງແລ້ວພຣະເຈົ້າເອງມີຄວາມໂສກເສົ້າຕໍ່ຄວາມຜິດທັງໝົດທີ່ມະນຸດໄດ້ກະທຳໃຫ້ກັນແລະກັນ: "ເມື່ອ​ພຣະເຈົ້າຢາເວ​ເຫັນ​ວ່າ​ມະນຸດ​ຊົ່ວຮ້າຍ​ຫລາຍ​ຂຶ້ນ ແລະ​ຄວາມ​ຄິດ​ຊົ່ວ​ກໍ​ບັງຄັບ​ຈິດໃຈ​ພວກເຂົາ​ຢູ່​ທຸກ​ເວລາ, ພຣະເຈົ້າຢາເວ​ຈຶ່ງ​ເສຍ​ໃຈ​ຫຼາຍ​ທີ່​ໄດ້​ສ້າງ​ພວກເຂົາ ແລະ​ໃຫ້​ພວກເຂົາ​ຢູ່​ເທິງ​ແຜ່ນດິນ​ໂລກ ພຣະອົງ​ກິນແໜງ​ໃຈ​ຫຼາຍ "(ປ​ຖກ. 6: 5-6)

ພຣະເຈົ້າຊົງຮູ້ຈັກທຸກຢ່າງ ພ​ຣະ​ອົງ​ໂສກເສົ້າ​ເສຍ​ໃຈແມ່ນແຕ່ຄວາມຄິດ​ເລື່ອງຊົ່ວຮ້າຍ. ສະນັ້ນການໃຫ້ອະໄພທີ່ສູງສຸດກໍ່ຕ້ອງມາຈາກພຣະເຈົ້າ. ເຖິງຢ່າງໃດກໍ່ຕາມ, ຍ້ອນຄວາມຍຸດຕິທຳຂອງພຣະອົງ, ການໃຫ້ອະໄພຈຶ່ງບໍ່ສາມາດໃຫ້ໄດ້ຢ່າງ​ຟ​ຣີໆ​. ຄວາມຜິດທຸກຢ່າງຕ້ອງໄດ້ຮັບການ​ຕັດ​ສິນເພື່ອວ່າພຣະເຈົ້າຈະເປັນຜູ້ພິພາກສາທີ່ຍຸດຕິທຳ. ພຣະເຢຊູຄຣິດໄດ້ສິ້ນພຣະຊົນຢູ່ເທິງໄມ້ກາງແຂນທີ່ພູ​ໂກ​ລາ​ໂກ​ທາ​ແທນພວກເຮົາເພື່ອວ່າບາບຂອງພວກເຮົາອາດຈະໄດ້ຮັບການໃຫ້ອະໄພ. ຄວາມທຸກທໍລະມານຂອງພຣະອົງໄດ້ຈ່າຍ​ແທນການລະເມີດຂອງພວກເຮົາ. "ນີ້​ແຫຼະ ແມ່ນ​ເລືອດ​ຂອງເຮົາ ຊຶ່ງ​ເປັນ​ເລືອດ​ແຫ່ງ​ພັນທະສັນຍາ​ຂອງ​ພຣະເຈົ້າ ທີ່​ຫຼັ່ງ​ໄຫຼ​ອອກ​ສຳລັບ​ຄົນ​ຈຳນວນ​ຫຼາຍ ເພື່ອ​ຄວາມ​ຜິດບາບ​ຈະ​ໄດ້​ຮັບ​ການອະໄພ." (ມທ. 26:28).

ໃນຄວາມຮັກຂອງພຣະອົງ, ພຣະເຈົ້າຮູ້ວ່າຈິດ​ສຳ​ນຶກຂອງພວກເຮົາຕ້ອງໄດ້ຮັບການປົດປ່ອຍຈາກຄວາມຮູ້ສຶກຜິດແລະການກ່າວໂທດ. ​ພ​ຣະ​ອົງຮູ້ວ່າການໃຫ້ອະໄພບາບແມ່ນຄວາມຕ້ອງການທີ່ຍິ່ງໃຫຍ່ທີ່ສຸດຂອງພວກເຮົາ. ໃນການ​ສະ​ແດງຄວາມຮັກຂັ້ນ​ສູງສຸດ, ພຣະເຈົ້າບໍ່ພຽງແຕ່ຮັບຄວາມເຈັບປວດຈາກຄວາມຜິດຂອງພວກເຮົາ​ເທົ່າ​ນັ້ນ, ແຕ່ຍັງໄດ້ຈ່າຍຄ່າຜົນສະທ້ອນຂອງ​ຄວາມ​ຜິດເພື່ອພວກເຮົາຈະໄດ້ຮັບການໃຫ້ອະໄພໂທດເມື່ອພວກເຮົາເຮັດບາບ. ສິ່ງທີ່ພວກເຮົາຕ້ອງເຮັດຄືການຍອມຮັບເອົາຂອງປະທານແຫ່ງການໃຫ້ອະໄພ​ໂດຍບໍ່​ເສຍ​ຄ່າຈາກພຣະອົງ.

**ຄຳອະທິຖານ​ແຫ່ງການໃຫ້ອະໄພ: ຂໍການ​ຍົກ​ໂທດຈາກພຣະເຈົ້າ**

ບາງທີທ່ານອາດສະດຸດໃນໜ້ານີ້ເພື່ອຄຳອະທິຖານ​ແຫ່ງການໃຫ້ອະໄພ ເພື່ອປອບ​ໂຍນຈິດວິນຍານທີ່ທໍລະມານ. ຫຼືບາງທີທ່ານກຳລັງປະສົບກັບຄວາມພະຍາຍາມທີ່ຈະໃຫ້ອະໄພຄົນອື່ນທີ່ເຮັດໃຫ້ທ່ານເຈັບປວດໃນໃຈເລິກໆ. ສຳລັບທຸກຄົນທີ່ຍອມຮັບເອົາພຣະເຢຊູຄຣິດເປັນພຣະເຈົ້າແລະເປັນພຣະຜູ້ຊ່ວຍໃຫ້ພົ້ນຂອງພວກເຂົາ, ການໃຫ້ອະໄພໄດ້ຖືກມອບໃຫ້ຢ່າງ​ຟ​ຣີ. ຖ້າພວກເຮົາ​ຍອມ​ຮັບຄວາມຜິດຂອງພວກເຮົາແລະຂໍການໃຫ້ອະໄພ, ພຣະເຈົ້າຈະໃຫ້ອະໄພພວກເຮົາໂດຍບໍ່ມີຄຳຖາມໃດໆຄື: "ຖ້າ​ເຮົາ​ທັງຫຼາຍ​ສາລະພາບ​ຜິດບາບ​ທັງຫຼາຍ​ຂອງ​ພວກເຮົາ ພຣະອົງ​ຊົງ​ສັດຊື່​ແລະ​ທ່ຽງທຳ ຈະ​ຊົງ​ໂຜດ​ຍົກ​ບາບ​ຂອງ​ພວກເຮົາ ແລະ​ຈະ​ຊົງ​ໂຜດ​ຊຳລະລ້າງ​ເຮົາ​ທັງຫຼາຍ​ຈາກ​ການ​ອະທຳ​ໝົດ​ສິ້ນ." (1 ຢ​ຮ. 1: 9).

ຖ້າພວກເຮົາປະຕິເສດພຣະເຢຊູເຈົ້າ, ພວກເຮົາ​ກໍປະຕິເສດຂອງ​ຂວັນແຫ່ງການໃຫ້ອະໄພຂອງ ພຣະເຈົ້າ. ພວກເຮົາກຳລັງເວົ້າວ່າພວກເຮົາບໍ່ຕ້ອງການທີ່ຈະຄືນດີກັບພຣະເຈົ້າ (1 ຢ​ຮ. 1:10). ເຖິງແມ່ນວ່າມັນເປັນ​ອິດສະຫຼະ​​ພາບ​ໃນ​ການ​ຕັດ​ສິນ​ໃຈ​ເລືອກຂອງພວກເຮົາທີ່ຈະບໍ່ຍອມຮັບການໃຫ້ອະໄພຈາກ ພຣະເຈົ້າ, ແຕ່​ແລ້ວພວກເຮົາຈະຕ້ອງຮັບຜິດຊອບຕໍ່ບາບທັງໝົດທີ່ພວກເຮົາໄດ້ເຮັດ​ລົງ​ໄປ. ​ເປັນຄວາມປາຖະ​ ໜາອັນເລິກເຊິ່ງຂອງພຣະເຈົ້າທີ່ຈະຄືນດີກັບທ່ານ. "ເພາະວ່າ ພຣະເຈົ້າ​ຊົງ​ຮັກ​ໂລກ​ຫຼາຍ​ທີ່ສຸດ ຈົນ​ໄດ້​ປະທານ​ພຣະບຸດ​ອົງ​ດຽວ​ຂອງ​ພຣະອົງ ເພື່ອ​ທຸກຄົນ​ທີ່​ວາງໃຈເຊື່ອ​ໃນ​ພຣະບຸດ​ນັ້ນ​ຈະ​ບໍ່​ຈິບຫາຍ ແຕ່​ມີ​ຊີວິດ​ອັນ​ຕະຫຼອດ​ໄປ​ເປັນນິດ" (ຢ​ຮ. 3:16). ຖ້າທ່ານປາຖະໜາທີ່ຈະໄດ້ຮັບການໃຫ້ອະໄພຢ່າງແທ້ຈິງ, ໃຫ້ພິຈາລະນາສິ່ງ​ທີ່ພຣະເຢຊູກ່າວ​ແລະຍອມຮັບຢ່າງຈິງໃຈວ່າພຣະອົງເປັນອົງພຣະຜູ້ເປັນເຈົ້າແລະເປັນພຣະຜູ້ຊ່ວຍໃຫ້​ພົ້ນຂອງທ່ານ. ທ່ານຈະໄດ້ຮັບການໃຫ້ອະໄພແລະພຣະເຈົ້າຈະເລີ່ມເຮັດການປ່ຽນແປງໃນຊີວິດຂອງທ່ານ.

**ການອະທິຖານ​ແຫ່ງການໃຫ້ອະໄພ: ຮັບຊີວິດໃໝ່**

ຄຳອະທິຖານ​ແຫ່ງການໃຫ້ອະໄພເຮັດໃຫ້ພວກເຮົາມີຄວາມຫວັງແລະການເລີ່ມຕົ້ນໃໝ່. ບາບທັງໝົດຂອງພວກເຮົາຖືກລຶບລ້າງໄປໂດຍພຣະເຈົ້າ. "ເພາະ​ເຮົາ​ຈະ​ກະລຸນາ​ຕໍ່​ການ​ອະທຳຂອງ​ພວກເຂົາ

ແລະ​ການ​ຜິດບາບ​ຂອງ​ພວກເຂົາເຮົາ​ຈະ​ບໍ່​ຈົດຈຳ​ຕໍ່ໄປ.” (ຮ​ຣ. 8: 12).

ຖ້າທ່ານເຂົ້າໃຈວ່າທ່ານເປັນຄົນບາບ, ແລະທ່ານເຊື່ອວ່າພຣະເຢຊູຄຣິດໄດ້ສະເດັດມາໃນ​ຖາ​ນະ​ພ​ຣະ​ຜູ້​ໄຖ່​ບາບ​ກຳພຽງຜູ້ດຽວ, ແລ້ວທ່ານຈະເຂົ້າໃຈຄຳອະທິຖານ​ແຫ່ງການໃຫ້ອະໄພ. ຄຳຖາມແມ່ນ ທ່ານພ້ອມແລ້ວບໍທີ່ຈະເຮັດ​ຕາມຄຳອະທິຖານ, ໂດຍການຮັບເອົາຂອງ​ຂວັນຈາກພຣະເຈົ້າ​ຄື​ພ​ຣະ​ເຢ​ຊູ​ຄ​ຣິດ​ພ​ຣະ​ບຸດ​ຂອງພຣະອົງ? ຖ້າເປັນດັ່ງນັ້ນ, ​ຈົ່ງເຊື່ອໃນພຣະຄຣິດ, ກັບໃຈຈາກບາບຂອງທ່ານແລະ​ມອບຊີວິດຂອງທ່ານທີ່ເຫຼືອຢູ່​ໃຫ້ກັບພຣະອົງ​ໃນ​ຖາ​ນະ​ອົງພຣະຜູ້ເປັນເຈົ້າ​​ດັ່ງ​ນີ້:

**ພ​ຣະ​ບິ​ດາ​ເຈົ້າເອີຍ, ຂ້​າ​ນ້ອຍຮູ້ວ່າຂ້​າ​ນ້ອຍໄດ້ຝ່າຝືນພ​ຣະ​ບັນ​ຍັດຂອງເຈົ້າ ແລະບາບຂອງຂ້​າ​ນ້ອຍໄດ້ແຍກຂ້​າ​ນ້ອຍອອກຈາກ​ພ​ຣະ​ອົງ. ຂ້​າ​ນ້ອຍຂໍໂທດແທ້ໆ ແລະດຽວນີ້ຂ້​າ​ນ້ອຍຕ້ອງການຫັນໜີຈາກຊີວິດທີ່ຜິດບາບຂອງຂ້​າ​ນ້ອຍໃນອະດີດທີ່​ຜິດຕໍ່ພ​ຣະ​ອົງ. ​ໂຜດ​ຍົກ​ໂທດ​ໃຫ້ຂ້​າ​ນ້ອຍແລະຊ່ວຍຂ້​າ​ນ້ອຍໃຫ້ຫຼີກ​ເວັ້ນການເຮັດບາບອີກ. ຂ້​າ​ນ້ອຍເຊື່ອວ່າພ​ຣະ​ບຸດ​ຂອງພ​ຣະ​ອົງຄືພຣະເຢຊູຄຣິດໄດ້ຕາຍຍ້ອນບາບຂອງຂ້​າ​ນ້ອຍໄດ້​ເປັນ​ຄືນ​ມາ​ຈາກຄວາມ​ຕາຍ ພ​ຣະ​ອົງມີຊີວິດຢູ່ແລະໄດ້ຍິນຄຳອະທິຖານຂອງຂ້​າ​ນ້ອຍ. ຂ້​າ​ນ້ອຍຂໍເຊີນພຣະເຢຊູເຈົ້າມາເປັນພຣະເຈົ້າໃນຊີວິດຂອງຂ້​າ​ນ້ອຍ, ເພື່ອປົກຄອງແລະຄອບຄອງຢູ່ໃນຫົວໃຈຂອງ ຂ້​າ​ນ້ອຍນັບແຕ່ມື້ນີ້ເປັນຕົ້ນໄປ. ​ໂຜດ​ປະ​ທານພຣະວິນຍານບໍລິສຸດຂອງພ​ຣະ​ອົງມາຊ່ວຍ ຂ້​າ​ນ້ອຍໃຫ້ເຊື່ອຟັງ​ພ​ຣະ​ອົງແລະເຮັດຕາມພ​ຣະປະສົງຂອງ​ພ​ຣະ​ອົງຕະຫຼອດຊີວິດ. ຂ້​າ​ນ້ອຍອະທິຖານໃນນາມຊື່ພຣະເຢຊູ​ເຈົ້າ, ອາແມນ. "**

“ແຕ່ລະຄົນ​ໃນ​ພວກທ່ານ ຕ້ອງ​ຖິ້ມໃຈເກົ່າ​ເອົາໃຈໃໝ່ ແລະ​ຮັບ​ບັບຕິສະມາ​ໃນ​ນາມ​ຂອງ​ພຣະເຢຊູ​ຄຣິດເຈົ້າ ເພື່ອ​ວ່າ​ບາບກຳ​ຂອງ​ພວກທ່ານ​ຈະ​ໄດ້​ຮັບ​ການອະໄພ ແລະ​ພວກທ່ານ​ກໍ​ຈະ​ໄດ້​ຮັບ​ຂອງ​ປະທານ​ຈາກ​ພຣະເຈົ້າ ຄື​ພຣະວິນຍານ​ບໍຣິສຸດເຈົ້າ.  (ກຈ.2: 38).

ຖ້າທ່ານໄດ້ຕັດສິນໃຈຮັບເອົາພຣະເຢຊູໃນມື້ນີ້​ແລ້ວ, ຍິນດີຕ້ອນຮັບ​ສູ່ຄອບຄົວຂອງພຣະເຈົ້າ. ນີ້ເປັນວິທີທີ່ຈະໃກ້ຊິດກັບພຣະອົງຫຼາຍ​ຂຶ້ນ,ພ​ຣະຄຳພີບອກພວກເຮົາໃຫ້ປະ​ຕິ​ບັດ​ຕາມ​ຄຳ​ບັນ​ຊາຂອງພ​ຣະ​ເຢ​ຊູທີ່​ຊົງ​ສັ່ງ​ໄວ້​ຄື:

* ຮັບບັບຕິສະມາຕາມທີ່ພຣະຄຣິດໄດ້​ບັນ​ຊາ.
* ບອກຄົນອື່ນກ່ຽວກັບຄວາມເຊື່ອໃໝ່ຂອງທ່ານໃນພຣະຄຣິດ.
* ໃຊ້ເວລາກັບພຣະເຈົ້າໃນແຕ່ລະມື້. ບໍ່ຈໍາເປັນຕ້ອງເປັນໄລຍະເວລາດົນນານ. ພຽງແຕ່ພັດທະນານິໄສປະຈຳວັນຂອງການອະທິຖານຫາພຣະອົງ ແລະອ່ານພຣະຄຳຂອງພຣະອົງ. ຂໍໃຫ້ພຣະເຈົ້າເພີ່ມຄວາມເຊື່ອແລະຄວາມເຂົ້າໃຈຂອງ​ທ່ານກ່ຽວກັບພ​ຣະຄຳພີ.
* ສະແຫວງຫາ​ສາ​ມັກ​ຄີ​ທຳກັບເພື່ອນຜູ້ຕິດຕາມພຣະເຢຊູຄົນອື່ນໆ. ພັດທະນາກຸ່ມເພື່ອນທີ່ເຊື່ອເພື່ອຕອບ ຄຳຖາມຂອງທ່ານແລະສະໜັບສະໜຸນທ່ານ.
* ຊອກຫາການປະຊຸມຮ່ວມ​ກັນໃນທ້ອງຖິ່ນບ່ອນທີ່ທ່ານສາມາດນະມັດສະການພຣະເຈົ້າໄດ້.

**​**

**ທ່ານຄິດວ່າແນວໃດ ?**

ພວກເຮົາທຸກຄົນໄດ້ເຮັດບາບແລະສົມຄວນໄດ້ຮັບການພິພາກສາຂອງພຣະເຈົ້າ. ພຣະເຈົ້າ, ພຣະບິດາ, ໄດ້ສົ່ງພຣະບຸດອົງດຽວຂອງພຣະອົງ ເພື່ອ​ຮັບຄຳຕັດສິນນັ້ນສຳລັບຜູ້ທີ່ເຊື່ອໃນພຣະອົງ. ພຣະເຢຊູເຈົ້າ ເປັນ​ພ​ຣະຜູ້ສ້າງແລະພຣະບຸດນິລັນດອນຂອງພຣະເຈົ້າ, ຜູ້ທີ່ດຳ​ເນີນ​ຊີ​ວິດທີ່ບໍ່ມີບາບ, ​ຊົງຮັກພວກເຮົາຫຼາຍຈົນວ່າພຣະອົງໄດ້ຕາຍເພື່ອບາບຂອງພວກເຮົາ, ຮັບເອົາການລົງໂທດທີ່ພວກເຮົາສົມຄວນໄດ້ຮັບ, ຖືກຝັງໄວ້, ແລະໄດ້​ເປັນຄືນຈາກຄວາມຕາຍຕາມທີ່​ມີ​ຂຽນ​ໄວ້ໃນພ​ຣະຄຳພີ. ຖ້າທ່ານເຊື່ອແລະໄວ້ວາງໃຈໃນສິ່ງນີ້ຢ່າງແທ້ຈິງໃນຫົວໃຈຂອງທ່ານ, ໂດຍຮັບເອົາພຣະເຢຊູຜູ້ດຽວ​ມາເປັນຜູ້ຊ່ວຍໃຫ້ພົ້ນຂອງທ່ານ, ປະກາດວ່າ "ພຣະເຢຊູ​ເຈົ້າເປັນ​ອົງພຣະຜູ້ເປັນເຈົ້າ," ທ່ານຈະ​ລອດພົ້ນຈາກການພິພາກສາແລະຢູ່ກັບພຣະເຈົ້າໃນສະຫວັນຕະຫຼອດໄປ.

**ຄຳຕອບຂອງ​ທ່ານແມ່ນຫຍັງ ?**

**ແມ່ນແລ້ວ, ມື້ນີ້ຂ້ອຍຕັດສິນໃຈຕິດຕາມພຣະເຢຊູ​ເຈົ້າ**

**ແມ່ນແລ້ວ, ຂ້ອຍເປັນຜູ້ຕິດຕາມພ​ຣະເຢຊູ​ເຈົ້າແລ້ວ**

**ຂ້ອຍຍັງມີຄຳຖາມຢູ່**